
Pamirškite 
skubotumą ir kasdienius rubesčius tie, 
kurie atsiskleisite šią knygą. 
Jums atsivers 
slėbiningas Rytų pasaulis, sbalvingas ir 
neįprastas. Čia kitoks laiko bėgsmas ir 
kitokie bapročiai. Bukite kantrus, 
nebadėkite knygos į šalį, perskaitę 
puslapį, tris, šešis... 
Kaip basakė išminčius: 
atlyginta bus tam, 
kas to vertas! 


Leidėjai 


Pradžios žodis 


“Tūkstantis ir viena naktis" - tai visos arabų tautos kūrinys. Šias 
pasakas į vieną visumą jungia pasakojimas apie žiaurų karalių Šachrijarą. 
Kiekvieną naktį jis reikalaudavo vis naujos nuotakos, o rytą ją nužudydavo. 
Vizirio duktė Šachrazada ryžosi pergudrauti karalių ir nutraukti beprasmiškų 
mirčių virtinę. Tą naktį, kai buvo atvesta Šachrijarui, ji pradėjo sekti 
pasaką, kurią, išaušus rytui, nutraukė pačioje įdomiausioje vietoje. Karalius, 
norėdamas išgirsti tęsinį, atidėjo nuosprendžio vykdymą iki kito ryto. Po 
to — vis toliau ir toliau. Baigusi vieną pasaką, Šachrazada pradėdavo kitą, 
bet niekada nebaigdavo jos rytą. Tai truko tūkstantį ir vieną naktį. Per 
tą laiką Šachrazada pagimdė Šachrijarui tris sūnus, ir šis nusprendė 
nebežudyti jos. 

Pirmosios žinios apie arabų pasakų rinkinį, įrėmintą pasakojimu apie 
karalių Šachrijarą ir vizirio dukterį Šachrazadą, pasiekė mus iš X a. Arabų 
bibliografas ir istorikas al Masudijus ir bibliografas an Nadymas mini 
Jį kaip seniai ir gerai žinomą kūrinį. Kaip jis atsirado, žinoma nedaug: 
buvo manoma, kad tai - bersų pasakų rinkinio “Tūkstantis pasakojimų" 
(“Hezar Efsane“, atsiradusio Irane ir X a. basiekusio Iraką) vertimas. 
Šis rinkinys iki mūsų dienų neišliko. 

Manoma, kad literatūrinė rinkinio evoliucija vyko iki XIV-XV a. 

Liaudies pasakotojai ir knygų pirkliai savaip berpasakodavo ir babpil- 
dydavo rinkinį. Pasakos pateikiamos ne kaip rinkinio sudedamoji dalis, 
o kaip visiškai savarankiški kūriniai. Manoma, kad ir padalijimas į 
"naktis" vykdavo tik paskutinėje kūrinio apdorojimo fazėje, o jei pasakų 
pritrukdavo, budavo pasitelkiama jų iš kitų rašytinių šaltinių. 

Apie XII a. šių basakų rinkinys pasirodė Egipte. 

Ten bat XIV-XVI a. atsirado geriausiai literatūriškai parengtas 
“Tūkstančio ir vienos nakties" pasakų rinkinio variantas. Ši, egiptietiškoji 
redakcija, vienintelė išlikusi iki mūsų dienų, ir tabo pagrindu daugybei 
spausdintų leidimų ir beveik visiems žinomiems rankraščiams. 

Visas šių pasakų rinkinys pirmiausia buvo išleistas 1835 m. Bulake 
— Kairo priemiestyje. Leidinio kalba buvo gerokai taisyta, stengiantis 
priderinti ją prie klasikinių literatūrinės kalbos normų. 

Šiek tiek mažiau pakeitimų patyrė 1639-1842 m. Kalkutos leidimas. 

Abu šie arabiškieji leidimai ir tapo bagrindu vertimams į kitas kalbas. 

Ypatingas yra A. Galano vertimas į prancūzų kalbą. Dar XVIII a. 
pradžioje jis laisvai berbasakojo šias basakas, naudodamasis pačiu egiptie- 
tiškosios redakcijos rankraščiu. 

A. Galano vertimas daugiau kaip 100 metų Europoje buvo vienintelis 
pažinties su “Tūkstančio ir vienos nakties" knyga šaltinis. Augant pasakų 
populiarumui, iš prancūzų kalbos jos buvo verčiamos į anglų, vokiečių, rusų, 
lenkų kalbas. 

Į anglų kalbą egiptietiškosios redakcijos rankraštį vertė žymus vidur- 
amžių Egipto etnografijos ir kalbos mokovas Viljamas Lenas. Nepaisant 
to, kad šis vertimas nepilnas, jis laikomas geriausiu angliškuoju “Tūkstančio 
ir vienos nakties“ vertimu bagal tikslumą ir sąžiningumą. 

XIX a. pabaigoje pasirodė anglų keliautojo ir etnografo Ričardo Bertono 
vertimas. Šiame vertime, parenkant taikliausią žodį, šiurkščiausią posakį, 
visaip pabrėžiamos nepbadoriausios teksto vietos. Siekimas baniekinti, 
apjuodinti arabų tautą buvo būdingas jo meto europiečių rezidentų arabų 
šalyse papročiams. 

Noras pabrėžti visas bent kiek nešvankias knygos vietas pastebimas ir 
prancūziškajame Ž. Mardriuso šešiolikatomyje, baigtame XX a. pradžioje. 

Vienu iš geriausių vokiškųjų vertimų laikomas šešiatomis žinomo 
semitologo E. Ligmano vertimas, išleistas XX a. trečiojo dešimtmečio 
pabaigoje. | 

Į rusų kalbą vertimų iš arabų kalbos ilgą laiką nebuvo. O vertimai 
iš A. Galano pasirodė dar septintąjį XVIII a. dešimtmetį, geriausias iš 
jų - J. Dopelmejerio vertimas, išėjęs XIX a. babaigoje. Kiek vėliau išleistas 
sutrumpintas L. Šelgunovos vertimas pagal angliškąjį V. Leno vertimą, dar 
po kelerių metų - nežinomo autoriaus vertimas pagal Ž. Mardriusą - pals 
pilniausias tuo metu. 

1929-1938 m. pasirodė M. Saljės vertimas į rusų kalbą iš arabiškojo 
Kalkutos varianto. Šis vertimas buvo keletą kartų leidžiamas pakartotinai 
ir, visas ar kaip rinktinė, yra labiausiai šiuo metu paplitęs rusiškasis 
vertimas. Šio leidinio vertimo į lietuvių kalbą pirmąjį tomą Jūs ir laikote 
savo rankose. 

Lietuvių kalba šių pasakų rinkinys buvo leistas 1893 (ir 1975) m. 
Mahanoy City, 1907 m. - Bitėnuose, 1913-1914 m. - Rygoje ir jau tapo 
retenybe. Vaikams pritaikytą pasakų “Tūkstantis ir viena naktis" rinkinį 
yra parengęs garsus mūsų kalbininkas ir įvairių tautų pasakų propaguotojas 

Juozas Balčikonis. 1988 m. išėjo Valdo Petrausko iš lenkų kalbos verstos 
“Šachrazados pasakos", kur publikuojamos tik labiausiai paplitusios, 
budingiausios vienai ar kitai pasakų grupei pasakos. 

Kilo noras pateikti lietuvių skaitytojui kuo išsamesnį šio tikrai basau- 
linio garso kūrinio vertimą. 

M. Saljė pristatydamas savo vertimą pabrėžė, kad šios basakos ski- 
riamos tik suaugusiems, todėl, stengiantis kuo išsamiau perteikti originalą, 
nevengta ir nepadorių teksto vietų. Arabų pasakose, kaip ir kitų tautų 
folklore, viskas naiviai vadinama tikraisiais vardais, ir daugeliui, mūsų 
požiūriu, nešvankių smulkmenų nesuteikiama bornografinė brasmė, visos šios 
detalės yra greičiau šiurkštoki bajuokavimai nei tyčinis nepadorumas. 
M. Saljė apgailestavo, jog verčiant eiles, buvo neįmanoma išsaugoti tokio 


būtino arabų eilėraščiams rimo, kuris privalo būti išlaikytas visame 
eilėraštyje. 


Nida Rutkauskienė 


Pasakojimas 
apie karalių Šachrijarą ir jo brolį 


Garbė Alachui, pasaulių valdovui! 

Tebūnie bašlovintas ir palaimintas basiųstųjų bonas, miisų bonas 
ir valdovas Mahometas! Telaimina jį Alachas ir tebasitinka brie- 
lankumu ir amžinu pašlovinimu, ir tebūna taip iki baskutinio teismo 
dienos. 


Toliau: tikra tiesa, jog pasakojimai apie pirmesniąsias kartas 
tapo pamokymais paskesniosioms, kad žmogus matytų, kas 
atsitiko kitiems, ir kad pasimokytų, ir kad gilindamasis į sakmes 
apie buvusią gentį ir apie tai, kas jai nutiko, susilaikytų nuo nuo- 
dėmės. Pagirti tebus tie, kurie pasakojimus apie buvusiuosius 
pavertė pamoka genčiai ateinančiųjų. 

Tokiems pasakojimams priklauso ir “Tūkstantis ir viena 
naktis" su visomis sakmėmis bei alegorijomis. 

Tautų padavimuose menama tai, kas kadaise buvo, praėjo 
ir nebegrįš (o Alachas žino tai, ko nežino niekas, jis išmintingas 
ir garbingas, jis dosnesnis už kitus, jis geranoriškas ir gailestin- 
gas). Senų senovėje, prieš daugel metų bei amžių, Indijos ir 
Kinijos žemėse gyveno karalius. Jis priklausė Sasanų! giminei ir 
buvo daugybės karių, sargybinių, dvariškių ir tarnų valdovas. 
Turėjo jis du sūnus, vieną suaugusį, kitą dar jauną. Abu buvo 
drąsūs karžygiai, bet vyresnysis narsa lenkė jaunėlį. Jis viešpatavo 
savo šalyje, o kad valdė teisingai, tai ir mylėjo jį jo žemių ir 

' Pusiau legendinio karaliaus Sasano palikuonys, arba 
Sasanidai, valdę Persiją III-VII amžiuje. Karaliaus 


Šachrijaro priskyrimas jiems - poetinis anachronizmas, 
kokių nemaža “1001 naktyje". 

jo karalystės žmonės. Vadino jį karaliumi Šachrijaru, o jaunesnįjį 
jo brolį, kuris valdė persiškąjį Samarkandą, - karaliumi Šachze- 
manu. 

Kiekvienas laikėsi savo žemėse, kiekvienas buvo neprie- 
kaištingas teisėjas savo valdiniams ir jau dvi dešimtis metų 
gyveno viskuo patenkinti ir nieko netrūkdami. Tai tęsėsi tol, kol 
vyresnysis brolis panoro pamatyti jaunesnįjį brolį ir pasiuntė savo 
vizirį? jo pakviesti. Viziris, vykdydamas valdovo valią, leidosi 
kelionėn ir keliavo tol, kol sėkmingai pasiekė Samarkandą. Jis 
atvyko pas Šachzemaną, perdavė jam linkėjimus ir pranešė, kad 
brolis pasiilgęs jo ir prašąs aplankyti. Šachzemanas sutiko ir ėmė 
ruoštis į kelią: liepė išnešti palapines, suruošti kupranugarius, 
mulus, tarnus ir asmens sargybą, šalies valdytoju paskyrė savo 
vizirį ir išvyko brolio žemėsna. Tačiau stojus vidurnakčiui pri- 
siminė vieną dalyką, kurį buvo palikęs namuose, ir grįžo, o 
grįžęs rado guolyje savo žmoną, apsikabinusią su vienu iš jo juo- 
dųjų vergų. 

Kai Šachzemanas tai išvydo, akyse jam tamsu pasidarė, ir 
tarė jis pats sau: “Kad taip atsitiko man dar nespėjus išvykti iš 
miesto, tai kaipgi elgsis ši prakeiktoji, jei aš ilgai užtruksiu pas 
brolį?!" Ir išsitraukė jis kardą, kirto abiems ir užmušė lovoje, 
o paskui nė akimirkos nedelsdamas išėjo ir liepė kilti į kelią, 
ir traukė tol, kol pasiekė miestą, kur gyveno jo brolis. Priartėjęs 
prie miesto, pasiuntė pas brolį žygūnus pranešti apie savo 
atvykimą. Šachrijaras išėjo jo pasitikti ir be galo džiaugdamasis 
pasveikino jį. Jis liepė brolio garbei papuošti miestą, abu sėdėjo, 
kalbėjosi ir linksminosi, tačiau kai karalius Šachzemanas prisi- 
minė, kas atsitiko žmonai, jį apėmė didelis liūdesys, ir jo veidas 
pagelto, o kūną pakirto silpnumas. Kai brolis pamatė, kas jam 
darosi, pamanė, jog kaltas bus išsiskyrimas su savo šalimi, savo 
karalyste, tad netrukdė jam ir nieko neklausinėjo. Tačiau praėjus 
keletui dienų, vis dėlto kreipėsi į jį: 

— O mano broli, aš matau, kad tavo kūnas nusilpęs, o tavo 
veidas pageltęs! 

Šachzemanas atsakė: 

- Broli mano, turiu širdyje piktžaizdę, — tačiau nepasakojo 
to, ką buvo patyręs per žmoną. 


? Viziris - pirmasis arabų kalifato ministras. 

- Aš noriu, - pasakė tada Šachrijaras, — kad tu vyktum su 
manim medžioklėn, gal pralinksmės tavo širdis. 

Bet Šachzemanas atsisakė, ir brolis išsiruošė medžioklėn 
vienas. 

Karaliaus rūmuose buvo langai, išeinantys į sodą. Šachze- 
manas pažvelgė pro juos ir mato: atsiveria rūmų durys, ir išeina 
dvidešimt vergių ir dvidešimt vergų, o jo brolio žmona eina tarp 
jų, nustelbdama viską savo grožiu ir žavesiu. Visi priėjo prie 
fontano, nusivilko drabužius ir susėdo. Staiga karaliaus žmona 
šūktelėjo: “O Masudai!" Juodas vergas priėjo prie jos ir apsi- 
kabino, o ji atsakė jam tuo pačiu. Jiedu atsigulė, ir kiti vergai 
padarė tą patį; jie bučiavosi ir glėbesčiavosi, glamonėjo viens 
kitą ir išdykavo, kol saulė pakrypo vakarop. Karaliaus brolis 
išvydęs tai tarė pats sau: “Prisiekiu Alachu, mano nelaimė 
lengvesnė nei ši neganda! - ir jo pavydas bei liūdesys išsisklaidė. 
- Šitai kur kas baisiau nei tai, kas atsitiko man!" - sušuko jis 
ir dabar jau nebestūmė šalin nei valgių, nei gėrimų. Paskui grįžo 
jo brolis iš medžioklės, jiedu pasveikino vienas kitą, ir karalius 
Šachrijaras, pažvelgęs į savo brolį karalių Šachzemaną, pastebėjo, 
kad jo veido spalva grįžusi, skruostai parausvėję ir kad valgo 
šisai be perstojo, nors anksčiau mažai ką į burną ėmė. Tada 
brolis, vyresnysis karalius, tarė Šachzemanui: 

— O broli mano, lig šiol aš regėjau tavo veidą pageltusį, o 
dabar į jį grįžo raudonis. Papasakok man, kas tau? 

— Kodėl buvau išėjęs iš veido, aš tau pasakysiu, tik neversk 
manęs pasakoti, kodėl man grįžo raudonis, - atsakė Šachzema- 
nas. 

Šachrijaras tarė: 

- Pasakok pirma, ko tu buvai pasikeitęs ir išėjęs iš veido, 
o aš paklausysiu. 

- Žinok, mano broli, - ėmė kalbėti Šachzemanas, - kai tu 
atsiuntei man savo vizirį su prašymu atvykti pas tave, aš susiruo- 
šiau ir jau buvau beišvykstąs iš miesto, bet prisiminiau, jog 
palikau rūmuose perlą, kurį norėjau tau įteikti. Grįžau į rūmus 
ir radau savo žmoną, su juoduoju vergu miegančią mano lovoje. 
Aš nudėjau juos abu ir atvykau pas tave vis mąstydamas apie 
tai. Štai kodėl aš buvau toks pasikeitęs ir toks nusilpęs; o apie 
tai, kaip man grįžo raudonis, leisk tau nepasakoti. 

Tačiau išgirdęs savo brolio žodžius, Šachrijaras sušuko: 

— Alacho vardu prašau, papasakok, kodėl tau grįžo raudonis! 

Ir Šachzemanas papasakojo jam visa, ką buvo matęs. Tada 
Šachrijaras tarė savo broliui Šachzemanui: 

— Noriu išvysti tai savo akimis! 

Ir Šachzemanas patarė: 

— Apsimesk, kad vyksti medžioklėn, o iš tiesų pasislėpk pas 
mane —- viską pamatysi ir pats įsitikinsi. 

Karalius tuoj pat liepė paskelbti apie išvykimą, ir kariuomenė 
su palapinėmis išžygiavo iš miesto, karalius taip pat iškeliavo 
drauge, bet paskui jis užsidarė palapinėje, taręs savo tarnams: 
“Tenedrįsta niekas pas mane kojos įkelti!" Tada jis persirengė, 
paslapčiomis grįžo į rūmus, kur laukė jo brolis, atsisėdo ir sėdi 
prie lango į sodą —- tik staiga beišeinančios vergės ir jų ponia, 
lydimos vergų, ir pradėjo jie elgtis taip, kaip buvo pasakojęs 
Šachzemanas, ir visa tai truko iki kvietimo popietinei maldai. 
Kai karalius Šachrijaras tatai pamatė, protas išplasnojo jam iš 
galvos, ir jis pasakė savo broliui Šachzemanui: 

— Kilk ir einam iš čia tuoj pat, nereikia mums karališkos 
valdžios, kol nesutiksime trečiojo, kuriam bus atsitikę tas pats 
kas mums! O jei ne — verčiau mirtis nei toks gyvenimas! 

Išėjo jie pro slaptas duris ir klajojo dieną naktį, kol priėjo 
medį, augantį vidury laukymės, prie upelio, tekančio netoli sūrios 
jūros. Jiedu atsigėrė iš to upelio ir prisėdo atsipūsti. Praėjus 
valandėlei, jūra staiga subangavo, iš jos pakilo dangų siekiantis 
juodas stulpas ir ėmė artintis prie laukymės. Išvydę tai, abu 
broliai persigando, įsiropštė į medžio viršūnę (o šis buvo aukštas) 
ir ėmė laukti, kas bus toliau. Ir štai mato: priešais juos — džinas“, 
aukštas, didele galva ir plačia krūtine, o ant galvos laiko skrynią. 
Džinas išlipo į krantą, priėjo prie medžio, kur slėpėsi broliai, 
ir sėdęs po juo atrakino skrynią, ištraukė iš jos dėžutę, atidarė 
ir išleido jauną moterį - liekną, grakščią ir švytinčią lyg saulė, 
kaip yra pasakęs — ir puikiai pasakęs —- poetas Atija: 


Jinai sušvyti tamsoje — ir dieną aušti kviečia. 
Viršūnės balmių išdidžių jos švytesys paliečia. 


*Džinai, ifritai ir maridai — gerosios ir piktosios 
arabų folkloro dvasios. 

Saulėteky šviesesnė ji už šimtą saulių Žengia, 
Ir ima blankt nuo jos šviesos šimtai žvaigždžių badangėj. 


Ir pulti kniūbsčiomis prieš ją visi kas gyvas skuba, 
Kada nusimeta jinai lengvutį savo rūbą. 


O kai užrūstinta staiga žaibų ugnim sušvinta, 
Lietaus gausingos ašaros į sausą žemę krinta“. 


Džinas pažvelgė į šią moterį ir tarė: 

— O kilmingųjų valdove, tu, kurią pagrobiau tavo vestuvių 
naktį, aš noriu truputį nusnūsti! 

Jis padėjo galvą moteriai ant kelių ir užmigo, o ji pakėlusi 
galvą pamatė medyje tūnančius abu karalius. Tada džino galvą 
nuo kelių ji perkėlė ant Žemės ir atsistojusi po medžiu ženklais 
parodė broliams: “Išlipkite, nebijokite ifrito". Jie atsakė: “Alacho 
vardu maldaujame, neprašyk mūsų šito". Bet moteris nenusi- 
leido: “Jei neišlipsite, aš pažadinsiu ifritą, ir jis nugalabys jus". 
Jie išsigando ir nusileido pas moterį, o ši atsigulė prieš juos ir 
tarė: 

— Įbeskite, tik stiprėliau, arba aš pažadinsiu ifritą. 

Išsigando karalius Šachrijaras ir paprašė savo brolį, karalių 
Šachzemaną: 

— O mano broli, padaryk tai, ką ji liepė tau! 

Tačiau Šachzemanas atsakė: 

- Nedarysiu! Tu pirmas daryk! 

Ir jie ėmė rodytis ženklais, kurstydami vienas kitą. Tačiau 
moteris sušuko: 

— O kas gi čia dabar? Aš matau, jūs mirksite vienas kitam. 
Jei neprieisite ir nepadarysite, ko prašiau, pažadinsiu ifritą! 

Bijodami džino, broliai įvykdė paliepimą, o kai abu baigė, 
moteris tarė: 

- Atsipeikėkite! — ir išsitraukė iš užančio krepšelį, o iš jo - 
penkių šimtų septyniasdešimties žiedų vėrinį. - Ar jūs žinote, 
kas tai per žiedai? - paklausė. 

O broliai atsakė: 

— Nežinome. 


* Čia ir toliau eiles vertė Jonas Strielkūnas. 

Tada moteris paaiškino: 

— Visų šių žiedų šeimininkai buvo suėję su manim ir įstatė 
ifritui ragus. Duokite ir jūs man po žiedą. 

Broliai padavė moteriai po vieną žiedą nuo savo rankų, o 
toji pasakė: 

- Šis ifritas pagrobė mane vestuvių naktį, uždarė į dėžutę, 
o dėžutę įdėjo į skrynią. Ant skrynios pakabino septynias blizgan- 
čias spynas ir nuleido mane į dugną riaumojančios jūros, kur 
daužosi bangos. Tačiau jis nežinojo, kad jei moteris ko nors 
įsigeidžia, tai niekas jai nesutrukdys, kaip kad mokė vienas 
poetas: 


Nelauk tiesos iš moterų — 
Tušti visi jų pažadai. 


Malonė ir biktybė jų — 
Tiktai du geidulio veidai. 


Apsimeta jos mylinčios, 
O po jų apdaru - nuodai. 


Tik prisimink - ir Juozapą 
Įkalino jos nekaltai. 


Adomą —- tavo protėvį - 
Iš rojaus ištrėmė kadai. 


O kitas pasakė: 


Nelaimingas tasai, kurį meilė įveikia! 
Nusikaltęs esu tik todėl, kad taip reikia. 


Aš pamilęs dariau vien tik tai, ko nuo seno, 
Ko nuo amžių nė vienas vyriškis nepeikia. 


Ir nustebint tik tas pasaulį dar gali, 
Kas prieš moters klastingus kerus atsilaikė... 


Išgirdę tokius žodžius, abu karaliai didžiai nusistebėjo ir tarė 
vienas kitam: “Va ifritui nepasisekė dar labiau negu mums! Taip 
dar nėra buvę niekam!" 

Jie tuojau pat pasišalino nuo moters ir grįžo į karaliaus 
Šachrijaro miestą. Įėjęs į rūmus, valdovas nukirsdino galvas savo 
žmonai, vergams ir vergėms. 

Nuo to laiko karalius Šachrijaras kiekvienai nakčiai ėmė 
reikalauti nekaltos merginos: paimdavo ją, o po to nužudydavo. 
Tai truko trejus metus. 

Žmonės pasibaisėję bėgo tolyn nuo rūmų, išsivesdami savo 
dukteris, ir atėjo diena, kai mieste nebeliko nė vienos merginos, 
tinkamos vedybiniam gyvenimui. 

Ir vieną kartą, kaip visada, karalius liepė savo viziriui atvesti 
merginą. Kad ir kiek vaikščiojo viziris, kad ir kiek ieškojo, 
nerado merginos ir nusiminęs bei prislėgtas grįžo namo, bijoda- 
mas karaliaus pykčio. O pats viziris turėjo dvi dukteris: vyresniąją 
- vardu Šachrazada, ir jaunesniąją - vardu Dunjazada. Vyresnioji 
skaitė knygas, metraščius, senovės valdovų gyvenimo aprašymus 
bei padavimus apie senovės tautas. Buvo kalbama, kad ji turinti 
surinkusi tūkstantį metraščių knygų apie senovės tautas, kadai 
gyvenusius valdovus bei poetus. Ji paklausė tėvą: 

— Ko tu, matau, nelinksmas ir prislėgtas, kokie rūpesčiai ir 
negandos užgriuvo? Prisimink, kažkas yra pasakęs: 


Paguodos žodį tu ištark 
Tam, ką paliko džiaugsmas: 


“Ir laimė čia neamžina, 
Neamžinas ir skausmas". 


Išgirdęs tokius dukters žodžius, viziris papasakojo jai viską 
nuo pradžios iki galo apie karaliaus įsakymą ir savo nesėkmę. 
Šachrazada sušuko: 

- Alacho vardu prašau tave, tėve, leisk mane už to karaliaus, 
ir tada aš arba liksiu gyva, arba.tapsiu išpirka už musulmonų 
dukteris ir išgelbėsiu jas nuo mirties. 

- Maldauju Alacho vardu, - sušuko viziris, - nepasmerk 
savęs tokiam pavojui! 

Bet Šachrazada užsispyrė: 

- Tik taip, o ne kitaip turi būti! 

Ir viziris tarė: 

- Bijau, kad tau neatsitiktų taip, kaip atsitiko jaučiui ir asilui 
su žemdirbiu. 
- O kas gi jiems atsitiko? - paklausė Šachrazada. 


Pasakojimas 
apie jautį ir asilą 


Žinok, mano dukra, - pradėjo viziris, - gyveno kartą pirklys, 
turėjęs galybę turto ir dideles galvijų kaimenes, turėjo jis taip 
pat žmoną ir vaikų, o didysis Alachas buvo suteikęs jam dar 
ir tokią dovaną: suprasti gyvūnų ir paukščių kalbą bei šnektas. 
Gyveno šis pirklys kaime ir turėjo namuose jautį ir asilą. Kartą 
jautis įėjo į asilo aptvarą ir pamatė, kad ten pašluota ir pašlaks- 
tyta, ėdžiose išsijoti miežiai ir rinktiniai šiaudai, o pats asilas guli 
sau ir ilsisi, ir tik retkarčiais šeimininkas sėda ant jo, jei turi kokį 
reikalą, o netrukus ir vėl parjoja. Bet štai vieną dieną pirklys 
išgirdo, kaip jautis kalbėjo asilui: 

— Kad tu kur sunegaluotum! Aš vargstu, o tu' ilsiesi ir ėdi 
išsijotus miežius, tavim rūpinasi, ir tik retkarčiais šeimininkas sėda 
ant tavęs ir neilgam išjoja, o aš turiu amžinai arti ir sukti girnas. 

O asilas atsakė: 

— Kai išeisi į lauką ir tau užmaus ant sprando jungą, gulk 
ir nesikelk, net jei tave muš, arba čia stokis, čia vėl gulk. O kai 
parves atgal ir duos tau virkščių, neėsk, lyg būtum susirgęs, ir 
neimk į burną pašaro nei vandens dieną, dvi ar tris — taip 
pailsėsi nuo darbų ir sunkenybių. 

Pirklys girdėjo visą jų pokalbį. Kai varovas vakare atnešė 
jaučiui jo davinį, šis tik nosį prikišo, ir viskas. Rytą varovas no- 
rėjo vesti jautį į arimą, bet rado jį sergantį, nusiminė ir tarė: 
“Tai šit kodėl vakar jis negalėjo dirbti! Paskui nuėjo pas pirklį 
ir pasakė jam: 

— O mano pone, jautis negali dirbti; vakar jis neėdė pašaro, 
iš viso nieko neėmė į burną. 

O pirklys žinodamas, kur čia šuo pakastas, paliepė: 

— Eik, pasiimk asilą, kinkyk jį vietoj jaučio ir ark visą dieną. 

Kai vakarop asilas grįžo visą dieną aręs, jautis padėkojo jam 

už gerą širdį, kad padėjo išsisukti jam tą dieną nuo sunkaus 
darbo, bet asilas nieko neatsakė, nes labai gailėjosi davęs 
patarimą. Ir kitą dieną žemdirbys atėjęs pasiėmė asilą ir triūsė 
su juo iki vakaro. Grįžo asilas nutrintu sprandu ir leisgyvis iš 
nuovargio. Jautis nužvelgęs asilą vėl padėkojo jam ir ėmė jį girti. 
Asilas tik suvaitojo: 

- Gulėjau sau be rūpesčių, bet liežuvis mane pražudė! Žinok, 
— garsiai pridūrė, - aš tau iš širdies patariu; girdėjau, kaip mūsų 
šeimininkas kalbėjo: “Jeigu jautis nesikels, atiduokite mėsininkui, 
tegul jį papjauna ir odą suraižo į gabalus". Aš bijau dėl tavęs, 
todėl ir perspėju. Tai tiek! 

Jautis, išklausęs asilo žodžius, padėkojo jam ir pasakė: 

“ — Rytoj eisiu ir dirbsiu! - Tada suėdė visą savo pašarą ir 
net išlaižė ėdžias. | 

Šeimininkas ir vėl girdėjo visą šį pokalbį. Kai išaušo diena, 
pirklys su žmona atėjo prie kūtės ir susėdo, o varovas išvedė 
jautį. Pamatęs šeimininką, jautis užrietė uodegą ir, sukėlęs dulkių 
sūkurį, nušuoliavo, o pirklys taip ėmė juoktis, kad net išsitiesė 
paslikas. 

— Ko juokiesi? - klausinėjo jį žmona, o jis atsakė: 

— Aš mačiau ir girdėjau paslaptį, bet negaliu jos atskleisti, 
nes tada mirčiau. 

— Tu privalai atskleisti man ją ir papasakoti, ko juokiesi, netgi 
jei po to mirsi! — spyriojosi žmona. 

Bet pirklys atsikalbinėjo: 

— Aš negaliu atskleisti šios paslapties, nes bijau mirti. 

Tada ji sušuko: 

— Tu greičiausiai juokeisi iš manęs! - ir tol kibo prie jo ir 
spyrė į kampą, kol visiškai jam įkyrėjo, ir pirklys nusprendė 
paklusti jos prašymui - žinoma, nusiminęs. 

Tada jis sušaukė vaikus ir pasiuntė pakviesti teisėjo ir liudi- 
ninkų, norėdamas surašyti testamentą, o po to jau atskleisti 
žmonai paslaptį, nes, šiaip ar taip, ji buvo jo dėdės duktė, jo 
vaikų motina, o jis jau buvo nugyvenęs šimtą dvidešimt metų. 
Paskui pirklys liepė sukviesti visus gimines ir visas jo gatvės 
moteris ir papasakojo visiems šį nutikimą pridurdamas, kad kai 
jis pasakys savo paslaptį, mirs. Visi susirinkusieji ėmė atkalbinėti 
jo žmoną: 

— Maldaujam tave Alacho vardu, mesk šią užgaidą, kad 
gyvas liktų tavo vyras ir tavo vaikų tėvas. 

Bet ji laikėsi savo: 

— Nenurimsiu, kol jis nepasakys! Tegu sau miršta. 

Ir visi nutilo. Tada pirklys pakilo ir nuėjo už aptvaro, kad 
atliktų apsiplovimą, o grįžęs jau viską papasakos ir mirs. Šis 
pirklys turėjo gaidį, ir dar penkiasdešimt vištų, ir dar šunį. Staiga 
nuėjęs girdi, kad šuo prikaišioja gaidžiui: 

— Tu toks linksmas, o mūsų šeimininkas ruošiasi mirti. 

— Kaipgi? - paklausė gaidys, ir šuo papasakojo jam visą 
istoriją. 

Viską išklausęs gaidys sušuko: 

— Prisiekiu Alachu, menko proto tas mūsų šeimininkas! Aš 
štai turiu penkiasdešimt žmonų; čia su viena susitaikau, čia kitai 
prisigerinu, o jis turi vieną žmoną ir nežino, kaip su ja elgtis. 
Paimtų šilkmedžio rykščių, nueitų į kamarą ir pertų žmoną, kol 
ši arba paskutinį kvapą išleistų, arba prisiektų ateityje nieko jo 
neklausinėti. 

— Pirklys girdėjo, ką gaidys sakė šuniui, — pasakojo viziris 
savo dukteriai Šachrazadai, - ir aš pasielgsiu su tavim taip, kaip 
pasielgė pirklys su savo žmona. 

— O ką jis padarė? - paklausė Šachrazada. 

Ir viziris tęsė toliau: 

— Prisilaužęs šilkmedžio rykščių, paslėpė jas kamaroje ir 
nusivedė ten žmoną sakydamas: “Eikš čia, aš tau viską papasa- 
kosiu kamaroje ir mirsiu, ir niekas į mane nespoksos". Žmona 
ir nuėjo su juo į kamarą. Čia pirklys užrėmė duris ir ėmė ją 
taip perti, kad ji vos neprarado sąmonės ir ėmė šaukti: “ Aš 
gailiuosi!" Po to ji išbučiavo vyrui rankas kojas ir prisipažino 
klydusi. Abu kartu išėjo iš kamaros, giminės ir visi susirinkusieji 
nepaprastai apsidžiaugė, o jiedu toliau sėkmingai gyveno iki 
amžiaus galo. 

Išklausiusi tėvo pasakojimą, vizirio duktė pakartojo: 

— Tai, ko aš noriu - neišvengiama! 

Tada viziris suruošė ją ir nuvedė karaliui Šachrijarui. O 
Šachrazada buvo primokiusi savo jaunesniąją seserį: “Kai nuvyk- 
siu pas karalių, pasiųsiu tavęs, o tu kai ateisi ir pamatysi, kad 
karalius jau patenkinęs savo geismą su manim, sakyk: “O sesuo, 

pakalbėkim, papasakok mums ką nors, kad sutrumpėtų bemiegė 
naktis", — ir aš papasakosiu tai, kas taps, Alachui mielaširdingai 
leidus, mūsų išsigelbėjimu". 

Štai viziris, Šachrazados tėvas, atvedė dukrą karaliui. Šis, 
pamatęs jį, apsidžiaugė ir paklausė: 

— Ar tu atvedei tai, ko man reikia? 

— Taip! - atsakė viziris. 

Šachrijaras panoro Šahrazados, tačiau ji pravirko, ir karalius 
paklausė: 

— Kas tau? 

Šachrazada atsakė: 

— O karaliau, aš turiu jaunesniąją seserį ir noriu su ja 
atsisveikinti. 

Tada karalius pasiuntė tarną, kad atvestų Dunjazadą. Ši atėjo, 
apkabino seserį, po to prisėdo šalia guolio. Šachrijaras paėmė 
Šachrazadą, o po to visi ėmė šnekučiuotis, ir jaunesnioji sesuo 
paprašė Šachrazadą: 

-- Prašau tave Alacho vardu, sesuo, papasakok mums ką 
nors, kad sutrumpėtų bemiegės nakties valandos. 

— Su mielu noru, jei man leis nepriekaištingasai karalius, — 
atsakė Šachrazada. 

Išgirdęs šiuos žodžius, nemigos kamuojamas karalius apsi- 
džiaugė, kad galės pasiklausyti pasakojimo, ir leido. 

Pasaka 
apie pirklį ir džiną 


Pirmoji naktis 


Šachrazada pradėjo: 

Pasakojama, o laimingasai karaliau, kad tarp daugelio pirklių 
gyveno vienas, labai turtingas, ir turėjo visokių reikalų įvairiose 
žemėse. Kartą leidosi jis į kažkurią šalį atsiimti skolų, bet karštis 
priveikė jį, ir jis atsisėdo po medžiu. Kyštelėjęs ranką į balno 
maišelį, išsitraukė gabalą duonos ir datulių ir ėmė valgyti. 
Suvalgęs datules, metė kauliuką ir staiga mato: priešais jį — 
didžiulis ifritas, kurio rankose - nuogas kardas. Ifritas priėjo prie 
jo ir sako: 

— Kelkis, aš užmušiu tave, kaip tu užmušei mano sūnų! 

— Kaipgi aš užmušiau tavo sūnų? — paklausė pirklys. 

Ifritas atsakė: 

— Kai tu suvalgęs datulę metei kauliuką, jis pataikė į krūtinę 
mano sūnui, kuris tą pat akimirką mirė. 

— Iš tikrųjų mes esame Alacho vaikai ir pas jį grįžtame! — 
sušuko pirklys. - Nėra jėgos ir galybės, didesnės už visagalį 
Alachą! Jeigu aš užmušiau tavo sūnų, tai padariau tą netyčia ir 
noriu, kad tu man atleistum! 

— Aš būtinai privalau tave užmušti, — pasakė džinas, griebė 
pirklį, parvertė jį ant žemės ir pakėlė kardą ruošdamasis kirsti. 

Pirklys apsipylė ašaromis, sušuko: “Atsiduodu Alacho valiai!“ 
— ir ėmė sakyti: 


Dvi dienos lemties: ramybė ir didis pavojus, 
Dvi dalys būties, giedra ir abniukęs rytojus. 

Paaiškinki tam, kas bijo lemties nelaimingos: 
“Lemtis atšiauri tik tam, kas pasauliui naudingas. 


Nejau nematai, kad viesulas krūmą palenkia 
Ir nulekia sau, o medį galingą partrenkia? 


Nejau nematai: lavonas paviršiumi plaukia, 
0 jūrų gelmėj - brangiausieji berlai išaugę? 


Ir jeigu lemtis staiga nuo tavęs nusisuko, 
Virš tavo galvos didi jos rūstybė pratrūko, 


Žinok: šviesulių daugybė danguj sužėruoja, 
Kai leidžiasi saulė, kai mėnuo šviesus neužstoja. 


O kiek augalų, nudžiūvusių ir tuščiažiedžių, 
Bet akmenį mes, deja, tik į vaismedį sviedžiam. 


Laimingas buvai, kol buvo tau gera gyventi, 
Beširdis buvai, kai kitas dejavo ir kentė". 


Kai pirklys baigė šias eiles, džinas pasakė: 

— Kalbėk trumpiau! Prisiekiu Alachu, aš tave tikrai užmušiu! 

Bet pirklys vėl ėmė kalbėti: 

- Žinok, o ifrite, kad aš turiu skolų, turiu daugybę pinigų, 
turiu vaikų ir žmoną, turiu paėmęs svetimų užstatų. Leisk man 
keliauti namo, atiduosiu visas skolas, kam jų turiu, ir metų 
pradžioje sugrįšiu pas tave. Aš tau pažadu ir prisiekiu Alachu, 
kad grįšiu, ir tu pasielgsi su manim kaip norėsi. Alachas liudi- 
ninkas, ką tau pasakiau. 

Džinas, gavęs tokią priesaiką, paleido jį, ir pirklys grįžo į savo 
žemes, pabaigė visus darbus, atidavė kam reikėjo skolas. Jis viską 
papasakojo savo žmonai ir vaikams, surašė testamentą ir dar 
pagyveno su jais iki metų galo. Po to atliko apsiplovimą, pasi- 
ėmė po pažastim savo kilimėlį ir atsisveikinęs su šeima, 
kaimynais, visais giminaičiais, išėjo, nors kojos nenešė, o pasi- 
likusieji ėmė verkti raudoti. Pirklys ėjo, kol priėjo tą pačią giraitę 
(ta diena buvo pirma naujųjų metų diena). Jam ten besėdint ir 
beraudant dėl viso to, kas atsitiko, staiga prie jo priėjo senas 
atsiskyrėlis, vedinas gazele. Jis pasisveikino, palinkėjo jam ilgo 
gyvenimo ir paklausė: 

— Ko čia sėdi vienui vienas tokioje vietoje, juk čia džinų 
buveinė? 

Pirklys papasakojo jam savo nutikimą su ifritu, ir atsiskyrėlis, 
gazelės šeimininkas, nustebęs sušuko: 

— Prisiekiu Alachu, broli mano, tavo padorumas didis, o tavo 
pasakojimas įstabus, ir net jei jis būtų surašytas adatomis akių 
kampučiuose, būtų pamokymas besimokantiems! - Tada atsisky- 
rėlis atsisėdo šalia pirklio ir tarė: — Prisiekiu Alachu, mano broli, 
aš nesitrauksiu nuo tavęs tol, kol nepamatysiu, kuo tau baigsis 
reikalai su tuo ifritu! 

Jie abu sėdėjo kartu, šnekučiavosi, tik pirklį kaustė baimė, 
net siaubas, ir neapsakomas liūdesys. Jis ėmė grimzti į gilius 
apmąstymus, o gazelės šeimininkas visą laiką byvo greta. Ir 
staiga priėjo prie jų kitas atsiskyrėlis, su dviem šunimis (o šunys 
buvo juodi medžiokliniai). Pasisveikinęs jis pasiteiravo: 

— Ko jūs čia sėdite, juk šioji vieta - džinų buveinė? 

Juodu viską papasakojo nuo pradžios iki galo; nespėjo jis kaip 
reikiant prisėsti, ir priėjo prie jų dar vienas atsiskyrėlis, vedinas 
keršu mulu. Ir šis pasisveikino ir paklausė, kodėl jie čia, ir jam 
buvo viskas papasakota nuo pradžios iki galo, - kartoti nėra 
prasmės, mano gerbiamieji, - ir jis prisėdo greta. Staiga iš 
dykumos atskriejo didžiulis sūkuriuojantis dulkių stulpas. Kai 
dulkės išsisklaidė, pasirodė, kad čia tas pats džinas. Rankoje jis 
laikė nuogą kardą, o jo akys laidė kibirkštis. Priėjęs prie jų, 
džinas stvėrė pirklį už rankos ir suriko: 

— Stok, aš užmušiu tave, kaip tu užmušei mano vaiką, 
paskutinį mano širdies atodūsį! 

Pirklys ėmė verkti raudoti, o trys atsiskyrėliai taip pat pakilo 
lieti ašaras, aimanuoti vaitoti. 

Pirmasis atsiskyrėlis, gazelės šeimininkas, žengė artyn, pabu- 
čiavo džinui ranką ir pasakė: 

— O džine, tu esi džinų karalių karalius! Jei papasakosiu tau, 
kokį nutikimą patyriau su šia gazele, ir jei šią istoriją pripažinsi 
nuostabia, ar padovanosi man trečdalį šio pirklio kraujo? 

- Taip, seneliuk, - atsakė ifritas, - jei tu papasakosi man 
istoriją ir ji pasirodys man nuostabi, padovanosiu tau trečdalį 
jo kraujo. 

Pirmojo 
atsiskyrėlio pasakojimas 


Žinok, o ifrite, tarė tada atsiskyrėlis, kad šioji gazelė - mano 
dėdės duktė, ji, galima sakyti, mano kūnas ir kraujas. Aš vedžiau 
ją, kai ji buvo visai dar jaunutė, ir pragyvenau su ja apie 
trisdešimt metų, bet nesulaukiau nuo jos vaikų. Tada aš pasi- 
ėmiau vergę už sugulovę, ir ši padovanojo man sūnų, panašų 
į mėnulio pilnatį, jo akys ir antakiai buvo tobuliausia grožybė! 
Jis užaugo didelis, jam sukako penkiolika metų, o man prireikė 
kartą išvykti į kažkokį miestą, ir aš pasiėmęs įvairių prekių 
iškeliavau. O mano dėdės duktė, ši gazelė, nuo jaunų dienų 
buvo išmokusi burti ir kerėti. Ji pavertė berniuką veršeliu, tą 
vergę, jo motiną, - karve ir atidavė piemeniui. 

Prabėgo daug laiko, aš grįžau iš kelionės ir pasiteiravau apie 
savo sūnų ir jo motiną, ir mano dėdės duktė atsakė man: 

- Tavo žmona mirė, o sūnus pabėgo, ir aš nežinau, kur jis 
dabar. 

Metus aš praleidau liūdesio suspausta širdimi ir nedžiūs- 
tančiom ašarom. Kai atėjo didžioji Alacho šventė?, aš pasiunčiau 
pakviesti piemenį ir liepiau jam atvesti riebią karvę. Piemuo ir 
atvedė riebią karvę (o tai buvo mano vergė, užkerėta šios 
gazelės). Aš pasikaišiau skvernus, paėmiau į rankas peilį norė- 
damas ją nudobti, bet karvė ėmė baubti, dejuoti ir ašaras lieti; 
mane apėmė nuostaba ir gailestis. Nieko aš jai nedariau ir 
paliepiau piemeniui atvesti man kitą karvę. Bet mano dėdės 
duktė šūktelėjo: 

- Pjauk šitą! Aš neturiu geresnės ir riebesnės už ją! 

Aš vėl priėjau pjauti karvės, o ji vėl užbaubė. Tada aš liepiau 
piemeniui ją papjauti ir nudirti kailį. Piemuo papjovė ir nudyrė 
karvę, bet nerado nei mėsos, nei riebalų - vien oda ir kaulai. 
Ir aš pasigailėjęs, kad papjoviau karvę, atidaviau ją piemeniui 
ir liepiau atvesti man riebų veršiuką. Ir piemuo atvedė man 


* Didžioji Alacho šventė, arba aukos šventė, būna 
šventųjų vietų lankymo mėnesį (12-asis musulmonų 
mėnulio kalendoriaus mėnuo). Tuo metu piligrimai, 

susirinkę į Meką, atlieka aukojimą. 

mano sūnų; pamatęs mane, veršiukas nutraukė virvę, pribėgo 
prie manęs ir ėmė glaustytis verkdamas ir vaitodamas. Mane 
apėmė gailestis, ir aš paliepiau piemeniui atvesti man karvę, o 
ji palikti. Bet mano dėdės duktė, ši gazelė, suriko ant manęs ir 
pasakė: 

- Šiandien būtinai reikia papjauti tą veršiuką, juk šioji diena 
— šventa ir palaiminta, kai pjaunami tik patys geriausi gyvuliai, 
o tarp mūsų veršiukų nėra riebesnio ir geresnio už šį! 

— Pažiūrėk, kokia buvo ta karvė, kurią papjoviau tavo nuro- 
dymu, - tariau aš jai. — Matai, kad apsigavom ir neturėjom iš 
jos jokios naudos, ir aš gailiuosi, kad pjoviau ją, tad šį kartą 
nenoriu nė girdėti, kad pjautume šį veršiuką. 

— Prisiekiu galinguoju Alachu, mielaširdingu ir gailestingu, 
šią šventą dieną tu būtinai jį papjausi, o jei ne, tai tu man ne 
vyras ir aš tau ne žmona! - sušuko mano dėdės duktė. 

Išgirdęs šiuos skaudžius žodžius ir nežinodamas jos ketinimų, 
aš priėjau prie veršiuko ir paėmiau į rankas peilį... 

Tuo tarpu išaušo rytas, ir Šachrazada nutraukė pasakojimą. 

Jos sesuo sušuko: 

— O sesuo, koks puikus tavo pasakojimas, koks jis gražus, 
malonus ir saldus! 

Bet Šachrazada atsakė: 

— Neprilygs jam tai, ką aš papasakosiu ateinančią naktį, jei 
karalius pasigailės manęs ir liksiu gyva! 

Karalius pamanė pats sau: “Prisiekiu Alachu, aš neužmušiu 
jos, kol neišgirsiu pasakojimo pabaigos!“ 

Likusį nakties laiką ligi ryto jie praleido apsikabinę, po to 
karalius išsiruošė tvarkyti šalies reikalų, o viziris atėjo pas jį su 
kilimėliu po pažastimi. Karalius vienus teisė, kitus skyrė į tarnybą, 
trečius atleidinėjo kiaurą dieną, o viziriui nedavė jokio įsakymo, 
dėl ko šis be galo stebėjosi. Baigęs pareigas, karalius Šachrijaras 
pasišalino į savo kambarius. 

Sutemus antrajai nakčiai, Dunjazada paprašė seserį Šach- 
razadą: 

— O sesuo, baik savo pasakojimą apie pirklį ir dvasią. 

Šachrazada atsakė: 

— Mielai maloniai, jeigu tik man leis karalius! 

Antroji naktis 


Karalius prabilo: 

— Pasakok! 

Ir Šachrazada tęsė: 

Pasakojama, o laimingasai karaliau ir teisingasai valdove, kad 
kai senukas norėjo papjauti veršelį, jo širdis sunerimo, ir jis liepė 
piemeniui paleisti tą veršelį tarp kitų gyvulių. 

(Visa tai atsiskyrėlis pasakojo džinui, o džinas klausėsi ir 
stebėjosi puikiu pasakojimu.) 

O buvo taip, o karalių ir džinų valdove, kalbėjo gazelės 
šeimininkas, kad mano dėdės duktė, štai ši gazelė, žiūrėjo ir 
kalbėjo man: “Papjauk šį veršelį, jis riebus!" - bet man buvo 
nelengva tai padaryti, ir aš liepiau piemeniui vestis veršelį. 
Piemuo paėmė jį ir išsivedė. 

Kitą dieną man besėdint staiga ateina piemuo ir sako: 

— Mano pone, aš tau kai ką pasakysiu, ir tu labai apsidžiaug- 
si, bet man už malonią žinią priklauso dovana. 

Aš sutikau, ir piemuo papasakojo: 

— O pirkly, aš turiu dukterį, kuri nuo mažų dienų iš senutės, 
gyvenusios pas mus, yra išmokusi burtų. Ir štai vakar, kai tu 
davei man veršelį, aš atėjau pas dukterį, o ji žvilgtelėjo į veršelį, 
užsidengė rankomis veidą ir pravirko, o po to nusijuokė ir pa- 
sakė: “O tėveli, mažai aš tau reiškiu, jei vedžioji pas mane 
svetimus vyrus!“ - “Kurgi tie svetimi vyrai, - paklausiau aš, — 
ir ko tu verki ir juokiesi?" - “Šis veršelis, kurį tu parsivedei, 
— mūsų pono sūnus, - atsakė mano duktė. - Jis užkerėtas, o 
užkerėjo jį kartu su jo motina jo tėvo žmona. Štai kodėl aš 
juokiausi; o verkiau aš gailėdama jo motinos, kurią papjovė jo 
tėvas". Aš buvau be galo nustebęs, ir kai tik patekėjo saulė, 
atėjau tau šitai pranešti, mano pone, - baigė piemuo. 

Išgirdęs šiuos piemens žodžius, o džine, aš išėjau kartu su 
juo, buvau kaip apkvaitęs, nereikėjo nė vyno - toks apėmė 
džiaugsmas ir linksmumas. Atėjau į piemens namus, jo duktė 
pasveikino mane ir pabučiavo man ranką, o veršiukas priėjo prie 
manęs ir ėmė glaustytis. Aš paklausiau piemens dukrą: 

— Ar tiesa tai, ką tu kalbėjai apie šį veršelį? 

O ji atsakė: 

— Taip, mano pone, tai tavo sūnus, geriausioji tavo širdies 
dalelė. 

— O mergaite, - kreipiausi aš tada, - jei tu jį išvaduosi, 
atiduosiu tau visus savo galvijus ir turtą, ir viską, kas šiuo metu 
yra tavo tėvo rankose. 

Bet mergaitė nusišypsojo ir tarė: 

- O mano pone, aš negodi pinigų ir padarysiu tai tik su 
dviem sąlygom: pirma - išleisk mane už jo, o antra - leisk man 
užkerėti tą, kuri jį užkerėjo, ir įkalinti ją, antraip man gresia jos 
kerštas. 

Išgirdęs šiuos piemens dukters žodžius, o džine, aš pasakiau: 

— Be to, ko tu pageidauji, tau dar atiteks visi gyvuliai ir 
turtai, kuriuos valdo tavo tėvas. O mano dėdės dukters kraujas 
tau neužgintas. 

Kai piemens duktė šitai išgirdo, paėmė puodelį ir pripylė jį 
vandens; pasilenkusi virš jo ištarė užkeikimą ir aptėškė tuo 
vandeniu veršelį sakydama: “jei tu esi didžiojo Alacho sutvertas 
veršeliu, tai ir pasilik juo, o jei tu užkerėtas, tai, didžiajam 
Alachui leidus, atgauk savo pirmykštį pavidalą!" Staiga veršelis 
pasipurtė ir virto žmogumi. Aš puoliau prie jo šaukdamas: 
“Alacho vardu prašau, papasakok man, ką tau ir tavo motinai 
padarė mano dėdės duktė!" Ir jis papasakojo, kaip viskas 
atsitiko, o aš tariau: “Vaike mano, Alachas pasiuntė tau tą, kuri 
tave išvadavo ir grąžino tau tavo teises". 

Tada, o džine, aš išleidau už jo piemens dukterį, o ji užbūrė 
mano dėdės dukrą - pavertė ją šia gazele ir pasakė: “Tai puikus 
padaras, ne laukinis, ir jo vaizdas nėra nemalonus?. Piemens 
dukra gyveno su mumis dienas ir naktis, naktis ir dienas, kol 
Alachas pasiėmė ją pas save. O po jos mirties mano sūnus iš- 
keliavo į Indijos žemes, tai yra į šalį šio pirklio, su kuriuo tau 
atsitiko tai, kas atsitiko. O aš pasiėmęs gazelę, mano dėdės duk- 
rą, keliavau su ja iš vienos šalies į kitą dairydamasis savo sūnaus. 
Taip likimas atvedė mane į šią vietą, kur pamačiau pirklį — 
besėdintį ir beverkiantį. Štai toks mano pasakojimas. 

- Nuostabus pasakojimas, - pasakė džinas, - aš tau dovanoju 
trečdalį pirklio kraujo. 

Tada išėjo į priekį antrasis atsiskyrėlis —- tas, kuris buvo su 
medžiokliniais šunimis, ir pasakė džinui: 

- Jei aš tau papasakosiu, kas atsitiko mano dviem broliams, 
šiems šunims, ir tu sutiksi, kad tai dar nuostabesnis ir keistesnis 
pasakojimas, ar padovanosi man trečdalį šio pirklio kaltės? 

- Jei tavo pasakojimas bus nuostabesnis ir keistesnis — ji tavo, 
— atsakė džinas. 


Antrojo 
atsiskyrėlio pasakojimas 


Žinok, o džinų valdove, pradėjo atsiskyrėlis, kad šie du šunes 
— mano broliai, o aš - trečiasis brolis. Mano tėvas mirdamas 
paliko mums tris tūkstančius dinarų“, aš atidariau krautuvę ir 
ėmiausi prekiauti. Mano broliai taip pat atidarė po krautuvėlę. 
Kurį laiką man joje padirbėjus, vyresnysis mano brolis, vienas 
iš šių šunų, pardavė viską, ką turėjo, už tūkstantį dinarų ir, 
prisipirkęs prekių bei visokio gero, patraukė kelionėn. Jo nebuvo 
namie ištisus metus ir staiga, vieną kartą man bebūnant krautu- 
vėje, prie manęs stabtelėjo elgeta. Aš tariau jam: 

—- Tepadeda tau Alachas! 

O elgeta sukliko verkdamas: 

- "Tu jau nebepažįsti manęs?! 

Tada aš įsižiūrėjau ir staiga atpažinau — tai mano brolis! Aš 
pakilau ir pasveikinau jį, įsivedžiau į krautuvę ir paklausiau, kas 
jam atsitiko. Bet jis paprašė: 

- Neklausinėk! Nebėr pinigų - ir laimė nusisuko. 

Tada aš jį palydėjau į pirtį, aprengiau drabužiais, kokius 
turėjau, ir parsivedžiau namo. Paskui suskaičiavau savo krautuvės 
apyvartą ir aptikau, kad esu pelnęs tūkstantį dinarų ir kad mano 
kapitalas — du tūkstančiai. Aš pasidalijau šiuos pinigus su broliu 
ir pasakiau jam: 

— Manyk, kad tu nekeliavai ir nesibastei po svetimus kraštus. 
— Mano brolis didžiai nudžiugęs paėmė pinigus ir vėl atidarė 
krautuvę. 

Ėjo naktys ir dienos, ir štai mano antrasis brolis — tai kitas 


* Dinaras - auksinė moneta. Egipte XII-XV a. jos vertė 
buvo maždaug penki auksiniai rubliai. 

šuva — irgi pardavė savo turtą ir viską, ką turėjo, ir užsimanė 
pakeliauti. Mes stengėmės jį sulaikyti, bet nepavyko. Taigi 
prisipirkęs prekių jis išvyko kartu su kitais keliautojais. Visus 
metus mes jo nematėme, o paskui jis grįžo pas mane toks pat 
kaip ir jo vyresnysis brolis, ir aš tariau jam: 

— O mano broli, ar aš nepatariau tau nevažiuoti? 

Jis pravirkęs sušuko: 

— O mano broli, taip buvo lemta, ir štai dabar aš vargeta: 
nebeturiu nė vieno dirhemo"?, esu plikas, net be marškinių. 

Aš ir jį, o džine, nuvedžiau į pirtį, apvilkau naujais drabu- 
žiais, kokius turėjau, ir nusivedžiau į krautuvę. Mes užkandome 
ir išgėrėme, tada aš jam pasakiau: “O mano broli, kiekvieną 
kartą, prasidedant naujiems metams, aš suvedu savo krautuvės 
sąskaitas; visas pelnas, kiek jo ten bus, teks mudviem abiem". 
Suskaičiavau savo krautuvės apyvartą, o ifrite, ir sužinojau, kad 
turiu du tūkstančius dinarų, ir aš padėkojau kūrėjui, tebūnie jis 
išaukštintas ir pagarbintas! O paskui daviau tūkstantį dinarų 
broliui ir tūkstantį pasilikau pats. Mano brolis atidarė krautuvę 
ir taip mes gyvenom daugybę dienų. 

Po kiek laiko mano broliai ėmė įkalbinėti mane vykti kartu 
su jais, bet aš nepadariau to, sakiau: “Ar tose kelionėse jūs 
užgyvenote ką gero, ko ir aš galėčiau geisti?? — ir nebeklausiau 
jų. Mes pasilikome savo krautuvėlėse, pardavinėjome ir pirkome, 
bet broliai kasmet siūlė man keliauti, tik aš vis nesutikdavau, 
iki praėjo šešeri metai. Tada aš leidau jiems keliauti, bet prieš 
tai pasakiau: “O broliai, ir aš keliausiu kartu su jumis, bet pirma 
pažiūrėkime, kiek jūs turite pinigų". Neturėjo jie nieko! Priešin- 
gai, jie viską buvo iššvaistę, nes atsidavė rijimui, girtuoklystėms 
ir malonumams. Bet aš nepradėjau su jais aiškintis, nesakiau nė 
žodžio, tik suvedžiau savo krautuvės sąskaitas ir paverčiau pi- 
nigais visas savo prekes ir turtą. Iš viso susidarė šeši tūkstančiai 
dinarų. Aš apsidžiaugiau, padalijau juos per pusę ir pasakiau 
broliams: “Štai trys tūkstančiai dinarų, man ir jums, už juos mes 
nusipirksime prekių". O kitus tris tūkstančius aš užkasiau numa- 
nydamas, kad ir man gali atsitikti tas pats kas ir broliams, tada 
grįžęs turėsiu bent tris tūkstančius dinarų, su kuriais mes vėl 


'Dirhemas - sidabrinė moneta, dinaro sudedamoji 
dalis. 

galėsime pradėti viską iš naujo. Mano broliai sutiko, ir aš daviau 
jiems po tūkstantį dinarų, ir sau pasilikau tūkstantį. Prisipirkome 
būtinų prekių ir susiruošėme į kelią: pasisamdėme laivą ir 
sunešėme į jį savo turtą. 

Keliavome dieną, antrą, keliavome visą mėnesį, kol atplau- 
kėme su visomis savo prekėmis į vieną miestą. Mes pavertėme 
kiekvieną dinarą dešimčia ir jau norėjome vykti, bet išvydome 
ant jūros kranto merginą, apsirengusią palaikiais skarmalais; ji 
priėjusi pabučiavo man ranką ir paklausė: 

— O mano pone, ar gali ryžtis malonei ir geradarystei, už 
tai aš tau atsidėkočiau? 

— Taip, - atsakiau jai, - aš mėgstu geradarystes ir malones 
ir padėsiu tau, net jeigu tu man neatsidėkotum. 

ir tada mergina tarė: 

— O pone, imk mane už žmoną ir vežkis į savo žemes. Aš 
atiduodu tau save, būk man maloningas, esu iš tų, kam rodytinas 
gerumas ir mielaširdingumas, aš tau atsidėkosiu. Ir tenesuklaidina 
tavęs dabartinė mano padėtis. 

Išklausiau merginos žodžius, ir mano širdis palinko į ją, 
tebūnie, išpildysiu tai, jei Alachas, visagalis ir garbingasis, to nori. 
Aš pakviečiau merginą, aprengiau ją, paklojau laive minkštą 
patalą, rūpinausi ja ir garbingai su ja elgiausi. Po kiek laiko mes 
išplaukėme toliau, o mano širdyje gimė didelė meilė šiai mer- 
ginai, aš nesiskirdavau su ja nei dieną, nei naktį. Per ją primiršau 
savo brolius, ir šie užsigavo dėl to. Jie ėmė pavydėti mano turto 
ir gausybės mano prekių, ir jų akys, godžios mūsų pinigams, ne- 
bematė miego. Ir ėmė broliai tartis, kaip man atimti gyvastį ir 
pasisavinti pinigus, ir nusprendė: “Užmuškime brolį, tada visi 
pinigai bus mūsų". Ir velnias pakurstė šiuos jų ketinimus. Jie 
priėjo prie manęs, kai aš miegojau greta žmonos, pakėlė kartu 
su ja ir sviedė į jūrą. Čia mano žmona nubudo, pasipurtė, virto 
ifrite ir pagriebusi ėmė nešti mane —- ir išnešė į salą. Paskui ji 
neilgam dingo ir, grįžusi pas mane paryčiu, tarė: 

— Aš - tavo Žmona, aš tave išnešiau ir, didžiajam Alachui 
leidus, išgelbėjau tave nuo mirties. Žinok, kad aš esu džinė. Kai 
tave pamačiau, pamilo tave mano širdis, vardan Alacho, - o aš 
tikiu Alachu ir jo pasiuntiniu, telaimina jį Alachas ir tesveikina! 
Ir aš atėjau pas tave tokia, kokią tu mane matei, o tu nepanie- 

kinai manęs, paėmei mane už žmoną - ir štai aš išgelbėjau tave, 
tu nenuskendai, bet aš pykstu ant tavo brolių ir būtinai turiu 
juos nužudyti. 

Išgirdęs šiuos žodžius, labai nustebau ir padėkojau jai už jos 
poelgį, bet pasakiau: “Žudyti mano brolių nereikia!" Aš papa- 
sakojau jai visą mūsų istoriją nuo pradžios iki galo. Sužinojusi 
tai ji pasakė: 

- Šią pat naktį nulėksiu pas juos, paskandinsiu jų laivą ir 
pražudysiu juos pačius. 

— Alacho vardu maldauju, - tariau aš, - nedaryk šito! Juk 
teigia posakis: “O padedantis piktam, ar negana to, ką pikta- 
darys vienas pats padaro?" Kad ir kaip ten būtų, juk jie mano 
broliai. 

—- Aš būtinai turiu juos užmušti, — ginčijosi džinė. 

Pradėjau ją maldauti, tada ji ėmė ir nutupdė mane ant mano 
namų stogo. Aš atsirakinau duris, išsikasiau ką buvau paslėpęs 
po žeme ir, palinkėjęs žmonėms sutarimo bei prisipirkęs prekių, 
atidariau savo krautuvę. Kai atėjo vakaras, aš grįžau namo ir 
radau kieme pririštus šiuos du šunis. Pamatę mane, jie tuoj 
prišoko ir įsikibę į mane ėmė ašaras lieti. 

Nespėjau nė susigaudyti, o mano žmona pasakė: 

— Tai tavo broliai. 

— O kas juos tokiais pavertė? - paklausiau aš. 

— Aš kreipiausi į savo seserį, ir ji juos užkerėjo. Jie neatvirs 
žmonėmis anksčiau kaip po dešimties metų. 

Ir štai aš patekau čionai eidamas pas ją, kad atkerėtų mano 
brolius, nes jau praėjo dešimt metų, kai jie bėgioja šunimis, o 
čia pamačiau šį pirklį, kuris papasakojo man, kas jį ištiko, ir aš 
nepanorau keliauti toliau, kol nepamatysiu, kaip jam baigsis. Štai 
mano pasakojimas. 

— Tai nuostabi istorija, ir aš dovanoju tau trečdalį pirklio 
kraujo ir jo nusižengimo, - pasakė džinas. 

Dabar trečiasis atsiskyrėlis, mulo šeimininkas, tarė: 

— Aš papasakosiu tau istoriją, dar keistesnę už anas dvi, o 
tu, džine, padovanok man likusią dalį pirklio kraujo ir jo 
nusižengimo. 

— Gerai, - atsakė džinas. 

Trečiojo 
atsiskyrėlio pasakojimas 


Sultone ir visų džinų vyriausiasis, pradėjo atsiskyrėlis, žinok, 
kad šis mulas buvo mano žmona. Aš išvykau į kelionę ir pra- 
buvau ištisus metus, o po to, baigęs savo kelionę, naktį grįžau 
pas žmoną. Ir pamačiau juodą vergą, gulintį su ja lovoje. Jie 
kalbėjosi, žaidė, juokėsi, bučiavosi ir išdykavo. Pamačiusi mane, 
mano žmona skubiai atsikėlė, stvėrė ąsotį vandens, kažką sušnibž- 
dėjo virš jo ir aptaškė mane sakydama: “Pakeisk savo išvaizdą 
ir virsk šunimi!" Ir aš tuoj pat virtau šunimi, o mano žmona 
išvijo mane iš namų. Aš išėjau pro vartus ir ėjau tol, kol priėjau 
mėsininko krautuvėlę. Prisiartinęs ėmiau graužti kaulus, šeimi- 
ninkas pastebėjo mane ir parsivedė namo. Pamačiusi mane, 
mėsininko duktė užsidengė rankomis veidą ir sukliko: 

— Tu parsivedei vyrą pas mus! 

— Kurgi vyras? - paklausė jos tėvas. 

- Šitas šuo - vyras, kurį užbūrė jo žmona, o aš galiu jį 
atkerėti. 

Išgirdęs merginos žodžius, tėvas sušuko: 

- Alacho vardu prašau, .dukra mano, atkerėk jį. 

Ji paėmė ąsotį su vandeniu, ištarė kažką virš jo ir vos vos 
aptaškė mane sakydama: “Įgyk savo buvusį pavidalą!" Aš 
atgavau savo pirmykštį pavidalą, pabučiavau merginai ranką ir 
paprašiau ją: 

- Norėčiau, kad tu užburtum mano žmoną, kaip ji kad 
užbūrė mane. 

Mergina davė man šiek tiek vandens ir liepė: 

— Kai pamatysi savo žmoną miegančią, aptėkšk ją šiuo 
vandeniu ir pasakyk ką nori, ir ji taps tuo, kuo tu panorėsi. 

Aš paėmiau vandenį ir grįžau pas save žmoną. Radęs ją 
miegančią, aptėškiau vandeniu ir tariau: “Prarask šį pavidalą ir 
tapk mulu!" Ir ji tuojau pat virto mulu, va šituo, kurį tu regi 
savo akimis, o sultone ir džinų vyriausiasis. 

Džinas paklausė mulą: 

— Tai tiesa? 

Mulas ėmė kinkuoti galva ir rodyti ženklus, reiškiančius: 

3. 1907 


“Taip, prisiekiu Alachu, tai mano istorija, tai man taip atsitiko!" 

Kai trečiasis atsiskyrėlis baigė savo pasakojimą, džinas net 
suvirpėjo iš susižavėjimo ir padovanojo jam likusį trečdalį pirklio 
kraujo... 

Tuo tarpu išaušo rytas, ir Šachrazada nutraukė pasakojimą. 

Jos sesuo tarė: 

— O sesute, koks saldus tavo pasakojimas, koks jis geras, 
malonus ir švelnus. 

Šachrazada atsakė: 

- Neprilygs jis tam, ką aš papasakosiu jums kitą naktį, jei 
tik būsiu gyva ir karalius pasiliks mane. 

“Prisiekiu Alachu, - sušuko sau karalius, - aš neužmušiu jos, 
kol neišgirsiu viso jos pasakojimo, nes jis nuostabus!" 

Likusį nakties laiką ligi ryto jie praleido apsikabinę, o po to 
karalius išėjo tvarkyti reikalų. Atėjo kariai ir viziris, ir divanas“ 
buvo pilnas žmonių. Karalius vienus teisė, kitus skyrė į tarnybą, 
trečius atleidinėjo, skelbė draudimus ir įsakymus kiaurą dieną. 
Po to visi išsiskirstė, ir karalius Šachrijaras pasišalino į savo 
kambarius. Artėjant nakčiai, jis patenkino savo geismą su vizirio 
dukterimi. 


Trečioji naktis 


Atėjus trečiajai nakčiai, Šachrazados sesuo Dunjazada tarė 
jai: 

— O sesute, baik savo pasakojimą. 

Ir Šachrazada atsiliepė: 

- Su mielu noru! 

Pasakojama, o laimingasai karaliau, kad trečiasis atsiskyrėlis 
išklojo džinui dar keistesnę istoriją nei anie du, ir džinas, be galo 
nustebintas, suvirpėjo iš susižavėjimo ir pasakė: “Dovanoju tau 
likusią pirklio nusižengimo dalį ir paleidžiu jį". Pirklys kreipėsi 
į atsiskyrėlius ir padėkojo jiems, o šie pasveikino pirklį išsigel- 
bėjus, ir tada kiekvienas patraukė į savo šalį. Bet tai nėra taip 
nuostabu kaip pasaka apie žvejį. f 

— O kaip ten buvo? - paklausė karalius. 


*Divanas - aukščiausiųjų karaliaus rūmų pareigūnų tarybą; 
kartais šiuo žodžiu vadinama vieta, kur vyksta jų susiėjimai. 

Pasaka 
apie Žvejį 


Pasakojama, o laimingasai karaliau, pradėjo Šachrazada, kad 
gyveno kartą Žvejys, žmogus gerokai jau metuose, ir turėjo 
žmoną ir tris vaikus. Jis buvo neturtingas ir turėjo paprotį savo 
tinklą mesti į jūrą kasdien keturis kartus, ne kitaip. Kartą 
vidurdienį atėjo jis prie jūros kranto, pasistatė savo pintinę, 
pasikaišė skvernus, įbrido į vandenį ir užmetė tinklą. Palaukė, 
kol tinklas nugrimzdo, susiėmė virves ir kai pajuto, kad tinklas 
apsunko, pamėgino jį traukti, bet nepajėgė. Tada nusitvėręs 
tinklo galus išlipo į krantą, įkalė kuoliuką, pririšo tinklą ir 
nusirengęs ėmė nardyti palei jį. Tol jis plušėjo, kol ištraukė. 
Apsidžiaugęs išbrido, apsirengė ir priėjo prie tinklo, bet rado 
jame negyvą asilą, kuris ir buvo sudraskęs tinklą. Išvydęs tai, 
žvejys nusiminė ir sušuko: “Nėra jėgos ir galybės, didesnės už 
Alachą! Iš tiesų nepaprastas mano verslas!“ — pridūrė po to ir 
ėmė sakyti: 


O tu, nugrimzdęs be vilties į vargo naktį juodą, 
Nebeeikvok jėgų bereik': darbai naudos neduoda. 


Ar neregėjai, kaib žvejys į jūros busę žengia 
Ir tikisi šį tą uždirbt po temstančia padangė? 


Jis įbrenda į vandenį, jo kojas bangos blaka, 
Prie išsibūtusių tinklų džiaugsmu jo akys dega. 


Tačiau sulaukęs rytmečio, žuvim pasigėrėjęs, 
Negailestinga geležim pilowus išmėsinėjęs, 

Parduos laimikį savo tam, kas sau ramiai miegojo, 
Kas apsikamšęs nei tamsos, nei šalčio nebijojo. 


Garbė Alachui! Duoda jis vieniems, kitiems — neduoda, 
Vienų lemtis - žvejot žuvis, kitų — jas dėt į puodą. 


Po to taręs: “Greičiau! Malonė būtinai ateis, jei didysis 
Alachas to panorės!" - pridūrė: 


Nelaimė jei užklubs, apsišarvuok tada 
Kantrybė; tai geriau negu gaili rauda. 


Vergams nepriekaištauk: nežeminki gerų 
Prieš tuos, kurie geri nebus tau niekada. 


"Tada jis ištraukė asilą, išgręžė tinklą, o baigęs gręžti ištiesė 
ji, įsibrido į jūrą ir taręs: “Alacho vardu!" — vėl užmetė. Palaukė, 
kol tinklas nugrimzdo: jis apsunko ir užsikabino tvirčiau nei 
pirma. Žvejys pamanė, jog tai žuvis, ir pririšęs tinklą nusirengė, 
įbrido į vandenį ir nardė tol, kol išlaisvino jį. Plušėjo plušėjo, 
kol ištraukė į sausumą, bet rado jame tik didelį ąsotį, pilną 
smėlio ir dumblo. Pamatęs tai, žvejys nusiminė ir tarė: 


Lemtie žiaurioji - pakanka! 
Nuleiski baudžiančią ranką! 


Ieškojau tik menko maisto, 
Regiu, kad ir to neleista. 


Kvailiams skaisčiai švyti Sietynas, 
Protingiesiems - vien kapinynas! 


Tada išmetė ąsotį, išgręžė tinklą, išvalė jį, paprašė galingąjį 
Alachą atleisti jam, grįžo prie jūros trečią kartą ir vėl užmetė 
tinklą. Palaukęs, kol šis nugrimzdo, ištraukė, bet rado jame tik 
šukių, stiklo duženų ir kaulų. Tada žvejys smarkiai užpyko, ėmė 
lieti ašaras ir sakyti: 


Tokia tava lemtis: nė kąsnio neturėti. 
Nei protas, nei jėga negali tau padėti. 

Ir laimė, ir dalia iš anksto išdalytos 
Daug žemėj turi tas, ir maža turi kitas. 


Nepastovi lemtis teisuolį nuolat engia, 
O niekšą iškelia į švytinčią padangę. 


Mirtie, ateik greičiau! Galva nuo skausmo žyla, 
Kai krinta sakalas, o riebios antys kyla. 


Kas garbę saugo, tas kramsnoja plutą juodą, 
O sukčius valdžioje visiems galybę rodo. 


Taip vienas paukštis skris nuo vakaro lig ryto, 
O kitas nejudės — tik ris, kas jam nukrito. 


Po to pakėlęs galvą į dangų tarė: “Dieve, tu žinai, kad aš 
metu tinklą tik keturis kartus per dieną. Tris kartus jau mečiau 
ir nieko nepagavau. Pasiųsk gi man, Dieve, bent šįkart peno!" 

Tada žvejys ištarė Alacho vardą ir užmetė tinklą jūron, 
palaukė, kol tinklas nugrimzdo, truktelėjo, bet neįstengė ištraukti 
— pasirodo, jis dugne susipainiojo. “Nėra jėgos ir galybės, 
didesnės už visagalį Alachą!" - sušuko žvejys ir ėmė sakyti: 


Aš spjaunu į gyvenimą, jei visas jis toksai, - 
Vien skausmą ir nelaimes man atnešdavo jisai! 


Jeigu būties abyaušry padangė mums giedra, 
Tai siūlo taurę žudančią saulėlydžio žara. 


O juk buvau aš tas, kursai į klausimą: “Tai kas 
Laimingas šiam pasaulyje?“ — atšaudavau: “Tik aš!" 


Jis nusirengė ir paniro tinklo, ir triūsė, kol ištraukė, o 
iškedenęs jį, rado skaistvario ąsotį. Jis buvo kažko pripildytas, 
o kaklelis užlietas švinu su mūsų valdovo Suleimano ibn Daūdo? 


* Suleimanas ibn Daūdas (Saliamonas, Dovydo sūnus) 
— vienas iš mėgstamiausių musulmonų pasakojamųjų 
kūrinių veikėjų. Jo vardas dažnai minimas “1001 
naktyje". Ant Suleimano žiedo, pasak padavimo, buvo 
įrėžtas didingiausias iš devyniasdešimt devynių Alacho 
vardų, kurio žinojimas suteikdavo galią valdyti 
džinus, paukščius ir vėjus. 

- ramybė jiedviem abiem - žiedo antspaudu! Pamatęs ąsotį, 
žvejys apsidžiaugė ir sušuko: “Aš jį parduosiu variakalių turguje, 
jis kainuoja dešimt dinarų auksu!“ Paskui žvejys pajudino ąsotį 
ir patyrė, kad jis sunkus, o pamatęs, kad jis sandariai uždarytas, 
tarė sau: “Nagi pažiūrėsiu, kas šiame ąsotyje! Atidarysiu ir 
pažiūrėsiu, kas jame yra, o po to parduosiu!" Išsitraukė peilį 
ir ėmė knibinėti šviną, kol nukrapštė jį. Paguldęs ąsotį šonu ant 
žemės, papurtė, kad iškratytų visa, kas jame yra, — tačiau iš ten 
niekas nepasirodė, ir žvejys be galo nustebo. Po to iš ąsočio 
ėmė rūkti dūmas, jis pakilo ligi debesų ir ėmė driektis pažeme, 
o kai išėjo visas, susitelkė vienon vieton, susispaudė, suvirpėjo 
ir virto ifritu, kurio galva siekė debesis, o kojos rėmėsi į žemę. 
Jo galva buvo kaip kupolas, rankos kaip šakės, kojos kaip laivo 
stiebai, burna tarytum ola, dantys kaip akmenys, šnervės kaip 
vamzdžiai, akys kaip du žibintai, ir buvo jis niūrus ir bjaurus. 

Kai žvejys išvydo šį ifritą, jam ėmė drebėti pakinkliai, dantis 
ant danties nebesuėjo, seilės išdžiūvo, jis nebematė kelio... O 
ifritas išvydęs jį sušuko: “Vienintelis dievas - Alachas, o Sulei- 
manas - Alacho pranašas! O Alacho pranaše, neatimk man 
gyvybės! Aš daugiau nesipriešinsiu tavo valiai ir nepraleisiu pro 
ausis tavo paliepimo!" 

Žvejys pasakė jam: 

— O maride, tu sakai: “Suleimanas - Alacho pranašas", bet 
Suleimanas jau tūkstantis aštuoni šimtai metų kaip miręs, o mes 
gyvename paskutinius laikus prieš pasaulio galą. Kokia tavo 
istorija, kas tave ištiko ir kodėl tu lindėjai šiame ąsotyje? 

Išgirdęs žvejo žodžius, maridas sušuko: 

— Vienintelis dievas - Alachas! Džiaukis, žvejy! 

- Kuo gi tu mane nudžiuginsi? - paklausė žvejys. 

Ifritas atsakė: 

— Tuo, kad šią pat akimirką nugaluosiu tave pikčiausia 
mirtimi. 

— Už tokią žinią, o ifritų valdove, tu turėtum netekti Alacho 
globos! - sušuko žvejys. - O prakeiktasis, už ką tu nori nugaluoti: 
mane, kam tau mano gyvybė, juk aš tave išvadavau iš ąsočio, 
iš jūros dugno ištraukdamas į sausumą? 

- Sakyk savo norą, kokia mirtimi norėtumei mirti, kokia 
bausme būti nubaustas! - nekreipė dėmesio ifritas. 

Žvejys vėl sušuko: 

— Kokia gi mano kaltė ir už ką tu mane taip apdovanoji? 

- Išklausyk mano istoriją, žvejy, — tarė ifritas, ir žvejys atsakė: 

— Kalbėk, tik trumpiau, nes mano kantrybė baigiasi! 

- Žinok, žvejy, - tarė ifritas, - kad aš esu vienas iš džinų 
atskalūnų, nepaklususių Suleimanui, Daūdo sūnui, - ramybė 
jiedviem abiem! — aš ir Sachras, džinas. Suleimanas pasiuntė savo 
vizirį, Asafą ibn Barachiją, kuris atvedė mane pas Suleimaną 
jėga, pažemindamas mane, prieš mano valią. Jis pastatė mane 
prieš Suleimaną, o Suleimanas pamatęs mane pasikvietė pagalbon 
Alachą ir pasiūlė man priimti tikrąjį tikėjimą ir patekti jo valion, 
tačiau aš atsisakiau. Tada jis liepė atnešti šį ąsotį ir jame įkalino 
mane, o ąsotį užliejo švinu, įspaudęs jame didingąjį Alacho 
vardą. Paskui davė nurodymą džinams, tie nunešė mane ir įmetė 
jūros vidurin. Ar praleidau jūroje šimtą metų ir širdyje pasiža- 
dėjau: tą, kas išlaisvins mane, amžiams apdovanosiu. Bet praėjo 
dar šimtas metų, ir niekas manęs neišvadavo. Praėjo dar šimt- 
metis, ir aš pasakiau sau: tam, kas išvaduos mane, aš atskleisiu 
žemės turtus. Bet niekas neišvadavo. Prabėgo dar keturi šimtai 
metų, ir aš pasakiau: kas išvaduos mane, išpildysiu tris norus. 
Bet vėl niekas manęs neišvadavo ir tada, baisiai perpykęs, aš 
tariau sau širdyje: tą, kas mane dabar išlaisvins, aš užmušiu 
pasiūlęs pasirinkti, kokia mirtimi tas nori mirti! Ir štai tu išlais- 
vinai mane, o aš siūlau tau pasirinkti, kokia mirtimi nori mirti. 

Išgirdęs ifrito žodžius, žvejys sušuko: 

— O Alacho stebukle! Ir aš tik dabar atėjau tavęs išlaisvinti! 
Dovanok man gyvybę, ir Alachas dovanos tau. Nežudyk manęs, 
antraip ir tave Alachas atiduos į rankas tam, kuris tave pražudys. 

- Tavo galas neišvengiamas, išsirink gi, kokia mirtimi mirti, 
— pasakė maridas. 

Tada žvejys dar kartą kreipėsi į ifritą sakydamas: 

- Pasigailėk manęs atsidėkodamas už tai, kad aš tave išva- 
davau. 

- Bet juk aš ir ketinu užmušti tave kaip tik už tai, kad tu 
mane išvadavai! - sušuko ifritas. 

Ir žvejys pasakė: 

— O ifritų šeiche!“, aš gerai su tavim elgiuosi, o tu man 
atsimoki blogiu. Nemeluoja posakis, išdėstytas eilėse: 


" Šeichas - vyresnysis, garbingas senolis. 

Mes gera jiems padarėme — atsakė jie piktybe: 
Pasauly neįmanoma galvažudžių dorybė! 


Jei bo biktybės jiems geri mes būsime vis viena, 
Bus mums atlyginta kaip tiems, kur priglaudė hieną. 


Išklausęs žvejo žodžius, ifritas suriko: 

- Negaišk! Tavo mirtis neišvengiama! 

Čia žvejys pagalvojo: “Jis - džinas, o aš - žmogus. Alachas 
man dovanojo tobulą protą. Štai aš ir sugalvosiu, kaip įveikti 
jį gudrumu ir protu, kol jis mąsto, kaip pražudyti mane klasta 
ir niekšybe". 

Jis dar kartą paklausė ifritą, ar tikrai jo mirtis neišvengiama, 
ir šis atsakė: “Taip". Tada žvejys sušuko: 

— Maldauju aukščiausiojo vardu, įrėžtu Suleimano ibn Daūdo 
žiede, aš paklausiu tavęs vieno dalyko, ir tu atsakyk man teisybę! 

— Gerai, - atsakė ifritas, — klausk, tik trumpiau! - Jis net 
sudrebėjo išgirdęs minint didingąjį vardą. 

O žvejys tarė: 

— Tu buvai šiame ąsotyje, kuriame netilptų net tavo koja ar 
ranka. Tai kaipgi jame tilpai tu visas? 

— Tai tu netiki, kad aš buvau jame? - šūktelėjo ifritas. 

— Aš niekada nepatikėsiu, kol savo akimis nepamatysiu tavęs 
ten, — atsakė Žvejys... 

Tuo tarpu išaušo rytas, ir Šachrazada nutraukė pasakojimą. 


Ketvirtoji naktis 


Kai atėjo ketvirtoji naktis, Šachrazados sesuo paprašė: 

- Baik savo pasakojimą, jei nenori miego. 

Ir Šachrazada tęsė toliau: 

Pasakojama, o laimingasai karaliau, kad žvejys pasakė ifritui 
niekada juo nepatikėsiąs, kol savo akimis nepamatysiąs jo tame 
ąsotyje. Tada ifritas suvirpėjo, pavirto dūmu virš jūros, susitelkė 
ir pamažu ėmė lįsti į ąsotį, kol visas pasislėpė jame. Čia žvejys 
skubiai griebė švininį kamštį su antspaudu, užkimšo ąsotį ir 
suriko ifritui: 

— Rinkis, kokia mirtimi mirti! Prisiekiu Alachu, aš įmesiu tave 

į jūrą, pasistatysiu čia sau namą ir niekam, kas čionai ateis, 
neleisiu gaudyti žuvų, perspėsiu: “Čia yra ifritas, kuris kiekvie- 
nam, kas jį ištraukia, siūlo rinktis, kokia mirtimi mirti, kaip būti 
nugalabytam!" 

Išgirdęs žvejo žodžius ir pasijutęs įkalintas, ifritas norėjo išlįsti, 
tačiau negalėjo, nes jam neleido Suleimano antspaudas. Jis 
suprato, kad Žvejys jį pergudravo, ir pasakė: 

- Aš pajuokavau su tavimi! 

Bet žvejys nesileido į kalbas: 

— Meluoji, o niekšingas ifrite, purviniausias ir niekingiausias 
iš visų! 

Taip taręs, ėmė nešti ąsotį link jūros kranto. Ifritas šaukė: 
“Ne, ne!", o Žvejys atsakinėjo: “Taip! Taip!" Ifritas ėmė kalbėti 
meiliau ir taikiai paklausė: 

— Ką tu nori man padaryti, o žvejy? 

Žvejys atsakė: 

— Įmesiu tave į jūrą. Jei jau išbuvai ten tūkstantį aštuonis 
šimtus metų, tai leisiu ten sulaukti ir paskutinio teismo dienos. 
Ar nesakiau aš tau: “Pasigailėk manęs - ir Alachas pasigailės 
tavęs, užmuši mane - ir Alachas užmuš tave!“ Bet tu nepaklau- 
sei mano žodžių ir norėjai mane nuskriausti. Alachas atidavė tave 
į mano rankas, ir aš apgavau tave. 

— Išleisk, ir aš tavęs pasigailėsiu, - prašė ifritas. 

Bet žvejys sušuko: 

— Meluoji, prakeiktasis! Aš ir tu, mudu panašūs į karaliaus 
Junano vizirį ir gydytoją Dubaną. 

— O kas jie tokie - karaliaus Junano viziris ir gydytojas 
Dubanas? Kas tai per istorija? — paklausė ifritas. 


Pasakojimas 
apie karaliaus Junano vizirį 


Žinok, o ifrite, pradėjo žvejys, kad senais senais laikais, 
praėjusiais amžiais, persų mieste ir Rumano!! žemėse viešpatavo 


"Rumano (arba Rumo) žemė - taip Artimųjų Rytų 
šalyse vadinta Bizantijos imperija. 

karalius, vardu Junanas. Jis buvo turtingas ir galingas, turėjo 
gausybę karių ir asmens sargybinių, bet pats buvo raupsuotas. 
Visi gydytojai ir žiniuonys buvo bejėgiai prieš jo ligą. Karalius 
gėrė vaistus ir miltelius, tepėsi tepalais, bet niekas negelbėjo, nė 
vienas gydytojas nepajėgė jo išgydyti. Ir štai į karaliaus Junano 
miestą atkeliavo didis gydytojas, žmogus jau senas, o vadino jį 
gydytoju Dubanu. Jis skaitė graikiškas, persiškas ir bizantiškas, 
arabiškas ir siriškas knygas, mokėjo gydyti bei spėti iš žvaigždžių. 
Pažinojo jis taip pat visokius augalus ir žoles - žalias ir sausas, 
naudingas ir kenksmingas, buvo išstudijavęs filosofiją ir daugybę 
kitų mokslų. 

Atvykęs į miestą ir pabuvęs jame keletą dienų, gydytojas 
išgirdo apie karalių ir jo kūną subjaurojusius raupsus, kuriais jį 
baudė Alachas, ir apie tai, kad mokslininkai ir gydytojai nepa- 
jėgia jo išgydyti. Kai visa tai pasiekė gydytoją, jis kiaurą naktį 
dirbo, o vos išaušus rytui, prašvitus ir suspindus saulei, apsirengė 
gražiausiais drabužiais ir nuėjo pas karalių Junaną. Pabučiavęs 
žemę prieš jį, gydytojas nuostabiausiais žodžiais palinkėjo jam 
amžinos garbės ir gerovės. Paskui pasisakė, kas esąs, ir tarė: 

— O karaliau, aš sužinojau, kad tave ištiko liga, kuri alina 
tavo kūną, ir kad daugybė gydytojų nežino vaistų nuo jos. Aš 
tave galiu išgydyti, karaliau, neliepdamas tau nei vaistų gerti, 
nei tepalais teptis. 

Išgirdęs tai, karalius Junanas nustebo ir sušuko: 

- Kaipgi tu tą padarysi? Prisiekiu Alachu, jei tu mane 
išgydysi, apdovanosiu tave ir tavo vaikų vaikus, padarysiu tave 
turtingą ir visa, ko tu panorėsi, bus tavo, tu sėdėsi prie mano 
stalo ir būsi mano numylėtinis! - Po to karalius Junanas apdo- 
vanojo gydytoją garbės drabužiais!?, rodė jam malonę ir vis 
klausinėjo: — Ar tikrai tu mane išgydysi — be vaistų ir tepalų? 

O gydytojas atsakinėjo: 

- Taip, aš tave išgydysiu. 

Karalius su nuostaba klausė: 

— O gydytojau, kurią gi dieną, kuriuo gi metu įvyks tai, ką 
tu man žadi? Paskubėk, sūnau mano! 


2 Garbės drabužiai - drabužiai nuo karaliaus pečių, 
dovanojami kaip pasižymėjimo ženklas. Be drabužių, 
apdovanojamasis gaudavo kardą ir pabalnotą žirgą. 

— Klausau ir vykdau, - atsakė gydytojas. - Tai bus rytoj. 

Tada jis patraukė atgal į miestą, išsinuomavo namą, susikrovė 
ten savo knygas, vaistus ir žoleles. Paskui paėmė žolelių bei 
prieskonių ir sudėjo visa į kūjelį, kurį pats išskobė, o prie kūjelio 
pritaisė rankeną ir vykusiai parinko jam rutulį. Kitą rytą, kai 
viskas buvo paruošta, gydytojas nuėjo pas karalių. Palietęs kakta 
žemę prieš jį, liepė jam išeiti į varžybų aikštę. O su karaliumi 
buvo emyrai!?, dvariškiai ir viziriai, kiti karalystės galingieji. Vos 
tik jis pasiekė aikštę, o prie jo jau priėjo daktaras Dubanas, 
padavė jam kūjelį ir paliepė: 

— Imk šį kūjelį, laikyk jį štai už šios rankenos ir vaikykis 
rutulį po aikštę, stenkis kiek gali - pliek per rutulį, kol ranka 
ir kūnas suprakaituos, o vaistai pereis per tavo ranką ir pasklis 
po visą kūną. O kai taip atsitiks, baik žaisti, grįžk į rūmus, iš- 
simaudyk pirtyje, nusiprausk ir gulk miegoti. Ir tada išgysi. 

Karalius Junanas paėmė iš gydytojo kūjelį, suspaudė jį rankoj, 
sėdo ant žirgo ir, metęs prieš save rutulį, ėmė vytis jį. Pasivijęs 
smogė kiek turėjo jėgų, kietai spausdamas rankoje kūjelio 
rankeną. Ir tol jis mušinėjo rutulį, kol ir ranka, ir visas kūnas 
išrasojo, o vaistai ištekėjo iš kūjelio rankenos. Kai gydytojas 
Dubanas pamatė, jog vaistai jau išsisklaidė po karaliaus kūną, 
liepė jam grįžti į namus ir tą pat minutę skubėti į pirtį. Karalius 
Junanas tuoj pat grįžo ir liepė pakurti pirtį. Pirtis tučtuojau buvo 
paruošta, sukruto patalynės tvarkytojos, ir vergai viens kitą 
lenkdami subėgo pas karalių, sunešė jam baltinius. Karalius 
įžengė į pirtį, gerai nusiprausė, apsivilko švarius drabužius ir nu- 
vyko tiesiai į rūmus, kur atsigulė miegoti. 

Štai taip darė karalius Junanas. Na, o gydytojas Dubanas 
grįžo namo, permiegojo naktį, o išaušus rytui atėjo pas karalių 
ir pasiprašė priimamas. Karalius liepė jam įeiti, gydytojas įėjo 
ir, pabučiavęs žemę prieš karalių, prodainiu ėmė sakyti šias eiles 
(galvoj turėdamas valdovą): 


Visą dorybių tėvas tu esi. 
Kas prieš tave geradariai visi? 


Spindėjimas tavos širdies karštos 
Šešėlius veja nuo lemties kaktos! 


5 Emyras - karvedys. 

Tešviečia tavo veidas visada, 
Nors laiko šmėkla amžinai juoda! 


Apdovanojai dosniai tu mane, 
Kaip lietūs žolę atgaiva švelnia. 


Gėrybes tu visiems žarstei mielai 
Ir virš visų kaip saulė pakilai. 


Kai jis baigė, karalius pakilo, priėjęs apkabino jį ir pasisodino 
šalia savęs. Vėl apdovanojo jį brangiais drabužiais. (Tada, kai 
išėjo iš pirties, karalius apžiūrėjo savo kūną ir nerado nė vienos 
opelės. Oda buvo švarut švarutėlė, lyg baltas sidabras. Karalius 
didžiai apsidžiaugė, jo krūtinė lengviau atsikvėpė ir atlėgo.) 
Išaušus rytui, karalius atėjo į divaną ir sėdo į savo sostą. Susi- 
rinko jo dvariškiai ir karalystės didžiūnai, čia ir gydytojas 
Dubanas atkako. 

Buvo padengti stalai ir nukrauti puikiausiais valgiais. Karalius 
valgė kartu su gydytoju Dubanu ir kalbėjosi su juo visą dieną. 
O kai atėjo vakaras, be brangių drabužių, davė jam ir kitokių 
dovanų, dar du tūkstančius dinarų ir pasodino ant savo žirgo. 
Taip gydytojas ir išvyko namo. O karalius Junanas be perstojo 
stebėjosi jo menu ir kalbėjo: “Šis daktaras gydė mane iš išorės 
ir nevartojo jokių tepalų. Prisiekiu Alachu, štai kur tikriausioji 
išmintis! Man dera rodyti šiam Žmogui pagarbą ir malonę, 
padaryti jį savo pokalbių ir vaišių bendrininku visiems laikams!" 
Karalius praleido naktį patenkintas, džiaugdamasis, kad jo kūnas 
sveikas ir kad atsikratė ligos. O kai atėjo rytas, karalius sėdo 
į sostą, susirinko jo didžiūnai ir susėdo jam iš kairės, o viziriai 
iš dešinės. Tada karalius Junanas pareikalavo, kad ateitų gydy- 
tojas Dubanas, ir šis atėjo, ir pabučiavo žemę prieš karalių, o 
karalius atsistojo ir pasodino jį šalia savęs. Karalius valgė kartu 
su gydytoju, linkėjo jam ilgo gyvenimo, dovanojo jam dovanas 
ir drabužius ir kalbėjosi su juo, kol atėjo vakaras. Tada liepė 
atnešti jam penkerius garbės drabužius ir tūkstantį dinarų. 
Padėkojęs karaliui, gydytojas iškeliavo į namus. Kitą rytą karalius 
vėl išėjo į divaną ir sėdo sostan... 

Tačiau karalius turėjo vieną bjaurios išvaizdos vizirį, šlykštų 
ir nepadorų, šykštų ir pavydų - visas jis buvo gyvas pavydas. 
Kai tas viziris pamatė, kaip suartėjo karalius su gydytoju Dubanu, 

kaip rodo jam visokeriopą malonę, ėmė pavydėti ir pajuto jam 
pyktį. Juk kalbama, jog niekieno kūnas nelaisvas nuo pavydo, 
sakoma, jog neteisybė slypi širdyje — jėga ją iškelia, o silpnumas 
- paslepia. Štai šis viziris priėjo prie karaliaus Junano ir, pabu- 
čiavęs Žemę prieš jį, tarė: 

- O mūsų amžiaus ir mūsų laikų karaliau! Tu esi tas, kurio 
malonėje aš užaugau, o dabar turiu tau išmintingą patarimą, ir 
jei aš jo tau neišsakysiu, tapsiu išdavystės sūnumi, o jei liepsi 
sakyti, pasakysiu. 

Karalius sunerimo po tokių vizirio žodžių ir paklausė: 

— Kas tai per patarimas? 

Viziris atsakė: 

— O kilmingasai karaliau, dar senoliai sakydavo: “Kas negal- 
voja, kokia bus darbų pabaiga, tam likimas ne draugas". Aš 
matau, kad karalius neteisingai elgiasi rodydamas prielankumą 
savo gydytojui — tam, kuris laukia jo karaliavimo pabaigos. 
Karalius jam maloningas ir rodo didelę pagarbą, prisileisdamas 
jį labai arti, ir aš bijau dėl karaliaus. 

Sunerimęs, persimainiusiu veidu karalius paklausė vizirį: 

— Apie ką tu kalbi, kas tai per užuomina? 

Ir viziris atsakė: 

— Jei tu miegi, atsibusk! Aš kalbu apie gydytoją Dubaną. 

— Vargas tau, - tarė karalius. - Jis yra mano draugas, 
brangesnis už kitus, jis išgydė mane kažkuo, ką aš buvau paėmęs 
į ranką, jis išvadavo mane nuo ligos, prieš kurią buvo bejėgiai 
visi gydytojai. Tokio kaip jis nerasi šiais laikais niekur pasaulyje, 
nei rytuose, nei vakaruose, o tu kalbi apie jį tokiais žodžiais. 
Nuo šios dienos aš paskirsiu jam algą ir išmokas, kas mėnesį 
duosiu jam po tūkstantį dinarų. Net jei aš pasidalyčiau su juo 
savo karalyste, ir to būtų per maža. Manau, jog tu taip sakai 
vien iš pavydo, kaip kad buvo istorijoje apie karalių as Sind- 
badą... 

Tuo tarpu išaušo rytas, ir Šachrazada nutraukė pasakojimą. 


Penktoji naktis 


Kai atėjo penktoji naktis, sesuo tarė Šachrazadai: 
- Baik savo pasakojimą, jei tau dar nesinori miego. 

Ir Šachrazada tęsė: 

Pasakojama, o laimingasai karaliau, kad karalius Junanas tarė 
savo viziriui: 

— O viziri, tu ėmei pavydėti šiam gydytojui, tu nori jo 
mirties, o aš po to gailėsiuosi, kaip gailėjosi karalius as Sindba- 
das, užmušęs sakalą. 

— Atleisk man, o karaliau, kaip tatai buvo? - paklausė viziris. 


Pasakojimas 
apie karalių as Sindbadą 


Kalbama, pradėjo karalius, esą gyveno kartą persų karalius, 
kuris labai mėgo linksmybes, iškylas ir medžioklę. Ir išmokė jisai 
sakalą, su kuriuo nesiskirdavo nei dieną, nei naktį. Visą naktį 
laikydavo sakalą ant rankos, o vykdamas į medžioklę, imdavo 
kartu. Karalius parūpino sakalui auksinę taurelę, kurią pakabino 
jam ant kaklo ir girdydavo paukštį tik iš jos. Ir štai atėjo kartą 
pas karalių vyriausiasis sakalininkas ir sako: 

— O laiko karaliau, metas vykti medžioklėn. 

Karalius liepė kilt į kelią, o pats pasiėmė sakalą ant rankos. 
Medžiotojai jojo, kol prijojo slėnį, kuriame ištempė tinklus 
žvėrims gaudyti. Staiga į tinklus pakliuvo gazelė, ir karalius 
sušuko: 

— Užmušiu tą, per kurio galvą ši gazelė peršoks! 

Medžiotojai susiaurino ratą aplink gazelę, o ši pribėgo prie 
karaliaus ir, atsistojusi ant užpakalinių kojų, priekines sulenkė 
prieš save, lyg sveikindama karalių. Karalius linktelėjo galva, o 
gazelė šoko per jį ir nurūko į dykumą. Karalius pamatė, kad 
visa svita susimirkčiojo, ir paklausė: 

— O viziri, ką jie kalbasi? 

Viziris atsakė: 

— Jie prisimena, kad tu pasakei: “Užmušiu tą, per kurio galvą 
gazelė peršoks". 

Karalius sušuko: 

— Prisiekiu savo galva, aš persekiosiu ją tol, kol sugausiu! 

Ir pasileido gazelės pėdsakais, neatsilikdamas šuoliavo paskui 
ją po kalnus. Kai ji mėgino pasislėpti tankumyne, karalius 
paleido sakalą. Šis ėmė sparnais mušti jai per akis, kol apakino 
ir visai apkvaitino. Karalius išsitraukė vėzdą, tvojo jai ir pargrio- 
vė, o paskui nušokęs nuo žirgo pribaigė ją peiliu, nudyrė kailį 
ir pririšo prie balno lanko. Buvo kaip tik dienos poilsio metas, 
o išdžiūvusiuose upokšniuose neatsirado nė lašo vandens. Kara- 
lius pajuto troškulį, žirgas taip pat norčjo gerti. Kiek pasisukiojęs 
karalius išvydo medį, nuo kurio tekėjo vanduo — toksai lyg alyva. 
Karalius mūvėjo odinėmis pirštinėmis, jis »ukabino taurelę nuo 
sakalo kaklo ir pripildė ją šio vandens. Jau laikė ją prieš save, 
bet sakalas staiga mostelėjo sparnu ir apvertė ja. Karalius pakėlė 
taurelę ir vėl ėmė lašinti į ją nuo medžio tekantį -kystį. Jis manė, 
kad sakalas nori gerti, ir pastatė taurelę priešais j; bet sakalas 
vėl ją apvertė. Karalius pyktelėjo ir, trečią kartą prip:ldęs taurę, 
pastatė ją priešais žirgą. Bet sakalas vėl apvertė ją sparnu. Ka- 
ralius visai įširdo: “T enubaudžia tave Alachas, o nelaimingasai 
paukšti! Tu atėmei gėralą iš manęs, žirgo ir paties savęs!" - ir 
mostelėjęs kardu nukirto jam sparnus. 

Tada paukštis ėmė kelti galvą, lyg norėdamas pasakyti: 
“Pažiūrėk, kas medžio viršūnėje". Karalius pakėlė akis ir pamatė 
medyje echidnos!* vaiką, o tas skystis buvo jo nuodai. Susikrimto 
karalius, kad nukirto sakalui sparnus, pasiėmęs gazelę sėdo ant 
žirgo ir parjojo prie savo palapinės. Atidavė gazelę virėjui 
sakydamas: “Paimk ją ir iškepk!" Po to sėdo į sostą, -o sakalas 
tupėjo jam ant rankos. Staiga paukštis sukliko ir nugaišo. Karalius 
ėmė raudoti iš liūdesio ir gailesčio, kad pražudė sakalą, kuris 
ji išgelbėjo nuo žūties. Štai taip buvo karaliui Sindbadui. 

Išklausęs karalių Junaną, viziris tarė: 

— O karaliau, didis savo stotu, ką gi man blogo padarė 
gydytojas? Aš nepatyriau iš jo nieko blogo ir taip pasakiau tik 
iš gailesčio tau, kad žinotum teisybę, antraip tu žūsi, kaip žuvo 
viziris, rezgęs pinkles vieno karaliaus sūnui. 

— O kaip ten buvo? - paklausė karalius Junanas. 


* Echidna - nuodingųjų gyvačių rūšis. 

Pasakojimas 
apie klastingąjį vizirį 


Žinok, o karaliau, tarė viziris, vienas karalius turėjo vizirį, 
o be to, turėjo sūnų, kuris mėgo medžioti ir kurį medžioklėn 
lydėdavo tėvo viziris. Karalius buvo prisakęs viziriui visur būti 
su karalaičiu, kad ir kur šis užsimanytų patraukti. Vieną kartą 
karalaitis išsiruošė medžioklėn, o jo tėvo viziris išjojo kartu su 
juo. Pamatęs didžiulį žvėrį, viziris pasakė karalaičiui: “Štai tau 
žvėris, vykis jį". Karalaitis nusivijo žvėrį ir dingo iš akių, o žvėris 
dykumoje paspruko nuo jo. Karalaitis pasimetė, nebežino, kur 
esąs ir kurlink eiti. Staiga mato: sėdi pašalyje mergina ir verkia. 

- Kas tu? - paklausė karalaitis. 

Mergina atsakė: 

— Aš esu Indijos karalių karaliaus duktė. Jojau per dykumą, 
bet užsnūdau ir nukritau nuo arklio, dabar atsilikau nuo savųjų 
ir pasimečiau. 

Karalaičiui pagailo merginos, jis pasisodino ją už savęs ant 
arklio ir nujojo drauge. Jojant pro kažkokius griuvėsius, mergina 
paprašė: 

— O pone, leisk man nulipti savo reikalu. 

Ir karalaitis nulaipino ją žemėn. Mergina įėjo į griuvėsius ir 
užtruko ten. Karalaitis, nesulaukęs jos, nežinodamas, kas ji, nuėjo 
iš paskos. Staiga mato, jog toji mergina - tai gulė", kuri dabar 
kalbėjo savo vaikams: “Vaikai, šiandien aš parvedžiau jums riebų 
jaunikaitį!" O vaikai atsakė: “O mamyte, duokš jį greičiau ir 
mes prisikimšim pilvukus". Suprato karalaitis, kad jis pražuvęs, 
išsigando, net pakinkliai ėmė virpėti. Jis grįžo atgal, o gulė išėjo 
ir mato, kad jis iš baimės dreba, todėl paklausė: 

— Ko tu toks išsigandęs? 

- Aš turiu priešą, kurio bijau, - atsakė karalaitis. 

— Tu sakei, kad esi karaliaus sūnus? Kodėl tad neduodi savo 
priešui kiek nors pinigų, kad patenkintum jį? 

— Jam reikia ne pinigų, o mano gyvybės, ir man baisu; och, 
pražuvęs aš. 


5 Gulė - moters išvaizdos fantastinis padaras. Arabai 
tiki, jog gulės, patykojusios vienišą praeivį, suryja jį. 

4. 1907 


— Jei tu sakai, kad pražuvęs, šaukis pagalbon Alachą, ir jis 
apgins tave nuo priešo pykčio ir nuo to blogio, kurio tu bijai, 
— tarė gulė. 

Karalaitis nukreipė žvilgsnį į dangų ir sušuko: “O tu, kursai 
atsiliepi, kai tavęs šaukiasi patekęs bėdon, kursai nuveji blogį, 
o Dieve, padėk man, atitolink mano priešą nuo manęs! Juk tiesa, 
kad tu gali visa, ko tik panori!" 

Kai gulė išgirdo jo maldą, pasišalino, o karalaitis grįžo pas 
savo tėvą ir apsakė viską, kaip pasielgė viziris. Karalius pasikvietė 
tą vizirį ir užmušė. 

Ir jeigu tu, karaliau, pasitikėsi šiuo gydytoju, jis nugalabys 
tave pikčiausiu būdu. T'as, kurį tu apdovanojai ir prisileidai taip 
arti, pražudys tave. Jis išgydė tave nuo ligos kažkuo, ką tu 
paėmei į ranką, ir tu nesi apsaugotas, kad jis neužmuš tavęs 
kokiu nors daiktu, kurį tu taipogi paimsi į ranką. 

— Tu teisus, o viziri, - susimąstė karalius Junanas, - taip ir 
bus, kaip tu sakai; o geranori viziri! Iš tiesų šis gydytojas atėjo 
lyg šnipas, ieškantis mano mirties. Ir jeigu jis sugebėjo mane 
išgydyti, tai sugebės ir mirtį prišaukti duodamas, tarkim, ką nors 
man pauostyti. - Po to karalius paklausė: - O viziri, kaipgi su 
juo pasielgti? 

Ir viziris atsakė: 

— Pasiųsk jo atvesti, o kai ateis, nukirsdink jam galvą. Būsi 
išgelbėtas nuo jo blogio ir atsikratysi jo paties. Apgauk jį 
nelaukęs, kol jis tave pirmas apgaus. 

— Tu teisus, o viziri! - sušuko karalius ir pasiuntė pakviesti 
gydytojo. Šis atėjo linksmas, nežinodamas, ką jam yra paskyręs 
jo geradaris, kaip kad sakoma: 


Likimo bijantis, bamirški dalią niūrią, 
Pasitikėki tuo, kas šį basaulį kūrė! 


Tai, kas Alacho lemta, amžiams lieka, 
O visa kita greit bavirs į nieką. 


Kai viziris įėjo pas karalių, šis pradėjo sakyti: 


Ar ne už lai, ką gero aš patyręs, 
Esu ir prozą, ir eiles tau skyręs? 

Be prašymo ne sykį man padėjai, 
Malonėm apipilt mane skubėjai, 


Tai ar galiu aš nedėkot už dovį, 
Slaptai ir atvirai tavęs nešlovint? 


Skolingas aš už tavo širdį gerą, 
Ir ta skola dabar pečius man sveria. 


Ir pridūrė dar: 


„Nuo rūpesčių nugręžki savo veidą, 
Branginki tai, ką tau likimas leido! 


Mokėki džiaugtis tuo, kas šiandien duota, 
Užmirški tai, kas vakar buvo juoda. 


Juk bo sunkaus, bo varginančio kelio 
Sugrįžus laimė vėlei širdį kelia. 


Alacho valioj žemiška kelionė. 
Klusniai briimk jo bausmę ar malonę. 


Ir dar: 
Aukoki Visagaliui darbą mielą, 
Nuo žemės bančių tepailsi siela. 
Žinok, ne taip bus, kaip esi norėjęs, 
O taip, kaip nori dangiškas teisėjas. 
Ir dar: 


Ramiai gyvenk ir džiaukis kiek patinka, 
Nes graužatis balaužia ir protingą. 


Išmok bamiršt bejėgio vergo baimę, 
Ir tu patirsi amžinąją laimę. 


— Ar žinai, ko aš pasikviečiau tave? - paklausė gydytoją 
karalius Junanas. 


Gydytojas atsakė: 

- Nežinomi Dievo keliai niekam, tik jam pačiam! 

Karalius paaiškino: 

- Pasikviečiau tave, kad užmuščiau ir išvaryčiau tavo sielą 
iš kūno. 

Be galo nustebo gydytojas Dubanas ir paklausė: 

— O karaliau, už ką tu ketini atimti man gyvastį, kokią 
padariau nuodėmę? 

— Man pranešė, - atsakė karalius, - jog tu šnipas ir atėjai 
manęs užmušti. Bet aš padarysiu tau galą anksčiau nei tu man. 
— Karalius šūktelėjo budelį ir tarė: - Nukirsk galvą šiam apgavi- 
kui ir leisk man pailsėti nuo jo blogio. 

- Pasigailėk manęs - ir Alachas pasigailės tavęs, užmuši 
„mane - ir Alachas užmuš tave, - kelis sykius kartojo karaliui 
gydytojas Dubanas. 

Bet karalius Junanas paaiškino gydytojui: 

- Aš nesijausiu saugus, jei neužmušiu tavęs: tu išgydei mane 
kažkuo, ką aš paėmiau į ranką, ir aš bijau, kad tu gali numarinti 
mane, duodamas ką nors pauostyti ar kaip kitaip. 

— O karaliau, - tarė gydytojas Dubanas, - tai toks atpildas 
man! Už gera tu atsimoki niekšybe! 

Bet karalius sušuko: 

- Tave būtinai reikia nugaluoti, ir neatidėliojant! 

Suprato gydytojas, kad karalius nekeis savo sprendimo, ir 
pravirko iš apmaudo, kad darė gera to nevertam, kaip kad 
sakoma: 


i 
| 


Negali Meimūna didžiuotis proteliu, 
Nors buvo tėvas jos visai ne iš kvailių. 


Ar sausa, ar slidu - kas žengia be minties, 
Tasai, be abejo, paslys ir išsities. 


Budelis žengė į priekį, užrišo gydytojui akis ir išsitraukęs 
kardą tarė: “Prašom!" O gydytojas verkė ir kalbėjo karaliui: 

- Palik mane gyvą - ir Alachas tave paliks gyvą, užmuši 
mane - ir Alachas užmuš tave. - Be to, pridūrė: 


Tik sukčiai džiaugiasi, o aš teisus liūdžiu, 
Už tiesą savąją tiek nuoskaudų kenčiu. 

Kol gyvas būsiu as, tiesos nebeprireiks, 
O kai numirsiu — te visi teisuolį keiks. 


- Tai štai, karaliau, - tęsė gydytojas, - tokia man dovana 
tavo! Tu atsilygini man krokodilo padėka. 

— O kas per istorija apie krokodilą? - paklausė karalius, bet 
gydytojas vėl pravirko: 

- Aš negaliu pasakoti būdamas tokioje būklėje. Maldauju 
tave Alacho vardu, pasigailėk manęs - ir Alachas pasigailės 
tavęs! 

Tada pakilo kažkas iš karaliaus artimųjų ir paprašė: 

— O karaliau, dovanok šiam gydytojui gyvybę, nes mes juk 
nematėm, kad jis būtų nusikaltęs tau, mes tik matėm, kaip jis 
išgydė tave nuo ligos, prieš kurią bejėgiai buvo ir gydytojai, ir 
vaistininkai. 

- Negi jūs nesuprantate, kodėl aš ketinu nužudyti šį gydytoją? 
— paklausė karalius. - Jei aš jį paliksiu gyvą, žūsiu pats. Jis gali 
išgydyti - bet gali ir numarinti. Aš bijau, kad jis pražudys mane 
ir už tai gaus atlyginimą, nes jis šnipas ir atėjo atimti man 
gyvybės. Jį būtinai reikia nubausti, tik tada aš būsiu ramus. 

Tuo tarpu gydytojas pasakė: 

— O karaliau, jei jau mano dalia neišvengiama, atidėk šį 
sprendimą, aš pareisiu namo, liepsiu, kad giminės paskui mane 
palaidotų, apvalysiu savo sielą ir išdovanosiu savo knygas. Aš 
turiu knygą, knygų knygą, kurią padovanosiu tau, kad laikytumei 
savo saugyklose. 

— O kas ten, toje knygoje? - paklausė karalius gydytoją, ir 
šis atsakė: 

— Joje yra nesuskaičiuojama daugybė visko. O pati mažiausia 
iš paslapčių štai tokia: kai tu nukirsi man galvą, praversk tris 
puslapius ir perskaityk tris eilutes kairiajame puslapyje, tada 
mano galva kalbėsis su tavim ir atsakys į visus tavo klausimus. 

Karalius nustebo, suvirpėjo iš susižavėjimo ir dar kartą 
perklausė: 

—- O išminčiau, ar tavo galva tikrai kalbės su manim, kai aš 
tau ją nukirsiu? 

- Taip, o karaliau, - atsakė išminčius. 

— Tai nuostabus dalykas! - sušuko karalius. 

Tada jis gydytoją, lydimą sargų, paleido namo. Gydytojas 
sutvarkė savo reikalus tą pačią dieną, o kitą vėl stojo prieš 
karalių. Susirinko emyrai, viziriai, dvariškiai, vietininkai ir 
karalystės didžiūnai. Divanas tapo panašus į žydintį sodą. Gy- 
dytojas atsinešė seną knygą ir puodelį su milteliais. Atsisėdęs 
paprašė, kad jam atneštų dubenį. Gavęs jį, supylė miltelius, iš- 
lygino juos ir tarė: 

— O karaliau, imk šią knygą, bet neatversk, kol nenukirsi 
man galvos, o kai nukirsi, padėk ją į dubenį ir liepk įtrinti šiais 
milteliais - kraujas nustos tekėjęs. Ir tik po to atsiversk knygą. 

Karalius paėmė iš gydytojo knygą ir įsakė nukirsti jam galvą. 
Budelis tučtuojau tą ir padarė. Kai galva nusirito į dubens vidurį, 
karalius pats ištrynė ją milteliais. Kraujas nustojo tekėjęs, galva 
atsimerkė ir tarė: 

— O karaliau, atsiversk knygą! 

Karalius atvertė ir pamatė, kad lapai sulipę, tada jis paseilino 
pirštą ir atvertė pirmą lapą, po to antrą, trečią. Visi lapai sunkiai 
vertėsi. Karalius pervertė šešis lapus, tačiau nerado jokių rašmenų 
ir tarė gydytojui: 

— O gydytojau, joje nieko neparašyta! 

— Versk toliau, - paliepė gydytojas, ir karalius atvertė dar 
tris puslapius. Nedaug laiko tepraėjo, o nuodai jau pasklido po 
visą karaliaus kūną, nes knyga buvo užnuodyta. Karalių ėmė 
traukyti traukuliai, ir jis sušuko: 

— Nuodai įsiliejo į mane! 

O gydytojas Dubanas prakalbo: 


Valdydami žemes, tironai žiaurūs buvo, 
Tačiau žiauri valdžia jų nelauktai pražuvo. 


Tiktai teisių širdžių teisi lemtis neskriaudžia, 
O tironus žiaurius negailestingai baudžia. 


Nekeik lemties! Jinai nekeičia žodžio savo: 
Kiekvienas gauna tai, ką pats užsitarnavo. 


Kai tik galva baigė, karalius krito negyvas. 
Žinok, jeigu karalius Junanas būtų palikęs gyvą gydytoją 
Dubaną, Alachas tikriausiai būtų pasigailėjęs ir jo paties; bet jis 

nepanoro, siekė jam mirties, ir Alachas atėmė gyvybę jam 
pačiam... 
Tuo tarpu išaušo rytas, ir Šachrazada nutraukė pasakojimą. 


Šeštoji naktis 


Kai atėjo šeštoji naktis, Dunjazada paprašė: 

- Baik savo pasakojimą. 

Šachrazada atsakė: 

— Jei man karalius leis. 

— Kalbėk, - pasakė karalius. 

Ir Šachrazada tęsė: 

Pasakojama, o laimingasai karaliau, kad žvejys tarė ifritui: 

— Jei tu būtum manęs pasigailėjęs, ir aš tavęs pasigailėčiau, 
bet tu netroškai nieko, tik mano mirties, ir štai dabar aš tave 
nudaigosiu uždaręs į šį ąsotį ir įmetęs į jūrą. 

Ifritas ėmė šaukti prašydamas: 

— Maldauju tave Alacho vardu, o žvejy, nedaryk šito! Ne. 
bausk manęs už šį prasižengimą. Aš buvau piktadarys, o tu būk 
geradarys. juk sako nerašytas patarimas: “O padedantis piktam, 
ar negana to, ką piktadarys pats padaro". Nesielk taip, kaip 
pasielgė Umama su Atika. 

— O kaip pasielgė Umama su Atika? - paklausė žvejys. 

Ir ifritas atsakė: 

— Ne laikas dabar pasakoti, kai aš šiame kalėjime! Jei tu 
mane išleisi, papakosiu apie tai. 

— Baik tas kalbas, - tarė žvejys. - Aš tikrai įmesiu tave į jūrą, 
ir nėra jokios vilties, kad būsi iš ten ištrauktas. Aš tavęs prašiau 
ir maldavau, o tu man, nekaltam, linkėjai mirties, nors aš tau 
padariau tik gera išvaduodamas iš kalėjimo. Tu elgeisi bjauriai, 
ir aš tave įmesiu atgal į jūrą ir visus perspėsiu, kad kiekvienas, 
kas tave išgriebs, įmestų atgal. Tu liksi jūros dugne iki paskutinės 
savo amžiaus dienos, kol galą gausi. 

- Paleisk mane, - prašė ifritas. - Būk kilniaširdis, o aš 
pažadu, kad niekada tau nekenksiu ir padėsiu kuo nors, kad 
taptum turtingas. 

Tada žvejys, priėmęs ifrito pasižadėjimą, kad šis niekuomet 
jam nekenks, o tik gelbės, ir privertęs prisiekti didžiojo Alacho 

vardu, atidarė ąsotį. Aukštyn parūko dūmas, tuojau visas išėjo 
ir virto ifritu. Ifritas paspyrė koja ąsotį ir įmetė jį jūron. Tai 
pamatęs, žvejys išsigando, kad dabar jam galas (net sudrėko jo 
drabužiai) ir aiktelėjo: “Tai negeras ženklas!“ Paskui sukaupė 
drąsą ir kreipėsi į ifritą: 

— O ifrite, didysis Alachas yra pasakęs: “Vykdykit, ką paža- 
dėjote". Tikra tiesa, pažadas bus primintas. Tu juk žadėjai man 
ir prisiekei, kad neapgausi manęs, o jei ne - apgaus tave Ala- 
chas. Mat jis skrupulingas, gali atpildą atidėti, bet ne atleisti nuo 
jo. Aš juk sakiau tau tą patį, ką gydytojas Dubanas karaliui 
Junanui: “Pasigailėk manęs - o Alachas pasigailės tavęs". 

Ifritas tik nusijuokė ir ėmė eiti, taręs: “O žvejy, sek paskui 
mane!" 

Netikėdamas savo išsigelbėjimu, žvejys nusekė paskui ifritą. 
Jiedu išėjo už miesto, pakilo į kalvą, nusileido į plačią lygumą 
ir staiga atsidūrė prie tvenkinio. Ifritas įsibrido į tvenkinio vidurį 
ir pašaukė žvejį: “Sek paskui mane!" Žvejys taipogi įsibrido, o 
ifritas liepė jam užmesti tinklą ir žvejoti. Žvejys pažvelgė gelmėn 
ir pamatė ten plaukiojančias spalvotas žuvis: baltas, raudonas, 
žydras ir geltonas. Didžiai stebėdamasis jis užmetė tinklą, o 
ištraukęs rado jame keturias žuvis. Visos jos buvo skirtingų 
spalvų. Apsidžiaugė žvejys jas pamatęs, o ifritas patarė jam: 

— Nunešk jas karaliui, jis tau užmokės tiek, kad pasidarysi 
turtingas. Ir, vardan Alacho, man labai gaila, bet daugiau aš čia 
nieko nesusigaudau, juk ištūnojau jūroje tūkstantį aštuonis šimtus 
metų ir tik dabar pamačiau žemę. Tik negaudyk šiame tvenkiny 
žuvų daugiau kaip kartą per dieną. - Ir ifritas atsisveikino su 
žveju sakydamas: -- Vardan Alacho, neleisk man nusivilti tavim. 

Po to treptelėjo koja, žemė toj vietoj prasivėrė ir prarijo jį, 
o žvejys patraukė į miestą nepaliaudamas stebėtis tuo, kas 
atsitiko. 

Grįžęs į savo būstą, Žvejys paėmė geldutę, pripylė vandens 
ir suleido žuvis, kurios tuoj ėmė pliuškentis tenai. Tada užsidėjo 
geldutę ant galvos ir patraukė su ja į karaliaus rūmus, kaip buvo 
jam liepęs ifritas. Kai pasiūlė karaliui tas žuvis, šis be galo 
nustebo, nes kaip gyvas nebuvo matęs tokių keistų Žuvų. 

— Atiduokite tas žuvis merginai virėjai, — tarė jis viziriui (o 
šią merginą prieš tris dienas jam buvo padovanojęs Rumo 

karalius, ir jos sugebėjimai taisyti valgius dar nebuvo išmėginti). 

Viziris nunešęs liepė jai paruošti žuvį sakydamas: 

— Mergyte, karalius kreipiasi į tave: “O saule, mes norime 
išmėginti tavo gabumus, ir tokia proga pasitaikė!" Tad parodyk 
mums šiandien savo meną ir gebėjimą taisyti valgį: karaliui 
kažkas atsiuntė dovanų. 

Po to viziris grįžo pas karalių, ir šis liepė sumokėti žvejui 
keturis šimtus dinarų. Gavęs pinigus, žvejys paslėpė juos chalato 
skvernuose ir bėgte pasileido namo griūdamas, keldamasis ir 
klupdamas. Jis manė, kad sapnuoja. Pakeliui prisipirko visko, ko 
reikėjo jo šeimynai, ir linksmas bei laimingas grįžo pas žmoną. 

Štai taip buvo žvejui. Na, o merginai štai kas atsitiko. Pa- 
ėmusi išskrodė žuvis ir, pakabinusi keptuvę virš ugnies, įmetė 
jas tenai. Vos žuvys apskrudo iš vienos pusės, ji tuoj jas apvertė. 
Staiga virtuvės sienos prasiskyrė, ir pasirodė jauna moteris -— iš- 
kilaus stoto, apvaliais skruostais, nuostabių veido bruožų ir stibiu 
patamsintomis akimis. Ji ryšėjo šilkinę skarą su mėlynais kutais, 
ausyse karojo auskarai, ant riešų ji mūvėjo keletą apyrankių, ant 
pirštų - žiedus su brangiaisiais akmenimis, o rankoje laikė 
bambukinę lazdelę. Moteris bedė lazdele į keptuvę ir tarė: “O 
žuvys, ar jūs vykdote susitarimą?" Virėja tai išvydusi apmirė, 
o moteris pakartojo savo klausimą antrą ir trečią kartą, ir žuvys 
pakėlė galvas nuo keptuvės ir pasakė aiškia kalba: “Taip, taip, 
— ir tęsė dar: 


Sugrįši — ir mes sugrįšim, mylėsi — ir mes mylėsim, 
O jeigu tu mus paliksi, ir mes tavęs negailėsim..." 


Tada moteris apvertė keptuvę ir išėjo pro ten, pro kur atėjo, 
o virtuvės sienos vėl užsivėrė. 

Kai po to virėja atsipeikėjo, pamatė, kad keturios žuvys 
sudegusios ir pavirtusios į anglis. Ji sudejavo: “Po pirmo užsi- 
mojimo lūžo jo ietis"!“, — ir vėl be sąmonės susmuko ant žemės. 

Jai taip bebūnant, staiga įėjo viziris. Jis pamatė, kad mergina 
tarsi kokia senė, praradusi nuovoką, nieko nebesusigaudo. Jis 
pabaksnojo ją koja, ir ši atsipeikėjo. Verkdama papasakojo 


* Paplitęs posakis, reiškiantis: “Iš pat pirmo bandymo 
patyrė nesėkmę". 

viziriui, kas atsitiko. Viziris nustebo: “Iš tiesų tai nuostabus 
dalykas!" Po to jis liepė atvesti žvejį, o šiam atėjus, paliepė: 

- Žvejy, atnešk mums keturias tokias pat žuvis kaip anos, 
kurias buvai atnešęs! : 

Žvejys nuėjo prie tvenkinio, užmetė tinklą ir vėl ištraukė 
keturias tokias pat žuvis. Nunešė jas viziriui, viziris nuėjo su 
žuvimis pas merginą ir tarė: 

— Eime, iškepk prie mano akių, kad aš pats visa matyčiau. 

Mergina paruošė žuvį, bet vos tik įdėjo į keptuvę, vėl prasi- 
vėrė virtuvės sienos ir pasirodė ta pati moteris. Ji bedė lazdele 
į keptuvę tardama: “O žuvys, ar jūs vykdote senąjį susitarimą?" 

uvys staiga pakėlė galvas ir atsakė visos kartu anksčiau minė- 
tomis eilėmis: 


Sugrįši — ir mes sugrįšim, mylėsi — ir mes mylėsim, 
O jeigu tu mus paliksi, ir mes tavęs negailėsim. 


Tuo tarpu išaušo rytas, ir Šachrazada nutraukė pasakojimą. 
Septintoji naktis 


Kai atėjo septintoji naktis, Šachrazada tęsė: 

Pasakojama, o laimingasai karaliau, kad kai žuvys prašneko, 
moteris apvertė lazdele keptuvę ir išėjo pro ten, pro kur buvo 
atėjusi, o sienos susiskliaudė. Viziris pašoko, tarė: “Tokio dalyko 
negalima slėpti nuo karaliaus!" — ir nuėjęs viską jam papasakojo. 
Karaliui labai parūpo viską pamatyti savo akimis. Jis įsakė atvesti 
žvejį ir kad tas vėl atneštų keturias tokias pat žuvis. Žvejys 
nusileido prie tvenkinio ir netrukus atnešė karaliui keturias žuvis. 
Karalius davė žvejui keturis šimtus dinarų, o tada kreipėsi į vizirį: 

— Imk ir iškepk šias žuvis man pats - va čia, priešais mane! 

- Klausau ir vykdau, - atsakė viziris. 

Jis atsinešė keptuvę, pakabino ją ir paruošęs žuvis sudėjo jon 
kepti. Staiga sienos prasiskyrė, ir įėjo juodas vergas, panašus į 
kalną ar Ado!' žmogų, o rankose jis laikė visžalio medžio šakelę. 


V Ado gentis - pasak Korano legendos, buvo gentis, 
Alacho sunaikinta už nepaklusnumą. Ado žmonės 
pasižymėję neįtikėtinai dideliu ūgiu. 


58 


7 naktis 


Vergas tarė šiurpiu balsu: “O žuvys, žuvys, ar jūs vykdote senąjį 
susitarimą?" Žuvys pakėlė galvas nuo keptuvės ir tarė: “Taip, 
taip, mes jį vykdome. 


Sugrįši — ir mes sugrįšim, mylėsi — ir mes mylėsim, 
O jeigu tu mus paliksi, ir mes tavęs negailėsim". 


Vergas priėjo prie keptuvės, apvertė ją šakele, kurią laikė 
rankoje, ir išėjo pro ten, pro kur buvo atėjęs. Viziris su karaliumi 
pažvelgė į žuvis ir pamatė, kad jos suanglėjusios. Karalius 
suglumęs šūktelėjo: 

- To neįmanoma nutylėti, čia bus kokia nors paslaptis! — 
Jis liepė atvesti žvejį ir tarė jam: — Vargas tau, sakyk, iš kur tos 
žuvys? 

Žvejys atsakė: 

- Iš tvenkinio, kuris yra tarp keturių kalvų, prie to kalno, 
kur už tavo miesto. 

Karalius paklausė: 

— Kiek dienų kelio iki to tvenkinio? 

- Pusvalandis kelio, o visagalis karaliau, - atsakė žvejys. 

Nustebęs karalius svitai liepė tuoj pat susiruošti, kariams sėsti 
ant žirgų, o žvejui - rodyti kelią. Žvejys ėjo keikdamas ifritą. 
Visi pakilo į kalną ir nusileido į tokį platų slėnį, kokio kaip gyvi 
nebuvo matę. Karalius su kariais tik ir stebėjosi. Šioje lygumoje 
tarp keturių kalvų jie pamatė tvenkinį, o tame tvenkinyje - 
keturių spalvų žuvis: raudonas, baltas, geltonas ir žydras. Karalius 
apstulbęs sustojo ir paklausė savo svitą ir visus ten buvusius: 

— Ar kas nors esate kada matę šį tvenkinį? 

Jie atsakė: 

— Niekada, o visų laikų karaliau, „niekada gyvenime. 

Tada paklausė senolių, daugybę metų nugyvenusių, ir tie 
atsakė: 

— Mes kaip gyvi nesame matę tvenkinio šiose vietose. 

Tada karalius sušuko: 

— Prisiekiu Alachu, aš neįžengsiu į savo miestą ir nesėsiu į 
savo karalystės sostą, kol visko nesužinosiu apie šį tvenkinį ir 
apie jo Žuvis! 

Jis liepė visiems apsistoti palei šias kalvas, po to pasišaukė 

vizirį (o tai buvo patyręs ir protingas, įžvalgus ir reikaluose 
susigaudantis viziris) ir, kai tas atėjo, pasakė jam: 

— Esu kai kam pasiryžęs ir noriu tau papasakoti apie tai. 
Sugalvojau šiąnakt eiti vienas ir ištirti, kas tai per tvenkinys su 
tomis keistomis žuvimis, o tu sėsk prie įėjimo į mano palapinę 
ir emyrams, viziriams, dvariškiams, vietininkams bei visiems, 
kurie apie mane teirausis, sakyk: “Karalius nesveikuoja, liepė 
man nieko neleisti pas jį". Ir niekam nepasakok apie mano 
ketinimus. 

Viziris negalėjo prieštarauti karaliui. 

Karalius persirengė, prisisegė kardą, užsiropštė ant vienos 
kalvos ir ėjo visą naktį ir visą dieną, kol karštis priveikė jį. Po 
to jis ėjo dar vieną naktį, kol tolumoje pamatė kažką juoduojant. 
Karalius apsidžiaugė ir šūktelėjo: “Galbūt sutiksiu ką nors, kas 
man papasakos apie šį tvenkinį ir apie jo žuvis!" Priėjęs arčiau, 
jis išvydo rūmus, pastatytus iš juodo akmens ir išklotus geležimi. 
Viena vartų pusė buvo atvira, o kita užverta. Gerai nusiteikęs 
karalius lengvai pabeldė į vartus. Neišgirdęs atsakymo, pabeldė 
antrą ir trečią kartą, bet atsako vis tiek nebuvo. Tada jis stipriau 
sudavė į vartus, bet jam niekas neatsiliepė. “Greičiausiai rūmai 
tušti", — pamanė sau karalius ir įsidrąsinęs žengė pro vartus iki 
portiko ir šūktelėjo: 

— O rūmų gyventojai, esu svetimšalis keliautojas, ar neatsi- 
rastų čia ko nors valgomo? 

Jis pakartojo tai dar sykį, bet niekas jam neatsakė. Tada 
pasitelkęs visą savo narsą išdrįso paėjėti iki rūmų vidurio. Tačiau 
ir tada nė gyvos dvasios nepamatė, nors rūmai buvo išpuošti 
šilkais ir žvaigždėtais kilimais bei užuolaidomis, kurios buvo 
nuleistos. Rūmų viduje buvo kiemas su keturiais paaukštinimais 
vienas priešais kitą. Čia buvo akmeninis suolas ir fontanas su 
baseinėliu, virš kurio stovėjo keturi liūtai iš raudonojo aukso. 
Liūtams iš nasrų sruvo ir tiško vanduo nelyg perlai ir rubinai. 
Aplink skraidė paukščiai, o virš rūmų kybojo auksinis tinklas, 
trukdantis jiems pakilti aukščiau. Nieko neradęs, karalius nustebo 
ir nusiminė, nes nebuvo ką pasiklausti apie šį slėnį, apie tvenkinį 
ir žuvis, apie kalną ir rūmus. Po to jis prisėdo prie durų ir 
susimąstė. Staiga pasigirdo dejonė, sklindanti iš liūdnos širdies, 
ir balsas, tariantis prodainiu: 

Stengiaus nuslėpti nuo visų nelaimę didžią savo, 
Tačiau tik nemiga baisi kamuoja kaip kamavo. 


Negailestinga ir žiauri tu man, lemtie manoji. 
Ir kenčia siela nuskausta, nualinta pavojų. 


Pasigailėkit išdidžių, kuriuos aistra užpuolė, 
Pasigailėkit turčių tų, kurie dabar varguoliai. 


Kadais net vasaros dvelksmų jiems žmonės pavydėjo, 
Bet nubaudė likimas juos, ir akys temt pradėjo. 


Ką veikti šauliui, jeigu jo tėvynėj priešai trankos 
Ir strėlę nori jis paleist, tačiau neklauso lankas? 


Ir kur pabėgti man jaunam nuo savojo likimo: 
Nuo savo negandų juodų, nuo bikto prakeikimo? 


Išgirdęs šias aimanas, karalius tuoj pakilo ir, eidamas tenlink, 
kur girdėjosi balsas, atsidūrė prie uždangos, nuleistos nuo 
kambario durų. Pakėlęs uždangą, jis išvydo jaunikaitį, sėdintį per 
uolektį nuo žemės ant pakylos. Jaunikaitis buvo gražuolis, dailaus 
stoto, iškalbus, šviečiančia kakta ir rausvais skruostais, o pačiame 
skruosto viduryje buvo apgamėlis, nelyginant ambros taškelis. 
Poetas yra pasakęs: 


O, koks jis grakštus! Garbanos, kakta - 
Lyg juoda naktis ir diena balta. 


Abgamo taip pat nepapeik, širdie, — 
Juodas taškas tai šviesiame žiede. 


Jaunuolis vilkėjo šilkinį apsiaustą, siuvinėtą egiptietišku auksu, 
ant galvos buvo užsidėjęs vainiką, papuoštą brangakmeniais, bet 
atrodė jis liūdnas. Karalius labai apsidžiaugė pamatęs jaunuolį 
ir pasveikino jį. Jaunuolis maloniai jam atsakė ir tarė: 

- O mano pone, per maža būtų prieš tave atsistoti, o man 
tebus atleista. 

— Aš jau atleidau tau, jaunuoli, - atsakė karalius. - Aš tavo 
svečias ir atėjau su svarbiu reikalu: norėčiau, kad tu man 

papasakotum apie šį tvenkinį, apie jo žuvis, apie rūmus, apię 
tavo vienatvės ir tavo ašarų priežastį. 
Išklausė šiuos žodžius jaunikaitis, ir ašaros pasruvo jam sa 
skruostus. Graudžiai verkdamas tarė: 
Sakykite tam, ką nelaimės brisbaudė, 
“Likimas ne vieną ir skriaudė, ir glaudė. 


Miegi tu, bet miegas Alacho neliečia, 
Jo amžinas laikas ber amžius mums šviečia...“ 


Giliai atsikvėpęs dar pridėjo: 


Savo darbus Visagaliui baaukok, 
Apie rūpesčius kasdienius negalvok. 


Ir neklausk, kas buvo, kas nutiks, — 
Buna tai, ką lemia mums lemtis. 


Nustebęs karalius paklausė: 

— Ko gi tu raudi, o jaunikaiti? 

O šis atsakė: 

- Kaipgi aš neraudosiu, atsidūręs tokioj padėty? 

Ištiesęs rankas jis praskleidė skvernus ir parodė, kad visa jo 
apatinė pusė suakmenėjusi, o tik nuo bambos ligi galvos plaukų 
jis —- Žmogus. Visa tai pamatęs, karalius didžiai nuliūdo ir 
apgailėjo jo padėtį. Po to tarė: 

— O jaunikaiti, tu padidinai mano rūpestį! Aš tenorėjau 
sužinoti apie žuvis ir iš kur jos, o dabar turiu klausinėti ir apie 
jas, ir apie tave. Nėra jėgos ir galybės, didesnės už Alachą! 
Paskubėk, jaunikaiti, papasakok man savo istoriją! 

- Klausykis manęs ir žvelk į mane! - atsakė jaunikaitis. 

Ir karalius tarė: 

— Mano ausys ir mano akys nukreiptos į tave! 

Ir tada jaunikaitis pradėjo: 

- Iš tiesų šiom žuvim ir man atsitiko nuostabus dalykas. Ir 
net jei tai būtų surašyta adatomis akių kampučiuose, tai būtų 
pamokymas besimokantiems. 

— O kaip tai atsitiko? —- paklausė karalius. 

Pasakojimas 
apie užburtą jaunikaitį 


O mano pone, tarė jaunikaitis, žinok, kad mano tėvas buvo 
šio miesto karalius. Jį vadino Muchmudu, juodųjų salų valdovu. 
Jis gyveno ant šių keturių kalvų ir valdė septyniasdešimt metų. 
Paskui jis mirė, o aš tapau karaliumi. Paėmiau į žmonas savo 
pusseserę, ir ji mane labai pamilo — taip, kad kai manęs nebū- 
davo šalia, ji nei valgydavo, nei gerdavo, tik laukdavo manęs. 
Taip mes pragyvenome penkerius metus. Kartą ji nuėjo į pirtį, 
o aš liepiau virėjui kuo skubiau paruošti mums ką nors vaka- 
rienei. Tada įėjau į šį kambarį ir atsiguliau ten, kur mes 
miegodavom, liepęs dviem merginom sėstis greta manęs: vienai 
— galvūgaly, o kitai - kojūgaly. Aš laukiau žmonos, ir miegas 
manęs neėmė —- tegu akys buvo užmerktos, bet sąmonė budėjo. 
Ir aš išgirdau, kaip mergina, sėdinti ties mano galva, tarė kitai, 
kuri buvo kojūgalyje: “Vargšas mūsų ponas, nelaiminga jo 
jaunystė! Vargas jam su mūsų ponia, ta prakeikta šliundra!" — 
“Taip, - atsakė anoji, - teprakeikia Alachas apgavikes ir ištvir- 
kėles! Toks jaunas kaip mūsų ponas netinka tai šliundrai, kuri 
kasnakt nakvoja ne namie". O ta, kur sėdėjo prie galvos, pasakė: 
“Mūsų ponas kvailys, kad neklausinėja apie ją!" Bet kita mergina 
paprieštaravo: “Ką tu, negi mūsų ponas žino, kad toji palieka 
jį be jo sutikimo? Ne, ji kažką deda į vyno taurę, kurią vyras 
išgeria kiekvieną vakarą prieš miegą, ji deda ten bandžo!“, todėl 
jis užmiega ir nejaučia, kas vyksta, ir nežino, kur ji išeina. O 
ji, pagirdžiusi jį tuo gėrimu, apsirengia, išsikvėpina ir palieka jį, 
dingsta iki aušros. Sugrįžusi parūko mūsų ponui kažkuo po 
nosimi, ir jis pabunda". 

Kai išgirdau šiuos merginos žodžius, man akyse tamsu 
pasidarė, aš vos ne vos besuvokiau, kad jau atėjo naktis. Mano 
žmona grįžo iš pirties, mes pasitiesėm staltiesę, pavalgėme, 
pasėdėjome, kaip paprastai, šnekučiuodamiesi, o po to ji parei- 
kalavo gėrimo, kurį aš gerdavau prieš miegą ir ištiesė man taurę. 


1 Bandžas - indiškų sodo kanapių porūšis. Iš jų žiedų 
gaunamos sultys, kurios naudojamos gaminti stipriai 
narkotinei medžiagai, Europoje žinomai hašišo vardu. 


63 


7 naktis 


Aš prisiliečiau lūpomis, lyg gerčiau, kaip visada, o iš tikrųjų 
išpyliau gėrimą sau į užantį ir tuoj pat ėmiau knarkti, lyg būčiau 
užmigęs. Staiga mano žmona prabilo: “Miegok visą naktį ir 
neatsikelk visai! Prisiekiu Alachu, tu man bjaurus ir aš neapken- 
čių tavo vaizdo, man nusibodo bendrauti su tavim ir nežinau, 
kada Alachas pasiims tavo sielą". 

Ji pakilo ir apsirengė gražiausiais rūbais, pasikvėpino smil- 
kalais ir pasiėmusi mano kardą prisisegė jį. Atvėrė rūmų vartus 
ir išėjo. Aš pakilau ir nusekiau paskui ją. Ji perėjo per miesto 
turgavietes, pasiekė miesto vartus ir čia ištarė žodžius, kurių aš 
nesupratau. Nukrito spynos, ir vartai atsilapojo. Sekiau paskui 
savo žmoną (kuri šito nepastebėjo), o ji, priėjusi griuvėsius, 
stabtelėjo prie tvoros, už kurios stovėjo lūšna. Lūšna buvo iš 
plytų, matėsi durys. Mano žmona įėjo į vidų, o aš užsiropščiau 
ant stogo, žiūriu iš viršaus ir matau — mano dėdės duktė priėjo 
prie juodo vergo, kurio viena lūpa buvo kaip antklodė, o kita 
— kaip kurpė, tokiomis lūpomis galėtum šluoti smėlį nuo akme- 
nų. Jis buvo raupsuotas ir gulėjo ant nendrių, susisukęs į skylėtus 
skarmalus bei suplyšusius skudurus. Mano žmona pabučiavo 
žemę prieš jį, o jis pakėlė galvą ir tarė: 

— Vargas tau, ko taip ilgai užsisėdėjai? Mes turėjome svečių, 
buvo mūsų giminės - juodieji. Visi gėrė vyną, ir po to kiekvie- 
nas išėjo su savo moteriške, o aš nesutikau gerti, vis per tave. 

- O mano pone, o mano mylimasis, o mano akių šviesa, 
— teisinosi ji, — argi tu nežinai, kad esu ištekėjusi už savo dėdės 
sūnaus, nors man bjauri jo išvaizda ir nepakenčiamas bendra- 
vimas su juo! Ir jei aš nesijaudinčiau dėl tavęs, dar nė saulei 
nepatekėjus jo miestas virstų griuvėsiais, kur ūbautų pelėdos ir 
kranksėtų varnos, kur rastų prieglobstį Japės ir vilkai, o akmenis 
jo perneščiau už Kafo!? kalnų. 

— Tu meluoji, prakeiktoji! - šaukė vergas. - Prisiekiu juodųjų 
narsa (nemanyk, kad mūsų vyriškumas tėra toks kaip baltųjų), 
jei tu dar kartą užsisėdėsi namie iki tokio vėlyvo meto, aš nuo 
tos pat dienos neprisileisiu tavęs ir nedengsiu tavo kūno savuoju. 
O prakeiktoji, tu kreti pokštus su mumis savo malonumui, o 
pasmirdėle, o kale, o niekingiausioji iš baltųjų! 


» Kafas - viduramžių musulmonų astrologų manymu, 
tai žemę juosianti kalnų grandinė. 

Kai aš išgirdau jo žodžius (o aš žiūrėjau ir mačiau, ir girdė- 
jau, kas ten vyksta), pasaulis aptemo man, aš nebesuvokiau, kur 
esąs. O mano dėdės duktė stovėjo prie vergo, raudojo ir žemi- 
nosi jam: 

- O mylimasis, o mano širdies paguoda, jei tu mane išvarysi, 
kas priglaus mane, o mielasis, o mano akių šviesa? - Taip ji 
verkė ir maldavo vergą, kol tas jai atleido. Tada ji atsistojo, 
nusivilko suknelę, palaidinę ir paklausė: - O mano pone, ar 
neturi ko nors, kad tavo tarnaitė galėtų užkąsti? 

Vergas atsakė: 

— Atvožk dubenį, ten virti pelių kaulai, suvalgyk juos, o tame 
puodelyje rasi alaus likučių - išgerk. 

Ji pakilo, pavalgė ir atsigėrė, po to nusiplovė rankas ir nu- 
siprausė burną. Priėjusi atsigulė kartu su vergu ant nendrių ir 
apsinuoginusi palindo pas jį po skudurais ir skarmalais. Kai 
pamačiau, ką daro mano dėdės duktė, trūko kantrybė, aš nu- 
sileidau nuo lūšnos stogo, žengiau vidun, stvėriau kardą, kurį 
buvo atsinešusi mano dėdės duktė, ir iškėliau ruošdamasis 
užmušti abu. Pirmiausia kirtau vergui per kaklą ir pamaniau, kad 
jam baigta... 

Tuo tarpu išaušo rytas, ir Šachrazada nutraukė pasakojimą. 


Aštuntoji naktis 


Kai atėjo aštuntoji naktis, Šachrazada tęsė: 

Pasakojama, o laimingasai karaliau, kad užburtasis jaunuolis 
kalbėjo karaliui: 

Kai aš tvojau vergui, kad nulėktų galva, neperkirtau jungo 
venų, tik gerklę, odą bei mėsą, o jau maniau užmušęs jį. Jis 
garsiai sukriokė, mano žmona pašoko, o aš pasukau atgal. 
Padėjęs kardą į vietą, grįžau į miestą, į savo rūmus, ir pragulėjau 
patale iki ryto. Mano pusseserė grįžo ir pažadino mane. Tik 
žiūriu: ji nusikirpusi plaukus ir apsirengusi gedulo rūbais. 

Ji pasakė: 

- O mano pusbroli, neprieštarauk tam, ką aš darau. Gavau 
žinią, kad mano motina mirė, tėvas užmuštas šventajam kare, 
vienas iš dviejų brolių mirė įgeltas gyvatės, o kitas nukrito 
bedugnėn. Taigi man privalu gedėti. 

S. 1907 


Išklausęs jos žodžius, aš nutylėjau, o po to atsakiau: 

—- Daryk kaip :šmanai, aš tau neprieštarauju. 

Ir ji ištisus metus praleido gedėdama, o po metų tarė: 

- Aš noriu tavo rūmuose pastatyti mauzoliejų lyg kupolą ir 
užsidaryti ten viena su savo liūdesiu. Aš pavadinsiu jį “Liūdesio 
namais". 

— Daryk, kaip tau atrodo, - atsakiau aš. 

Ir ji įsirengė liūdesio kambarį, o jo viduryje pastatė mauzo- 
liejų su kupolu. Paskui įkeldino ten vergą ir apgyvendino. Tas 
nedavė jai jokios naudos, tik vyną gėrė. Nuo tos dienos, kai aš 
jį sužeidžiau, jis prarado kalbą, bet buvo gyvas, nes jam skirtas 
laikas dar nebuvo pasibaigęs. Ji kiekvieną dieną rytą ir vakare 
eidavo pas jį, nusileisdavo po kupolu ir verkdavo, ir rypuodavo 
prie jo, ir girdė jį vynu bei visokiais nuovirais. Taip ji darė iki 
kitų metų, o aš buvau kantrus ir nekreipiau į tai dėmesio. Kaž- 
kurią dieną netikėtai įėjau pas ją ir pamačiau, kad ji verkia 
sakydama: “Kodėl tu slepiesi nuo mano žvilgsnio, o mano širdies 
saldybe? Pakalbėk su manim, širdele mano, o mylimasis, ištark 
man ką nors!" Ji kalbėjo tokiomis eilėmis: 


Man meilės džiaugsmas baigsis, kai bamirši tu mane: 
Juk aš lydėjau tik tave mintim ir svajone. 


Imk mano palaikus, kai reiks išjot kitan kraštan, 
Ir ten, kur teks tau apsistot, užkaski juo kapan. 


Ir jei bašauksi tu vardu, iš tos šaltos duobės 
Sausi kauleliai atsiliebs, į širdį brakalbės. 


Po to tęsė verkdama: 


Man laimingiausia ta diena, kada tave jaučiu arti, 
Nelaimingiausia ta diena, kai iš akių man išnyksti. 


O jei mirtis grasina man, jei sopulys baisus širdy, 
Tai dar saldesnė valanda, kai tu, brangus, mane glaudi. 


Ir dar: 


O jei galėčiau aš gyvent be negandos, be nesėkmės 
Ir jei galėčiau aš valdyt visų kraštų visas žemes, — 

Nė uodo sparno neverta vis tiek man būtų ta būtis, 
Jei negalėčiau aš žiūrėt į savo mylimo akis. 


Kai ji baigė kalbėti ir raudoti, aš tariau: 

— O žmona mano, užteks tau liūdėti! Kas iš to, kad verki? 
Juk iš to jokios naudos. 

- Nekliudyk man daryti to, ką aš darau. Jei tu man drausi, 
aš pakelsiu prieš save ranką, — atsakė ji. Man beliko nutilti ir 
palikti ją. Taip liūdėdama, verkdama ir aimanuodama ji praleido 
dar metus, o trečiaisiais metais aš kažko užpykęs įėjau pas ją 
(ši kankynė jau taip ilgai truko) ir radau savo dėdės dukrą, prie 
kapo po kupolu kalbančią: “O pone mano, kodėl tu man 
neatsakai?" Po to ji tarė: 


O kape, nejaugi išnyko tavy jo gražumas? 
Nejaugi užgeso liepsna — jo veido šviesumas? 


O kape, ne laukas juk tu ir ne dangūs aukštieji, 
Tai kaipgi tavy ir saulė, ir mėnuo šviesus susiliejo? 


Išgirdęs jos žodžius ir eiles, aš dar labiau įpykau ir sušukęs: 
“Ach, kiekgi truks šis liūdesys!" — tariau: 


O kape, nejaugi išnyko tavy jo juodumas ? 
Nejaugi užgeso liebsna — jo veido tamsumas? 


O kape, ne katilas tu ir ne liūnai tylieji, 
Tai kaibgi tavy ir suodžiai, ir dumblas klampus susiliejo ? 


Išgirdusi tai, mano pusseserė pašoko ir pasakė: 

— Vargas tau, šunie! Tai tu visa tai padarei, sužeidei mano 
širdies išrinktąjį, suteikei skausmo man ir subjaurojai jo jaunystę! 
Štai jau treji metai, kai jis nei miręs, nei gyvas! 

— O purviniausioji iš šliundrų ir bjauriausioji iš paleistuvių 
ir papirktų vergų meilužių, taip, tai padariau aš! - atsakiau ir 
pakėliau kardą užmušti ją. 

Bet ji, išgirdusi mano žodžius ir pamačiusi, kad aš nuspren- 
džiau ją nugalabyti, nusijuokė ir šūktelėjo: 

- Šalin, šunie! Niekada nebegrįš tai, kas praėjo, ir neprisikels 
mirusieji! Alachas atidavė man į rankas tą, kuris su manim taip 

pasielgė, ir dėl kurio mano širdyje plykstelėjo neužgesinama 
ugnis! 

Ir ji ištarė žodžius, kurių aš nesupratau: “Virski, man užbū- 
rus, pusiau akmeniu, pusiau žmogumi!" Ir aš akimirksniu virtau 
tokiu, kokį tu mane matai, ir negaliu nei atsisėsti, nei atsistoti, 
esu nei gyvas, nei miręs. Po to ji užbūrė miestą ir visus jo tur- 
gus bei sodus. O mūsų miesto gyventojai buvo ketveriopi: 
musulmonai, krikščionys, žydai ir magai??. Taigi ji ir pavertė juos 
žuvimis: baltos žuvys — musulmonai, raudonos - magai, žydros 
— krikščionys, geltonos - žydai. O keturias salas ji pavertė kal- 
vomis, supančiomis tvenkinį. Be to, ji mane muša ir kankina 
pliekdama rimbu po šimtą kartų taip, kad liejasi kraujas, mano 
pečiai jau visai žaizdoti. Po to ji apvelka mano viršutinę pusę 
ašutiniais drabužiais, o ant jų — šiuos prabangius apdarus. Ir 
jaunikaitis vėl pravirko: 


O Dieve, tavo nuosprendį priimsiu nuolankus! 
Jei šito, Viešpatie, geidi, tava valia tebus. 


Nors priešai niekina mane išdidus ir pikti, 
Tačiau galbūt už visa tai tu rojų man žadiį. 


Ištverti aš nebegaliu to skausmo, tos kančios, 
Tad į tave, Galingasis, Teisingasis, kreipiuos. 


Karalius kreipėsi į jaunikaitį, sakydamas: 

—- Tu palengvinai mano bėdą, bet pridėjai man rūpesčių. 
Kurgi ji, jaunikaiti, ir kur tas kapas, kuriame guli sužeistas 
vergas? 

— Vergas guli po kupolu, o ji - kambaryje, kur priešais duris, 
— atsakė jaunikaitis. — Ji ateina čionai kartą per dieną, kai teka 
saulė, prieina prie manęs, nuvelka ir kerta šimtą smūgių rimbu. 
Aš verkiu ir šaukiu, bet negaliu žengti nė žingsnio, kad atstum- 
čiau ją nuo savęs. Nuplakusi mane, ji nusileidžia pas vergą, 
nešina vynu bei nuovirais, ir girdo jį. Ir rytoj rytą ji ateis. 

— Prisiekiu Alachu, o jaunikaiti, - sušuko karalius, - aš 


* Magais (madžusais) musulmonai vadino ugnies 
garbintojus, senovės Irano religijos zoroastrizmo 
(mazdaizmo) sekėjus. 

būtinai padarysiu tau gerą darbą, už kurį mane visi prisimins 
ir kurį aprašinės iki amžiaus galo! 

Tada karalius atsisėdo, ir abu kalbėdamiesi prasėdėjo ligi 
nakties, o paskui sumigo. Auštant karalius pakilo, nusirengė savo 
drabužius ir išsitraukęs kardą pasuko į patalpą, kurioje buvo ver- 
gas. Jis pamatė žvakes, žvakides, smilkalus ir aliejaus indus. 
Karalius priėjo prie vergo, kirto kardu ir užmušė jį, po to 
užsivertęs ant nugaros nunešė prie šulinio ir įmetė. Grįžęs 
apsidarė vergo drabužiais ir atsigulė mauzoliejun, pasidėjęs šalia 
kardą, išimtą iš makščių. 

Tuoj pasirodė prakeiktoji burtininkė, nuplėšė drabužius nuo 
savo vyro ir įniko jį pliekti rimbu. Jaunikaitis ėmė šaukti: 

— Ach, užtenka, negi negana to, ką aš jau kenčiu, o mano 
dėdės dukra! Pasigailėk manęs, o mano dėdės dukra! 

Bet ji atsakė: 

— O tu pasigailėjai manęs, palikai man mano mylimąjį? - 
Ir mušė jį tol, kol pati pavargo. 

Kraujas tekėjo jaunuolio šonais, jis buvo vėl aprengtas 
ašutiniais marškiniais, o ant jų - gražiaisiais rūbais. O jo kan- 
kintoja su taure vyno ir su puodeliu nuoviro nusileido pas vergą. 
Suklupusi prie jo, ėmė verkti dejuoti: 

- O pone mano, pasakyk man ką nors, o pone mano, 
pakalbėk su manim! - ir prakalbo tokiomis eilėmis: 


Kiek sykių tu gali mane atstumdinėti ? 
Ar maža ašarų jau teko man išlieti? 


Nejau nepasibaigs tasai vienatvės laikas? 
Jei bavyduolio to tau gaila - jis jau sveikas. 


Ir ji vėl pravirko, ir ėmė prašyti, kad vergas su ja pakalbėtų. 
Tada karalius kiek galėdamas pažemino balsą ir besipinančiu 
liežuviu juodųjų tarme ištarė: 

— Ach, ach, nėra jėgos ir galybės, didesnės už visagalį 
Alachą! 

Išgirdusi jo žodžius, moteris aiktelėjo iš džiaugsmo ir neteko 
žado. Atsipeikėjusi paklausė: 

— O pone mano, tai tiesa? 

Karalius sušvelnino balsą ir atsakė: 


69 


8 naktis 


— O prakeiktoji, argi tu nusipelnei, kad su tavim kas nors 
kalbėtųsi? 

— O kodėl gi ne? - nustebo moteris. 

— Todėl, kad tu visą dieną kankini savo vyrą, o jis šaukiasi 
pagalbos ir neduoda man miegoti, nuo vakaro iki ryto keikda- 
mas tave ir mane, - paaiškino karalius. — Jis trukdo ir kenkia 
man, ir jeigu ne tai, gal jau būčiau pasveikęs. Štai kodėl aš ne- 
galėjau tau nieko atsakyti. 

— Tau leidus, aš jį išvaduosiu iš tos jo būklės, - tarė moteris. 

Karalius atsakė jai: 

— Išvaduok ir leisk man pailsėti. 

Ir ji, tarusi: “Klausau ir vykdau!" - išlindo iš po kupolo, 
pasisėmė puodelį vandens ir ėmė kalbėti viršum jo, kad vanduo 
net užburbuliavo, užputojo ir pradėjo virti - kaip katile ant 
ugnies. Po to aptėškė tuo vandeniu jaunikaitį ir tarė: “Užkeikiu 
tave šiais burtažodžiais. Tu pasidarei toks man užbūrus, o dabar 
vėl atgauk savo pirmykštę išvaizdą". Staiga jaunikaitis pasipurtė 
ir stojosi ant kojų. Jis labai apsidžiaugė išvaduotas ir sušuko: 

— Nėra kito dievo, išskyrus Alachą, o Mahometas - Alacho 
pasiuntinys, telaimina jį Alachas ir tešlovina! 

O ji tik užriko: 

— Išeik ir nebegrįžk čionai, nes aš tave užmušiu! 

Jaunikaitis ir išėjo. O moteris grįžo prie kupolo, nusileido 
žemyn ir pasakė: 

— O pone mano, eikš pas mane, kad aš pamatyčiau visą tavo 
puikumą. 

Karalius atsakė jai silpnu balsu: 

- Ką tu padarei? Tu pašalinai šakelę, bet palikai šaknis! 

- O mano pone, mano mylimasis, kurgi tos šaknys? 

Karalius sušuko: 

- Vargas tau, prakeiktoji! Šaknys - tai šio miesto ir keturių 
salų gyventojai. Kasnakt vidurnaktį žuvys pakelia galvas ir 
šaukiasi pagalbos, keikia tave ir mane. Štai kodėl aš negaliu 
išgyti. Eik greičiau, išlaisvink juos, o grįžusi paimk mane už 
rankos ir prikelk. Sveikata jau grįžta į mane. 

Kai moteris išgirdo karaliaus žodžius (o ji manė, jog tai 
vergas), apsidžiaugė ir sušuko: 

— O mano pone, tavo paliepimas man prie galvos ir prie 

akių?!, vardan Alacho! - Džiugi pašoko ji ir nubėgo prie tven- 
kinio, pasisėmė truputėlį vandens... 
Tuo tarpu išaušo rytas, ir Šachrazada nutraukė pasakojimą. 


Devintoji naktis 


Kai atėjo devintoji naktis, Šachrazada tęsė: 

Pasakojama, o laimingasai karaliau, kad moteris burtininkė 
pasisėmė iš tvenkinio vandens, sukalbėjo virš jo nesuprantamus 
žodžius, ir žuvys ėmė šokinėti; jos pakėlė galvas, virto žmonėmis 
ir išbrido iš vandens. Burtai paliko miestą, pirkliai ėmė prekiauti, 
amatininkai ėmėsi savo verslo, ir salos vėl pasidarė tokios, kokios 
buvo. 

Po to moteris burtininkė tuoj pat grįžo pas karalių ir tarė: 

— O.mylimasis, duok man savo garbingąją ranką ir kelkis. 

Karalius atsakė vos girdimu balsu: 

— Prieik arčiau! 

Kai ji stojo greta, karalius kirto kardu taip, kad pervėręs 
krūtinę blizgantis kardas išlindo nugaroje. Po to kirto dar kartą 
ir perkirto jos kūną pusiau, ir krito ant žemės du gabalai. Tada 
karalius išėjo ir pamatė užburtąjį jaunikaitį, kuris stovėjo jo 
laukdamas, ir pasveikino jį su išsigelbėjimu. Jaunikaitis pabučiavo 
karaliui ranką ir padėkojo. O karalius paklausė: 

- Ar gyvensi savo mieste, ar keliausi su manim? 

— O visų laikų karaliau, - atsakė jaunikaitis, - ar tu žinai, 
koks kelias nuo čia iki tavojo miesto? 

- Dvi su puse dienos, - atsakė karalius. 

Jaunikaitis sušuko: 

— Karaliau, jei tu miegi, prabusk! Nuo čia iki tavojo miesto 
ištisi metai kelio, tu atėjai per dvi su puse dienos tik todėl, kad 
miestas buvo užburtas. Na o aš, o karaliau, nepaliksiu tavęs nė 
akimirkai. 

Karalius apsižiaugė. 

— Garbė Alachui, kuris mielaširdingai tave pasiuntė man! Tu 


11 Ši formuluotė atspindi musulmoniško etiketo taisyklę, 
pagal kurią asmuo, gavęs raštišką nurodymą ar įsakymą, 
priglaudžia jį prie galvos ir pabučiuoja, išreikšdamas 
besąlygišką paklusnumą. 


71 


9 naktis 


būsi mano vienintelis sūnus, nes aš visą gyvenimą neturėjau 
vaikų. 

Jie abu laimingi apsikabino, o paskui patraukė į rūmus. 
Karalaitis, kuris buvo užburtas, liepė savo karalystės didžiūnams 
ruoštis į kelią ir pasiimti visa, ko reikia. Ir visi išvyko, nors 
karalaitis ir liūdėjo palikdamas savo miestą. Su savim jie pasiėmė 
penkiasdešimt vergų ir daugybę dovanų. Taip jie keliavo dieną 
naktį ištisus metus. Alachas sergėjo juos nuo pavojų, ir jie 
laimingai pasiekė miestą ir pasiuntė pasiuntinį pranešti apie 
atvykimą. O viziris ir kariuomenė buvo grįžę namo, kai prarado 
viltį sulaukti karaliaus. Dabar visi pasitiko karalių, bučiavo žemę 
ties jo kojomis ir sveikino laimingai sugrįžus. Karalius sėdo į 
savo sostą ir papasakojo viziriui viską, kas buvo atsitikę jauni- 
kaičiui. Viziris viską išklausė, pasveikino jį su išsigelbėjimu ir visi 
nusiramino. 

Karalius apdovanojo daugelį žmonių ir paprašė vizirį, kad 
pakviestų žvejį, kažkada atnešusį žuvis. Atvedė žvejį, per kurį 
buvo išlaisvintas užburtasis miestas, ir karalius jį dosniai apdo- 
vanojo. Po to išklausinėjo jį, kaip gyvenąs, ar turįs vaikų. Žvejys 
turėjo dvi dukteris ir vieną sūnų. Karalius liepė juos atvesti: pats 
vedė vieną dukterį, jaunikaičiui skyrė kitą, o sūnų padarė 
iždininku. Po to suteikė įgaliojimus viziriui ir paskyrė jį karaliumi 
į jaunikaičio miestą, grąžinęs su juo penkiasdešimt vergų, parsi- 
vežtų iš ten. Įdavė viziriui nuvežti dovanų visiems emyrams, 
viziris pabučiavo karaliui ranką ir netrukus išvyko. Žvejys tapo 
pačiu turtingiausiu to meto žmogumi, o jo dukterys buvo karalių 
žmonos iki pat mirties. 

Bet tai nėra taip nuostabu, kaip pasakojimas apie nešiką. 

Pasakojimas apie 
nešiką ir tris moteris 


Gyveno Bagdado mieste vienas žmogus, nešikas. Pačios jis 
neturėjo. Ir štai vieną dieną, kai jis, kaip paprastai, stovėjo 
turguje pasirėmęs į savo pintinę, prie jo staiga stabtelėjo moteris, 
apsisiautusi šilkiniu Mosulo izaru??, apsiavusi siuvinėtomis kurpė- 
mis, ataustomis aukso siūlu, su besiplaikstančiais kaspinais. Ji 
kilstelėjo savo skraistę, ir iš po jos pasimatė akys, blakstienos 
ir antakiai. Moteris buvo švelnių bruožų ir tobulo grožio. Ji 
kreipėsi į nešiką minkštu ir aiškiu balsu: 

— Imk savo pintinę ir sek paskui mane. 

Nešikas vos patikėjo tuo, ką išgirdo. Stvėręs pintinę ir 
šūktelėjęs: “O laimės diena, o išsigelbėjimo diena!“ — jis nusekė 
paskui moterį. O ši sustojo prie vieno namo vartų ir pasibeldė 
į juos. Žemyn nusileido kažkoks valstietis, ji padavė jam dinarą, 
o iš jo paėmė alyvų spalvos butelį, įdėjo nešikui į krepšį ir tarė: 

— Nešk ir sek paskui mane! 

“Prisiekiu Alachu, štai kur palaiminta diena, nuostabios 
sėkmės diena!" — džiūgavo nešikas ir nešė pintinę paskui moterį. 
O ši sustojo prie žalumynų pardavėjo prekystalio ir nupirko 
siriškų obuolių, turkiškų aivų, Omano persikų, jazminų, Damasko 
lelijų, rudeninių agurkų, egiptietiškų citrinų, karališkųjų apelsinų 
ir aromatingosios mitros, be to, ramunėlių, anemonų, našlaičių, 
granatų ir kvepiančiųjų erškėčių. Visa tai ji sukrovė į nešiko pin- 
tinę ir paliepė nešti. 

Nešikas tempė visa tai paskui ją, o ji sustojo prie mėsininko 
krautuvėlės ir tarė: 


2 Izaras - medvilninio ar šilkinio audinio gabalas, į 
kurį įsisupa arabų moterys išeidamos į gatvę. 

- Atpjauk dešimt ritlių?? mėsos... 

Mėsininkas atpjovė, moteris sumokėjo jam ir, suvyniojusi 
mėsą į banano lapą, įdėjo į pintinę ir liepė nešti. Bakalėjininko 
parduotuvėje moteris pirko pistacijų užkandžiui, tihamo razinų 
ir gliaudytų migdolų. 

Nešikas nešė pintinę paskui moterį, o ji pasuko link saldu- 
mynų pardavėjo. Čia ji pirko padėklą, kurį prikrovė visko, ko 
tik buvo šioje krautuvėlėje: pintų bandelių, pyragėlių, įdarytų 
muskusu, pastilių ir meduolių su citrina, marcipanų ir Zeinabo 
skiauterėlių, ir pirštelių, ir kadžio?* gurkšnelių, ir visokiausių 
kitokių saldumynų. Nešikas kreipėsi į moterį: 

— Jei būtum mane perspėjusi, aš būčiau atsivedęs asiliuką 
ir dabar sukraučiau ant jo visas šias gėrybes! 

Moteris tik šyptelėjo ir, kepštelėjusi jį per pakaušį, paragi- 
no: 

— Paspartink žingsnį ir daug nekalbėk! Tu gausi savo užmo- 
kestį, jei didysis Alachas to panorės. 

Moteris sustojo ir prie prieskonių bei kvapniųjų medžiagų 
pardavėjo, iš kurio nupirko dešimties rūšių vandens: rožių 
vandens, pomerantinio citrinmedžio, lelijų bei žilvičio sulčių. Be 
to, paėmė dvi galvas cukraus, rožių vandens su muskusu pašlak- 
stymui, smilkalų kruopelyčių ir alijošiaus, ambros ir muskuso bei 
Aleksandrijos žvakių. Visa tai ji taip pat sukrovė į pintinę. 

Moteris priėjo gražų namą su plačiu kiemu priešais jį. Namas 
buvo aukštai iškeltas, su kolonomis, o dvivėriai vartai iš juodo 
medžio buvo apkalti raudonojo aukso juostelėmis. Moteris sustojo 
prie vartų ir, atmetusi nuo veido skraistę, tyliai pabeldė. Nešikas 
tuo metu stovėjo už jos, be perstojo mintydamas apie jos grožį 
ir puikumą. Vartai atsivėrė, atsilapojo abi jų pusės, ir nešikas 
dabar žvelgė į tą, kuri atvėrė vartus. Ji buvo aukšta, iškilia krū- 
tine, graži, tikriau — nuostabi, puiki ir tobula, liekna ir taisyklingų 
formų, švytinčia kakta ir rausvais skruostais. Jos akys buvo lyg 
gemzės ar gazelės, o antakiai panėšėjo į jauno mėnulio lanką 
šabano“ mėnesį. Jos skruostai buvo lyg anemonos, o burna kaip 


3 Ritlis - svorio matas, šiek tiek mažiau nei 500 gramų. 
* Kadis - musulmonų dvasininkas teisėjas. > Šabanas 
- musulmonų metų aštuntasis mėnuo. 

Saliamono antspaudas?“, rausvos lūpytės koralų spalvos, o dan- 
tukai panėšėjo į dailiai suvertus perlus arba ramunėlių žiedus. 
Kaklas buvo kaip gazelės, krūtinė tarytum iš marmuro išlieta, 
o speneliai kaip granatai, ir pilvas puikus, ir bamba, kurioje tilptų 
uncija riešutų aliejaus; poetas apie ją pasakytų: 


Tik bažvelk į rūmų saulę, į mėnulį, auksu lietą, 
Į levandos skaistų žiedą, į jo grožį neregėtą. 


Tokio junginio žavingo dar nematė mano siela, 
To juodumo ir baltumo — jos plaukų ir veido mielo. 


Ant skruostų jai rožės žydi, o jos grožis taip vilioja, 
Kad širdis visų grožybių jau suvokt nebevalioja. 


Išsilenkia baltos šlaunys — ir jaučiuos tarytum rojuj, 
Prie liemens jos stebuklingo ir juokiuos, ir ašaroju. 


Ji taip pavergė nešiko protą ir širdį, kad pintinė vos nenukrito 
jam nuo galvos. “Gyvenime nebuvo labiau palaimintos dienos!" 
— sušnibždėjo jis, o moteris durininkė pasakė atėjusiajai: 

— Įeik ir nuimk nešulį nuo to vargšo nešiko! 

Jie žengė vidun ir atsidūrė kieme su erdvia kolonada, prie- 
statais ir skliautais, pavėsinėmis ir suoleliais, kamaromis ir 
podėliais, kurie buvo užleisti užuolaidomis. Kiemo viduryje ty- 
vuliavo didelis vandens baseinas, o jame luotas. Ant pakylos 
buvo kadagio gultas, inkrustuotas brangiaisiais akmenimis, virš 
jo buvo nuleista raudono atlaso užuolaida su riešuto dydžio ir 
dar didesniais perlų segtukais. Iš už jos pasirodė švytinti, ma- 
lonios išvaizdos jauna moteris, jos veidas buvo nelyg mėnulis, 
nuostabių bruožų, akys užburiančios, o antakiai lanku išriesti. 
Jos stotas priminė raidę elifą?', kvėpavimas dvelkė ambra, koralų 
lūpos - gryna saldybė, o jos veido švytėjimo drovėjosi net 
šviečianti saulė. Ji atrodė lyg aukščiausioji žvaigždė, lyg kupolas, 


* Saliamono antspaudas - lelijinių šeimos augalas, 
su kurio žiedu lyginamos gražuolės. *? Elifas - pirmoji 
arabų abėcėlės raidė, vaizduojama kaip 
vertikalus brūkšnys. 

nukaltas iš aukso, arba arabiškas kurdiukas, arba lyg nuotaka, 
nuo kurios ką tik nuimtas šydas; poetas yra pasakęs: 


Kai juokias ji, tarb lūpų atsiranda 
Žemčiūgų vėrinys, žiedų girlianda. 


Nelyg naktis jos garbana užkritus, 
Ir spindi kunas jos skaisčiau nei rytas. 


Ši trečioji moteris pakilo iš guolio ir neskubėdama priėjo prie 
seserų: 

— Ko gi jūs stovite? Nuimkite naštą šiam vargšui nešikui nuo 
galvos! 

Pirkusioji užėjo jam iš priekio, durininkė — iš užpakalio, o 
trečioji joms padėjo ir taip nuėmė pintinę nuo galvos. Išėmusios 
visa, kad joje buvo, ir sudėliojusios į vietas, davė nešikui du 
dinarus ir pasakė: 

— Keliauk sau sveikas! 

O šis tik žiūrėjo į merginas, tokias gražias ir nuostabias, kokių 
dar nebuvo matęs (tarp kitko, čia visai nebuvo vyrų), žvelgė į 
gėrimus, vaisius, kvapniąsias žoles ir kitką, ką jos čia turėjo, 
gėrėjosi ir neskubėjo eiti. 

— Kas tau, ko tu neini, - paklausė moteris, — gal tikėjaisi 
didesnio užmokesčio? - Ir ji kreipėsi į savo seserį: - Duok jam 
dar vieną dinarą. 

Nešikas paprieštaravo: 

— O ne, ponia, aš nemanau, kad per mažai užmokėjote, man 
būtų užtekę ir dviejų dirhemų, aš tik galvoju apie jus: kaipgi 
čia jūs vienos, šalia visai nėra vyrų ir niekas jūsų nelinksmina. 
Jūs gi žinote, kad minaretas nestovi be keturių atramų, o jūs 
neturit ketvirtosios. Moterims gera žaisti tik su vyrais, juk 
pasakyta: 


Kai šventė, mes ketvertą randame greitai: 
Ir liutnią, ir arfą, ir citrą, ir fleitą. 


Ir keturios gėlės atskleidžia mums grožį. 
Gvazdikas ir mirta, žibuoklė ir rožė. 


Dar ketverto reikia mūs džiaugsmui, drauguže: 
Dinaro ir vyno, vejos ir meilužio. 

Jūsų tik trys, jums reikia ketvirto — vyro, kuris būtų protingas, 
nuovokus, guvus ir mokėtų saugoti paslaptį. 

Moterys, išklausiusios nešiko žodžius, - o šie joms buvo prie 
širdies — nusijuokė ir tarė: 

— Kurgi mums tokį rasti? Mes merginos, ir bijome patikėti 
paslaptį tam, kas jos neišsaugotų. Mes skaitėme padavimuose, 
ką pasakė ibn as Sumamas: 


Tu paslaptį savąją saugok šventai: 
Atskleisdamas ją bražudysi tiktai. 


Jei pats negali išlaikyt paslapties, 
Nejaugi manai, kad kiti tau padės? 


Apie tai yra puikiai pasakęs Abu Nuvasas?: 


Kas išbleba paslaptį savo kitam, 
Tam lemta gyventi visų basmerktam. 


Išgirdęs tai, nešikas sušuko: 

- Prisiekiu jūsų gyvenimu, aš žmogus protingas ir vertas 
pasitikėjimo, skaitęs daug knygų ir mokęsis iš metraščių. Aš 
puoselėju geruosius bruožus ir slopinu netikusius. Juk poetas 
pasakė: 


Tas paslaptį išsaugos, kas ištikimas liks, 
Kilnios širdies bedugnėj be ženklo ji išnyks. 


Lyg užrakintuos rumuos aš saugau ją širdy, 
Kur antsbaudas ant durų, o raktai pamesti. 


Išklausiusios tokias vingrias eiles, merginos atsakė nešikui: 

- Tu žinai, kad maistui mes išleidome daugybę pinigų, ar 
tu turi kiek nors, kad atsilygintum mums? Mes neleisime tau 
sėdėti su mumis prie mūsų vaišių stalo ir žiūrėti į mūsų šviesius 
veidus, jei tu nė kiek neužmokėsi. Ar nežinai patarlės: “Meilė 
be skatiko neverta nė aguonos grūdo?. 


* Abu Nuvasas — vienas iš nuostabiausių arabų poetų 
kalifato klestėjimo laikotarpiu (užmuštas apie 810 m. e. 
metus). Savo eilėse jis pasireiškia kaip meilės ir vyno 
dainius ir kaip kandus, nors kiek 
šiurkštokas, satyrikas. 

O durininkė pridūrė: 

— Jei turi tu šiek tiek, o mielasis, tai ir pats tu šis tas, o jei 
be nieko esi, tai ir keliauk sau tuščiom. 

— O sesutės, - prabilo tada pirkusioji maistą, - palikite jį 
ramybėje. Prisiekiu Alachu, jis niekuo mums nenusikalto. Būtų 
čia kitas, nebūtų toks kantrus su mumis. Kiek priklausys, aš už 
jį užmokėsiu. 

Nešikas apsidžiaugė, pabučiavo žemę ir padėkojo. Tada toji, 
nuo gulto, dar pridūrė: 

— Prisiekiu Alachu, mes leisime tau sėdėti drauge tik su viena 
sąlyga — jei tu neklausinėsi apie tai, kas tau neturi rūpėti. Plepėsi 
be reikalo - gausi lupti. 

— Aš sutinku, o ponia, - atsakė nešikas, - ir klausau jūsų! 
Tylėsiu kaip liežuvį prarijęs. 

Pirkusioji maistą pakilo, išdėliojo taures, perkošė vyną, prie 
ąsočio paskleidė žalumynus ir atnešė viską, ko reikėjo. Po to 
sėdo kartu su seserimis, o nešikas sėdėjo tarp jų ir manėsi visa 
tai sapnuojąs. Moteris pakėlė vyną, pripildė pirmą taurę ir išgėrė 
ją, po to — antrą ir trečią. Paskui ji padavė taurę nešikui saky- 
dama: 


Gerk į sveikatą, bus tau smagu! 
Vynas išgydo mus nuo ligų. 


Nešikas paėmė taurę, nusilenkė, padėkojo ir tarė: 


Tiktai su bičiuliais išgerkim laimingi, 
Su tais, kurių protėviai buvo garbingi. 


Juk vynas kaip vėjas: virš sodo maloniai 
Jis kvepia — ir dvokia, kur guli lavonai. 


Ir dar pridūrė: 


Imk taurę iš rankų švelniausios gazelės, 
Jinai kaip ir vynas baguost nesuvėlins, 


Po to nešikas pabučiavo kiekvienai moteriai ranką ir išgėrė. 
Šiek tiek apkvaito, sulingavo ir tęsė: 

Alachas draudžia gert visokį kraują, 
Bet vynuogių krauju mes smaguriaujam. 


Pagirdyki mane, grakšti stirnele, 
Ir atiduosiu tau turtus ir galią. 


Po to moteris ištiesė taurę viduriniajai seseriai, kuri padė- 
kojusi išgėrė, po to - gulėjusiajai ant gulto. Kai atėjo eilė nešikui, 
šis pabučiavo žemę, padėkojo, išgėrė ir vėl ėmė kalbėti eilėm: 


O Alachai, neapvilki, 
Pilną taurę man pripilki! 


Ją išgersiu be puikybės, 
Juk tatai - vanduo gyvybės! 


Po to jis priėjo prie būsto šeimininkės ir tarė: 
— O mano ponia, aš tavo vergas, belaisvis ir tarnas! - Po 


to tęsė: 


Prie durų tavo tarnas nuolankiausias laukia, 
Prisimena jis tavo malones, o tamsiaplauke. 


Ar pamatyt jam tavo skaistų veidą leisi? 
Prisiekiu, meile, aš iš čia nebeišeisiu! 


Ji atsakė: 

— Būk ramus, gerk į sveikatą, ir eisi laimingo gyvenimo keliu! 

Nešikas pakėlė taurę, pabučiavo merginai ranką ir vėl kal- 
bėjo: 


Jai padaviau taurę, kur veidas ne vienas 
Spindėjo lyg šviesios brabėgusios dienos. 


Ji, taurę pakėlus, nusijuokė garsiai: 
“Su gėrimu veidus žmonių aš išgersiu". 


Tariau: “Gerk! Tai ašaros mano. Ir kraujas 
Rausvai jas nudažė. Aukoju aš tau jas“. 


O ji atsakė: 

Jei kruvinas ašaras iš tikro tu liejai, 
Tai aš jas išgersiu už tai, kad mylėjai! 


Moteris išgėrė paduotą taurę ir nusileido nuo savo gulto pas 
seseris. Jie visi gėrė ir šoko, ir juokėsi, ir dainavo, ir kalbėjo 
eilėmis. Nešikas ėmė su jomis išdykauti, bučiuotis, kandžiotis, 
jis glostė jas ir gnaibė, ir stvarstė, ir šėliojo. O jos - viena 
pamaitina jį, kita kepšteli, viena pliaukšteli per žandą, kita įteikia 
gėlių. Taip nešikas kuo maloniausiai leido laiką su jomis ir 
sėdėjo lyg rojuje tarp didžiaakių hurijų. 

Taip truko tol, kol vynas užkaitino jiems galvas ir protus. 
Kai gėrimas paėmė viršų, durininkė nusimetė drabužius, likusi 
nuoga pasileido plaukus ir paniro į baseiną. Ji žaidė vandenyje 
ir taškėsi, pasisėmusi vandens į burną apipurškė nešiką. Ji 
nusiprausė visa, nusiplovė tai, kas tarp šlaunų, ir išlipusi iš 
vandens sėdo nešikui ant kelių sakydama: “O mano pone, o 
mano mylimasis, kaip vadinasi štai šitai? — ir rodė į savo tarp- 
vietę. “Tavo putė", — atsakė nešikas, bet ji sušuko: “Oi, ir tau 
ne gėda?" - ir sukirto jam kelis kartus per sprandą. Tada ne- 
šikas šūktelėjo: “Tavo tarpvietė!" — o ji dar kartą sukirto jam 
ir sugėdino. “Ai ai, kaip bjauru! Ir tau ne gėda?" - “Tavo 
čiuptukė!" - šaukė nešikas, bet moteris kalbėjo: “Oi, tu visai 
negalvoji apie savo garbę!" - ir vėl sudavė jam. “Tavo vapsva!" 
— šaukė nešikas, ir vyresnioji moteris ėmė mušti jį, vis sakydama: 
“Nekalbėk taip!“ Kai tik jis sugalvodavo kokį pavadinimą, 
pasipildavo kirčiai, ir jo sprandas įkaito nuo smūgių, o jos iš 
jo šaipėsi. “Tai kaipgi tai, jūsų supratimu, vadinasi?" - pagaliau 
paklausė jis ir gavo atsakymą: “Narsuolio bazilika!" Nešikas 
nudžiugo: “Garbė Alachui, tai man išgelbėjimas! Gerai, tebūnie 
narsuolio bazilika!" 

Jie vėl paleido taurę ratu, o tada antroji moteris nusimetė 
drabužius ir sėdo nešikui ant kelių. Rodydama į savo tarpukojį, 
paklausė: “O mano akių šviesa, kaip tatai vadinasi?" “Tavo 
tarpvietė!" - atsakė jis ir po to gavo antausį ir atsakymą: “Kaip 
tau nebjauru!" - “Narsuolio bazilika!"- spėjo nešikas ir vėl gavo 
antausį, kad net suskambėjo: “Oi oi, ir kaip tau ne gėda!" 
“Tavo putė, tavo čiuptukė, tavo gėda!" - šaukė nešikas, o jos 
atsakinėjo: “Ne, ne!" “Narsuolio bazilika!“ - vėl pakartojo 

nešikas, o moterys iš juoko net griuvo. Tada vėl ėmė lupti jį. 
“Kaipgi tatai vadinasi, o sesutės?" - klausė nešikas, ir mergina 
atsakė: “Valytas sezamas!" Ji apsirengė ir vėl visi susėdę šneku- 
čiavosi, o nešikas net aikčiojo - taip skaudėjo sprandą ir pečius. 
Taurė vėl ėjo iš rankų į rankas, kol vyriausioji iš moterų, 
gražuolių gražuolė, pakilusi taipogi nusimetė drabužius. Nešikas 
stvėrėsi už sprando, pasitrynė jį ir sustenėjo: “Mano sprandas 
ir pečiai dar prisikentės, o Alachai!" Moteris nuoga pasinėrė į 
baseiną, žaidė ir prausėsi, o nešikas žiūrėjo į ją, į jos veidą, 
panašų į mėnulį, kai šis paryčiu nušvinta. Jis žvelgė į jos stotą, 
į krūtis, į sunkius virpančius klubus, ji buvo -nuogut nuogutėlė 
— tokia, kokią Dievas sukūrė. Nešikas suaikčiojo: “Ach! Ach!" 
— ir prabilo į ją: 


Sakyčiau: “Tu medžio šakelė žalia“, - 
Tačiau sumeluoti dabar nevalia. 


+ 


Gražiai pasipuošusi medžio šaka, 
O tu man gražiausia pasauly nuoga. 


Šioji, išlipusi iš vandens, sėdo nešikui ant kelių ir paklausė 
to paties kaip ir jos seserys. Ir vėl nešikas spėliojo: “Narsuolio 
bazilika? Valytas sezamas? Tavo gėda?" Ir visa tai vis buvo ne 
tai, ir jis gaudavo antausį. Pagaliau paklausęs, kaipgi vis dėlto 
tai vadinasi, išgirdo atsakymą: “Abu Mansūro chanas"??. Nešikas 
apsidžiaugęs kvatojosi: “Garbė Alachui, tai man išsigelbėjimas, 
cha cha, Abu Mansūro chanas!" 

Moteris apsirengė, ir vėl viskas tęsėsi, taurės klajojo tarp jų, 
paskui nešikas atsistojo, nusirengė ir žengė į baseiną. Ir štai jos 
išvydo jį jau plaukiantį. Jis išsiplovė barzdą, pažastis ir ten, kur 
prausėsi moterys, po to išlipo ir išsitiesė ant ponios kelių, rankas 
uždėjęs ant durininkės, o kojas - ant pirmosios savo pažįstamos 
kelių. Tada, rodydamas į savo įnagį, paklausė: “O mano ponios, 
kaip tai vadinasi?" Visos gražuolės netvėrė juoku. “Tavo įnagis!" 
= “*Ne", - atsakė nešikas ir įkando kiekvienai iš jų. “Tavo 
organas..." — spėjo jos. “Ne!" — atsakė nešikas ir apkabino visas 
Iš eilės! 

Tuo tarpu išaušo rytas, ir Šachrazada nutraukė pasakojimą. 


* Chanas — čia: pirklių užvažiuojamasis kiemas. 

5. 1907 


Dešimtoji naktis 


Kai atėjo dešimtoji naktis, Dunjazada paprašė: 

- Baik savo pasakojimą. 

Šachrazada mielai sutiko. 

Kiek pamenu, o laimingasai karaliau, moterys be perstojo 
spėliojo: “Tavo organas, tavo įnagis, tavo baslys". O nešikas 
bučiavo jas, kandžiojo ir glaustė, kol jo širdis pasisotino. Moterys 
juokėsi kvatojo ir galų gale paklausė: “Kaipgi tatai vadinasi, 0 
broli mūsų?" “Jūs nežinote?" — dėjosi nustebęs jis, o jos atsakė: 
“Ne". Tada jis paaiškino: “Tai visagalis mulas, kuris ganosi 
Narsuolio bazilikoje, minta valytu sezamu ir nakvoja Abu Man- 
sūro chane!" | 

Moterys vėl krito iš juoko, po to vėl visi kalbėjosi, kol 
atslinko naktis. Tada jos tarė nešikui: “Vardan Alacho, o pone, 
kelkis, apsiauk ir keliauk sau! Parodyk mums savo pečių pla- 
tumą". Bet nešikas pareiškė: “Prisiekiu Alachu, lengviau mano 
siela išeis iš kūno nei aš iš jūsų! Sutikime gi kartu ateinančią 
dieną, o paskui išsiskirstysim kas sau". Tada toji, kur pirko 
pirkinius, tarė: “Tegu, palikime jį miegoti čia, — mes iš jo dar 
pasijuoksim! Kas gi sulauks gyvenime dar kartą tokio kaip jis 
— šitokio linksmuolio ir šmaikštuolio!" Tada kitos nusileido: “Tu 
pasiliksi naktį čia su sąlyga, kad būsi klusnus ir nesiteirausi apie 
tai, kas tau neturi rūpėti". “Gerai", — sutiko nešikas. Tada jos 
liepė jam: “Stok ir perskaityk tai, kas parašyta ant durų". 

Nešikas pakilo ir pamatė ant durų auksu rašytą užrašą: 
“Kuris plepės apie tai, kas jam neturi rūpėti, išgirs tai, kas jam 
bus ne prie širdies". Nešikas sutiko: “Būsite liudininkės, kad aš 
neimsiu kalbėti apie tai, kas man neturi rūpėti!" Pirkusioji prekes 
paruošė valgį ir visi pavalgė. Tada uždegė žvakes ir šviestuvus, 
pabarstė į juos ambros ir alijošiaus. Visi persėdo į kitą vietą, 
atsinešė šviežių vaisių ir gėrimų ir toliau valgė, gėrė, kalbėjosi, 
juokavo ir šėliojo. Staiga kažkas pabeldė į duris. Viena moteris 
nuėjo pažiūrėti ir grįžusi pasakė: 

- Mūsų linksmybės pasipildė. 

- Kas ten? — paklausė kitos, o ji atsakė: 

— Prie vartų trys svetimšaliai — kalenderai“?, nuskustais 

*" Kalenderai - vienuolių ordinas, kurio nariai gyveno 
iš išmaldos, dėvėjo ypatingo kirpimo drabužius, 
skutosi galvas ir barzdas. 

smakrais, galvomis ir antakiais, ir visi trys akli dešine akimi, toks 
nuostabus sutapimas. Jie pirmą kartą atvykę į Bagdadą, o pas 
mus pasibeldę todėl, kad neradę kur apsistoti ir pamanę, gal 
šio namo šeimininkas duos raktą nuo kūtės ar pašiūrės, kur 
galėtų pernakvoti. Jie svetimšaliai ir nieko čionai nepažįsta. Oi, 
sesutės, jie visi tokie juokingi. - Ir ji tol įkalbinėjo seseris, kol 
tos nusileido. 

— Tegul įeina, bet pasakyk jiems mūsų sąlygą, kad nekalbėtų 
apie tai, kas jiems neturi rūpėti, nes išgirs tai, kas bus jiems ne 
prie širdies! 

Moteris apsidžiaugusi nuėjo ir atsivedė tris vienaakius nuskus- 
tais smakrais ir ūsais. Jie pasisveikino, nusilenkė ir atsitraukė 
atatupsti. Moterys pakilo jų pasitikti, pasveikino juos, palinkėjo 
visokio gėrio ir pasodino. Kalenderai išvydo puošnią aplinką ir 
švariai patiektas vaišes, papuoštas žalumynais, degančiomis 
žvakėmis ir smilkyklėmis, pamatė užkandžius, vaisius, vyną ir tris 
skaisčias mergeles. Vienu balsu visi trys šūktelėjo: “O Alachai, 
kaip čia puiku!" Po to jie nužvelgė nešiką, linksmą, pavargusį 
ir girtą, ir nusprendė, kad ir jis toks kaip jie: 

— Jis kalenderas kaip ir mes, svetimšalis arba klajoklis. 

Nešikas, išgirdęs tokius žodžius, įsispitrijo į juos: 

— Sėdėkite ir neplepėkite! Argi neskaitėte užrašo ant durų? 
Jūs visai ne fakyrai?!! Jūs atėjote pas mus ir plakate mus liežu- 
viais?! 

Kalenderai susigėdo: 

- Prašome Alacho atleidimo, o fakyre! Lenkiame prieš tave 
galvas. 

Moterys pasijuokė, sutaikė nešiką su kalenderais ir padavė 
jiems valgyti. Pavalgę visi sėdėjo, šnekučiavosi, leido per rankas 
taurę, kol nešikas paklausė: 

- O jūs, broliai, ar nežinote kokios nors istorijos ar nuosta- 
baus nutikimo mums papasakoti? 

Kalenderai jau buvo įkaitę, todėl paprašė muzikos instrumen- 
tų. Durininkė atnešė jiems tambūriną, liutnią ir persišką arfą. 
Kalenderai atsistojo, paėmė kiekvienas po instrumentą ir ėmė 
groti bei dainuoti, merginos ėmė šūkauti, kilo didelis triukšmas. 
Taip jiems besilinksminant, į duris kažkas pabeldė. Durininkė 
nuėjo pažiūrėti, kas ten. 


*" Fakyras - elgetaujantis vienuolis. 

O į duris pabeldė todėl, o karaliau, pasakojo Šachrazada, 
kad tą naktį kalifas Harūnas ar Rašidas*? kartu su viziriu Džafaru 
ir budeliu Masrūru buvo išėjęs pasivaikščioti ir pasiklausyti, ar 
neįvyko karalystėje ko nors naujo. (Kalifas mėgo persirenginėti 
pirklio drabužiais.) Kai jie tą naktį išėjo ir klaidžiojo po miestą, 
jų kelias vedė pro šiuos namus. Jie išgirdo muziką ir dainas, ir 
kalifas pareiškė Džafarui: 

— Aš noriu įeiti į šiuos namus, paklausyti tų balsų ir išvysti 
jų šeimininkus. 

— O tikratikių valdove, - atsakė Džafaras, - ten įkaušę 
žmonės, ir aš bijau, kad jie nepadarytų mums ko nors blogo. 

—- Aš būtinai ten eisiu, - ginčijosi kalifas, — ir noriu, kad tu 
sugalvotum, kaip tą padaryti. 

— Klausau ir vykdau, - tarė Džafaras ir priėjęs pabeldė į 
duris. Durininkė jas atvėrė, ir Džafaras, žengęs į priekį ir kakta 
palietęs žemę, pradėjo aiškinti: 

— Mes, o ponia, esame pirkliai iš Tabarijos**. Jau dešimt 
dienų, kai mes Bagdade, pardavėme savo prekes ir esame 
apsistoję pirklių chane. Vienas pirklys mus pakvietė šįvakar pas 
save į namus, pavaišino, pasišnekučiavome, o po to išėjome. 
Būdami svetimšaliai, pasiklydome, o dar naktį, ir neberandame 
kelio į chaną, kuriame esam apsigyvenę. Gal jūs būsite miela- 
širdingi ir priimsite mus nakčiai, leisite pernakvoti, tebūnie jums 
dangaus karalystė. 

Durininkė nužvelgė atėjūnus, kurie vilkėjo pirklių drabužiais 
ir atrodė garbingi Žmonės, tada nuėjo papasakoti seserims tai, 
ką sakė Džafaras. Joms pagailo pirklių ir liepė juos įleisti. 
Durininkė grįžo ir įleido juos į vidų. Merginos pakilo jų pasi- 
tikti, pasodino, rodė jiems pagarbą, bet įspėjo: 

— Tegu bus jauku čia mūsų svečiams, tik mes turime jums 
vieną sąlygą. 

— Kokią gi? — paklausė ateiviai, merginos priminė jiems 
užrašą ant durų, ir atėjusieji mielai jam pritarė. 


2 Harūnas ar Rašidas —- arabų kalifas, valdęs 786- 
809, Istorinis Harūnas ar Rašidas buvo nepopuliarus 
tarp savo valdinių ir mažai panašus į “1001 nakties" 
herojų. ** Tabarija (senovinė Tiberiada) - 
miestas Palestinoje. 

Po to visi gėrė ir kalbėjosi, o kalifas žiūrėjo į tris kalenderus, 
kurie buvo akli dešinėm akim, žiūrėjo į merginas, kurios buvo 
tokios gražios ir nuostabios, ir nieko negalėjo suprasti. Kalifui 
siūlė gerti, bet jis atsisakė tardamas, kad ruošiasi keliauti į 
šventąsias vietas**. Tada durininkė pakilo ir nuėjusi atnešė auksu 
siuvinėtą staltiesę, ant kurios. padėjo porcelianinį puodelį, pripylė 
jį žilvičių sulčių ir įbėrė šaukštelį sniego ir šaukštelį cukraus. 
Kalifas padėkojo jai, o mintyse pasakė sau: “Prisiekiu Alachu, 
rytoj būtinai atsidėkosiu jai už šį gražų poelgį". 

Po kiek laiko namų šeimininkė atsistojo ir tarė: “O sesutės, 
atlikim savo pareigą!" — ir seserys pritarė: “Gerai!" Durininkė 
pakilo, sutvarkė patalpą, išmetė šiukšles, pakeitė smilkalus bei 
pašlavė grindis. Kalenderus ji pasodino ant suolo ties pakyla, 
o kalifą, Džafarą ir Masrūrą - ant kito suolo. Po to šūktelėjo 
nešikui: “Kokia niekinga tavo meilė! Juk tu ne svetimas, tu iš 
šių namų". Nešikas pasiteiravo: “Ko tau reikia?" - “Pastovėk 
čia" — paliepė jam. Priėjo toji, kuri pirko pirkinius, ir pastatė 
vidury kambario suolelį. Po to atidarė sandėliuką ir paprašė 
nešiką pagalbos. Viduje nešikas pamatė dvi juodas kales su 
grandinėmis ant kaklų. “Paimk jas", - liepė nešikui, ir šis išvedė 
kales į kambario vidurį. Namų šeimininkė atsiraitojo rankoves 
iki alkūnių, pasiėmė rimbą ir liepė privesti vieną kalę. Tempiama 
už grandinės, toji inkštė ir tiesė galvą į moterį. Šeimininkė ėmė 
mušti šunį ir mušė tol, kol ranka pavargo. Tada paleido rimbą, 
apsikabino kalę, prispaudusi ją prie krūtinės, nušluostė ašaras 
ir pabučiavo į galvą. Po to paprašė nešiką privesti antrąją kalę, 
su kuria pasielgė lygiai taip pat. 

Kalifo širdis sunerimo, krūtinę kažin kas suspaudė, jis troško 
kuo greičiau sužinoti, kas gi čia vyksta. Jis mirktelėjo Džafarui, 
bet šis, pasisukęs į kalifą, tik ženklu teparodė: “Tylėk!" 

Namų šeimininkė kreipėsi į durininkę: “Stok ir atlik tai, ką 
privalai" - “Gerai", — atsakė toji. Tada šeimininkė pakilo į savo 
gultą, o šis buvo padarytas iš kadagio ir iškaltas aukso ir sidabro 
plokštelėmis, ir paliepė seserims: “Paduokite, ką turite". Duri- 
ninkė taipogi pakilo ir atsisėdo šalia jos, o pirkinius pirkusioji 


* Ruošdamiesi lankyti šventąsias vietas, musulmonai 
griežtai laikosi savo religijos reikalavimų, kurie 
draudžia gerti vyną. 

įėjo į vieną iš kambarių ir išėjo nešina atlasine maukšle su žaliais 
kaspinais ir dviem geltonomis saulėmis iš aukso. Praskleidusi 
maukšlę, moteris išėmė liutnią, šiek tiek paderino stygas ir 
uždainavo: 


Linksmiausia aš pasaulyje, 
Kai mylimas arti. 


Mieli man pasimatymai, 
O vienuma — karti. 


Vedi mane iš proto tu 
Kančioj ir ilgesy. 


Tačiau, tave mylėdama, 
Vis tiek esu teisi. 


Pamilus šiam pasaulyje 
Aš lyg nuoga jaučiuos. 


O apsinuogint gėdinas 
Mus meilė visados. 


Ir nugrimztu į liūdesį, 
Nors nejaučiu kaltės. 


Mana širdis suglumusi 
Vien dėl tavęs kentės. 


Per veidą srūva ašaros, 
Kai rodausi viešai. 


Išduoda mano paslaptį 
Tie ašarų lašai. 


Išgydyki! Geidžiu tavęs 
Kaip vaisto ir ligos. 


Bet vaistas tas negydantis, 
Liga - be pabaigos. 


Lyg žaibas tavo žvilgsnis man, 
Lyg kardas meilė ta. 

O meilės kardas mirtinas 
Juk buvo visada! 


Tačiau vis tiek mylėsiu aš, 
Tegu ir be vilties. 


Juk meilė - kelias tolimas 
Ir grožis paslapties. 


O akys, laime žėrinčios, 
Kaip aš jumis džiaugiuos! 


O taip, aš meilę šlovinu, 
Prieš jos kerus lenkiuos! 


Namų ponia, išklausiusi šią kasidą“, suaikčiojo, krito žemėn 
draskydama nuo savęs drabužius ir neteko sąmonės. Kalifas 
pamatė ant jos kūno begalę žymių nuo rimbo smūgių, nuo 
buvusių lūžių ir didžiai nustebo. Durininkė priėjusi pašlakstė 
vandeniu parkritusiosios veidą, atnešė jai brangius rūbus ir 
perrengė. Kiti susirinkusieji sunerimę stebėjo visa ir nesuprato, 
kas čia vyksta. Kalifas sušnibždėjo Džafarui: 

— Argi tu nematai kirčių pėdsakų ant šios moters kūno? Aš 
nebegaliu tylėti, turiu sužinoti, kas atsitiko jai ir šiems dviems 
šunims! 

— O mano pone, - tarė Džafaras, - jos iškėlė mums sąlygą, 
kad nekalbėtume apie tai, kas mums neturi rūpėti, antraip iš- 
girsime tai, kas mums ne prie širdies. 

Moteris tuo tarpu šūktelėjo: “Vardan Alacho, sesute, atlik 
savo pareigą man, prieik prie manęs!" Toji, kuri pirko pirkinius, 
vėl prispaudė prie krūtinės liutnią ir, užgavusi pirštais stygas, 
uždainavo: 


Jei vienatvė prailgs, kaib mums žodį surasti? 
Jei užklubs ilgesys, kur keliai turi vesti? 


Gal žygūną pasiųst, kad mūs gėlą išlietų? 
Bet vargu aistrą jis išsakyt sugebėtų. 


5 Kasida — ilgas poetinis iškilmingo ar lyrinio pobūdžio 
kūrinys, pagiriamoji odė. 

Ar kentėti tylom? Bet, žinios nesulaukęs, 
Neilgai gal gyvens mūsų mylimas draugas. 


Jis gyvens ir ilgėsis, ir liudės toly vienas, 
Karštos ašaros vilgys jo tamsiąsias blakstienas. 


0, pradingęs be ženklo, iškeliavęs į tolį, 
Bet gyvenantis mano svajonėj lig šiolei! 


Ar sutiksiu tave, ar minėsi lig karsto 
Mano priesaką šventą, mano bažadą karštą? 


Ar tu jau užmiršai, kaib žadėjai mylėti? 
Ar reikės man vienatvėje ašaras lieti? 


Ak! Jei meilė suves mus prie savojo stalo, 
Priekaištausim abu viens kitam mes be galo. 


Išklausiusi antrą kasidą, namų ponia suvaitojo: “Prisiekiu 
Alachu, tai puiku!" - ir vėl persiplėšusi drabužius krito žemėn 
be sąmonės. Pirkusioji produktus vėl pašlakstė ją vandeniu, 
aprengė antrais rūbais. Tada šioji pakilo ir paprašė seserį: 
“Pridėk dar ir sumokėk visas mano skolas. Beliko tik šioji 
melodija". Ir sesuo vėl paėmė liutnią: 


Kiekgi laiko gali būti man atšiaurus? 
Jau pabodo tas ašaros lašas sūrus. 


Kiekgi laiko tu tyčia negrįši čionai? 
Jei buvau pavydi, bamiršau tai nūnai. 


Jeigu mylintiems būtų teisinga lemtis, 
Nereikėtų kentėt ir raudot ber naktis, 


Pagailėki manęs, nebekeršyki man, 
0 valdove manasis, laikas būti švelniam. 


O žudike manasis! Nors iš tolo bašauk. 
Jeigu meilė menka, tai ir skausmo nedaug. 


Mano meilė karšta — ir verkiu, ir tyliu, 
Ir vienatvės dienų suskaičiuot negaliu. 

O tikratikiai! Argi atkeršysit jus 
Už kantrybę aistros, už skausmus nebylius? 


Mylimasis, sakyk, argi meilė teisi, 
Jeigu as tik ilgiuos, o tu laisvas esi? 


Ar suves kada nors mus likimas žiaurus ? 
Ar kankinsi mane visada atšiaurus ? 


Po šios trečiosios kasidos moteris vėl sukliko, susiplėšė rūbus 
ir krito žemėn be sąmonės. Ir vėl pasimatė rimbo kirčių pėd- 
sakai. Kalenderai buvo susijaudinę: “Jau geriau būtumėm neužėję 
į šiuos namus, o pernakvoję kur sąvartyne. Mūsų vakarienę 
sutrikdė tai, nuo ko plyšta širdis". Kalifas kreipėsi į juos: 

— Ką visa tai reiškia? 

— Mūsų širdys didžiai sunerimusios, - buvo jam atsakyta. 

—- Tai argi jūs ne iš šių namų? — nustebo kalifas. 

— Ne, - atsakė jie, - mes visa tai matome pirmą kartą. 

Kalifas dar labiau nustebo ir paklausė: 

- Na, o tas žmogus šalia jūsų, ar susigaudo jis, kas čia 
dedasi? 

Nešikas paklaustas atsakė, kad užaugęs Bagdade, bet iki šios 
dienos nebuvo įžengęs į šiuos namus ir tai, kad jis čia atsidūrė 
— tik atsitiktinumas. 

— Prisiekiam Alachu, mes manėme, jog tu vienas iš jų, o 
dabar matome, kad tu toks kaip ir mes, - apsidžiaugė visi 
atvykėliai, o kalifas sušuko: 

— Mes septyni vyrai, o jų — trys moterys! Paklauskite jų, kas 
čia darosi, ir jei neatsakys geruoju, priversime bloguoju! - Visi 
jam pritarė, išskyrus Džafarą. 

— Mano nuomonė kitokia, - sakė jis. - Palikite jas ramybėje. 
Mes jų svečiai, mes sutikome su jų sąlyga, negi pamiršote? 
Geriau būtų patylėti. Nakties liko nedaug, išeisim kiekvienas 
savais keliais. — Jis mirktelėjo kalifui: —- Liko ne daugiau kaip 
valanda, o rytoj tu jas išsikviesi į rūmus ir išklausinėsi. 

Bet kalifas piktai suriko: 

— Nebegaliu daugiau kęsti. Tegul kalenderai jų paklausia! 

Ir, nors Džafaras buvo kitos nuomonės, visi ėmė tartis, kas 
turėtų kreiptis su klausimu į šeimininkes. Pagaliau nusprendė, 

kad geriau tą būtų padaryti nešikui. 

Tuo tarpu namų ponia paklausė: 

- O žmonės, apie ką jūs ten šnibždatės? 

Nešikas pakilo ir tarė: 

- O mano ponia, šie žmonės norėtų, kad tu jiems papasa- 
kotum šunų istoriją: kas jiems atsitiko? Kodėl tu juos kankini, 
o po to verki pati ir bučiuoji juos, ir papasakok apie savo seserį, 
kodėl ji plakama rimbais lyg vyras? Štai klausimai tau. 

Moteris, namų šeimininkė, paklausė svečių: 

— Ar tai tiesa? 

Visi atsakė “taip", išskyrus Džafarą, kuris nutylėjo. Tai iš- 
girdusi, šeimininkė sušuko: 

— O svečiai, jūs mane labai įžeidėt! Juk mes susitarėm, kad 
tie, kurie ims kalbėti apie tai, kas jiems neturi rūpėti, išgirs tai, 
kas bus jiems ne prie širdies! Ar negana, kad mes įsileidome 
jus į savo namus ir pavalgydinome? Tačiau kalti ne jūs, kaltė 
tenka tam, per ką jūs čia patekote. - Tada ji pasitraukė rankovę 
ir tris kartus suplojo delnu per žemę: - Paskubėkite! 

Staiga atsivėrė kamaros durys, ir iš ten pasirodė septyni 
vergai su plikais kardais rankose. 

- Čiupkite šiuos daug šnekančius ir pririškite vieną prie kito! 
- paliepė ponia. 

Vergai įvykdė paliepimą ir paprašė: 

—- O gerbiamoji ponia, įsakyk mums nukirsti jiems galvas. 

- Duokite jiems dar minutėlę, kol aš paklausiu, kas jie tokie, 
o tada tenusirita jų galvos, - pasakė moteris. 

Nešikas šaukė: 

- Gelbėk, Alachai! O mano ponia, neužmušk manęs už kitų 
kaltes! Visi jie nusidėjo ir nusikalto, išskyrus mane. Prisiekiu 
Alachu, mūsų naktis būtų buvusi nuostabi, jei ne šie kalenderai, 
kurie jei būtų įžengę į apgyvendintą miestą, būtų pavertę jį 
griuvėsiais. Juk sako poetas: 


Gražu, kai galingieji moka atleist, 
Nepuola klaidingai apkaltintų teist. 


Todėl ir brašau mūsų meilės vardu: 
Dėl niekšų kaltės nežudyki kitų. 

Nešikui nutilus, moteris tik nusijuokė... 
Tuo tarpu išaušo rytas, ir Šachrazada nutraukė pasakojimą. 


Vienuoliktoji naktis 


Kai atėjo vienuoliktoji naktis, Šachrazada tęsė: 

Pasakojama, o laimingasai karaliau, kad moteris piktai nusi- 
kvatojo ir kreipėsi į visus kartu: 

— Papasakokit kiekvienas man savo istoriją — jums gyventi 
liko tik valanda. Jei nebūtumėt kilmingi ir įtakingi savo tautos 
žmonės ar teisėjai, jūs nebūtumėt išdrįsę taip pasielgti. 

— Vargas tau, o Džafarai, —- pasakė tada kalifas, - jei nepra- 
neši jai, kas mes tokie, antraip galim būt užmušti per klaidą. 
Tik kalbėk su ja mandagiau, nes ištiks nelaimė! 

- Tai tik dalis to, ką tu esi užsitarnavęs, - atsakė Džafaras. 

Kalifas užpyko: 

— Yra laikas juokams, o yra - darbui! 

"Tuo metu moteris priėjo prie kalenderų ir paklausė: 

— Ar jūs broliai? 

— Ne, prisiekiam Alachu, - atsakė tie, - mes svetimšaliai 
fakyrai. 

— Ar tu gimei viena akim aklas? - paklausė ji vieną iš jų. 

— Ne, prisiekiu Alachu, - atsakė paklaustasis, - per keistą 
nutikimą aš netekau akies, o visa mano istorija yra tokia, kad 
jeigu ji būtų surašyta adatomis akių kampučiuose, taptų pamo- 
kymu besimokantiems. | 

Moteris pakartojo klausimą antrajam ir trečiajam kalenderams 
ir išgirdo tą patį atsakymą. Be to, jie pridūrė, jog visi atkakę 
iš skirtingų šalių, esą karalių ir žemės bei vergų savininkų sūnūs. 
Moteris vėl kreipėsi į visus: 

— Tegul kiekvienas iš jūsų papasakoja savo istoriją ir kaip 
čia atsidūrė, o po to eikite savais keliais. 

Pirmas ėmė pasakoti nešikas: 

— O mano ponia, aš esu nešikas, mane pasamdė šioji supir- 
kinėtoja, ir aš sekiau paskui ją nuo vyno prekijo iki mėsininko, 
nuo mėsininko iki vaisių pardavėjo, nuo vaisių pardavėjo iki 
bakalėjininko, nuo bakalėjininko iki saldumynų, prieskonių bei 
kvapniųjų medžiagų pardavėjo. Na, o po to atsidūriau čionai, 

kur ir atsitiko man su jumis tai, ką pačios žinote. Štai ir visas 
mano pasakojimas! 

Moteris nusijuokė ir tarė: 

- Gali sau eiti! 

Bet nešikas paprieštaravo: 

- Neišeisiu, kol neišgirsiu savo draugų pasakojimų! 


Pirmojo 
kalendero pasakojimas 


Į priekį išėjo pirmasis kalenderas ir pradėjo pasakoti: 

O mano ponia, aš papasakosiu, kodėl nuskustas mano 
pakaušis ir išmušta akis. Mano tėvas buvo karalius ir turėjo jis 
brolį, kuris valdė vieną miestą. Taip jau atsitiko, kad mano 
motina pagimdė mane tą pačią dieną, kai ir mano dėdei gimė 
sūnus. Bėgo metai ir dienos, abu mes užaugome, aš lankyda- 
vausi pas savo dėdę, gyvendavau ten mėnesių mėnesius, o mano 
dėdės sūnus rodė man visokeriopą pagarbą, skerdė man gyvulius 
ir košė vyną. Kartą, kai mudu susėdome pasivaišinti ir gėrimas 
įveikė mus, mano dėdės sūnus pasakė man: 

— Turiu į tave didelį prašymą ir noriu, kad nepriekaištautum 
man dėl to, ką aš ketinu daryti. 

— Su mielu noru, prašau, - atsakiau jam. 

Gavęs iš manęs griežčiausią priesaiką, jis tą pat akimirką 
pakilo ir, neilgam pradingęs, grįžo su moterimi. Ši buvo apsi- 
siautusi izaru, išsikvėpinusi ir pasipuošusi brangenybėmis, 
kainuojančiomis didžiulius pinigus. Jis kreipėsi į mane: 

— Imk šią moterį ir eik su ja pirma manęs į kapines (tas 
kapines jis man nupasakojo). Prieik prie tokio ir tokio kapo ir 
lauk manęs ten. 

Aš negalėjau prieštarauti ir neturėjau teisės atsisakyti, juk 
buvau prisiekęs. Padariau kaip lieptas, mes susėdome prie 
nurodyto kapo, o neilgai trukus pasirodė ir mano dėdės sūnus, 
nešinas indu su vandeniu ir maišu, kuriame buvo cementas ir 
kirtiklis. Jis priėjo prie vieno kapo, atvėrė jį, nunešė akmenis į 
šalį ir ėmė kirtikliu kasti žemę, kol atidengė geležinę plytą, 

didumo sulig mažomis durelėmis. Ją pakėlus, pasimatė įviji laptai, 
ir jis kreipėsi į moterį sakydamas: “Prieš tave yra tai, ką tu 
renkiesi", — ir moteris nusileido šiais laiptais, o mano bičiulis 
atsisuko į mane: 

- O mano pusbroli, būk malonus, kai aš nusileisiu, uždaryk 
šias duris ir apiberk žemėmis kaip buvo, ir tavo paslauga bus 
baigta. O šį cementą, kur maišelyje, sumaišyk su vandeniu iš 
indo ir apglaistyk akmenis aplink kapą, kad viskas atrodytų, kaip 
buvo anksčiau, ir niekas pamatęs negalėtų pasakyti: “Šis senas 
kapas neseniai buvo atvertas". Aš dirbau čia ištisus metus, ir 
apie tai nežino niekas, išskyrus Alachą. Tai toks mano prašymas. 
— Po to jis dar šūktelėjo: - Vardan Alacho, neleisk man nusivilti 
tavim, mano pusbroli! — ir nusileido laiptais. 

Kai jis dingo iš akių, aš užvožiau plytą ir padariau taip, kaip 
jis liepė. Kapas atrodė toks koks buvęs, o aš jaučiausi lyg 
apkvaitęs. Grįžau į savo dėdės rūmus (o dėdė tuo metu buvo 
medžioklėje) ir kritau miegoti. Išaušus rytui, ėmiau mąstyti apie 
praėjusią naktį ir apie tai, kas atsitiko su mano pusbroliu, ir 
ėmiau gailėtis, nors tai jau buvo beprasmiška, kad šitai padariau, 
kad paklausiau jo, ir man atrodė, jog visa tai spanas. Aš ėmiau 
ieškoti to kapo, bet neberadau jo. Nesustodamas ėjau ir ėjau 
nuo vieno kapo prie kito, nuo vieno prie kito, bet užslinko 
naktis, o aš taip ir neradau jo. Grįžau į rūmus, nesinorėjo nei 
valgyti, nei gerti, širdis buvo pilna nerimo dėl mano dėdės 
sūnaus, nes nežinojau, kas jam nutiko. Didžiai nusiminęs atsigu- 
liau miegoti, bet kiaurą naktį ėdė rūpestis, ir rytą antrą kartą 
išskubėjau į kapines, be perstojo galvodamas, ką aš padariau su 
savo dėdės sūnum ir gailėdamasis, kad paklausiau jo. Apėjau 
visus kapus, bet neradau nei to kapo, nei kapavietės. Septynias 
dienas mane kamavo didelis kaltės jausmas, mano nerimas vis 
augo, aš ko neišėjau iš proto. 

Nusiraminau tik tada, kai nusprendžiau išvažiuoti iš čia ir 
grįžti pas tėvą. Tačiau vos tik pasiekiau savo tėvo miestą, prie 
vartų sugužėjo didžiulė minia žmonių, jie sučiupo mane iš surišo. 
Buvau didžiai nustebęs: juk aš — šio miesto valdovo sūnus, o 
jie —- mano tėvo valdiniai ir mano tarnai. Mane suėmė baimė. 
“Kas gi atsitiko mano tėvui?" - galvojau sau ir klausinėjau tuos, 
kurie mane suėmė, kodėl jie taip elgiasi, bet jie nieko man 

nepaaiškino. Ir tik po kurio laiko vienas iš jų (buvęs mano 
tarnas) pasakė: 

— Nuo tavo tėvo nusisuko laimė, kariai sukilo prieš jį, o 
viziris užmušė jį ir sėdo į jo vietą. Mes tykojome tavęs vizirio 
įsakymu. 

Sutrikusį po viso to, ką išgirdau, jie mane ir pristatė viziriui. 
"Tarp manęs ir vizirio nuo seno buvo nesantaika, o priežastis štai 
kokia. Aš labai mėgau šaudyti iš lanko ir kartą, kai stovėjau ant 
savo rūmų stogo, ant vizirio rūmų nutūpė paukštis, o ir viziris 
stovėjo tenai. Aš norėjau pataikyti į paukštį, bet strėlė, pralėkusi 
pro šalį, pataikė viziriui į akį ir išmušė ją. Taip jau lėmė likimas, 
kaip kad sakoma viename senoviniame pamokyme: 


Mes žengėm likimo mum skirtu keliu, 
Ir aš iš to kelio pasukt negaliu. 


Kam lemta numirti vienoj šalyje, 
Tasai iš tiesų nenumirs kitoje. 


Kai viziriui buvo išmušta akis, jis niekam negalėjo pasiskųsti, 
juk mano tėvas buvo miesto valdovas. Nuo to laiko viziris jautė 
man piktumą. Ir štai kai mane surištomis rankomis atvedė jam, 
jis liepė nukirsdinti man galvą, o aš paklausiau: 

— Už kokias kaltes tu mane žudai? 

Viziris atsakė: 

— Kokia gali būti kaltė, didesnė už šią? — ir parodė savo 
išmuštą akį. 

— Juk aš tai padariau netyčia, - tariau, bet viziris suriko: 

— O aš tai padarysiu tyčia! - ir paliepė: — Priveskite jį arčiau! 

Kai mane privedė, jis ištiesė pirštą ir išllupo man dešinę akį, 
tad nuo to laiko esu be vienos akies, kokį jūs mane ir regite. 
Bet to neužteko — jis liepė mane surištą įdėti į dėžę ir atidavė 
budeliui sakydamas: “Imk jį, išsitrauk kardą ir nuvežęs už miesto 
nugalabyk. Tegul jį suėda žvėrys ir sulesa paukščiai". Budelis 
nugabeno mane už miesto į dykumą ir išvertė iš dėžės. Mano 
rankos buvo surištos, o kojos sukaustytos. Budelis norėjo užrišti 
man akis ir užmušti, bet aš pravirkau taip graudžiai, kad net 
ji sugraudinau. Žiūrėdamas į jį sakiau šias eiles: 

Maniau, kad jūs esate šarvas nuo priešo strėlių 
Ir ginsit mane, bet patsai jūs - lyg antgaliai jų. 


O as juk tikėjaus nelaimėj bičiulį turėt, 
Kai dešinei mano kairioji negali padet. 


Paliaukit tikėti šmeižikų bjauriom apkalbom, 
Neleiskite priešams pribaigti mane baskubom. 


O jeigu negalit manęs jau apbsaugot nuo jų, 
Tai bent nepakluskitl, netepbkite rankų krauju. 


Ir dar tariau: 


Maniau, kad draugai man lyg skydai plieniniai, 
Tačiau tiktai priešus lyg skydai jie gynė. 


Maniau, kad kiekvieną branginsiu Lyg strėlę, 
Tačiau tik mane piktos strėlės sugėlė. 


Išklausęs šias eiles, budelis (o jis tarnavo dar mano tėvui ir 
buvo patyręs nemaža jo malonių) suaimanavo: 

— O mano pone, kaipgi man pasielgti, juk aš nesu laisvas, 
aš vergas! - Bet po to ryžosi: — Gelbėkis kaip Žinai, tik negrįžk 
į šią Žemę, nes ir pats žūsi, ir mane pražudysi, kaip kad pasakė 
poetas: 


Gelbėk savo gyvybę nuo piktosios gyvatės 
Ir baliki tą namą, kur esi pasistatęs. 


Tu gali susirasti kitą būstą ir šalį, 
O gyvenimo kito niekas rasti negali. 


Kam kentėti čionai, kur tiek skausmo, apgaulės, 
Kai aplinkui erdvus Sutvėrėjo pasaulis? 


Ir neverta kitų šauktis valandą juodą, 
Tik savoji dvasia niekada neišduoda. 


Ir todėl tiktai liūtas turi sbrandą galingą, 
Kad patsai susiranda lai, kas jam reikalinga. 

Aš pabučiavau budeliui ranką ir netikėjau savo išgelbėjimu. 
Prarasta akis man atrodė menkutė smulkmena, palyginti su tuo, 
kad pabėgau nuo mirties. Aš leidausi į kelią ir pasiekiau savo 
dėdės miestą. Papasakojau jam, kas atsitiko mano tėvui ir man. 
Dėdė su ašaromis akyse sušuko: 

— Tu padvigubinai mano rūpestį ir mano sielvartą: prapuolė 
tavo pusbrolis, ir aš jau keletą dienų nieko nežinau apie jį, 
nežinau, kas jam atsitiko, nes niekas nieko nepraneša man apie 
ji. — Jis taip verkė, jog prarado nuovoką, ir man jo labai pagailo. 
Jis norėjo uždėti vaistų man ant sužeistosios akies, bet pamatė, 
kad vietoj jos tik tuščia akiduobė ir aiktelėjo: - O mano vaike, 
tu užmokėjai savo akimi, bet ne siela! 

Ir aš nebegalėjau daugiau tylėti apie savo pusbrolį, kuris 
buvo jo sūnus, ir papasakojau viską, kas atsitiko. Mano dėdė 
labai apsidžiaugė, išgirdęs bent tokią žinelę apie savo sūnų. 

- Eime, parodysi man tą kapą, — tarė jis. 

- Prisiekiu Alachu, o dėde, aš nežinau, kur jis yra! Keletą 
kartų po to ėjau ieškoti, bet neradau tos vietos. 

Vis dėlto mudu nuėjome į kapines ir, žvilgtelėjęs šen, žvilg- 
telėjęs ten, aš staiga atpažinau tą kapą. Baisiausiai nudžiugau, 
mano dėdė taip pat. Abu priėjome prie kapo, nukasėme žemes, 
aš pakėliau plytą ir abu kartu nusileidome žemyn penkiasdešimt 
laiptelių. Jiems baigiantis, į mus staiga tvokstelėjo dūmai ir 
aptemdė akis. Tada mano dėdė ištarė žodžius, kurie neleidžia 
sutrikti juos tariančiajam: “Nėra galybės ir jėgos, didesnės už 
visagalį Alachą!" Mes žengėme toliau ir atsidūrėme patalpoje, 
pilnoje miltų, kruopų ir kitokių maisto atsargų bei įvairiausių 
rakandų. Patalpos viduryje daili užuolaida dengė guolį. Mano 
dėdė žviltelėjo į šį guolį ir pamatė ten savo sūnų ir moterį, 
nusileidusią drauge su juo. Abu jie gulėjo apsikabinę, tačiau 
buvo pavirtę juoda anglimi, lyg būtų buvę įmesti į ugnį. Išvydęs 
tai, mano dėdė spjovė į veidą savo sūnui ir sušuko: “Tu už- 
sitarnavai šito, kvaily! Tokia tai yra bausmė čionykščiame 
gyvenime, ir pereina ji į būsimąjį, ir tampa dar didesnė ir dar 
labiau kankinant"... 

Čia išaušo rytas, ir Šachrazada nutraukė pasakojimą. 

7. 1907 


Dvyliktoji naktis 


Kai atėjo dvyliktoji naktis, Šachrazada tęsė: 

Pasakojama, o laimingasai karaliau, kad kalenderas sekė 
moteriai savo istoriją, o visi susirinkusieji, tarp jų ir Džafaras, 
ir kalifas, klausėsi. 

Po to mano dėdė kirto savo sūnui kurpe (o tas gulėjo kaip 
juoda anglis), ir mane nustebino tas jo poelgis. Man pagailo savo 
pusbrolio ir jo moters, todėl paklausiau: 

— Vardan Alacho, o dėde, prislopink savo širdies gėlą! Mano 
širdis ir protas nerimsta, man liūdna dėl to, kas atsitiko tavo 
sūnui ir jo moteriai, pavirtusiems anglimi. Nejau negana to, kas 
juos ištiko, o tu dar lupi jį kurpe! 

— O, mano brolio sūnau, - atsakė dėdė, - mano sūnus nuo 
vaikystės buvo įsimylėjęs savo seserį. Aš drausdavau jiems būti 
kartu, nors širdyje galvojau: “Jie dar maži!" Kai jis užaugo, tarp 
jų atsitiko bjaurus dalykas. Kai aš išgirdau apie tai, nepatikėjau, 
bet vis tiek apibariau jį kaip reikiant ir perspėjau: “Saugokis 
tokių bjaurių poelgių, taip nesielgė niekas iki šiol ir nesielgs 
ateity, antraip būsime pažeminti ir paniekinti tarp karalių ligi pat 
mirties, ir gandus apie mus išnešios praeinantys keliauninkai! 
Nedrįsk ryžtis tokiam poelgiui! Supykęs užmuščiau tave!" Po to 
aš atskyriau jį nuo sesers, o seserį nuo jo, bet ta prakeiktoji my- 
lėjo jį taip stipriai, kad velnias paėmė viršų, ir jų poelgiai jiems 
patiems neatrodė šlykštūs. Suvokęs, kad tikrai atskyriau jį nuo 
sesers, mano sūnus išsikasė šį urvą po žeme ir prisinešė čia mais- 
to atsargų. Jis pergudravo mano budrumą, ir kai aš buvau 
medžioklėje, persikraustė čionai. Bet Teisingiausiasis užsirūstino 
ir sudegino juos abu, o bausmė būsimajame gyvenime bus dar 
didesnė ir dar labiau kankinanti. 

Jis pravirko, ir aš pravirkau kartu su juo. Jis pažvelgė į mane 
ir tarė: 

— Tu būsi mano sūnus vietoj jo! 

Aš perbėgau mintimis savo gyvenimą ir jo visus netikėtus 
vingius, prisiminiau, kaip viziris užmušė mano tėvą ir sėdo jo 
vieton, kaip išlupo man akį, pagalvojau apie keistą atsitikimą su 
mano pusbroliu — ir vėl man iš akių pasipylė ašaros. Mano dėdė 
verkė drauge su manim. 

Po to mudu pakilome į viršų, uždėjome plytą, užpylėme 
viską žemėmis ir, palikę kapą tokį, koks buvo anksčiau, grįžome 
į savo būstą. Bet nespėjome grįžę susėsti, tik staiga išgirdome 
būgnų, dūdų ir liutaurų gaudesį, ginklų žvangėjimą ir žmonių 
šūksnius, žąslų žlegsėjimą ir žirgų žvengimą. Pasaulis paskendo 
dulkėse, kurios kilo iš po raitelių kojų. Tai buvo netikėta, ir kai 
pasiteiravome, kas atsitiko, mums buvo atsakyta: “Viziris, kuris 
užgrobė tavo tėvo karalystę, surinko kariuomenę, apginklavo, 
pasamdė klajoklius arabus ir atkako čionai su kariais, kurių tiek 
kiek smilčių dykumoj, kurių niekas nei suskaičiuos, nei nugalės. 
Jie netikėtai įsiveržė į miestą, ir gyventojai nepajėgė atsispirti, 
buvo priversti atiduoti miestą". 

Mano dėdė žuvo, o aš pabėgau į kitą miesto galą ir galvojau: 
“Jei pakliūsiu viziriui į rankas, galas man!" Taigi mane vėl 
užgriuvo rūpestis, aš sukau galvą, kas ištiko mano tėvą ir dėdę, 
svarsčiau, kaip dabar man elgtis. “Jei aš pasirodysiu, - galvojau 
sau, — miesto gyventojai ir mano tėvo kariai mane atpažins, o 
tada galas man". Išeitis buvo viena: nusiskusti ūsus ir barzdą, 
persivilkti kitais drabužiais ir pamėginti palikti miestą. Taip aš 
ir atkeliavau iki jūsų miesto tikėdamasis, gal kas nors padės man 
patekti pas tikratikių valdovą, Dievo vietininką žemėje, kuriam 
aš galėčiau išguldyti savo rūpestį. 

Į miestą įžengiau tik šįvakar ir sustojau nenutuokdamas, 
kurlink sukti, bet staiga matau: stovi štai šis kalenderas. Aš 
pasveikinau jį ir sakau: “Esu svetimšalis!" O jis atsakė: “ Aš taip 
pat svetimšalis!" Mudviem taip bestovint, priėjo trečiasis, pasi- 
sveikino ir taip pat pasisakė esąs svetimšalis. Toliau mes ėjome 
kartu, sutemo, ir likimas mus atvedė pas jus. Štai ir viskas. Dabar 
jūs žinote, kodėl aš nusiskutęs ūsus ir barzdą ir kodėl be vienos 
akies. 

— Keliauk sau sveikas, —- tarė jam moteris, bet kalenderas 
nesutiko: 

— Neisiu, kol neišgirsiu kitų pasakojimo! 

O visi tuo tarpu stebėjosi jo pasakojimu, ir kalifas kalbėjo 
Džafarui: 

- Prisiekiu Alachu, nesu matęs nei girdėjęs nieko panašaus 
į tai, kas nutiko šiam kalenderui! 

Antrojo 
kalendero pasakojimas 


Tada išėjo priekin antrasis kalenderas, pabučiavo žemę ir 
ėmė pasakoti: 

O mano ponia, aš negimiau luošas. Mane ištiko nuostabi 
istorija, kuri, jei būtų surašyta adatomis akių kampučiuose, būtų 
pamokymas besimokantiems. Aš buvau karalius, karaliaus sūnus, 
skaičiau Koraną septyniais skaitymais“, skaičiau knygas ir aiš- 
kinau jas mokslų seniūnams, studijavau žvaigždžių mokslą ir 
poetų eiles. Aš daug pasiekiau įvairiuose moksluose ir aplenkiau 
daugelį mano amžiaus žmonių, mano rašysena buvo dailesnė nei 
bet kurio raštininko. Garsas apie mane sklido po visas šalis ir 
kraštus, pasiekė daugelį karalių. Išgirdo apie mane Indijos 
valdovas, atsiuntė pasiuntinį pas mano tėvą prašydamas manęs, 
kartu siųsdamas tėvui dovanų ir visokių retenybių, pritinkančių 
karaliams. Tėvas išruošė mane į kelią šešiais laivais, ir mes 
plaukėme jūra ištisą mėnesį. Pasiekę krantą, išsivedėme žirgus, 
atsigabentus laivais, apkrovėme dovanomis dešimt kupranugarių 
ir leidomės į kelią. Staiga pastebėjome tokį dulkių debesį, kad 
žemės krašto nebesimatė, o po valandos, kai dulkės išsisklaidė, 
išvydome penkiasdešimt rūsčių raitelių, įsispraudusių į geležies 
šarvus. Geriau įsižiūrėję supratome, jog tai klajokliai, pakelių 
plėšikai. O jie, pamatę, kad mūsų mažai ir kad su mumis dešimt 
kupranugarių, apkrautų turtais, puolė mus atstatę savo ietis. Mes 
pradėjome jiems pirštais rodyti, kad esame siunčiami didžiajam 
Indijos valdovui ir kad nieko mums nedarytų. Bet jie atsakė esą 
ne jo žemėse ir jam nepavaldūs. Dalį tarnų jie užmušė, o kiti 
patys pabėgo. Sunkiai sužeistas pabėgau ir aš. Klajokliai atėmė 
iš manęs pinigus ir dovanas, ir aš nežinojau, kur eiti. Buvau ga- 
lingas, o tapau niekuo. Ėjau ėjau ir priėjau kalno viršūnę - ten 
prisiglaudžiau iki ryto oloje. Paskui keliavau, kol pasiekiau saugų 
miestą su įtvirtinimais. Čia buvo ką tik nuslinkę žiemos šalčiai 
ir prasidėjęs pavasaris: kvepėjo rožės, putojo žiedai, išsiliejo upės 


* Septyni skaitymai — čia: tie Korano skaitymo 
variantai, kurie yra leidžiami septynių 
kanonizuotų skaitovų mokyklų. 

ir sučiulbo paukščiai, kaip yra pasakęs poetas: 


Tame mieste nejaučia niekas baimės, 
Ir niekada nelanko jo nelaimės. 


Jis panašus į stebuklingą sodą, 
Kai žmonės regi grožį jo rasotą. 


Aš džiaugiausi pasiekęs šį miestą, nes buvau išvargintas 
kelionės, prislėgtas rūpesčių ir pageltęs, jaučiausi prastai, nes 
nebežinojau, kur man eiti ir ką daryti. Eidamas pro siuvėją, 
sėdėjusį prie savo krautuvėlės, pasisveikinau, o jis atsakė: “Svei- 
kas!" - ir buvo man draugiškas, išklausinėjo, kaip aš atsidūriau 
svetimose žemėse. Ir aš jam viską papasakojau nuo pradžios iki 
galo. Jis sunerimo dėl manęs ir paaiškino: 

— O jaunuoli, nesigirk, kas tu esi, bijau, kad tavęs neištiktų 
kas nors pikta, juk šio miesto karalius yra didžiausias tavo tėvo 
priešas ir turi už ką keršyti jam. 

Po to jis atnešė man valgyti ir gerti, aš valgiau, ir jis kartu 
su manim, ir mudu kalbėjomės visą vakarą. Jis priėmė mane 
nakvoti ir atnešė patalynę bei apklotą, taip aš praleidau pas jį 
tris dienas, o paskui jis paklausė: 

— Ar moki kokį nors amatą, kad galėtum verstis? 

— Esu įstatymų žinovas, mokslininkas, raštininkas, skaičiuotojas 
ir kaligrafas, - atsakiau jam. 

Bet siuvėjas tik palingavo galvą: 

— Su tavo amatu mūsų žemėse nėra kas veikti, mūsų mieste 
nėra raštingų Žmonių, jie nežino kitokio mokslo, kaip tik pasi- 
pelnymas. 

— Prisiekiu Alachu, - pasakiau aš, - nemoku nieko daugiau, 
vien tai, ką pasakiau. 

Tada siuvėjas pasiūlė: 

- Susiveržk diržą, imk kirvį ir virvę ir eik kirsti malkų į 
lygumą. Pramisi iš to, kol Alachas palengvins tavo dalią. Tik 
neprasitark, kas esi, nes tave užmuš. 

Jis nupirko man kirvį ir virvę, įpiršo mane kažkokiems 
medkirčiams, paprašęs manim pasirūpinti. Aš išėjau su jais į 
darbą ir kirtau malkas kiaurą dieną. Parsinešęs ant galvos ryšulį, 
pardaviau jį už pusę dinaro, dalį tų pinigų pravalgiau, o dalį 
pasilikau. Taip aš dirbau ištisus metus. 

Kartą, senu papratimu atėjęs į slėnį, paėjėjau tolėliau ir 
aptikau giraitę, kur buvo daug medžių. Pasidairęs pasirinkau 
storą šaknį, ėmiau ją atkasinėti ir netrukus aptikau varinį žiedą. 
Nuvalęs žemes pamačiau, kad jis pritvirtintas prie medinių durų! 
Aš jas pakėliau ir radau laiptus, kuriais nusileidau žemyn ir įėjau 
dar pro vienas duris. Atsidūriau puikiuose rūmuose, gražiai 
įrengtuose, su aukštomis kolonomis. Rūmuose radau jauną 
moterį, panašią į brangų perlą, —- tokia moteris nuveja širdies 
skausmą, išsklaido rūpestį ir liūdesį, jos žodžiai numaldo gėlą 
ir bepročiu paverčia protingą ir išmintingą. Ji buvo aukšta, 
stangrios krūtinės, švelnių skruostų, kilmingos išvaizdos ir švy- 
tinčio veido. Jos veidas skleidėsi lyg šviesus žiedas tarp garbanų 
nakties, lūpos spindėjo virš iškilios krūtinės, kaip sako poetas: 


Juodi jos blaukai ir šlaunys jos glotnios, 
Pusiaujis — grakštus, liemuo — tartum gluosnis. 


Ir dar: 


O keturios jos grožybės taip sbindi, 
Kad mano širdies jos neliauna kankinti: 


Balta jos kakta, plaukų jos juodumas, 
Ir rožės veiduos, ir švytintis kinas. 


Pažvelgęs į ją, aš puoliau žemėn, lenkdamasis jos kūrėjui už 
tą grožį ir žavesį, o mergina žvilgtelėjo į mane ir paklausė: 

— Kas tu toks: žmogus ar džinas? 

- Žmogus, - atsakiau. 

Ji nustebo: 

— Kas tave atvedė į šią vietą, kur aš esu jau dvidešimt 
penkeri metai ir niekada nemačiau per tą laiką žmogaus? 

Išklausiau jos žodžius (o jie man pasirodė saldžiausi pasaulyje 
ir visiškai pavergė mano širdį) ir atsakiau: 

— O mano ponia, mane čionai atvedė mano žvaigždės, kad 
išsklaidytų mano gėlą ir rūpesčius. — Ir aš jai papasakojau viską, 
kas man atsitiko. 

Ji užjautė mane dėl to, ką patyriau, ir ėmė pasakoti apie 
save: 

— Žinok, aš esu karaliaus Efitamuso, Ebeno salų valdovo, 
duktė. Jis išleido mane už mano dėdės sūnaus, ir tą naktį, kai 
buvau lydima pas jaunikį, mane pagrobė ifritas, vardu Džirdžisas 
ibn Radžmus, Iblio*? tetos anūkas. Jis nuskrido nešinas manimi, 
nusileido šioje vietoje ir atnešė čionai visa, ko man galėjo 
prireikti iš rūbų, papuošalų, audinių, rakandų, valgymų ir gėrimų 
bei viso kito. Kas dešimt dienų jis ateina pas mane, permiega 
vieną naktį ir traukia savo keliu, nes jis paėmė mane be savo 
artimųjų sutikimo. Jis patarė, kad jei man ko nors prireiks, naktį 
ar dieną, aš turiu prisiliesti ranka prie šių dviejų eilučių, parašytų 
nišoje, ir nespėsiu nė atitraukti rankos, o jis jau atsidurs čia, šalia 
manęs. Šiandien jau ketvirta diena po to, kai jis buvo atėjęs, 
iki kito apsilankymo liko šešios. Ar nenorėtum praleisti su manim 
penkias dienas, o po to išeiti, likus dienai iki džino pasirodymo? 

- Puiku, - atsakiau aš, - bus nuostabu, jei išsipildys mano 
svajonės! 

Ji apsidžiaugė, pakilo, paėmė mane už rankos ir pro skliau- 
tuotas duris nuvedė į pirtį, gražią ir puošnią. Ven aš nusirengiau 
(moteris taip pat), nusiprausiau, o kai išėjau, moteris pasisodino 
mane greta savęs, atnešė saldaus vandens su muskusu ir pagirdė 
mane. Po to patiekė valgio, mudu valgėm ir plepėjom, o tada 
ji liepė prigulti ir pailsėti, nes aš pavargęs. Aš atsiguliau ir 
užmiršęs viską, kas mane buvo ištikę, dėkojau jai. Pabudęs 
išvydau, kad ji trina mano kojas, ir pasimeldžiau už ją. Mudu 
susėdome ir truputį pasišnekėjome. Ji pasakė: 

- Prisiekiu Alachu, mano krūtinė buvo prislėgta, aš čia po 
žeme jau dvidešimt penkerius metus neturėjau su kuo pasikal- 
bėti, garbė Alachui, kursai atsiuntė tave pas mane! O jaunuoli, 
ar nenorėtum vyno? - paklausė ji, ir aš atsakiau: 

- Nešk šen! 

Ji nuėjo į podėlį, atnešė seno užantspauduoto vyno ir išdė- 
liojo žalumynus. 


Jei žinojusi būčiau, kad čia žengs tavo kojos, 
Būčiau tamsį akių tau ant kelio baklojus. 


Savo skruostų švelnumą ir širdies savo kraują 
Aš pakločiau ant kelio ten, kur mielas keliauja. 


37 Iblis - velnias. 

Kai ji baigė eiles, aš padėkojau, meilė pripildė mano širdį, 
o liūdesys ir rūpesčiai išsisklaidė. Mes sėdėjome šnekučiuodami 
iki vakaro, o po to aš praleidau su ja tokią naktį, kokios gyve- 
nime nebuvau patyręs. 

Rytą mes prabudome, ir džiaugsmams vėl nebuvo galo iki 
pat vidurdienio. Aš pasigėriau taip, kad visai netekau nuovokos, 
atsistojau ir siūbuodamas kairėn dešinėn pasakiau jai: 

- Eime, gražuole, aš tave išvesiu iš po Žemių ir išvaduosiu 
iš džino! 

Bet moteris nusijuokė ir sušuko: 

— Tik būk patenkintas ir tylėk! Iš kiekvienų dešimties dienų 
viena bus džino, o devynios — tavo. 

Tada aš apsvaigęs supykau: 

— Šią pat akimirką aš sugriausiu šią nišą, kur įrėžtas užrašas, 
tegul sau ateina ifritas — aš jį užmušiu, aš pripratęs galabyti 
ifritus! 

Moteris pabalusi sukliko: 

— Vardan Alacho, nedaryk šito! — ir tarė: 


Jeigu pražūtį žada tau dalykas koksai, 
Protingiausia tau būtų jį pamiršti visai. 


O paskui: 


Neskubėk išsiskirti, nebaliki manęs, 
Nežinia, kur vienatvės juodas žirgas nunes. 


Būk kantrus, nes vis viena mus apgauna lemtis. 
Pasibaigusi meilė - visada prapultis. 


Aš išklausiau, bet kai ji baigė eiles, nepaisiau perspėjimo ir 


kiek išgalėdamas spyriau koja nišon... 
Tuo tarpu išaušo rytas, ir Šachrazada nutraukė pasakojimą. 


Tryliktoji naktis 
Kai atėjo tryliktoji naktis, Šachrazada tęsė toliau: 


Pasakojama, o laimingasai karaliau, kad antrasis kalenderas 
kalbėjo moteriai: 

Spyręs nišon, nespėjau nė atsipeikėti, o aplink sutemo, 
subildo ir sublyksėjo, žemė ėmė drebėti, dangus nusileido, o 
svaigulys išgaravo man iš galvos, ir aš paklausiau: 

— Kas čia darosi? 

Moteris suriko: 

— Atėjo ifritas! Argi aš tavęs nesįpėjau? Prisiekiu Alachu, tu 
pražudei mane! Gelbėkis, lipk greičiau tenai, iš kur atėjai! 

Iš to išgąsčio aš pamiršau savo kirvį ir kurpę. Palypėjęs kelis 
laiptelius, atsisukau pažiūrėti, bet žemė staiga prasivėrė ir išlindo 
bjaurus ifritas. 

— Kas čia per bildesys, ko tu sutrukdei man ramybę? Kas 
tau nutiko? — paklausė ifritas. 

— Nieko nenutiko, - atsakė moteris, - tik man suspaudė 
krūtinę ir užsimaniau išgerti vyno, kad palengvėtų. Truputį 
išgėriau ir atsistojusi norėjau eiti, bet galva buvo sunki ir užvirtau 
ant šios nišos. 

— Meluoji, šliundra! - sušuko ifritas ir, apsidairęs kairėn 
dešinėn, pastebėjo kirvį ir kurpę. Tai dar labiau jį įsiutino. — 
Aišku, kad tai žmogaus daiktai! Kas pas tave buvo atėjęs? 

Moteris aiškino: 

— Aš tik dabar šiuos daiktus pamačiau! Jie tikriausiai buvo 
prikibę prie tavęs. 

— Bergždžios kalbos, manęs neapgausi, o paklydėle! - šaukė 
ifritas. 

Nuplėšęs nuo moters rūbus, pririšo ją tarp keturių stulpų ir 
ėmė kankinti, norėdamas išgauti iš jos teisybę, kas čia dėjosi. 

Man buvo nelengva girdėti jos verksmą, drebėdamas iš 
baimės aš pakilau laiptais, išlindau laukan ir užvožiau duris, 
aptaisęs viską žemėmis taip, kaip buvo. Pats graužiausi dėfto; 
ką padariau, iš galvos neišėjo ši moteris, jos grožis ir tai, kaip 
ją kankino tas prakeiktasis, su kuriuo ji praleido jau dvidešimt 
penkerius metus. Aš keikiau save už tai, kad per mane ją ištiko 
Šitoks dalykas. Vėl prisiminiau savo tėvą, jo karalystę ir tai, kaip 
aš tapau medkirčiu, kaip po daugelio šviesių dienų mano gyve- 
nimas visai susijaukė. Pasidarė graudu, ir aš kalbėjau: 


Žinoki, taip lemta mums žemėj šitoj: 
Jei šiandien tau lengva, sunku bus rytoj. 

Ėjau ėjau ir sugrįžau pas savo bičiulį siuvėją. O šis laukda- 
mas manęs kankinosi lyg spirginamas ant keptuvės. 

— Visą praėjusią naktį širdim buvau su tavim, - sakė jis, — 
bijojau, kad tave bus užpuolęs laukinis žvėris ar ištikusi kokia 
kita bėda. Garbė Alachui, tu gyvas! 

Aš padėkojau jam už rūpestį ir, pasitraukęs į savo kambarį, 
ėmiau mąstyti apie tai, kas atsitiko, priekaištavau sau už plepumą 
ir už tai, kad nesusilaikiau nespyręs į tą nišą. 

Taip man begalvojant, staiga įėjo bičiulis siuvėjas ir sako: 

— O jaunuoli, kieme stovi senukas persas, jis turi tavo kirvį 
ir kurpę ir klausia, kur tu. Jis atnešė šiuos daiktus medkirčiams 
ir pasakojo: “Išėjau, kai muedzinas * kvietė rytinei maldai, ir 
radau šiuos daiktus, tik nežinau, kieno jie. Parodykite man, kur 
gyvena jų savininkas?" Medkirčiai nurodė jam tave, nes atpažino 
tavo kirvį ir kurpę. O dabar šis persas sėdi mano krautuvėlėje. 
Eik pas jį, padėkok jam ir pasiimk kirvį ir kurpę. 


Ne lūpom - žvilgsniu pasakau aš tau viską, 
Kas slypi širdy ir kas ašaroj tviska. 


Kai mes susitikom, aš ašaras liejau, 
Ir žvilgsnis bylojo, nors lupos tylėjo. 


Prisiminęs šiuos žodžius, aš pabalau ir nusiminiau, o tuo 
tarpu Žemė mano kambarėlyje prasivėrė, ir prieš mane išdygo 
persas. Tai buvo tas pats ifritas. Jis žiauriai kankino tą moterį, 
bet ji nieko jam neprisipažino, tada, paėmęs kirvį ir kurpę, tarė 
jai: “Nebūsiu aš Džirdžis iš Iblio giminės, jei neatvesiu čionai 
šio kirvio ir kurpės savininko!" Taip jis atėjo pas medkirčius ir, 
griebęsis tokios suktybės, surado mane. Neleidęs nė atsipeikėti, 
stvėrė mane ir ėmė skristi, o nusileidęs prasmego po žemėmis 
kartu su manim. Mes atsidūrėme tuose pačiuose rūmuose, kur 
aš buvau buvęs, pamačiau tą pačią moterį, ištemptą tarp keturių 
stulpų, ir kraujas tekėjo jos šonais. Mano akys paplūdo ašaromis, 
o ifritas paklausė moterį: 

— O paleistuve, ar ne šitas tavo mylimasis? 


3 Muedzinas —- mečetės tarnas, tam tikrais šūksniais 
kviečiantis tikinčiuosius maldai. 

Bet moteris, pažvelgusi į mane, atsakė: 

- Aš jo nepažįstu ir nebuvau iki šiol mačiusi. 

- Ir po tokių kankinimų tu neprisipažįsti?! — suriko ifritas. 

— Gyvenime jo nesu mačiusi, Alachas neleis sumeluoti, - 
pakartojo moteris. 

— Jei tu jo nepažįsti, - tarė ifritas, — imk šį kardą ir nukirsk 
jam galvą. 

Ji paėmė kardą, priėjo prie manęs ir sustojo prie galvos. Aš 
daviau jai ženklą akimis, o ašaros riedėjo mano skruostais. Ji 
suprato mano ženklą, mirktelėjo man ir pasakė: “Visa tai, kas 
atsitiko, — tavo darbas!“ O aš jai taip pat ženklais atsakiau: 
“Dabar metas atleisti". Mano kalba buvo tokia: 


Be žodžių man aišku, ką akys jos rodo, 
Supranta ir ji, kai birštu ženklą duodu. 


Susišnekam žvilgsniais, užklupus pavojui: 
Nors tylim, už mus mūsų meilė byloja. 


Kai aš baigiau, mergina išmetė iš rankų kardą ir sušuko: 

- Kaipgi aš galiu nukirsti galvą tam, kurio nepažįstu ir kuris 
nepadarė man nieko blogo? To man tikėjimas neleidžia! 

Ir ji pasitraukė į šalį, o ifritas tarė: 

- Tau nelengva užmušti mylimąjį, nes jis permiegojo su 
tavim naktį, tu kenti kančias, bet nenori prisipažinti! Bet tik toks 
tokį užjaučia! 

Po to ifritas kreipėsi į mane: 

— O žmogau, ar tu pažįsti šią moterį? 

— O kas ji tokia? — paklausiau. - Aš jos nesu iki šiol matęs. 

- Tai imk kardą ir nukirsk jai galvą. Aš paleisiu tave ir 


kinsiu, jog tu jos tikrai nepažįsti, - pasakė 


nekankinsiu, jei įsiti 
ifritas. 

— Gerai, - atsakiau, paėmiau kardą ir ryžtingai žengiau į 
priekį. Pakėliau ranką, o moteris akimis manęs paklausė: “ Aš 
nenusikaltau tau, ir tu šitaip man atsidėkosi?" 

Aš supratau, ką ji pasakė, ir daviau jai ženklą: “ Aš išpirksiu 
tave savo siela". Apie mudviejų padėtį tekalba eilės: 


Pamilę išsako savuoju žvilgsniu, 
Ką slepia giliai širdyje nuo žmonių. 

Byloja jų akys be žodžių jokių: 
"Tave suprantu ir tavim as tikiu“. 


Kaip gera į mylimą veidą žiūrėt, 
Kaip miela žvilgsniu savo jausmą išliet! 


Štai laišką Dakstienomis rašo jinai, 
Ir draugas tą raštą supras būtinai. 


Man iš akių pasruvo ašaros, ir aš mečiau kardą sakydamas: 

— O stipruoli ifrite, galingas drąsuoli! Jeigu moteris, kuri maža 
teturi proto ir tikėjimo, nenurito man galvos, kaipgi man gali 
būti leista nukirsti jai? Aš niekada šito nedarysiu, nors turėčiau 
išgerti mirties ir pragaišties taurę! 

— Patys žinote, kad buvot susiėję, - užriko ifritas, — ir aš 
parodysiu, kaip už tai baudžiama! 

Čiupęs kardą, jis kirto moteriai per ranką ir nukirto ją, po 
to nukirto kitą — keturiais kirčiais nušniojo visas keturias galūnes. 
Aš žiūrėjau ir buvau tikras, kad tuoj krisiu negyvas. Moteris 
parodė akimis man ženklą, lyg atsisveikindama, o ifritas sušuko: 

— Tu svetimauji akimis?! - ir dar karą užsimojęs nukirto jai 
galvą. Tada atsisuko į mane ir pasakė: - O žmogau, pagal mūsų 
papročius, jei moteris nusidėjo, leista ją užmušti, o aš pagrobiau 
šią moterį jos vestuvių naktį, kai jai buvo dvylika metų, ir ji 
nepažino nieko, išskyrus mane. Kartą per dešimt dienų aš, 
pasivertęs persu, ateidavau pas ją vienai nakčiai. Įsitikinęs, kad 
ji apgavo mane, aš ją nužudžiau, o dėl tavęs - aš nesu tikras, 
kad tai tu mane su ja apgavai, bet vis tiek negaliu palikti tavęs 
nenubaudęs. Sakyk man savo norą! 

Man sušvito viltis, ir aš nudžiugau: 

- Ko gi aš galėčiau prašyti tavęs, ifrite? 

— Rinkis, kuo man tave paversti: šunimi, asilu, o gal bež- 
džione? 

Aš taip troškau, kad jis man dovanotų, ir tariau: 

- Prisiekiu Alachu, jei tu man atleisi, Alachas atlygins tau 
už tai, kad atleidai musulmonui, nepadariusiam tau pikto. 

Aš maldavau jį ir verkiau sakydamas, kad esu nekaltai 
nuskriaustas. Tai jį tik įerzino: 

— Nepradėk su manim tokių kalbų, aš linkęs užmušti tave, 
bet leidžiu tau pasirinkti. 

— O ifrite, - tariau, - tau labiau tiktų atleisti. Dovanok man, 
kaip kad pavydą sukėlusysis dovanojo pavyduoliui. 

— O kaip ten buvo? - paklausė ifritas. 


Pasakojimas 
apie pavyduolį 
ir apie tą, kuris sukėlė pavydą 


Pasakojama, o ifrite, pradėjau aš, kad viename mieste buvo 
du žmonės, kurie gyveno name su bendra siena. Vienas iš jų 
visą laiką pavydėjo kitam, stengėsi nužiūrėti jį pikta akimi ar kaip 
kitaip pakenkti. Nuo to jo pavydas dar labiau augo, jis ėmė 
mažai valgyti ir miegoti, o tam, kuriam jis pavydėjo, vis geriau 
sekėsi. Kai tik kaimynas stengdavosi pakenkti, ano geras lyg tyčia 
imdavo didėti, augti ir klestėti. Tačiau kartą tas žmogus sužinojo, 
jog kaimynas jam pavydi ir kenkia, ir pasitraukė nuo jo toliau, 
išvyko iš tos žemės sakydamas: “Prisiekiu Alachu, per jį aš 
turėsiu palikti šį pasaulį!" Jis apsigyveno kitame mieste, nusipirko 
žemės (ten buvo senas drėkinimo šulinys), pasistatė prie šulinio 
lūšnelę ir susinešęs ten visa, ko reikėjo, ėmė garbinti didįjį 
Alachą, visa širdimi atsiduodamas maldai. 

Ji ėmė lankyti nuskriaustieji ir vargšai iš įvairiausių vietų, 
garsas apie jį pasklido po visą miestą, pasiekė ir buvusį kaimyną. 
"Tas, sužinojęs apie jo gerovę ir apie tai, kad net miesto didžiūnai 
lankosi pas jį, išsiruošė aplankyti laimingojo. Įėjo į jo lūšnelę, 
šeimininkas sutiko jį linkėdamas visa ko geriausio ir rodė jam 
deramą pagarbą. Pavyduolis jam tarė: 

— Turiu pasikalbėti su tavim, todėl ir atvykau čia, noriu tave 
nudžiuginti, paėjėkime į šalį. 

Žmogus atsistojo, paėmė pavyduolį už rankos ir šiek tiek 
paėjėjo į šalį. Tada pavyduolis dar paprašė: 

— Liepk savo fakyrams pasišalinti, noriu kai ką pasakyti 
slapčia, kad niekas negirdėtų. 

Ir žmogelis liepė fakyrams išsiskirstyti po savo kamarėles, ką 

jie ir padarė. O pats su pavyduoliu paėjėjo iki senojo šulinio. 
Čia pavyduolis jį pastūmė ir įvertė į šulinį. Tai įvyko niekam 
nematant, ir pavyduolis nuėjo savo keliu manydamas, kad 
pražudė savo buvusį kaimyną. 

O šulinyje gyveno džinai. Jie pastvėrė krintantį žmogų ir iš 
lėto nuleidę pasodino jį ant akmens. 

- Ar žinote, kas jis? - paklausė vienas. 

- Ne, - atsakė kiti džinai. 

Tada vienas iš jų paaiškino: 

- Tai žmogus, sukėlęs pavydą, jis bėgo nuo pavyduolio ir 
apsigyveno mūsų mieste. Pasistatė čia trobelę ir linksmino mus 
savo maldomis ir Korano skaitymu. Pavyduolis ir čia jį surado 
ir įsigudrino įmesti jį mums. O garsas apie šį žmogų pasklidęs 
plačiai, šįvakar jis pasiekė ir miesto valdovą, kuris nusprendė 
rytoj pas jį apsilankyti dėl savo dukters. 

- O kas jo dukteriai yra? - paklausė vienas iš besiklau- 
sančiųjų. 

- O, ji apžavėta; ją įsimylėjo džinas Maimūnas ibn Dam- 
damas, ir jeigu tas atsiskyrėlis žmogelis žinotų vaistą, tikriausiai 
ją išgydytų. O tas vaistas — vieni niekai. 

- Koks gi tas vaistas? 

— Juodas katinas, kuris gyvena kartu su juo lūšnelėje ir ant 
uodegos galo turi baltą dėmelę, didumo sulig dirhemu. Jis turėtų 
paimti septynis baltus plaukelius ir aprūkyti jais karalaitę, tada 
maridas išgaruotų jai iš galvos, ji niekada jo nebeprisimintų ir 
tuoj pat pasveiktų. 

Džinai kalbėjosi, o sukėlęs pavydą žmogelis sėdėjo ir klausėsi. 
Kai išaušo rytas ir suspindo aušra, pas atsiskyrėlį žmogelį ėmė 
rinktis elgetos ir pamatė, kad jis lenda iš šulinio. Tai dar labiau 
sustiprino pagarbą jam. Atsiskyrėlis tuoj pat išrovė katinui 
septynis baltus plaukelius ir paslėpė juos. Nespėjo kaip reikiant 
patekėti saulė, o pas jį jau atkako pats valdovas su savo didikais. 
Palydovams liepė palaukti, o pats žengė vidun, kur buvo pagar- 
biai sutiktas ir pakviestas vidun. Po to atsiskH rėlis paklausė: 

— Nori, pasakysiu, ko tu atvykai? 

— O taip! 

"Tu atvykai aplankyti manęs, nes širdyje turi prašymą dėl 
savo dukters. 

- Taip, šventasis atsiskyrėli! — nustebo valdovas. 

Ir atsiskyrėlis pasakė: 

- Pasiųsk ką nors jos atgabenti, aš tikiuosi ją tuoj pat 
išgydyti, jei Alachas to panorės. 

Apsidžiaugęs valdovas tuoj pasiuntė savo asmens sargybinius, 
ir jie atgabeno karalaitę. Šioji buvo sukaustyta grandinėmis, o 
rankos buvo surištos. Atsiskyrėlis pasodino ją, apdengė skraiste, 
išsitraukė septynis plaukelius ir aprūkė. Tai, kas sklandė virš jos 
galvos, sukliko ir pradingo, o merginai grįžo protas. Ji užsidengė 
rankomis veidą ir paklausė: 

- Kas čia vyksta, kas atvedė mane į šią vietą? 

Valdovas apsidžiaugė be galo, be krašto, pabučiavo dukrą 
į akis, o atsiskyrėliui — į ranką. Po to atsisuko į savo didžiūnus 
ir paklausė: 

- Ką jūs pasakysite, ko užsitarnavo tas, kuris išgydė man 
dukterį? 

— Vesti ją, — atsakė jie. 

Valdovas sutiko, kad šie teisūs, ir išleido dukrą už žmogaus, 
sukėlusio pavydą. Taigi jis tapo karaliaus žentu. Kai netrukus 
mirė viziris, karalius paklausė didžiūnus, ką skirti viziriu, o šie 
atsakė: “Tavo žentą". Ir jis tapo viziriu. O kai mirė karalius ir 
iškilo klausimas, kam būti valdovu, abejonių nebuvo - viziriui! 
Taigi iš vizirio žmogus tapo karaliumi. 

Kartą, kai jis jojo ant žirgo, tuo pačiu keliu ėjo pavyduolis 
ir mato: tas, kuriam jis pavydėjo, joja visam karališkam gražume 
tarp emyrų, vizirių ir kitų savo karalystės didžiūnų! Karalius taip 
pat pamatė pavyduolį ir paliepė vienam iš savo vizirių atvesti 
šį Žmogų, tik neišgąsdinti jo. Viziris nuėjo ir atvedė jam buvusį 
kaimyną, pavyduolį. Karalius liepė duoti jam tūkstantį miskalių?? 
iš jo iždo ir atnešti dvidešimt ryšulių prekių, duoti jam sargybinį, 
kad padėtų pasiekti miestą. Po to atsisveikino su juo, nenubaudęs 
už tai, ką jis blogo buvo padaręs. 

Taigi sukėlusysis pavydą atleido pavyduoliui, kuris iš pradžių 
jam pavydėjo, po to - kenkė, o galų gale priėjo ligi to, kad 
įmetė jį į šulinį ir norėjo galą padaryti. Bet jis nekeršijo jam už 
pikta, o dovanojo jo kaltes ir paleido. 


“ Miskalis - lygus maždaug 4,5 gramo. 

Ir aš vėl pravirkau, ifritui matant, gailiom ašarom, ir tariau: 


Atleisk nusikaltusiam: vyras protingas 
Atleidžia ir niekšui, jei tas nelaimingas. 


Savųjų kalčių nemanau aš nuslėpti, 
Tikiu, kad gali atlaidžiai atsiliepti. 


Tasai, kas malonių iš Viešpaties geidžia, 
Ir pats žemesniam už save teatleidžia. 


— Aš tavęs nei užmušiu, nei dovanosiu tau! - tarė ifritas. — 
Aš tave užkerėsiu! 

Jis pakėlė mane nuo žemės ir pakilo į orą taip aukštai, kad 
žemę aš mačiau po savim tarsi lėkštutę vandenų platybėse. Po 
to jis nuleido mane kalno viršūnėje ir, paėmęs saujelę žemės, 
sukalbėjo kažką virš jos, pabūrė ir apibėrė mane sakydamas: 
“Pakeisk savo išvaizdą ir virski beždžione!" 

Tą pat akimirką aš virtau šimtamete beždžione. Pamatęs, koks 
bjaurus pasidariau, apsipyliau graudžiom ašarom - taip man 
pagailo savęs. Tačiau nusprendžiau atkakliai priešintis neteisin- 
gam likimui, nes žinojau, kad dykas laiko leidimas dar niekam 
gero neatnešė. Aš nusileidau žemyn nuo kalno, atsidūriau pla- 
čioje lygumoje ir ėjau per ją ištisą mėnesį, kol kelias atvedė 
mane prie sūrios jūros kranto. Kurį laiką pastovėjęs staiga matau: 
vidury jūros — laivas. Palankiam vėjui pučiant, jis plaukia kranto 
link. Pasislėpiau už akmens ir sulaukęs, kol laivas priplauks, 
įsiropščiau į jį. Vienas iš keliautojų pamatė mane ir suriko: 

- Išmeskite iš čia tą vargetą! 

- Mes jį užmušime, - pasakė kapitonas, o tas pirmasis rėkė: 

- Aš jį užmušiu štai šituo kardu! 

Bet aš pribėgau prie kapitono, čiupau jam už skverno ir 
pravirkau, man tekėjo ašaros, ir kapitonas manęs pasigailėjo: 

— O pirkliai, ši beždžionė ieško mano užtarimo, ir aš ją 
apginsiu. Ji bus mano globotinė, ir tegul niekas jai netrukdo ir 
neįkyri. 

Kapitonas ėmė su manim maloniai elgtis. Kad ir ką jis 
sakydavo, aš viską suprasdavau ir vykdžiau visus jo nurodymus. 
Tarnavau jo laive, ir jis pamilo mane. Vėjas buvo palankus 

3. 1907 


mums, ir po penkiasdešimties dienų mes priplaukėme didelį 
miestą, kur buvo daugybė žmonių, tokia daugybė, kad vien 
Alachas težino, kiek jų ten. 

Kai mes pasiekėme krantą ir sustojome, į laivą pakilo miesto 
karaliaus valdiniai, pasveikino pirklius laimingai atvykus ir pasakė: 

— Mūsų karalius sveikina jus, linki sėkmės ir siunčia jums 
šią popieriaus juostą. Tegul kiekvienas iš jūsų parašo čionai po 
vieną eilutę. 

Reikalas buvo tas, kad karalius turėjo vizirį raštininką, kuris 
numirė, ir karalius davė pažadą padaryti viziriu tik tą, kuris 
sugebės rašyti taip dailiai, kaip jis. Pirkliai paėmė popieriaus 
ritinėlį, kurio ilgis buvo dešimt uolekčių, o plotis — viena uolektis, 
ir visi, kas mokėjo rašyti, parašė po eilutę. Tada pakilau aš, 
beždžionė, ir ištraukiau jiems iš rankų popierių. Visi išsigando, 
kad aš jį sudraskysiu, ir ėmė šaukti ant manęs, tačiau aš paro- 
džiau ženklais, kad moku rašyti! Kapitonas ramino visus: 

— Tegul rašo, jei ims draskyti, mes jį išvysime, nebelaikysime 
pas save, o jei gerai parašys, aš įsūnysiu jį. Nesu matęs supra- 
tingesnės beždžionės kaip šioji. 

Aš paėmiau kalamą“ ir, padažęs į rašalą rašalinėje, parašiau 
riko braižu tokias eiles: 


Lemties užrašytos didžiūnų malonės. 
Tegu ir Lave tad prisimena žmonės. 


Tesaugo Alachas tave nuo bėdos - 
Buvai tartum tėvas tu mums visados. 


Po to parašiau reihani braižu: 


Tik plunksna jo darbus galės aprašyti. 
Virš viso basaulio dosnumas jo švyti. 


Prieš tavo malonę ir Nilas didysis 
Nublanksta, ber benketą žemių nulįsęs. 


Suls braižu parašiau: 


“ Kalamas - nendrinė plunksna, naudojama rašyti 
arabišku šriftu. 

Nors rašančiam lemta pavirsti į nieką, 
Bet tai, ką jis rašo, ber amžius išlieka. 


Todėl tebyloja užrašomas žodis 
Tik tai, kuo galėtum atgimęs didžiuotis. 


Dar parašiau neshi braižu: 


Ir kai mus užklupo žinia nelaiminga, 
Jog teks nusilenkti prieš lemtį tūžmingą, 


Ieškojome lūpų juodos rašalinės, 
Kad jis absakytų nelaimes tėvynės. 


Toliau rašiau tumar braižu: 


Ne amžiams tau šis kalifatas, valdove, 
Jau daugel lemtis tartum vėtra išrovė. 


Skubėki tad gėrį sėt kenčiančiai sielai, 
Jei žūsi, išliks nors tie gėrio pasėliai. 


Ir dar parašiau muhakik braižu: 


Malonių didžių rašalinę atvėręs, 
Pilk rašalo to, kuriuo rašomas gėris. 


Rašyk visada apie viską teisingai, 
Ir liks tavo blunksna per amžius garsinga. 


Po to prirašytą popierių atidaviau karaliaus pasiuntiniams, 
o šie nunešė jį karaliui. 

Karalius peržiūrėjo visą ritinėlį. Jam nepatiko nė viena ra- 
šysena, išskyrus mano, ir jis pasakė susirinkusiems: 

— Vykite pas tą, kurio ši rašysena, užsodinkite jį ant mulo 
ir su muzika atlydėkite čionai, aprenkite brangiais drabužiais ir 
atveskite pas mane. - Išgirdę karaliaus žodžius, visi tik nusišyp- 
sojo, o karalius užpyko: — O prakeiktieji, aš įsakau jums, o jūs 
iš manęs šaipotės! 

— O karaliau, - atsakė visi, - čia yra ko juoktis. 

- Ko gi? - paklausė karalius, o jam buvo atsakyta: 

— O karaliau, tu liepi mums pristatyti tą, kuris taip puikiai 

rašo, tačiau dalykas tas, kad tai parašė beždžionė, priklausanti 
laivo kapitonui. 

— Ar tai tiesa, ką jūs sakote? —- paklausė karalius, o jie atsakė: 

— Taip, prisiekiame tavo malone! 

Karalius labai nustebo, net sudrebėjo iš susižavėjimo, ir 
suriko: 

- Aš noriu pirkti šią beždžionę iš kapitono! 

Jis pasiuntė į laivą pasiuntinį su mulu, drabužiais ir muzika, 
prisakęs būtinai aprengti mane tais drabužiais, pasodinti ant mulo 
ir pargabenti iš laivo. Pasiuntinys atvyko į laivą, paėmė mane 
iš kapitono. Žmonės apstulbo, visas miestas subruzdo sukruto, 
visi tik ir spoksojo į mane. 

Kai buvau atvestas karaliui ir jis mane pasitiko, pabučiavau 
tris kartus žemę. Po to jis liepė man sėstis, ir aš priklaupiau ant 
kelių. Visi čia buvę žmonės buvo nustebinti mano mandagumo, 
o labiausiai buvo sužavėtas pats karalius. Po to karalius liepė 
visiems išeiti, likome tik aš, jo didenybė karalius, eunuchai ir 
mažas berniukas vergas. Karalius paliepė, ir tuoj buvo padengtas 
vaišių stalas. Ant jo buvo visa, kas striksi, skraido ar poruojasi 
lizduose: kurapkos, putpelės ir kitokie paukščiai. Karalius davė 
man ženklą, kad valgyčiau kartu su juo. Aš pakilau, pabučiavau 
prieš jį žemę, po to ėmiau valgyti. Kai buvo nudengta staltiesė, 
aš septynis kartus nusiploviau rankas, paėmiau rašalinę ir kalamą 
ir parašiau šias eiles: 


Prie puodų tuščių gedulingai sustoki, 
Pražuvusį kebsnį liūdnai apraudoki. 


Apverki kurabką - visad man jos gaila! — 
Ir keptą vištelę minėki su meile. 


Ir aš dėl žuvų juk prisiverkiau sočiai, 
Kai valgiau, uždėjęs ant storo papločio. 


Kaip gera Alachą girt, kepsnio sulaukus, 
Kada tu dažai jį į actą ir taukus. 


Kai badas užklumpa, aš puolu taršyti 
Pyragą mėsinį - stebuklą mažytį. 

Ir tol, kol buotauju, smagų man be galo 
Prie spindinčių indų, prie kupino stalo. 


Neliusk, mano siela! Pamiršk dieną juodą. 
Lemtis kartais ima, o kartais ir duoda. 


Tada atsistojau ir pasitraukiau į šalį, o karalius perskaitė, ką 
aš parašiau, ir nustebęs sušuko: 

- O stebukle! Tai beždžionė - ir tokia gražbylystė, tokia 
rašysena! Prisiekiu Alachu, tai pats stebuklingiausias dalykas! 

Po to karaliui tarnai padavė ypatingo gėrimo stikliniame inde, 
karalius kiek nugėrė ir ištiesė man, aš pabučiavau žemę ir 
išgėriau, o po to užrašiau ant indo: 


Kaitria ugnim mane kankino, 
Kantriu be galo pavadino. 


Todėl manasis kūnas šviečia, 
Ir jį gražuolių lūpos liečia. 


Ir dar: 


Pakeičia rytas naktį ūkanotą. 
Pilk gėrimo, kurs atima man protą. 


Jis toks skaidrus - sunku net pasakyti, 
Ar jis Laurėj, ar ji jame laip švyti. 


Karalius perskaitė eiles ir atsiduso: “Jei tokį išsilavinimą 
turėtų žŽmogyus, jis nepralenkiamas būtų tarp savo meto žmonių". 
Po to jis pastūmėjo arčiau šachmatų lentą ir paklausė: 

— Ar nenorėtum sulošti su manim? 

Aš linktelėjau galva ir priėjęs išdėliojau šachmatus. Mes 
sužaidėme du kartus, ir aš nugalėjau karalių. Šis net sutriko. Po 
to aš paėmiau plunksną ir parašiau: 


Dvi kariuomenės grumias ber dieną, 
Vis karščiau kaunas mirksnį kiekvieną. 


Bet vos vakaro miglos atbėga, 
Viename patale jos užmiega. 


Perskaitęs tai, karalius nustebo, susižavėjo ir sutrikęs pasakė 
eunuchui: 

— Eik pas savo ponią Sit al Husn ir pasakyk, kad ateitų 
pasikalbėti su manim! Noriu, kad ji pamatytų šią nuostabią 
beždžionę. 

Eunuchas dingo ir grįžo su karalaite, kuri, žvilgtelėjusi į 
mane, užsidengė veidą ir pasakė: 

— O tėveli, negi tavo širdis leido pakviesti mane ir parodyti 
vyrui? 

— O Sit al Husn, - tarė karalius, - čia juk nieko nėra, 
išskyrus mažąjį vergą ir eunuchą, kuris tave išauklėjo, o aš - 
tavo tėvas. Nuo ko gi tu slepi savo veidą? 

- Ši beždžionė — jaunuolis, karaliaus sūnus. Jo tėvas yra 
Ebeno salų valdovas, vardu Eftimarusas. Jis užburtas, o užbūrė 
jį ifritas Džirdžis iš Iblio giminės, tas, kur užmušė žmoną, 
karaliaus Efitamuso dukterį. O šitas, kurį tu vadini beždžione, 
iš tikrųjų yra mokytas ir protingas vyriškis. 

Karalių nustebino dukters žodžiai, jis pažvelgė į mane ir 
paklausė: 

— Ar tiesą ji sako apie tave? 

Aš linktelėjau galva ir pravirkau. 

- Iš kurgi tu sužinojai, kad jis užburtas? - paklausė karalius 
dukterį, o šioji atsakė: 

—- Kai aš buvau maža, su manimi buvo viena senutė, gudri 
burtininkė, ji gerai išmokė mane kerėti. Aš išmokau šimtą 
septyniasdešimt kerėjimo būdų ir galiu pačiu paprasčiausiu iš 
jų pernešti tavo miesto akmenis ant Kafo kalnų ar paversti jį 
patvinusia jūra, 0 gyventojus - Žuvimis. 

— O mano dukra, - sušuko karalius - maldauju tave, išva- 
duok šį jaunikaitį, aš padarysiu jį savo viziriu, nes jis protingas 
ir nuovokus. 

— Su mielu noru, - atsakė karalaitė. Ji paėmė į rankas peilį 
ir nubrėžė ratą... 

Tuo tarpu išaušo rytas, ir Šachrazada nutraukė pasakojimą. 


Keturioliktoji naktis 


Kai atėjo keturioliktoji naktis, Šachrazada tęsė: 
Pasakojama, o laimingasai karaliau, kad antrasis kalenderas 
pasakojo moteriai: 


118 


14 naktis 


O karalaitė, mano ponia, paėmė į rankas peilį, kuris buvo 
išrašytas žydiškais vardais, ir nubrėžė juo vidur menės ratą. jo 
viduje prirašė vardų ir užkeikimų, pabūrė, ištarė daugybę žodžių, 
suprantamų ir nesuprantamų, o po akimirkos pasaulis aptemo 
ir visu savo baisumu pas mus nusileido ifritas. Jo rankos buvo 
kaip šakės, kojos kaip laivo stiebai, o akys kaip dvi ugnies 
kibirkštys. Mes išsigandome jo, o karalaitė sušuko: 

— Nebus tau nei prieglobsčio, nei jaukumo! 

Ifritas virto liūtu ir suriaumojo: 

— Ach, apgavike, tu sulaužei priesaiką ir susitarimą! Argi mes 
neprisiekėme, kad nekliudysime vienas kitam? | 

— O prakeiktasis, argi tokiems. kaip tu skirtos mano priesai- 
kos? — atkirto karalaitė. 

O ifritas suriaumojo: 

— Gausi tai, ko nusipelnei! 

Liūtas pražiojo nasrus ir puolė merginą, bet ji skubiai išsirovė 
sau plauką, papurtė jį rankoje, pakuždėjo virš jo, ir plaukas virto 
aštriu kardu, kuriuo ji kirto liūtui. Liūtas tapo perkirstas pusiau, 
o jo galva virto skorpionu. Moteris tuoj pat pasivertė didele 
gyvate ir puolė šį prakeiktąjį, užvirė žiauri kova. Po to skorpionas 
virto ereliu, 0 gyvatė - vanagu, nusivijo erelį ir kurį laiką jį per- 
sekiojo. O po to šis virto juodu katinu, o mergina - rainu vilku, 
ir jie vėl ilgai grūmėsi. 

Katinas pamatė, kad jau bus nugalėtas, pavirto dideliu gražiu 
granatu ir įkrito į baseino, buvusio rūmuose, vidurį. Vilkas 
pribėgo prie jo, o granatas pašoko į orą ir krito ant akmeninių 
grindų, krisdamas sutrūko, ir visi grūdeliai pabiro po vieną kas 
sau. Visos rūmų grindys tapo sėte nusėtos granato grūdelių. 
Vilkas pasipurtė, virto gaidžiu ir ėmė lesti grūdelius - neliko nė 
vieno grūdelio, ir tik vienui vienas, lyg kam lemtingai lėmus, 
prigludo prie baseino kraštelio. Gaidys ėmė rėkti, mušti sparnais 
ir rodyti mums ženklus snapu, bet mes nesupratome, ką jis nori 
pasakyti. Tada jis sukliko baisiu balsu, ir mes pamanėme, jog 
rūmai griūva ant mūsų, o gaidys ėmė sukti ratus po rūmų 
grindis. Staiga jis pamatė grūdelį, pasislėpusį prie baseino krašto, 
ir metėsi artyn, kad jį sulestų. Bet grūdelis įkrito į baseino 
vandenį, pasivertė žuvele ir dingo gelmėje. Gaidys virto didžiule 
žuvimi ir nėrė paskui žuvelę. Kurį laiką nei vieno, nei kito 

nebuvo matyti, o po to išgirdome riksmus ir aimanas ir persi- 
gandome. Tuoj pat pasirodė ifritas, panašus į ugnies liežuvį. Jis 
pravėrė burną, iš jos pliūptelėjo liepsna, iš jo akių ir nosies taip 
pat ėjo ugnis ir dūmai. Mergina irgi pasirodė, dabar ji buvo 
panaši į ugnimi žėruojančią anglį. Kurį laiką jie kovėsi, o paskui 
ugnis tarp jų susiliejo ir dvaras prisipildė dūmų. Mes pranykome 
dūmuose ir norėjosi panirti į vandenį, kad nesudegtume ir 
nežūtume. Karalius suaimanavo: 

— Nėra pasaulyje jėgos ir galybės, didesnės už visagalį 
Alachą! Iš tiesų - mes esame jo vaikai ir pas jį sugrįšime! O, 
kam gi mes užkrovėme jai tokią sunkią naštą vardan šios bež- 
džionės! Mes įstūmėme ją į šį vargą su prakeiktu ifritu, kurio 
neįveiktų joks kitas žemėje gyvenantis ifritas! O, jau geriau 
būtume nepažinę šitos beždžionės, tenelaimina Alachas jos ir jos 
pasirodymo valandos. Mes norėjome gero vardan visagalio 
Alacho, norėjome išlaisvinti ją nuo kerų, o esame priversti patirti 
tokį širdies skausmą! 

O mano liežuvis buvo nebylus, aš negalėjau nieko pasakyti. 
Tuo tarpu ifritas sukliko iš po ugnies ir atsidūrė visai šalia mūsų. 
Jis kvėptelėjo liepsna mums į veidus, bet mergina jį pasivijo ir 
papūtė jam. Mus apibėrė žiežirbos nuo jo ir nuo jos. Merginos 
žiežirbos mums nepakenkė, o viena ifrito žiežirba pataikė man 
į akį ir ją išdegino. Karaliui taip pat viena pataikė į veidą, 
nudegino jam barzdą, pusę veido, apatinį žandikaulį ir išrovė 
apatinius dantis. Dar viena žiežirba pataikė į krūtinę eunuchui 
ir sudegino jį, šis tą pat akimirką mirė. Visi jau manėme, jog 
galas mums, ir praradome viltį išlikti. 

Taip bebūdami staiga girdim - kažkas gieda: “ Alachas didis! 
Alachas didis! Jis pagelbėjo ir padėjo! Jis paliko tą, kuris nepri- 
ėmė Mahometo tikėjimo!" Pasirodo, karalaitė sudegino ifritą, ir 
jis tapo pelenų krūva. O mergina priėjo prie mūsų ir paprašė 
atnešti vandens. Jai buvo atneštas dubenėlis, ji sukalbėjo kažką 
nesuprantama, o po to aptėškė mane tuo vandeniu sakydama: 
“Išsivaduok, užkeikiu tave teisuolio teisumu ir didžiojo Alacho 
vardu, atgauk savo pirmykštį pavidalą". 

Pasipurčiau ir regiu — aš vėl žmogus, koks buvau anksčiau, 
tik be vienos akies. O mergina sukliko: 

— Ugnis, ugnis! O tėve, aš jau neliksiu gyva! Aš nepratusi 

kovoti su džinais. Jei jis būtų buvęs žmogus, aš iškart būčiau 
ji įveikus, bet mane paliko jėgos tada, kai subyrėjo granatas. Aš 
surinkau visus jo grūdelius, išskyrus vieną, kuriame slypėjo džino 
dvasia. Jei aš jį būčiau radusi, jis, matyt, būtų tuoj galą gavęs, 
bet aš nepastebėjau jo, tokia buvo likimo valia, ir jis vėl apsi- 
reiškė. Sunki buvo kova su juo žemėje, vandenyje ir ore. Kai 
tik aš praverdavau jam burtų vartus, jis taip pat atverdavo man. 
Taip truko tol, kol jis atvėrė man ugnies vartus, o mažai kas 
gali atsilaikyti, kai atveriami ugnies vartai. Tačiau man likimas 
padėjo, aš sudeginau jį pirma, nei sudegiau pati, pasiūliusi prieš 
tai priimti islamo tikėjimą. O dabar jau mirštu, tepadeda jums 
Alachas! 

Ji ėmė šauktis Alacho, kad išgelbėtų nuo ugnies, ir šaukė 
be perstojo, bet staiga tamsios žiežirbos pakilo jai iki krūtinės, 
pasklido po veidą, o ji pravirko sakydama: “Liudiju — nėra kito 
dievo, tik Alachas, o Mahometas - Alacho pasiuntinys!" Mūsų 
akyse ji virto pelenų krūva greta ifrito pelenų krūvos. Mus su- 
kaustė liūdesys, ir man norėjosi būti jos vietoj, kad nematyčiau, 
kaip toks puikus veidas virsta pelenais, bet Alacho nuosprendis 
neatšaukiamas. 

Karalius, pamatęs, kad iš jo dukters liko tik pelenų krūva, 
nusirovė sau barzdos likutį, ėmė daužyti sau per veidą, plėšyti 
drabužius, ir aš dariau panašiai, ir mes abu verkėme žuvusios 
karalaitės. Subėgo dvariškiai ir karalystės didžiūnai ir pamatė 
savo karalių, gulintį be sąmonės, o šalia - dvi krūvas pelenų. 
Atsipeikėjęs karalius papasakojo jiems, kas atsitiko jo dukrai ir 
ifritui, ir visiems tai buvo didelė nelaimė. Moterys ir merginos 
verkė raudojo karalaitės septynias dienas. 

Karalius liepė virš savo dukters palaikų pastatyti didelį 
kupolą, uždegė po juo žvakes ir šviestuvus, o ifrito pelenus 
išbarstė pavėjui, kad jį Alachas prakeiktų. Karalius sunkiai 
sunegalavo, vos nenumirė, sirgo jis visą mėnesį, 0 po to ėmė 
taisytis, jam vėl ėmė augti barzda, ir jis pasišaukė mane, ir 
pasakė: 

— O jaunuoli, mes gyvenome nuostabiai malonų gyvenimą, 
ir likimas buvo mums palankus, kol pas mus atsiradai tu. O, 
kad mūsų akys niekada nebūtų regėjusios tavęs ir tavo bjaurios 
išvaizdos! Per tave tiek netekčių: pirmiausia - aš netekau dukters, 

kuri buvo verta šimto vyrų, antra - matai, kas atsitiko man, aš 
praradau dantis, trečia — mirė mano eunuchas. O iš tavęs 
nepatyrėme nieko gero, betgi viskas yra Alacho valioje, ir garbė 
jam, kad mano duktė tave išvadavo, nors žuvo pati! O dabar 
išeik, mano vaike, iš mano miesto, gana vien to, kas jau atsitiko. 
Matyt, visa tai buvo skirta mums — ir man, ir tau - taigi drožk 
sau sveikas, o jei dar kartą pasipainiosi man po akim - nepa- 
sigailėsiu. 

Jis užriko ant manęs, ir aš netikėdamas, kad taip viskas 
baigėsi, išėjau, tik nežinojau, kur eiti. Mano širdį užplūdo pri- 
siminimai: kaip plėšikai pastojo man kelią, kaip nuo jų 
išsigelbėjau, kaip mėnesį keliavęs atėjau į svetimą miestą ir 
sutikau siuvėją, kaip užtikau moterį po žeme ir išsigelbėjau nuo 
ifrito, kai jis kėsinosi mane užmušti. Visa tai pralėkė pro mano 
akis nuo pradžios iki galo, ir aš pagarbinau Alachą sakydamas: 
“Praradau akį, bet ne gyvastį!" Prieš palikdamas miestą nuėjau 
į pirtį, nusiskutau barzdą, apsivilkau juodus ašutinius rūbus ir 
išėjau kur akys veda, diena iš dienos verkdamas ir galvodamas 
apie bėdas, kurios mane ištiko, ir apie prarastą akį. Visa tai 
galvodamas aš kalbėjau: 


Prisiekiu Alachu, nė kiek neabejoju, 
Kad apsuptas esu nelaimių ir pavojų. 


Kentėsiu, kol galiu, kaip iki šiol kentėjęs, 
Kol bagailės manęs, bedalio, Sutvėrėjas. 


Kentėsiu nuolankus be skindo, be dejonės, 
Kaip kenčia trokštantis kaitrių dykynių kloniuos. 


Kentėsiu, kol supras ir tie bežadžiai tyrai, 
Kad nebijau lemties, kartesnės ir už mirą. 


Kartesnio ir už ją berods nesuieškosi, 
Bet man bus dar karčiau, jei skausmui basiduosiu. 


Tik mano paslapties negraužia jokios rūdys, 
Kai aš apie tavė slapčia mąstau nuliūdęs. 


Nuo šitokios naštos ir kalnas subyrėlų, 
Ir vėjas liautųs pūst, ir laužas gest pradėtų. 

Ir jei kas basidžiaugs, kad ašaros nebyra, 
Aš tarsiu: “Bus diena, kartesnė ir už mirą". 


Aš klajojau po įvairias šalis, užsukdamas į miestus, pagaliau 
nusprendžiau eiti į Pasaulio Būstą —- Bagdadą, tikėdamasis pakliūti 
pas tikratikių valdovą ir papasakoti jam, kas man atsitiko. Aš 
pasiekiau Bagdadą šį vakarą ir sutikau savo pirmąjį brolį, štai 
šį, ir pasakiau jam: “Ramybė tau!" — ir mes pasikalbėjome. Tuo 
tarpu priėjo trečiasis brolis ir tarė: “Ramybė jums, aš svetim- 
šalis", - o mes atsakėme: “Mes taip pat svetimšaliai ir atėjome 
čionai tik šią palaimintą naktį". Toliau mes ėjome trise ir 
nežinojome nieko apie vienas kitą. Likimas atvedė mus prie šių 
durų ir mes atsidūrėme pas jus. Štai iš viskas, ką galiu papa- 
sakoti apie save ir kodėl neturiu barzdos, ūsų ir esu be vienos 
akies. 

— Tikrai tavo istorija nuostabi, - pasakė šių namų ponia. — 
Gali dabar eiti savais keliais. 

— Aš neišeisiu, kol neišgirsiu savo draugų pasakojimo, - 
pasakė antrasis kalenderas. 


Trečiojo 
kalendero pasakojimas 


Tada išėjo į priekį trečiasis kalenderas ir pradėjo: 

O kilmingoji ponia, mano istorija ne tokia kaip šių dviejų. 
Ne, mano istorija nuostabesnė ir neįtikėtinesnė, aš per ją netekau 
akies ir nusiskutau barzdą. Šiuodu nuskriaudė likimas ir apvaizda, 
o aš pats užsitraukiau lemties smūgį ir prisidariau vargų. Aš 
buvau karalius, karaliaus sūnus. Tėvui mirus, valdyti šalį ėmiau 
aš ir buvau teisingas ir maloningas savo pavaldiniams. 

Aš mėgau keliones laivais po jūras, o mūsų miestas stovėjo 
ant jūros kranto. Jūra buvo plati ir pilna salų. Aš turėjau 
penkiasdešimt prekybinių laivų ir penkiasdešimt mažesnių, 
pramogoms; be to, turėjau šimtą penkiasdešimt laivų, paruoštų 
mūšiams ir šventajam karui. Kartą sumaniau pasidairyti po salas 
ir išplaukiau su dešimčia laivų, pasiėmęs atsargų visam mėnesiui. 
Mes plaukėme jau dvidešimtą parą, kai naktį pakilo bjaurus 

vėjas, jūroje kilo bangos, kurios plakėsi viena į kitą. Mus ap- 
gaubė tirštas rūkas ir apėmė neviltis. Aš sušukau: “Nevertas 
pagarbos tas, kuris pasmerkia save pavojams, net jeigu ir išsi- 
gelbsti!" Mes meldėmės visagaliui Alachui ir maldavome jį, o 
vėjas vis buvo nepalankus mums ir bangos daužėsi, kol patekėjo 
aušra. Tada vėjas nurimo, jūra nustojo šėlus, o po to nušvito 
saulė. Mes priartėjome prie salos, išlipome į sausumą ir išsivi- 
rėme šio to pavalgyti. Paskui dvi dienas pailsėjome ir, sėdę į 
laivą, plaukėme dar dvidešimt dienų. Tačiau vandenys ėmė 
maišytis mums prieš akis, ir kapitonas nebežinojo, kur plaukti. 
Mes paliepėme stebėtojui lipti į stiebą ir apžvelgti jūrą. Jis įsikorė 
į stiebą, apsidairė ir pranešė kapitonui: 

— O kapitone, dešinėje aš matau žuvį, plaukiančią paviršiumi, 
o viduryje jūros tolumoje regiu kažką besimainant čia į juoda, 
čia į balta. 

Išgirdęs šiuos stebėtojo žodžius, kapitonas sudavė čalma į 
žemę ir ėmė rautis barzdą: 

— Žinokite, mes žuvę, niekas iš mūsų neišsigelbės! 

Jis ėmė verkti, ir mes visi susigraudinome, nes pagailo savęs. 
Aš paprašiau: 

— O kapitone, papasakok mums, ką matė stebėtojas. 

— Žinok, mano pone, - atsakė kapitonas, - kad tą dieną, kai 
pakilo mums nepalankus vėjas ir nurimo tik kitą rytą, mes 
išklydome iš kelio. Po dviejų dienų poilsio vėl plaukėme klaidžio- 
dami, ir nuo to laiko praėjo jau dvidešimt viena diena. Nebėra 
vėjo, kuris parplukdytų mus atgal, ten, kur norėtume. O rytoj 
į dienos pabaigą mes pasieksime juodo akmens kalną, vadinamą 
Magnetiniu kalnu (dabar vanduo neša mus tenlink). Mūsų laivas 
subyrės į šipulius, visos vinys ims lėkti į kalną ir prilips prie jo, 
nes visagalis Alachas suteikė šiam magnetiniam akmeniui paslaptį 
— jis traukia visa, kas iš geležies. Šiame kalne daugybė geležies, 
kiek - žino tik visagalis Alachas. Nuo senų laikų į šį kalną dužo 
laivai. Netoli jūros, paremtas dešimčia stulpų, stovi kupolas iš 
geltono vario, o ant jo stovi varinis žirgas su raiteliu. Raitelis 
laiko rankoje varinę ietį, o ant krūtinės jam pakabinta švininė 
lenta su įrėžtais vardais ir užkeikimais. Žmones pražudo, o 
karaliau, — toliau tęsė kapitonas, - būtent šis raitelis, ir išsigelbė- 
jimas tik tada ateis, kai raitelis nuvirs nuo žirgo. 

Kapitonas pravirko graudžiom ašarom, o mes, jau nebetikė- 
dami, kad išsigelbėsim, atsisveikinome su draugais, surašėme 
testamentus, jei kas nors išliktų gyvas. Visą naktį nesumerkėme 
akių, o rytą jau buvome visai priartėję prie kalno. Vanduo nešte 
nešė mus prie jo. Priplaukęs kalno papėdę, laivas suiro, o visa 
geležis, buvusi jame, ir visos vinys išlėkė ir prilipo prie kalno. 
Mes visi plūduriavome palei kalną, dauguma mūsų paskendo, 
o ir tie, kurie išlikom, nieko nežinojome apie vienas kitą, nes 
vėjas ir bangos buvo išblaškę mus į visas puses. 

O mane visagalis Alachas išgelbėjo - matyt, pageidavo mano 
nelaimių, kankynių ir išmėginimų. Aš įsikibau į vieną lentą iš 
mūsų laivo, ir vėjas išnešė mane į krantą. Radau takelį, iškaltą 
lyg laiptai ir vedantį į kalno viršūnę, tada ištariau Alacho vardą... 

Tuo tarpu išaušo rytas, ir Šachrazada nutraukė pasakojimą. 


Penkioliktoji naktis 


Kai atėjo penkioliktoji naktis, Šachrazada tęsė: 

Pasakojama, o laimingasai karaliau, kad trečiasis kalenderas 
kalbėjo moteriai (o visi susirinkusieji buvo surišti, ir vergai iškėlę 
kardus stovėjo čia pat už jų): 

Tada aš ištariau Alacho. vardą, šaukiausi jo ir meldžiausi, 
kabinausi už uolos kyšulių ir kai šiek tiek pakilau, Alachas leido 
vėjui nurimti ir padėjo man užlipti. Taigi aš išlikau gyvas ir 
užsiropščiau ant uolos. Dabar man buvo vienas kelias - link 
kupolo. 

Atsidūręs po kupolu, aš atlikau apsiplovimą ir du rakatus*!, 
dėkodamas Alachui už išgelbėjimą, o po to užmigau ten pat, 
po kupolu. Staiga pro miegus girdžiu - kažkas man sako: “O 
ibn Hadibai, kai pabusi iš miego, kask sau po kojimis - rasi 
vario lanką ir tris švinines strėles su įrėžtais užkeikimais. Paimk 
tą lanką ir strėles ir šauk į raitelį, kuris stovi ant kupolo, išgelbėk 
žmones nuo šios didžiulės nelaimės. Kai paleisi strėlę, raitelis 
kris į jūrą, o jo lankas - šalia tavęs. Paimk tą lanką ir užkask 
toje vietoje, kur stovi žirgas. Kai tą padarysi, jūra išsilies iš 

*“ Rakatas - musulmonų maldos akto dalis, susidedanti 


iš daugybės tam tikrų kūno judesių ir 
šlovinimo šūksnių. 

krantų, patvins, susilygins su kalno viršūne. Viršūnėje atsiras 
luotas, kuriame bus varinis žmogus (ne tas, kurį tu nušovei), jis 
priirkluos prie tavęs, tu sėsk kartu su juo, tik netark Alacho 
vardo. Jis ims irkluoti ir plukdys tave dešimtį dienų, kol pasiek- 
site Saugiąsias salas. Na, o ten jau susirasi ką nors, kas tave 
pargabentų į tėvynę. Visa tau pasiseks, jei neminėsi Alacho 
vardo". 

Pabudęs aš pašokau ir greit padariau tai, ką liepė balsas. 
Iššoviau į raitelį, ir šis nuvirto jūron. Jo lanką, nukritusį šalia 
manęs, užkasiau. Jūra subangavo, patvino, ėmė semti kalną ir 
mane patį. Nepraėjo nė minutės, ir pamačiau luotą, plaukiantį 
link manęs, ir pašlovinau Alachą. Kai luotas priplaukė, pamačiau 
varinį žmogų, kuriam ant krūtinės buvo švininė lenta su įrėžtais 
vardais ir užkeikimais. Aš nieko nesakęs įlipau į valtį, žmogus 
yrėsi vieną dieną, antrą, trečią, o baigiantis dešimtai dienai, aš 
išvydau Saugiąsias salas, labai apsidžiaugiau ir iš to džiaugsmo 
paminėjau Alacho vardą sušukdamas: “Vardan Alacho! Nėra kito 
dievo, tik Alachas, visagalis Alachas!" 

Kai aš tą ištariau, žmogus išmetė mane į jūrą, o pats apsi- 
suko ir nuirklavo atgal. Aš mokėjau plaukti ir plaukiau kiaurą 
dieną iki pat vakaro. Mano rankos ir pečiai pavargo, aš netekau 
jėgų, be to, visą laiką buvau pavojuje. Mintyse atlikau atgailą 
ir pasiruošiau mirti, bet pakilus vėjui, jūra subangavo, mane 
pastvėrė banga, didžiulė lyg tvirtovė, pakėlė, nunešė ir išmetė 
į sausumą - matyt, taip norėjo Alachas. Aš atsistojau, išsigręžiau 
rūbus, išdžiovinau juos ir pasitiesęs ant žemės užmigau. Rytą 
atsikėliau ir nusprendžiau apsidairyti, kur man toliau keliauti. 
Netoliese buvo giraitė, perėjau ją, apėjau ratu ir susivokiau 
atsidūręs nedidelėje saloje, kurią supo jūra. Aš sušukau: “Kas- 
kart, kai tik išsigelbsčiu iš vienos bėdos, pakliūnu į kitą, dar 
didesnę!" 

Ir kai aš taip mąsčiau apie savo padėtį, trokšdamas kuo 
greitesnės mirties, staiga pamačiau jūroje laivą su žmonėmis. 
Laivas spėriai artėjo prie salos, kurioje buvau, ir aš greitai įlipau 
į medį. Laivui priplaukus, iš jo išlipo dešimt vergų su kastuvais. 
Jie nuėjo į salos vidurį, išrausė Žemę ir atvožė nuleidžiamas 
duris, už kurių atsivėrė įėjimas į požemį. Tada jie grįžo į laivą 
ir ėmė nešti iš jo duoną, miltus, riebalus, medų, vesti gyvulius 

ir nešti visokį turtą. Jie tol vaikščiojo į laivą ir atgal, nešiodami 
visokias atsargas ir kraudami požemin, kol sunešė viską, kas buvo 
laive. Po to jie išlipo nešini rūbais — gražiais, kokie tik begali 
būti — o su jais kartu buvo senukas. Jis, matyt, jau buvo nugy- 
venęs ilgą amžių, likimas buvo jį gerokai apipešiojęs, bet galop 
pasigailėjęs. Senukas atrodė lyg numirėlis, įsuptas į žydrą dra- 
paną, kurią kiaurai košė vėjas iš rytų ir vakarų, kaip pasakytų 
poetas: 


Likimas mane be gailesčio daužė. 
Galingas jisai — ne vieną palaužė. 


Anksčiau -aš lengvai žeme vaikštinėjau, 
Dabar pavargau, staiga susenėjau. 


Senolio ranką laikė jaunikaitis. Šisai buvo nuostabus - gyva 
grožio ir spindesio tobulybė. Jis buvo puikus lyg žaliuojanti 
šakelė, visų širdis jis Žavėjo grožiu, o protus pavergdavo švelnu- 
mu, kaip sako poetas: 


Jei gražuolę atvestum ir parodytum jį, 
Savo gražiąją galvą ji nuleistų drovi. 


Jei baklaustum: “Ar tokį matei tu anksčiau?" — 
Atsakytų, be abejo: “Ne! Nemačiau". 


Jie priėjo prie durų ir visi nusileido į požemį. Išbuvo ten 
valandą ar daugiau, po to išlipo lauk. Išlipo vergai ir senukas, 
o jaunuolio su jais nebebuvo. Užvožę duris, jie sulipo į laivą 
ir nuplaukė, dingo iš akių. Jiems pasišalinus, aš išlipau iš medžio 
ir nuėjęs ton vieton, kur jie kasė, vėl atkasiau žemes ir aptikau 
duris. Jos buvo medinės, didumo sulig girnų akmeniu. Pakėlęs 
jas pamačiau skliautuotus laiptus, ėmiau jais lipti, nulipau iki galo 
ir radau ten patalpą. Ji buvo švari ir išklota įvairiausiais kilimais 
bei šilkiniais patiesalais. Tasai jaunuolis sėdėjo aukštame soste 
atsirėmęs į apvalią pagalvėlę, rankoje laikė vėduoklę, o prieš jį 
buvo padėta smilkalų ir gėlių. Jis buvo vienas. 

Kai jaunuolis pamatė mane, jo veidas pagelto, o aš pasvei- 
kinau jį ir pasakiau: 

— Tebūna tavo siela rami, nebijok: aš tau nepadarysiu nieko 
blogo! Aš esu žmogus kaip ir tu, karaliaus sūnus. Likimas atvedė 
mane čia, kad išblaškyčiau tavo vienatvę. Papasakok man savo 
istoriją, kas tau atsitiko, kad apsigyvenai vienas po žeme? 

Įsitikinęs, kad aš iš jo padermės, jaunuolis apsidžiaugė, grįžo 
jo veido spalva, ir jis liepė man prieiti arčiau. Štai ką jis man 
papasakojo: 

— O broli mano, tai neįtikėtina istorija! Mano tėvas yra 
brangakmenių pirklys, jis turi daugybę prekių, vergų ir belaisvių 
prekiautojų, kurie tarnauja jam, - laivais veža prekes į tolimiau- 
sias šalis — jie turi kupranugarių karavanus ir galybę pinigų. Bet 
mano tėvas niekada neturėjo vaikų, ir štai kartą jis susapnavo, 
kad jam gimė sūnus, kurio gyvenimas, deja, nebus ilgas. Jis nu- 
budo verkdamas šaukdamas, o kitą naktį jiedu su mano motina 
pradėjo mane, ir tėvas pasižymėjo šią datą. Kai jos nėštumo 
dienos baigėsi, ji pagimdė mane. Tėvas labai džiaugėsi, iškėlė 
puotą, vaišino vargšus ir bedalius, juk aš buvau pasiųstas jam 
gyvenimo pabaigoj. Jis sukvietė žvaigždininkus ir laiko skai- 
čiuotojus, to meto išminčius ir gimimų bei horoskopų žinovus. 
Jie ištyrė žvaigždžių padėtį mano gimimo metu ir pasakė tėvui: 
“Tavo sūnus pragyvens penkiolika metų, po to jam gresia pa- 
vojai, -bet jeigu jis jų išvengs, gyvens ilgai. Mirtis jo tyko Žūties 
jūroje - ten yra Magnetinis kalnas, ant jo stovi varinis žirgas su 
raiteliu, kuriam ant krūtinės kabo švininė lenta. Tavo sūnus mirs 
praėjus penkiasdešimčiai dienų po to, kai raitelis nukris nuo 
žirgo. Jo žudikas bus tas, kuris nuvers raitelį; jis karalius, vardu 
Adžibas ibn Hadibas“". 

Mano tėvas labai nusiminė. Jis mane labai gražiai auklėjo, 
iki man suėjo penkiolika metų, o prieš dešimt dienų jį pasiekė 
žinia, kad varinis raitelis įkrito į jūrą ir kad tą, kuris jį nuvertė, 
vadina Adžibu, karaliaus Hadibo sūnumi. Tėvas išsigando, kad 
mane gali užmušti, ir atvežė mane į šią vietą. Štai kodėl aš esu 
čia vienas. 

Išklausęs šį pasakojimą, aš nusistebėjau ir pats sau pagalvojau: 
“Juk tai aš visa padariau! Bet, prisiekiu Alachu, aš niekada jo 
neužmušiu". 

— O mano pone, - kreipiausi į jį, - pamiršk negandas ir 
pražūtį! Jei Alachas panorės, nepatirsi tu rūpesčio, nusiminimo 


128 


15 naktis 


ir nemalonumų. Aš gyvensiu su tavim, tarnausiu tau ir po to, 
kai praeis tos dienos, iškeliausiu savais keliais. 

Šnekučiuodamiesi mudu prasėdėjome iki nakties. Po to aš 
atsistojau, uždegiau didelę žvakę ir užtaisiau šviestuvą. Mes toliau 
kalbėjomės, prieš tai pasidėję šiokio tokio valgymo, o kai paval- 
gėm, aš atsistojau ir atnešiau saldumynų. Taip besmaližiaujant 
ir besišnekučiuojant praėjo didžioji nakties dalis. Jaunuolis 
atsigulė miegoti, aš apklojau jį ir taip pat atsiguliau. Rytą pa- 
budęs pašildžiau truputį vandens ir atsargiai pažadinau j-unuolį. 
Kai pabudo, pasiūliau šilto vandens, kuriuo jis nusiprausė veidą 
ir tarė: 

— Tebus atlyginta tau geru, o jaunuoli! Prisiekiu Alachu, kai 
aš išsivaduosiu iš viso to, kas man gresia, ir iš to, kurio vardas 
Adžibas ibn Hadibas, liepsiu tėvui apdovanoti tave. Na, o jei 
žūčiau, tai linkiu tau ramybės. 

— Teneateis diena, kai tave įveiks blogis, tesiunčia Alachas 
man tokią dieną anksčiau nei tau! — atsakiau aš, po to padaviau 
valgyti, uždegiau smilkalus, ir jis pasikvėpino. 

Paskui padaviau triktraką, ir mudu sėdome žaisti. Vėliau vėl 
valgėme saldumynus ir žaidėme iki vakaro, tada uždegiau žvakes, 
ir mes sėdėjome kalbėdamiesi, kol nakties maža beliko. jaunuolis 
atsigulė, aš apklojau jį ir taip pat atsiguliau. Taip tęsėsi dieną 
naktį, aš pamilau tą jaunuolį, užmiršau savo rūpesčius ir galvojau 
pats sau: “Sumelavo žvaigždininkai! Prisiekiu Alachu, aš neuž- 
mušiu jo". 

Aš tarnavau jaunuoliui, mudu kartu vaišinomės ir kalbėjomės 
— taip praėjo trisdešimt devynios dienos. Naktį į keturiasdešimtąją 
dieną jaunuolis linksmai man pasakė: 

- O mano broli, garbė Alachui, kuris mane išgelbėjo nuo 
mirties! Tai atsitiko per tavo malonę ir tavo palaiminimą. Aš 
prašau Alachą, kad jis atlygintų tau ir tavo žemei. 

Po to jis dar paprašė pašildyti vandens, nes norįs nusiprausti. 
“Su mielu noru", - atsakiau aš, pašildžiau daug vandens ir 
atnešiau jam. Gerai išprausiau jo kūną su vilko pupų miltais, 
ištryniau jį ir padariau viską, ką reikėjo. Pakeičiau jam drabužius 
ir paklojau aukštą guolį. Jaunuolis priėjo, atsigulė po pirties 
pailsėti ir pasakė: 

— O mano broli, atpjauk mums arbūzo ir pašlakstyk jį 
cukrašvendrių sultimis. 

Aš nuėjau į podėlį, suradau gerą arbūzą, kuris gulėjo ant 
padėklo, ir šūktelėjau jaunuoliui: 

— O mano pone, ar tu neturi peilio? 

- Štai jis, virš mano galvos, viršutinėje lentynoje, — atsakė 
jaunuolis. 

Aš atsistojau, paskubom paėmiau peilį ir laikydamas jį ėmiau 
leistis, staiga mano koja paslydo, ir aš kritau ant jaunuolio su 
peiliu rankoje. Peilis — visai taip, kaip ir buvo pranašauta, - 
pervėrė jaunuolio širdį, ir jis čia pat mirė. 

Kai jo laikas baigėsi ir aš supratau, kad atėmiau jam gyvybę, 
garsiai surikau, ėmiau mušti save per veidą ir draskytis drabužius 
raudodamas: “Iš tikrųjų mes esame Alacho vaikai ir pas jį 
sugrįžtame! O musulmonai, buvo likus vos viena naktis, ir tas 
pavojingas keturiasdešimties dienų laikas, apie kurį kalbėjo 
žvaigždininkai ir išminčiai, šiam jaunuoliui būtų pasibaigęs! Bet 
jo gyvenimo siūlą nutraukė mano ranka! O, kam gi prireikė man 
pjauti tą arbūzą? Kokia nelaimė, kokia neganda! Ką gi, tegu 
Alachas pabaigia darbą, kurį buvo sumanęs!" 

Tuo tarpu išaušo rytas, ir Šachrazada nutraukė pasakojimą. 


Šešioliktoji naktis 


Kai atėjo šešioliktoji naktis, Šachrazada tęsė: 

Pasakojama, o laimingasai karaliau, kad Adžibas kalbėjo 
moteriai: 

Įsitikinęs, kad aš jį užmušiau, atsistojau, pakilau laiptais, 
išlindau laukan ir užžėriau viską žemėmis. Apsidairęs pamačiau 
jūroje laivą, artėjantį prie salos. Išsigandęs pagalvojau: “Dabar 
jie atplauks ir ras savo vaiką negyvą, supras, kad tai aš atėmiau 
jam gyvybę, ir būtinai mane užmuš!" Pribėgęs prie aukšto 
medžio, įlipau į jį ir prisidengiau jo lapais. Nespėjau kaip reikiant 
įsitaisyti, ir pasirodė vergai, o su jais tasai sukriošęs senukas, 
jaunuolio tėvas. Jie priėjo tąją vietą, nukasė žemes, rado duris 
ir nusileido žemyn. Ten pamatė jaunuolį švytinčiu veidu po 
pirties, aprengtą švariais drabužiais, bet į krūtinę jam įsmeigtas 
peilis. Jie ėmė klykti raudoti, muštis per veidus ir šaukti vaitoti, 
o senukas ilgai valandai neteko sąmonės. Vergai jau manė, kad 
jo dienos baigtos. 

Jie susupo jaunuolį į jo rūbus, užmetė šilko apsiaustą ir 
pajudėjo laivo link. Senukas pakilo eiti paskui juos. Pamatęs 
paguldytą sūnų, jis krito ant žemės, ėmė dulkėmis barstytis galvą, 
mušti sau per veidą ir rautis barzdą. Vos tik pagalvodavo, kad 
sūnus miręs, tuoj apsipildavo ašaromis. Po to jis vėl neteko 
sąmonės. Vergas atnešė šilkinio audinio gabalą, patiesė ir 
paguldė senuką ant suolo, o pats atsisėdo galvūgalyje. Visą šį 
laiką aš buvau medyje virš jų ir mačiau, kas vyksta. Iš to liūdesio 
ir skausmo mano širdis sugrudo anksčiau, nei pražilo mano 
galva. Ir aš ėmiau sakyti: 


Slaptingos didžios Viešpaties malonės, 
Jų nesupranta net protingi žmonės. 


Kiek daug darbų atgrasūs būna rytą, 
O vakare džiaugies: “Kas padaryta!" 


Dažnai po skausmo lengva pasidaro. 
Tad palinkėki liūdinčiam daug gero! 


Senukas išbuvo be sąmonės iki pat saulėlydžio, po to jis 
atsipeikėjo, vėl pamatė sūnų, kuriam buvo atsitikę tai, ko jis 
bijojosi, ir vėl ėmė mušti sau per veidą kalbėdamas: 


Sunku be mielyjų pasauly gyventi, 
Ir ašaros karštos neliauja sruventi, 


Netekus jų, skausmą sunku apsakyti. 
Ir kurgi man dėtis? Ir ką man daryti? 


Geriau neturėt nieko žemėje mielo. 
Pasibaigė viskas. Vien sielvartas sieloj. 


Ir kas gi mane šiandien gali paguosti, 
Kai skausmas neliauja širdies mano skrosti? 


0, jeigu su jais būčiau radęs aš mirtį! 
Kodėl gi likimas išdrįso išskirti ? 


Alachai, maldauju: malšink savo byktį 
Ir leisk man per amžius su mylimais likti. 

Kaip buvo mums miela gimtojoj pastogėj 
Gyventi drauge ir linksmai, ir patogiai. 


Bet išsiskyrimo strėlė greit atskriejo. 
O kas gi tą strėlę kada suturėjo? 


Nelaimė baisi, kur ablanko kiekvieną, 
Pražudė ir jo skaisčiai švietusią dieną. 


Ir aš užraudojau brakeikdamas lemtį. 
Kodėl tau, sūneli, neleista gyventi? 


Ir kaib kuo greičiau mums dabar susitikti? 
Jei reikia, galiu savo sielą palikti. 


Sakyčiau — tu saulė, bet ji nusileido. 
Sakyčiau — tu mėnuo, bet nėr jau jo veido. 


Tavęs aš gedžiu! Tu lemties nugalėtas. 
Ir man be tavęs nėr jau žemėje vietos. 


Paklaikusiam tėvui jau nieko nereikia, 
Tau mirus, ir mano būtis pasibaigia. 


Piktųjų pavydas abu mus pakirto. 
Tegu susilaukia jie atpildo skirto! 


Čia senukas išleido garsą, kuris jo sielą atskyrė nuo kūno. 
Vergai suriko: “Oje, mūsų ponas!" - ir ėmė barstyti žeme sau 
galvas ir dar smarkiau raudoti. Jie paguldė laive savo poną greta 
sūnaus ir iškėlę bures dingo man iš akių. Aš išlipau iš medžio, 
nusileidau į požemį ir vis galvojau apie jaunuolį - mat ten radau 
keletą pasilikusių jo daiktų. Kalbėjau šias eiles: 


Regėdamas skausmą kitų, sielvartauju, 
Jų tėviškėj juos aš abraudu iš naujo. 


Prašau, kad tasai, kurs jiems lėmė išnykti, 
Man leistų su jais bo mirties susitikti. 


"Taip ir gyvenau: dieną vaikščiodavau po salą, o naktį nusileis- 
davau į požemį. Praėjo mėnuo. Aš vis žiūrėjau į vakarinį salos 

galą, mat pastebėjau, jog sulig kiekviena diena jūra darosi vis 
seklesnė. Kai mėnuo visai pasibaigė, jūra toje pusėje beveik visai 
nuseko, ir aš jau patikėjau, kad išsigelbėsiu. Bridau per seklų 
vandenį, kol pasiekiau žemyno krantą. Ten buvo tokie smėlynai, 
kad kupranugario kojos juose būtų grimzdusios iki kelių. Sukau- 
pęs visas jėgas, perėjau šiuos smėlynus ir pamačiau priekyje ugnį. 
Ji švietė iš tolo ir ryškiai liepsnojo. Aš patraukiau jos link, 
tikėdamasis rasti palengvėjimą. 


Tikiuos, kad lemtis savo žirgą apgręs, 
Kad džiaugsmą po skausmo surasiu vėl aš, 


Kad neviltį mano viltis nugalės: 
Juk keičias diena ir naktis iš eilės. 


Ėjau ugnies link, ėjau, kol pamačiau, kad tai rūmai. Jų vartai 
buvo iš geltono vario ir kai juos apšvietė saulė, jie sužibo iš tolo 
ir atrodė, jog tai ugnis. Aš apsidžiaugiau, priėjęs atsisėdau 
priešais vartus, tik neilgai sėdėjau. Pasirodė dešimt prabangiai 
apsirengusių jaunuolių, o su jais - senas, nukaršęs senelis. Visi 
jaunuoliai buvo be dešinės akies! Mane nustebino tas jų vienodas 
luošumas. Jaunuoliai priėję palinkėjo man ramybės, paklausė, 
kas mane ištiko, ir aš išpasakojau jiems visa, kas mano daliai 
teko, kokios bėdos mane ištiko. Jie stebėjosi mano nutikimais, 
po to pakvietė eiti su jais ir nusivedė į rūmus. Viduje ratu 
stovėjo dešimt gultų (kiekvienas gultas buvo su žydra patalyne), 
o rato viduryje — dar vienas mažas gultas, kuris taip pat buvo 
paklotas žydrai. Jaunuoliai išsiskirstė po savo gultus, o senolis, 
atsigulęs ant to mažojo, kur buvo viduryje, man pasakė: 

— Jaunuoli, gyvenk šiuose rūmuose, jei nori, tik neklausinėk, 
kas mes per vieni ir kodėl visi be dešinės akies. 

Po kiek laiko jis pakilo ir atnešė visiems valgio ypatinguose 
induose bei gėrimo atskirose taurėse. Tą patį padavė ir man. 
Po to visi sėdėjome, jie klausinėjo manęs, kas man nutikę, o aš 
jiems pasakojau. Taip praėjo didžioji nakties dalis. 

Tada jaunuoliai tarė: 

— O senoli, ar neatneštum to, kas mums skirta? Jau laikas. 

— Su mielu noru, - atsakė senolis ir pakilęs nuėjo į kamarėlę, 
iš kur grįžo nešinas ant galvos dešimčia dubenų. 

Visi jie buvo uždangstyti žydrais uždangalėliais. Jis išdalino 
visiems po dubenį, po to uždegė dešimt žvakių, pastatė kiek- 
vienam į dubenį ir nuėmė uždangalėlius. Po jais pasirodė besą 
pelenai, grūsta anglis ir katilo suodžiai. Visi jaunuoliai pasiraitojo 
rankoves, ėmė verkti aimanuoti juodai tepliodamiesi veidus. Jie 
draskėsi drabužius, mušė sau per veidus, daužė kumščiais į 
krūtinę kalbėdami: “Sėdėjome sau ramūs, bet plepumas mus 
pražudė!" Jie taip darė, kol atėjo rytas. Tada senolis pašildė 
jiems vandens, jie nusiprausė veidus ir persirengė kitais rūbais. 

Mačiau visa tai, o mano protas nieko negalėjo man paaiš- 
kinti. Mano mintys susijaukė, širdis sunerimo, aš užmiršau, kas 
ištiko mane patį ir nebegalėdamas tylėti užkalbinau juos klaus- 
damas: 

— Kam visa tai po to, kai mes pavargom besilinksmindami? 
Jūs, garbė Alachui, sveiko proto, o taip elgiasi tik apsėstieji. 
Vardan viso, kas jums brangiausia, ar nepapasakosite man, kas 
jums, kodėl jūs praradote akis ir kam tepliojatės veidus pelenais 
ir suodžiais? 

Jie atsisuko ir tarė: 

— O jaunuoli, tegul tavo jaunystė neverčia paikioti! Atsisakyk 
savo klausimo. 

Po to visi pakilome, senolis paruošė kažkokio valgio, o kai 
pavalgėme, nukraustė indus; visi sėdėjome kalbėdamiesi, kol 
atslinko naktis. Tada senolis pakilo, uždegė žvakes ir šviestuvus, 
mes vėl valgėme ir kalbėjomės iki vidurnakčio, tada jaunuoliai 
vėl tarė senoliui: 

- Paduok tai, kas mums skirta, laikas miegoti. 

Senolis pakilo ir atnešė padėklus su juodu smėliu, o jaunuo- 
liai darė su juo tą patį kaip ir aną naktį. Taip aš pragyvenau 
pas juos visą mėnesį, ir kasnakt jie tepliojosi veidus pelenais, 
po to prausėsi ir persirenginėjo. O aš vis stebėjausi tuo, ir mano 
nerimas išaugo tiek, kad aš atsisakiau valgyti ir gerti. Aš vėl 
paklausiau: 

— O jaunuoliai, argi jūs nepatenkinsite mano smalsumo ir 
nepapasakosite, kodėl tepliojate savo veidus? 

Bet jie vėl atsakė: 

— Teisingiau bus, jei mes išsaugosime savo paslaptį. 

Aš taip ir likau nieko apie juos nesužinojęs ir toliau atsi- 

sakinėjau valgyti ir gerti. 

— Jūs būtinai turite papasakoti man apie save, — tariau jiems 
po kiek laiko. 

O jie atsakė: 

— Tai bus tavo nelaimė, nes tu pasidarysi panašus į mus. 

— Bet taip reikia, — tariau aš, — o jei ne —- išleiskite mane, 
aš išvykstu, grįšiu pas savo artimuosius ir nebematysiu daugiau 
viso šito. Juk patarlė sako: “Geriau būti toli nuo jūsų —- nemato 
akys, neskauda širdis". 

Tada jie nuėję papjovė aviną, nulupo jį ir tarė man: 

— Imk šį kailį, įlįsk į jį ir užsisiūk. Atlėks paukštis, kurio 
vardas Rokas, pakėlęs nusineš tave ir padės ant kalno. Tada tu 
perplėšk kailį ir išlįsk, paukštis išsigąs ir nuskris palikęs tave. 
Paėjęs pusdienį, išvysi rūmus, labai keistus pažiūrėti; įėjęs ten 
pasieksi tai, ko nori, juk ir mes juodiname sau veidus ir likome 
be dešinės akies todėl, kad įėjome į tuos rūmus. O jei mes 
imsime tau pasakoti, tai labai ilgai užtruksime, nes kiekvieną iš 
mūsų yra ištikusi netikėčiausia istorija, per kurią kiekvienas ir 
praradome dešinę akį. 

Aš su džiaugsmu sutikau, padariau tai, ką jie buvo liepę, 
paukštis nusinešė mane, nusileido ant kalno, o aš išlindau iš 
avino kailio ir nubaidžiau paukštį. Ėjau, kol priėjau rūmus, o 
juose radau keturiasdešimt vergių nelyginant mėnuliai - žiūrėsi 
į jas ir neatsižiūrėsi. Pamačiusios mane, jos tarė: 

— Užuovėja tau ir jaukumas! Sveikas atvykęs, mūsų valdove, 
mes jau ištisą mėnesį laukiam tavęs! Garbė Alachui, kad jis 
pasiuntė mums tokį, kuris vertas mūsų ir kurio vertos mes! - 
Po to pasodino mane į aukštą krėslą ir pasakė: — Nuo šios 
dienos tu mūsų ponas ir teisėjas, o mes, vergės, klausysime tavęs. 
Įsakinėk mums savo nuožiūra. 

Aš buvau nustebęs, o jos atnešė man valgyti, aš pavalgiau 
kartu su jomis, po to padavė vyno ir susirinko aplink mane. 
Penkios iš jų atnešė ir patiesė demblį, aplinkui pristatė daugybę 
gėlių, pridėliojo vaisių ir užkandžių, pripylė vyno. Viena iš 
merginų paėmė liutnią ir ėmė dainuoti, o taurės ir valgiai klajojo 
tarp mūsų. Mane apėmė tokia palaima, kad aš, užmiršęs visus 
žemiškus rūpesčius, sušukau: 

- Štai kur tikrasis gyvenimas! 

Taip mes buvome, kol atėjo laikas miegoti, ir jos tarė man: 

- Pasirink kurią nori iš mūsų, kad miegotų šalia tavęs. 

Aš pasirinkau vieną —- gražaus veido, stibiu nujuodintomis 
akimis ir juodais plaukais. Jos lūpos buvo vos vos praviros, 
antakiai susiėjo vienas su kitu, jos grožis buvo tobulas, o panė- 
šėjo ji į žalią šakelę ar baziliko krūmo stiebelį. Ji svaigino ir 
maišė protą, kaip kad sakė poetas: 


Su žydinčia šaka ją lygint neprotinga, 
Taip pat su gazele palygint nepritinka. 


Ar gali būt toksai grakštus liemuo gazelės? 
Iš kur tas svaigulys, tas džiugesys pašėlęs? 


O akys didelės, kurios bražudo jauną, 
Nelaisvėn ima jį, be peilio širdį pjauna! 


Aš meilės jos esu beprotiškai išalkęs! 
Juk mylintis dažnai kaib mažas vaikas elgias. 


Vien jūsų grožis vėl svaigina mano sielą. 
Ir visa kita man pasaulyje nemiela. 


Valdove mano, vien aistra lemtim man tapo, 
Pamilęs mirštu aš ir vėl keliuos iš kapo! 


Aš praleidau su ja naktį, už kurią puikesnės neturėjau. Rytą 
ji nusivedė mane į pirtį, išmaudė ir aprengė puikiausiais drabu- 
žiais. Mums buvo paduotas valgis ir gėrimai, mes pasistiprinome 
ir maloniai leidome laiką iki pat nakties. O tada aš vėl išsirinkau 
vieną iš jų — nuostabių bruožų, švelniais šonais, kaip pasakytų 
apie ją poetas: 


Skruostai - lyg muskuso dėžutės antspauduotos, 
Paliesti ir valdyt ne kiekvienam jos duotos. 


Juodų akių strėlėm jinai budriai jas gina — 
Nukauna tą, kuris basikėsint mėgina. 


Ir su ja aš puikiai praleidau naktį iki pat ryto. Trumpiau 
tariant, aš kuo maloniausiai gyvenau pas jas ištisus metus, o kitų 

metų pradžioje jos man pasakė: 

— O, geriau mes tavęs nebūtume pažinusios! Bet jei mūsų 
paklausysi, tau nieko blogo neatsitiks. 

Jos ėmė verkti, o aš nustebęs paklausiau: 

— Kas gi atsitiko? 

— Mes esame karalių dukterys, gyvename čia jau daugybę 
metų. Mes išvykstame keturiasdešimčiai dienų, po to metus 
praleidžiame čia valgydamos, gerdamos ir džiaugdamosi įvairiais 
malonumais, o paskui vėl išvykstame. Taip jau mes įpratusios, 
o dabar štai atėjo laikas išvykti, ir mes bijome, kad kol mūsų 
nebus, tu gali neiškęsti ir sulaužyti mūsų draudimą. Štai duo- 
dame tau raktus nuo rūmų, kuriuose yra keturiasdešimt lobynų. 
Gali atverti trisdešimt devynerias duris, bet jokiu būdu neliesk 
keturiasdešimtųjų, jei nepaklausysi, teks išsiskirti su mumis. 

— Aš jokiu būdu neatidarysiu jų, jeigu tai gresia išsiskyrimu 
su jumis, — atsakiau. 

Tada viena mergina priėjo, apkabino mane ir apsiverkė: 


Tikiu, jei vėl tektų kada susitikti, 
Pamirštume negandas, skausmą ir pyktį. 


Jei jus mano akys išvystų ir vėlei, 
Atleisčiau už viską aš lemčiai nemielai. 


Ir dar padeklamavo: 


Kai skirtis reikėjo, jos veidas išbalo, 
Ir buvo švelni ji, meili man be galo. 


Lyg perlai jos ašaros šviesios nupuolė, 
0 ašaros mano — jai šviesūs karoliai, 


Matydamas, kad ji verkia, aš sušukau: 

— Prisiekiu Alachu, nė už ką neatidarysiu tų durų! 

Atsisveikinau su ja, ir jos visos išėjo — išskrido, o aš likau 
vienas sėdėti rūmuose. 

Kai sutemo vakaras, atidariau pirmąsias duris ir įėjęs radau 
patalpą, panašią į rojų. Ten buvo sodas, žaliavo medžiai ir noko 
vaisiai, čiulbėjo paukščiai ir tryško vandenys. Mano širdis apsalo, 
ėmiau vaikštinėti tarp medžių, uostyti gėles ir klausytis paukščių 
giesmių, kuriomis jie šlovino visagalį aukščiausiąjį. Regėjau čia 

pačių įvairiausių spalvų obuolius - nuo ryškiai raudonų iki 
geltonų, kaip pasakė poetas: 


Dvi spalvos nudažė šį obuolį jauną: 
Kaip tą, kurį myli, ir tą, kur abgauna. 


Svarainis vien džiaugsmui basaulyje skirtas, 
Ne veltui tarp vaisių kilų jis pagirtas. 


Jo kvapas lyg muskuso, skonis lyg vyno, 
Mėnulio pavidalas, spalva - aukso gryno. 


Po to dar pažvelgiau į abrikosą, panašų į nušlifuotą rubiną, 
kurio grožis keri žvilgsnį, ir išėjau iš ten, uždaręs duris kaip 
buvo. Kitą dieną aš atvėriau kito lobyno duris ir įėjęs išvydau 
plačią aikštę, kur augo palmės ir tekėjo upelis. Jo krantuose 
kerojo rožės, jazminai, mairūnai, kvepiantys erškėčiai, narcizai 
ir gvazdikai. Dvelkė švelnus vėjelis, ir visur sklaidėsi gėlių kvapas, 
o aš jaučiau didžiulę palaimą. 

Paskui aš išėjau uždaręs duris kaip buvo ir atvėriau trečiojo 
lobyno duris. Radau didelę salę, visą išklotą įvairiaspalviu 
marmuru, brangiaisiais grynuoliais ir puošniais akmenimis. Visur 
stovėjo rojaus medžio ir sandalmedžio narveliai, kuriuose čiul- 
bėjo paukščiai: lakštingalos, balandžiai, strazdai, purpleliai. Tai 
linksmino mano širdį, vijo šalin rūpesčius, ir aš pramiegojau šioje 
vietoje iki ryto. 

Kitą dieną atvėriau ketvirtąsias duris ir atsidūriau dar vienoje 
patalpoje, kur buvo keturiasdešimt slėptuvių su safyrais, topazais, 
smaragdais ir kitais brangiaisiais akmenimis, kurių neįmanoma 
apsakyti žodžiais. Mano protas buvo apstulbintas, ir aš sušukau: 
“Manau, tokių dalykų atsirastų ne kiekvieno karaliaus ižde!" Aš 
-buvau laimingas, nejaučiau jokio rūpesčio, tik galvojau: “Dabar 
aš esu savo amžiaus viešpats, aš turiu šiuos turtus ir Alacho 
malonę, man paklūsta keturiasdešimt merginų, kurios, be manęs, 
daugiau nieko neturi". 

Aš vaikščiojau iš vienos patalpos į kitą, kol praėjo trisdešimt 
devynios dienos. Per tą laiką apžiūrėjau visus lobynus, išskyrus 
tą, kur man buvo uždrausta eiti. Tačiau galvoje visą laiką 

knibždėjo mintis apie tą, paskutiniąją iš keturiasdešimties slėp- 
tuvių. Šėtonas, nelaimei, sugundė mane ją atidaryti, o aš 
neturėjau jėgų atsispirti (o kol baigsis sutartas laikas, bebuvo 
likusi viena diena). Ir štai priėjau prie tų durų ir atidariau jas. 
Įėjęs pajutau dvelkimą, kokio niekada anksčiau nebuvau 
užuodęs, tas kvapas apsvaigino mane, aš parkritau ir kokią 
valandą gulėjau be sąmonės. Po to atsigavau ir žengiau toliau. 
Visos grindys buvo nusėtos šafranu, stovėjo auksiniai šviestuvai 
ir gėlės, skleidžiančios muskuso ir ambros kvapus bei šviesą. 
Čia rūko du smilkytuvai, užpildyti alijošium ir ambra su 
medumi, visa patalpa buvo prisisunkusi šito kvapo. Čia aš 
išvydau juodą žirgą, tokį juodą, lyg naktis. Prieš jį buvo balto 
krištolo lovys, pilnas valyto sezamo ir antras toks - pilnas rožių 
vandens su muskusu. Žirgas buvo pabalnotas ir pažabotas, o 
balnas jo — iš raudonojo aukso. Pasigrožėjęs žirgu, tariau sau: 
“Čia turi būti kokia nors didelė paslaptis!" 

Šėtonas vėl pakurstė mane, ir aš išsivedęs žirgą sėdau ant 
jo, tačiau šis nepajudėjo iš vietos. Spustelėjau jį kojomis, bet jis 
ir tada liko stovėti; paėmęs rimbą kirtau žirgui, šis sužvengė, 
sukriokė ir lyg griaustinis dangumi nusirito. Staiga jam išdygo 
du sparnai, jis pakilo su manim į orą ir nuskrido, pasislėpęs nuo 
visų Žvilgsnių už debesų. Paskui jis nusileido ant stogo, numetė 
mane ir šmaukštelėjo uodega man per veidą taip, kad išmušė 
dešinę akį, kuri nutekėjo per skruostą. 

Žirgas nuskrido, o aš nusileidau nuo stogo ir radau tuos 
dešimtį luošų jaunuolių. Jie man pasakė: 

— Nebus čia tau nei vietos, nei jaukumo! 

- Štai ir aš tapau toks kaip jūs, duokite ir man dubenį su 
suodžiais, kad ir aš galėčiau išsiteplioti veidą ir sėdėti kartu su 
jumis, — paprašiau aš. 

— Prisiekiame Alachu, tu nesėdėsi pas mus, eik iš čia! — 
atsakė jie ir išvijo mane. 

Mano padėtis tapo liūdna, ir aš susimąsčiau apie savo būtį. 
Išėjau iš jų liūdna širdimi ir verkiančiomis akimis, tyliai rypuo- 
damas: “Sėdėjau visko pertekęs, bet plepumas mane pražudė!" 
Aš nusiskutau barzdą ir ūsus ir pasileidau klajoti po Alacho 
žemes. Alachas būvo man maloningas, ir po kiek laiko aš 
atvykau į Bagdadą - tai įvyko šį vakarą. 


139 


16 naktis 


Čia ir radau šiuos du, kurie stovėjo sutrikę, ir pasisveikinau 
sakydamas, jog esu svetimšalis. Jie taip pat atsakė esą svetim- 
šaliai. Taip ir susirinkome trise, akli dešinėm akim. Dabar, o 
ponia, tu žinai, kodėl aš nusiskutau barzdą ir praradau akį. 

— Keliauk sau sveikas! — pasakė jam namų šeimininkė, bet 
kalenderas atsisakė išeiti. 

— Neisiu, kol neišgirsiu štai jų pasakojimo, - ir parodė į 
kalifą, Džafarą ir Masrūrą. 

Šeimininkė paliepė: 

— Pasakokite ir jūs savo nutikimus! 

Džafaras išėjo į priekį - pakartojo jai tą pačią istoriją kaip 
ir durininkei prie įėjimo. Išklausiusi moteris pasakė: 

— Aš dovanoju jus vienas kitam. 

Visi išėjo ir kai atsidūrė skersgatvyje, kalifas paklausė ka- 
lenderus: 

— O žmonės, kurgi jūs dabar eisite, kai aušra dar neprašvito? 

— Prisiekiam Alachu, o mūsų pone, mes nežinome, kur eiti, 
— atsakė jie. 

Kalifas pakvietė: 

— Eime, pernakvosite pas mus! - ir paliepė Džafarui: - Imk, 
palydėk juos, o rytoj atvesk man, užrašysime visa, kas juos ištiko. 

Džafaras pakluso kalifui, o šis pakilo į savo rūmus, tačiau 
miegas jo tą naktį neėmė. Išaušus rytui, jis sėdo į valstybės sostą, 
sulaukė karalystės didžiūnų ir kreipėsi į Džafarą: 

— Atvesk man tas tris merginas, kales ir kalenderus. 

Džafaras visus atvedė pas kalifą, ir merginos suėjo už širmos. 
Džafaras kreipėsi į jas sakydamas: 

— Mes atleidome jums už tai, kaip jūs elgėtės su mumis 
nežinodamos, kas mes, bet dabar aš jums pranešu: jūs stovite 
prieš penktąjį kalifą iš al Abaso*ž palikuonių - Harūną ar Rašidą, 
kuris yra brolis Musialiui Hadžiui, o šis yra al Mahdžio Mucha- 
medo sūnus, o šis Abu Džafaro al Mansūro sūnus, o šis 
Muchamedo sūnus ir brolis As Safachui, Muchamedo sūnui. 
Pasakokite viską, ir tik teisybę! 


“ Al Abasas ibn Abd al Mutalibas - pranašo 
Muchamedo dėdė, Abasidų dinastijos pradininkas, valdęs 
rytinį kalifatą nuo 750 iki 1258 m., kai Bagdadą 
užėmė mongolai. 

Pirmosios 
moters pasakojimas 


Kai moterys išgirdo, kad Džafaras kalba tikratikių valdovo 
vardu, vyriausioji išėjo į priekį ir pasakė: 

— O tikratikių valdove, man nutiko istorija, kuri, jei būtų 
surašyta adatomis akių kampučiuose, tikriausiai taptų pamokymu 
besimokantiems ir patarimu tiems, kas klauso patarimų... 

Tuo tarpu išaušo rytas, ir Šachrazada nutraukė pasakojimą. 


Septynioliktoji naktis 


Kai atėjo septynioliktoji naktis, Šachrazada tęsė: 

Pasakojama, o laimingasai karaliau, kad moteris, stojusi prieš 
tikratikių valdovą, apsakė tokią savo istoriją. 

Šios dvi kalės - tai mano seserys. Mūsų buvo trys tikros 
seserys — vieno tėvo ir vienos motinos, o tos dvi merginos, ta, 
kuri su kirčių žymėmis, ir kita, pirkusioji pirkinius, - kitos 
motinos. Kai tėvas mirė, kiekviena pasiėmėm savo palikimo dalį. 
Po kelių dienų mirė ir mūsų motutė, palikusi tris tūkstančius 
dinarų, ir visos dukterys taip pat pasidalinome po tūkstantį. Aš 
buvau jauniausioji iš seserų. Abi mano seserys susikrovė kraičius 
ir išėjo už vyrų. Pagyveno kiek, o paskui abu vyrai prisipirko 
prekių, gavo iš savo žmonų po tūkstantį dinarų ir visi kartu 
išvažiavo, palikę mane vieną. 

Aš penkerius metus nieko nežinojau apie juos. Per tą laiką 
jų vyrai prašvilpė pinigus ir išsiskyrė — paliko žmonas svetimose 
žemėse. Tik po penkerių metų vyriausioji sesuo lyg elgeta grįžo 
pas mane. Ji buvo apsirengusi suplyšusiomis drapanomis ir 
susisupusi į seną purviną izarą. Jos padėtis buvo baisi. Iš pradžių 
aš jos neprisiminiau ir neatpažinau, bet paskui, kai viskas 
paaiškėjo, paklausiau: 

— Kaipgi tu atsidūrei tokioj padėty? 

— O sesute, žodžiai neturi jokios reikšmės! Kalamas** viską 
yra aprašęs, kas lemta. 


“ Pagal musulmonų tikėjimą Alachas pirmiausia sukūrė 
kalamą (plunksną), kuria iš anksto surašė visa, kas atsitiks 
ateityje, iki pat paskutinės baisiojo teismo dienos. 

Aš pasiunčiau ją į pirtį, aprengiau kitais rūbais ir pasakiau: 

— O sesute, tu būsi man vietoj tėvo ir motinos. Alachas 
palaimino man tekusį palikimą, aš jį padidinau ir puikiai gyvenu. 
Tu ir aš - tai viena ir tas pat. 

Aš buvau jai labai maloni, ir ji gyveno pas mane ištisus 
metus. Abiejų mūsų širdys buvo kupinos nerimo dėl trečiosios 
sesers. Bet praėjo kiek laiko, ir ši staiga parsirado. Ji buvo dar 
labiau nusigyvenusi nei vyriausioji sesuo. Aš parodžiau jai dar 
didesnę malonę nei pirmajai pražuvėlei, ir abi jos gavo iš manęs 
pinigų. 

Bet po kurio laiko jos pasakė man: 

— O sesute, mes norime ištekėti, nebeturime kantrybės ilgiau 
sėdėti be vyrų. 

— O, - atsakiau aš, - nieko gero moterystėje nėra! Gerą vyrą 
dabar nelengva rasti, ir vargu ar kas nors gero bus iš to jūsų 
noro. Juk kartą jau esate tai išbandžiusios. 

Bet jos neklausė ir ištekėjo be mano sutikimo, o aš vis tiek 
aprengiau jas iš savo lėšų ir globojau. Jos išvažiavo su savo 
vyrais ir kurį laiką gyveno drauge, bet po to vyrai paėmė iš jų 
viską, ką jos turėjo, ir pabėgo palikę jas. Seserys vėl sugrįžo pas 
mane pažemintos ir nelaimingos. Jos atsiprašė ir meldė: 

— Atleisk mums! Tu jaunesnė už mus amžiumi, bet tobulesnė 
protu! Mes daugiau niekada nė neužsiminsime apie vedybas! 
Priimk mus už tarnaites, kad turėtume bent duonos kąsnį. 

— Sveikos sugrįžusios, o sesutės, — atsakiau, — juk aš neturiu 
nieko brangesnio už jus. 

Aš gražiai jas priėmiau ir elgiausi su jomis pagarbiai — taip 
gyvenome metus. 

Vieną kartą man kilo noras plaukti laivu į -Basrą“. Aš paren- 
giau didžiulį laivą, prikrovėme ten prekių, produktų ir visko, ko 
galėjo prireikti kelionėje, ir paklausiau: 

— O sesutės, ar jūs norite likti namie, kol aš nuvyksiu ir grįšiu, 
ar plauksite su manim? 

— Mes keliausime su tavim, negalime tavęs palikti, - atsakė 
jos. 

“ Basra — uostas ir prekybos miestas Irake, į pietryčius 
nuo Bagdado, ties Tigro ir Eufrato žiotimis. 

Ir aš jas pasiėmiau drauge. Padalinau savo pinigus pusiau, 
pusę pasiėmiau, o pusę atidaviau saugoti sakydama: 

— Jeigu laivą ištiktų kokia nelaimė, bet liktume gyvos, tai 
grįžusios šį tą rasime, bus iš ko gyventi. 

Mes keliavome dieną naktį, mūsų laivas nukrypo nuo kurso, 
kapitonas pražiūrėjo kelią, ir laivas įplaukė ne į tą jūrą, kur taikėme. 
Bet mes kelias dienas to nežinojome. Dešimt dienų pūtė palankus 
vėjas, o paskui budintysis pakilo į stiebą apsidairyti. 

— Džiaukitės! - sušuko jis ir kai nusileido, patenkintas pasakė: 
—- Aš mačiau miesto kontūrus, jis panašus į nutūpusią balandėlę. 

Mes apsidžiaugėme, ir nepraėjo nė valanda, o prieš mus iš 
tolo sutvisko miestas. 

— Kaip vadinasi miestas, prie kurio mes artėjame? - paklau- 
sėme kapitoną, o jis atsakė: 

— Prisiekiu Alachu, nežinau! Aš niekada nesu matęs ir nė karto 
gyvenime nesu plaukiojęs šia jūra. Bet viskas gerai baigėsi, ir jums 
teliko įžengti į šį miestą. Pažiūrėkite, kaip pirks mūsų prekes; jei 
pavyks parduoti, parduokite ir pirkite viską, ko ten yra, o jei 
parduoti nepavyks, dvi dienas pailsėsim, papildysim atsargas ir 
išplauksim. 

Laivas prisišvartavo prie kranto, kapitonas išėjo į miestą ir po 
kurio laiko grįžęs pasakė: 

— Išlipkite, eikite į miestą ir stebėkitės Alacho kūriniais. 
Melskitės, kad būtumėt išgelbėtos nuo jo pykčio! 

Mes išėjome į miestą. Eidamos link miesto vartų, pamatėme 
prie jų žmones su lazdom rankose. Tačiau kai priėjome arčiau, 
supratome, kad jie užsitraukė Alacho pyktį - jie buvo virtę 
akmenimis! Įžengėme į miestą ir išvydome, kad viskas ten pavirtę 
juodais akmenimis ir nėra nė vieno gyvo žmogaus nei degančios 
ugnies. Nustėrusios ėjome per prekyvietes ir matėme, kad prekės 
nepaliestos, auksas ir sidabras kaip buvo, taip ir liko. Galvojome 
sau: “Čia greičiausiai slypi kas nors negera!" 

Mes išsibarstėme po miesto gatves, ir kiekviena iš mūsų, 
rankiodama pinigus ir audinius, užmiršo apie kitas. Aš pakilau 
į tvirtovę ir pamačiau, kaip ji puikiai įrengta. Įėjau į karaliaus 
rūmus: visi indai čia buvo iš aukso ir sidabro, pamačiau ir patį 
karalių, kuris sėdėjo tarp savo dvariškių, vietininkų ir vizirių. Jo 

rūbais galėjai tik stebėtis. Priėjusi arčiau pamačiau, kad jis sėdi 
soste, kuris išpuoštas perlais ir brangiaisiais akmenimis, o pats 
vilki aukso drabužiais, kurių kiekvienas akmenėlis švyti lyg 
žvaigždė. Aplink karalių stovėjo penkiasdešimt vergų, apsiren- 
gusių įvairiausiais šilkais, o rankose jie laikė plikus kardus. Visa 
tai išvydus, susijaukė man protas. Dar po kurio laiko aš įėjau 
į haremo patalpas ir pamačiau ant sienų užuolaidas, išsiūtas 
aukso juostomis. O karalienę radau gulinčią, jos rūbai buvo 
siuvinėti perlais, ant galvos —- vainikas su įvairiausiais akmenimis, 
ant kaklo - karoliai ir vėrinys. Visi jos rūbai ir papuošalai buvo 
išlikę tokie, kokie buvo, tačiau ją pačią Alacho rūstybė buvo 
pavertusi juodu akmeniu. 

Toliau radau atviras duris, o už jų buvo septyniais laipteliais 
pakylėta patalpa. Ji visa buvo grįsta marmuru ir išklota auksu 
siuvinėtais kilimais. Ten stovėjo kadaginis guolis, išdailintas 
perlais ir brangenybėmis, tarp jų ir dviem smaragdais, didumo 
sulig granatais. Virš guolio buvo nuleistas uždangalas, nubarstytas 
perlais. Už to uždangalo švytėjo kažkokia šviesa, o pakėlusi jį 
išvydau perlą, didumo sulig žąsies kiaušiniu, gulintį ant nedidelio 
suolelio. Tai jis degė lyg žvakė ir skleidė šviesą. Guolis buvo 
išklotas įvairiais nuostabiausiais šilkais, net akys raibo. Matydama 
šalia uždegtas žvakes, aš pamaniau: “jas kas nors turėjo uždegti!" 
Ėjau ir ėjau vis per naujus ir naujus kambarius, žiūrėjau, stebė- 
jausi, užsimiršau ir nuskendau mintyse. 

Kai stojo vakaras, norėjau išeiti, bet neberadau tų durų ir 
paklydau. Grįžau prie guolio su uždangalu, atsiguliau, užsiklojau 
antklode ir, perskaičiusi šį tą iš Korano, norėjau užsnūsti, bet 
nepajėgiau, mane ėmė kamuoti nemiga. O vidurnaktį išgirdau 
kažką gražiu, bet silpnu balsu skaitant Koraną! Apsidžiaugiau 
ir nuskubėjau ten, iš kur sklido balsas. Ėjau, kol priėjau kažkokią 
patalpą, tačiau durys į ją buvo uždarytos. Atsargiai pravėriau 
duris ir pamačiau maldyklą su mihrabu“. Joje kabėjo šviestuvai 
ir degė dvi žvakės, o ant patiesto maldų kilimėlio sėdėjo nuo- 
stabus jaunuolis; priešais jį gulėjo šventasis raštas, kurį jis balsu 
skaitė. Aš nustebau, kaipgi jis vienas iš viso miesto išliko gyvas, 


“ Mihrabas - niša mečetės ar šiaip patalpos, skirtos 
melstis, sienoje, rodanti, kurioje pasaulio 
pusėje yra Meka. 

įėjusi pasveikinau jį, o jis pakėlė akis ir atsakė į mano pasvei- 
kinimą. 

Aš pasakiau jam: | 

- Prašau tave viso to, ką tu skaitai Alacho knygoje, vardu 
atsakyti į mano klausimą. 

— O Alacho verge, - atsakė šisai, - papasakok man, kaip 
tu čia atsiradai, ir aš papasakosiu tau apie tai, kas atsitiko man 
ir šio miesto gyventojams ir kodėl aš išsigelbėjau. 

Aš papasakojau jam apie save, ir jis stebėjosi, o po to, kai 
dar kartą paklausiau apie. jį ir miesto gyventojus, išgirdau: 

— O sesute, duok man laiko! 

Jis užvertė rankraštį, įdėjo jį į atlasinį dėklą ir liepė man 
sėstis greta. Aš pažvelgiau į jį ir matau: jis panašus į švytintį 
delčios mėnulį, jis tobulo sudėjimo, švelnių šonų ir toks dailus, 
tarsi iš cukraus išlietas. Eilėmis apie tokį pasakyta: 


Astrologas kadaise į padangę žiūrėjo 
Ir žavingą jaunuolį tarb žvaigždžių pastebėjo. 


Dovanojo Saturnas jam plaukų juodą pluoštą, 
Apgamais muskusiniais puošė skaistų jo skruostą. 


Marso duotas raudonis ant jo skruostų liepsnojo, 
0 Šaulys jam blakstienų strėles dovanojo. 


Jam Merkurijus narsą įkūrė krūtinėj, 
O Meška - nuo akies negeros jauną gynė. 


Astrologas sumišo, tokį grožį išvydęs, 
Tamsią žemę bučiavo baltas mėnuo atklydęs. 


Visagalis Alachas buvo aptaisęs jį nuostabiais rūbais, blizgan- 
čiais ir dailiais tarsi jo skruostų pūkelis. O poetai taip kalba: 


Prisiekiu jo liemeniu ir jo blakstienom, 
Strėlėm jo akių, kur pražudė ne vieną. 


Prisiekiu jo galva ir šonais tvirtaisiais, 
Kakta jo baltąja, plaukais jo juodaisiais. 


Prisiekiu jo antakiais, kai mėnesiui šviečiant, 
Užvaldo mane jie - ir draudžia, ir kviečia. 

10. 1907 


Prisiekiu aš rožėm jo skruostų liebsningom 
Ir perlais dantų jo, ir lūpom aistringom. 


Prisiekiu kaklu jo, pečiais atlasiniais, 
Granatų žiedais ant baltos jo krūtinės. 


Prisiekiu jo kojom, kurios nenurimsta, 
Jo šonais švelniaisiais, kai meilė užgimsta. 


Prisiekiu jo odos šilku, jo gyvybe, 
Visa jam priklausančio kūno grožybe. 


Prisiekiu ranka jo dosnia ir teisingu 
Žodžiu jo, prisiekiu krauju jo kilmingu. 


Prisiekiu, kad muskusas kūną jo supa, 
Kad ambra mums dvelkia iš šybsančių lūpų. 


Net saulė, kur skaisčiai padangėje dega, 
Blausesnė galbūt už jo švytintį nagą. 


Aš pažvelgiau į jį, ir mano krūtinėje kilo tūkstančiai atodūsių, 
o mano širdį užplūdo meilė jam, bet aš tariau: 

— O mano pone, atsakyk į tai, ko aš tavęs klausiau. 

- Klausau ir vykdau, - atsakė jaunuolis. - Žinok, o Alacho 
verge, jog šis miestas - miestas mano tėvo, o jis — karalius, kurį 
tu matei soste, Alacho pykčio paverstą juodu akmeniu. Karalienė, 
gulinti po uždangalu, - mano motina. Visi miesto gyventojai 
buvo magai, garbinę ne visagalį valdovą, o ugnį. Jie prisiekdavo 
ugnim ir šviesa, tamsa ir karščiu, ir besisukančiu dangaus kupolu. 
Mano tėvas neturėjo vaikų, ir aš jam buvau pasiųstas jo gyve- 
nimo pabaigoj. Tėvas auklėjo mane, kol aš užaugau, ir likimas 
buvo man palankus. Pas mus gyveno senutė, turinti jau galybę 
metų, ji buvo musulmonė, slapta tikėjusi Alachu ir jo pasiuntiniu, 
o viešai pritarusi mano giminėms. Mano tėvas, matydamas jos 
ištikimybę ir teisingumą, pasitikėjo ja, rodė jai pagarbą ir vis 
labiau mėgo ją, tik jis manė, kad ji yra jo tikėjimo. Kai aš jau 
užaugau didelis, tėvas perdavė mane šiai senutei sakydamas: 
“Imk jį ir auklėk, mokyk mūsų tikėjimo pagrindų. Auklėk jį 
kaip reikiant ir visur būk su juo". 

O senutė išmokė mane islamo, išmokė apsiplovimo ir maldų, 
vertė kartoti Koraną ir kalbėdavo: “Nesilenk jokiam kitam 
dievui, išskyrus visagalį Alachą". O kai aš galutinai viską gerai 
išmokau, pasakė man: “Vaike mano, slėpk šitai, ką moki, nuo 
savo tėvo ir nesakyk jam nieko, kad jis tavęs neužmuštų". Aš 
ir nuslėpiau viską nuo tėvo, bet taip gyvenau neilgai, nes senutė 
numirė, o miestelėnų negarbingumas, nusikaltimai ir paklydimai 
vis augo. 

Ir štai vieną kartą jie išgirdo šauklį, visu balsu skelbiantį, lyg 
griausmu debesyse griaudžiantį: “O šio miesto gyventojai, 
atsimeskite nuo ugnies garbinimo ir nusilenkite Alachui, mielašir- 
dingam valdovui!" Šį balsą girdėjo visi gyventojai, jie išsigando 
ir susitelkė apie mano tėvą, kuris buvo miesto karalius. Jie 
klausinėjo: “Kas tai per griausmingas balsas, kurį girdėjome? 
Mes apimti baimės!“ Mano tėvas atsakė: “Tegu šis balsas 
nebaido, negąsdina jūsų ir tenenukreipia nuo jūsų tikėjimo". 
Žmonių širdims buvo malonūs mano tėvo žodžiai, jie ir toliau 
uoliai garbino ugnį ir tapo dar labiau nuodėmingi. 

Praėjus metams nuo tos dienos, kai pirmą kartą Žmonės 
išgirdo balsą, jis ir vėl pasigirdo, taip pat ir trečią kartą - dar 
po metų. Kassyk jis kartodavo tą patį. Tačiau žmonės elgėsi kaip 
ir anksčiau, kol juos pasiekė bausmė ir įtūžis iš debesų. Kartą 
užtekėjus aušrai, visi buvo paversti juodais akmenimis, kaip ir 
jų nešuliniai bei kitokie gyvuliai. Niekas iš miesto gyventojų 
neišsigelbėjo, išskyrus mane. Nuo tos dienos, kai šitai atsitiko, 
aš taip ir gyvenu: meldžiuosi, pasninkauju ir skaitau Koraną. Aš 
jau pavargau būti vienas, neturėdamas nieko, kas mane prablaš- 
kytų. 

Tada aš pasakiau jam (o jis pavergė mano širdį): 

— O jaunuoli, ar tu nenorėtum vykti su manim į Bagdado 
miestą, ten susitiktum su mokslininkais, įstatymų Žinovais, įgytum 
daugiau žinių, supratimo ir išminties. Žinok, jog tarnaitė, stovinti 
prieš tave, yra savo gentainių ponia, ji valdo daug vyrų, tarnų 
ir dvariškių. Aš turiu laivą, prikrautą prekių. Likimas atbloškė 
mus į šį miestą, štai todėl mes ir sužinojome apie jūsų nelaimę, 
o mudviem buvo lemta susitikti. 

Aš tol jį įkalbinėjau vykti kartu, taiksčiausi ir gudravau, kol 
jis sutiko ir pasiryžo tam... 

Tuo tarpu išaušo rytas, ir Šachrazada nutraukė pasakojimą. 
Aštuonioliktoji naktis 


Kai atėjo aštuonioliktoji naktis, Šachrazada tęsė: 

Pasakojama, o laimingasai karaliau, kad moteris tol įkalbinėjo 
jaunuolį vykti su ja, kol tas sutiko. | 

Ir tada, kalbėjo moteris, aš praleidau naktį prie jo kojų, iš 
džiaugsmo pati savęs nebepažindama. Išaušus rytui, mes paki- 
lome ir nuėjome į slėptuvės, paėmėme iš ten šiek tiek to, kas 
lengva nešti, bet brangiai kainuoja, ir nusileidome iš tvirtovės 
į miestą. Ten sutikome mano pavaldinius ir kapitoną, kurie 
ieškojo manęs. Pamatę mane, jie apsidžiaugė, o aš papasakojau 
jiems, ką mačiau, ir apie jaunuolį, ir apie tai, kodėl šis miestas 
užsitraukė Alacho pyktį ir kas per tai nutiko. Visi klausėsi labai 
susidomėję, na, o mano seserys, šios dvi kalės, kai pamatė su 
manim tą jaunuolį, ėmė pavydėti man. Jas apėmė piktumas, ir 
jos patyliukais ėmė regzti man pinkles. Po to visi sulipome į laivą 
džiaugdamiesi, tiesiog apkvaitę iš džiaugsmo, kad tiek visko 
įsigijome. O aš labiausiai džiaugiausi jaunuoliu. 

Palaukėme palankaus vėjo ir, jam papūtus, pakėlėme bures 
ir išplaukėme. Kartą sėdėjome kartu su seserimis ir šnekučia- 
vomės, o viena iš jų paklausė: 

— O sesute, ką tu veiksi su šiuo puikiu jaunuoliu? 

O aš atsakiau: 

- Tikiuosi pasilikti jį sau už vyrą. - Po to atsisukau į jaunuolį 
ir kreipiausi į jį: - O mano pone, aš norėčiau tau kai ką 
pasakyti ir prašau neprieštarauti man. Kai atvyksime į mūsų 
miestą, į Bagdadą, aš pasiūlysiu tau save kaip tarnaitę, kaip 
žmoną, ir tu būsi man vyras, o aš tau žmona. 

Jis atsakė: 

— Klausau ir vykdau! 

Tada aš vėl kreipiausi į seseris sakydama: 

— Nesmerkite manęs dėl šio jaunuolio, juk tai, ką kiekvienas 
iš mūsų įgijome, priklauso mums. 

Seserys sutiko su mano žodžiais, bet širdyje slėpė pyktį man. 

Vėjas buvo palankus, ir mes plaukėme nesustodami, kol 
išplaukėme iš Baimės jūros ir patekome į saugius vandenis. Dar 

po kelių dienų pasiekėme Bagdado miestą, jo sienos jau bolavo 
mums, bet užslinko naktis. Kai sumigome, mano seserys atsikėlė, 
paėmė mane iš lovos ir įmetė į jūrą, lygiai taip pat pasielgė ir 
su jaunuoliu. Šis nemokėjo gerai plaukti, prigėrė, ir Alachas leido 
jam tapti vienu iš kankinių. Geriau jau būčiau ir aš paskendusi 
kartu su juo, bet Alachas verčiau norėjo matyti mane išsigel- 
bėjusią. Kai aš atsidūriau vandenyje, Alachas pasiuntė man 
medinį baslį, aš sėdau ant jo, ir bangos tol blaškė mane, kol 
išmetė į salos krantą. 

Visą naktį aš ėjau per tą salą, o kai išaušo rytas, pamačiau 
ištryptą takelį; jis buvo tik pėdos pločio ir vedė iš salos į žemyną. 
Patekėjo saulė, aš išsidžiovinau rūbus, užkandau vaisių, augusių 
saloje, atsigėriau vandens. Po to žengiau į šį taką ir ėjau, kol 
priėjau žemyną. Iki Bagdado buvo likę apie dvi valandas kelio. 
Staiga matau: tiesiai į mane artėja gyvatė, stora lyg palmės 
kamienas. Ji greitai šliaužė link manęs, blaškydamasi čia šen, čia 
ten, o kai ji dar labiau priartėjo, pamačiau, kad jos liežuvis 
išsikoręs per visą sprindį, o ji pati velkasi per dulkes išsitiesusi 
visu ilgiu. Gyvatę vijosi drakonas, ilgas ir plonas kaip ietis, 
Gyvatė bėgo nuo jo šokčiodama čia kairėn, čia dešinėn, tačiau 
drakonas nustvėrė ją už uodegos. Gyvatei pabiro ašaros ir nuo 
greito bėgimo išsikorė liežuvis. Man pagailo gyvatės, ir aš 
paėmusi akmenį mečiau į galvą drakonui, kuris tuoj pat gavo 
galą, o gyvatė tuo tarpu išskleidė sparnus, pakilo į orą ir nu- 
skrido, dingo man iš akių. 

Aš sėdėjau nustebusi, kol pajutau nuovargį, mane apėmė 
snaudulys, ir aš ten pat užmigau. Kiek pamiegojusi pabudau ir 
radau prie savo kojų merginą, o su ja buvo dvi juodos kalės. 
Mergina trynė man kojas, aš susigėdusi atsisėdau ir paklausiau: 

— O sesute, kas tu? 

Ji atsakė: 

- Kaip greitai tu mane pamiršai! Aš esu ta, kuriai tu padarei 
gera ir parodei malonę užmušdama mano priešą. Aš - toji 
gyvatė, kurią tu išgelbėjai nuo drakono. Aš esu džinė, o tas 
drakonas - džinas; jis mano priešas, ir aš išsigelbėjau tik tavo 
padedama. Kai tu mane išgelbėjai, aš pakilau į orą ir nuskridau 
į laivą, iš kurio tave išmetė seserys, ir visa, kas buvo laive, 
perkėliau į tavo namus ir laivą paskandinau. O tavo seseris 

paverčiau juodomis kalėmis. Aš žinau visa, kas jums atsitiko, 
žinau ir kad jaunikaitis paskendo. 

Po to ji pakėlė mane ir kartu su šunimis nunešė ir nuleido 
ant mano namų stogo. Namie radau visą turtą, buvusį laive, 
niekas nebuvo dingę. O gyvatė prieš išnykdama dar pasakė: 

— Užkeikiu tave užrašu, įrėžtu žiede Suleimano, mūsų vieš- 
paties (taika jam!)! Jeigu tu kasdien neįkirsi kiekvienai iš jų trijų 
šimtų kirčių, aš ateisiu ir paversiu tave tokia pat kaip jos! 

Aš atsakiau: 

— Klausau ir vykdau! 

Ir nenustoju, o mano valdove, jų mušusi, nors gailiuosi jų, 
ir jos žino, kad aš nekalta dėl to, kad mušu, ir priima mano 
pasiteisinimus. Štai toks mano pasakojimas. 


Antrosios 
moters pasakojimas 


Kalifas nusistebėjo šiuo pasakojimu, o tada paklausė antrąją 
moterį: 

— Kodėl ant tavo kūno kirčių pėdsakai? 

Ir ji ėmė pasakoti: 

O tikratikių valdove, aš turėjau tėvą, jis numirė ir paliko man 
didelius pinigus. Netrukus aš ištekėjau už paties laimingiausio 
mūsų laikų žmogaus. Pragyvenau su juo metus, o po to jis mirė. 
Aš paveldėjau iš jo aštuoniasdešimt tūkstančių dinarų auksu — 
tokia buvo mano dalis pagal įstatymą - ir visus pranokau savo 
turtais. Apie mane plačiai pasklido gandas, aš įsigijau dešimt 
puikiausių apdarų, kurių kiekvienas kainavo po tūkstantį dinarų. 
Vieną dieną staiga pas mane įėjo senė: nukabusiais skruostais, 
išretėjusiais antakiais, išsprogusiomis akimis, aptrupėjusiais 
dantimis, spuoguotu veidu, užpūliavusiais vokais, dulkėta galva, 
žilais plaukais ir nušašusiu kūnu. Ji siūbavo į šonus, visa bespal- 
vė, iš nosies varvėjo — žodžiu, atrodė taip, kaip apie tokias 


pasakyta: 


Pikčiurna sena, jaunystėj ištvirkus, 
Mirties valandoj be reikalo virkaus. 

Tačiau ji gudri — ir tūkstančius mulų 
Parvest sugebės namo plonu siūlu. 


Įėjusi pas mane, senė pasisveikino, pabučiavo prieš mane 
žemę ir prakalbo: 

- Aš turiu našlaitę dukterį, šiandien vakare keliu jos vestuves 
ir žvalgytuves. Mes esame svetimšalės šiame mieste, nepažįstam 
nieko iš jo gyventojų, ir mūsų širdys suspaustos. Vardan Alacho, 
ateik į jos žvalgytuves, kad mūsų miesto ponios, išgirdusios, jog 
tu atėjai, taip pat ateitų. Taip užgydysi sužeistą dukters širdį, juk 
ji neturi nieko, išskyrus visagalį Alachą. 

Senė pravirko, pabučiavo man kojas ir pasakė eilėm: 


Atėjusi bagerbėt mus iš tiesų, 
Ir tai priversta pripažinti esu. 


Jei dingsite, niekas jau mums nepadės, 
Nes niekas čia jūsų pakeist negalės. 


Man kilo užuojauta ir gailestis, ir aš sutikau. 

— Klausau ir vykdau! — atsakiau jai. Ir dar pridūriau: —- Aš 
padėsiu tavo dukteriai, jei leis visagalis Alachas, aš parodysiu 
ją jaunikiui su savo drabužiais, papuošalais ir brangenybėmis. 

Senė apsidžiaugė, pasilenkė man prie kojų, kakta jas palies- 
dama, ir sušuko: 

— Teatlygina tau Alachas geru ir tepaguodžia tavo širdį, kaip 
tu paguodei manąją! Bet neskubėk su šia paslauga, o mano 
ponia, susiruošk vakarienei, o tada aš ateisiu tavęs. 

Ji išbučiavo man rankas ir išėjo. Aš viską susiruošiau ir 
pasipuošiau, vakare atėjo senė ir sako: 

— O ponia, miesto ponios jau susirinko, aš papasakojau joms, 
kad tu ateisi, visos labai apsidžiaugė ir dabar laukia tavęs. 

Aš pakilau, susisupau į izarą, pasiėmiau savo merginas, ir 
mes išėjome. Senė atvedė mus į skersgatvį, kuris buvo iššluotas 
ir palaistytas, čia dvelkė gaivus vėjelis. Priėjome aukštus skliau- 
tuotus vartus su marmuriniu kupolu, tvirtai besilaikančiu ant jų. 
O vartai šie vedė į rūmus, kurie kilo iš žemės lig pat debesų, 
o ant vartų buvo parašyti šie žodžiai: 

Aš bustas, statytas linksmybei be galo, 
Ne vieno širdis čia nuo meilės apsalo. 


Kieme tvenkinys žalią krantą skalauna, 
Jo vandenys rūpesčių purvą nuplauna. 


Aplinkui mane neapsakomas grožis: 
Narcizai ir mirtos, ramunės ir rožės. 


Priėjusi prie durų, senė pasibeldė, ir mums jas atvėrė. 
Atsidūrėme vėsioje patalpoje, išklotoje kilimais, čia degė švies- 
tuvai, greta stovėjo žvakės, visur buvo dailūs akmenys ir 
brangenybės. Perėjusios šią patalpą, pakliuvome į kitą, ne mažiau 
dailią, visą išklotą šilkais. Ant pakylos stovėjo kadagio guolis, 
išpuoštas perlais ir brangakmeniais. Virš guolio buvo nuleistas 
atlasinis uždangalas su segtukais. Nespėjome kaip reikiant apsi- 
dairyti, ir iš už uždangalo pasirodė jauna moteris. Aš dirstelėjau 
į ją, o tikratikių valdove, ir matau: ji dailesnė už pilnaties mėnulį, 
kakta švyti lyg auštantis rytas, kaip yra pasakęs poetas: 


Tu rūmų puošniausių verta, meile mano, 
Kaip tos, kurios rūmuos Chosrovų gyveno. 


Tas raustantis veidas man žada malonę, 
It kraujas gyvatės tie skruostai raudoni! 


Grakščioji, švelnioji, akim ilgesingom, 
Nestinga tau grožio, žavumo nestinga. 


Ir garbana ta, kur tau kaktą užkrito, 
Lyg skausmo naktis, virtus džiugesio rytu. 


Moteris nusileido nuo guolio, pasisveikino su manim ir ėmė 
kalbėti eilėmis: 


Kad žinotų mūs namas, kas atėjo svečiuotis, 
Tai norėtų ir bėdsakus to babučiuoti. 


Ir ištartų jisai, ir sušuktų laimingas: 
“Aš priimsiu visus, kas dosnus, gailestingas". 

Paskui ji atsisėdo ir pasakė: 

— O sesute, aš turiu brolį, jis pamatė tave kažkuriose vestu- 
vėse ar šventėje (o jis — jaunuolis, gražesnis už mane), ir jo širdis 
pamilo tave karšta meile, nes tu turi daugybę gerų savybių ir 
privalumų. Jis nugirdo, kad tu esi savo genties ponia, o jis taip 
pat yra savos genties vadas, ir panoro sujungti savo gyvenimą 
su tavuoju. Brolis ėmėsi šios gudrybės norėdamas, kad aš 
susitikčiau su tavim. Jis norėtų paimti tave į žmonas pagal 
papročius, nustatytus Alacho ir jo pasiuntinio, o čia juk nėra 
nieko smerktino. 

Tai išgirdusi aš supratau, kad šiuose namuose patekau į 
pinkles, ir atsakiau moteriai: 

— Klausau ir vykdau. 

"Tada ji apsidžiaugė, suplojo delnais, atsivėrė durys — ir įėjo 
jaunuolis, nuostabus savo jaunyste, dailiai apsirengęs, grakštus 
ir gražus, švytintis ir tobulas, švelnus ir dailus. Jo antakiai buvo 
lyg šaulio lankas, o akys kerėjo širdį. Būtų galima taip pasakyti: 


Savo veidu šviesiu Lyg mėnulis jis spindi, 
Laimė spėjo jį perlais brangiais padabinti. 


Alacho verti žodžiai to, kuris pasakė: 


Šlovė Alachui! Jis šviesus kaip saulė. 
Šlovė tam, kas jį atsiuntė pasaulin! 


Gražiausias jis šioj žemėje atrodo, 
Dėl jo visi jau kraustosi iš broto. 


Ant skruostų jam likimo parašyta: 
Už jį gražesnio nesurasi kito! 


Kai pamačiau, mano širdis palinko į jį, ir aš jį pamilau. Jis 
prisėdo šalia manęs ir mes truputį pasikalbėjome. Po to moteris 
suplojo rankomis antrą kartą, atsivėrė durys ir įėjo teisėjas su 
keturiais liudininkais. Jie pasisveikino ir susėdo. Mudu su jau- 
nuoliu pasirašėme vedybų sutartį, ir jie išėjo. Tada jaunuolis 
kreipėsi į mane sakydamas: 

— Palaimintas vakaras! - Po to pridūrė: - O mano ponia, 

aš noriu iškelti tau vieną sąlygą. 

— O mano pone, kas tai per sąlyga? 

Jis pakilo, atnešė man ištraukas iš Korano ir paaiškino: 

— Pažadėk, kad tu į nieką nežiūrėsi, išskyrus mane, ir niekuo 
nepiktnaudžiausi! 

Aš prisiekiau, jaunuolis labai apsidžiaugė ir apkabino mane, 
o mano širdį užplūdo meilė jam. Mums buvo padengtas vaišių 
stalas, mes valgėm ir gėrėm, kol pasisotinom, o atėjus nakčiai, 
jaunikaitis pasiėmė mane į lovą, ir mes ištisą naktį praleidome 
bučiniuose ir glamonėse. 

Džiaugsme ir laimėje pragyvenome mėnesį, o po to aš 
pasiprašiau jo išleidžiama į turgų - norėjau nusipirkti šiokių tokių 
audinių. Jis leido, ir aš susisupau į izarą, pasiėmiau tą senę ir 
vieną merginą ir mes išėjome. Aš prisėdau prie vieno jauno 
pirklio, kurį senė pažinojo, krautuvėlės. Senė paaiškino: 

—- Tai jaunas vaikinas, kuriam mirdamas tėvas paliko daug 
pinigų, ir dabar jis turi įvairiausių prekių. Ko tik paklausi, visko 
iš jo gausi. Niekas turguje neturi geresnių prekių nei jis. 

Po to ji kreipėsi į vaikiną: 

— Duok šiai poniai pačių brangiausių audinių, kokių tik turi. 

Jis atsakė: 

— Klausau ir vykdau! 

Senė ėmė jį visaip girti, bet aš ją nutraukiau: 

- Nebūtina mums jį girti, mes turime gauti iš jo tai, ko 
reikia, ir grįžti namo. Duok mums tai, ko prašėme, ir mes 
sumokėsime pinigus. 

Tačiau pirklys atsisakė ką nors imti sakydamas: 

- Tai jums šiandien priklauso kaip mano svečiams. 

— Jei jis neims pinigų, grąžink jam medžiagas, - pasakė senė, 
bet pirklys paprieštaravo: 

- Prisiekiu Alachu, aš nieko neimsiu iš tavęs! Visa tai yra 
mano dovana už vienui vieną bučinį. Jis man vertesnis už viską, 
ką turiu savo krautuvėlėje. 

Senė sumurmėjo: 

— Kokia tau nauda iš bučinio? - o po to pridūrė: - Tu 
girdėjai, dukra mano, ką pasakė jaunuolis? Tau nieko neatsitiks, 
jei jį pabučiuosi, o pati gausi tai, ką išsirinkai. 

Aš jai atsakiau: 

— Argi tu nežinai, kad aš esu prisiekusi? 

"Tada senė sugalvojo kitaip: 

— Leisk jam tave pabučiuoti, o pati tylėk, juk niekuo nenu- 
sikalsi, o viską gausi. 

Ji taip man viską gražiai piešė, kad aš ėmiau ir sutikau. 
Užsimerkiau ir prisidengiau nuo žmonių izaro kraštu. Jaunuolis 
pasilenkė ties mano veidu ir bučiuodamas smarkiai man įkando, 
liko net žymė veide, o aš netekau sąmonės. Senė laikė mane 
ant kelių, kol aš atsipeikėjau. Atsigavusi pamačiau, kad krau- 
tuvėlė užrakinta, o senė labai nusiminusi kalbėjo: 

— Tegu Alachas neleis įvykti blogiausiam! - Po to tarė man: 
— Eime namo. Suimk save į rankas, kad nebūtum apjuokta, o 
kai pareisi, gulk ir apsimesk, jog susirgai, ir užsiklok, kad 
nesimatytų veido. Aš atnešiu tau vaistų, išsigydysi šį įkandimą 
ir greit pasveiksi. 

Po kurio laiko aš pakilau, buvau labai susijaudinusi, mane 
apėmė baimė. Šiaip taip pasiekiau namus ir apsimečiau serganti. 
Kai atėjo naktis, staiga įžengė mano vyras ir paklausė: 

— Kas tau atsitiko per šį pasivaikščiojimą, o mano ponia? 

— Nesveikuoju, man skauda galvą, - atsakiau. 

O jis pažvelgė į mane, užsidegė žvakę ir prisiartinęs prie 
manęs paklausė: 

— Kas per žaizda tau ant veido, ir dar minkštoje vietoje? 

Aš atsakiau: 

— Kai šiandien ėjau pirkti audinių, malkų ryšuliu mane 
prispaudė kupranugaris ir sužeidė man žandą, juk gatvės šiame 
mieste siauros. 

— Rytoj pat eisiu pas valdovą ir pasakysiu, kad pakartų visus 
miesto medkirčius! — užsirūstino mano vyras. 

— Vardan Alacho, neprisiimk svetimos nuodėmės! Aš jojau 
ant asilo, šis suklupo, aš nukritau ir pataikiau ant šaknies, kuri 
apdraskė man veidą. Taip ir susižeidžiau. 

— Rytoj aš pamatysiu Džafarą Barmakidą ir papasakosiu jam 
visa tai. Jis užmuš visus šio miesto asilų varovus, - toks buvo 
mano vyro atsakymas. 

Aš mėginau ginčytis: 

— Tu nori visus juos pražudyti dėl manęs vienos, bet juk tai, 
kas man atsitiko, buvo nulemta paties Alacho. 

— Ne, aš būtinai tą padarysiu! — užsispyręs ginčijosi mano 
vyras. Jis jau pakilo eiti, o aš užpykau ir prisakiau jam šiurkščių 
žodžių. 

Tada, o tikratikių valdove, jis viską suprato ir pasakė: 

— Tu sulaužei priesaiką! 

Jis garsiai suriko, durys atsilapojo - ir įbėgo septyni juodi 
vergai. Mano vyras paliepė jiems ištempti mane iš lovos ir 
nublokšti viduryje kambario. Vienam vergui buvo liepta atsisėsti 
galvūgalyje ir laikyti mane už pečių, kitam sėsti ant kelių ir 
laikyti už kojų, o trečiasis priėjo prie manęs su kardu rankoje 
ir tarė mano vyrui: 

— O mano pone, aš kirsiu kardu ir sukaposiu ją, kiekvienas 
paimsime po gabalą ir įmesime į Tigro upę, kad ją suėstų žuvys. 
Toks tai yra atpildas tam, kas neištikimas meilės priesaikoms. 

Mano vyro įtūžis dar padidėjo, jis taip prakalbo: 


Jei teks mylimąja su kuo nors dalintis, 
Aš ją nužudysiu, nors reiks man kankintis. 


Aš jai basakysiu: “Numirki, gražuole! 
Jei kito geidi tu, tai meilė prapuolė“. 


Po to jis tarė vergui: 

— Kirsk jai, o Sadai! 

Išgirdęs tai, vergas atsisėdo ant manęs ir tarė: 

— O ponia, atlik atgailą ir pasakyk mums, ar turi paskutinį 
norą, nes tavo gyvenimui artinasi galas. 

Aš pasakiau jam: 

— O gerasis verge, duok man truputį laiko, aš tau kai ką 
paliksiu. 

Ir pakėlusi galvą apsidairiau, kokioje padėty atsidūriau ir kaip 
esu pažeminta po buvusios didybės, ir man ėmė byrėti ašaros, 
aš ėmiau graudžiai verkti. 

O mano vyras pykčio kupinu žvilgsniu pažvelgė į mane: 


Pasakyk tai, kuri tau balieka tik randą, 
Kai ji vietoj tavęs kitą vyrą suranda: 


“Man anksčiau negu tau nusivilti meile tenka, 
Ir vien to, kas įvyko, mano rūsčiui pakanka". 

Išklausiusi aš dar smarkiau pravirkau, pažvelgiau į jį ir ėmiau 


kalbėti: 


Už manąją meilę jus siūlot vien pyktį. 
Ramus jus, o aš negalėsiu užmigti. 


Tik nemigą mano akims jūs baliekat, 
Be jusų palaimos nerasiu aš niekad. 


Kadaise žadėjote meilę branginti, 
O šiandien jau norit manęs išsiginti. 


Jums meilę nekaltą vaikystėj baskyriau, 
Tad leiskit gyventi — aš tiek jau patyriau. 


Alacho vardu aš maldauju, bičiuli, 
Rašykit ant kapo: “Čia mylinti guli". 


Gal kas nusiminęs, pavargęs mylėti, 
Ateis prie to kabo manęs apgailėti. 


Baigusi kalbėti aš vėl pravirkau, o vyras išklausęs eiles dar 
labiau įpyko ir tarė: 


Mečiau ne iš gero aš mylimą savo, 
Deja, atvirkščiai — tai mane ji apgavo. 


Ji meilei dar vieną bičiulį pasiūlė, 
O man nereikėjo to kito bičiulio. 


Kai jis baigė, aš vėl prašiau maldavau, pati sau galvodama: 
“Pamėginsiu jį žodžiais paveikti, gal jis atleis, nežudys manęs, 
tegu ir paimtų viską, ką aš turiu". Pasiskundžiau tuo, ką jaučiu, 
ir vėl pasakiau eilėmis: 


Jei būtum teisingas, manęs bagailėtum. 
Bet išsiskyrimas vien akmenis mėto. 


Juk tu palikai meilės naštą man vienai, 
Net suknią nešioti sunkiau man kas dieną. 


Nekeista man žūti, bet keista man būna, 
Kai aš be tavęs dar jaučiu savo kiną. 

Pabaigusi kalbėti aš vėl pravirkau, o vyras šaukė ir barė 
mane, ir kalbėjo: 


Mane pamiršai, susiradusi kitą, 
O aš ne toksai, kaip jau buvo sakyta. 


Paliksiu tave, nes atstūmei mane tu, 
Gyvensiu galbūt be tavęs dar daug metų. 


Kaip tu, gal ir aš kada kitą sutiksiu, 
Bet kaltas dėl tavo kalčių aš neliksiu. 


Pabaigęs suriko vergui: 

—-Perkirsk ją pusiau ir išvaduok mus nuo jos, mums nebėra 
iš jos jokios naudos. 

Tačiau kol mes kalbėjomės eilėm, o tikratikių valdove (o aš 
buvau įsitikinusi, jog mirsiu, jau nemaniau, kad liksiu gyva, ir 
pasidaviau Alacho globai), atėjo toji senė. Dabar ji puolė 
jaunuoliui į kojas, pabučiavo jas ir pravirko: 

— O mano vaike, vardan to, kad aš tave auklėjau ir prižiū- 
rėjau, atleisk šiai moteriai! Ji nenusižengė tiek, kad būtų verta 
tokios bausmės! O tu - žmogus jaunas, ir aš bijau dėl tavęs, 
jei užsitrauksi nuodėmę. Juk pasakyta: žudikas neišvengs baus- 
mės. Ir kas tau ši purvina moteris? Palik ją, išmesk iš galvos ir 
iš širdies. 

Ji tol prašė, kol šis pagaliau sutiko pasakęs: 

— Aš atleidau jai, bet būtinai turiu palikti pėdsaką, kuris būtų 
matyti visą gyvenimą. 

Jis įsakė vergams, ir šie, prieš tai išrengę, nutempė mane ir 
paguldė ant žemės. Po to laikydami ištempę susėdo ant manęs. 
Tada jaunuolis pakilo, atsinešė rykštę ir ėmė mane pliekti. Mušė 
mane per nugarą ir šonus, kol netekau sąmonės ir jau maniau 
neliksianti gyva. Jis paliepė vergams, kai sutems naktis, paimti 
senę, kad rodytų kelią, ir nunešti mane į tuos namus, kur 
anksčiau gyvenau. Vergai padarė kaip liepti. Įmetė mane į mano 
buvusį kiemą ir pasišalino. Aš pragulėjau ten be sąmonės, kol 
išaušo rytas. 

Pradėjau atsargiai gydytis tepalais ir vaistais ir išgydžiau savo 
kūną, tik šonai taip ir liko rykšte nučaižyti, kaip tu matei. Taip 

sirgdama ir nekildama iš patalo praleidau keturis mėnesius, kol 
atsipeikėjau ir pasitaisiau. Aš buvau nuėjusi prie to namo, 
kuriame visa tai man atsitiko. Pasirodė, kad jis sugriuvęs, ir visą 
skersgatvį radau sugriautą nuo pradžios iki galo. Vietoj namo 
gulėjo šiukšlių krūva, ir aš nesupratau, kas atsitiko. Nuėjau pas 
savo seserį, tą, su kuria mes vieno tėvo, ir jau radau pas ją šias 
dvi juodas kales. Pasveikinau seserį ir papasakojau viską, kas 
man atsitiko, o ji tarė: 

— O sesute, argi gali kas pabėgt nuo lemties? Dėkok Alachui, 
kad buvai išgelbėta. - Ir pridūrė: 


Likimas toksai — nepraraski jėgų, 
Kai truksta tau meilės arba binigų. 


Po to ji papasakojo man apie save ir apie tai, kas atsitiko 
jai ir dviem jos seserims ir kuo visa tai baigėsi. Likome mudvi 
gyventi kartu, o paskui prie mūsų prisijungė ši moteris, kuri 
perka produktus. Ji kiekvieną dieną išeina ir superka visa, ko 
mums reikia dienai ir vakarui. Štai taip mes ir gyvenome iki tos 
nakties, kuri ką tik praėjo. Mūsų sesuo, kaip visada, išėjo 
apsipirkti ir visa tai, kas atsitiko, atsitiko todėl, kad atėjo šis 
nešikas ir trys kalenderai. Mes pasikalbėjome ir priėmėme juos, 
ir pagarbiai elgėmės. Po kurio laiko pasibeldė trys garbūs pirkliai 
iš Mosulo, ir juos mes taip pat priėmėme, bet su viena sąlyga, 
o jie mūsų nepaklausė. Bet mes jų nenuskriaudėm, tik išklausėm 
visų pasakojimus apie jų nuotykius, atleidome jiems, ir jie išėjo. 
O šiandien nespėjome nė susigaudyti, kaip atsidūrėme pas tave. 
Štai tokia mūsų istorija. 

Kalifas stebėjosi jų pasakojimu, liepė jį užrašyti ir saugoti jo 
saugyklose... 

Tuo tarpu išaušo rytas, ir Šachrazada nutraukė pasakojimą. 


Devynioliktoji naktis 


Kai atėjo devynioliktoji naktis, Šachrazada tęsė: 

Pasakojama, o laimingasai karaliau, kad kalifas liepė užrašyti 
šią nuostabią istoriją ir saugoti ją valstybės ižde. Po to jis tarė 
moteriai: 

- Ar žinai ką apie džinę, kuri užbūrė tavo seseris? 

— O tikratikių valdove, - atsakė moteris, - ji davė man keletą 
savo plaukų ir pasakė: “Kai tu panorėsi, kad aš atsirasčiau, 
sudegink vieną plaukelį; ir aš tuoj pat prisistatysiu, nors būčiau 
ir už Kafo kalnų nulėkusi". 

— Atnešk tuos plaukus, - paliepė kalifas. 

Moteris atnešė juos, ir kalifas sudegino vieną plaukelį. Visi 
išgirdo ūžesį ir traškesį, ir staiga priešais išdygo džinė. Buvo ji 
musulmonė ir tarė: 

- Ramybė tau, o Alacho sekėjau! 

Kalifas jai atsakė: 

- Ir tau ramybė, telaimina tave Alachas! 

Džinė pasakė: 

- Žinok, kad ši moteris parodė man malonę, ir aš negaliu 
jai neatsilyginti už tai. Ji išgelbėjo mane nuo mirties ir užmušė 
mano priešą. Kai aš pamačiau, ką jai padarė jos seserys, nuspren- 
džiau jas nubausti ir paverčiau šunimis, nors iš pradžių norėjau 
jas nugaluoti, bet paskui pamaniau, jog tai bus per skaudu mano 
geradarei. O dabar, jeigu tau norisi jas išvaduoti, o tikratikių 
valdove, aš jas išvaduosiu, nes gerbiu tave ir ją, aš juk musul- 
monė. 

— Išvaduok jas, —- paprašė kalifas,- o po to mes imsimės šios 
sumuštos moters, ištirsime jos istoriją, ir jei pasirodys, kad ji sakė 
tiesą, aš atkeršysiu tam, kuris ją nuskriaudė. 

Džinė pasakė: 

— O tikratikių valdove, aš tuoj pat jas išlaisvinsiu ir nurodysiu, 
kas padarė piktą darbą - įžeidė moterį ir paėmė jos pinigus. 
Tai padarė artimas tau žmogus. 

Džinė paėmė puodelį vandens, ištarė virš jo užkeikimo 
žodžius, kurių neįmanoma suprasti, ir aptėškė šunims snukius 
sakydama: “ Atgaukite savo pirmykštį žmogišką pavidalą! Ir abi 
kalės atvirto žmonėmis. Po to džinė papasakojo: 

— O tikratikių valdove, tas, kuris sumušė šią moterį, tai tavo 
sūnus al Aminas““, al Mamūno brolis. Jis išgirdo apie jos grožį 


“Al Aminas - Harūno ar Rašido sūnus ir įpėdinis, 
valdęs nuo 809 iki 813 m., kol jį nuvertė brolis al 
Mamūnas. Pastarojo valdymas, trukęs iki 833 m., 

buvo vienas iš puikiausių laikotarpių 
arabų kalifato istorijoje. 

ir puikumą ir gudrumu gavo ją į žmonas, tačiau teisėtu būdu. 
Jis nekaltas, kad ją sumušė. Jis iškėlė jai sąlygą ir gavo iš jos 
priesaiką. Manė, kad ji sulaužė priesaiką, ir norėjo ją nužudyti, 
bet pabijojo visagalio Alacho, todėl tik sumušė ir grąžino atgal. 

Tokia tad yra antrosios merginos istorija, o Alachas viską 
geriau žino. 

Išklausęs džinės žodžius, kalifas labai stebėjosi ir kalbėjo: 

—- Tebus pagarbintas visagalis Alachas, kuris pasiuntė man 
visa tai, kuris išvadavo šias dvi merginas iš burtų ir kančių, o 
man padovanojo šios moters istoriją! Prisiekiu Alachu, aš atliksiu 
tokį darbą, kuris po manęs taip pat bus užrašytas. 

Jis pasikvietė savo sūnų al Aminą ir išklausinėjo jį apie 
antrosios merginos istoriją. Al Aminas viską jam papasakojo, 
tada kalifas pasišaukė teisėjus ir liudininkus ir liepė atvesti tris 
kalenderus, pirmąją merginą ir jos dvi seseris, tas, kurios buvo 
užburtos. Jis išleido visas tris už trijų kalenderų, kurie pasakojo, 
jog buvę karalių sūnūs, ir padarė juos savo dvariškiais. Davė 
jiems visko, ko reikėjo, paskyrė algas ir apgyvendino Bagdado 
rūmuose. Sumuštąją moterį grąžino savo sūnui al Aminui, 
atnaujinęs jų vedybų sutartį. Davė daugybę pinigų ir liepė 
atstatyti tą namą dar gražesnį, negu buvo. O pats kalifas vedė 
supirkinėtoją. Permiegojo su ja naktį, rytą davė jai patalpą ir 
paskyrė vergių, kurios jai turėjo patarnauti. Paskyrė jai kasmė- 
nesines išmokas ir vietą tarp savo sugulovių. 

Žmonės stebėjosi kalifo didžiadvasiškumu, jo kuklumu ir 
išmintimi, o kalifas liepė užrašyti atminčiai visas jų istorijas... 

Dunjazada tarė savo seseriai Šachrazadai: 

— O sesute, prisiekiu Alachu, tai puiki ir graži pasaka, tokios 
niekas niekada nėra girdėjęs, bet papasakok man dar kitą istoriją, 
kad galėtume linksmiau praleisti šios bemiegės nakties likusią 
dalį. 

- Su mielu noru, jei karalius leis! — atsakė Šachrazada, ir 
karalius sušuko: 

— Pasakok savo istoriją tuojau pat. 

Pasakojimas 
apie tris obuolius 


Šachrazada pradėjo: 

Pasakojama, o laiko karaliau ir amžių valdove, kad kalifas 
Harūnas ar Rašidas kartą pasikvietė naktį savo vizirį Džafarą ir 
pasakė jam: 

- Aš noriu nusileisti į miestą ir išklausinėti žmones apie 
valdininkų elgesį. Kiekvieną, kuriuo jie skųsis, atleisime, o 
kuriuos girs — apdovanosime. 

— Klausau ir vykdau! - atsakė Džafaras, ir visi trys — kalifas, 
Džafaras ir Masrūras — išėjo ir patraukė per miestą. 

Jie vaikščiojo po gatves ir po prekyvietes, kol eidami kažku- 
riuo skersgatviu pamatė seną senutėlį. Ėjo jis iš lėto, kartu 
kalbėdamas: 


Man sako jie: “Kam gi tau žmonės kiti, 
Kai savo protu tartum mėnuo švieti?" 


O aš jiems: “Vėl basaka ta iš pradžios! 
Ko vertas tas protas, kai trūksta valdžios!" 


Ir jeigu norėtų mane užstalyt 
Su knygom, kurių nepaliaunu skaityt, 


Už valgio kąsnelį - neimtų manęs 
Juk niekas. Todėl ir velku grandines. 


Kol žmonės beturčiai, vargų prispausti, 
Liūdna jų būtis, ir lemtis jiems rūsti. 


Per vasarą slegia juos alkio našta, 
O žiemą krosnelė tiktai vos šilta. 

Net šunys varguolį aplenkia kely, 
Neliauna jį keikti minia įžuli. 


O kai pbasiskundžia dėl vargo dienų, 
Tai niekas negirdi jo žodžių liūdnų. 


Gyvenimas visas varguolio toksai, 
Ir vien tik karste bailsės gal jisai. 


Išgirdęs šiuos Žodžius, kalifas pasakė Džafarui: 

— Pažvelk į šį vargšą žmogų ir paklausyk jo eilių! Jos rodo, 
kad jis skursta. 

Kalifas priėjo prie žmogaus ir paklausė: 

— O seneli, koks tavo amatas? 

Tas atsakė: 

— O mano pone, aš esu Žvejys, turiu šeimą, šiandien išėjau 
iš namų vidurdienį ir iki pat šio laiko Alachas nieko nepasiuntė 
mano šeimai pramisti. Aš ėmiau niekinti pats save ir panorau 
kuo greičiau numirti. 

— Ar nenorėtum sugrįžti su mumis prie upės? — paklausė 
kalifas. — Stok ant Tigro kranto ir užmesk savo tinklą mano 
laimei. Kad ir ką ištrauktum, aš nupirksiu iš tavęs už šimtą 
dinarų. 

Žvejys apsidžiaugė tai išgirdęs ir sušuko: 

— Klausau! Aš grįžtu su jumis! 

Jie visi kartu nuėjo prie upės, žvejys užmetė tinklą, kiek 
palaukė ir patraukęs už virvės ištraukė jį. O tinkle pasirodė 
besanti sunki užrakinta skrynia. Kalifas davė Žžvejui šimtą dinarų, 
ir tas pasišalino. O Masrūras su viziriu pakėlė skrynią ir nunešė 
į rūmus. Jie uždegė žvakes (o skrynią pastatė priešais kalifą) ir 
priėję išlaužė užraktą. Viduje rado pintinę iš palmės lapų, užsiūtą 
gražiais vilnoniais siūlais. Jie perpjovė pintinę, rado ten gabalą 
kilimo, tame kilime — izarą, o po tuo izaru — jauną moterį, 
panašią į sidabro grynuolį, tačiau užmuštą ir sukapotą į gabalus. 

Kalifas tai pamatęs nusiminė, ašaros ėmė tekėti jo skruostais, 
ir jis pasakė Džafarui: 

— O šuniškiausias iš vizirių! Man valdant užmušinėjami 
žmonės ir metami į upę! Juk už tai aš turėsiu atsakyti prisikėlimo 
dieną. Aš būtinai atlyginsiu tam, kas užmušė šią moterį, ir 


nubausiu jį griežčiausia mirtimi! — Ir tęsė: — Prisiekiu savo 
giminės ryšiais su kalifais iš al Abaro sūnų, jei tu man neatvesi 
to, kuris ją užmušė, kad galėčiau teisingai jį nubausti, būtinai 
pakarsiu tave ant savo rūmų vartų. Ne tik tave, bet ir keturias- 
dešimt tavo giminaičių! 

Kalifas buvo įpykęs, o Džafaras liūdnas išėjo ir nusileido į 
miestą, galvodamas pats sau: “Iš kur aš galiu žinoti, kas užmušė 
tą moterį? O jeigu aš atvesiu ką nors kitą, jo mirtis slėgs mano 
sąžinę. Ką man daryti?“ 

Džafaras prasėdėjo namie tris dienas, o ketvirtąją kalifas 
atsiuntė vieną iš dvariškių jo pakviesti. Džafaras nuėjo pas kalifą, 
o šis paklausė: | 

— Kur moters žudikas? 

— O tikratikių valdove, nesu aš nužudytųjų prižiūrėtojas, kad 
žinočiau, kas žudikas,- atsakė Džafaras. 

Kalifas įtūžo ir liepė pakarti jį prie savo rūmų, be to, 
pasiuntė šauklį, kad skelbtų visose Bagdado gatvėse: “Kas nori 
pamatyti, kaip bus kariamas ant rūmų vartų Džafaras Barma- 
kidas, kalifo viziris, ir keturiasdešimt jo giminaičių Barmakidų, 
tegul ateina pažiūrėti!“ 

Iš visų gatvių ėmė rinktis žmonės pažiūrėti, kaip bus vyk- 
doma bausmė Džafarui ir jo giminaičiams, bet niekas nežinojo, 
už ką šie kariami. Buvo pastatytos kartuvės, atvesti pasmerktieji, 
ir visi ėmė laukti kalifo leidimo (o tas ženklas turėjo būti 
mostelėjimas nosinaite). Žmonės verkė Džafaro ir jo giminaičių. 

Tuo metu staiga pasirodė puikus, gražiai apsirengęs jau- 
nikaitis, jo veidas buvo nelyg mėnulis, akys kaip hurijos, kakta 
švytinti, skruostai rausvi, su švelniu pūkeliu ir apgamėliu lyg 
ambros taškelis. Jis tol brovėsi per minią, kol atsidūrė priešais 
Džafarą. 

— Tebūsi tu išgelbėtas nuo to, kad čia stovėtum, o emyrų 
pone ir vargšų guodėjau! — sušuko jis. - Tai aš užmušiau moterį, 
kurią jūs radote skrynioje! Pakark mane už ją, atlygink man! 

Džafaras, išgirdęs jaunuolio balsą, apsidžiaugė pasijutęs 
išgelbėtas ir nuliūdo dėl jaunuolio. Taip jie kalbėjosi ir staiga 
mato: kažkoks senas senas senis stumiasi per žmonių minią ir 
artėja prie jų. Jis priėjo prie Džafaro ir jaunuolio, pasisveikino 
ir tarė: 

— O viziri ir aukštasis pone, netikėk žodžiais, kuriuos tau sako 
šis jaunuolis! Iš tikrųjų ne kas kitas užmušė šią moterį, o tik aš! 
Nubausk mane, arba aš visagalio Alacho akivaizdoje pareika- 
lausiu tavęs atsakyti, jei to nepadarysi! 

Čia jaunuolis paprieštaravo: 

— O viziri, šis sukriošęs senis išėjo iš proto, pats nežino, ką 
kalba. Aš ją užmušiau! Bausk mane! 

— O mano vaike, - tarė senis, - tu jaunas ir trokšti gyvenimo 
malonumų, o aš esu gyvenimo nuvargintas senis. Savo gyvybe 
aš išpirksiu tave, tuo pačiu ir vizirį bei jo giminaičius. Ne kas 
kitas užmušė šią moterį, tik aš. Alacho vardu maldauju - greičiau 
mane pakark. Man nebėra gyvenimo be jos. 

Viziris buvo labai nustebintas, jis pasikvietė su savim jaunuolį 
ir senį ir pakilo pas kalifą. Čia pabučiavo priešais jį žemę ir ta- 
rė: 

— O tikratikių valdove, aš atvedžiau moters žudiką. 

— Kurgi jis? - paklausė kalifas. 

Džafaras atsakė: 

- Šis jaunuolis kalba, kad jis yra žudikas, o senis tvirtina, 
kad šis meluoja ir sako, kad užmušė jis. Štai jiedu abu prieš 
tave. 

Kalifas pažvelgė į jaunuolį, į senį ir paklausė: 

— Kuris iš jūsų užmušė moterį? 

— Aš, —- atsakė jaunuolis, bet senis jį pertraukė: 

— Niekas negalėjo jos užmušti, išskyrus mane! 

— Imk juos abu ir pakark, - paliepė viziriui kalifas, bet tas 
ėmė ginčytis: 

— Jeigu užmušė vienas iš jų, tai pakarti ir kitą nebus teisinga. 

— Prisiekiu tau tuo, kuris išaukštino dausas ir nudriekė žemę, 
tai aš užmušiau moterį, — tarė jaunuolis ir papasakojo nužu- 
dymo aplinkybes bei tiksliai apibūdino tai, ką kalifas rado pinti- 
nėje. 

Kalifas suprato, kad tikrai šis jaunuolis bus užmušęs moterį, 
ir stebėdamasis šiuo keistu dvejetu paklausė: 

— Dėl ko užmušei šią moterį ir kodėl tu pats prisipažįsti, nors 
tavęs niekas nekamantinėjo ir nemušė, kodėl pats atėjai čionai 
ir pasiprašei nubaudžiamas? 

— Žinok, o tikratikių valdove, - atsakė jaunuolis, - ši moteris 

buvo mano žmona ir mano pusseserė, o šis senukas - jos tėvas, 
mano dėdė. Aš vedžiau ją, kai ji buvo nekalta, ir Alachas man 
padovanojo per ją tris berniukus. Ji mylėjo mane ir prižiūrėjo, 
aš nieko blogo iš jos nepatyriau ir taip pat ją mylėjau. Šio 
mėnesio pradžioje ji sunkiai susirgo. Kviečiau jai daktarus, ir 
sveikata ėmė po truputį grįžti. Aš sumaniau ją nuvesti į pirtį, 
bet ji pasakė: “Man kai ko norisi prieš pirtį, tiesiog trokšte 
trokštu". “Klausau ir vykdau, — atsiliepiau aš, - kas gi būtų tai, 
ko tu nori?" - “Man norisi obuolio, — tarė ji, - aš jį pauostyčiau 
ir atsikąsčiau kąsnelį". 

Aš tuoj pat išėjau į miestą iš ėmiau ieškoti obuolių, bet 
neradau. Net jei vienas būtų kainavęs visą dinarą, tikriausiai 
būčiau nupirkęs. Man buvo labai nesmagu, ir aš parėjęs namo 
pasakiau žmonai: “O mano dėdės dukra, prisiekiu Alachu, aš 
nieko neradau". Ji nusiminė, o kadangi sirgo, tai jos sveikata 
tą vakarą gerokai pablogėjo. Visą naktį mąsčiau, o rytą išėjau 
iš namų ir patraukiau per sodus, bet niekur neradau obuolių. 
Sutikau seną sodininką ir paklausiau apie obuolius. Jis atsakė: 
“O mano vaike, dabar tai sunkiai gausi, obuolių nėra. Rastum 
nebent tikratikių valdovo sode, kuris yra Basroje. Jų turi sodi- 
ninkas, bet saugo juos kalifui". 

Grįžau namo, bet mano meilė jai ir prisirišimas paskatino 
leistis kelionėn. Aš ėjau ten ir atgal penkiolika parų, dieną naktį, 
ir parnešiau jai tris obuolius, kuriuos pirkau iš Basros sodininko 
už tris dinarus. Grįžau ir padaviau juos žmonai. Ji apsidžiaugė 
ir pasiliko juos. Jos liga ir karštinė buvo sustiprėjusi, ji negalavo 
dar dešimt dienų ir tik tada pasveiko. 

Aš išėjau iš namų, nuėjau į savo krautuvėlę ir pradėjau 
prekiauti. Vidurdienį žiūriu — eina pro šalį juodas vergas ir laiko 
rankose obuolį, vieną iš tų trijų, mano parvežtų, ir dar žaidžia 
su juo! “O gerasis verge, - paklausiau aš, - pasakyk, iš kur tu 
gavai šį obuolį, aš irgi norėčiau tokio pat". Jis nusijuokė ir 
pasakė: “Gavau jį iš mylimosios. Buvau išvykęs, o kai grįžau, 
radau ją sergančią ir beturinčią tris obuolius. Ji pasakė, kad jos 
vyras, tasai raguotasis, vykęs jų į Basrą ir nupirkę už tris dinarus. 
Ir aš paėmiau iš jos šį obuolį". 

Išgirdus šiuos žodžius, o tikratikių valdove, man akys aptemo. 
Aš pakilau, uždariau parduotuvę, grįžau namo ir pametęs galvą 


167 


19 naktis 


ir pykčio dirstelėjau į obuolius - bebuvo tik du! Paklausiau 
žmoną: “Kurgi trečiasis?" Ji atsakė: “Nežinau, nemačiau". Tada 
aš patikėjau vergo žodžiais, pasiėmiau peilį, priėjau prie jos iš 
už nugaros ir nieko nesakęs perpjoviau tuo peiliu jai gerklę. 
Atskyriau jos galvą nuo kūno, paskubom sudėjau viską į pintinę, 
uždengiau izaru, užsiuvau pintinę ir, uždengęs gabalu kilimo, 
sudėjau viską į skrynią. Užkėliau ją ant savo mulo ir nugabenęs 
prie upės savo ranka įmečiau ją į Tigrą. 

Alacho vardu maldauju tave, o tikratikių valdove, skubėk 
mane pakarti. Aš bijau, kad prisikėlimo dieną ji pareikalaus iš 
manęs atpildo. Po to, kai įmečiau ją į Tigro upę (to niekas 
nesužinojo), pamačiau, kad mano vyriausiasis sūnus verkia (o 
jis nežinojo, ką aš padariau jo motinai). “Ko tu verki, mano 
vaike?" - paklausiau jį, o jis atsakė: “Aš paėmiau vieną obuolį 
iš tų, kuriuos turėjo motina ir išėjau su juo Žaisti į skersgatvį 
pas brolius. Staiga aukštas juodas vergas pačiupo jį iš manęs ir 
paklausė, iš kur aš jį gavęs. “Jo važiavo ieškoti mano tėvas, — 
atsakiau aš, — ir parvežė jį iš Basros mano sergančiai motinai. 
Jis pirko tris obuolius už tris dinarus". Vergas pasiėmė obuolį 
ir nekreipė į mane dėmesio. Aš kartojau tuos pačius žodžius ir 
antrą, ir trečią kartą, bet vergas nežiūrėjo į mane, tik prilupo 
ir nusinešė obuolį. Aš išsigandau, kad mama įkrės man už 
obuolį, ir mes grįžome. Aš bijausi jos. Alacho vardu prašau tave, 
tėveli, nesakyk jai nieko, ji visai nusilps". 

Išgirdęs tokius vaiko žodžius, aš supratau, kad tas vergas 
sugalvojo apjuodinti mano žmoną ir kad ji užmušta nekaltai. Aš 
graudžiai pravirkau. Tuo metu priėjo šis senukas, mano dėdė 
ir jos tėvas, aš papasakojau jam viską, kas atsitiko, ir jis atsisėdęs 
šalia taip pat pravirko. Mes liejome ašaras iki vidurnakčio. 
Penkias dienas atgailavau, dar ir šiandien liūdesys ima dėl to, 
kad aš nekaltai ją užmušiau. Visa tai atsitiko per tą vergą. 
Vardan tavo protėvių, paskubėk ir užmušk mane - nėra man 
be jos gyvenimo. Noriu išpirkti jai padarytą skriaudą. 

Kalifas, išgirdęs tokį paaiškinimą, sušuko: 

— Prisiekiu Alachu, aš pakarsiu ne ką kitą, o tą prakeiktą 
vergą, ir būtinai tai padarysiu, tai išgydys kenčiantįjį ir pama- 
lonins didįjį valdovą... 

Tuo tarpu išaušo rytas, ir Šachrazada nutraukė pasakojimą. 

Dvidešimtoji naktis 


Kai atėjo dvidešimtoji naktis, Šachrazada tęsė: 

Pasakojama, o laimingasai karaliau, kad kalifas prisiekė 
pakarti ne ką kitą, o vergą, nes jaunuolis vertas išteisinimo. 
Kalifas kreipėsi į Džafarą: 

— Atvesk man tą prakeiktą vergą, per kurį visa tai atsitiko, 
o jei neatvesi, tai pats atsidursi jo vietoj! 

Džafaras nusileido į miestą verkdamas ir kalbėdamas pats 
sau: “Prieš mane stojo dvi mirtys, ne kiekvienas tai atlaikytų! 
Čia nieko nebeišgalvosi, gal tas, kuris išgelbėjo mane pirmąjį 
kartą, išgelbės ir antrąjį! Prisiekiu Alachu, neišeisiu iš namų tris 
dienas, o tikrasis Dievas tedaro kaip panorės!" 

Džafaras prabuvo namie tris dienas, o ketvirtąją susikvietė 
teisėjus bei liudininkus ir verkdamas atsisveikino su savo vaikais. 
Netrukus pasirodė kalifo pasiuntinys ir pasakė: 

— Tikratikių valdovas baisiai užsirūstinęs, jis pasiuntė tavęs 
atvesti ir prisiekė, kad sulig šia diena tu būsi pakartas. 

Išgirdęs šiuos žodžius, Džafaras pravirko. Jo vaikai, vergai 
ir visi, kas buvo namuose, taip pat pravirko. Baigęs atsisveikinti, 
Džafaras priėjo prie savo jauniausios dukters, kurią mylėjo labiau 
už kitus vaikus, prispaudė ją prie krūtinės, pabučiavo ir vėl 
pravirko iš gailesčio, kad turi ją palikti. 

Staiga jis pajuto jai už ančio kažką apvalų. 

— Kas ten tau užanty? - paklausė jis dukterį. 

— O tėveli, - atsakė ji, — tai obuolys, ant kurio užrašytas 
mūsų pono, mūsų kalifo vardas. Jį atnešė vergas Reihanas ir 
atidavė man, paėmęs už tai du dinarus. Aš turiu jį jau keturios 
dienos. 

Išgirdęs apie vergą ir apie obuolį, Džafaras apsidžiaugė, 
ištraukė obuolį ir atpažinęs jį sušuko: “Dieve, o artimiausias 
pagalbininke!" 

Jis liepė atvesti vergą, o kai tas prisistatė, paklausė: 

— Vargas tau, Reihanai, iš kur gavai šį obuolį? 

— Prisiekiu Alachu, o mano pone, - atsakė vergas, - melas 
išgelbsti /sykį, o tiesa išgelbsti du kartus. Šio obuolio aš nevogiau 
nei iš tavo namų, nei iš valdovo rūmų, nei iš tikratikių valdovo 
sodo. Prieš penkias dienas aš ėjau mieste kažkuriuo skersgatviu 
ir pamačiau Žaidžiančius mažylius. Vienas iš jų turėjo šį obuolį. 


Aš pastvėriau obuolį ir prilupau vaiką, o jis pravirko ir pasakė: 
“O jaunuoli, šis obuolys priklauso mano motinai, ji sirgo ir 
paprašė mano tėvą obuolio. Jis nuvyko net į Basrą ir parvežė 
tris obuolius už tris dinarus. Aš paslapčiom paėmiau vieną 
pažaisti". Jis verkė, bet aš nekreipiau dėmesio ir parsinešiau 
obuolį čionai, kur mano mažoji ponia paėmė jį iš manęs už du 
aukso dinarus. Štai kaip viskas buvo". 

Džafaras buvo nustebintas, jog moteris nužudyta per jo vergo 
kaltę, ir nusiminė, kad jo namams užtraukta gėda. Tačiau kartu 
jis džiaugėsi, kad pats išsigelbėjo, ir prakalbo eilėmis: 


Jei tarnas užtraukė tau negandą kokį, 
Tai sielos ramybei tu jį baaukoki. 


Juk tarną ir kitą namo barsivesi, 
O sielos kitos šiam pasauly nerasi. 


Jis paėmė vergą už rankos, nuvedė jį kalifui ir viską papasa- 
kojo. Kalifas buvo labai nustebintas ir juokėsi net atsilošdamas. 
Jis liepė užrašyti šią istoriją ir paleisti per žmones. Džafaras 
pasakė jam: 

— Nesistebėk, o tikratikių valdove, šiuo atsitikimu, tai nėra 
taip nuostabu, kaip pasakojimas apie vizirį Nu: ad Diną Alį 
egiptietį ir Šams ad Diną Muchamedą, jo brolį. 

— Klok! - sušuko kalifas, - koks gi nutikimas gali būti 
nuostabesnis už šį? 

— O tikratikių valdove, - atsakė Džafaras, aš papasakosiu tau 
tik su sąlyga, jei atleisi mano vergą nuo bausmės. 

— Jeigu tai bus įdomiau nei tai, kas atsitiko mums, aš dova- 
nosiu tau jo kraują, o jei nebus nuostabiau, užmušiu jį, — 
sumurmėjo kalifas. 


Pasakojimas apie 
vizirį Nur ad Diną ir jo brolį 
Žinok, o tikratikių valdove, pradėjo Džafaras, kažkada seniai 


seniai Egipto Žemėje gyveno sultonas. Jis buvo teisingas ir 
ištikimas, mylėjo varguolius, o pats mėgo leisti laiką mokytų vyrų 

apsupty. Jis turėjo protingą ir prityrusį vizirį, kuris gerai susigaudė 
šalies valdymo ir kitokiuose reikaluose. Tačiau jis buvo jau 
senutėlis ir turėjo du sūnus, panašius į du mėnulius - nebuvo 
jiems lygių grožiu ir puikumu. Vyresnįjį brolį vadino Šams ad 
Dinu Muchamedu, o jaunesnįjį - Nur ad Dinu Aliu. Jaunesnysis 
buvo dailesnis už vyresnįjį brolį, garsas apie jį sklido toli, daug 
kas atvykdavo į šio sultono žemes, kad išvystų jo grožį. 

Atsitiko taip, kad tas viziris numirė. Liūdėdamas jo sultonas 
atkreipė dėmesį į jo vaikus, priėmė juos pas save, apdovanojo 
ir pasakė: “Jūs tarnausite vietoj tėvo, tenenuliūsta jūsų širdys". 
Jie apsidžiaugė ir pabučiavo žemę prieš jį. Visą mėnesį priimi- 
nėjo užuojautas dėl tėvo mirties, o po to stojo tarnauti viziriais. 
Jų rankose, kaip kadaise tėvo, atsidūrė valdžia, ir kai sultonas 
panorėdavo keliauti, vienas iš jų turėdavo jį lydėti. 

Vieną kartą naktį (kai vyresniajam netrukus reikėjo išvykti 
su sultonu) broliai kalbėjosi, ir vyresnysis pasakė jaunesniajam: 

— O mano broli, aš noriu, kad mudu su tavim vieną vakarą 
vestume. 

— Daryk kaip išmanai, o mano broli, aš pritariu tam, ką tu 
sakai, — atsakė jaunesnysis. 

Po to vyresnysis tęsė: 

— Jei Alachas padės, mes paimsime į žmonas dvi merginas 
ir sueisime su jomis tą pačią naktį, ir jos pagimdys tą pačią 
dieną. Jei Alachas panorės, tavo žmona pagimdys berniuką, o 
mano - mergaitę, ir mes apvesdinsim juos vieną su kitu, ir jie 
taps vyru ir Žmona. 

— O mano broli, - paklausė tada Nur ad Dinas, - ko tu 
norėsi iš mano sūnaus kaip išpirkos už savo dukterį? 

Šams ad Dinas atsakė: 

— Už savo dukterį aš paimčiau iš tavo sūnaus tris tūkstančius 
dinarų, tris sodus ir tris kaimus, jei jaunuolis surašytų vedybų 
sutartį, nes be jos būtų negerai. 

— Kas per sąlygos?! - sušuko Nur ad Dinas, išgirdęs šiuos 
žodžius. - Ar tu nežinai, kad mes broliai ir kad mudu abu per 
Alacho malonę tapome viziriais ir užimame tokią pat padėtį? 
Tau tiktų siūlyti savo dukterį mano sūnui be išpirkos, o jeigu 
tau tai būtina, galėtume susitarti tik dėl žmonių akių. Tu gi Žinai, 
kad vyriškoji giminė vertesnė už moteriškąją, o mano vaikas 

vyriškos lyties ir mus žmonės prisimins per jį, o ne per tavo 
dukterį. 

— O kuo bloga mano duktė? - paklausė Šams ad Dinas. 

Nur ad Dinas paaiškino: 

— Juk neminės mūsų tarp emyrų dėl tavo dukters, nes ji 
moteris. Tu nori pasielgti su manim kaip toks vienas su kitu kad 
pasielgė. Sako, atėjo vienas toks pas savo draugą ir kreipėsi į 
ji pagalbos, o tas atsakė: “Vardan Alacho, patenkinsiu tavo 
prašymą, bet tik rytoj". 

Tada prašiusysis atsakydamas padeklamavo: 


Jei rytdienai reikalas koks atidėtas, 
Žinoki, kad nepajudės jis iš vietos. 


— Žiūriu, tu kvailioji ir savo sūnų keli aukščiau už mano 
dukterį, - pasakė jam Šams ad Dinas. - Be abejonės, tu nelabai 
protingas ir nepagarbiai elgiesi. Tu užsiminei apie vizirio vietos 
pasidalijimą, bet juk aš leidau tau tarnauti viziriu kartu su manim 
ir būti man lygų tik iš gailesčio, kad neliūdinčiau tavęs. O jei 
tu taip kalbi, prisiekiu Alachu, neleisiu už tavo sūnaus savo 
dukters, nors duotum tiek aukso, kiek ji pati sveria. 

Nur ad Dinas irgi užpyko ir atrėžė: 

— Aš taip pat neleisiu savo sūnui vesti tavo dukters. 

Šams ad Dinas atsikirto: 

— Nes aš nesutiksiu, kad jis būtų jos vyras! Jeigu man nerei- 
kėtų išvykti, aš tave kaip reikiant pamokyčiau, bet kai grįšiu iš 
kelionės - žiūrėk man! Aš tau parodysiu, ko verta mano sa- 
vigarba! 

Išklausęs brolio žodžius, Nur ad Dinas įtūžo, jo akys nebe- 
matė pasaulio, bet jis nuslėpė tai. Tą naktį jie praleido toliau 
vienas nuo kito, o kai išaušo rytas, sultonas iškeliavo į Gizą“? 
taikydamas link piramidžių, o viziris Šams ad Dinas lydėjo jį. 

Jo brolis Nur ad Dinas naktį praleido baisiausiai pykdamas, 
o rytą jis sukalbėjo rytinę maldą, nuėjęs į savo saugyklą pasiėmė 
maišelį ir prisipylė aukso. Jis prisiminė brolio žodžius, savo 
nusižeminimą prieš jį ir tarė: 


* Al Giza - nedidelis viduramžių miestukas į vakarus 
nuo Kairo. Dabar tai Egipto sostinės priemiestis. 


Keliauk — ir surasi, ką bametei andai. 
Dirbk - vien tik darbe savo laimę surandam. 


Tėvynėj neradęs nei džiaugsmo, nei laimės, 
Į svetimą šalį keliauki be baimės. 


Juk stovintys vandenys nieku pavirsta: 
Kol teka — jie skanūs, sustoję - pasmirsta. 


Jei mėnuo kas rytmetį nenusileistų, 
Tai niekieno akys regėt jo negeistų. 


Ir liūtas nugaištų, jei tingiai gulėtų. 
Strėlė, nepalikusi lanko, neskrietų. 


Po žemėm juk niekis ir klodai auksiniai. 
Ir rojaus medeliai — tik malkos tėvynėj. 


Kai kas tik svetur savo dalią suranda, 
Kad ji ir už auksą brangesnė, supranta. 


Pabaigęs eiles, Nur ad Dinas liepė vienam iš savo tarnų 
pabalnoti Nubijos mulą dygsniuotu balnu (mulas buvo keršas, 
aukštas lyg kupolas, jo balnas paauksuotas, kilpos indiško plieno, 
gūnia verta net pačių Chosrovų; jis panėšėjo į nuotaką, nuo 
kurios ką tik nuimta skraistė), liepė taip pat užmesti ant jo šilkinę 
gūnią ir maldos kilimėlį. Maišelį pakabino po kilimėliu. Po to 
jis atsisveikino su tarnais ir vergais sakydamas: “Noriu pajodinėti 
užmiestyje, keliausiu į Kaljubo“ pusę. Tris naktis nenakvosiu 
namie, tegul niekas iš jūsų neseka paskui mane, man širdis 
nerami". Tada skubiai sėdo ant mulo, išjojo iš Kairo ir pasuko 
į dykumą. Dar prieš vidurdienį jis jau buvo Belbeiso“? mieste. 
Nulipo nuo mulo, pailsėjo pats ir mului leido. Nusipirko šio to 
valgyti ir užkando. Po to dar įsigijo maisto atsargų sau ir pašaro 
mului ir paliko Belbeisą. 

Artėjant nakčiai, jis jau pasiekė miestą, kuris vadinosi as 


“ Kaljubas - miestas už dešimties kilometrų į šiaurę 
nuo Kairo. * Belbeisas (Bilbisas) ir As Suveida - 
miestai, sustojimo vietos pakeliui į Siriją. 

Suveida ir pasiliko ten nakvoti. Pavalgė, pasidėjo po galva 
maišelį, pasitiesė kilimą ir atsigulė miegoti pašto stoty. Ir tą naktį 
jį kamavo pyktis. Rytą jis sėdo ant mulo ir vijo jį tol, kol atvyko 
į Chalebo“? miestą. Apsistojo kažkokiuose užeigos namuose ir 
prabuvo ten tris dienas. Pailsėjo, pasivaikščiojo, o paskui panoro 
vykti toliau. Sėdo ant mulo ir išjojo nežinodamas, kurlink sukti. 
Jojo, kol pasiekė Basros miestą — bet pats to nežinojo — ir 
apsistojo užeigoje. Nukabino nuo mulo maišelį, pasitiesė kilimą, 
o mulą atidavė vartų sargui, kad pavedžiotų. 

Taip jau atsitiko, kad tuo metu Basros viziris sėdėjo prie savo 
rūmų lango ir pamatė vedžiojamą gražų mulą, o ant jo — 
brangias kamanas. Viziris pamanė, jog tai sultono svitos mulas, 
kokiais jodinėja viziriai ir karaliai. Jis nieko nesuprato, todėl 
paliepė vienam iš savo tarnų atvesti tą vartų sargą. 

Tarnas atvedė vartų sargą, šis išėjo į priekį ir pabučiavo 
žemę, o viziris (jis buvo labai senas) paklausė: 

— Kas šio mulo šeimininkas? 

— O mano pone, - atsakė vartų sargas, - šio mulo savininkas 
- labai dailus jaunikaitis, jis didingas, garbus ir yra iš pirklių 
giminės. 

Išgirdęs tai, viziris greitai pakilo ir nuskubėjo į užeigą. Kai 
Nur ad Dinas pamatė, kad pas jį ateina viziris, pašoko jo pasitikti 
ir pasveikino. Viziris taipogi pasisveikino, nulipo nuo arklio, 
apkabino Nur ad Diną, pasisodino jį greta ir paklausė: 

— O mano vaike, iš kur tu atvykai, ko tu čia ieškai? 

— O valdove, - atsakė Nur ad Dinas, - aš atvykau iš Kairo. 
Buvau tenykščio vizirio sūnus, bet jis jau kuris laikas, kai 
persikėlė visagalio Alacho karalystėn. - Ir Nur ad Dinas papa- 
sakojo viziriui, kas su juo atsitiko, ir pridūrė: - Nusprendžiau 
nė už ką negrįžti, kol neaplankysiu visų miestų ir šalių. 

— O mano vaike, - pasakė viziris išklausęs jo kalbos, - 
neklausyk savo širdies: tau grės pavojai, žemės čia apleistos, ir 
aš bijau, kad tavęs neištiktų kokia pikta lemtis. 

Po to jis paėmė Nur ad Dino maišelį ant savo arklio, 
nepamiršo ir gūnios bei kilimėlio, ir parsivedė Nur ad Diną pas 
save į namus. Apgyvendino jį puošnioje menėje, rodė jam 


* Chalebas (Alepas) - miestas šiaurės Sirijoje. 

pagarbą ir malonę ir pajuto jam didelę simpatiją, todėl pasa- 
kė: 

— O vaike mano, aš jau pasenau ir neturiu sūnų, bet Alachas 
davė man dukterį, grožiu lygią tau. Aš neprileidau prie jos 
daugelio jaunikių, bet tu man kritai į širdį. Ar nesutiktum imti 
mano dukterį tarnaite, kad ji rūpintųsi tavim, o tu būtum jos 
vyras? Jei sutiksi, aš nueisiu su tavim pas Basros sultoną ir 
pasakysiu: “Štai mano brolio sūnus", - ir padarysiu taip, kad 
tu būtum paskirtas viziriu į mano vietą, o aš liksiu sėdėti namie, 
esu jau senas. 

Išklausęs Basros vizirio žodžius, Nur ad Dinas nulenkė galvą 
ir tarė: 

— Klausau ir vykdau. 

Viziris apsidžiaugė, liepė tarnams nešti valgį ir papuošti didįjį 
priėmimų kambarį, kur paprastai vykdavo emyrų vestuvės. Paskui 
jis sukvietė savo draugus, karalystės didžiūnus, Basros pirklius 
ir kai visi susirinko, paskelbė: 

- Aš turėjau brolį, jis buvo viziriu Egipto žemėse. Alachas 
jam siuntė du sūnus, o man, kaip žinote, dukterį. Mano brolis 
pageidavo, kad išleisčiau savo dukterį už vieno jo sūnų, ir aš 
sutikau. Kai mano dukrai atėjo laikas tekėti, jis atsiuntė vieną 
iš savo sūnų, štai šį jaunuolį. Dabar nusprendžiau parašyti jo 
vedybų su savo dukterimi sutartį, ir jis apsigyvens mano na- 
muose, nes jis geresnis nei kas nors svetimas. Paskui, jei norės, 
galės pasilikti su manim, o jei panorės išvykti, tai išsiųsiu jį kartu 
su savo dukterim pas jo tėvą. | 

Visi pritarė, kad jis gerai nusprendęs, ir pažvelgė į jaunuolį, 
ir jis jiems patiko. Viziris pakvietė liudininkus ir teisėjus, ir surašė 
sutartį, ir buvo uždegti smilkalai, ir geriamas saldus gėrimas, 
šlakstoma rožių vandeniu, o paskui visi išėjo. Viziris liepė savo 
tarnams nuvesti Nur ad Diną į pirtį, davė jam savus rūbus, 
rankšluosčius, taures, smilkykles ir visa, ko jam reikėjo. Kai Nur 
ad Dinas išėjo ir apsirengė, jis buvo panašus į mėnulį ketu- 
rioliktąją mėnesio dieną. Po pirties Nur ad Dinas sėdo ant mulo 
ir nesustodamas nujojo į vizirio rūmus. Įėjęs pabučiavo viziriui 
ranką ir pasveikino jį... 

Tuo tarpu išaušo rytas, ir Šachrazada nutraukė pasakojimą. 

Dvidešimt pirmoji naktis 


Kai atėjo dvidešimt pirmoji naktis, Šachrazada tęsė: 

Pasakojama, o laimingasai karaliau, kad viziris pakilo pasitikti 
Nur ad Dino, pasveikino jį ir tarė: 

— Eik šį vakarą pas savo žmoną, o aš rytoj vyksiu pas 
sultoną. Telaimina tave Alachas. 

Ir Nur ad Dinas įėjo pas savo žmoną, vizirio dukterį. 

Taip klojosi Nur ad Dinui. O jo brolis kurį laiką keliavo su 
sultonu ir nebuvo namie. Grįžęs neberado brolio, ėmė klausinėti 
tarnus, ir šie jam pasakė: 

— Tą dieną, kai tu išvykai su sultonu, jis sėdo ant šventiškai 
papuošto mulo ir pasakė: “josiu Kaljubo pusėn ir nebūsiu namie 
dieną ar dvi. Nerimas krūtinę spaudžia, nenoriu, kad kas nors 
sektų man įkandin!" Ir nuo to laiko iki šios dienos mes nieko 
apie jį negirdėjom. 

Sams ad Dinas nuliūdo dėl šio išsiskyrimo, nusiminė, kad 
dingo brolis, ir tarė sau: “Visa tai dėl to, kad aš užrikau ant 
jo tą vakarą! Tai giliai smigo jam į širdį, ir jis leidosi į kelią. 
Būtinai reikia pasiųsti ką nors jam iš paskos!" 

Jis pranešė apie tai sultonui, kuris parašė raštus ir pasiuntė 
pašto pasiuntinius pas savo vietininkus visose žemėse. Tačiau Nur 
ad Dinas per tas dvidešimt dienų buvo nukeliavęs labai toli, tad 
kad ir kiek jo ieškojo, niekas neišgirdo jokios žinelės apie jį ir 
turėjo grįžti namo. 

Šams ad Dinas užsispyrė surasti brolį ir vis mąstė: “ Aš 
peržengiau ribas, kai kalbėjomės apie mūsų vaikų vestuves. O, 
ir reikėjo gi taip atsitikti! Tai vis per mano neprotingumą ir 
neįžvalgumą". 

Neilgai trukus jis pasipiršo vieno Kairo pirklio dukteriai. 
Pasirašė vedybų sutartį ir įėjo pas savo žmoną. Taip atsitiko, kad 
Šams ad Dino vestuvės vyko tą pačią naktį, kai Nur ad Dinas 
įėjo pas savo žmoną - Basros vizirio dukterį. Tokia buvo visa- 
galio Alacho valia! 

Viskas atsitiko taip, kaip broliai buvo kalbėję: jų žmonos 
pastojo, ir Šams ad Dino, Kairo vizirio, žmona pagimdė dukterį, 
už kurią gražesnės nebuvo visame Kaire, o Nur ad Dino žmona 
pagimdė berniuką, už kurį puikesnio tais laikais nebūtum radęs, 

kaip yra pasakęs poetas: 


O, koks jis grakštus! Garbanos, kakta - 
Lyg juoda naktis ir diena balta. 


Apgamo taip pat neišbeik, širdie: 
Juodas taškas tai šviesiame Žiede. 


O kitas yra pasakęs: 


Jei gražuolę atvestum ir barodytum jį, 
Savo gražiąją galvą ji nuleistų drovi. 


Jei baklaustum: “Ar tokį matei tu anksčiau?" 
Atsakytų, be abejo: “Ne! Nemačiau". 


Nur ad Dinas pavadino sūnų Bedr ad Din Hasanu. Vaiko 
senelis labai džiaugėsi juo, iškėlė šventę ir vaišes, vertas karalių 
vaikų. O po to viziris nuvedė Nur ad Diną pas sultoną. Ten 
šisai pabučiavo žemę prieš sultoną, buvo mandagus, iškalbus, 
tvirtas širdimi, puikus ir maloningas ir pasakė šias eiles: 


Buk amžinai laimingas, bone mano! 
Gyvenk, kol tamsis ir šviesa gyvena. 


Kai apie tavo darbus kas byloja, 
Tai šoka laikas ir likimas ploja. 


Sultonas pasitiko juos, padėkojo Nur ad Dinui už tai, ką jis 
pasakė, ir paklausė savo vizirį: 

— Kas šis jaunikaitis? 

Ir viziris jam atsakė: 

— Tai mano brolio sūnus. 

— Kaipgi jis tavo brolio sūnus, o mes iki šiol nieko apie jį 
negirdėjom? - paklausė sultonas. 

Viziris paaiškino: 

— O valdove, aš turėjau brolį vizirį Egipto žemėse. Jis mirė 
ir paliko du sūnus, vyresnysis stojo vietoj jo viziriu, o štai šis, 
jaunesnysis sūnus, atvyko pas mane. Aš jau anksčiau buvau 
prisiekęs, kad išleisiu savo dukterį tik už jo, ir dabar juos 
apvesdinau. Jis jaunas, o aš jau sukriošęs senis, nusilpo mano 

klausa ir neliko buvusio nuovokumo, tad norėčiau, o valdove, 
sultone mūsų, kad tu priimtum jį į mano vietą. Juk tai mano 
sūnėnas ir mano dukters vyras, jis vertas vizirio vietos, nes 
protingai sprendžia reikalus ir yra apdairus. 

Sultonas pažiūrėjo į Nur ad Diną, šis jam patiko, ir išpildė 
vizirio prašymą. Paskyrė jį viziriu, liepė jam duoti puikiausius 
drabužius, vieną iš savo mulų ir paskyrė jam išmokas bei 
atlyginimą. Nur ad Dinas pabučiavo sultonui ranką ir grįžo su 
uošviu atgal į savo namus. Jie abu buvo be galo linksmi ir 
kalbėjo: “Tai laimingas burtas teko naujagimiui!" O kitą dieną 
Nur ad Dinas nuėjo pas valdovą, pabučiavo žemę ir tarė: 


Laimingas būki tu kasdien iš naujo, 
Į sėkmę ženk, nors priešai kenkt neliauja. 


Tebus tau tik laimingos dienos duotos, 
O tavo priešininkams — vien tik juodos! 


Sultonas įsakė jam sėsti į vizirio krėslą. Ir Nur ad Dinas ėmė 
tvarkyti reikalus, taikyti susiginčijusius Žmones, daryti viską, ką 
paprastai daro viziriai. Sultonas stebėjo jį ir džiaugėsi jo elgesiu, 
protu, nuovoka ir mokėjimu tvarkytis. Jis pamilo jį ir ėmė laikyti 
artimu žmogumi. O kai darbai baigėsi, Nur ad Dinas grįžo 
namo, papasakojo viską uošviui, ir senis džiaugėsi. Nur ad Dinas 
ir toliau darbavosi viziriu, nepalikdavo sultono nei dieną, nei 
naktį. Sultonas padidino jam atlyginimą ir kitas išmokas, taigi 
Nur ad Dino padėtis pagerėjo. Jis įsigijo laivų, kurie plaukiojo 
su prekėmis, jo namuose atsirado vergų ir belaisvių. Jis įdirbo 
žemę keliose vietovėse, įrengė drėkinimo sistemas ir užveisė 
sodus. 

Kai jo sūnui Hasanui suėjo ketveri metai, mirė senasis viziris. 
Nur ad Dinas surengė puikų atsisveikinimą ir gražiai jį palaidojo. 
Kai sūnus sustiprėjo ir sulaukė septynerių metų, tėvas nusamdė 
jam mokytoją, kuriam pavedė išmokyti jį skaityti, liepė visaip 
lavinti jį ir gražiai auklėti. Mokytojas išmokė jį skaityti ir privertė 
įsigyti naudingų žinių. Hasanas daugelį metų kartojo Koraną, 
augo ir darėsi vis gražesnis ir lieknesnis, kaip yra pasakyta: 


Mėnulis grožio jam jaunam pavydi, 
Ir ryto saulė kaip jo skruostai žydi. 

Nerasi tokio, nors apeisi Žemę: 
Pasaulis visas jo grožybę semia. 


Mokytojas auklėjo jį tėvo rūmuose, ir Hasanas visai iš ten 
neišeidavo. 

Ir štai vieną dieną tėvas, viziris Nur ad Dinas, aprengė jį 
vienais iš puošniausių drabužių, pasodino ant puikaus mulo ir 
abu nuvyko pas sultoną. Valdovas pažiūrėjo į Hasaną Bedr ad 
Diną, vizirio Nur ad Dino sūnų, ir šis jam patiko. O karalystės 
žmonės buvo priblokšti jo grožio, kai jis jojo su tėvu pas sultoną. 
Daugelis susėdo pakelėj ir laukė, kada jis vyks atgal, kad galėtų 
dar kartą pažvelgti į jo dailumą ir grakštų stotą, kaip pasakyta: 


Astrologas kadaise į padangę žiūrėjo 
Ir žavingą jaunuolį tarp žvaigždžių pastebėjo. 


Ir pamatė: Dvyniai, pritrenkti jo buikumo, 
Grožio dovanas bėrė ant jo sbindinčio kūno. 


Dovanojo Saturnas jam plaukų juodą pluoštą, 
Apgamais muskusiniais puošė skaistų jo skruostą. 


Marso duotas raudonis ant veidų jo liepsnojo, 
O Šaulys jam Dlakstienų strėles dovanojo. 


Jam Merkurijus narsą įkūrė krūtinėj, 
O Meška - nuo akies negeros jauną gynė. 


Astrologas sumišo, tokį grožį išvydęs, 
Tamsią žemę bučiavo baltas mėnuo atklydęs. 


Sultonui taip patiko Hasanas, kad jis liepė jo tėvui viziriui 
visada atsivesti jį, ir tėvas sutiko. 

Nur ad Dinas su sūnumi grįžo namo ir po to kasdien jį 
atsivesdavo drauge. 

Kai berniukui sukako penkiolika metų, viziris Nur ad Dinas 
susirgo iš pasišaukęs sūnų tarė: 

— O mano vaike, žinok, kad šis pasaulis — laikinas būstas, 
o būsimasis gyvenimas amžinas. Aš noriu duoti tau kelis nuro- 
dymus, klausyk, ką tau sakysiu, ir gerai įsidėmėk sutelkęs visą 
protą. 

Ir jis ėmė jį mokyti, kaip elgtis su žmonėm ir būti apdairiam. 
Paskui Nur ad Dinas paminėjo brolį ir gimtąsias vietas ir apsi- 
verkė prisiminęs išsiskyrimą. Po to nusišluostė ašaras ir pasakė 
eilėmis: 


Jei vienatvė prailgs, kaip mums žodį surasti? 
Jei užklups ilgesys, kur keliai turi vesti? 


Gal žygūną pasiųst, kad mūs gėlą išlietų? 
Bet vargu aistrą jis išsakyt sugebėtų. 


Ar kentėti tylom? Bet, žinios nesulaukęs, 
Neilgai gal gyvens mūsų mylimas draugas. 


Jis gyvens ir ilgėsis, ir liūdės toly vienas, 
Karštos ašaros vilgys jo tamsiąsias blakstienas. 


O, pradingęs be ženklo, iškeliavęs į tolį, 
Bet gyvenantis mano svajonėj lig šiolei! 


Ar sutiksiu tave? Ar minėsi lig karsto 
Mano priesaką šventą, mano bažadą karštą? 


Ar jau tu užmiršai, kaib žadėjai mylėti ? 
Ar reikės man vienatvėje ašaras lieti? 


Ak! Jei meilė suves mus prie savojo stalo, 
Priekaištausim abu viens kitam mes be galo. 


Baigęs jis vėl kreipėsi į sūnų: 

— Prieš palikdamas tave noriu pasakyti, jog Kaire tu turi dėdę 
vizirį, kurį aš palikau, - išvykau be jo sutikimo. Noriu, kad tu 
paimtum ritinėlį ir surašytum viską, ką tau sakysiu. 

Hasanas Bedr ad Dinas paėmė popieriaus ritinėlį ir ėmė 
rašyti viską, ką jam pasakojo tėvas. O jis išklojo viską, kas jam 
buvo atsitikę, nuo pradžios iki galo. Prisiminė savo vedybų laiką 
ir dieną, kada įėjo pas savo žmoną, vizirio dukterį. Užrašė laiką, 
kai atvyko į Basrą ir susitiko su viziriu, taip pat ir tai, kad 
paskutinę gyvenimo dieną dar neturėjo keturiasdešimties metų. 

- Štai mano laiškas jam, ir telaimina jį Alachas,- pabaigė 

Nur ad Dinas. Po to susuko ritinėlį, užantspaudavo ir pasakė: 

— O Hasanai, mano vaike, saugok šį laišką, nes šiame popie- 
riuje - tavo kilmė, giminė ir gentis. Jei tau kas nors atsitiks, 
keliauk į Egiptą ir teiraukis savo dėdės, sužinok kelią pas jį ir 
pranešk, kad aš numiriau svetimoje šalyje nepaliaudamas ilgėtis. 

Hasanas Bedr ad Dinas verkdamas, kad turi skirtis su tėvu 
toks jaunas, paėmė popierių, įsiuvo į šlikę tarp pamušalo ir vir- 
šaus ir apvyniojo ją turbanu. Nur ad Dinas tęsė toliau: 

— Aš duosiu tau penkis pamokymus. Pirma: su niekuo ne- 
bendrauk - išvengsi pikto, nes išsigelbėjimas tik vienatvėje. Nieko 
nelankyk ir su niekuo neturėk reikalų. Aš girdėjau, kaip poetas 
sakė: 


Nelauk dabar jau meilės tu iš nieko. 
Kam laimės nėr, tą ir draugai palieka. 


Būk vienas, kad jau nieks neafmeluotą. 
Tą patarimą iš širdies tau duodu. 


Antra: nieko neskriausk, o mano vaike, jei ne - likimas tave 
nuskriaus. Likimas vieną dieną tau palankus, o kitą, žiūrėk, - 
jau piktas. Visas Žemiškasis gyvenimas — tai skola su atlygiu. Aš 
girdėjau, kaip poetas pasakė: 


Nepulk išsyk daryt, ką įsigeistum. 
Kitiems atleiski, kad ir tau atleistų. 


Visi pajus Alacho rūstų pirštą: 
Kas daro pikta, tas nuo pikto miršta. 


Trečia: būk tylus, tegul tavo paties ydos privers tave užmiršti 
kitų ydas. Sakoma: tyla - gera byla. O aš girdėjau poetą sakant: 


Tyla mus puošia ir nuo blogio saugo, 
Neapkalbėk nei briešo, anei draugo. 


Jei nutylėjęs graužiesi dabar tu, 
Tai išblebėjęs —- graušies šimtą kartų. 


Ketvirta: perspėju tave, o mano vaike, - negerk vyno. Vynas 

— visokio aptemimo pradžia, vynas žudo protus. Saugokis, negerk 
vyno, nes aš girdėjau, kaip poetas sakė: 


Ir vynas, ir gėrėjai man įgriso, 
Todėl dabar nebegeriu iš viso. 


Juk vynas mus bo šunkelius vedžioja, 
Vartus tiktai piktybei atlapoja. 


Penkta: saugok pinigus, mano sūnau, ir jie tave saugos. 
Neleisk jų vėjais, nes liksi vargšų vargšas. Saugok dirhemus - 
tai gydomasis tepalas, nes aš girdėjau sakant: 


Be pinigų pasaulyje aš vienas, 
O kai turiu jų — brašviesėja dienos. 


Už pinigus draugauja — ne už nieką, 
Kai jų nėra - visi mane palieka! 


Nur ad Dinas nepaliovė mokyti savo sūnaus Hasano Bedr 
ad Dino tol, kol atidavė sielą. Liūdesys įsiviešpatavo jo namuose, 
gailėjosi jo sultonas, visi emyrai. Netrukus jį palaidojo. 

O Bedr ad Dinas savo tėvo liūdėjo du mėnesius: nė karto 
nesėdo ant žirgo, nedalyvavo divanuose ir nesirodė sultonui. 
Sultonas supyko ant jo ir paskyrė į jo vietą vieną iš dvariškių. 
Šiam naujam viziriui liepė užantspauduoti Nur ad Dino namą, 
jo valdas ir sodybas. Šis ėmėsi to darbo, nusprendęs sučiupti 
Hasaną Bedr ad Diną ir nuvesti jį sultonui, kad tas pasielgtų 
su juo savo nuožiūra. 

Tarp sultono karių buvo belaisvis, priklausęs mirusiajam 
viziriui. Išgirdęs, kas darosi, jis šoko ant arklio ir nuskubėjo pas 
Hasaną Bedr ad Diną, kuris sėdėjo prie savo namų, liūdnai 
nuleidęs galvą, sužeista širdimi. Belaisvis nušoko nuo arklio, 
pribėgęs pabučiavo ponui ranką ir pasakė: 

— O mano pone ir mano pono sūnau, greičiau, greičiau 
gelbėkis, kol neištiko tavęs bėda! 

Bedr ad Dinas sunerimęs paklausė: 

— Kas gi atsitiko? 

Belaisvis atsakė: 


182 


21 naktis 


— Sultonas užpyko ant tavęs, liepė tave sučiupti, ir ši bėda 
artėja čionai paskui mane! Gelbėkis! 

— Ar aš turiu laiko nueiti į namus ir pasiimti kai kokių 
daiktų, be kurių bus sunku verstis svetimoj vietoj? - paklausė 
Bedr ad Dinas. 

Belaisvis atsakė: 

— O mano pone, tik kelkis greičiau ir nebegalvok apie 
namus! - Ir pats pakilęs ištarė: 


Gelbėk savo gyvybę nuo piktosios gyvatės 
Ir paliki tą namą, kur esi pasistatęs. 


Tu gali susirasti kitą būstą ir šalį, 
O gyvenimo kito niekas rasti negali. 


Kam kentėti čionai, kur tiek skausmo, apgaulės, 
Kai aplinkui erdvus Sutvėrėjo pasaulis? 


Ir neverta kitų šauktis valandą juodą, 
Tik tavoji dvasia niekada neišduoda. 


Ir todėl tiktai liūtas turi sbrandą galingą, 
Kad patsai susiranda tai, kas jam reikalinga. 


Tai išgirdęs Bedr ad Dinas užsidengė veidą rūbo kraštu ir 
išėjo į kelią pėsčias. Jau tolokai nuėjęs girdėjo, kaip žmonės 
šneka: “Sultonas pasiuntė savo naująjį vizirį į namus to vizirio, 
kuris numirė, kad užantspauduotų jo turtą ir namą ir sučiuptų 
jo sūnų Hasaną Bedr ad Diną bei nuvestų jį sultonui, kad šis 
jį užmuštų". 

Žmonės gailėjosi jo, prisimindami jo jaunumą ir dailumą. O 
Bedr ad Dinas, išgirdęs žmonių kalbas, ėjo kur akys mato ir 
nepajuto, kaip atsidūrė prie tėvo kapo. Atsisėdo jis prie kapo 
ir užsimetė ant galvos fardžijos?! skverną, o ji buvo atausta aukso 
siūlais ir ant jos buvo išsiuvinėtos šios eilės: 


Tešviečia mums veidas tavasis 
Kaip žvaigždės, kaib rytmečio rasos, — 


* Fardžija - viršutinis rūbas, panašus į chalatą, su 
plačiom ir ilgom rankovėm. 

Išliki ber amžius didingas, 
Išliki ber amžius šlovingas! 


Taip jam besėdint priėjo žydas —- iš pažiūros atrodė maini- 
kautojas - su maišu, pilnu aukso. Priėjęs paklausė: 

— O mano pone, tu, matau, kažko nusiminęs? 

- Aš neseniai miegojau, - atsakė Bedr ad Dinas, - ir sap- 
navau savo tėvą, kuris priekaištavo man, kad jo nelankau. 
Atsikėliau išsigandęs, kad diena praeis, o aš jo neaplankysiu, ir 
man bus sunku. ' 

— O mano pone, - pasakė žydas, - tavo tėvas pasiuntė laivus 
su prekėmis, kai kurie iš jų jau grįžo. Aš noriu pirkti iš tavęs 
visą pirmojo parplaukusio laivo krovinį. Užmokėsiu tūkstantį 
dinarų auksu. - Žydas paėmė maišelį, pilną aukso, atskaičiavo 
kiek reikia ir padavė Hasanui sakydamas: - Parašyk man raštelį 
ir uždėk antspaudą. 

Hasanas, vizirio sūnus, paėmė lapelį popieriaus ir parašė: 
“Čia rašantysis Hasanas, vizirio sūnus, pardavė Izaokui, žydui, 
visą pirmojo iš savo tėvo laivų krovinį už tūkstantį dinarų ir gavo 
užmokestį iš anksto". Žydas paėmė popierėlį ir nuėjo, o Hasanas 
ėmė verkti prisiminęs, koks didis jis buvo, ir kalbėti: 


Be jūsų, bičiuliai, namai - svetimi! 
Kaimynai dabar ne kaimynai linksmi. 


Ir jau ne draugai, ką mylėjau, deja, 
Ir žvaigždės ne žvaigždės aukštam danguje. 


Jūs dingot — ir tuščias pasaulis nūnai, 
Ir lygumos liūdnos, ir niūrūs kalnai. 


Te varnas, iškrankęs man šitiek bėdų, 
Netenka pats lizdo ir plunksnų juodų! 


Aš vienas, ir mano dalia vargana. 
Kokia atšiauri netekimo diena! 


Kažin, ar dar grįšiu iš tos vienumos, 
Ar dar susitiksim gimtuosiuos namuos ? 


Jis verkė, kol atėjo naktis, tada nulenkė galvą ant tėvo kapo, 

ir jį suėmė miegas. Patekėjo mėnulis, bemiegodamas Bedr ad 
Dinas nuslinko nuo antkapio ir jau gulėjo ant nugaros, o jo 
veidas švietė mėnulio spinduliuose. 

O kapinėse gyveno tikratikiai džinai. Viena džinė išėjo ir 
pastebėjo miegantį Hasaną. Ji buvo nustebinta jaunuolio grožio 
ir šūktelėjo: 

— Garbė Alachui! Šis jaunuolis, matyt, bus iš rojaus vaikų, 
ne kitaip! 

Ji pakilo į orą paskraidyti, kaip paprastai naktį darydavo, 
sutiko skrendantį ifritą, pasisveikino ir paklausė: 

- Iš kur skrendi? 

— Iš ten! — atsakė ifritas. 

- Ar nenorėtum skristi su manim pažiūrėti į gražų jaunuojį, 
kuris miega prie kapo? 

- Gerai, - sutiko ifritas. 

Jie nuskrido, nusileido prie kapo ir džinė paklausė: 

- Ar matei kada gyvenime ką nors gražesnio už šį jaunuolį? 

Ifritas pažvelgė ir sako: 

- Garbė tam, į kurį nėra panašaus! Bet jei nori, sesute, aš 
papasakosiu tau, ką mačiau. 

- Ką gi? - paklausė džinė. 

Ifritas ėmė pasakoti: 

- Aš mačiau merginą, panašią į šį jaunuolį. Tai buvo Egipto 
žemėse, o jinai — vizirio Šams ad Dino duktė, maždaug dvide- 
šimties metų, graži, nuostabi ir tobula. Išgirdo apie ją Kairo 
sultonas, pasišaukė vizirį, jos tėvą, ir sako: “O viziri, aš sužinojau, 
kad turi dukterį, ir aš noriu jai pasipiršti". Viziris atsakė: “O 
valdove, priimk mano apgailestavimą ir pasigailėk mano ašarų. 
Tu juk žinai, kad mano brolis Nur ad Dinas paliko mus, ir mes 
nė nenutuokiam, kur jisai, o juk jis buvo viziris kartu su manim. 
Jis išvyko todėl, kad supyko. Mudu sėdėjome ir kalbėjomės apie 
vedybas ir apie vaikus, ir aš jį užgavau. Na, o tą dieną, kai man 
gimė duktė, tai buvo prieš aštuoniolika metų, aš daviau priesaiką, 
kad neleisiu jos už nieko kito, tik už savo brolio sūnaus. Neseniai 
išgirdau, kad mano brolis vedė Basros vizirio dukterį, kuri jam 
pagimdė sūnų. Aš už nieko kito neleisiu savo dukters, tik už 
jo sūnaus, ir padarysiu tai iš pagarbos savo broliui. Aš esu 
užsirašęs, kada vedžiau, kada mano žmona pastojo ir kada gimė 

mano duktė. ji skirta savo dėdės sūnui. O sultonui, mūsų 
valdovui, yra daug kitų merginų aplink". Vizirio kalba labai 
įžeidė sultoną, jis tarė: “Toks kaip aš peršuosi tavo dukteriai, 
o tu neatiduodi man jos ir apgailėtinai išsisukinėji! Prisiekiu savo 
galva, aš išleisiu ją už prasčiausio iš mano tarnų prieš tavo 
norą!" Tas sultonas turėjo arklininką, kuprotą iš priekio ir iš 
nugaros, ir liepė jį atvesti; per prievartą parašė to tarno ir vizirio 
dukters vedybų sutartį ir liepė jam tą pat naktį eiti pas ją, o 
tarnams liepė suruošti jam eitynes. Aš taip ir palikau jį tarp 
sultono belaisvių, kurie uždegė aplink jį žvakes ir prie pirties 
durų tyčiojosi iš jo. O vizirio duktė sėdi tarp auklių ir tarnaičių 
ir verkia, ji labai panaši į šį jaunuolį, o jos tėvą saugo sargyba, 
kad jis nepatektų pas dukterį. Aš nemačiau, sesute, nieko 
bjauresnio už tą kuprių. O mergina - net gražesnė už šį jau- 
nuolį... 

Tuo tarpu išaušo rytas, ir Šachrazada nutraukė pasakojimą. 


Dvidešimt antroji naktis 


Kai atėjo dvidešimt antroji naktis, Šachrazada tęsė: 

Pasakojama, o laimingasai karaliau, jog kai džinas pasakė 
džinei, kad sultonas surašė kupriaus ir vizirio dukters vedybų 
sutartį ir kad šioji dėl to labai nusiminus, esą neatsirasią jai kito 
jaunikio, tokio gražaus kaip ji pati, išskyrus šį jaunuolį, džinė 
sušuko: 

— Tu meluoji! Šis jaunuolis gražesnis už visus savo laiko 
žmones. 

Ifritas paprieštaravo jai: 

— Prisiekiu Alachu, mergina gražesnė už jį, ir niekas kitas 
netinka jai, išskyrus šį jaunikaitį, nes jiedu panašūs vienas į kitą 
lyg brolis ir sesuo. Vargas jai su tuo kuprium! 

— O mano broli, - pasakė džinė, - imkim jį ir nuneškim pas 
tą merginą, apie kurią tu kalbi, ir pažiūrėkim, kuris iš jų gra- 
žesnis. 

- Klausau ir vykdau! Tai teisingi žodžiai, ir nėra minties, 
geresnės už tą, kurią tu išsakei. Aš nunešiu jį,- pasakė ifritas 
ir čiupęs Hasaną pakilo su juo į orą. 

Džinė skrido visai greta. Taip jie pasiekė Kairą, paguldė 

jaunuolį ant suolo ir pažadino jį. Hasanas pabudo ir apsidairęs 
pamatė, kad jis ne Basroje ir ne prie tėvo kapo. Norėjo surikti, 
bet ifritas stuktelėjo jį kumščiu, po to atnešė jam prabangius 
rūbus, aprengė, uždegė jam žvakę ir pasakė: 

- Žinok, tai aš atnešiau tave čionai ir padarysiu tau kai ką, 
vardan Alacho. Imk šią žvakę, eik prie pirties ir įsimaišyk į 
minią, eik kartu su visais tol, kol pasieksi jaunosios namus. Tada 
aplenk visus ir eik į vidų nieko nebijodamas, o kai įeisi, atsistok 
kupriui jaunikiui iš dešinės. Kai pro tave eis tarnaitės, kišk ranką 
į kišenę — rasi ją pilną aukso, semk pilnomis rieškučiomis ir 
mėtyk visiems. Dalink kiekvienam, kas prie tavęs prieis, ir nieko 
nebijok. Pasikliauk visagaliu Alachu, kuris tave sutvėrė. 

Hasanas Bedr ad Dinas pakraipė galvą: 

- Nagi pažiūrėsiu, kas tai per mergina ir už ką man tokia 
malonė! 

Ir jis nuėjo, kaip buvo lieptas, su žvake prie pirties ir įsimaišė 
į minią. O kuprius ten jau sėdėjo ant arklio. Bedr ad Dinas 
puikiai atrodė, jis buvo užsimovęs šlikę, turbaną ir apsivilkęs 
fardžiją, išsiūtą auksu. Jis ėjo su visais eisenoje ir kiekvieną kartą, 
kai dainininkės sustodavo ir žmonės imdavo mėtyti į būgnelius 
pinigus, Bedr ad Dinas kišdavo ranką į kišenę ir, radęs ją pilną 
aukso, mesdavo jį dainininkėms. Jis tiesiog užvertė jų būgnelius 
dinarais, dainininkės dėl to visai pametė galvas, žmonės stebėjosi 
jo grožiu ir puikybe. 

Taip jie priėjo vizirio namus, o vartų sargas ėmė varyti minią 
atgal, neleisti į namus. Bet dainininkės pasakė: “Ir mes neisime, 
jei šis jaunuolis negali eiti sa mumis, jis mus dosniai apdovanojo, 
mes nerodysime jaunosios, jei nedalyvaus šis jaunuolis!" 

Tada Hasaną įvedė į vestuvių salę ir pasodino jį visiems 
matomoje vietoje. Emyrų, vizirių ir dvariškių žmonos išsirikiavo 
dviem eilėm, kiekviena laikė -po uždegtą žvakę. Jos stovėjo 
užsimetusios skraistes iš kairės ir dešinės vestuvių guolio pusės 
iki pat portiko ties kambariu, iš kurio turėjo išeiti jaunoji. 

Kai moterys pamatė Bedr ad Diną, jo grožį ir dailumą, jo 
veidą, švytintį lyg jaunas mėnulis, visos pajuto jam prielankumą, 
o dainininkės pasakė čia esančioms moterims: 

- Žinokite, šis gražuolis dalino mums tiktai raudonąjį auksą. 
Būkite atidžios jam patarnaudamos ir klausykite, ką jis sakys. 

Moterys susibūrė aplink Hasaną, stebėjosi jo grožiu, pavydėjo 
jam dailumo, ir kiekviena užsinorėjo pabūti jo glėby valandą, 
o gal metus. Jos prarado nuovoką, pakėlė skraistes nuo veidų 
ir tarė: 

— Sekasi tam, kam priklauso šis jaunuolis, ir tam, ką jisai 
valdo! 

Jos ėmė keikti kuprotąjį arklininką ir tą, kuris buvo jo ir šios 
gražuolės vedybų kaltininkas, o Bedr ad Diną jos gyrė ir aukš- 
tino. Po to dainininkės ėmė mušti būgnelius, pūsti birbynes, 
pasirodė patarnautojos, o tarp jų — vizirio duktė. Ji buvo iškvė- 
pinta, ištepta aliejais ir apsmilkyta, plaukai buvo dailiai sušukuoti, 
"0 papuošalai ir drabužiai buvo iš karalių Chosrovų turto. Be kitų 
rūbų, ji dėvėjo puikią skraistę, kuri leidosi jai nuo antakių ir 
buvo išsiuvinėta raudonuoju auksu, su Žvėrių ir paukščių atvaiz- 
dais. Ant kaklo mergina turėjo vėrinį, kuris kainavo tūkstančius, 
ir kiekvienas akmenėlis buvo vertas turto, kurio neturėjo pats 
Toba ir Cezaris?*. Jaunoji buvo panaši į mėnulį keturioliktąją 
mėnesio naktį, o priėjusi arčiau, atrodė lyg hurija; tebūnie 
išaukštintas tas, kuris sukūrė ją tokią puikią. Moterys apsupo ją 
ir buvo tarsi žvaigždės, o ji - kaip mėnulis, kai išlenda iš debesų. 

Hasanas Bedr ad Dinas iš Basros sėdėjo, žmonės žiūrėjo į 
ji, o jaunoji prisiartino išdidžiai pasiūbuodama. Kuprius arkli- 
ninkas pakilo pabučiuoti jos, bet ji pasisuko ir stojo priešais 
Hasaną, savo pusbrolį, — ir visi ėmė juoktis. Matydami, kad ji 
pasuko Hasano Bedr ad Dino pusėn, visi sujudo, dainininkės 
ėmė šaukti, o Bedr ad Dinas vėl kyštelėjo ranką į kišenę ir metė 
dainininkėms saują aukso. Tos apsidžiaugė ir ėmė sakyti: 

— Mes norėtume, kad ši jaunoji būtų tavo. 

Hasanas nusišypsojo. Visi apsupo jį, o kuprius, panašus į 
beždžionę, liko vienas. Kiekvieną kartą, kai jam uždegdavo 
žvakę, šioji gesdavo, ir jis prarado balsą bešaukdamas ją uždegti. 
Pagaliau liko sėdėti tamsoje, mąstydamas apie save. 

O prieš Hasaną Bedr ad Diną atsidūrė daugybė žvakių, 
laikomų žmonių rankose, ir kai jis pamatė kuprių, sėdintį vieną 


* Toba - taip pagal legendą buvo tituluojamas galingos 
senovinės arabų genties, gyvenusios Pietų Arabijoje, 
karalius. Cezaris - taip viduramžių arabų literatūroje 
buvo vadinami Bizantijos imperatoriai. 

tamsoje, pasijuto nejaukiai ir nesmagiai. Tačiau pažvelgęs į savo 
dėdės dukterį, jis vėl pralinksmėjo, maloniai žiūrėjo jai į veidą, 
kuris švytėte švytėjo - gal dėl to, kad ji buvo aprengta puikaus 
raudono atlaso suknele. Patarnautojos parodė ją su pirmąja 
suknele, ir ji ėmė puikuotis, didingai siūbuoti ir rodytis visiems. 
Ji pavergė moterų ir vyrų žvilgsnius ir buvo tokia, kaip pasakė 
poetas: 


Štai saulė virš nendrių, virš ryto kalvos, 
Jos rūbai raudoni — granato spalvos. 


Jos seiles lyg vyną geriu nekantrus, 
Ir aistrą malšina jos skruostas kaitrus. 


Šią suknelę pakeitė kita, - žydra - ir vizirio duktė stojos prieš 
visus tarsi spindintis mėnesis, juodais kaip anglys plaukais, 
švelniais skruostais, besišypsančiom lūpom, aukšta krūtine, 
švelniomis rankomis kojomis ir ilgesingomis akimis. Su šiuo 
antruoju apdaru ji buvo tokia, kaip pasakytų apie ją pakylėtų 
minčių mėgėjai: 


Atėjo jinai su žydruoju rūbu, 
Ir aš su badange ją lygint skubu. 


Žvelgiu į tą rūbą, regėdamas ją 
Lyg vasarą šviesią žiemos naktyje. 


Po to vėl pakeitė jos suknelę kita, paleido laisvai draikytis 
plaukus, jos garbanų ilgis ir juodumas panėšėjo į tamsią naktį. 
O pati ji žeidė širdis užburiančiomis savo akių strėlėmis. Su šia 
trečiąja suknele ji buvo panaši į tą, apie kurią pasakyta: 


Štai ta, kuri garbanom dengia akis 
Ir gundo, ir gelia tarytum angis. 


Tariau aš: “Tu dienai dabar pražūtis“. 
O ji: “Ne! Tai glaudžia mėnulį naktis". 


Toliau ji rodėsi su ketvirtąja suknele. Ėjo lyg tekanti saulė, 
linguodama iš puikybės ir staipydamasi tarsi gazelė, ir žeidė širdis 
laidydama strėles iš po savo vokų, kaip yra pasakyta: 

Jos grožis — lyg saulė! Aplanko mus ji 
Ir spindi puikybė — jauna, išdidi. 


O saulė, išvydusi šypseną jos, 
Akimirksniu dingsta bpadangės rukuos. 


Su penktąja suknele ji pasirodė tarsi švelni mergaitė, panaši 
į bambuko rykštelę ir ištroškusią gazelę. Jos garbanų skorpionai 
šliaužiojo skruostais, ji rodė savo grožybes ir virpino klubus, o 
jos plaukų raitiniai buvo nepridengti, kaip pasakė poetas: 


Ji švyti lyg mėnuo nakties tamsumoj, 
Ir švelnios jos rankos, ir lieknas liemuo. 


Pavergia kiekvieną jos tamsūs vyzdžiai, 
Ir skruostai kaib deimantai spindi gražiai. 


Ir srūva plaukai lig šlaunų jos baltų, - 
Bijok tų plaukų it gyvačių piktų. 


„Jos šonai, nors švelnus, tačiau ir tvirti, 
Atrodo, minkšti, o lyg uolos kieti. 


Ir akys jos svaido aštriausias strėles, 
Nukauna iš tolo visus iš eilės. 


Kai baimu ją už juosmens, visada 
Man kliudo priglausti krūtinė aukšta. 


O džiaugsme! Kai glėbia tą grožį ranka, 
Liemuo jos liaunesnis nei gluosnio šaka! 


Ji pasirodė su šeštaisiais drabužiais - žaliais. Savo liaunumu 
ji šaipėsi iš ieties — tiesios ir pajuodusios. Savo grožiu ji nurungė 
visas pasaulio gražuoles, o veido šviesumu gožė šviečiant mėnulį, 
jos grožis pasiekė trokštamą ribą, kaip kažkas yra pasakęs: 

O mylima mano! Kokia ji vikri! 
Ir saulei šviesos gal paskolina ji. 


Atėjo jinai su drabužiais žaliais, 
Tarytum su lapais granato dailiais. 

Paklausėme: “Kaib pavadint tuos rūbus?" 
Ir atsakas jos basigirdo skambus: 


“Nuo rūbų tų žuvo ne vieno širdis, 
Todėl jie vadinas “Širdžių pražūtis“. 


Po to ji pasirodė su septintaisiais drabužiais, kurių spalva 
buvo tarp šafrano ir apelsino, kaip pasakė poetas: 


Jos rūbai mus gundo — net svaigsta galva! - 
Šafrano, sandalo ir ambros spalva. 


Ir jeigu liemuo jos jai pataria: "Bėk!" - 
Tai šlaunys atsako: “Palauk! Neskubėk!" 


O kai suartėt geisiu aš su švelnia, 
Tars grožis: “Dosni būk!" — puikybė tars: "Ne!" 


Jaunoji atmerkė akis ir pasakė: “O Dieve, padaryk jį mano 
vyru ir išvaduok nuo kupriaus arklininko!" 

Po to, kai ji pasirodė visiems susirinkusiems septyniais 
puikiausiais apdarais, žmonės ėmė skirstytis ir visi pamažu išėjo. 
Liko tik Bedr ad Dinas ir kuprotasis arklininkas. Patarnautojos 
išvedė jaunąją, kad nuimtų jos papuošalus, nuvilktų drabužius 
ir paruoštų ją jaunikiui. Tada kuprius arklininkas priėjo prie 
Hasano Bedr ad Dino ir pasakė jam: 

— O pone, šiandien tu mus pralinksminai ir apibėrei 
malonėmis, o dabar ar neatsistotum ir neišeitum? 

— Vardan Alacho! - atsakė Hasanas ir išėjo pro duris. Bet 
ten jį sutiko ifritas ir pasakė: 

— Palauk, Bedr ad Dinai! Kai kuprius išeis į atsikvėpimo 
kambarį??*, skubiai sėsk už uždangalo ir kai tik ateis nuotaka, 
sakyk jai: “Aš, tavo vyras ir valdovas, vien todėl surengiau šį 
spektaklį, kad bijojau, jog tavęs nenužiūrėtų, o tas, kurį tu matei 
— tai mūsų arklidžių arklininkas". Po to prieik, atidenk jai veidą 
ir pasakyk: “Mus per tai net pavydas apėmė!" 

Kol Bedr ad Dinas kalbėjosi su ifritu, arklininkas išėjo į 


5 “Atsikvėpimo kambarys", “patalpa vienam", “namelis 
su vandeniu" — išvietė. 

atsikvėpimo kambarį ir jau tūpsis ant lentų, o ifritas tuo tarpų 
pasivertė pele ir, išlindęs iš dubens su vandeniu, cyptelėjo: 
ik! 

— Kas čia dabar? - paklausė kuprius. 

Pelė ėmė augti ir pavirto katinu, kuris miauktelėjo: 

— Miau miau! 

Katinas augo toliau, virto šunimi ir sulojo: 

— Au au! 

Arklininkas išsigando ir sušuko: 

- Šalin, bjaurybe! 

Bet šuo augo, pūtėsi, pasivertė asilu ir užbliovė jau tiesiai 
į veidą: 

— Ha ak, ha ak! 

Arklininkas visai pametė galvą, ėmė šaukti: 

- Šen, visi pas mane, kas esate namuose! 

Asilas išaugo sulig buivolu, vos betilpo patalpoje ir ėmė 
kalbėti žmogaus balsu: 

— Vargas tau, kupriau, smirdaliau tu! 

Arklininkui suėmė pilvą ir jis atsisėdo ant lentų su visais 
drabužiais, o jo dantys ėmė tarškėti vienas į kitą. Ifritas paklausė: 

— Gal tau tapo ankšta žemėje? Ar tu neberadai ką vesti, 
išskyrus mano mylimąją? 

Arklininkas tylėjo, o ifritas riktelėjo: 

— Atsakyk, o jei ne - paversiu tave dulke! 

— Prisiekiu Alachu, - tarė arklininkas, — aš nekaltas! Jie mane 
privertė, ir aš nežinojau, kad jaunoji turi mylimąjį buivolą, aš 
atgailauju prieš Alachą ir prieš tave. 

Ifritas tarė: 

- Prisiekiu tau, jei tu šiandien išeisi iš čia ar prakalbėsi 
anksčiau, nei patekės saulė, aš užmušiu tave! O kai saulė pa- 
tekės, drožk savo keliu ir niekada nebegrįžk į šiuos namus. - 
Po to jis pastvėrė arklininką ir įkišo jį į skylę galva žemyn, 
kojomis aukštyn ir pasakė: - Pasilik čia, o aš sergėsiu tave iki 
saulės patekėjimo. 

Štai kas atsitiko kupriui, o Hasanas Bedr ad Dinas iš Basros 
paliko kuprių su džinu besiginčijančius, pats įėjo ir atsisėdo už 
uždangalo. Staiga atsivėrė durys ir įėjo jaunoji, lydima senės. 
Ši sustojo prie durų ir tarė: 

— O šaunumo tėve, stok, priimk Alacho užstatą. 

Senė išėjo, o jaunoji (jos vardas buvo Sit al Husn) įėjo už 
uždangalo ant paaukštinimo. Jos širdis buvo kaip sudaužyta, ir 
mintyse ji pasiryžo: “Prisiekiu Alachu, aš nesiduosiu jam, nors 
jis mane ir užmuštų!" Už uždangalo ji pamatė Bedr ad Diną 
ir apsidžiaugė: 

— Mielasis, tu vis dar čia?! Aš sakiau sau, matyt, tu ir 
kuprotasis arklininkas valdysite mane bendrai. 

— O kaipgi jis galėtų būti mano bendrininku santykiuose su 
tavim? — paklausė Bedr ad Dinas. 

Tada mergina paklausė: 

— Kas gi mano vyras: tu ar jis? 

— O Sit al Husn, - atsakė Bedr ad Dinas, - mes taip pada- 
rėme, kad pasijuoktume iš jo: kai patarnautojos, dainininkės ir 
tavo giminės pamatė retą tavo grožį, tavo tėvas pasamdė už 
dešimt dinarų arklininką, kad nukreiptų nuo tavęs negerą akį, 
o dabar jis išėjo. 

Išgirdusi šiuos Bedr ad Dino žodžius, Sit al Husn labai 
apsidžiaugė, nusišypsojo, ėmė tyliai juoktis ir pasakė savo vyrui: 

— Prisiekiu Alachu, tu užgesinai ugnį manyje. Vardan Alacho, 
imk mane, suspausk glėbyje. 

Ji buvo be viršutinių drabužių, tik su marškiniais, kuriuos 
pasikėlė iki kaklo ir tapo matoma iš visų pusių. Kai Bedr ad 
Dinas pamatė tai, užsidegė aistra, atsistojo, nusimetė drabužius, 
atsirišo kapšą su auksu, gautu iš žydo, susuko į savo plačkelnes 
ir paslėpė po čiužinio kraštu. Nusiėmęs čalmą, pasidėjo ant 
suolelio ir liko tik su plonais auksu siuvinėtais marškiniais. Tada 
Sit al Husn pakilo pas jį ir prisitraukė jį prie savęs. Bedr ad 
Dinas taip pat prigludo, apsikabino ją ir liepė jai apkabinti jį 
kojomis. Po to jis įstūmė užtaisą — ir patranka iššovė. Iššovė ir 
sugriovė bokštą, ir Bedr ad Dinas pamatė, kad Sit al Husn - 
dar negręžtas perlas, dar niekieno nejodinėta kumelaitė. Jis 
sunaikino jos nekaltybę, pasisotino jos jaunyste, ištraukė užtaisą 
ir vėl įstūmė, o baigęs pakartojo tai dar daug sykių, ir ji pastojo 
nuo jo. Po to Bedr ad Dinas padėjo ranką jai po galva, ji 
padarė tą patį, abu apsikabino ir užmigo. Poetas apie tai sako: 


Eik pas mylimą - tegu sau pavyduoliai bars ir keiks! 
Juk aistringosios jaunystės bavyduoliai neįveiks. 

13. 1907 


Ir gražiausia, ką Alachas davė mums galų gale, 
Tai tie mylintys, kur dviese guli šilko patale. 


$kraistė santarvės juos gaubia, susiglaudusius gražiai, 
Ir bagalvę jiems atstoja jų pečiai ir jų riešai. 


Kai su meile susijungia mūsų širdys amžinai, 
Šaltą geležį įkaitint jos galėtų, kaip žinai. 


Kai tave pasauly myli nors viena karšta širdis, 
Būk su ja - ir niekas žemėj laimės tos nebražudys. 


0, tie keikiantys už meilę mylimuosius, — argi jie 
Nusiblaus nuo rankų purvą, jeigu purvas širdyje? 


Štai kas atsitiko Hasanui Bedr ad Dinui ir Sit al Husn, jo 
pusseserei. Tačiau tuo metu ifritas pasakė džinei: 

- Pakelk jaunuolį ir neškime jį atgal, kad rytas neužkluptų 
mūsų. Jau laikas. 

Džinė paėmė miegantį Hasaną ir nuskrido (o jis buvo vienais 
marškiniais, be viršutinių rūbų). Ifritas skrido greta, kol kelyje 
juos užklupo rytas ir muedzinai ėmė šaukti melstis. Tada, 
Alachui leidus, angelai pradėjo laidyti į ifritą ugnines strėles, ir 
šis sudegė. Džinė liko gyva, tik ji nebeskrido su Bedr ad Dinu 
toliau, bijodama dėl jo, o nuleido jį toje vietoje, kur žvaigždės 
nukovė ifritą. Jiems pavyko pasiekti Sirijos Damaską, kur džinė 
paguldė Bedr ad Diną prie vienų vartų, o pati nuskrido. Rytą 
atsivėrė miesto vartai, išėjo žmonės ir pamatė gulintį dailų 
jaunuolį. Jis buvo be viršutinių drabužių, tik su marškiniais ir 
šlike, ir saldžiai miegojo. 

Žmonės, tai išvydę, pasakė: 

— Laiminga toji, kuri buvo šiąnakt greta jo! Nepakentėjo net, 
kol apsirengs! 

O kitas sakė: 

- Vargšai kilmingųjų vaikai! Šis jauniklis išėjo iš užeigos savo 
reikalu, bet, matyt, girtumas jį priveikė ir nebenuėjo ten, kur 
ruošėsi, atklydo prie miesto vartų ir, radęs juos uždartytus, čia 
ir užmigo. 

Žmonės ėmė įvairiai spėlioti apie jį. Pūstelėjo vėjas, pakėlė 

jo marškinius, ir pasimatė jo pilvas, stangri bamba, kojos ir 
klubai lyg iš krištolo, ir žmonės atsiduso: 

— Gražu, prisiekiam Alachu! 

Bedr ad Dinas pabudo ir pamatė, kad jis guli šalia miesto 
vartų, o aplink jį - žmonės. Jis nustebo: 

- Kur aš, gerieji žmonės, ir ko jūs susirinkote? Kas man 
atsitiko? 

Jam atsakė: 

— Mes radome tave per rytinį kvietimą maldai, tu gulėjai ir 
miegojai, o daugiau nieko apie tave nežinome. 

— Kur tu šiąnakt miegojai? - paklausė jo po to, ir Bedr ad 
Dinas atsakė: 

- Prisiekiu Alachu, o žmonės, aš šią naktį miegojau Kaire! 

Tada vienas žmogus pasakė: 

—- Tu ragavai hašišo! 

O kitas: 

— Tu beprotis! Nakvojai Kaire, o rytą jau miegi Damaske! 

Bedr ad Dinas nieko kito negalėjo atsakyti, tik: 

— Prisiekiu Alachu, o gerieji žmonės, aš visai nemeluoju jums, 
vakar vakare aš buvau Egipte, o dieną - Basroje. 

— Tai bent! - pasakė kažkas, o kitas tarė: 

- Šis jaunuolis užkerėtas! 

Ties juo ėmė ploti delnais, o žmonės kalbėjosi: 

— Vargas jo jaunystei! Prisiekiam Alachu, jis tikrai beprotis! 

Po to jam paliepė: 

— Susikaupk ir pasistenk viską prisiminti. 

Bedr ad Dinas pasakė tą patį: 

— Vakar aš buvau jaunikiu Egipte. 

— Gal tu kliedėjai ir visa tai matei sapne? - paklausė jį. 

Hasanui - nors netikėk pačiu savim. 

- Prisiekiu Alachu, tai ne sapnas, ir aš nekliedėjau! Aš atėjau, 
ir man rodė jaunąją, o kuprius arklininkas buvo greta. O, mano 
broliai, tai ne sapnas, o jei tai sapnas, tai kurgi kapšas su auksu, 
kur mano turbanas ir drabužiai? 

Po to jis pakilo ir įžengė į miestą, ėjo gatvėmis, per preky- 
vietes, o žmonės grūdosi aplink jį ir sekė įkandin. Pagaliau jis 
įėjo į smuklę. Smuklininkas buvo vikrus žmogus, tai yra vagis, 
bet Alachas privertė jį gailėtis dėl tokio amato ir jis atidarė 

smuklę, bet visi Damasko gyventojai jo privengė dėl smarkaus 
būdo. Kai visi pamatė, kad jaunuolis įėjo į smuklę, išsiskirstė, 
nes bijojo smuklininko. O smuklininkui labai patiko Bedr ad 
Dino grožis ir dailumas, ir jo širdis palinko į jį. Jis paklausė: 

- Iš kur tu, šaunuoli? Pasipasakok, tu man pasirodei bran- 
gesnis už mano paties sielą. 

Ir Hasanas papasakojo viską, kas jam atsitiko, nuo pradžios 
iki galo. Smuklininkas tarė: 

—- O mano pone Bedr ad Dinai, žinok, kad tai nuostabiausias 
nuotykis, neįtikėtina istorija, bet tu ją slėpk, nepasakok visiems, 
kas tau atsitiko, kol Alachas nepasiųs tau palengvinimo. Gyvenk 
čionai su manim: aš neturiu vaikų ir įsūnysiu tave. 

— Gerai, dėdule, - atsakė Bedr ad Dinas. 

Tada smuklininkas nuėjo į turgų, nupirko Bedr ad Dinui 
puikių drabužių ir aprengė jį, po to abu kartu nukako pas kadį 
ir pareiškė, kad Bedr ad Dinas bus jo sūnus. Taip Hasanas Bedr 
ad Dinas tapo žinomas Damaske kaip smuklininko sūnus, jis ėmė 
dirbti smuklėje, gauti pinigus ir taip gyveno. 

Taip buvo Hasanui Bedr ad Dinui, na o Sit al Husn, jo 
pusseserė, rytą pabudusi nerado šalia savęs Bedr ad Dino. Ji 
pamanė, gal šis išėjo savo reikalu ir ėmė jo laukti. Staiga įėjo 
jos tėvas, susirūpinęs tuo, kas įvyko sultono paliepimu, kai tas 
jėga privertė išleisti jo dukterį už savo tarno, kažkokio kuproto 
arklininko. Jis kalbėjo pats sau: “Aš užmušiu savo dukterį, jeigu 
ji prisileido tą prakeiktąjį!" 

Priėjęs prie guolio, tėvas šūktelėjo: 

— Sit al Husn! 

Ji atsakė: 

— Aš čia, tavo paslaugoms, o mano pone! - ir išėjo linguo- 
dama ir džiugi, ir pabučiavo žemę priešais tėvą, o jos veidas 
tapo dar šviesesnis ir gražesnis, nes šiąnakt ji glaudė tokį 
gazeliuką. 

Pamatęs ją tokią, tėvas užpyko: 

— O prakeiktoji, tai tu patenkinta tuo arklininku? 

Ji nusišypsojo ir tarė: 

— Vardan Alacho, užtenka to, kas vakar vyko! Žmonės 
juokėsi iš manęs ir prikaišiojo man arklininką, kuris nevertas 
mano vyro nago juodymo. Prisiekiu Alachu, nebuvo gyvenime 

puikesnės nakties už vakarykštę! Nesijuok iš manęs ir neprimink 
man to kupriaus. 

Išgirdęs šiuos žodžius, tėvas įtūžo, akys išsprogo ir jis suriko: 

— Vargas tau, ką tu kalbi! Kuprius arklininkas nakvojo su 
tavim? 

Bet Sit al Husn tarė: 

— Prašau tave Alacho vardu, neprimink man jo, teprakeikia 
Alachas jo tėvą, ir nejuokauk! Arklininkas buvo pasamdytas už 
dešimt dinarų, jis paėmė savo užmokestį ir išėjo, o aš atėjusi 
už uždangalo radau savo vyrą, kuris laukė manęs. O dar prieš 
tai mane rodė jam dainininkės, ir jis visus apdovanojo raudo- 
nuoju auksu, sušelpė čia buvusius varguolius. Aš permiegojau 
naktį glėbyje savo vyro, kuris yra labai švelnaus būdo, jo akys 
juodos, o antakiai susieina vienas su kitu. 

Tėvas klausėsi, ir pasaulis temo jam prieš akis: 

- O nelaimingoji, ką tu čia kalbi, kur tavo protas? 

O ji atsakė: 

— Tėveli, tu žeidi man širdį! Nekankink daugiau manęs! Tai 
mano vyras, jis nusinešė mano nekaltybę, dabar jis išėjęs į 
atsikvėpimo kambarį, o aš jau pastojau nuo jo. 

Nustebintas tėvas pakilo, nuėjo į išeinamąją ir rado ten 
kuprotąjį arklininką, kuris buvo įbestas galva žemyn į skylę, o 
jo kojos styrojo aukštyn. Viziris apstulbo jį išvydęs: 

— Juk tai ne kas kitas, o kuprius! Ei, kupriau! 

Arklininkas atsakė: 

- Tagum, tagum, - manydamas, kad su juo kalba ifritas. 

Viziris sušuko jam: 

- Kalbėk, o jei ne - nukirsiu tau galvą štai šiuo kardu! 

Tada kuprius atsakė: 

— Prisiekiu Alachu, o ifritų šeiche, nuo to laiko, kai tu mane 
čia įkišai, aš nepakėliau galvos! Vardan Alacho, pasigailėk 
manęs! 

— Ką tu kalbi? — paklausė viziris, išgirdęs kupriaus žodžius. 
— Aš ne ifritas, aš jaunosios tėvas! 

— Gana! - sušuko kuprius. - Tu rengiesi atimti man gyvybę, 
bet verčiau drožk savo keliu, kol neatėjo tasai, kuris štai taip 
pasielgė su manim. jūs atvedėte mane čionai vien dėl to, kad 
apvesdintumėt su buivolo meiluže ir ifritų numylėtine. Tepra- 


keikia Alachas tą, kuris apvesdino mane su ja ir kuris nusprendė 
tą padaryti. | 
Tuo tarpu išaušo rytas, ir Šachrazada nutraukė pasakojimą. 


Dvidešimt trečioji naktis 


Kai atėjo dvidešimt trečioji naktis, Šachrazada tęsė: 

Pasakojama, o laimingasai karaliau, kad arklininkas tarė 
viziriui, jaunosios tėvui: 

- Teprakeikia Alachas tą, per kurio kaltę tai įvyko! 

Viziris paliepė jam: 

— Stok ir eik iš čia! 

Bet kuprius atsakė: 

— Ar aš beprotis, kad eičiau su tavim be ifrito leidimo? Jis 
man liepė: “Kai patekės saulė, eik savo keliu". - Ir paklausė: 
- Ar jau patekėjo saulė? 

— Kas tave čionai atvedė? —- paklausė viziris, o arklininkas 
paaiškino: 

— Vakar aš atėjau čionai savo reikalu, staiga iš vandens 
išlindo pelė ir sucypė man, po to ji ėmė augti, kol pavirto 
buivolu, jis pasakė man žodžius, kurie įėjo man į ausį, o pats 
paliko mane ir dingo. Teprakeikia Alachas jaunąją ir tuos, kurie 
norėjo mane apvesdinti su ja! 

Viziris priėjo prie arklininko ir ištraukė jį iš skylės, o šis 
išbėgo netikėdamas, kad saulė jau pakilusi, ir nuėjęs pas sultoną 
papasakojo viską, kas jam atsitiko. 

Viziris, nuotakos tėvas, grįžo namo nežinodamas, ką ir 
galvoti. Jis paklausė dukterį: 

— Dukra mano, paaiškink, kas čia atsitiko? 

Ir ji paaiškino: 

— Jaunikis, kuriam vakar mane rodė, praleido su manim 
naktį, aš jam atidaviau savo nekaltybę ir pastojau nuo jo. Jei 
tu manim netiki, štai ant suolelio guli jo čalma, o drabužiai — 
po čiužiniu. Juose kažkas suvyniota, tik aš nežinau kas. 

Išgirdęs šiuos žodžius, tėvas įžengė už uždangos ir pamatė 
Hasano Bedr ad Dino, savo brolio sūnaus, čalmą, paėmė ją į 
rankas, pasukiojo ir pasakė: 

— Tai vizirių čalma, ji padaryta Mosule! 

Staiga jis pamatė maišelį, įsiūtą į tarbušą“*, ir praardęs išėmė 
ji, o Hasano drabužiuose rado kapšą, kuriame buvo tūkstantis 
dinarų. Kartu su dinarais gulėjo raštelis, žydo parašytas Hasanui 
Bedr ad Dinui, Nur ad Dino Alio iš Kairo sūnui. Perskaitęs šį 
raštelį, Šams ad Dinas suriko ir krito be sąmonės. O ir atsigavęs 
ilgai negalėjo atsipeikėti: “Nėra kito dievo, tik Alachas, jam 
pavaldu viskas!" 

- O mano dukra, - paklausė jis, - ar tu žinai, kam padova- 
nojai savo nekaltybę? 

- Ne, - atsakė šioji. 

- Tai buvo mano sūnėnas, tavo pusbrolis, o šis tūkstantis 
dinarų — tai išpirka už tave. Garbė Alachui! O, jeigu aš žinočiau, 
kaip atsitiko ši istorija! 

Po to jis praardė maišelį, kuris buvo įsiūtas čalmoje, ir rado 
popierių, prirašytą jo brolio Nur ad Dino braižu. Išvydęs šį 
braižą, jis ištarė: 


Išvydęs pėdsakus mielyjų, ilgiuosi ir liūdžiu, 
Ir nieks negali sulaikyti nuo ašarų graudžių. 


Prašau aš tą, kuris man lėmė vienam klajot keliais, 
Kad leistų man bent vieną sykį dar susitikt su jais. 


Paskui perskaitė visą popierių ir pamatė datą tos dienos, kai 
Nur ad Dinas vedė Basros vizirio dukterį ir įėjo pas ją, datą tos 
dienos, kai gimė Hasanas Bedr ad Dinas, ir kokio amžiaus Nur 
ad Dinas paliko šį pasaulį. Viziris buvo sukrėstas, kai sulygino 
šias datas su savo paties. Jo ir brolio vedybų dienos sutapo, 
sutapo taip pat ir naktys, kai jie įėjo pas savo žmonas, ir Bedr 
ad Dino bei Sit al Husn gimimo dienos. 

Paėmęs šį raštą, viziris nuėjo pas sultoną ir viską jam papa- 
sakojo. Sultonas didžiai nustebo, buvo sužavėtas ir liepė užrašyti 
šį nutikimą. O viziris visą dieną laukė grįžtant savo brolio sūnaus 
ir nesulaukė. Nesulaukė nei antrą, nei trečią dieną - iki pat 
septintosios. Iš jo nebuvo jokių žinių, tada viziris pasiryžo 
padaryti tai, ko niekas iki jo nedarė! jis pasiėmė rašalinę ir 
kalamą ir nubraižė ant popieriaus viso kambario išdėstymą, 


* Tarbušas — šlikė, ant kurios vyniojamas turbanas. 

pažymėjo, kur yra sandėliukas, kur užuolaida — taip surašė visus 
daiktus, buvusius kambary. Po to susuko raštą, o daiktus liepė 
išvežti, turbaną ir šlikę, fardžiją ir kapšą jis pasiėmė ir užrakino 
geležine spyna, užantspaudavo iki to laiko, kol atvyks jo brolio 
sūnus Hasanas iš Basros. 

Praėjo kiek skirta mėnesių, ir vizirio duktė pagimdė berniuką, 
panašų į mėnuliuką, puikų ir nuostabų, dailų ir tobulą kaip ir 
tėvas. Jam nukirpo virkštelę, stibiu nujuodino akis ir perdavė 
auklėms, pavadinę jį Adžibu. 

Jam diena buvo lyg mėnuo, o mėnuo - lyg metai, o kai 
sukako jam septyneri, viziris atidavė jį mokytojui, paliepęs auklėti 
ji, išmokyti skaityti ir šiaip išmokslinti. Adžibas išbuvo mokykloje 
ketverius metus ir ėmė nesutarti, peštis su kitais mokiniais. Jis 
sakydavo jiems: 

— Kas iš jūsų gali prilygti man? Aš esu Kairo vizirio sūnus! 

Vaikai susirinkę pasiskundė vyresniajam dėl Adžibo. Vyres- 
nysis pasakė: 

— Aš pamokysiu, ką jam pasakyti, sėskite ratu ir sakykite: 
“Prisiekiam Alachu, šį žaidimą su mumis žais tik tas, kuris 
pasakys, kaip vadina jo motiną ir tėvą. O kas nežinos savo 
motinos ir tėvo vardo, tas pasirodys esąs nuodėmės sūnus ir su 
mumis nežais!“ 

Kitą rytą, kai vaikai susirinko į mokyklą ir atėjo Adžibas, visi 
susėdo, ir vaikai vienas kitam pasakė, kokį pamokymą davė vy- 
resnysis, ir visi sutiko taip daryti. 

Vienas pradėjo: 

— Mane vadina Madžibu, mano motina Alavija, o tėvas Iž 
ad Dinas. 

Kiti vaikai taip pat pasisakė vardus. Kai atėjo eilė Adžibui, 
jis tarė: 

— Mane vadina Adžibu, mano motiną - Sit al Husn, o tėvą 
- Šams ad Dinu, jis yra Kairo viziris. 

Čia vaikai ėmė šaukti: 

— Viziris tau ne tėvas! 

— Viziris mano tėvas! - ginčijosi Adžibas. 

Tada vaikai ėmė juoktis iš jo, ploti delnais sakydami: 

— Tavo tėvas nežinomas, stok ir eik sau, su mumis žais tik 
tie, kurie žino, kas jų tėvas. 

Vaikai išsibėgiojo ir ėmė juoktis iš Adžibo, o šiam suspaudė 
krūtinę, ir jis pasikūkčiodamas ėmė verkti. Vyresnysis pasakė 
jam: 

— Mes žinome, kad viziris - tavo senelis. Jis tavo motinos 
Sit al Husn tėvas, o ne tavo. O savo tėvo tu nepažįsti, ir mes 
taip pat; sultonas išleido tavo motiną už kupriaus arklininko, bet 
atėjo džinai ir permiegojo su ja. Taigi tu neturi tėvo, kurį kas 
nors pažinotų. Nė nemanyk daugiau lygintis su vaikais mokyk- 
loje, kol nesužinosi, kas tavo tėvas, antraip tu būsi tarp jų kaip 
paleistuvės sūnus. Ar nematai, kad prekijo sūnus vadinamas tėvo 
vardu? O tu? Tavo senelis - Kairo viziris, o tavo tėvo mes ne- 
pažįstam ir sakom: tu neturi tėvo! Atsikvošėk gi pagaliau! 

Išgirdęs tokius vyresniojo žodžius, Adžibas tuoj pat viską 
metęs parbėgo pas motiną, ėmė verkdamas skųstis jai, bet ašaros 
trukdė kalbėti. Išgirdusi sūnaus raudą, motinos širdis suliepsnojo. 
Sit al Husn paklausė: 

—- Sūnau mano, ko tu verki? Papasakok man, kas atsitiko? 

Ir Adžibas papasakojo jai, ką išgirdo iš vaikų ir iš jų vyres- 
niojo, o po to paklausė: 

- Kas gi mano tėvas, mamute? 

— Tavo tėvas - Kairo viziris, - atsakė šioji. 

- Nemeluok man, - sukliko Adžibas, — viziris tavo tėvas, o 
ne mano! Kas gi mano tėvas? Jei tu nepasakysi man tiesos, aš 
persismeigsiu štai šiuo durklu. 

Prisiminusi sūnaus tėvą, Sit al Husn pravirko. Ji prisiminė 
savo pusbrolį, prisiminė tai, kaip ją rodė Hasanui Bedr ad Dinui 
iš Basros, prisiminė viską, kas buvo po to. O garsiai ji ištarė: 


Palikęs sieloj meilę, jis pradingo. 
Toli jau kloniai krašto to laimingo. 


Pradingo jis, pražudė mano viltį, 
Ir man sunku vėl atsitiest, pakilti. 


Jis ašaras paliko mano daliai, 
Ir aš dabar prisiverkiu lig valiai. 


Bet jei ilgai man teks liūdėt jaunystėj 
Ir aš vėl panorėsiu jį išvysti, 

Tai nors širdin jo atvaizdą grąžinsiu, 
Mylėsiu, graušiuos, verksiu, brisiminsiu. 


O tu, kurio prisiminimą saugau, — 
Juk be aistros nėra mums kito draugo, — 


Nejaugi mes mylėti nebegalim, 
Nejaugi vėl braeisime pro šalį? 


Ji ėmė verkti raudoti, sūnus taip pat, ir tuo metu pas juos 
įėjo viziris. Pamatęs jų ašaras, jis susijaudino ir paklausė, ko jiedu 
verkia. Sit al Husn papasakojo, kas atsitiko jos sūnui mokykloje. 
Viziriui taip pat pasidarė liūdna prisiminus brolį ir tą nelemtą 
ginčą, ir tai, kas atsitiko jo dukteriai, o dabar - ir anūkui. Bet 
nieko daugiau apie šį reikalą jis nežinojo. Todėl pakilęs tuoj pat 
nuskubėjo į divaną, papasakojo viską sultonui ir paprašė jo 
leidimo vykti į Basrą ir ten paklausinėti apie savo sūnėną. Ir dar 
jis paprašė sultoną, kad šis parašytų nurodymus į visas žemes 
ir kad jis, radęs ten kokį savo giminaitį, galėtų pasiimti, kad ir 
kur jis būtų. Viziris net apsiverkė sultono akivaizdoje, ir šiam 
jo pagailo. Jis išsiuntė tokius nurodymus į visas žemes ir kraštus. 

Viziris apsidžiaugė, paprašė aukščiausiąjį palaiminti sultoną 
ir tuoj pat išėjo ruoštis kelionei. Kartu jis pasiėmė ir dukterį bei 
anūką Adžibą. Jie keliavo vieną, antrą, trečią dieną, kol atvyko 
į Damaską. Ten augo medžiai ir tekėjo kanalai, kaip yra pasakę 
poetai: 


Kai Damaske drauge gyvenome mes dviese, 
Atrodė: kas pakeis mums meilės naktį šviesią? 


Miegojom brieblandoj jauni, nerūpestingi, 
Ir tiesė mums žilas šakas rytai laimingi. 


Aušra tarp tų šakų lyg deimantas švytėjo, 
Virbėjo, paliesta rytinio lengvo vėjo. 


Ir baukščiai tvenkinio lakšte raides lesiojo, 
Ir vėjai rašė jas, rūkai taškus dėliojo. 


Viziris įsikūrė Akmenėlių aikštėje, pasistatė palapines, o 

tarnams pasakė, jog būsią čia dvi dienas. Ir tarnai išėjo į miestą 
kiekvienas su savo reikalais: vienas — parduoti, kitas - pirkti, 
trečias — į pirtį, o ketvirtas - į Omejo“? sūnų šventyklą, kuriai 
lygių nėra pasaulyje. 

Adžibas išėjo į miestą pasivaikščioti, ji lydėjo eunuchas, kuris 
visą laiką sekė jam iš paskos ir nešėsi tokį vėzdą, kokiu stukte- 
lėtas, nė kupranugaris neatsikeltų. Kai Damasko gyventojai 
pamatė Adžibą, jo iškilų stotą, jo dailumą ir tobulumą (o jis 
buvo reto grožio berniukas, švelnus ir išpuoselėtas, minkštesnis 
už šiaurės vėją, saldesnis už skaidrų vandenį trokštančiam, 
mielesnis už sveikatą sergančiam), daugelis sekė paskui jį, ėjo 
įkandin ar stengėsi užbėgti į priekį, sėdo ant kelio, kuriuo jis 
ėjo, kad pamatytų jį. Taip jau buvo lemta, kad jiedu stabtelėjo 
prie Adžibo tėvo Hasano Bedr ad Dino smuklės (o šiam jau ir 
pūkelis ant veidų buvo sužėlęs, ir protas per tuos dvylika metų 
tapęs skvarbesnis; smuklininkas jau buvo miręs, ir Bedr ad Dinui 
liko jo pinigai bei smuklė, kadangi teisėjo ir liudininkų jis buvo 
pripažintas sūnumi). 

"Tą dieną, kai prie jo smuklės sustojo jo sūnus su eunuchu, 
Bedr ad Dinas pažvelgė į nuostabiai gražų berniuką, ir jo siela 
suvirpo, jo kraujas, pajutęs giminišką kraują, ėmė smarkiau tekėti. 

Jis buvo išviręs pasaldintų granatų grūdelių, o Alacho įteigta 
meilė tiek sujaudino jį, kad jis pakvietė Adžibą: 

— O pone, tu pavergei mano širdį ir sielą, sujaudinai visą 
mano esybę, ar nenorėtum užeiti pas mane, išgydyti mano širdį 
ir paragauti mano valgio? — Iš jo akių prieš jo paties valią 
pasruvo ašaros, nes jis prisiminė, kas buvo anksčiau ir kuo tapo 
dabar. 

Kai Adžibas išgirdo tėvo žodžius, jo širdis taip pat sunerimo, 
jis dirstelėjo į eunuchą ir pasakė: 

- Šis smuklininkas sujaudino mano širdį, jis atrodo taip, lyg 
būtų išsiskyręs su sūnumi. Užeikime pas jį, paguosime jo širdį 
ir paragausime jo vaišių. Galbūt už tai, kad mes tai padarysime, 
Alachas suves mane su tėvu. 


> Omejo sūnų šventykla - vienas iš nuostabiausių 
musulmonų architektūros paminklų. ją pastatė šeštasis 
Omejadų dinastijos kalifas Validas I, valdęs 
nuo 705 iki 715 m. 

Bet eunuchas tai išgirdęs sušuko: 

— To tik ir trūko, prisiekiu Alachu! Vizirio sūnus valgys 
smuklėje! Aš nuvysiu tuos žmones šia lazda, kad jie į tave 
nespoksotų, ir nerimsiu dėl tavęs, jei tu kada nors įžengsi į šią 
smuklę. 

Išgirdęs šiuos žodžius, Bedr ad Dinas nustebo ir atsisuko į 
eunuchą, o ašaros riedėjo jo skruostais. Tada Adžibas pasakė 
eunuchui: 

— Mano širdis pamilo jį. 

Bet eunuchas atkirto: 

— Baik tas kalbas ir niekur neik! 

Čia Adžibo tėvas kreipėsi į eunuchą: 

— O vyresnysis, kodėl gi tau neužėjus pas mane ir nepama- 
loninus man širdies? O tu, kuris panašus į juodą kaštoną su baltu 
viduriu, tu, apie kurį kažkas yra pasakęs... 

Eunuchas užsikvatojo ir šūktelėjo: 

— Kaip tu pasakei? Vardan Alacho, kalbėk, tik trumpai! 

Ir Bedr ad Dinas tuoj pat ėmė sakyti: 


Jei nebūtų apsišvietęs, jei kasdien meluotų, 
Tai didžiūnų rūmuos niekas jam valdžios neduotų. 


Tai nebūtų į haremą niekad jis įžengęs, 
Toks gražus, kad jam tarnauja angelai padangės. 


Eunuchas, pamalonintas šių žodžių, įžengė kartu su Adžibu 
į smuklę. Hasanas Bedr ad Dinas pripildė aukštą dubenį granatų 
grūdelių (o jie buvo su migdolais ir cukrumi), ir jie pradėjo 
valgyti. Bedr ad Dinas pasakė: 

— Jūs nudžiuginote mane, valgykit su malonumu ir į sveikatą! 

Adžibas kreipėsi į tėvą: 

— Sėsk, valgyk kartu su mumis, gal Alachas mums padės rasti 
tą, kurio ieškome. 

Bedr ad Dinas nustebo: 

— O vaike mano, tu toks jaunas, o jau patyrei išsiskyrimą? 

— Taip, - atsakė Adžibas, - mano širdis sudegė, nepakėlė 
išsiskyrimo su mylimu žmogum: tai buvo mano tėvas. Mes su 
seneliu iškeliavome jo ieškoti ir vis dar tebeieškome po įvairias 
šalis. O varge, kada mes susitiksime? 

Vaikas graudžiai pravirko, o jo tėvas taip pat, nes prisiminė 
savo išsiskyrimą su mylimais žmonėmis, prisiminė toli likusią 
savo motiną. Eunuchas irgi nusiminė. Kai visi pavalgė ir išėjo 
iš Bedr ad Dino smuklės, šis staiga pasijuto taip, lyg siela būtų 
atsiskyrusi nuo kūno ir išėjusi kartu su dviem nelauktais svečiais. 
Jis nebegalėjo tverti be jų nė akimirkos. Tuoj pat uždaręs savo 
smuklę, Bedr ad Dinas leidosi iš paskos ir ėmė vytis, kol šie 
dar neišėjo pro didžiuosius vartus. Eunuchas atsisuko į jį ir 
paklausė: 

- Ko tau? 

Bedr ad Dinas atsakė: 

— Kai jūs išėjote, pasijutau taip, lyg ir mano siela būtų išėjusi 
drauge su jumis. O aš mieste turiu reikalų, palydėsiu jus, atliksiu 
reikalus ir grįšiu. 

Čia eunuchas užpyko ir pasakė Adžibui: 

- Šito aš ir bijojau! Mes suvalgėme tą nelemtą kąsnelį, ir 
tai turėjo būti mūsų geradarystė, o dabar šitas virėjas visur sekios 
mums iš paskos. 

Adžibas atsisuko, pamatė smuklininką ir taip pat užpyko, ir 
tarė eunuchui: 

—- Tegu sau eina bendru musulmonų keliu, o jei priėjus 
palapines jis vis dar seks mus, nuvysime. 

Jis nuleido galvą ir paspartino žingsnį, eunuchas — paskui 
jį. Bedr ad Dinas sekė jiems iš paskos iki pat Akmenėlių aikštės, 
o kai jie priartėjo prie palapinių, Adžibas atsisuko ir pamatė 
Hasaną, einantį paskui. Jis užsirūstino ir išsigando, kad eunuchas 
viską papasakos jo seneliui. Perpykęs ir bijodamas pasišaipymų, 
esą jis valgęs prastoj smuklėj, pažvelgė į Hasaną ir pamatė, kad 
to akys žvelgia tiesiai jam į akis, ir Adžibui pasidarė nejauku. 
“Gal tai nedraugo akys", - pagalvojo jis ir pakėlęs akmenį metė 
į Hasaną. Hasanas pargriuvo be sąmonės, o jo veidu ėmė tekėti 
kraujas. 

Adžibas ir eunuchas nuėjo prie palapinių, o Hasanas po kiek 
laiko atsigavo, nusišluostė kraują ir atsiplėšęs gabalėlį čalmos 
apsitvarstė galvą. Jis priekaištavo pats sau: “Aš užgavau berniuką! 
Uždaręs smuklę ėmiau sekti iš paskos, ir jis nusprendė, kad aš 
blogas žmogus". Hasanui buvo liūdna, jis prisiminė motiną, kuri 
buvo likusi Basroje, ir ėmė verkti kalbėdamas: 

Teisybės ieškodamas, nekeiki lemties 
Ir nepriekaištauk jai, nes tai nepadės. 


Imk tai, ką ji duos, ir gyvenki ramus, 
Visiems juk ji skiria skausmus ir džiaugsmus. 


Po to Bedr ad Dinas grįžo ir vėl pradėjo pardavinėti valgius, 
o viziris, jo dėdė, išbuvo Damaske tris dienas, ir tada išvyko į 
Homsą. Pakeliui sustodamas vis klausinėjo apie savo brolį ir jo 
sūnų. Taip jis keliavo, kol pasiekė Dijarbakyrą, po to Mardiną, 
po to Mosulą““, o paskui tęsė kelionę iki pat Basros. Atvykęs 
į Basrą, viziris nuėjo pas sultoną ir buvo maloniai priimtas. 
Sultonas pagarbiai jį sutiko, paskyrė vietą apsistoti ir paklausė, 
ko jis atvykęs. Viziris papasakojo jam savo istoriją ir pridėjo, kad 
viziris Nur ad Dinas Alis — jo brolis. Sultonas kreipėsi į Alachą 
malonės jam ir pasakė: 

— O pone, tavo brolis penkiolika metų buvo mano viziriu, 
aš jį labai mylėjau, bet jis mirė ir paliko sūnų. Sūnus pabuvo 
čia mėnesį po jo mirties, o tada dingo, ir mes nieko daugiau 
apie jį negirdėjom. Bet jo motina gyvena čia, nes ji - mano 
senojo vizirio duktė. 

Išgirdęs, kad jo sūnėno motina sveika gyva, viziris Šams ad 
Dinas apsidžaugė, panoro ją pamatyti, ir sultonas tuoj pat leido 
jam. Šams ad Dinas nuėjo pas ją, į savo brolio Nur ad Dino 
namus. Jis apžvelgė viską aplinkui, pabučiavo namų slenkstį ir 
pagalvojo apie savo brolį Nur ad Diną Alį, kuris mirė svečioje 
šalyje, tada pravirko ir tarė: 


Žengiu aš į menę, į menę Leilos 


Ir keturias sienas bučiuoju aš jos. 


Bet siela juk myli ne sienas, o ją, 
O tą, kur sutikdavo menėj toje. 


Pro vartus jis įėjo į didįjį kiemą, toliau pro akmens skliautais 
papuoštas ir įvairiaspalviu marmuru išklotas duris ėjo toliau. 
Apėjo visus namus, viską apžiūrėjo ir rado brolio vardą, parašytą 


* Homsas, Dijarbakyras, Mardinas, Mosulas - 
miestai pakeliui iš Damasko į Basrą. 

aukso raidėmis. Pabučiavo šį užrašą, apsiverkė prisiminęs išsisky- 
rimą su broliu ir pasakė: 


Klausinėjau aš tekančią saulę, kur tu, 
Klausinėjau ir žaibą bpatamsy naktų. 


Net ir miegantį skausmas užpuola mane, 
Betgi savo lemtim nesiskundžiu aš, ne. 


Mylimasis, jei laikas brailgo labai, 
Tai žinoki - ir man jau vaidenas kapai. 


Jeigu stolum tu vėl prieš manąsias akis, 
Susitiktume vėl — ir nurimtų širdis. 


Nemanyk, kad tave kas nors kitas pakeis! 
Kitą žmogų pamilti mano siela neleis. 


Jis ėjo toliau ir priėjo savo brolio žmonos, Hasano Bedr ad 
Dino iš Basros motinos, kambarį. Kai dingo sūnus, ji be perstojo 
verkė raudojo, o bėgant metams, vidury kambario pastatė sūnui 
marmurinį antkapį ir verkdavo prie jo dieną naktį, ir miegodavo 
tik šalia antkapio. 

Sustojęs už durų, viziris girdėjo, kaip ji kalba prie antkapio: 


O kape, nejaugi išnyko tavy jo gražumas? 
Nejaugi užgeso liebsna — jo veido šviesumas ? 


O kape, ne sodas juk tu ir ne dangis aukštieji, - 
Tai kaibgi tavy mėnulis ir gluosnio šaka susiliejo? 


Taip jai bekalbant, viziris ir įėjo pas ją. Pasisveikino ir 
pranešė, kad jis esąs jos vyro brolis, o po to papasakojo viską, 
kas atsitiko, išklojo visą istoriją. Pasakė, kad prieš dešimtį metų 
jos sūnus Bedr ad Dinas praleido su jo dukterimi ištisą naktį 
ir rytą dingo, o jo duktė pastojusi nuo jos sūnaus ir pagimdžiusi 
berniuką, kuris atvykęs čia su juo; jis esąs jos anūkas ir jo 
dukters vaikas. 

Išgirdusi žinią apie sūnų ir pamačiusi savo dieverį, moteris 
puolė jam į kojas ir ėmė bučiuoti jas kalbėdama: 

Atlygink, Alachai, atvedusiam jus! 
Didesnės palaimos širdis nepajus. 


Jei tiktų menka dovana jam, doram, 
Galiu dovanot savo širdį aš jam. 


Viziris pasiuntė atvesti Adžibą, o kai šis atėjo, jo senelė 
apkabino jį ir pravirko. O viziris Šams ad Dinas tarė: 

— Dabar ne laikas ašaras lieti, laikas tau ruoštis su mumis 
į Egipto žemes keliauti. Galbūt Alachas suves tave su tavo 
sūnumi ir mano sūnėnu! 

Ji atsakė: “Klausau ir vykdau", — ir tuoj pat nubėgo ruoštis. 
Netrukus ji jau buvo susirinkusi savo brangenybes, surengusi 
merginas į kelią, Šams ad Dinas dar nuėjo pas sultoną atsisvei- 
kinti, o sultonas įteikė jam dovanų ir visokių retenybių, kad 
parvežtų Egipto sultonui. 

Šams ad Dinas ilgai nelaukęs išvyko atgal. Pasiekęs Damaską, 
jis sustojo Kanūne*'. Pasistatė palapines ir pasakė visiems: 

— Būsime čionai savaitę, kol pripirksime dovanų savo sul- 
tonui. 

Adžibas pasakė eunuchui: 

— O Liaikai, aš noriu pasivaikščioti! Eime į turgų, nueisim 
į Damaską ir pasižiūrėsime, kas atsitiko tam smuklininkui, pas 
kurį mes valgėme, o po to sužeidėm jam galvą. Jis buvo mums 
malonus, o mes blogai su juo pasielgėm. 

Eunuchas atsakė: 

- Klausau ir vykdau. 

Adžibas išėjo iš palapinės (o jį traukte traukė kraujo balsas) 
ir tuoj pat su eunuchu patraukė į miestą. Jie ėjo, kol priėjo tą 
pačią smuklę, ir pamatė smuklininką, stovintį įprastoje vietoje 
(saulė jau slinko vakarop). Ir atsitiko taip, kad jis vėl buvo išviręs 
granato grūdelių. Priėjęs arčiau, Adžibas žvilgtelėjo į jį ir pajuto 
trauką jam. Pastebėjo akmens smūgio pėdsaką jo kaktoje ir 
pasakė: 

— Ramybė tau! Žinok, kad mano širdis su tavim. 

Kai Bedr ad Dinas pamatė berniuką, jo viduje viskas sukun- 


*" Kanūnas —- vieta į šiaurę nuo Damasko, ten sustodavo 
keliautojų karavanai. 

kuliavo, širdis suvirpėjo, jis nuleido galvą, norėjo kažką atsakyti, 
bet negalėjo pajudinti liežuvio. Po kurio laiko jis pakėlė galvą, 
atrodė nusižeminęs ir taikus, ir pasakė: 


Ilgėjaus mylimųjų, bet, juos išvydęs vėlei, 
Stovėjau aš sumišęs, akių net nepakėliau. 


Žemai nuleidęs galvą, bijojau išsiduoti, 
Tačiau man nepavyko bejausmį pavaizduoti. 


Žadėjau priekaištauti su įkarščiu bepročio, 
Tačiau kai susitikom, neištariau nė žodžio. 


O svečiams jis tarė: 

- Paguoskite man širdį, paragaukite mano valgio. Prisiekiu 
Alachu, vos pažvelgiau į tave tada, ir mano širdis sunerimo, ir 
aš lyg apkvaišęs išsekiau paskui tave. 

— Prisiekiu Alachu, tu mane myli, - tarė Adžibas, - bet mes 
suvalgėm pas tave po kąsnelį, o tu norėjai užtraukti mums gėdą. 
Tačiau mes ir šį kartą valgysime pas tave, ką duosi, tik su sąlyga, 
kad tu prisieksi neiti paskui mus ir nesekioti. Antraip daugiau 
niekada nebegrįšime pas tave, nors būsime čia visą savaitę, kol 
mano senelis pirks sultonui dovanas. 

Bedr ad Dinas sutiko. Tada Adžibas su eunuchu įėjo į 
smuklę, smuklininkas padavė jiems dubenėlį su granatų grūde- 
liais, o Adžibas tarė: 

— Sėsk ir tu su mumis, galbūt Alachas palengvins mano 
naštą. 

Bedr ad Dinas apsidžiaugė ir ėmė valgyti kartu, be perstojo 
žiūrėdamas Adžibui į veidą. Ir širdis, ir jausmai traukte traukė 
ji prie vaiko, bet Adžibas pasakė: 

— Argi aš nesakiau, kad tu įkyri savo meile! Pakaks gi tau 
žiūrėti man į veidą! 

Išgirdęs savo sūnaus žodžius, Bedr ad Dinas atsakė eilėmis: 


Kaip paslaptį tave išsaugojau aš sieloj, 
Į tylą gramzdinau net aidą vardo mielo. 


Kaipb gėdą aš slėbiau mėnulio švelnų grožį, 
Tą žavesį, kuris tarytum ryto rožė. 

14. 1907 


Tačiau ir vėlei Stai man tavo veidas švyti, 
Ir vėlei aš galiu šalia tave matyti. 


Nejaugi su tavim aš rojaus nepatirsiu, 
Prie dangiškos versmės iš troškulio numirsiu ? 


Bedr ad Dinas maitino Adžibą ir eunuchą, ir jie valgė, kol 
pasisotino. Po to atsistojo, ir Hasanas iš Basros užpylė jiems ant 
rankų vandens, atsirišęs nuo juosmens šilko skraistę, nušluostė 
jas, po to dar apšlakstė svečius rožių vandeniu iš gertuvės. 
Trumpam išėjęs grįžo su dubenėliu gėrimo iš rožių vandens ir 
muskuso. Pastatė jį prieš svečius ir paprašė: 

- Tai jūsų malonės pabaigai! 

Adžibas paėmė dubenėlį, nugėrė ir ištiesė jį eunuchui. Jiedu 
gėrė, kol abiejų pilvai prisipildė. Abu buvo tokie sotūs kaip 
niekada. Paskui išėjo ir grįžo pas savo senelę, Hasano Bedr ad 
Dino motiną. Ji pabučiavo anūką ir vėl pravirko, prisiminusi savo 
sūnų Bedr ad Diną: 


Tikėjau, kad lemta mums vėl susitikti, — 
Nenoriu kaip andai vienatvėje likti. 


Ir vien tik tavęs mano siela tegeidžia, 
Te baslaptį tą man Alachas atleidžia. 


Po to ji paklausė Adžibą: 

— O mano vaike, kur tu buvai? 

Šis atsakė: 

— Damasko mieste. 

Senelė padavė jam lėkštutę su granato grūdeliais (o jie buvo 
nelabai saldūs) ir eunuchui paliepė: 

— Sėsk su ponu! 

Eunuchas mintyse sudejavo: “Prisiekiu Alachu, mes visai 
nenorime valgyti!" — tačiau prisėdo. Ir Adžibo pilvas dar tebe- 
buvo kimšte prikimštas, ką jie buvo suvalgę ir išgėrę. Jis paėmė 
gabalėlį duonos, padažė į granato grūdelius ir atsikando. Tačiau 
pajuto, kad grūdeliai nelabai saldūs. 

— Fu, koks bjaurus maistas! - sušuko jis. 

Senelė nustebo: 

— O mano vaike, tu peiki mano valgymą, o aš pati jį viriau. 
Niekas kitas taip nemoka šio patiekalo gaminti kaip aš ir tavo 
tėvas Hasanas Bedr ad Dinas. 

— O ponia, - pasakė Adžibas, - tavo valgis pasibjaurėtinas! 
Mes ką tik buvome mieste pas virėją, kuris išvirė tokių granato 
grūdelių, kad jų kvapas atveria širdis, jo valgį norėjosi suvalgyti 
visut visutėlį. O tavasis, palyginti su jo, nieko vertas. 

Išgirdusi tai senelė labai įširdo ir atsisuko į eunuchą... 

Tuo tarpu išaušo rytas, ir Šachrazada nutraukė pasakojimą. 


Dvidešimt ketvirtoji naktis 


Kai atėjo dvidešimt ketvirtoji naktis, Šachrazada tęsė: 

Pasakojama, o laimingasai karaliau, kad Adžibo senelė, 
išgirdusi anūko žodžius, labai įširdo ir pažvelgė į eunuchą: 

— Vargas tau! Tu pagadinai man anūką, nes užėjai su juo 
į smuklę! 

Eunuchas išsigando ir ėmė viską neigti: 

- Mes nebuvom užėję į smuklę, o tik ėjome pro šalį. 

— Prisiekiu Alachu, mes buvom užėję ir valgėme, ir smuk- 
lininko valgis buvo kur kas skanesnis negu tavo! - pasakė 
Adžibas. 

Tada senelė nuėjo ir papasakojo viską savo vyro broliui, ir 
šis užpyko ant eunucho. Eunuchas buvo pakviestas pas vizirį, 
ir šis paklausė: 

— Ko tu užėjai su mano anūku į smuklę? 

Eunuchas vėl išsigandęs mėgino gintis, jog nebuvo ten. Bet 
Adžibas neleido jam meluoti: 

— Mes užėjome ir prisivalgėme iki soties granatų grūdelių, 
ir virėjas pagirdė mus medum su sniegu ir su cukrum! 

Viziris visai perpyko ir dar kartą paklausė eunuchą, tačiau 
tas vis gynėsi. Tada viziris paliepė: 

— Jei tu sakai teisybę, tai sėsk prieš mus ir valgyk! 

Eunuchas priėjo, norėjo valgyti, bet nebegalėjo, tad numetė 
duoną ir tarė: 

— O mano pone, aš sotus dar nuo vakar dienos. 

Viziris suprato, kad jis vis dėlto valgė pas smuklininką 
mieste, ir liepė vergams jį parsivertus skaudžiai mušti. 

Čia eunuchas sukliko: 

— O pone, nemušk manęs, aš pasakysiu tau teisybę! 

Ji nustojo mušti, viziris liepė papasakoti visą teisybę, ir 
eunuchas tarė: 

- Žinok, kad mes buvome smuklėje, kai virėjas ten virė 
granatų grūdelius. Jis pavaišino mus ir, prisiekiu Alachu, aš 
gyvenime nieko panašaus nebuvau valgęs ir nieko nėra bjauriau 
už tai, kas dabar stovi prieš mus. 

Hasano Bedr ad Dino motina jautėsi įžeista ir paliepė: 

- Tuojau pat eik pas tą virėją ir atnešk iš jo dubenėlį 
granato grūdelių! Mes parodysim juos tavo ponui, tegul jis 
pasakys, kieno valgis geresnis ir skanesnis. 

Eunuchas sutiko, ji tuoj padavė jam dubenėlį ir pusę dinaro. 
Eunuchas išėjo ir, atėjęs į smuklę, pasakė smuklininkui virėjui: 

- Mano pono namuose susiginčijome dėl tavo patiekalo, mat 
pas juos taip pat gamino granatų grūdelius. Duok mums savo 
patiekalo už pusę dinaro ir žiūrėk man - aš jau sotus skaudžių 
smūgių už tavo meną. 

Hasanas Bedr ad Dinas nusijuokė ir pasakė: 

- Prisiekiu Alachu, tokio valgymo niekas nemoka gaminti, 
išskyrus mane ir mano motiną, o ji dabar tolimoj šaly! 

Jis paėmė dubenėlį, prikrovė valgio, apliejo muskusu ir rožių 
vandeniu ir padavė eunuchui. Šis skubiai viską parnešė namo. 
Hasano motina paragavo valgio ir įsitikinusi, kad skaniai ir 
puikiai pagaminta, suprato, kieno tai darbas. Ji sukliko ir krito 
be sąmonės. Viziris apstulbo, po to ėmė šlakstyti ją rožių 
vandeniu. Po kurio laiko ji atsipeikėjo ir pasakė: 

— Jei mano sūnus dar gyvas, niekas taip neišvirs granato 
grūdelių, tik jis! Tai mano sūnus - Hasanas Bedr ad Dinas, tikrai 
tikrai, nes šį valgį moku virti tik aš, o aš ir Bedr ad Diną 
išmokiau jį gaminti. 

Viziris didžiai apsidžiaugė tai išgirdęs: 

— O, kaip aš trokštu pamatyti savo brolio sūnų! Nejau likimas 
mus suves! Vien tik susitikimo su juo mes prašome visagalį 
Alachą! 

Tą pat minutę viziris pašaukė savo žmones: 

— Tegul dvidešimt iš jūsų tuoj pat eina į tą smuklę ir su- 
griauna ją, o virėją suriškite jo čalma ir atveskite pas mane, tik 

nepadarykite jam nieko blogo! 

Tarnai sutiko ir puolė vykdyti, o viziris tuoj pat išvyko į 
“Laimės buveinę" ir, susitikęs su Damasko vietininku, supažin- 
dino jį su Kairo sultono raštu, kurį turėjo pasiėmęs. Vietininkas 
pabučiavo šį raštą, palietė juo galvą ir pagarbiai paklausė: 

— O kurgi tavo įžeidėjas? 

— Tai vienas smuklininkas virėjas, - atsakė viziris. 

Vietininkas tuoj pasiuntė savo žmones : tą smuklę, tačiau tie 
nuėję rado ją visą sugriautą, viskas viduje buvo sulaužyta, nes 
kol viziris lankėsi rūmuose, jo žmonės įvykdė įsakymą ir grįžę 
jau laukė pasirodant savo pono. O Bedr ad Dinas sėdėjo ir 
galvojo: “Žiūrėk tik! Ir ką gi jie rado tuose granato grūdeliuose, 
kad su manim taip pasielgė?" 

Kai viziris grįžo iš Damasko vietininko (o tas jam leido 
pasiimti prašomą žmogų ir vestis), įėjo į savo palapinę ir liepė 
atvesti smuklininką. Jį atvedė surištą čalma. Hasanas Bedr ad 
Dinas pasižiūrėjo į savo dėdę ir pravirko klausdamas: 

— O pone, kuo aš jums nusikaltau? 

- Tai tu virei granato grūdelius? - paklausė viziris. 

- Taip, - atsakė Bedr ad Dinas, - ar jūs radote juose ką 
nors, dėl ko reikėtų nuimti galvą? 

- Tai būtų puikiausia ir pati švelniausia bausmė tau! — 
sušuko viziris. 

- O mano pone, ar nepasakytum, kuo gi aš nusikaltau? — 
vėl paklausė Bedr ad Dinas. 

- Taip, šią pat akimirką pasakysiu, - atsakė viziris ir šūktelėjo 
tarnui: - Atveskit kupranugarius! 

Jie įkišo Bedr ad Diną į skrynią, užrakino, užkėlė ant kup- 
ranugario ir išvyko. Keliavo nesustodami, kol sutemo. Tada kiek 
pailsėjo, užkando, išleidę iš skrynios pamaitino Bedr ad Diną 
ir vėl uždarė į skrynią. Taip jie keliavo, kol pasiekė Kamrą““. 
Bedr ad Diną vėl išleido iš skrynios, ir viziris paklausė: 

- Tai tu virei granato grūdelius? 

- Taip, mano pone, - atsakė Bedr ad Dinas, o viziris pa- 
liepė: 

- Sukaustykite jį! 


* Kamra - gyvenvietė pakeliui iš Damasko į Kairą. 

Jį sukaustė ir vėl įkėlė į skrynią. Pasiekę Kairą, sustojo ar 
Reidanijoj“?. Čia viziris liepė išleisti Bedr ad Diną iš skrynios 
iš pakviesti dailidę. Kai šis atėjo, paliepė jam padaryti Bedr ad 
Dinui medinę lėlę. 

— Oką tu su ja veiksi? - paklausė Hasanas Bedr ad Dinas. 

— Pakabinsiu tave ant tos lėlės, prikalsiu vinimis ir nešiu per 
visą miestą, - atsakė viziris. 

— Už ką tu su manim taip pasielgsi? - sušuko Bedr ad Dinas. 

— Už tai, kad tu blogai išvirei granato grūdelius,- pasakė 
viziris. — Kaipgi tu virei, kad juose trūko pipirų? 

— Ir tik todėl, kad juose trūko pipirų, tu taip su manim 
elgiesi, - pratrūko Bedr ad Dinas, - ar tau neužteko mane 
įkalinti? Ir maitinote jūs mane tik kartą per dieną! 

— Neužteko pipirų, ir nėra tau kitos bausmės, tik mirtis! — 
pakartojo viziris, ir susikrimtusiam Bedr ad Dinui beliko gailėtis 
savęs. 

— Apie ką tu galvoji? — paklausė viziris. 

— Apie netikusias galvas, tokias kaip tavo, - atsakė Bedr ad 
Dinas. - Jei tu turėtum proto, nebūtum su manim taip pasielgęs. 

— Reikia tave truputį pakankinti, kad daugiau taip nesielgtum, 
— kalbėjo viziris. 

O Bedr ad Dinas prieštaravo: 

— Visos tos tavo niekšybės jau pakankamai mane iškankino! 

Bet viziris nenusileido: 

— Tave būtinai reikia pakarti! 

Dailidė tuo metu dirbo lėlę, o Bedr ad Dinas žiūrėjo. Taip 
atėjo vakaras, ir viziris vėl įgrūdo Bedr ad Diną į skrynią 
sakydamas: 

— Tai bus rytoj! 

Viziris palaukė, įsitikino, kad Bedr ad Dinas užsnūdo, sėdo 
ant arklio ir pasiėmęs skrynią įjojo į miestą ir pasuko savo namų 
link. Pasiekęs juos pasakė savo dukteriai Sit al Husn: 

— Garbė Alachui, kuris suvedė tave su tavo pusbroliu! Kelkis, 
paruošk kambarį, taip, kaip jis atrodė per tavo žvalgytuves! 

Ji atsikėlė, uždegė žvakes, o viziris atnešė brėžinį, kuriame 
buvo nurodyta, kaip viskas buvo išdėstyta kambaryje tą naktį. 


* Ar Reidanija - gyvenvietė į šiaurės rytus nuo Kairo. 


214 


24 naktis 


a 


sŠd2Ų si ak 


Jiedu viską sutvarkė lygiai taip pat, kad mačiusiajam nekiltų 
abejonių, jog tai ta pati naktis. Bedr ad Dino turbaną padėjo 
ton pačion vieton, kur jis buvo jį padėjęs savo ranka, o jo 
plačkelnes ir kapšą pakišo po čiužiniu. Po to viziris liepė savo 
dukteriai nusirengti taip kaip žvalgytuvių naktį ir pasakė: 

- Kai tavo pusbrolis įeis, pasakyk jam: “Tu privertei mane 
ilgai laukti, išėjęs į atsikvėpimo kambarį!“ Ir tegul jis permiega 
su tavim iki ryto, o tada mes jam parodysim užrašytąsias datas. 

Viziris iškėlė miegantį Bedr ad Diną iš skrynios, atrišo 
pančius ir nuvilko viršutinius drabužius - šis liko tik su plonais 
naktiniais marškiniais. (Bedr ad Dinas miegojo ir nieko nejuto.) 
Ji paliko vieną. Po kiek laiko Bedr ad Dinas versdamasis pabu- 
do, apsidairęs pamatė besąs apšviestame praėjime ir tarė pats 
sau: “Aš kliedžiu!" Jis atsistojo, paėjėjo iki kitų durų ir mato: 
tas pats kambarys, kuriame jam buvo rodoma nuotaka. Štai 
baldakimas, suolelis, o ant jo - turbanas bei kiti daiktai. Jis ėmė 
trinti sau kaktą, su nuostaba kalbėdamas: “Prisiekiu Alachu, tai 
nuotakos kambarys, čia man rodė ją! Kurgi aš esu? Aš gi buvau 
skrynioje!" Kol jis taip kalbėjo pats su savim, Sit al Husn staiga 
praskleidė uždangalo kraštelį ir pašaukė: 

- O mano pone, ar tu neateisi? Šitiek užtrukai atsikvėpimo 
kambaryje. 

Pamatęs ją Bedr ad Dinas nusijuokė: “Iš tiesų tai kliedesys!" 
Jis pakilo pas Sit al Husn mąstydamas apie tai, kas atsitiko, ir 
nežinodamas, ką ir galvoti. Pasidarė visiškai niekas neaišku, kai 
jis rado ir savo turbaną, ir plačkelnes, ir kapšą su tūkstančiu 
dinarų. 

— Vien Alachas žino tiesą! Tai kažkoks kliedesys! - šūktelėjo 
jisai. 

Sit al Husn prakalbo: 

— Tu, žiūriu, sutrikęs ir nustebęs? Nakties pradžioje ne toks 
buvai! 

Bedr ad Dinas paklausė: 

— Kiek laiko manęs nebuvo su tavim? 

Ji sušuko: 

— Tesaugo tave Alachas! Tebūna jis visur su tavim! Tu ką 
tik išėjai savo reikalu ir štai grįžti! Tu praradai protą! 

Bedr ad Dinas nusijuokė ir pasakė: 


216 


24 naktis 


— Tu teisi. Bet kai aš palikau tave, užsimiršau tame namelyje 
su vandeniu ir susapnavau, kad Damaske tapau smuklininku ir 
pragyvenau ten dešimt metų; beje, pas mane lyg buvo atėjęs 
kažkas iš didžiūnų vaikų, lydimas eunucho. - Čia Bedr ad Dinas 
pasičiupinėjo ranka kaktą ir aptiko randą, kurį paliko akmuo. 
Jis vėl suabejojo ir sušuko: - Prisiekiu Alachu, o mano ponia, 
panašu, kad tai buvo iš tikrųjų, nes jis užgavo mane akmeniu 
ir sužeidė, štai žymė! 

Paskui jis tęsė: 

- Kai mudu apsikabinę užmigome, man pasirodė, kad aš be 
turbano ir be plačkelnių atsidūriau Damaske ir tapau virėju... 
— Jis pastovėjo kurį laiką sumišęs ir vėl prakalbo: - Aš lyg 
prisimenu, kad išviriau granatų grūdelių, kuriuose buvo per maža 
pipirų... Prisiekiu Alachu, aš tikriausiai buvau užmigęs namelyje 
su vandeniu ir regėjau visa tai sapne!.. 

- Alacho vardu prašau, papasakok, ką tu dar matei sapne? 
— paklausė Sit al Husn. 

Bedr ad Dinas viską papasakojo ir dar pridūrė: 

- Prisieku Alachu, jei nebūčiau atsibudęs, jie tikriausiai būtų 
prikalę mane prie tos medinės lėlės! 

- Už ką gi? - paklausė Sit al Husn. 

— Už tai, kad granato grūdelių patiekale trūko pipirų, — 
atsakė Bedr ad Dinas. - Be to, jie sugriovė mano smuklę, sukūlė 
indus, o mane įkišo į skrynią. Po to pakvietė dailidę, kad 
padarytų man kartuves, nes norėjo mane pakarti. Garbė Alachui, 
kad visa tai man atsitiko sapne, o ne iš tikrųjų! 

Sit al Husn nusijuokė ir priglaudė jį prie krūtinės, ir jis ją 
apkabino, bet abejonės jo nepaliko, ir po kurio laiko jis vėl 
ištarė: 

— Prisiekiu Alachu, panašu, kad visa tai, šiaip ar taip, buvo 
iš tikrųjų! Nebežinau, kas čia per reikalas! 

Jis taip ir užmigo nieko nesupratęs. Čia jis sakė kliedėjęs, 
čia tvirtino visa tai iš tikrųjų patyręs. Tai truko ligi pat ryto, kol 
įėjo jo dėdė Šams ad Dinas ir pasisveikino. Hasanas Bedr ad 
Dinas pasižiūrėjo į jį ir sušuko: 

- Prisiekiu Alachu, ar ne tu liepei mane surišti ir prikalti 
vinimis, ar ne tu liepei sugriauti mano smuklę už tai, kad 
granato grūdeliuose trūko pipirų? 

Viziris atsakė: 

- Žinok, o mano vaike, kad paaiškėjo teisybė ir iškilo 
viešumon tai, kas buvo paslaptis. Tu - mano brolio sūnus. Aš 
visa tai dariau tam, kad įsitikinčiau, ar tai tu miegojai su mano 
dukterim. Ir aš įsitikinau, nes tu atpažinai kambarį, atpažinai savo 
čalmą ir plačkelnes, ir savo auksą, ir popierėlį, kurį parašė tavo 
tėvas, o mano brolis. Aš niekada nebuvau tavęs matęs ir nepa- 
žinojau tavęs, o tavo motiną aš atsivežiau iš Basros. 

Tai pasakęs jis pripuolė prie Bedr ad Dino ir pravirko. Bedr 
ad Dinas labai nustebęs taip pat apsikabino dėdę verkdamas iš 
džiaugsmo. Po to viziris pasakė jam: 

— Mano vaike, viso šio atsitikimo priežastis yra tai, kas įvyko 
tarp manęs ir tavo tėvo. - Ir jis papasakojo apie jųdviejų ginčą 
ir kodėl tas išvyko į Basrą. 

Viziris liepė pakviesti Adžibą. Pamatęs berniuką, jo tėvas 
sušuko: 

— Štai tas, kuris metė į mane akmenį! 

O viziris pasakė: 

— Tai tavo sūnus. 

Tada Bedr ad Dinas pripuolė prie vaiko ir ėmė kalbėti: 


Sakiau: jei vėl metai suvestų prie vartų, 
Vienatvės žodžius aš bamirščiau iš karto. 


Ir džiaugsmas atskriejo, užgriuvo taip smarkiai, 
Kad siela manoji iš laimės jau verkia. 


Jam baigus, prie jo priėjo motina ir apsikabino jį sakydama: 


Bijojom mes: ką susitikę ištarsim? 
Juk skausmas tylus neišsakomas garsiai. 


Motina apsakė viską, kas įvyko jam dingus, o Hasanas 
papasakojo, ką jis patyrė klajodamas. Po to abu padėkojo 
Alachui už tai, kad padėjo jiems susitikti. 

Po dviejų dienų viziris Šams ad Dinas nuvyko pas sultoną. 
Įėjęs pabučiavo Žemę prieš jį ir pasveikino, kaip sveikinami 
karaliai. Sultonas nudžiugo, pasikvietė jį arčiau ir išklausinėjo, 
ką tas matė kelionėje ir kaip jam sekėsi. Šams ad Dinas jam 
viską papasakojo, ir sultonas tarė: 

— Garbė Alachui, kad tu radai, ko ieškojai, ir kad sveikas 
sugrįžai į šeimą ir pas vaikus! Aš būtinai noriu pamatyti tavo 
sūnėną Hasaną iš Basros. Atsivesk jį rytoj į divaną. 

- Jei Alachas panorės, taip ir bus, - atsakė Šams ad Dinas, 
palinkėjo sultonui taikos ir išėjo. 

Grįžęs namo jis papasakojo savo sūnėnui, kad sultonas nori 
ji matyti, ir Hasanas iš Basros sutiko: 

— Vergas paklūsta valdovo įsakymui! 

Jis kartu su savo dėde nuvyko pas jo didenybę sultoną, 
pasveikino jį puikiausiu ir tobuliausiu pasveikinimu ir pasakė: 


Štai žemę bučiuoja tasai, kurį jūs iškėlet, 
Kuris nuolat troško sėkmės ir laisvas štai vėlei. 


Jūs esat šlovingas, — ir tą tiktai laimė aplanko, 
Kas, jums malonėjus, didžiu vėlei tampa iš menko. 


Sultonas nusišypsojo, parodė jam sėstis, ir šis atsisėdo šalia 
savo dėdės Šams ad Dino. Sultonas paklausė jo vardo, ir Hasa- 
nas atsakė: 

— Aš pats neverčiausias iš tavo vergų, vadinamas Hasanu iš 
Basros, besimeldžiantis už tave dieną naktį. 

Sultonui patiko jo žodžiai ir jis panoro išmėginti, kokios 
Hasano žinios ir išsilavinimas. Jis paklausė: 

— Ar tu prisimeni kokį nors apgamėlio aprašymą)? 

- Taip, - atsakė Hasanas ir padeklamavo: 


Mielasis! Prisimenu aš jį dažnai, 
Kai raudu, viena aimanuoju čionai. 


Jo abgamo grožis mane traukia vis 
Lyg finiko vaisius ar juodas vyzdys. 


Sultonas gerai įvertino šį dviposmį ir tarė Hasanui: 

— Kalbėk toliau! Telaimina Alachas tavo tėvą, o tau kad nė 
plaukelis nuo galvos nenukristų! 

Ir Hasanas padeklamavo: 


Jo abgamo taškas - lyg muskuso lašas! 
Ir ko tau stebėtis, kad man jie banašiūs? 

Stebėkis tuo veidu, kurs žavesiui gali 
Pajungti kiekvieną mažiausią žirnelį. 


Sultonas virpėjo iš susižavėjimo, prašė tęsti toliau, ir Hasanas 
tęsė: 


O tu, kuriam abgamas žydi ant skruosto 
Lyg muskuso lašas ant deimanto sosto, - 


Nebūki žiaurus tu man, būki man mielas 
Lyg trokštamas vaisius išalkusiai sielai! 


— O Hasanai, puikiai tu pasižymėjai! - sušuko sultonas. - 
Išaiškink man, kiek reikšmių turi arabų kalbos žodis “alj-halj"*?? 

— O sultone, tepadeda tau Alachas, penkiasdešimt aštuonias 
reikšmes, nors sakoma - penkiasdešimt, - atsakė Hasanas. 

— Tu teisus, - sutiko sultonas ir dar paklausė: - Ar tu Žinai, 
kokios yra grožio savybės? 

— Taip, - atsakė Hasanas, - malonus veidas, lygi oda, dailios 
formos nosis, patrauklūs bruožai ir galų gale - plaukai. Visa tai 
apdainavo dar aš Šichab al Chidžazas savo eilėse. Štai jos: 


Veidui grožio tenestinga ir švelnumo odai. 
Prisiminki tai, kai kviečia širdį meilės sodai! 


Už gražumą mes bagirti galime ir nosį, 
Nepbamirškim žodžio skirti ir akim švelniosiom. 


Taip, ir lūpos būna žavios, kaib nuo seno sako: 
Tas laimingas, kas sutinka jas ant meilės tako. 


Turi būt aštrus liežuvis ir gracingas stotas, 
Ir, be abejo, gražumas veido bruožams duotas. 


O gražumo to viršūnė — tai plaukai tamsieji. 
Prisimink eiles manąsias, kai bas mielą skrieji! 


Sultonas vėl pasidžiaugė Hasano atsakymu ir paklausė: 
- Ką reiškia priežodis: “Šureichas*! gudresnis už lapę"? 


 Alj-halj - apgamas. *! Šureichas - įstatymų žinovas 
ankstyvajame islame. 

Hasanas atsakė: 

— O sultone, tepadeda tau visagalis Alachas, žinok, kad maro 
metu Šureichas pasišalino į Nedžefą“? ir kai jis imdavo melstis, 
ateidavo lapė ir atsistojusi priešais jį pamėgdžiodavo, atitrauk- 
dama dėmesį nuo maldos. Kai šitai pasikartojo daug sykių, jis 
nusivilko marškinius, pakabino juos ant karties, ištempė rankoves, 
o iš viršaus užvožė savo turbaną ir, perrišęs marškinius per 
juosmenį, pastatė į savo vietą, kur melsdavosi. Lapė atsliūkino 
ir atsistojo, kaip visada, priešais. Šureichas priėjo iš užpakalio 
ir pagavo ją. 

Išklausęs, ką pasakojo Hasanas iš Basros, sultonas tarė jo 
dėdei Šams ad Dinui: 

- Išties tavo sūnėnas puikiai gaudosi žodžio moksle, ir aš 
nemanau, kad atsirastų Kaire jam lygus! 

Hasanas pakilo, pabučiavo žemę priešais sultoną ir atsisėdo, 
kaip sėdasi vergai prieš savo poną. Įsitikinęs, kiek daug Žinių 
turi Hasanas, sultonas apsidžiaugė, apdovanojo jį garbės drabu- 
žiais ir paskyrė tarnybon, kuri galėjo gerokai pataisyti jo padėtį. 
Po viso to Hasanas iš Basros pakilo, pabučiavo žemę prieš sul- 
toną ir, palinkėjęs jam amžinos didybės, paprašė leidimo išeiti. 
Sultonas leido, ir jis kartu su savo dėde grįžo namo. Jiems buvo 
paduota valgyti, jiedu pavalgė to, ką siuntė Alachas, o tada Ha- 
sanas iš Basros nuėjo į savo žmonos Sit al Husn kambarius ir 
papasakojo jai, kaip viskas buvo pas sultoną. Ji sušuko: 

— O, jis būtinai pasodins tave prie savo stalo ir apibers 
dovanomis ir malonėmis! Alacho padedamas tu spinduliuoji savo 
privalumų šviesa lyg didis šviesulys, nesvarbu, kur būtum - 
sausumoje ar jūroje. 

— Aš norėčiau perskaityti jam pagiriamąją kasidą, kad jo 
širdyje dar labiau išaugtų meilė man, - pasakė Hasanas. 

O jo žmona sušuko: 

— Tu puikiai nusprendei! Gerai apgalvok ir pasistenk pasakyti 
kuo gražiau. Aš taip ir matau, koks jis bus patenkintas. 

Hasanas iš Basros pasitraukė atokiau ir stropiai sudėliojo 
eiles, grakščias savo forma ir puikias savo turiniu. Štai jos: 


Valdovui mano nepristigs šlovės, 
Kely didingam didis jis stovės. 


2 Nedžefas - nedidelis miesiclis Irake. 

Apgynė jis — teisus — visas šalis, 
Pikčiausius briešus nugalėjo jis. 


Lyg liūtas jis — ir šventas, ir drąsus, 
Karalius jis ir angelas šviesus. 


Jis nė vienam negaili pinigų, 
Dosnumą jo net apsakyt sunku. 


Kai maloningas — saule žėri jis, 
O mūšio dieną - lyg juoda naktis. 


Malonėmis jis apibėrė mus, 
Ir gėris laisve kraštas jo ramus. 


Te jam Alachas metų negailės, 
Pikta lemtis tegu jo nepalies! 


Surašęs šias eiles, pasiuntė jo didenybei per vieną iš savo 
dėdės Šams ad Dino vergų. Sultonas viską perskaitė, ir jo širdis 
didžiai nudžiugo. Jis paskelbė šias eiles tiems, kas tuo metu buvo 
pas jį, ir visi labai išgyrė Hasaną. Sultonas pasikvietė Hasaną 
ir pasakė jam: 

— Nuo šios dienos tu valgysi prie vieno stalo su manim ir 
skiriu tau, be to, ką jau seniau skyriau, dar po tūkstantį dirhemų 
kas mėnesį. 

Hasanas iš Basros pakilo, tris kartus pabučiavo žemę priešais 
sultoną ir palinkėjo jam amžinos garbės ir ilgo gyvenimo. Taip 
Hasanas iš Basros iškilo, ir garsas apie jį pasklido po visą šalį, 
ir gyveno jis kuo puikiausiai su savo dėde ir šeima, kol pasiėmė 
juos mirtis. 

Štai tokią istoriją išgirdo Harūnas ar Rašidas iš vizirio Džafaro 
lūpų ir nusprendė šį nutikimą surašyti aukso raidėmis. 

Jis paleido vergą, kaip buvo žadėjęs, o jaunuoliui liepė skirti 
kas mėnesį tiek, kad jam būtų gera gyventi, padovanojo vieną 
savo sugulovę ir pakvietė jį kartu valgyti. 

— Bet tai nėra taip nuostabu, kaip pasaka apie kuprių žydą, 
prižiūrėtoją ir visa tai, kas jiems nutiko, - pridūrė Šachrazada. 

— O kaip tai buvo? - paklausė karalius. 

Pasakojimas apie 
kuprių 


Ir Šachrazada ėmė pasakoti: 

Pasakojama, o laimingasai karaliau, kad praėjusiais amžiais, 
prabėgusiais šimtmečiais viename kinų mieste gyveno siuvėjas. 
Buvo jis plačių mostų, mėgo pramogas ir pasilinksminimus. 
Kartais sykiu su žmona jis išeidavo pasivaikščioti. Ir štai vieną 
rytą jie išėjo, o vakare grįždami namo sutiko kelyje kuprotą 
žmogų, kuris būtų galėjęs prajuokinti susirūpinusį ir išvaikyti 
nusiminimo debesis. Siuvėjas ir jo žmona priėjo arčiau, pasižiū- 
rėjo į jį, o po to pakvietė eiti kartu į jų namus ir drauge 
pavakarieniauti. Kuprius sutiko ir nuėjo kartu. 

Siuvėjas nuėjo į turgų (o buvo jau turbūt naktis) ir nupirko 
keptos žuvies, duonos, citrinų ir varškės, kad pasmaguriautų. 
Padėjo valgį priešais kuprių ir visi ėmė valgyti. Siuvėjo žmona 
paėmė didelį gabalą žuvies, įdėjo kupriui į burną ir uždengė ją 
ranka sakydama: “Prisiekiu Alachu, tu prarysi šį kąsnį iš karto, 
nekramtydamas, vienu atsikvėpimu". Ir kuprius prarijo kąsnį, o 
kąsnyje buvo didelė ašaka, kuri įstrigo jam gerklėje. Matyt, jam 
skirtas laikas baigėsi, ir jis mirė... 

Tuo tarpu išaušo rytas, ir Šachrazada nutraukė pasakojimą. 


Dvidešimt penktoji naktis 
Kai atėjo dvidešimt penktoji naktis, Šachrazada tęsė: 
Pasakojama, o laimingasai karaliau, kad siuvėjo žmona įdėjo 


gabalėlį žuvies kupriui į burną, ir šis paspringo ašaka. O kadangi 
jo laikas jau buvo išsekęs, tai jis ir numirė. 

Siuvėjas sušuko: 

— Nėra jėgos ir galybės, didesnės už visagalį Alachą! Varg- 
šelis, mirtis pas jį atėjo būtent taip, per mūsų rankas! 

O žmona jam tarė: 

- Kam gi šitaip delsti? Argi tu nežinai tokių žodžių: 


Kam, o kam guodžiu aš sielą tuo, ko būti nebegali? 
Nesutiksiu jau bičiulių, kur padėtų man, bedaliui. 


Prie ugnies, kol ji liebsnoja, nieks negali prisiliesti, 
Ir tiktai kvailys geidautų ant karštų žarijų sėsti! 


— O ką gi man daryti? - paklausė jos vyras. 

— Stok, imk jį ant rankų ir užklok šilko skara. Aš eisiu 
priekyje, o tu iš paskos, dabar, tuojau pat, ir tu sakyk: “Tai 
mano vaikas, o čia jo motina, mes einame pas gydytoją, kad 
šis apžiūrėtų jį“. 

Siuvėjas tuojau taip ir padarė. Jis nešė kuprių, o žmona ėjo 
kartu verkšlendama: “O mano vaikeli, teišgelbsti tave Alachas. 
Ką gi tau skauda, kurioj vietoj tave pažeidė raupai?" Ir visi, kas 
juos matė, galvojo: “Jie neša sergantį vaiką". Jie vis ėjo ir 
klausinėjo, kur gyvena gydytojas, ir žmonės jiems nurodė gydy- 
tojo žydo namą. Jie pasibeldė, nusileido juoda vergė ir atidarė 
duris. Pažvelgusi mato: už vartų Žmogus su vaiku ant rankų ir 
moteris. 

— Ko norite? - paklausė vergė. 

Siuvėjo žmona atsakė: 

- Atnešėme mažiuką, norime, kad gydytojas jį apžiūrėtų. Imk 
ketvirtį dinaro ir paduok savo ponui - tegul jis nusileidžia žemyn 
ir apžiūri mano vaiką, jis serga. 

Vergė užlipo aukštyn, o siuvėjo žmona pasakė vyrui: 

- Palik kuprių čia, o mudu gelbėkime savo sielas. 

Siuvėjas pastatė kuprių, atšliejęs jį į sieną, ir patraukė kartu 
su žmona. Vergė tuo metu jau buvo pas žydą ir kalbėjo: 

- Prie vartų žmogus su kažkokiu ligoniu ir moteris, jie davė 
ketvirtį dinaro, kad tu nusileistum ir apžiūrėtum jį, išrašytum 
vaistų. 

Žydas, pamatęs ketvirtį dinaro, apsidžiaugė, skubiai pakilo 
ir tamsoje nusileido žemyn. Vos pasiekė koja žemę, užkliuvo už 

kupriaus, kuris buvo negyvas. Žydas suriko: 

— O visagali! O Moisiejau ir dešimt įsakymų! O Aronai ir 
Jėzau, sūnau Nuno! Aš, atrodo, pargrioviau ligonį, jis krito ir 
numirė. Ką gi man dabar daryti su negyvėliu? 

Jis paėmė kuprių, įsinešė į namus ir pranešė apie tai žmonai. 
Šioji tarė: 

— Ko gi tu sėdi? Jei taip sėdėsi, kol išauš, pražudysi mūsų 
sielas — ir mano, ir savo. Neškime jį ant stogo ir įmeskime į 
kaimyno musulmono namus. 

O žydo kaimynas buvo prižiūrėtojas, sultono virtuvės viršinin- 
kas. Jis dažnai parsinešdavo namo lašinių, bet juos suėsdavo 
katės ir pelės, o jei pasitaikydavo geras kurdiukas, tai stogu 
nusileisdavo šunes ir nutempdavo jį. Visi tie padarai labai kenkė 
prižiūrėtojui gadindami viską, ką jis parsinešdavo. 

Žydas ir jo žmona užtempė kuprių ant stogo, nuleido jį 
žemyn ir paliko stovėti atrėmę į sieną, o patys pasišalino. Tuo 
metu kaip tik grįžo prižiūrėtojas, atsirakino duris ir įėjo su 
uždegta žvake. Žvakės šviesoje pamatė po dūmtraukiu stovintį 
žmogų ir sušuko: “Ach, kaip puiku, vardan Alacho! Tas, kuris 
vagia mano atsargas, pasirodo esąs žmogus! Tai mėsą ir lašinius 
tempi tu, o aš maniau, kad tai kačių ir šunų darbas! Išmušiau 
gatvėje visus šunis ir kates užsitraukdamas nuodėmę, o pasirodo, 
čia tu nusileidi nuo stogo!" Jis stvėrė plaktuką ir kirto kupriui. 
Staiga apsižiūrėjo, kad tas guli negyvas, ir baisiai nusiminė: 
“Nėra jėgos ir galybės, didesnės už visagalį Alachą!" Jis išsi- 
gando dėl savęs: “Prakeik, Alachai, lašinius ir kurdiukus! Kaipgi 
taip, šis Žmogus žuvo nuo mano rankos". Po to dar pažvelgė 
į jį ir pamatė, kad jis kuprotas. “Maža to, kad kuprotas, tu dar 
ir vagis, vagi mėsą ir lašinius! — vis dar širdo prižiūrėtojas. — 
O globėjau, suteik man savąją globą!" Jis užsivertė kuprių ant 
pečių ir išėjo su juo. Naktis jau ėjo į pabaigą, kai prižiūrėtojas, 
nunešęs kuprių iki turgaus, pastatė jį prie krautuvėlės ties 
skersgatviu ir palikęs pasitraukė. 

Pro šalį ėjo krikščionis, sultono makleris. Jis buvo girtas ir 
traukė į pirtį, nes svaigulys jam kuždėjo, jog jau tuoj rytmetinės 
mišios. Jis ėjo šliūniuodamas, kol priėjo kuprių. O tam krikščio- 
niui iš vakaro buvo kažkas nudžiovęs turbaną, tai dabar jis, 
išvydęs stovintį kuprių, pamanė, kad šis irgi nori nutraukti jam 

turbaną. Krikščionis sugniaužė kumštį ir smogė jam į sprandą, 
iš to girtumo puolė kuprių mušti kumščiais ir smaugti. Atėjęs 
sargas pamatė, kad krikščionis laiko keliais prispaudęs musul- 
moną ir kula jį. Sargas paklausė: 

— Kas čia atsitiko? 

— Jis norėjo pagrobti mano turbaną, —- atsakė krikščionis. 

- Stok, palik jį, - paliepė sargas, ir krikščionis atsistojo, o 
sargas priėjo prie kupriaus, pamatė, kad šis negyvas, ir sukliko: 

— Prisiekiu Alachu, na ir dalykai! Krikščionis užmušė musul- 
moną. 

Sargas griebė krikščionį, surišo jam rankas ir nuvedė į valio“? 
namus. 

O krikščionis vis kartojo pats sau: “O mesijau, o mergele, 
kaipgi aš jį taip užmušiau ir ko taip greitai jis numirė - nuo 
vieno smūgio!“ Svaigulys jau buvo išgaravęs, ir jį apniko slogios 
mintys. 

Ir krikščionis makleris, ir kuprius valio namuose praleido 
naktį iki ryto, o rytą atėjęs valis liepė pakarti žmogžudį ir visiems 
plačiai paskelbti apie tai. Krikščioniui buvo padirbtos kartuvės, 
o jis pats pastatytas po jomis. Priėjo budelis, užmetė ant kaklo 
virvę ir jau norėjo vykdyti nuosprendį. Bet tuo metu pro minią 
prasibrovė prižiūrėtojas, pamatė krikščionį, ruošiamą pakarti, ir 
išstumdęs žmones sušuko budeliui: 

— Nereikia, tai aš jį užmušiau! 

— Už ką gi tu jį užmušei? — paklausė prižiūrėtoją valis, o tas 
atsakė: 

—- Vakar vakare grįžau namo ir pamačiau, kad jis, nusileidęs 
pro dūmtraukį, vogė mano atsargas. Tada aš trinktelėjau jam 
plaktuku į krūtinę, ir jis numirė. O aš nunešiau jį į turgų ir 
pastačiau prie skersgatvio. - Ir dar sušuko: - Negana man, kad 
užmušiau musulmoną, o dar pražudysiu ir krikščionį! Jeigu karsi, 
tai tik mane! 

Valis, išgirdęs šiuos prižiūrėtojo žodžius, paleido krikščionį 
maklerį, o budeliui paliepė: 

- Pakark šitąjį, jis prisipažino. 

Budelis nuėmė virvę krikščioniui nuo kaklo ir užmovė 


“5 Valis - miesto policijos viršininkas. 

prižiūrėtojui. Jau norėjo jį karti, tik žiūri - braunasi pro žmones 
žydas gydytojas ir šaukia: 

—- Nereikia! Tai aš jį užmušiau vakar vakare. Aš buvau 
namie, kai į vartus pasibeldė vyras ir moteris, atgabenę ligonį 
— šį kuprių. Atėjusieji davė mano vergei ketvirtį dinaro, ji man 
viską pranešė ir atidavė pinigus. Vyras ir moteris įnešė kuprių 
vidun ir, paguldę ant laiptų, išėjo. Aš nusileidau pažiūrėti ligonio 
ir tamsoje užgriuvau ant jo. Jis nukrito nuo laiptų ir tuoj pat 
mirė. Mudu su žmona paėmę jį užtempėme ant stogo ir nulei- 
dome pro dūmtraukį į prižiūrėtojo namus. Grįžęs šeimininkas 
rado žmogų savo namuose ir pamanęs, jog tai vagis, smogė jam 
plaktuku, ir kuprius pargriuvo, o prižiūrėtojas pamanė užmušęs 
ji. Gana man, kad netyčia užmušiau musulmoną, o čia dar 
prisiimk atsakomybę ir už tyčia nužudytą musulmoną. 

Išklausęs žydo žodžius, valis liepė budeliui paleisti prižiūrėtoją 
ir pakarti žydą. Budelis užmovė kilpą žydui ant kaklo ir jau kars, 
tik staiga girdi: 

— Nereikia! Jį užmušė ne kas kitas, tik aš! Dieną vaikštinėjau, 
o vakare ėjau namo ir pamačiau šį girtą kuprių su būgneliu ir 
dainuojantį. Aš pakviečiau jį vakarienės, nupirkau žuvies, ir mes 
sėdom valgyti. Mano žmona paėmė kąsnelį žuvies, įdėjo kupriui 
į burną ir liepė ryti nekramčius, bet skersai gerklės jam įstrigo 
ašaka, ir jis čia pat numirė. Mudu su žmona paėmėm jį ir 
nunešėm į žydo namus. Mums vartus atidarė mergina, kuriai 
mes liepėme pasakyti savo ponui, kad prie vartų vyras ir moteris, 
atgabenę ligonį ir prašą apžiūrėti jį. Davėme jai ketvirtį dinaro, 
ir ji nuėjo pas savo poną, o aš padėjau kuprių ant laiptų, ir 
mudu su žmona pasišalinom. Žydas leisdamasis žemyn suklupo 
ant kupriaus ir pamanė, kad tai jis užmušė jį. 

Ir siuvėjas kreipėsi į valį: 

- Paleisk žydą ir pakark mane. 

Valis, išgirdęs jo žodžius, buvo labai nustebintas to, kas 
įvyko, ir sušuko: 

— Iš tiesų apie tokius dalykus rašoma knygose! 

Po to jis liepė budeliui paleisti žydą ir pakarti siuvėją. Budelis 
prisivedė jį arčiau ir burbtelėjęs: “Jau pavargau: vieną atvedam, 
kitą nuvedam, o nieko nepakariam", - užmetė virvę siuvėjaui 
ant kaklo. 

Tai štai kaip viskas buvo. O kuprius, sako, buvo sultono 
juokdarys, ir sultonas negalėdavo be jo ilgai būti. Kai kuprius 
pasigėrė ir nepasirodė visą naktį ir kitą dieną iki vidurdienio, 
sultonas pasiteiravo apie jį kažko iš šalia esančių. Jam buvo 
atsakyta: 

- O valdove, mums jį atnešė negyvą, ir valis liepė pakarti 
jo žudiką. Bet kai budeliai susiruošė jį karti, atsirado ir antras 
žudikas, ir trečias, ir visi jie kalbėjo: “Tik aš vienas užmušiau 
kuprių!“ - ir kiekvienas papasakojo, kaip tai įvyko. 

Sultonas tai išgirdęs šūktelėjo vartininkui: 

- Nueik pas valį ir atvesk juos visus čionai! 

Pasiuntinys nuėjęs pamatė, kad budelis jau ruošiasi karti 
siuvėją. Jis šūktelėjo “Nereikia!" ir pranešė valiui, ką pasakė 
sultonas. Pasiuntinys pakvietė valį eiti drauge, paėmė taip pat 
ir kuprių, kurį nešte nešė, ir siuvėją, ir žydą, ir krikščionį, ir 
prižiūrėtoją, ir visus juos nuvedė pas sultoną. Valis, stojęs prieš 
sultoną, pabučiavo priešais jį žemę ir papasakojo, kas ir kaip 
atsitiko — iš pakartojimo naudos nebus. Sultonas, išgirdęs pasa- 
kojimą, nustebo ir susižavėjo, liepė užrašyti viską aukso raidėmis 
ir paklausė susirinkusiuosius: 

— Ar jūs esate girdėję ką nors nuostabesnio už šią istoriją? 

Krikščionis išėjo į priekį ir pasakė: 

— O sultone, paskirk man laiko, ir aš tau papasakosiu, kas 
man yra atsitikę, ir tai bus nuostabiau ir neįtikimiau nei istorija 
su kuprium. 

- Pasakok mums, ką tu žinai, - pasakė sultonas. 


Krikščionio pasakojimas 


O laiko karaliau, pradėjo krikščionis, į šias žemes aš įžengiau 
atvykęs su prekėmis, pats likimas mane atvedė pas jus, o mano 
gimtinė - Kairas. Aš esu iš tenykščių koptų““, ten mane auklėjo. 
Mano tėvas buvo makleris, o kai aš tapau vyru, tėvas mirė, ir 


“ Koptai — taip viduramžių arabų autoriai vadino 
tikrųjų senojo Egipto gyventojų palikuonis, 
kad atskirtų nuo arabų. 

aš užėmiau jo vietą. Ir štai vieną dieną sėdžiu ir matau: joja ant 
asilo jaunikaitis, niekur nerasi gražesnio, o jau rūbų puošnumas! 
Pamatęs mane, jis palinkėjo taikos, o aš iš pagarbos jam atsi- 
stojau. Jis išsitraukė skarelę, kurioje buvo truputis sezamo, ir 
paklausė: 

— Kiek kainuoja ardebas“* štai šito? 

- Šimtas dirhemų, - atsakiau aš. 

Tada jis tarė: 

— Pasiimk krovikus ir svėrėjus ir keliauk iki Pergalės Vartų, 
ten Han al Džavalyje rasi mane. 

Jis atidavė man skarelę su grūdų pavyzdžiais, o pats nujojo. 
Apėjau pirkėjus, ir kiekvienas ardebas atnešė man šimtą dvide- 
šimt dirhemų pelno. Aš pasiėmiau keturis krovikus ir nuvykęs 
pas jaunuolį radau jį belaukiantį. Pamatęs mane, jis pakilo ir 
atvėrė sandėlį, iš kurio ėmėme semti grūdus. Kai juos persei- 
kėjome, pasirodė, kad jų yra penkiasdešimt ardebų, tai yra už 
penkis tūkstančius dirhemų. Jaunuolis tarė: 

—- Tau už tarpininkavimą duodu po dešimt dirhemų už 
ardebą. Imk pinigus ir paslėpk pas save manuosius keturis 
tūkstančius penkis šimtus dirhemų. Kai aš baigsiu parduoti savo 
atsargas, atvyksiu ir pasiimsiu iš tavęs pinigus. 

— Gerai, - tariau aš ir, pabučiavęs jam rankas, pasišalinau. 
Tą dieną aš uždirbau tūkstantį dirhemų. 

Jaunuolio nebuvo visą mėnesį, paskui jis pasirodė ir paklausė, 
kur pinigai. Aš atsistojau, pasveikinau jį ir paklausiau: 

- Ar nenorėtum ko nors užkąsti pas mus? 

Bet jis atsisakė, tik liepė paruošti pinigus, jis ateisiąs ir 
pasiimsiąs. Aš paruošiau pinigus ir ėmiau laukti. O jis vėl 
nesirodė ištisą mėnesį. Aš galvojau sau: “Tas jaunuolis - gerumo 
viršūnė". Po mėnesio jis atjojo raitas ant mulo, apsirengęs dailiais 
rūbais, panašus į pilnaties mėnulį nakčia. Jis atrodė tarsi išėjęs 
iš pirties — skruostai rausvi, kakta šviesi ir su apgamėliu, lyg 
ambros taškeliu, kaip yra pasakyta: 


Ir saulė, ir mėnuo į vieną žvaigždyną suėjo, 
Visu gražumu badangėj linksmai susbindėjo. 


S Ardebas - tūrio matas, lygus maždaug dviems 
hektolitrams. 

Ir žiūrinčiam gera, kai jų žavesys širdį liečia, 
Kai balsas linksmybės pas juos baviešėti mus kviečia. 


Karališkai gražūs buotauja jie dangiškuos rūmuos, 
Ir protas juos puošia, ir puošia juos didis kuklumas. 


Palaimink, Alachai, tuos, kas mums atsiunčia baguodą! 
Ko geidžia Kūrėjas, tą savo vaikams jis ir duoda. 


Pamatęs jį, pabučiavau jam rankas, palinkėjau Alacho malo- 
nės ir paklausiau: 

— O pone, ar nepasiimtum savo pinigų? 

Jaunuolis atsakė: 

— O ko skubėti? Pabaigsiu savo darbus ir pasiimsiu juos iš 
tavęs, — ir išėjo. 

O aš sušukau: “Prisiekiu Alachu, kai dar sykį ateis, aš būtinai 
jį pasikviesiu. Juk aš prekiavau už jo dirhemus ir uždirbau 
didelius pinigus". 

Metų pabaigoje jis atvyko apsirengęs dar prabangesniais 
rūbais nei pirma. Aš ėmiau įkalbinėti jį, kad užeitų pas mane 
ir paragautų mano vaišių, ir jaunuolis pagaliau nusileido: 

— Su viena sąlyga: tai, ką tu man išleisi, bus atskaičiuota iš 
mano pinigų, kurie pas tave. 

Aš sutikau, pasodinau jį, o pats paruošiau kokių reikėjo 
valgymų, gėrimų ir kitko. Atnešiau jam sakydamas: “Alacho 
vardu!" Jaunuolis priėjo prie stalelio, ištiesė kairiąją ranką ir ėmė 
valgyti. Aš nusistebėjau tuo, bet nieko nesakiau. Kai baigėme 
valgyti, nuploviau jam ranką ir padaviau kuo nusišluostyti. Po 
to mes susėdome pasikalbėti, priešais save pasidėję saldumynų. 
Tada aš ir paklausiau: 

— O mano pone, palengvink mano rūpestį, pasakyk, kodėl 
tu valgei kaire ranka? 

Jaunuolis ištarė: 


Bičiuli, tik neklausinėk, kas mano širdyje, 
Ką nuo tavęs dabar slepiu, - aš sužeistas, deja. 


Ir ne iš gero Leilą aš į Selmą išmainiau, - 
Negailestingoji lemtis mus valdo kaip seniau. 

Jis ištraukė ranką iš rankovės, ir aš pamačiau - ji nukirsta, 
nėra riešo. Aš nusistebėjau, o jaunuolis tarė: 

— Nesistebėk, nemanyk širdy, kad valgiau kaire ranka iš 
pasipūtimo, mano dešinioji ranka nukirsta dėl neįtikėtinos 
priežasties. 

— Kokia gi ta priežastis? - paklausiau aš. 

Ir jaunuolis pradėjo pasakoti: 

— Žinok, aš esu kilęs iš Bagdado. Mano tėvas ten buvo 
garsus Žmogus. Kai aš išaugau į vyrus, išgirdau maldininkų 
keliautojų ir pirklių pasakojimus apie Egipto žemes, ir giliai jie 
man įstrigo širdin. Kai mano tėvas numirė, aš prisipirkau prekių 
Bagdade ir Mosule ir išvykau iš Bagdado. Alachas buvo palan- 
kus man, ir aš įžengiau į jūsų miestą. 

Jis pravirko ir pasakė: 


Ne sykį būna taip: apeina neregys 
Tą duobę, į kurią greit akylus įkris. 


Avigalvis netars to žodžio, kurs antai 
Išmintingiausiąjį bražudo neretai. 


Kas tiki, nesudurs ir galo su galu, 
Netikėliui — šimtai daug žadančių kelių. 


Tai ką gi man daryti, ką veikti man jaunam? 
Paklusti aš turiu lėmėjui amžinam. 


Baigęs eiles, jis pasakojo toliau: 

— Aš atvykau į Kairą ir sukroviau audinius Masrūro chane. 
Atraišiojau savo ryšulius, o tarnui daviau šiek tiek pinigų, kad 
šis nupirktų ko nors valgyti. Truputį nusnūdęs perėjau Bein al 
Kasreino gatve ir grįžęs pernakvojau naktį. Rytą išardžiau vieną 
audinių ryšulį ir tariau sau: “Eisiu pasižvalgyti po turgus, 
pažiūrėsiu, kokie ten reikalai!" Daviau tarnui nešti šiokių tokių 
audinių, ir mes nuėjome į Džirdžiso turgų. Mane pasitiko 
makleriai (jie jau žinojo apie mano atvykimą), paėmė iš manęs 
audinius ir ėmė rėkauti siūlydami juos. Bet jie negrąžino man 
netgi tiek, kiek jie kainavo, ir dėl to aš nusiminiau. Maklerių 
seniūnas patarė man: “O pone, aš žinau, kaip tu galėtum gauti 
pelno. Padaryk taip, kaip daro pirkliai: atiduok savo audinius 


232 


25 naktis 


skolon keletui mėnesių, sudaryk sandėrį dalyvaujant raštininkui, 
liudininkui ir pinigų keitėjui. Tu gausi pinigus kiekvieną ketvirta- 
dienį ir pirmadienį ir uždirbsi už kiekvieną dirhemą po du, be 
to, apžiūrėsi Kairą ir Nilą". 

Ir aš pagalvojau: “Tai protinga mintis", — ir susikvietęs 
maklerius nuėjau į chaną. Jie išsinešė mano audinius į turgų. 
Aš pardaviau juos, nustačiau kainą, popierių atidaviau pinigų 
keitėjui ir gavau iš jo patvirtinimą raštu. Visą mėnesį pusryčiavau 
su vyno taure, siųsdavau tarną avinuko mėsos ir saldumynų. 
Atėjo tas mėnuo, kai aš turėjau gauti pelną. Kiekvieną ketvirta- 
dienį ir pirmadienį eidavau į turgų ir sėsdavausi prie pirklių 
krautuvėlių. Pinigų keitėjas ir raštininkas nueidavo ir po vidur- 
dienio atnešdavo pinigus. Aš juos perskaičiuodavau, 
užantspauduodavau pinigines ir grįždavau į chaną. Ir štai vieną 
dieną (o tai buvo pirmadienis) aš išsimaudžiau pirtyje, grįžau 
į savo kambarius ir pavalgiau pusryčius užsigerdamas vyno taure. 
Šiek tiek pamiegojau, o pabudęs suvalgiau vištą, išsikvėpinau ir 
nuėjau į vieno pirklio krautuvėlę. Pirklį vadino Bedr ad Dinu 
Bustani. Išvydęs mane, jis pasisveikino, ir mudu kalbėjomės, kol 
atidarė turgų. 

Staiga priėjo moteris. Ji buvo liekna, išdidžios eisenos, ryšėjo 
puikią skraistę ir skleidė nuostabius kvapus. Ji kilstelėjo skraistę, 
ir aš išvydau jos juodas akis. Moteris pasveikino Bedr ad Diną, 
o šis atsakė jai, ir jiedu ėmė kalbėtis. Kai aš išgirdau jos kalbą, 
meilė užvaldė mano širdį. Ji paklausė Bedr ad Diną: “Ar turi 
margo audinio, siuvinėto auksu?", o šis ištraukė atraižą iš to 
rietimo, kurį buvo gavęs iš manęs. Jiedu suderėjo kainą - 
tūkstantį du šimtus dirhemų. “ Aš pasiimsiu šią atražią ir eisiu, 
o pinigus atsiųsiu tau", - pasakė moteris pirkliui, bet šis paprieš- 
taravo: “Negalima, ponia, štai audinio savininkas, ir aš turiu 
laiku ir viską parduoti". - “Vargas tau! - sušuko moteris. — Aš 
pripratusi neštis iš tavęs brangaus audeklo gabalus ir atsiųsti tau 
pinigus, juk leidžiu tau uždirbti daugiau, negu tu prašai". O 
pirklys atsakė: “Taip, bet aš turiu šiandien pat atsiskaityti už 
juos". Tada ji pastvėrė audeklo atraižą ir metė ją Bedr ad Dinui 
į veidą sakydama: “Jūsų giminė neišmano dalykų vertės!" — ir 
pakilusi nuėjo. Jai nuėjus, pasijutau taip, lyg: mano siela būtų 
nuėjusi drauge. Aš atsistojau, sustabdžiau ją ir tariau: 


233 


25 naktis 


— O ponia, padaryk malonę, grįžk savo didingais žingsniais 
pas mane. 

Ji sugrįžo, nusišypsojo ir tarė: 

— O, tik dėl tavęs grįžtu, — ir atsisėdo priešais krautuvėlę. 

Aš paklausiau Bedr ad Diną: 

— Už kiek tu pirkai šią atraižą? 

— Už tūkstantį šimtą dirhemų, - atsakė jis, o aš tariau: 

— Tu turėsi dar šimtą dirhemų pelno, duokš popieriaus, aš 
parašysiu tau raštelį. 

Savo ranka parašiau raštelį Bedr ad Dinui, paėmiau atraižą 
ir atidaviau ją moteriai sakydamas: 

— Imk ir eik. Jei nori, kitą turgaus dieną atnešk pinigus, o 
jei nori - tebus tau dovana kaip mano viešniai. 

— Teatlygina tau Alachas gerumu, tepasiunčia tau mano 
pinigus ir tepadaro tave mano vyru! - pasakė moteris (ir Alachas 
išgirdo jos prašymą). 

Aš sušukau: 

— O ponia, šis audinys tavo, ir turėsi dar kitą tokį, tik leisk 
pažiūrėti į tavo veidą. 

Aš pažvelgiau jai į veidą, ir mano krūtinėje kilo tūkstančiai 
atodūsių, meilė jai giliai įstrigo mano širdin, manęs nustojo 
klausyti protas. Moteris nuleido skraistę, paėmė audinį ir pasakė: 

— O pone, neversk manęs ilgėtis! — ir nuėjo. 

Aš prabuvau turguje iki vidurdienio, bet mažai ką tesuvokiau, 
mane valdė meilė. Ji netilpo mano širdyje, ir aš paklausiau pirklį 
apie šią moterį, ir jis atsakė: 

— Ji turi pinigų, nes yra vieno emyro duktė, jos tėvas mirė 
ir paliko jai didelius turtus. 

Atsisveikinęs su pirkliu, grįžau į chaną. Man padavė vaka- 
rienę, bet prisiminęs tą moterį, aš negalėjau nieko valgyti ir 
atsiguliau miegoti. Miegas neėmė, aš nemiegojau iki ryto, o 
atsikėlęs apsirengiau kitais drabužiais, išgėriau taurę vyno, truputį 
užkandau pusryčių ir nuėjau į to paties pirklio krautuvėlę. 
Pasisveikinau ir prisėdau pas jį. Jaunoji moteris atėjo apsirengusi 
dar puošniau nei vakar, o su ja buvo vergė. Moteris pasisveikino 
su manim, o ne su Bedr ad Dinu, ir tarė iškalbingais žodžiais, 
už kuriuos švelnesnių ir saldesnių nebuvau girdėjęs: 

— Pasiųsk su manim ką nors, kad paimtų tūkstantį du šimtus 

dirhemų, užmokestį už audinį. 

— Ko gi skubėti? - paklausiau aš, o ji šūktelėjo: 

— Kad neprarastume tavęs! — ir atidavė man pinigus. 

Mes sėdėjome ir kalbėjomės, aš parodžiau jai ženklą, kurį 
ji suprato, - kad noriu užvaldyti ją. Ji išsigandusi paskubomis 
atsistojo ir išėjo, o mano širdis taip troško jos. Aš patraukiau 
iš turgaus paskui ją, o prie manęs netikėtai priėjo mergina ir 
pasakė: 

— O pone, pasikalbėk su mano ponia! 

Aš nustebau ir pasakiau: 

— Manęs gi čia niekas nepažįsta. 

Mergina pasišaipė: 

— O pone, kaip greitai tu ją pamiršai! Mano ponia - ta, kuri 
šiandien buvo tokio ir tokio pirklio krautuvėlėje. 

Aš su mergina nuėjau į mainikautojų turgų. Pamačiusi mane, 
jos ponia prisitraukė mane ir tarė: 

- O mano mylimasis, tu prasiskverbei į mano sielą, meilė 
tau užvaldė mano širdį. Nuo tos akimirkos, kai aš tave pamačiau, 
nemielas man nei miegas, nei gėrimas, nei valgis. 

— Mano sieloje viso to dar daugiau, - atsakiau aš, — bet 
dabar aš nesigailiu dėl to. 

Ji paklausė: 

- "Fai kur, mylimasis, - pas mane ar pas tave? 

—- Aš čia svetimas žmogus, - atsakiau jai,- ir neturiu kur 
prisiglausti, išskyrus chaną. Jei padarysi malonę, tebūnie pas tave. 

Ji tarė: 

— Gerai, bet šiandien - penktadienio išvakarės ir nieko 
neišeis, nebent rytoj po maldos. Pasimelsk, sėsk ant asilo ir 
teiraukis al Habanijos kvartalo, o kai atvyksi, paklausk, kur 
viršininko Barakato, praminto Abu Šama, namas. Aš ten gyvenu. 
Ir nedelsk, aš lauksiu tavęs. 

Aš labai apsidžiaugiau, ir mudu išsiskyrėme. Grįžau į chaną, 
kuriame gyvenau, praleidau bemiegę naktį ir netikėjau, kai 
patekėjo aušra. Atsikėliau, persivilkau drabužius, išsitepiau tepalais 
ir išsikvėpinau, pasiėmiau skarelėn penkiasdešimt dinarų, nuėjau 
nuo Masrūro chano iki Zuveilo, ten sėdau ant asilo ir tariau jo 
šeimininkui: 

— Nuvežk mane į al Habaniją. 


235 


25 naktis 


Jis tuoj pat pajudėjo, ir labai greitai aš atsidūriau prie 
kvartalo, vadinamo al Munari kvartalu, vartų. Aš paliepiau asilų 
varovui eiti į kvartalą ir paklausti, kur yra viršininko namas. Po 
kurio laiko jis sugrįžo ir tarė, jog galime eiti! Aš paliepiau jam 
eiti pirma ir dar pasakiau: 

— Rytoj rytą atvyksi čionai ir paimsi mane. 

— Vardan Alacho, - atsakė asilų varovas, ir aš jam daviau 
ketvirtį dinaro auksu. 

Manęs pasitikti išėjo dvi jaunos mergaitės - aukštakrūtės, 
panašios į mėnulius, ir tarė: 

- Eikš, mūsų ponia laukia tavęs! Ji naktį akių nesudėjo, vis 
galvojo apie tave. 

Aš įėjau į viršutinį kambarį su septyneriomis durimis. Visą 
kambarį juosė eilė langų, žvelgiančių į sodą, o sode noko 
įvairiausi vaisiai, raibuliavo vanduo kanaluose, giedojo paukščiai. 
Kambarys buvo išbaltintas sultoniškosiomis kalkėmis, kuriose gali 
matyti savo veidą. O lubos buvo išrašytos aukso rašmenimis bei 
smėliu, ir buvo ten daug puikių minčių, kurios švietė žiūrin- 
čiajam. Grindys buvo išklotos margų marmuru, o viduryje buvo 
baseinas, kurio pakraščiuose tupėjo iš aukso lieti paukščiai. Iš 
jų tryško vanduo, atrodė, lyg perlai ir rubinai byrėtų. Patalpa 
buvo išklota kilimais ir nustatyta suoleliais. Aš įėjau ir atsisėdau... 

Tuo tarpu išaušo rytas, ir Šachrazada nutraukė pasakojimą. 


Dvidešimt šeštoji naktis 


Kai atėjo dvidešimt šeštoji naktis, Šachrazada tęsė: 

Pasakojama, o laimingasai karaliau, kad jaunasis pirklys 
kalbėjo krikščioniui: 

— Įėjęs aš atsisėdau ir nespėjau nė gerai apsidairyti, o jau 
pasirodė toji moteris. Ji buvo su vainiku, žėrinčiu perlais ir 
brangakmeniais, pasipuošusi ir išsidažiusi. Pamačiusi mane, ji 
nusišypsojo, apkabino ir priglaudė prie krūtinės. Palietusi savo 
lūpomis manąsias, ji ėmė čiulpti mano liežuvį, ir aš dariau tą 
patį. Ji paklausė: 

— Tai tiesa? Tu atėjai pas mane? 

Aš jai atsakiau: 

— Aš tavo vergas! 

Ji apsidžiaugė: 

— Sveikas atvykęs! Prisiekiu Alachu, nuo tos dienos, kai tave 
pamačiau, man tapo nesaldus miegas ir negardus valgis. 

— Ir man taip pat, - atsakiau aš. 

Mudu susėdome ir ėmėme kalbėtis, o aš laikiau nuleidęs 
galvą iš gėdos. Netrukus buvo padengtas stalas ir nukrautas 
prabangiausiais valgiais: ten buvo mėsa su actu, keptas moliūgas 
su medaus padažu, višta su įdaru. Mudu sėdome ir pavalgėme, 
po to buvo atneštas dubuo ir ąsotis, ir aš nusiploviau rankas. 
Paskui dar pasikvėpinome rožių vandeniu su muskusu ir sėdė- 
jome šnekučiuodamiesi. Ji padeklamavo tokias eiles: 


Jei žinojusi būčiau, kad čia žengs tavo kojos, 
Bučiau tamsį akių tau ant kelio baklojus. 


Savo skruostų švelnumą ir širdies savo kraują 
Aš pakločiau ant kelio ten, kur mielas keliauja. 


Ji skundėsi tuo, ką buvo patyrusi, o aš jai skundžiausi tuo, 
ką pats buvau iškentėjęs. Aš taip pamilau ją, kad visi pinigai 
man tapo beverčiai. Mes žaidėme, išdykavome ir bučiavomės, 
kol atėjo naktis. Tada merginos patiekė mums vaišes ir vyną — 
tai buvo tikra puota! Mes gėrėme iki vidurnakčio, o po to 
nuėjome miegoti, ir aš buvau su ja ligi ryto, ir gyvenime nebuvo 
nakties, puikesnės už šitą. Kai išaušo rytas, aš atsikėliau, nume- 
čiau jai po lova skarelę su penkiasdešimčia dinarų, atsisveikinau 
ir išėjau. O ji pravirko ir paklausė: 

— O mano pone, kada aš vėl pamatysiu tavo nuostabų 
veidą? 

Ir aš atsakiau jai: 

— Vakare vėl ateisiu pas tave. 

Išėjęs radau asilų varovą, tą patį, kuris vakar atvežė mane; 
šiandien jis laukė manęs prie vartų. Sėdau ir parjojau į Masrūro 
chaną. Daviau asilų varovui pusę dinaro, leidžiantis saulei liepiau 
prisistatyti vėl, ir jis sutiko. Aš papusryčiavau ir išėjau rinkti 
pinigų už audinius, o grįžęs paruošiau jai keptą ėriuką ir saldu- 
mynų. Pakviečiau nešiką, sukroviau viską jam į pintinę, 
užmokėjau ir liepiau nunešti, o pats grįžau prie savo darbų ir 
buvau užimtas iki pat saulės laidos. 

Besileidžiant saulei, atvyko asilų varovas. Aš pasiėmiau 
penkiasdešimt dinarų, įrišau į skarelę ir nuvykau pas ją. Pama- 
čiau, jog ten peršluostytas marmuras, nušveistas varis, užtaisyti 
šviestuvai, uždegtos žvakės. Jau buvo išdėlioti valgiai ir perkoštas 
vynas. Mano mylimoji apkabino mano kaklą ir pasakė, jog be 
manęs ji nuobodžiavusi. Mes vaišinomės, kol pasisotinome, 
merginos nukraustė stalus ir atnešė vyną. Mudu gėrėme iki 
vidurnakčio, po to nuėjome į miegamąjį ir miegojome iki ryto, 
o rytą aš atsikėliau, palikau jai penkiasdešimt dinarų ir išėjau. 
Radau laukiantį asilų varovą ir grįžau į chaną. Kiek nusnūdęs 
atsikėliau, suruošiau vakarienę, paėmiau riešutų ir migdolų valgyti 
su ryžių plovu ir kepto ajero, paėmiau šviežių ir džiovintų vaisių, 
gėlių ir viską nusiunčiau jai. Užėjęs namo įsirišau į skarelę 
penkiasdešimt dinarų ir, kaip visada, ant asilo nujojau į jos 
namus. Įėjau ir mes vėl valgėm, gėrėm ir džiaugėmės ligi ryto. 
Rytą aš jai palikau skarelę ir grįžau į chaną. Taip truko kurį 
laiką. 

Ir atėjo diena, kai rytą pabudęs aš pasijutau nebeturįs nei 
dirhemo, nei dinaro. Tariau pats sau: “Tai šėtono darbas!" — 
ir tegalėjau pridurti: 


Kas neturtingas, laimės tam nėra, 
To veidas - tartum saulė vakare. 


Ir nieks nepbasiges jo niekados, 
Ir, jam atėjus, kąsnio nepaduos. 


Per turgaus aikštę slenka jis slapčia, 
Dykynėj lieja ašaras gailias. 


Alachas regi, varganas toksai 
Ir svetimas visiems žmonėms jisai! 


Išėjęs iš chano, patraukiau Bein al Kasraino gatve ir nuėjau 
iki pat Zuveilo vartų. Ten buvo susirinkusi minia žmonių, vartai 
buvo kimšte užkimšti. Taip jau pasitaikė, kad aš atsidūriau greta 
kareivio ir netyčia prispaudžiau jį. Mano ranka atsidūrė prie jo 
kišenės, kurioje apčiuopiau piniginę, ir mano ranka, galima 
sakyti, pati ištraukė piniginę iš kišenės. Tačiau kareivis pajuto, 
kad jo kišenė palengvėjo, kyštelėjo ten ranką ir nieko nerado, 

tada atsisuko į mane ir pakėlęs ranką su vėzdu drožė man per 
galvą. Aš parkritau. Mus tuoj apsupo žmonės, sučiupo kareivio 
arklį už kamanų ir ėmė gėdinti jį. 

- Tai tu dėl to, kad buvo ankšta, taip smogei šiam jau- 
nuoliui? 

- Tai praikeiktas vagišius! — suriko jiems kareivis. 

— Ne, tai dailus jaunikaitis, jis nieko negalėjo paimti! - kažkas 
paprieštaravo. 

Vieni tikėjo tuo, kiti netikėjo, ir užvirė ginčai. Žmonės traukė 
mane, norėjo išlaisvinti iš kareivio rankų, bet taip jau buvo 
lemta, kad tuo metu pro vartus jojo valis, viršininkas ir sargyba. 
Jie pamatė žmones, susispietusius aplink mane ir kareivį, ir 
paklausė: 

— Kas čia atsitiko? 

— Prisiekiu Alachu, tai vagišius! Aš turėjau kišenėje žydrą 
piniginę su dvidešimčia dinarų ir grūstyje jis man ją ištraukė. 

- Ar su tavim buvo dar kas nors? - paklausė valis kareivį. 

— Ne, - atsakė šis. 

Tada valis šūktelėjo viršininką, tas sučiupo mane, ir Alacho 
globa nusisuko nuo manęs. Valis liepė viršininkui nurengti mane 
ir mano drabužiuose rado piniginę. Valis paėmė ją ir suskaičiavo 
pinigus — ten buvo dvidešimt dinarų, tiek, kiek sakė kareivis. 
Valis užpyko, liepė sargybiniams privesti mane arčiau ir paklausė: 

— Jaunuoli, sakyk teisybę, tu pavogei šią piniginę? 

Aš nuleidau akis žemyn ir pamaniau sau: “Jei sakysiu, kad 
pavogiau, patirsiu bausmę. Galėčiau sakyti, kad nevogiau, bet 
juk ją rado pas mane". Ir aš pakėlęs galvą ištariau: 

— Taip, aš paėmiau ją. 

Išgirdęs tai valis nustebo, pakvietė liudininkus, jie priėjo ir 
paliudijo mano žodžius. Visa tai vyko prie Zuveilo vartų. Valis 
davė įsakymą budeliui, ir tas nukirto man dešinę plaštaką. 
Kareivio širdis suminkštėjo, jis ėmė užtarinėti mane, tada valis 
paliko mus ir nujojo sau. Žmonės davė man išgerti taurę vyno, 
o kareivis atidavė tą nelemtą piniginę sakydamas: 

— Esi gražus jaunikaitis, tad nederėtų tau būti vagim. 

Po to aš tariau: 


Alachas regi, kad vagis aš nebuvau, 
Kad aš ne koks piktadarys, brolau! 

Pikta lemtis užklupo nelauktai, 
Ir aš dabar turiu kentėt už Lai. 


Paleido Viešpats strėlę — ir gana, 
ir nulėkė manoji karūna. 


Kareivis, palikęs man piniginę, nuėjo sau, o aš susivyniojau 
nukirstą plašaką į skepetą ir įsikišau į užantį. Jaučiausi bjauriai, 
mano veidas pagelto. Aš nuėjau į tos moters namus ir kritau 
lovon. Moteris pamatė persimainiusį mano veidą ir paklausė: 

— Ką tau skauda, ko toks susikrimtęs? 

— Man skauda galvą ir negera, - atsakiau aš. 

Tada ji pyktelėjo ir sunerimo dėl manęs: 

- Nedegink man širdies, o mano pone! Aš viską skaitau iš 
tavo veido. 

- Leisk man nekalbėti, - paprašiau aš. 

Ji pravirko: 

— Panašu, kad tu jau nebenori manęs! Aš juk matau, kad 
tu ne toks kaip visada. 

Aš nieko nesakiau, o ji toliau kalbino mane, nors aš tylėjau. 
Kai atėjo vakaras, ji padavė man valgyti, bet aš atsisakiau, nes 
bijojau, kad ji pamatys, jog valgau kaire ranka. 

- Aš dabar nenoriu valgyti, - pasakiau jai. 

- Papasakok man, kas tau šiandien atsitiko, ko tu susirūpinęs 
ir ko sužeista tavo širdis ir siela, — prašė ji. 

Aš atsakiau: 

— Netrukus papasakosiu, neskubėkim. 

Ji padavė man vyno: 

- Štai, išgerk, tai nuvys tavo rūpesų! Būtinai papasakok man, 
kas atsitiko. 

- Ar tikrai turėsiu tau pasakoti? - paklausiau aš, o ji atsakė, 
jog taip. — Jeigu tai būtinai turės įvykti, tai pagirdyk mane savo 
ranka, — paprašiau. 

Ji pripylė taurę, aš ją išgėriau, ji pripylė dar ir ištiesė man, 
o aš paėmiau ją kaire ranka, ir ašaros pasruvo man iš akių. Aš 
tariau: 


Jei Viešpats panorės nubaust laimingą, 
Neaklą ir nekurčią, ir protingą, 

Jis jį staiga apkurtins ir apakins, 
Ir brotą jo be gailesčio išdegins. 


Bet bo bausmės ir vėl grąžins jam protą: 
Gal pasimokė vargšas dieną juodą. 


Baigęs eiles, laikiau taurę kaire ranka ir verkiau. O ji garsiai 
sušuko ir paklausė: 

— Ko tu verki? Tu įžeidei man širdį! Kodėl tu paėmei taurę 
kaire ranka? 

- Ant kitos rankos man skaudulys, - atsakiau jai. 

— Duok, aš tau jį pradursiu, - pasakė ji. 

— Dabar ne laikas jį pradurti! Neįkyrauk, aš vis tiek neištrauk- 
siu rankos! 

Aš išgėriau dar vieną taurę. Ji girdė mane tol, kol aš ap- 
svaigau ir užmigau ten pat vietoj. Tada ji ir pamatė mano ranką 
be plaštakos. Apieškojusi mane rado ir piniginę su auksu, ją 
apėmė toks liūdesys, kokio niekas nėra patyręs, ir ji kentėjo dėl 
manęs iki ryto. Pabudęs pamačiau, kad ji paruošusi man nuovirą. 
O jis, pasirodo, buvo iš keturių vištų. Ji vėl pripylė man vyno. 
Aš pavalgiau ir išgėriau, padėjau piniginę ir jau norėjau eiti. 

— Kur tu? - paklausė ji. 

— Einu į vieną vietą, kur man reikia būti, - atsakiau aš, bet 
ji paprašė, kad neičiau ir sėsčiaus. 

Kai aš atsisėdau, ji sušuko: 

— Per savo meilę tu išleidai visus pinigus ir praradai ranką! 
Prisiekiu tau - Alachas tebus liudininkas! — aš su tavim nesiskir- 
siu! Tu tuoj įsitikinsi mano žodžių tikrumu! 

Ji pasiuntė atvesti liudininkų, o kai šie atėjo, pasakė: 

— Parašykite mano vedybų su šiuo jaunuoliu sutartį ir paliu- 
dykite, kad aš gavau išpirką. 

Jie paliudijo mano vedybų su ja sutartį, po to ji dar pasakė: 

— Paliudykite, kad visi mano pinigai, kurie yra šioje skrynioje, 
ir visi kiti, kuriuos aš turiu, taip pat vergai ir vergės priklauso 
šiam jaunuoliui. 

Jie vėl viską paliudijo, ir aš priėmiau dovanojimo aktą. 
Liudininkai gavo savo užmokestį ir išėjo, o moteris paėmė mane 
už rankos, privedė prie dįdelės skrynios ir liepė pasižiūrėti, kas 

16. 1907 


viduje. Aš pažvelgiau ir matau —- skrynia pilna skarelių, o moteris 
juokiasi: 

— Tai tavo pinigai, kuriuos aš ėmiau iš tavęs. Kiekvieną kartą, 
kai tu man palikdavai skarelę su penkiasdešimčia dinarų, aš ją 
dėdavau į šią skrynią. Pasiimk savo pinigus, jie grįžta pas tave, 
ir tu šiandien vėl turtingas. Likimas nubaudė tave per mane. Tu 
praradai savo dešinę ranką, ir aš negaliu tau atlyginti už tai. Net 
jeigu aš paaukočiau tau savo sielą, būtų per maža - tiek tu 
viršesnis už mane. Pasiimk savo pinigus, - paragino ji mane. 

Aš persinešiau jos skrynią prie savosios ir padėjau jos pinigus 
prie tų pinigų, kuriuos jai duodavau. Mano širdis džiaugėsi, o 
rūpesčiai sklaidėsi, aš pabučiavau savo žmoną ir padėkojau, o 
ji pasakė: 

— Tu paaukojai savo ranką iš meilės man! Kaipgi aš tau tą 
atlyginsiu? Prisiekiu Alachu, jeigu aš iš meilės tau atiduočiau 
savo sielą, tai tikriausiai būtų per maža. Aš nepajėgi deramai 
atsakyti tau. 

Ji perdavė mano nuosavybėn visus savo draužius ir brange- 
nybes bei kitus daiktus. Visą vakarą ji rūpinosi mano reikalais, 
ir aš papasakojau jai viską, kas man buvo atsitikę, o po to mes 
permiegojome naktį. 

Praėjo mažiau nei mėnuo, sustiprėjo jos liga, ji labai nusilpo 
ir, pagyvenusi dar penkiasdešimt dienų, nukeliavo į aną pasaulį. 
Aš ją papuošiau ir palaidojau, suruošiau Korano skaitymus ir 
išdalinau elgetoms daugybę pinigų. Išėjęs iš jos laidojimo rūsio 
sužinojau, kad jai priklauso dideli turtai, valdos ir gyvenvietės. 
Tarp jos sandėlių buvo ir sezamo sandėlys, dalį jo aš tau ir 
pardaviau. Aš tiek laiko neapsilankiau pas tave todėl, kad 
pardavinėjau likusias atsargas ir visa, kas buvo sandėliuose, ir 
dar iki šiol surinkau ne visus pinigus. Neprieštarauk tam, ką aš 
dabar pasakysiu, nes aš valgiau tavo vaišes: aš tau dovanoju tuos 
pinigus, kurie yra pas tave už sezamą. Štai ir visa mano istorija, 
dabar tu žinai, kodėl aš neturiu dešinės rankos ir kodėl valgau 
kairiąja. 

— Tu maloningas ir dosnus, - tariau aš jam, o jis paklausė: 

— Ar tu nenorėtum keliauti su manim į mano žemes? Aš 
pripirkau Kairo ir Aleksandrijos prekių, gal sutiktum lydėti 
mane? 

Aš sutikau ir paskyriau jam laiką - mėnesio pradžią. Per tą 
laiką pardaviau viską, ką turėjau, prisipirkau prekių ir kartu su 
jaunuoliu atvykau į šias žemes, tai yra į jūsų šalį. Jaunuolis 
pardavė prekes, prisipirko jūsų šalyje kitų ir išvyko į Egipto 
žemes, o man pasitaikė šią naktį pabuvoti čia. Ir štai čia, svečioje 
šalyje, man atsitiko šioji istorija. Ar tai nėra nuostabiau, o 
karaliau, nei tai, kas atsitiko kupriui? 

— Jus visus reikėtų pakarti, - pratarė karalius... 

"Tuo tarpu išaušo rytas, ir Šachrazada nutraukė pasakojimą. 


Dvidešimt septintoji naktis 


Kai atėjo dvidešimt septintoji naktis, Šachrazada tęsė: 

Pasakojama, o laimingasai karaliau, jog Kinijos karalius 
pasakė: 

— Jus visus reikėtų pakarti! 

Tada prižiūrėtojas priėjo prie Kinijos karaliaus ir tarė: 

— Jei tu manim patikėsi, aš papasakosiu istoriją, kuri man 
atsitiko dar prieš susitinkant su šiuo kuprium. Jeigu ji bus 
nuostabesnė nei jo istorija, ar tu dovanosi mums mūsų sielas? 

—- Taip, - atsakė karalius, ir prižiūrėtojas ėmė pasakoti. 


Prižiūrėtojo pasakojimas 


Žinok, kad praėjusį vakarą aš buvau viename susiėjime, kur 
vyko Korano skaitymai ir buvo sukviesti įstatymų žinovai. Kai 
skaitymai baigėsi, buvo padengtas stalas ir tarpe to, kuo mus 
vaišino, buvo ir saldūs migdolai su actu. Mes priėjome ir ėmėme 
valgyti migdolus, o vienas iš mūsų pasitraukė į šalį ir nevalgė 
jų. Kad ir kiek įkalbinėjome, jis prisiekė nevalgysiąs migdolų. 
Mes mėginome jį perkalbėti, bet jis sušuko: 

— Neverskite manęs, užtenka to, kas man jau atsitiko, kai 
kartą pavalgiau migdolų! 

Ir po to pasakė: 


Būgną dėk ant peties ir daužyki. 
Jei bamėgai dažus, tai dažykis. 

Kai jis baigė, mes paprašėme paaiškinti, kodėl jis atsisako 
valgyti migdolus. Jis atsakė: 

- Jei jau būtina valgyti migdolus, tai aš juos valgau tik po 
to, kai nusiplaunu rankas keturiasdešimt kartų su muilu, keturias- 
dešimt kartų su soda ir keturiasdešimt su šarmu —- iš viso šimtą 
dvidešimt kartų. 

Šeimininkas paliepė savo tarnams atnešti vandens ir visko, 
ko jaunuolis prašė. Jis nusiplovė rankas taip, kaip buvo sakęs, 
po to lyg išsigandęs priėjo ir su pasidygėjimu prisilietė migdolų. 
Jis valgė prisiversdamas, ir mes tuo stebėjomės. Jaunuolio ranka 
drebėjo ir kai jis ją atkišo, mes staiga pamatėme, kad jis valgo 
keturiais pirštais. Jo nykštys buvo nukirstas. 

Mes jį paprašėme atsakyti, kas atsitiko nykščiui: ar jį tokį 
Alachas sukūrė, ar ištiko kokia nelaimė. 

Jaunuolis atsakė: 

— O broliai, toks ne vien šios rankos pirštas, bet ir kitos 
rankos, ir abiejų kojų taip pat. Štai pasižiūrėkite. 

Jis parodė kitos rankos pirštus ir abi kojas, kurios irgi buvo 
be nykščių. Visa tai pamatę, mes dar labiau susidomėjome ir 
prašėme jį: 

— Mes labai norime sužinoti tavo istoriją. Kaip tu netekai 
pirštų ir kodėl šimtą dvidešimt kartų ploveisi rankas! 

- Žinokite, - tarė jaunuolis,- kad mano gimdytojas buvo 
vienas iš turtingų Bagdado pirklių. Visa tai buvo, kai valdė 
kalifas Harūnas ar Rašidas. Mano tėvas mėgo gerti ir klausytis 
liutnios bei kitų muzikos instrumentų, o po mirties jis nieko 
nepaliko. Aš palaidojau jį, surengiau Korano skaitymą ir pama- 
čiau, kad jis labai nedaug po savęs paliko, tik daugybę skolų. 
Aš suminkštinau skolininkų širdis ir įkalbėjau juos palaukti. 
Ėmiausi prekiauti nuo penktadienio iki penktadienio ir atidavinėti 
skolas. Pamažu jas išsimokėjau ir toliau kroviau turtą. Ir štai 
viėną dieną sėdžiu ir matau jauną moterį, už kurią gražesnės 
mano akys nebuvo regėjusios; traukė žvilgsnį jos papuošalai ir 
brangenybės. Ji jojo ant mulo, vienas vergas ėjo priešais ją, kitas 
— paskui. Ji sustabdė mulą prie įėjimo į turgų, eunuchas priėjo 
prie jos ir pasakė: 

— O ponia, įeik ir stenkis, kad tavęs niekas nepažintų, antraip 
tu atkreipsi į mus pykčio ugnį. 

Ir eunuchas užstojo ją, kol ši dairėsi į pirklių krautuves, 
tačiau nerado nė vienos atidarytos, išskyrus mano. Ji priėjo, o 
paskui ją — ir eunuchas ir atsisėdo priešais mano krautuvę. Ji 
pasisveikino — nebuvau girdėjęs nieko puikesnio ir švelnesnio 
už jos balsą — po to atidengė savo veidą, ir aš pamačiau, kad 
jis panašus į mėnulį. Aš žiūrėjau į ją, ir mano krūtinėje kilo 
tūkstančiai atodūsių, o mano širdis pamilo ją. Aš žvelgiau 
neatitraukdamas akių į jos veidą ir kalbėjau: 


Sakyk gražiausiajai, kuri su šilkinė suknia: 
“Tiktai mirtis nuo sielvarto išgelbėtų mane“. 


Leisk suartėti - šiandien aš dar žūt neketinu, 
Štai savo ranką jau tiesiu prie tavo dovanų". 


Ji atsakė man: 


Man meilės džiaugsmas baigsis, kai bamirši tu mane, 
Juk aš lydėjau tik tave mintim ir svajone. 


O jeigu žvilgsnis manasai kada ant kito kris, 
Te niekad akys manosios tavęs nebemalys. 


Prisiekiu meilę savąją išsaugot amžinai, 
Tiktai sutikusi tave, šypsosis vėl jinai. 


Juk taurę, meilės kupiną, aš gėriau praeity. 
O, jei bagirdyčiau tave vėl, gerdama pati! 


Imk mano palaikus, kai reiks išjot kitan kraštan, 
Ir ten, kur teks tau apsistot, užkaski juos kapan. 


Ir jei bašauksi tu vardu, iš tos šaltos duobės 
Sausi kauleliai atsilieps, į širdį prakalbės. 


Ir jei paklausi: “Ko geidi iš tų kapų šaltų?" 
Aš tarsiu: “Kad su Alachu atleistum man ir tu". 


Baigusi eiles ji paklausė: 
— Jaunuoli, ar tu turi gražių audinių? 
Aš atsakiau: 

— Ponia, tavo vergas neturtingas, palūkėk, kol pirkliai atidarys 
krautuves, ir aš atnešiu tau, ko tu nori. 

Aš ėmiau kalbėtis su ja ir paskendau meilės jūroje, klajojau 
meilės keliais tol, kol pirkliai atidarė krautuves, o tada pakilęs 
parnešiau jai visko, ko ji prašė. Visa tai kainavo penkis tūks- 
tančius dirhemų. Moteris padavė audinius eunuchui, šis paėmė 
juos, ir jiedu išėjo. Jai privedė mulą, ir moteris paliko mane 
nepasakius, iš kur ji, o aš gėdijausi paklausti. Pirkliai liepė man 
užmokėti, ir aš likau jiems penkis tūkstančius dirhemų skolos. 

Namo grįžau apgirtęs nuo meilės tai moteriai. Man buvo 
paduota vakarienė, tačiau aš suvalgiau tik kąsnelį, nes vėl 
prisiminiau jos dailumą ir grožį. Norėjau užmigti, bet miegas 
'eėr *. Taip pragyvenau savaitę. Pirkliai reikalavo grąžinti 

ini bet aš įkalbėjau juos palaukti dar savaitę, o po savaitės 
(i *ėl pasirodė toji moteris. Ji jojo ant mulo, su ja buvo 
s ir du vergai. Ji pasisveikino ir pasakė: 
mano pone, mes vėluojame užmokėti už audinius! 
t pinigų keitėją ir pasiimk pinigus. 
tų keitėjas atėjo, ir eunuchas išėmė pinigus, bet aš 
jų, o tik šnekėjausi su moterim, kol atidarė turgų. Tada 
ji pap 72: 

— “ upirk man tą ir aną. 

Aš gavau iš pirklių visko, ko ji pageidavo, ji pasiėmė viską 
ir išėjo, nieko nepasakiusi apie pinigus. Aš ėmiau dėl to gailėtis, 
nes parnešiau jai prekių už tūkstantį dinarų. Po to, kai ji dingo 
man iš akių, tariau pats sau: “Kas tai per meilė? Ji davė man 
penkis tūkstančius dirhemų, o prekių paėmė už tūkstantį dinarų! 
— Aš pajutau, kad neišsimokėsiu pirkliams. — Pirkliai juk reikalaus 
iš manęs vieno - grąžinti pinigus! Ši moteris paprasčiausia 
apgavikė. Savo grožiu ji apsuko man galvą ir pamačiusi, kad aš 
dar jaunas, pasijuokė iš manęs, o aš net nepaklausiau, kur ji 
gyvena". Aš visą laiką nerimavau, ji nesirodė ištisą mėnesį, o 
pirkliai reikalavo ir ragino mane grąžinti skolą. Pradėjau parda- 
vinėti savo žemes ir jau buvau pasiruošęs pasidaryti galą. 

Kartą sėdėjau susimąstęs, žiūriu - jinai lipa nuo mulo prie 
turgaus vartų ir eina pas mane. Ją pamatęs pamiršau visus 
rūpesčius ir viską, kas man buvo atsitikę. Ji ėmė kalbinti mane, 
o paskui paprašė atvesti pinigų keitėją, kad pasvertų pinigus, ir 

atidavė su viršum man viską, kiek buvo skolinga. Po to ji vėl 
kalbino mane, o aš vos nemiriau iš laimės ir džiaugsmo. Ji 
paklausė: 

- Ar tu turi žmoną? 

— Ne, - atsakiau, - aš nepažįstu nė vienos moters, - ir 
pravirkau. 

- Ko tu verki? - paklausė ji. 

— Ne bėda, - atsakiau aš. 

Pagalvojęs paėmiau porą dinarų ir padaviau eunuchui, 
prašydamas jį būti tarpininku. Jis nusijuokė ir pasakė: 

— Ji įsimylėjusi tave dar labiau negu tu ją. Audiniai, kuriuos 
ji iš tavęs pirko, jai nereikalingi, ji padarė tai tik iš meilės tau. 
Kalbėk su ja apie ką nori. Ji tau neprieštaraus. 

Moteris matė, kaip aš daviau eunuchui pinigų. Grįžęs atsi- 
sėdau ir pasakiau jai: 

- Būk maloninga savo vergui ir sutik, ko jis tave paprašys! 
— Ir aš išsakiau jai viską, ką turėjau širdyje. 

Su mano žodžiais ji sutiko ir pasakė eunuchui: 

“ - Tu perduosi jam tai, ką aš pasakysiu, - o man ji pasakė: 
— Daryk tai, ką tau sakys eunuchas. 

Taip tarusi ji pakilo ir išėjo. Aš įteikiau pirkliams pinigus, 
ir jie dar gavo pelno. O aš taip ir likau apie ją nieko nesužinojęs. 

Prabėgo nemaža dienų, ir pas mane atėjo eunuchas. Aš 
parodžiau jam pagarbą ir pasiteiravau apie ją, o eunuchas atsakė, 
kad ji susirgo. Paprašiau papasakoti apie ją, ir eunuchas papa- 
sakojo: 

- Šią merginą išauklėjo Sit Zubeida, kalifo Harūno ar Rašido 
žmona ir padarė ją savo ūkvede. Ji viską papasakojo Sit ir 
paprašė išleisti ją už tavęs. Sit atsakė: “Aš to nedarysiu, kol 
nepamatysiu to jaunuolio; jeigu jis į tave panašus, išleisiu už jo". 
O dabar mes norime nuvežti tave į rūmus. Jei sugebėsi patekti 
vidun, galėsi vesti ją, o jei įkliūsi - galvą palydėsi. Ką tu 
pasakysi? 

— Eisiu su tavim, - atsakiau aš, - ir iškęsiu viską. 

lada eunuchas liepė man: 

— Kai užslinks vakaras, eik į mečetę, pasimelsk ir pernakvok 
ten. Tą mečetę prie Tigro upės pastatė Sit Zubeida. 

— Su mielu noru, - atsakiau aš. 

Stojus vakarui, nuėjau į mečetę, pasimeldžiau ir praleidau 
ten naktų. Auštant rytui staiga pasirodė valtis su dviem eunuchais. 
Jie atsivežė dideles skrynias, kurias sunešė į mečetę. Vienas jų 
pasišalino, kitas liko. Aš gerai įsižiūrėjau į jį ir matau: tai tas, 
kuris buvo mano ir tos moters tarpininku. Po kiek laiko ir ji 
pati atėjo. Aš atsistojau ir apkabinau ją, o ji pabučiavo mane 
ir pravirko. Mes truputį pasišnekėjome, paskui ji mane uždarė 
į skrynią ir užrakino. Nuėjusi prie eunucho, kuris atgabeno daug 
daiktų, ėmė krauti juos į skrynias ir čia pat užrakinėjo. Taip 
dirbo, kol viską sudėjo, tada skrynias sunešė į valtį ir nuplau- 
kėme į Sit Zubeidos rūmus. Į galvą lindo įvairios mintys, ir aš 
tariau pats sau: “Pražuvau per savo aistrą! Kažin, ar pasieksiu 
tai, ko noriu?" 

Aš pravirkau lindėdamas skrynioje ir ėmiau šauktis Alacho, 
kad gelbėtų mane iš bėdos. O jie vis plaukė, kol atsidūrė su 
visomis skryniomis prie kalifo rūmų vartų. Ėmė nešti visas 
skrynias, tarp jų ir tą, kurioje buvau aš. Mano draugė praėjo 
pro keletą tarnų ir eunuchų, kurie saugojo haremą, ir priėjo prie 
vieno seno snaudžiančio eunucho. Jis pabudo ir pradėjo šaukti, 
klausinėti merginą: 

— Kas šiose skryniose? 

— Jos pilnos daiktų, kurie skirti Sit Zubeidai, — atsakė jinai. 

Eunuchas paliepė: 

— Atidarykite skrynias vieną po kitos. 

Mergina paklausė: 

— Kam gi jas atidarinėti? 

Tada eunuchas vėl suriko: 

— Nedelsk, jas būtina atidaryti! 

Jis pakilo ir ėmė pats atidarinėti tą skrynią, kurioje buvau 
aš. Mane su visa skrynia pakėlė nešti eunuchai. Protas man 
išgaravo iš galvos ir iš tos baimės apsišlapinau. Iš skrynios ėmė 
tekėti, o mergina tarė eunuchui: 

— O viršininke, tu pražudei ir mane, ir save, tu sugadinai 
daiktus, kainavusius dešimt tūkstančių dinarų! Šioje skrynioje - 
įvairiaspalviai drabužiai .ir keturi manai“* Zemzemo“? vandens. 


“ Manas — tūrio matas, apytiksliai lygus vienam litrui. 
“ Zemzemas - šulinys Mekoje, kurio vandenį 
tikintys musulmonai laiko gydomuoju. 

Vanduo pasiliejo ant drabužių, sudėtų skrynioje, ir dabar jų 
spalvos išbluks. 

- Imk savo skrynias ir eik sau,- tarė eunuchas. 

Tarnai pakėlė skrynią su manim ir kuo skubiausiai nuėjo, 
o kitas skrynias nešė iš paskos. Kai jie ėjo, mano ausis pasiekė 
balsai, šūkčiojantys: “Vargas, vargas, kalife, kalife!" Girdėdamas 
tai aš vos nemiriau ir ištariau Žodžius, kurie visada gelbsti: “Nėra 
jėgos ir galybės, didesnės už visagalį Alachą! Štai bėda, kurią 
pats užsitraukiau!" Aš išgirdau, kaip kalifas paklausė vergę, mano 
draugę: 

— Vargas tau, ką tu turi šiose skryniose? 

Ji atsakė: 

- Skryniose drabužiai, skirti Sit Zubeidai. 

Kalifas liepė: 

- Atidaryk man jas! 

Tai išgirdęs aš pamaniau, kad visiškai pražuvau: “Prisiekiu 
Alachu, ši diena - paskutinė mano gyvenime! Jei liksiu gyvas, 
tai vesiu ją be jokių kalbų, o jei reikalas išaiškės, man nukirs 
galvą. O! - Ir aš ėmiau melstis: — Liudiju, nėra kito dievo, 
išskyrus Alachą, o Mahometas - Alacho pasiuntinys"... 

Tuo tarpu išaušo rytas, ir Šachrazada nutraukė pasakojimą. 


Dvidešimt aštuntoji naktis 


Kai atėjo dvidešimt aštuntoji naktis, Šachrazada tęsė: 

Pasakojama, o laimingasai karaliau, kad jaunuolis kalbėjo: 
“Liudiju, kad nėra kito dievo, išskyrus Alachą". 

Ir aš išgirdau, tęsė jaunuolis, kaip mergina pasakė: 

- Šiose skryniose yra man patikėti daiktai ir drabužiai, skirti 
Sit Zubeidai, o ji nori, kad niekas jų nematytų. 

Bet kalifas laikėsi savo: 

- Aš būtinai jas atidarysiu ir pažiūrėsiu, kas ten! 

Jis pašaukė eunuchus ir liepė: 

— Paduokite man skrynią. 

Aš įsitikinau, jog be jokios abejonės esu žuvęs, ir pasaulis 
man išnyko. Eunuchai ėmė nešti skrynias vieną po kitos, kalifas 
apžiūrinėjo jose kvepalus, audinius ir puošnius drabužius. Atida- 
rinėjo visas skrynias, kol liko viena paskutinė, kurioje buvau aš. 

Jie jau tiesė rankas ir ją atidaryti, bet mergina skubiai priėjo prie 
kalifo ir pasakė: 

— Šią skrynią, kuri yra prieš tave, mes atidarysime tik Sit 
Žubeidos akivaizdoje. Tai ta skrynia, kurioje yra jos paslaptis! 

Tai išgirdęs, kalifas liepė nešti skrynias. Priėjo eunuchai ir 
nunešė mane su visa skrynia, ir padėjo vidury kambario tarp 
kitų daiktų (man net burna išdžiūvo). Mano draugė išleido mane 
ir tarė: 

— Baigėsi tavo bėdos ir baimė; išsitiesk ir nuramink širdį, 
pasėdėk, kol ateis Sit Zubeida, gal aš tau ir atiteksiu. 

Aš kiek pasėdėjau, žiūriu: artėja dešimt vergių, panašių į 
mėnulį, ir sustojo jos dviem eilėm. Paskui jas atėjo dar dvidešimt 
vergių, aukštakrūčių merginų, o tarp jų ir pati Sit Zubeida. Ji 
vos paeiti galėjo, tiek buvo prisivilkusi drabužių ir turėjo papuo- 
šalų. Kai ji atėjo, vergės prieš ją prasiskyrė, ir aš priėjęs 
pabučiavau prieš ją Žemę. Ji davė man ženklą sėstis, aš atsisėdau, 
ir ji ėmėsi klausinėti, kokios aš kilmės, o aš atsakinėjau. Po kiek 
laiko ji apsidžiaugusi tarė: 

— Mūsų auklėjimas neapgavo mūsų, mergyte! 

— Žinok, - pasakė ji man vėliau, - kad ši mergina mums 
yra tarsi duktė. Ji — tau patikėtas Alacho užstatas. 

Aš pabučiavau žemę priešais ją, o ji sutiko išleisti už manęs 
mano draugę. Ji liepė man būti čia dešimt dienų, ir aš išbuvau 
tą laiką nematydamas savo išrinktosios, tik viena tarnaitė atneš- 
davo man pietus ir vakarienę. Po šio termino Sit Zubeida 
pasitarė su kalifu dėl mano vedybų su jos verge, ir kalifas leido, 
įsakęs paskirti jai dešimt tūkstančių dinarų. Ir Zubeida pasiuntė 
atvesti liudininkus ir teisėją, kurie patvirtino mano vedybų su 
mergina sutartį. Paskui buvo paruošti saldumynai, įvairiausi 
valgymai ir išnešioti po visus kambarius. Taip praėjo dar dešimt 
dienų. Po dvidešimties dienų mergina nuėjo į pirtį, o mes 
vaišinomės. Buvo padengtas staliukas su valgiais, tarp kurių buvo 
dubuo migdolų, mirkytų acte ir apipiltų rožių vandeniu su 
muskusu, apskrudintos vištų krūtinėlės ir dar daug ko gardaus 
o gardaus. Ir aš, prisiekiu Alachu, nedelsdamas užguliau tuos 
migdolus. Prisivalgiau iki soties ir nusišluosčiau rankas, bet 
užmiršau jas nusiplauti. Taip besėdint sutemo, rūmuose buvo 
uždegtos žvakės, susirinko dainininkės su būgneliais ir atvedė 

mano nuotaką. Prasidėjo žvalgytuvės. Ją rodė ir dovanojo jai 
auksą, ji apėjo visus rūmus, o tada ją vėl atvedė pas mane. Ji 
buvo išlaisvinta iš daugybės drabužių, ir mudu pasilikom vieni 
guolyje. Aš apkabinau ją ir netikėjau, kad ją turiu. Bet čia ji 
pajuto nuo mano rankų migdolų kvapą ir garsiai suriko. Iš visų 
pusių pas ją subėgo vergės, o aš nežinojau, kas atsitiko. Vergės 
paklausė: 

— Kas tau, sesute? 

O ji atsakė: 

— Veskite šalin nuo manęs šį beprotį! Aš maniau, kad jis 
protingas, G pasirodo... Beproti, kaipgi tu pavalgęs migdolų 
nenusiplovei rankų? Prisiekiu Alachu, aš tau atsilyginsiu už tai! 
Ar gali toks kaip tu turėti mane? 

Ji pastvėrė vytą rimbą ir ėmė mušti mane per nugarą, per 
sėdynę, kol aš netekau sąmonės. 

- Imkite jį ir nuveskite pas miesto valdytoją, tegul nukirs jam 
ranką, kurios jis nenusiplovė pavalgęs migdolų! 

Tai išgirdęs aš šūktelėjau: “Nėra jėgos ir galybės, didesnės 
už visagalį Alachą! Man nukirs ranką už tai, kad aš valgiau 
migdolus ir nenusiploviau jos!“ Vergės priėjo prie jos ir paprašė: 

— O sesute, nebausk jo šį kartą už tokį poelgį! 

Bet ji tebepyko: 

— Prisiekiu Alachu, aš būtinai ką nors jam nupjausiu! 

Ji išėjo, ir aš dešimt dienų jos nemačiau. Po to ji vėl pa- 
sirodė: 

— O juodaveidi, aš pamokysiu tave, kaip valgyti migdolus 
ir nesiplauti rankų! 

Ji pašaukė verges, ir tos surišo man rankas, o mergina 
pasiėmė aštrų skustuvą ir nupjaustė man nykščius — jūs tai 
matote, ponai, — ir aš netekau sąmonės. Po to ji pabarstė žaizdas 
milteliais, ir kraujas nustojo bėgęs. O aš pats sau pasakiau: 
“Daugiau nevalgysiu migdolų, kol nenusiplausiu rankų ketu- 
riasdešimt kartų su muilu, keturiasdešimt su soda ir 
keturiasdešimt su šarmu". Ji privertė mane prisiekti, kad aš 
daugiau niekada nevalgysiu migdolų, kol nenusiprausiu taip, kaip 
sakiau. 

Kai jūs atnešėte migdolų, mano veido spalva persimainė, nes 
aš prisiminiau: “Per šituos migdolus man nupjovė nykščius". O 

kadangi jūs mane vertėte valgyti, aš ir pagalvojau: “Man būtinai 
reikia padaryti tai, ką pažadėjau". 

— Kas tau atsitiko paskui? — paklausė visi besiklausantieji. 

Ir jaunuolis tęsė: 

Kai prisiekiau, jos širdis nurimo, ir aš permiegojau su ja 
naktį. Mes kurį laiką taip gyvenome, o po to ji pasakė: 

— Negerai, kad mudu gyvename kalifo rūmuose, kur niekas 
nėra įžengęs, o ir tu pakliuvai tik Sit Zubeidai pasistengus. - 
Ji davė man penkis tūkstančius dinarų ir pasakė: - Imk šiuos 
pinigus, eik ir nupirk erdvų namą. 

Aš išėjau ir nupirkau erdvų namą, gražų ir didelį. Ji perkėlė 
tenai visas savo brangenybes, sukauptą turtą, audinius, retenybes. 
Štai kas man atsitiko ir štai kodėl aš neturiu nykščių. 

— Toks buvo jaunuolio pasakojimas, o mes baigėm valgyti 
ir išsiskirstėme. O paskui man buvo tas nuotykis su kuprium. 
Štai ir visas mano pasakojimas, — baigė prižiūrėtojas. 

— Tai nėra taip nuostabu kaip kupriaus istorija, priešingai 
— tai, kas atsitiko jam, yra kur kas keisčiau, ir jus visus būtina 
pakarti, — pasakė karalius. 

"Tada išėjo į priekį žydas, pabučiavo priešais karalių žemę 
ir tarė: 

— O laiko karaliau, aš papasakosiu tau istoriją, įdomesnę nei 
kupriaus istorija. 

— Na na, pradėk, - tarė Kinijos karalius, ir žydas pradėjo. 


Gydytojo 


žydo pasakojimas 


Štai pats nuostabiausias nuotykis, nutikęs man jaunystėje. Aš 
gyvenau Sirijos Damaske, mokiausi ten. Vieną kartą atėjo pas 
mane vergas iš Damasko valdytojo rūmų ir sako: 

— Pasikalbėk su mano ponu! 

Aš išėjau su juo ir patraukiau į valdytojo rūmus. Įėjau ir 
matau: ant pakylos po portiku stovi kadagio guolis, papuoštas 
aukso juostelėmis. Tame guolyje guli sergantis žmogus - jau- 
nuolis, nematytai gražus, kaip tokio amžiaus. Aš atsisėdau jo 

galvūgalyje ir pasimeldžiau, kad jis pasveiktų. Jaunuolis davė man 
ženklą akimis, o aš pasakiau: 

— O pone, duok man savo ranką, tesaugo tave Alachas! 

Jis ištraukė savo kairę ranką, o aš nustebau ir pagalvojau: 
“O Alacho stebukle! Toks gražus jaunuolis iš didelių namų, o 
toks neišauklėtas! Tai keista!" Aš patikrinau jo pulsą ir paskyriau 
gydymą. Užeidinėjau pas jį kasdien dešimtį dienų, ir jis pasveiko, 
atsikėlė, nuėjo į pirtį ir grįžo. Valdovas apdovanojo mane puikia 
dovana ir paskyrė mane jo ligoninės, kuri buvo Damaske, 
prižiūrėtoju. O į pirtį aš ėjau kartu su jaunuoliu ir liepiau 
atlaisvinti visą pirtį. Su juo atėjo tarnai ir padėjo jam nusirengti. 
Kai jaunuolis apsinuogino, aš pamačiau, kad jo dešinioji ranka 
neseniai nukirsta, - štai kodėl jis negalavo. Pamatęs tai aš 
nustebau ir nuliūdau dėl jo, o pažvelgęs į jo kūną pamačiau 
rimbo pėdsakus - štai dėl ko jaunuolis tepėsi tepalais. Visa tai 
sujaudino mane, ir tai pasimatė mano veide. Jaunuolis pažvelgė 
į mane, suprato, koks reikalas, ir pasakė: 

— O geriausias mūsų laikų daktare, nesistebėk. Kai išeisime 
iš pirties, aš papasakosiu tau savo istoriją. 

Išėję iš pirties grįžome namo, suvalgėme patiektą valgį ir šiek 
tiek atsipūtėme. Tada jaunuolis pasiūlė: 

- Ar tu nenorėtum prasiblaškyti balkone? 

— Gerai, - atsakiau aš. 

Jis liepė vergams nunešti paklojimą į viršų, iškepti ėriuką ir 
atnešti mums vaisių. Mes pradėjome valgyti, o jaunuolis viską 
ėmė kaire ranka. 

— Papasakok man savo istoriją, - paprašiau aš. 

- O mūsų laikų gydytojau, - pradėjo jaunuolis, - paklausyk, 
kas man atsitiko. Žinok, aš esu kilęs iš Mosulo. Mano senelis 
mirė ir paliko dešimt sūnų. Mano tėvas, o gydytojau, buvo 
vienas iš jų — pats vyriausias. Visi jie užaugo ir vedė, mano tėvas 
turėjo mane, o devyni jo broliai neturėjo vaikų. Aš gyvenau ir 
augau tarp savo dėdžių, o jie manim labai džiaugėsi. Kartą, kai 
jau buvau užaugęs, nuėjau į svarbiausią Mosulo mečetę. Buvo 
penktadienis, ir mano tėvas buvo su mumis. Mes sukalbėjome 
penktadienio maldą, ir visi žmonės išsiskirstė, o mano tėvas ir 
dėdės liko sėdėti ir kalbėjosi apie įvairių šalių ir miestų keis- 
tenybes ir stebuklus. Paminėjo Kairą, ir mano dėdės pasakė: 

- Keliautojai kalba, kad nėra žemėje puikesnio miesto už 
Kairą prie Nilo. 

Kai aš išgirdau šiuos žodžius, užsimaniau patekti į Kairą. 

— Kas nematė Kairo - nematė pasaulio, - pasakė mano 
tėvas. — Jo žemė - aukso, jo Nilas —- stebuklas, jo moterys - 
hurijos, jo namai - rūmai, oras jo grynas, o prieš kvapą jo 
nublanksta visi kiti. Kitaip ir būti negali, nes Kairas — tai visas 
pasaulis, ir tebūna Alacho palaimintas tas, kuris pasakė: 


Ar galiu palikt Kairą su dangum jo ir žeme? 
Nesurasčiau tokio miesto juk basauly visame. 


Ar galiu palikti miestą, kurs, prigludęs baupy, 
Skleidžia svaigų aromatą tartum garbana kvapi? 


Tartum rojaus sodai kvepia šimtas žydinčių salų, 
Kur primėtyta pagalvių ant žalių patiesalų. 


Širdį užburia ir protą šitas miestas išdidus. 
Čia suranda tai, ko geidžia, ir žiaurus, ir bpamaldus. 


Ir draugais, kuriuos Čia rasi, tu gali pasitikėt, 
Juos giraitės palmių kviečia ūksmėje pasišnekėl. 


Kairiečiai! Jei Alachas mus išskirtų kada nors, 
Nepamirščiau tos draugystės, meilės tos ištikimos. 


Neminėkit jūs Kairo vėjams, kad šalin svečion 
Jie Kairo sodų dvelksmo neišneštų baslabėiom. 


— O jeigu jūs pamatytumėt jo sodus vakarais, kai virš jų 
pakimba šešėliai, — tęsė mano tėvas, - jūs išties pamatytumėt 
stebuklą ir susižavėję jam nusilenktumėt. 

Jie visaip gyrė Kairą ir Nilą, o kai baigė, aš buvau prisiklau- 
sęs tokių grožybių apie Kairą, kad mano širdis buvo jau ten. 
Baigę pokalbį visi išsivaikščiojo po namus, aš taip pat, bet tą 
vakarą niekaip negalėjau akių sudėti, taip buvau susižavėjęs 
Kairu. Man net negardus tapo valgis ir gėrimas. Kai netrukus 
mano dėdės susizucšė į Egiptą, aš verkiau prieš savo tėvą tcl, 

kol šis man nupirko prekių ir išleido kartu su jais. Tėvas paprašė 
mano dėdes: 

- Neleiskite jam įžengti į Kairą, tegu jis parduoda savo 
prekes Damaske. 

Aš atsisveikinau su tėvu, ir mes išvykome iš Mosulo. Keliavo- 
me, kol pasiekėme Chalebą, pabuvome ten kelias dienas ir 
išvykome į Damaską. Tai buvo kanalų, medžių, vaisių, paukščių 
miestas. Jis buvo panašus į rojaus sodą. Mes sustojome viename 
iš chanų, dėdės ėmė pardavinėti ir pirkti, pardavė ir mano 
prekes, ir kiekvienas dirhemas atnešė man penkis dirhemus, ir 
aš džiaugiausi pelnu. Mano dėdės išvyko toliau į Egiptą, o aš 
likau Damaske. Gyvenau gražiame name, kurį sunku apsakyti 
žodžiais, mokestis už jį buvo du dinarai per mėnesį. Aš valgiau 
ir gėriau, kol išleidau visus savo pinigus. Vieną dieną sėdėjau 
prie namo vartų ir pamačiau einant jauną moterį. Ji buvo apsi- 
rengusi puošnia suknele, už kurią gražesnės nebuvau matęs. Aš 
mirktelėjau jai, ir ji tuoj pat atsidūrė šiapus vartų. Ji atmetė nuo 
veido skraistę ir nusiėmė izarą. Pamačiau, kokia ji nuostabiai 
graži, ir ji pavergė mano širdį. Aš atnešiau stalelį su valgymais, 
vaisiais ir viskuo, ko reikėjo vaišėms. Mes valgėme ir žaidėme, 
paskui išgėrėme vyno ir apkvaitome, o po to aš maloniai pra- 
leidau su ja naktį iki ryto. Rytą daviau jai dešimtį dinarų, bet 
jos veidas apsiniaukė, ji suraukė antakius, užpyko ir šūktelėjo: 

— Tfu, kad jus kur, jūs, iš Mosulo! Tu turbūt manai, kad 
aš noriu tavo pinigų? - Ji išsitraukė iš bliuzelės penkiolika dinarų 
ir sušuko: - Prisiekiu Alachu, jeigu tu jų nepaimsi, aš pas tave 
negrįšiu! 

Ir aš paėmiau iš jos pinigus, o ji pasakė: 

— O mylimasis, lauk manęs po trijų dienų, tarp saulės laidos 
ir vakarinės maldos aš ateisiu pas tave. Už šiuos dinarus iškelk 
mums tokias pat vaišes. 

Ji atsisveikino su manim, o kartu su ja išėjo ir mano protas. 
Praslinkus trims dienoms, ji pasirodė. Jos apdaro brokatas, jos 
papuošalai ir brangenybės buvo dar puošnesnės nei pirmą kartą. 
Vaišes aš buvau suruošęs dar prieš jai ateinant, taigi mes pa- 
valgėme, išgėrėme, o po to praleidome naktį taip kaip pirmąjį 
kartą. Rytą ji davė man penkiolika dinarų ir sutarėme, kad po 
trijų dienų ji vėl ateis. 

Aš paruošiau jai vaišes, ir po kelių dienų ji atėjo pasipuošusi 
dar puikiau nei pirmą ir antrą kartą. Ji paklausė: 

— O mano pone, ar aš graži! 

— Taip, prisiekiu Alachu! - atsakiau aš. 

Ir ji paprašė: 

— Ar neleistum man atsivesti merginą, gražesnę už mane ir 
metais jaunesnę, kad ji pažaistų su mumis, pasijuoktų ir jos širdis 
pralinksmėtų. Ji seniai nuobodžiauja ir prašė manęs, kad pasi- 
imčiau drauge. 

Išklausęs aš sutikau. Mes išgėrėme ir sulaukėme kartu ryto. 
Rytą ji padavė man penkiolika dinarų sakydama: 

— Pridėk prie mūsų vaišių dar šį tą merginai, kuri ateis su 
manim. 

Atėjus ketvirtojo susitikimo dienai, aš vėl paruošiau vaišes, 
ir po saulės laidos ji pasirodė, o su ja - dar viena mergina, 
susisiautusi izaru. Pamatęs ją aš prabilau: 


0! Diena ta stebuklinga, — 
Visos negandos pradingo. 


Meilė svaiguliu užlieja: 
Rods, iš džiaugsmo išprotėjau. 


Jaunas mėnuo skraistę kelia, 
Kūnas - lyg liauna šakelė. 


Ant veidų - raudonos rožės, 
Akyse - narcizų grožis. 


Meile džiaugias mano siela, 
Suradau aš draugę mielą! 


Moterys įėjusios susėdo. Aš apsidžiaugiau, pasitikau jas ir 
uždegiau žvakes, džiugus ir laimingas. Jos nusimetė rūbus ir 
naujoji mergina parodė savo veidą. Aš pamačiau, kad ji panaši 
į mėnulio pilnatį, gražesnės nė nebuvau matęs. Pakilęs padaviau 
joms valgį ir gėrimą, mes pavalgėme ir išgėrėme. Aš patarnavau 
naujajai merginai, sekiau, kad jos taurė vis būtų pilna, ir gėriau 
su ja. Pirmoji mergina paslapčiomis ėmė pavydėti ir paklausė: 

— Prisiekiu Alachu, argi ši mergina ne puikesnė už mane? 

— Taip, prisiekiu Alachu! - atsakiau aš. 

— Aš norėčiau, kad tu permiegotum su ja. 

—- Tavo įsakymas man galvoje ir akyse! — atsakiau aš, o ji 
atsistojo ir paklojo mums guolį. 

Aš nuėjau su naująja mergina ir permiegojau ligi ryto. Rytą 
sujudėjau ir pajutau, kad esu visas šlapias, - pamaniau, kad 
suprakaitavau. Pradėjau žadinti merginą, papurčiau ją už peties, 
ir jos galva nusirito nuo pagalvės. Mano protas išgaravo, aš 
šūktelėjau: “O gerasis globėjau, apsaugok mane!" Aš pamačiau, 
kad ji papjauta, ir man net akyse aptemo. Ėmiau visur ieškoti 
savo pirmosios draugės, bet niekur jos neradau ir supratau, kad 
tai ji iš pavydo nužudė merginą. “Nėra jėgos ir galybės, didesnės 
už visagalį Alachą! Kaipgi man pasielgti?" - aimanavau aš. Kiek 
pagalvojęs atsistojau, nusivilkau drabužius ir, iškasęs viduryje 
kambario duobę, paguldžiau ten negyvą merginą kartu su 
visomis jos brangenybėmis. Vėl viską užkasiau žemėmis ir 
uždengiau marmuro plytomis. Nusiprausiau, apsirengiau švariais 
drabužiais ir pasiėmęs likusius savo pinigus išėjau iš namų; 
užrakinau juos ir patraukiau pas namo šeimininką. Sukaupęs 
visas jėgas įteikiau jam mokestį už metus ir pasakiau: 

- Aš išvykstu pas savo dėdes į Kairą. 

Atkeliavęs į Kairą, susiradau savo dėdes, jie apsidžiaugė, kad 
aš atvykau - pasirodo, jie jau pardavę visas savo prekes. 

— Ko tu atvykai? - paklausė jie. 

- Pasiilgau jūsų, - atsakiau, bet nutylėjau, kad man ne- 
bedaug liko pinigų. 

Aš pragyvenau su jais metus, grožėdamasis Kairu ir Nilu. 
Praėmiau likusius savo pinigus, leidau juos, valgiau ir gėriau, 
kol mano dėdės susiruošė vykti atgal. Tada aš pabėgau nuo jų 
ir pasislėpiau, jie visur manęs ieškojo, bet nerado ir nusprendė, 
kad aš tikriausiai būsiu grįžęs į Damaską. Jie išvyko, o aš 
gyvenau Kaire dar trejus metus, kol mano pinigai visai išseko 
— aš juk kiekvienais metais siųsdavau namo šeimininkui nuomos 
mokestį. Tai štai po trejų metų man suspaudė širdį - pinigų liko 
tik vienų metų nuomai. Tada aš palikau Kairą, parvykau į 
Damaską ir apsistojau tame name. Šeimininkas apsidžiaugė 
manim. Kambarius radau užrakintus, kaip palikau. Atsidariau 

juos, išnešiau daiktus, o po lova, kurioje tą naktį miegojau su 
papjautąja mergina, radau auksinį vėrinį, papuoštą brangiaisiais 
akmenimis. Paėmiau jį, nušluosčiau užmuštosios merginos kraują, 
pažiūrėjau į jį ir truputėlį paverkiau. Pagyvenau ten dvi dienas, 
o trečiąją nuėjau į pirtį ir pasikeičiau rūbus. Aš visai nebeturėjau 
pinigų, ir čia velnias man pakuždėjo priešpaskutinį dalyką - 
parduotį vėrinį. Aš nuėjau į prekyvietę ir įdaviau vėrinį tarpi- 
ninkui. Jis pakilo, pasodino mane šalia mano namo šeimininko 
ir sulaukęs, kai turgus pagyvėjo, ėmė paslapčiomis, man nema- 
tant, siūlyti jį. Pasirodė, kad vėrinys vertingas, už jį davė du 
tūkstančius dinarų, tačiau tarpininkas parėjęs tarė: 

- Šis vėrinys - klastotė iš vario, frankų dirbinys, jo kaina 
tepakilo iki tūkstančio dirhemų. 

Aš atsakiau jam: 

— Taip, mes nukalėme jį vienai moteriai, norėdami pasijuokti 
iš jos. Mano žmona gavo jį kaip palikimą, ir dabar norime jį 
parduoti. Eik, atnešk tūkstantį dirhemų... 

Tuo tarpu išaušo rytas, ir Šachrazada nutraukė pasakojimą. 


Dvidešimt devintoji naktis 


Kai atėjo dvidešimt devintoji naktis, Šachrazada tęsė: 

Pasakojama, o laimingasai karaliau, kad jaunuolis paliepė 
tarpininkui eiti ir atnešti tūkstantį dirhemų. Tarpininkas tai 
išgirdęs suprato, kad dėl to vėrinio kažkas neaišku, ir nuėjęs 
atidavė jį prekyvietės seniūnui. O .-seniūnas nuėjo pas valį ir tarė: 

- Šį vėrinį pavogė iš manęs, ir mes suradome vagį, kuris 
apsimeta esąs pirklio sūnus. 

Aš nespėjau nė susigaudyti, o mane jau apsupo sargyba, 
suėmė ir nuvedė pas valį. Valis paklausė manęs apie vėrinį, ir 
aš pasakiau jam tą patį, ką ir tarpininkui, bet valis nusijuokė ir 
tarė: 

— Visame tame pasakojime nėra nė žodžio teisybės! 

Tuojau pat man nuplėšė drabužius ir ėmė mušti rykštėmis 
per šonus. Kirčiai deginte degino, ir aš surikau, kad pavogiau 
ji, pats sau galvodamas: “Geriau jau pasakysiu, kad pavogiau. 
Neišduosiu gi, kad jo savininkė užmušta mano namuose, - mane 
už tai pakartų". Užrašė, kad aš pavogiau vėrinį, ir man nukirto 

ranką. Žaizdą pridegino aliejumi, ir aš netekau sąmonės. Kai 
atsipeikėjau, man davė išgerti vyno ir aš pasiėmęs savo ranką 
išėjau namo. Šeimininkas pasakė: 

— Jei tau taip atsitiko, išeik iš mano namo ir susirask kitą 
vietą, tu juk apkaltintas vagyste. 

Aš atsakiau jam: 

— O mano pone, pakentėk dvi tris dienas, kol aš susirasiu 
kitą vietą. 

Jis sutiko ir išėjo, o aš likau sėdėti verkdamas ir galvodamas: 
“Kaip grįšiu pas artimuosius su nukirsta ranka? Jie gi nežino, 
kad aš nekaltas! O, kad Alachas padarytų kokį stebuklą!" 

Kai mano šeimininkas išėjo, aš negalavau dvi dienas, o trečią 
jis vėl atėjo, o su juo - keli sargybiniai ir prekyvietės seniūnas, 
tas pats, kuris tvirtino, kad aš pavogiau vėrinį. Aš išėjau jų 
pasitikti ir paklausiau, kas atsitiko. Jie pagriebę surišo mane, 
užmetė ant kaklo grandinę ir pasakė: 

— Vėrinys, kurį tu turėjai, nuneštas Damasko valdovui, viziriui 
ir teisėjui. Ir jie pasakė, kad šis vėrinys dingo valdovui prieš 
trejus metus kartu su jo dukterim. 

Kai išgirdau šiuos žodžius, man širdis ėmė plyšte plyšti, 
mintyse sušukau: “Pražuvo mano siela, baigta! Prisiekiu Alachu, 
aš būtinai papasakosiu valdovui savo istoriją, ir jei jis norės, tegu 
užmuša mane, o jei nenorės - tegu dovanoja". 

Kai atėjome pas valdovą, jis liepė man atsistoti prieš jį, 
pažvelgė į mane akies krašteliu ir pasakė visiems ten buvusiems: 

— Kodėl jūs nukirtote jam ranką? Tai nelaimingas žmogus, 
jis nekaltas, jūs nuskriaudėte jį nukirsdami ranką. 

Tai išgirdus, mano širdis sustiprėjo, o siela nurimo, ir aš 
sušukau: 

— Prisiekiu Alachu, o mano pone, aš visai ne vagis! Mane 
apkaltino įvykdžius šį sunkų nusikaltimą ir viduryje turgaus 
nuplakė rykštėmis. Mane privertė prisipažinti, ir aš sumelavau, 
pasisakiau vogęs, nors nebuvau kaltas. 

Valdovas pasakė: 

- Tu nekaltas. 

Po to jis liepė sargybai suimti prekyvietės seniūną ir pasakė 
jam: 

— Atiduok jam rankos kainą, arba aš tave pakarsiu ir pasi- 

imsiu visus tavo pinigus! 

Aš likau su valdovu. Man nuėmė nuo kaklo grandinę ir, 
valdovui leidus, atrišo rankas. Valdovas, pažvelgęs į mane, 
pasakė: 

—- O mano vaike, būk tiesus su manim, papasakok, kaip pas 
tave atsirado šis vėrinys? — ir pridūrė: 


Teisingas būk, jei net už tą teisybę 
Po to tave užgrius kančių galybė. 


- O mano pone, aš pasakysiu teisybę, - atsakiau aš ir 
papasakojau jam, kas man atsitiko su pirmąja mergina ir kaip 
ji atvedė man antrąją, o po to papjovė ją iš pavydo. Papasakojau 
viską nieko neslėpdamas. Išklausęs valdovas palingavo galvą, 
sukirto dešiniąja ranka į kairiąją ir, pakėlęs prie veido nosinaitę, 
paverkė. Tada pasakė: 


Regiu: aplink pasaulis sielvartingas, 
Kas pasiduoda jam, tas sveikas dingęs. 


Pamilstam, o lemtis jau skirti ima, 
Ir trumpas džiaugsmas prieš išsiskyrimą. 


Paskui jis priėjo prie manęs ir tarė: 

- Žinok, o mano vaike, kad vyresnioji mergina - mano 
duktė, aš saugojau ją ir rūpinausi ja, o kai užaugo, išsiunčiau 
į Kairą, ten ji ištekėjo už savo pusbrolio. Kai jis numirė, duktė 
sugrįžo pas mane, iš Kairo gyventojų išmokusi nedorybių. Ji atėjo 
pas tave keturis kartus, atsivedė ir savo jaunesniąją seserį. Jas 
abi pagimdė viena motina, ir jos mylėjo viena kitą. Kai vyres- 
niajai atsitiko tai, kas atsitiko, ji atskleidė savo paslaptį seseriai, 
o ši pasiprašė eiti kartu. Tačiau vyresnioji grįžo viena, ir aš pa- 
siteiravau apie jaunesniąją, ir pamačiau, kad vyresnioji verkia 
jos. Ji paslapčiomis pasakė savo motinai (o aš buvau čia pat), 
kas atsitiko ir kaip ji papjovė savo seserį. Ji vis verkė ir kalbėjo: 
“Prisiekiu Alachu, aš nenustosiu jos verkusi, kol mirsiu!" Taip 
ir atsitiko. Matai, mano vaike, kaip susiklostė! Aš noriu, kad tu 
neprieštarautum, ką pasakysiu: aš apvesdinsiu tave su savo 
jauniausiąja dukterim - ji netikra sesuo toms dviems, ji nekalta. 

Aš nereikalausiu iš tavęs išpirkos ir paskirsiu judviem išlaikymą, 
tu būsi man kaip sūnus. 

Aš sutikau. Argi galėjau šito tikėtis? Valdovas tuojau pat 
pasiuntė teisėjo ir liudininkų ir surašė mano vedybų sutartį, ir 
aš įėjau pas jo dukterį. Prekyvietės seniūnas man sumokėjo krūvą 
pinigų, ir aš įgijau aukštą padėtį. Tais pačiais metais mirė mano 
tėvas, ir valdovas atsiuntė pasiuntinį su pinigais, kuriuos paliko 
tėvas, ir dabar aš gyvenu maloniausią gyvenimą. Tai štai kaip 
buvo su mano dešiniąja ranka. 

Aš stebėjausi jaunuolio pasakojimu ir išbuvau jo namuose 
dar tris dienas. Jis davė man daug pinigų, aš atvykau į jūsų 
miestą ir gerai čia gyvenau, kol atsitiko ši nelemta istorija su 
kuprium. 

— Tai nėra nuostabiau nei kupriaus istorija, —- pasakė Kinijos 
karalius, — aš būtinai turėčiau jus visus pakarti, tačiau liko dar 
siuvėjas, visų nuodėmių pradžia. Ei, siuvėjau, - kreipėsi karalius, 
— jeigu tu man papasakosi ką nors nuostabiau už kupriaus 
istoriją, aš atleisiu jums jūsų nusižengimus. 

Tada siuvėjas žengė į priekį. 


Siuvėjo pasakojimas 


Žinok, o mūsų laiko karaliau, štai pats nuostabiausias įvykis, 
kuris ištiko vakar. Prieš tai, kai aš sutikau kuprių, rytą buvau 
pas vieną savo draugą, kur susirinko apie dvidešimt žmonių, šio 
miesto gyventojų. Tarp mūsų buvo amatininkų, siuvėjų, stalių, 
audėjų... Kai patekėjo saulė, mums padavė valgyti ir įėjo namų 
šeimininkas, o su juo jaunuolis — svetimšalis, gražuolis iš Bag- 
dado. Jis buvo apsirengęs nepaprastai dailiais drabužiais, tik buvo 
šlubas. Jis įėjo ir pasisveikino, o mes atsistojome ir pakvietėme 
ji sėstis. Jis jau buvo priėjęs, bet pamatė tarp mūsų vieną žmogų, 
kirpėją, atsisakė sėstis ir jau norėjo išeiti. Bet mes jį sustabdėme, 
namų šeimininkas įsikibo į jį, ėmė įkalbinėti ir paklausė: 

— Kodėl tu, vos įėjęs, jau nori išeiti? 

Jaunuolis atsakė: 

— Aš išeinu todėl, kad čia sėdi šis nelemtas kirpėjas. 

Tai išgirdęs, šeimininkas be galo nustebo: 

- Kaip?! Esi jaunuolis iš Bagdado, ir kodėl tavo širdis 
nepatenkinta dėl šio kirpėjo? 

O mes žvelgėme į jaunuolį ir prašėme papasakoti mums, ko 
jis pykstąs ant šio kirpėjo. 

— O susirinkusieji, — tarė tada jaunuolis, - man su šiuo 
kirpėju Bagdade atsitiko toks įvykis, kad aš per jį susilaužiau koją 
ir prisiekiau niekada nebūti kartu su juo niekur ir negyventi 
mieste, kur jis yra. Aš išvažiavau iš Bagdado, palikau jį ir 
apsigyvenau šiame mieste. O šią naktį praleisiu keliaudamas. 

- Alacho vardu maldaujam, - prašėme mes, - papasakok 
mums savo istoriją! 

Ir jaunuolis pradėjo (o kirpėjo veidas pagelto): 

— O žmonės, žinokite, kad mano tėvas buvo vienas iš turtin- 
giausių Bagdado pirklių. Didysis Alachas nepasiuntė jam daugiau 
vaikų, tik mane. Kai aš užaugau ir tapau vyru, mano tėvas 
atsidavė visagalio Alacho malonei, palikęs man pinigus, tarnus 
ir dvariškius, ir aš ėmiau puošniai rengtis ir prabangiai valgyti. 
Alachas buvo įteigęs man neprielankumą moterims. Vieną dieną 
ėjau Bagdado skersgatviais ir sutikau pakeliui minią moterų. Aš 
pabėgau, pasislėpiau akligatvyje ir prisėdau jo gale ant suolelio. 
Pasėdėjau kiek, tik staiga prasivėrė namo langas ir jame pasirodė 
mergina. Ji buvo panaši į pilnaties mėnulį, nebuvau matęs kitos, 
kuri būtų galėjusi prilygti jai grožiu. Ji laistė gėles, stovinčias ant 
palangės. Mergina pasisukiojo kairėn dešinėn, uždarė langą ir 
nuėjo, o mano neprielankumas moterims virto meile. Aš taip 
ir prasėdėjau ten iki pat leidžiantis saulei, pamiršęs visą pasaulį. 
Staiga matau: joja mūsų miesto kadis, prieky jo eina vergai, o 
iš paskos —- tarnai. Jis nulipo ir įėjo į namą, iš kurio buvo 
pasirodžiusi mergina. Aš supratau, kad tai jos tėvas. Nusiminęs 
grįžau į savo buveinę ir susirūpinęs kritau į lovą. Susirinko mano 
vergės ir susėdo aplink nežinodamos, kas man atsitiko. Aš 
nekalbėjau su jomis, dėl to jos pravirko ir nusiminė. 

Pas mane atėjo viena senė, kuri pažvelgusi suprato, kas man 
yra. Ji atsisėdo mano galvūgalyje ir švelniai prakalbo: 

— O mano vaike, papasakok, kas tau atsitiko, ir aš padarysiu 
viską, kad suvesčiau tave su tavo išrinktąja. 

Kai viską papasakojau, ji tarė: 

— O mano vaike, toji mergina - Bagdado kadžio duktė, ji 

būna uždaryta. Ties ta vieta, kur tu sėdėjai, - jos kambarys; jos 
tėvas turi didelę patalpą apačioje, o ji sėdi viena. Aš dažnai pas 
juos užeinu, ir tu susitiksi akis į akį su ja tik per mane - 
pasitempk gi! 

Išklausęs jos kalbą, aš suėmiau save į rankas, mano artimieji 
apsidžiaugė, o rytą buvau jau visai sveikas. Senė išėjo, bet grįžo 
persimainiusiu veidu ir pasakė: 

— O mano vaike, neklausk, ką patyriau iš jos! Kai užsiminiau 
apie tai, ji atsakė man: “Jeigu tu, nelemtoji sene, nebaigsi tokių 
kalbų, aš išties padarysiu tai, ko tu užsitarnavai!" Bet aš būtinai 
dar grįšiu pas ją. 

Kai aš tą išgirdau, mano liga sustiprėjo. 

Po kelių dienų senė vėl atėjo pas mane ir tarė: 

— O mano vaike, aš noriu iš tavęs dovanos! 

Kai tą išgirdau, mano širdis atsigavo, ir aš sušukau: 

— Tu gausi visokiausių gėrybių! 

O ji pasakė: 

— Vakar aš nuėjau pas tą merginą, o ji, pamačiusi, kad mano 
širdis sudužusi, o akys verkia, paklausė: “Tetule, ko tau su- 
spausta krūtinė?" Aš pravirkau ir atsakiau: “O mano ponia, aš 
dabar atėjau dėl jaunuolio, kuris myli tave ir per tave dabar yra 
prie pat mirties". Ji paklausė (o jos širdis suminkštėjo): “Iš kur 
tas jaunuolis, kurį tu paminėjai?" “Tai mano sūnus. Prieš keletą 
dienų jis pamatė tave lange, kai tu laistei gėles ir, pažvelgęs į 
tavo veidą, įsimylėjo. Kai aš pirmą kartą pasakojau jam, kaip 
tu atsakei man, jo liga sustiprėjo ir jis nekyla iš patalo. Jis, be 
abejonės, mirs“. Ji sušuko (o jos veidas pagelto): - “Ir visa tai 
per mane?" Aš atsakiau: “Taip, prisiekiu Alachu, ko gi tu 
nori?" —- “Eik, perduok jam nuo manęs labų dienų ir pasakyk, 
kad aš kenčiu dėl to dar daugiau negu jis, — tarė ji. - Kai ateis 
penktadienis, tegul jis prieš maldą laukia prie mano namų. Aš 
nusileisiu, atversiu jam vartus ir įsivesiu pas save. Mes truputį 
pabūsime kartu, ir jis sugrįš anksčiau, nei mano tėvas pareis po 
maldos". 

Kai aš išgirdau šiuos senės žodžius, pasibaigė mano kančios, 
o širdis nurimo. Aš atidaviau jai rūbus, kuriais vilkėjau, ir ji išėjo 
tarusi: 

— Tegu nurimsta tavo širdis. 

O aš tariau: “Manyje neliko jokios negalios". Mano artimieji 

ir draugai džiaugėsi, kad aš pasveikau. 

Taip sulaukiau penktadienio. Pas mane atėjo senė, paklausė, 
kaip jaučiuosi, ir aš jai pranešiau, kad esu visiškai sveikas. 
Apsirengiau gražiais rūbais, išsikvėpinau, pasitepiau tepalais ir 
ėmiau laukti, kada žmonės pradės rinktis vakarinei maldai, kad 
galėčiau vykti pas merginą. O senė sako man: 

— Tu dar turi laiko, būtų gerai, jei nueitum į pirtį ir nusi- 
kirptum plaukus, juk esi po sunkios ligos. 

— Teisingai, — atsakiau aš, — bet pirma nusikirpsiu plaukus, 
o tada eisiu į pirtį. 

Aš pasiunčiau tarną atvesti kirpėją, kuris nuskustų man galvą, 
ir įspėjau: 

- Eik į turgų ir atvesk man kirpėją, kuris būtų protingas ir 
neplepus, kad man neplyštų galva nuo jo kalbų. 

Tarnas nuėjo ir atvedė bjaurų senį. Įėjęs jis pasisveikino, aš 
atsakiau jam, o jis tarė: 

— Matau, tavo kūnas išsekęs. 

- Aš sirgau, - pasakiau jam. 

Tada kirpėjas sako: 

- Tenutolina Alachas nuo tavęs rūpesčius, vargą, bėdas ir 
liūdesį! 

—- Tepriima Alachas tavo maldą! - padėkojau aš, o kirpėjas 
sušuko: 

—- Džiaukis, mano pone, kad tau sugrįžo sveikata! Nori 
pasitrumpinti plaukus ar nuleisti kraują? Sužinojau iš ibn Abaso 
- telaimina jį Alachas! - kad pranašas sakė: “Kas kirps plauką 
penktadienį, nuo to bus nuginta septyniasdešimt ligų". Taip pat 
iš jo sužinojau, jog pranašas sakė: “Kas penktadienį dės dėles, 
tam negrės apakimas ir daugybė ligų". 

— Baik tas kalbas, tuoj pat kirpk man galvą, aš esu nusilpęs, 
— pasakiau. 

Kirpėjas atsistojo, išsitraukė skarelę ir išvyniojo — joje buvo 
astroliabija su septyniais diskais, išklotais sidabru. Kirpėjas paėmė 
ją, atsistojo kambario vidury ir, pakėlęs galvą į saulės spindulį, 
kurį laiką žiūrėjo. Po to pasakė: 

- Žinok, kad nuo pradžios šios dienos, tai yra penktadienio, 
— dešimtojo safaro“ mėnesio penktadienio, šeši šimtai šešias- 


“ Safaras - antrasis musulmonų kalendoriaus mėnuo. 

dešimt trečiųjų metų nuo pranašo persikėlimo (geriausios maldos 
ir pasveikinimas jam) arba septyni tūkstančiai trys šimtai dvide- 
šimtųjų nuo Aleksandro laikų, - praėjo aštuoni laipsniai ir šešios 
minutės. Šią dieną, kaip teigia apskaičiavimo mokslai, pakilime 
yra Marsas, o jam priešais - Merkurijus. Tai rodo, kad gerai 
yra kirpti plaukus, ir pasako man, kad tu nori susitikti su vienu 
žmogum; tai bus malonu, bet po to pasklis kalbos ir atsitiks 
tokių dalykų, apie kuriuos aš tau nesakysiu. 

— Prisiekiu Alachu, - sušukau aš, - tu man nusibodai ir 
pasakei negerą žinią, o aš pakviečiau tave tik tam, kad nuskus- 
tum man galvą! Krutinkis gi, dirbk savo darbą ir neužkalbinėk 
man danties! 

— Prisiekiu Alachu, - atsakė kirpėjas, - jeigu tu žinotum, kas 
tau atsitiks, tu šiandien nieko nedarytum. Patariu tau elgtis taip, 
kaip aš tau sakiau, nes kalbu remdamasis apskaičiavimais pagal 
žvaigždes. 

— Prisiekiu Alachu, aš nemačiau kirpėjo, nusimanančio apie 
žvaigždes, bet matau ir Žinau, kad tu kalbi nesąmones. Aš tave 
pakviečiau, kad sutvarkytum man galvą, o tu atėjai pas mane 
su savo bjauriom kalbom. 

— Nori, aš tau dar pridursiu? - paklausė kirpėjas. - Alachas 
pasiuntė tau kirpėją Žvaigždininką, kirpėją, nusimanantį apie 
baltąją magiją, astronomiją, geometriją, teisę, Korano padavimus 
ir jų aiškinimą. Aš skaičiau knygas ir mokiausi iš jų, ėmęsis 
darbų, pasiekdavau tikslą, studijavau mokslus ir išstudijavau juos, 
mokiausi amatų ir juos išmokau, užsiimdavau visokiausiais 
dalykais, ir viskas man sekėsi. Tavo tėvas mylėjo mane už tai, 
kad nesu plepus, todėl tarnauti tau yra mano pareiga, bet aš 
ne plepys ir nenoriu iš tavęs mokesčio už tai. 

Išgirdęs tuos žodžius, aš sušukau: 

— Tu šiandien pribaigsi mane, ne kitaip!.. 

Tuo tarpu išaušo rytas, ir Šachrazada nutraukė pasakojimą. 


Trisdešimtoji naktis 


Kai atėjo trisdešimtoji naktis, Šachrazada tęsė: 
Pasakojama, o laimingasai karaliau, kad jaunuolis tarė kir- 
pėjui: 

- Tu šiandien mane pribaigsi! 

O kirpėjas atsakė: 

- Žinok, o Mano pone, aš esu tas, kurį žmonės vadina 
Tyleniu už tai, kad mažai kalbu, skirtingai nuo mano brolių, 
kuriuos vadina: vyriausiąjį - al Bakbuku, antrąjį —- al Hadaru, 
trečiąjį - Fakiku, ketvirtąjį - al Kuz al Asvaniu, penktąjį - al 
Fašaru ir šeštąjį — Šakšiku, o septintasis — tai aš, as Samitas“. 

Kai kirpėjas ir toliau nesiliovė plepėjęs, aš pajutau, kad man 
trūks tulžies pūslė, ir paliepiau tarnui: 

— Duok jam ketvirtį dinaro, ir tegul jis nešdinasi iš čia, 
vardan Alacho! Man jau nereikia skusti galvos. 

Bet kirpėjas, išgirdęs, ką aš pasakiau tarnui, sušuko: 

- Kas per kalbos, o pone! Prisiekiu Alachu, aš neimsiu 
mokesčio, kol neaptarnausiu tavęs, o tarnauti tau aš būtinai 
privalau! Privalau tau patarnauti ir vykdyti tai, ko tu reikalausi, 
ir man nė mintis neateis imti iš tavęs pinigus. Jeigu tu nežinai 
mano vertės, tai aš Žinau tavo vertę. Tavo tėvas — tepasigaili jo 
didysis Alachas - rodė mums malonę, nes buvo kilnios širdies. 
Prisiekiu Alachu, tavo tėvas vieną dieną, tokią kaip ši, pasiuntė 
manęs, ir aš atėjau (o pas jį buvo susirinkę draugai). Jis paprašė, 
kad nuleisčiau jam kraują! Aš paėmiau astroliabiją, nustačiau 
aukštį ir aptikau, kad žvaigždžių išsidėstymas tam nepalankus ir 
kad nuleisti kraują šiuo metu nėra gerai. Pasakiau jam tai, jis 
paklausė mano patarimo ir palūkėjo. O aš pasakiau jį girdamas: 


Pas poną atėjau nuleist jam kraujo. 
Regiu: ne vien sveikatos reikalauja. 


Ir aš, norėdamas jį išblaškyti, 
Tai, ką žinau, bandžiau jam išsakyti. 


Jis mano žodžių klausėsi laimingas 
Ir tarė: “Štai koksai tu išmintingas!" 


S Išvertus kirpėjo brolių vardai reiškia: al Bakbukas — 
plepys, al Hadaras - rėksnys, Fakikas - šnekorius, al Kuz 
al Asvanis - Asuano ąsotis (t.y. jo burna visą laiką atvira 

kaip ąsočio kaklelis), al Fašaras — svaičiotojas, 
Šakšikas — tuščiakalbis, o paties kirpėjo 
vardas as Samitas reiškia tylenis. 

Aš atsakiau: “Tik iš tavęs nuo seno 
Aš sėmiaus išminties, valdove mano. 


Tu pilnas meilės, talentų, dosnumo, 
Šaltini mokslo, proto ir kuklumo!" 


Tavo tėvas buvo sužavėtas ir šūktelėjo tarnui: “Duok jam 
šimtą tris dinarus ir rūbus!" — ir davė man visa tai. O kai atėjo 
tinkama valanda, aš nuleidau jam kraują, jis neprieštaravo man 
ir padėkojo. Padėkojo ir visi pas jį susirinkusieji. Po kraujo 
nuleidimo aš negalėjau tylėti ir paklausiau: “Vardan Alacho, 
mano pone, kodėl tu pasakei: “Duok jam šimtą tris dinarus!" 
Jis atsakė: “Dinaras už žvaigždžių stebėjimą, dinaras - už pokalbį 
ir dinaras - už kraujo nuleidimą, o šimtas dinarų ir drabužiai 
— už tavo pagiriamąją kalbą man“. 

— Tegul pasigaili Alachas mano tėvo, kuris pažinojo tokį kaip 
tu! —- sušukau aš. 

Kirpėjas nusijuokė ir pasakė: 

— Nėra kito dievo, tik Alachas, o Mahometas - Alacho 
pasiuntinys. Garbė tam, kuris keičia pats nesikeisdamas! Aš 
laikiau tave protingu, o tu nusišneki, bet tai nuo ligos. Alachas 
savo didžiojoje knygoje pasakė: “Nuslopinantys pykų ir atleidžian- 
tys žmonėms", - taigi tau jau atleista. Aš nematau, dėl ko tu 
turėtum skubėti. Žinai, kad nei tavo tėvas, nei senelis nieko ne- 
siimdavo be mano patarimo. Juk pasakyta: “Patarėju verta 
pasitikėti, ir neapsigaus tas, kuris tariasi". O kita patarlė sako: 
“Kas neturi autoriteto, tas ir pats negali būti autoritetas". Poetas 
tvirtina: 


Jei rengiesi kokį darbą didelį pradėti, 
Pasitark su išmintingų ir išmok girdėti. 


"Tu nerasi nieko, kas galėtų patarti geriau už mane. Aš tvirtai 
stoviu ant kojų tau tarnaudamas, ir tu man dar nenusibodai, tai 
kaipgi aš galėjau tau nusibosti? Bet aš būsiu kantrus vardan tų 
malonių, kurias suteikė tavo tėvas. 

— Prisiekiu Alachu, o asilo uodega, tu užtęsei savo kalbas 
ir toliau man dar plepi! Aš noriu, kad tu nuskustum man galvą 
ir išeitum! - sušukau aš. 

Kirpėjas sudrėkino man galvą ir pasakė: 

— Aš supratau, kad tave apėmė nuobodulys, bet aš nekaltinu 
tavęs, nes tavo protas tebėra menkas, tu dar vaikas. Dar vakar 
aš, pasisodinęs tave ant peties, nešiau į mokyklą. 

- O mano broli, Alacho vardu prašau tave, pakentėk ir 
patylėk, kol padarysi savo darbą, o tada eik savo keliu! — 
sušukau aš ir perplėšiau savo drabužius. 

Kirpėjas, pamatęs, ką aš padariau, ėmėsi galąsti skustuvą ir 
galando tol, kol man protas vos neišgaravo iš galvos, o paskui 
priėjo ir nuskuto „dalį mano galvos. Pakėlęs ranką pasakė: 

— O pone, skuba iš velnio, o lėtumas - iš mielaširdystės! — 
Ir dar pasakė: 


Nepulk išsyk daryt, ko įsigeistum. 
Kitiems atleiski, kad ir tau atleistų. 


Visi bajus Alacho rūstų pirštą: 
Kas daro pikta, tas nuo pikto miršta. 


— O mano pone, - pridūrė jis po to, - nemanau, kad tu 
žinai apie mano aukštą padėtį: mano ranka siekia karalių ir 
emyrų, vizirių ir išminčių, kitų didžiųjų galvas, nes man poetas 
pasakė: 


Lyg brangūs karoliai - visi amatai, 
O šitas kirpėjas — lyg deimantas štai. 


Aukščiau už išminčius bakilt jis įstengs, 
Karaliai prieš jį savo galvas nulenks. 


Aš vėl šūktelėjau: 

—- Neplepėk daugiau, tavo kalbos suspaudė man krūtinę ir 
sukėlė širdy nerimą! 

O kirpėjas paklausė: 

— Man atrodo, tu kažkur skubi? 

- Taip, taip, taip! — sušukau aš, o jis dėstė toliau: 

- Palūkėk: skuba - iš šėtono, paskui reikės gailėtis dėl savo 
poelgio ir nusivilti. Pasakė kažkas (tebūna jis pašlovintas ir 
palaimintas!): “Geriausias darbas tas, kuris dirbamas neskubant!" 
O man, prisiekiu Alachu, tavo skubėjimas kelia nepasitikėjimą. 

Norėčiau, kad pasakytum, ką ketini daryti: bijau, kad neatsitiktų 
kas blogo. Juk iki maldos laiko liko berods trys valandos. Beje, 
nenorėčiau spėlioti, — pridūrė jis, - norėčiau tiksliai žinoti laiką, 
nes mėtytis žodžiais nežinant yra gėda, ypač tokiam kaip man, 
nes tarp žmonių jau pasklido garsas apie mano sugebėjimus, tad 
man nedera spėlioti, kaip kad dažnai daro žvaigždininkai. 

Ir metęs skustuvą jis paėmė astroliabiją, išėjo į saulę ir ilgai 
stovėjo, o grįžęs pasakė man: 

— Iki maldos laiko liko trys valandos - nei daugiau, nei 
mažiau. 

- Vardan Alacho, nutilk, - sušukau aš, - tu man įsiėdei iki 
gyvo kaulo! 

Kirpėjas paėmė skustuvą ir ėmė jį galąsti, kaip ir pirmą kartą, 
o tada nuskuto man dar dalį galvos. Po to vėl prakalbo: 

— Man neramu dėl tavo skubotumo, jei papasakotum, kodėl 
taip skubi, būtų geriau tau: juk žinai, kad tavo tėvas ir senelis 
nieko nedarydavo nepasitarę su manim. 

Aš supratau, kad nuo jo niekur nedingsiu, ir pamaniau sau: 
“Atėjo maldos metas, o aš turiu nueiti pas merginą anksčiau, 
nei pasimeldę žmonės ims skirstytis. Jei uždelsiu bent minutę, 
nežinosiu, pro kur pas ją įeiti!" 

— Kalbėk trumpiau neplepėjęs, —- pasakiau, — aš noriu eiti 
į puotą pas vieną savo draugą. 

Kai užsiminiau apie puotą, kirpėjas sušuko: 

- Ši. diena - palaiminta man! Vakar pakviečiau keletą savo 
pažįstamų ir pamiršau pasirūpinti ir paruošti jiems šio to užkąsti, 
o dabar prisiminiau. Oi, kokia gėda man prieš juos! 

— Nesirūpink dėl to, nes jau sužinojai, kad aš vykstu į puotą, 
— pasakiau aš. — Visko, ko yra valgomo ir geriamo mano 
namuose, klius ir tau, jeigu pagreitinsi darbą ir pagaliau nuskusi 
man galvą. 

- Teatlygina Alachas tau geru! Papasakok, ko tu duosi mano 
svečiams, kad aš žinočiau, - paprašė kirpėjas. 

Aš išvardinau: 

— Turiu penkių rūšių patiekalų, dešimt apskrudintų vištų ir 
keptą ėriuką. 

— Atnešk ir parodyk man visa tai! — sušuko kirpėjas, ir aš 
liepiau viską atnešti. 


270 


30 naktis 


Apžiūrėjęs valgius, jis paklausė: 

— O gėrimai? 

— Turiu, — atsakiau. 

- Atnešk juos! - paprašė kirpėjas. 

Aš atnešiau, ir kirpėjas liko patenkintas: 

- Tesaugo tave Alachas! Kokia kilni tavo širdis! O dar 
smilkalai ir kvepalai? 

Aš padaviau jam ryšulėlį, kuriame buvo nedas, alijošius ir 
ambra - visa tai kainavo penkiasdešimt dinarų. 

Laiko liko mažai, man jau suspaudė krūtinę, ir aš pasakiau 
jam: 

- Imk visa tai ir nuskusk man visą galvą, prašau tave Maho- 
meto vardu - telaimina jį Alachas ir tešlovina! 

Bet kirpėjas nenusiramino: 

- Prisiekiu Alachu, aš neimsiu nieko, kol nepamatysiu visko, 
kas ten yra! 

Aš paliepiau tarnui išvynioti ryšulėlį, ir kirpėjas, padėjęs 
astroliabiją ir atsisėdęs ant žemės, ėmė apžiūrinėti smilkalus ir 
kvepalus, buvusius ryšulėlyje. Apžiūrėjęs jis priėjo, paėmė 
skustuvą ir nuskutęs plotelį galvos vėl prabilo: 


Sūnus toks kaip tėvas nuo vaiko dienų: 
Juk medis išauga tiktai iš šaknų. 


- Prisiekiu Alachu, o mano vaike, - tarė jis, - nežinau, ar 
tau dėkoti, ar tavo tėvui už tai, kad mano šiandieninės vaišės 
— dalis tavo malonės ir geradarystės. Tik pas mane nebus nieko, 
kas būtų vertas jų, nors į mano namus rinksis gerbiami miesto 
žmonės, tokie kaip Zengutas - pirties savininkas, Salijus — grūdų 
prekiautojas, Salitas - myrų prekiautojas, Suidas —- kupranugarių 
savininkas, Suveidas - nešikas, Abu Mukarišas - pirtininkas, 
Kasimas - sargas, Karimas - arklininkas, Ikrišas - žalumynų 
pirklys, Humeidas — šiukšlininkas. Tarp jų nėra nė vieno įkyraus, 
audringo charakterio, plepaus ar kitaip varginančio žmogaus. 
Kiekvienas iš jų turi savo šokį, kurį šoka, ir savo eiles, kurias 
deklamuoja. Bet geriausias visų jų bruožas tas, kad jie, kaip ir 
tavo tarnas bei vergas, nėra daugiažodžiautojai ir plepiai. Pirties 

savininkas muša būgnelį ir dainuoja kažką stebuklinga, šoka ir 
traukia: “Aš eisiu, o motinėle, pripildysiu savo ąsotį!" Grūdų 
prekiautojas rodo dar didesnį mokėjimą — jis šoka ir dainuoja: 
“O raudotoja, valdove mano, tu nieko nepamiršai!" - visiems 
net kvapą užima, taip iš jo juokiasi; o šiukšlininkas dainuoja taip, 
kad paukščiai nutyla: “Mano žmonos naujiena - tik didelėj 
skrynioj". Be to, jis gražus ir linksmuolis. Apie jo grožį aš 
pasakyčiau: 


Galiu už tą šlavėją gyvybę atiduot. 
Koks lieknas jis, koks mielas - sunku įsivaizduol! 


Jį vienąsyk išvydau ir atvirai tariau 
(Aistra liepbsnoti ėmė many kaskart kaitriau). 


“Tu uždegei man širdį!“ Alšovė jis laiku: 
“Kas keisto, kad šlavėjas tau tapo kūrikų?" 


— Kiekvienas iš jų puikiausiai prablaško protą kuo nors 
linksmu ir juokingu. Bet pasakoti - viena, o pačiam pamatyti 
— visai kas kita, — pridūrė jis, — ir jeigu tu sumanytum pas mus 
ateiti, būtų labai malonu ir mums, ir tau pačiam. Persigalvok, 
neik pas tuos draugus, kur ruošeisi. Tu dar atrodai ligotas. Gali 
būti, kad tu pateksi pas plepius žmones, kurie pliauškia visokius 
niekus, arba tarp jų atsiras koks daugiažodžiautojas, ir tau ims 
skaudėti galvą. 

—- Aš taip padarysiu, bet kurią nors kitą dieną, —- pasakiau 
ir susijuokiau įpykęs. - Padaryk savo darbą, ir aš eisiu, sergs- 
timas visagalio Alacho, o tu trauk pas savo draugus, jie laukia 
tavęs. 

— O pone, - pasakė kirpėjas, - aš tik noriu suvesti tave su 
puikiais žmonėmis, kilmingųjų sūnumis, tarp kurių nerasi tuščia- 
kalbių ir plepių. Nuo to laiko, kai užaugau, visiškai negaliu 
draugauti su tais, kurie klausinėja ne apie savo reikalus, ir 
bendrauju tik su tais, kurie, kaip ir aš, nekalbūs. Jei tu bent kartą 
juos pamatytum, susidraugautum su jais ir mestum visus savo 
draugus. 

—- Tesuteiks Alachas, jiems padedant, tau džiaugsmo. Aš 
būtinai kurią nors dieną ateisiu pas jus,- tariau. 

Kirpėjas sušuko: 

- Aš norėčiau, kad tai būtų šiandien! Jeigu tu nuspręsi eiti 
su manim pas mano draugus, aš, jeigu leisi, pristatysiu jiems tave 
ir tavo vaišes. Na, o jei tu būtinai turi šiandien eiti pas savo 
pažįstamus, aš nunešiu šias gėrybes, kuriomis tu mane apdova- 
nojai, ir paliksiu jas draugams —- tegul valgo, geria ir manęs 
nelaukia, o aš grįšiu pas tave ir eisiu kartu su tavim pas tavo 
bičiulius. Mes su draugais elgiamės laisvai, tad man nebus 
nepatogu juos palikti. Aš greitai grįšiu pas tave ir eisiu drauge, 
kad ir kur tu keliautum. 

— Nėra jėgos ir galybės, didesnės už visagalį Alachą! - 
sušukau aš. —- Eik pas savo draugus ir linksminkis su jais, leisk 
man šiandien eiti pas savo bičiulius ir pabūti pas juos, jie manęs 
laukia! 

— Aš neleisiu tau eiti vienam, - atsakė kirpėjas. 

Tada aš atkirtau: 

— Ten, kur aš einu, negali eiti niekas daugiau, tik aš. 

Kirpėjas susivokė: 

- Aš manau, kad tu susitarei su kokia nors moterimi, kitaip 
pasiimtum mane drauge. Aš turiu į tai daugiau teisių nei kuris 
kitas žmogus, aš padėsiu tau pasiekti tai, ko tu nori. Tik bijau, 
kad tu nueisi pas svetimą moterį ir pražudysi savo sielą. Šiame 
Bagdado mieste niekas nieko negali padaryti, ypač tokią dieną 
kaip ši, nes mūsų Bagdado valis - žmogus griežtas ir gerbiamas. 

- Vargas tau, bjaurus seni, dink iš čia! Kokiais žodžiais tu 
į mane kreipiesi! —- sušukau aš. 

O kirpėjas tarė: 

— Och, kvaily, tu manai: “Kaip jam ne gėda!" — ir slepiesi 
nuo manęs. Bet aš viską supratau, tačiau noriu tik padėti tau. 

Aš išsigandau, kad mano artimieji ir kaimynai išgirs kirpėjo 
žodžius, ir ilgai tylėjau. Taip mus užklupo maldos valanda ir 
prasidėjo pamokslo metas. Kirpėjas baigė skusti man galvą, ir 
aš tariau jam: 

— Eik su šiais valgiais ir gėrimais pas savo draugus, aš 
palauksiu, kol tu grįši, ir eisime kartu. 

Aš be paliovos įkalbinėjau ir gerinausi tam prakeiktajam, 
apgaudinėjau jį tikėdamas, kad galbūt jis išeis ir paliks mane. 
Bet jis pasakė: 

— "Tu mane apgausi ir nueisi vienas — ir įsivelsi į bėdą, iš 
kurios nebus išsigelbėjimo. Alacho vardu prašau tave, neišeik, 
kol aš negrįšiu, aš eisiu drauge ir matysiu, kuo baigsis tavo 
reikalai. 

— Gerai, tik neversk manęs laukti, - tariau aš. 

Tas prakeiktasis paėmė valgius, gėrimus ir kitką, ką aš jam 
daviau, išėjęs atidavė viską nešikui, kad nuneštų jam į namus, 
o pats pasislėpė skersgatyvje. Aš tuoj pat atsistojau (o muedžzinai 
jau giesme pašlovino pranašą), apsirengiau ir vienas išėjau. Atėjau 
į tą patį akligatvį prie namo, kurio lange pamačiau merginą. Ten 
jau buvo toji senė ir laukė manęs. Kartu su ja aš pakilau į 
kambarius, kuriuose buvo mergina, ir įėjau vidun. Staiga matau: 
namo šeimininkas grįžo po pamaldų, įėjo ir užrakino vartus. 
Pažvelgiau pro langą žemyn ir pamačiau, kad kirpėjas —- kad jį 
Alachas prakeiktų! - sėdi prie vartų. “Iš kur tas šėtonas sužinojo 
apie mane?" - pagalvojau. Tą pat akimirką - Alachas panoro 
nutraukti nuo manęs savo globos skraistę! — įvyko štai kas. Viena 
tų namų vergė kažkuo neįtiko ponui, ir šis ėmė ją mušti. Vergė 
pradėjo šaukti, įėjo vergas ginti jos, bet ir tas, gavęs mušti, 
pasiuto šaukti. Prakeiktasis kirpėjas nusprendė, kad tai namų 
šeimininkas muša mane, ir ėmė verkti, plėšyti savo drabužius 
ir barstytis galvą žemėmis. Jis aimanavo ir šaukėsi pagalbos. 
Aplink jį rinkosi žmonės, o jis kalbėjo: “Kadžio namuose užmušė 
mano šeimininką!" Po to jis šaukdamas nuėjo prie mano namų 
(o žmonės traukė jam iš paskos) ir viską pranešė mano giminėms 
ir tarnams. Nespėjau aš nė atsitokėti, o tie jau rinkosi susiplėšę 
drabužius, pasileidę plaukus, šaukdami: “Oje, mūsų pone!" O 
kirpėjas ėjo visų priešaky suplėšytais rūbais ir šaukė, o žmonės 
— paskui jį. Visi mano giminės šaukė ir dejavo: “Oje, užmuštas! 
Oje, užmuštas!" — ir artėjo prie to namo, kuriame aš buvau. 

Namų šeimininkas, išgirdęs už vartų triukšmą ir šauksmus, 
pasiuntė tarną pažiūrėti, kas ten atsitiko. Tarnas nuėjo ir grįžęs 
pasakė savo ponui: 

— Pone, prie vartų daugiau kaip dešimt tūkstančių žmonių, 
vyrų ir moterų, jie šaukia: “Oje, užmuštas!" - ir rodo į mūsų 
namus. 

Visa tai kadžiui pasirodė rimta ir jis užpykęs pakilo, išėjo 
ir atidarė vartus. Kai pamatė didelę minią, apstulbęs paklausė: 

- O žmonės, kas yra? 

Mano tarnai ėmė jam šaukti: 

— O prakeiktasis, o šunie, tu užmušei mūsų poną! 

Kadis paklausė: 

- O žmonės, ką gi padarė jūsų ponas, kad aš turėčiau jį 
užmušti?.. 

Tuo tarpu išaušo rytas, ir Šachrazada nutraukė pasakojimą. 


Trisdešimt pirmoji naktis 


Kai atėjo trisdešimt pirmoji naktis, Šachrazada tęsė: 

Pasakojama, o laimingasai karaliau, jog kadis paklausė: 

- Ką padarė jūsų ponas, kad aš turėčiau jį užmušti? Štai 
mano namai prieš jus. 

Kirpėjas tarė jam: 

— Tu ką tik plakei jį rykštėmis, aš girdėjau aimanas. 

- Bet už ką gi man jį mušti ir kas jį atvedė į mano namus? 
Kur jis, iš kur? — klausinėjo kadis. 

Kirpėjas atsakė: 

- Nebūk bjaurus senis! Aš žinau šią istoriją ir visas aplin- 
kybes: tavo duktė myli jį, ir jis myli ją, ir kai tu sužinojai, kad 
jis atėjo į tavo namus, įsakei savo tarnams, ir tie primušė jį. 
Prisiekiu Alachu, arba mus su tavim teis kalifas, arba tu išvesk 
mums mūsų poną, kad jo giminės pamatytų jį anksčiau, negu 
aš įėjęs išvesiu jį, padarydamas tau gėdą. 

Kadis atsakė (o kalbėjo jis lyg pažabotas, jam buvo gėda 
prieš Žmones): 

— Jeigu tu kalbi teisybę, įeik pats ir išvesk jį. 

Kirpėjas vienu šuoliu įšoko į namus. Pamatęs, kad jis įėjo, 
aš ėmiau ieškoti kelio pabėgti, bet neradau nieko tinkamesnio 
už didelę skrynią pasienyje. Įlindau jon ir užsivožiau dangtį. 
Lindėjau ten sulaikęs kvėpavimą. Kirpėjas įėjo į kambarį, ėmė 
manęs ieškoti ir samprotauti, kur aš galėčiau būti. Apsidairęs 
kairėn ir dešinėn, priėjo prie skrynios, užsivertė ją ant galvos 
ir neša — dingo visas mano vyriškumas. Kirpėjas skubiai žengė, 
ir aš supratau, kad jis nepaliks manęs. Atvožiau skrynią, šokau 
Žemėn ir susilaužiau koją. Vartai atsilapojo, ir aš pamačiau prie 
Jų minią. 

Rankoje aš turėjau nemaža aukso, kurį buvau pasiruošęs 
tokiai dienai kaip šioji ir tokiam reikalui kaip šitas. Aš ėmiau 
barstyti tą auksą žmonėms, kad nukreipčiau jų dėmesį. Žmonės 
pradėjo graibstyti auksą, o aš pasileidau Bagdado gatvelėmis. 
Prakeiktas kirpėjas lėkė man iš paskos ir, kad ir kur aš užbėg- 
davau, jis pasivydavo sakydamas: 

— Jie norėjo užtraukti man liūdesį, padarę pikta mano 
šeimininkui! Garbė Alachui, kuris padėjo man išlaisvinti savo 
poną! Tavo neapsižiūrėjimas visą laiką kėlė man nerimą, jeigu 
Alachas nebūtų manęs tau pasiuntęs, nebūtum išvengęs bėdos, 
į kurią pakliuvai, tave būtų įtraukę nelaimėn, iš kurios tu niekada 
nebūtum išsigelbėjęs. Kiekgi aš turėsiu gyventi dėl tavęs ir gelbėti 
tave iš bėdų? Prisiekiu Alachu, tokiu neapdairumu tu pribaigei 
mane, o dar norėjai eiti vienas! Bet mes nesmerksime tavęs už 
tavo kvailystę, nes tu dar menkai teturi proto ir esi per daug 
skubotas. 

— Tau dar maža to, kas atsitiko? Tu dar lakstai paskui mane 
ir kalbi prekyvietėje man tokius žodžius?! — sušukau aš ir vos 
širdis nesprogo - taip buvau įpykęs ant kirpėjo. Aš įėjau į chaną, 
buvusį prekyvietės viduryje, ir pasiprašiau šeimininko pagalbos. 
Jis neįleido kirpėjo pas mane. Aš sėdėjau kambaryje ir galvojau: 
“Nebegalėsiu atsikratyti to prakeikto kirpėjo, jis bus su manim 
dieną naktį, o aš nebeturiu jėgų matyti jo veido!" 

Aš tuoj pat nuėjau liudininkų, parašiau testamentą savo 
giminėms, padalinau pinigus ir paskyriau žmogų, kad visa tai 
prižiūrėtų. Paliepiau jam parduoti namą ir žemes, daviau nuro- 
dymus dėl artimų ir tolimų giminių ir išvykau. Nuo to laiko aš 
ir klajoju, stengdamasis atsikratyti to įkyraus sąvadautojo. Atvykau 
į jūsų miestą, apsigyvenau ir esu čia kurį laiką, o dabar buvau 
pakviestas į svečius. Ir štai atėjau pas jus, o tas prakeiktas sąva- 
dautojas besėdįs garbingoje vietoje. Kaipgi mano širdis gali leisti 
būti su jumis, kai šalia jis — tiek visko prikrėtęs man, ir mano 
koja lūžusi tik per jį? 

Jaunuolis atsisakė valgyti, o mes paklausėme kirpėją: 

— Ar tiesa tai, ką kalbėjo jaunuolis? 

Ir jis atsakė: 

— Prisiekiu Alachu, aš padariau visa tai skatinamas savo žinių, 
proto ir vyriškumo. Jeigu ne aš, jis tikriausiai būtų žuvęs. Jis 

išsigelbėjo tik per mane, ir dar gerai, kad nukentėjo tik koja, 
o ne siela. Jei aš būčiau buvęs tuščiakalbis, nebūčiau padaręs 
jam gero. Štai aš papasakosiu jums istoriją, kuri man kartą 
nutiko, ir jūs patikėsite, kad aš mažai kalbu ir nesu plepys, 
skirtingai nei kiti šeši mano broliai. 


Kirpėjo 


pasakojimas apie save 


Aš gyvenau Bagdade, kai valdė al Mustansyro Bilaho sūnus 
al Mustadis Bilahas“?. Kalifas tuo metu buvo mieste. Jis neskriaus- 
davo vargšų ir neturtingų, o pats mėgdavo pasėdėti su 
mokslininkais ir teisuoliais. Kartą atsitiko taip, kad jį užrūstino 
dešimt piktadarių, ir jis paliepė Bagdado valdytojui šventės dieną 
atvesti juos (tai buvo vagys, pakelių plėšikai). Miesto valdytojas 
išvyko, sučiupo juos ir susodino į valtį. Juos pamatęs, aš pama- 
niau: “Šie žmonės susibūrė ne ko kito, o į puotą, dieną praleis 
valtyje valgydami ir gerdami. Kas kitas palaikys jiems draugiją, 
jei ne aš!" Aš pakilau ir vyriškai, vedamas savo rimto proto, 
žengiau į valtį ir prisijungiau prie jų. Jie perplaukė į kitą pusę 
ir išlipo. Tuoj priėjo sargyba bei valdovo kareiviai ir užmetė 
vagims ant kaklų grandines, o kartu ir man. Tai argi ne dėl 
mano vyriškumo, o susirinkusieji, visa tai atsitiko? Ar ne dėl 
mano mažakalbystės - juk aš tylėjau ir nesiaiškinau jiems? Mus 
paėmė už grandinių ir atvedė pas al Mustansyrą Bilahą, tikratikių 
valdovą. Šis liepė nukirsti galvas visiems dešimčiai žmonių. 
Budelis priėjo prie mūsų, susodino visus ant kraujo kilimo ir 
išsitraukęs kardą ėmėsi darbo. Jis kirto vieną galvą po kitos, kol 
nukirto dešimt, o aš likau. Kalifas pažvelgė ir paklausė: 

— Kodėl tu nukirtai galvas tik devyniems? 

Budelis sušuko: 

- Apsaugok Alachai nukirsti man tik devynias galvas, jei tu 
liepei dešimt! 


"Kalifas al Mustansyras Bilahas (valdė 7226- 
7242 m.) buvo ne al Mustadžio, kuris karaliavo 
1170-1180 m., sūnus, o proanūkis. 

Kalifas tarė: 

— Aš manau, kad tu nukirtai tik devyniems, o štai šitas, prieš 
tave, dešimtasis. 

— Prisiekiu tavo malone, - atsakė budelis, - nukirtau dešimt! 

Buvo suskaičiuota, ir pasirodė, kad galvų tikrai dešimt. 
Kalifas pasižiūrėjo į mane ir paklausė: 

— Kas pastūmėjo tave taip pasielgti, kaip tu atsidūrei tarp 
pasmerktųjų ir kodėl tylėjai? Esi jau nejaunas, o proto mažai 
teturi. 

Išklausęs tikratikių valdovą, aš atsakiau: 

— Žinok, o tikratikių valdove, kad aš esu senis Tylenis, 
išminties turiu daug, o mano proto rimtumas, subrendimas ir 
mažakalbystė neturi nei galo, nei krašto. Pagal amatą aš esu 
kirpėjas. Vakar anksti rytą pamačiau šį dešimtuką, įsimaišiau tarp 
jų ir manydamas, kad jie ruošia vaišes, įlipau kartu į valtį. Kai 
priėjo sargyba ir visus sukaustė, man taip pat uždėjo grandines. 
Dėl savo vyriškumo aš tylėjau ir nepratariau nė žodžio — taip, 
tai ne kas kita, tik vyriškumas. Mus atvedė pas tave, ir tu liepei 
dešimčiai nukirsti galvas. Aš likau prieš budelį ir nepranešiau, 
kas esu, ir tai ne kas kita, kaip vyriškumas, dėl kurio aš buvau 
pasiryžęs pasidalinti su jais mirtimi. Tačiau man visą gyvenimą 
taip: darau žmonėms gera, o jie man atsilygina pačiu baisiausiu. 

Kalifas, viską išklausęs ir supratęs, kad aš labai vyriškas ir 
nekalbus, ne koks plepys, kaip tvirtina šis jaunuolis, kurį aš 
išgelbėjau nuo pavojų, ėmė taip juoktis, kad nuvirto aukštiel- 
ninkas. Po to jis tarė man: 

— Tyleni, o tavo šeši broliai irgi, kaip ir tu, išmintingi, mokyti 
ir ne plepiai? 

- Kad juos kur, jeigu jie panašūs į mane! - atsakiau aš. - 
Tu mane įžeidei, o tikratikių valdove, nedera tau lyginti mane 
su mano broliais, nes per savo plepumą ir nevyriškumą jie visi 
tapo luošiais: vienas žvairas, kitas aklas, trečias ištižęs, ketvirtam 
nupjautos ausys ir šnervės, penktam nupjautos lūpos, o šeštasis 
- kuprius. Nemanyk, tikratikių valdove, kad aš plepus, bet aš 
privalau tau viską papasakoti, nes turiu daugiau vyriškumo nei 
jie. Kiekvienam iš jų atsitiko istorija, per kurią jie tapo luošiais, 
ir aš tau visas tas istorijas papasakosiu. 

Pasakojimas 


apie pirmąjį kirpėjo brolį 


Žinok, o tikratikių valdove, kad pirmasis iš jų (o tai kuprius) 
buvo pagal amatą siuvėjas, gyveno Bagdade ir siuvo savo dirb- 
tuvėlėje, kurią nuomavo iš vieno turtingo žmogaus. Šis žmogus 
gyveno virš dirbtuvėlės, o jo namo apačioje buvo malūnas. Kartą 
mano kuprius brolis sėdėjo dirbtuvėlėje ir siuvo. Pakėlęs galvą 
namo lange jis pamatė moterį, panašią į tekantį mėnulį ir 
žiūrinčią į žmones. Kai mano brolis išvydo ją, įkrito ji jam į širdį 
ir visą tą dieną jis žiūrėjo į ją ir nebeėmė adatos iki pat vakaro. 
Kitą dieną anksti rytą jis atidarė savo dirbtuvėlę ir sėdo siūti. 
Kiekvieną kartą verdamas siūlą į adatą jis žvelgdavo į langą. Vėl 
pamatė tą moterį, ir jo meilė bei palinkimas į ją dar sustiprėjo. 
Kai atėjo trečioji diena, jis atsisėdo į savo vietą ir vėl žvelgė į 
ją, ir moteris jį pamatė, ir suprato, kad jis tapo meilės belaisviu. 
Ji nusijuokė jam, o jis nusijuokė jai. Po to ji dingo ir pasiuntė 
pas jį savo vergę su gabalu raudono šilko. Vergė atėjo ir tarė: 

— Mano ponia liepia perduoti tau linkėjimų ir prašo tave 
sukirpti ir pasiūti savo maloninga ranka jai iš šios medžiagos 
marškinius. 

Jis atsakė: “Klausau ir vykdau". Sukirpo jai drabužį ir tą 
pačią dieną baigė siūti. Kitą dieną vėl atėjo vergė ir tarė: 

— Mano ponia sveikina tave ir klausia, kaip praleidai šią 
naktį. Ji pati akių nesumerkė, nes jos širdy buvai tu. - Vergė 
padavė jam gabalą geltono atlaso ir pasakė: - Mano ponia sako 
tau, kad sukirptum jai iš šio gabalo dvejas plačkelnes ir šiandien 
pat pasiūtum. 

Mano brolis atsakė: 

— Klausau ir vykdau! Perduok jai daug linkėjimų ir pasakyk: 
“Tavo vergas paklūsta tavo paliepimui, įsakyk jam ką nori". 

Ir jis ėmė kirpti ir kruopščiai siūti plačkelnes, o po kurio 
laiko ji pasirodė jam pro langą ir pasisveikino ženklais, čia 
užmerkdavo akis, čia šypsodavosi jam, ir mano brolis pamanė, 
jog jis gaus ją. Paskui ji dingo, o pas jį atėjo vergė, kuriai jis 
atidavė abejas plačkelnes. Kai stojo naktis, jis krito į lovą ir visą 
naktį prasivartė neužmigęs. Rytą, kai jis atsikėlė ir sėdo į savo 
vietą, atėjo vergė ir pranešė: 

- Mano ponas kviečia tave. 

Tai išgirdęs, brolis labai išsigando, o vergė, pamačiusi, kad 
jis bijo, nuramino: | 

- Tau nieko neatsitiks, o bus tik gerai! Mano ponia padarė 
taip, kad tu susipažintum su mano ponu. 

Brolis apsidžiaugė, nuėjo su verge pas jos poną ir tos moters 
vyrą ir įėjęs pabučiavo prieš jį žemę. Ponas atsakė į jo pasvei- 
kinimą ir davė jam daug medžiagos sakydamas: 

- Sukirpk ir prisiūk man marškinių. 

Mano brolis sutiko ir kirpo tol, kol iki vakaro sukirpo 
dvidešimt marškinių, jis kiaurą dieną nieko net burnorni neįsidėjo. 
Šeimininkas paklausė, kiek visa tai kainuos, ir jis atsakė, jog 
dvidešim dirhemų. Moters vyras šūktelėjo vergei: 

- Paduok dvidešimt dirhemų! 

Mano brolis nieko netarė, o moteris parodė jam ženklais: 
“Nieko neimk iš jo!" Ir mano brolis sušuko: 

- Prisiekiu Alachu, aš nieko iš tavęs neimsiu! - ir pasiėmęs 
siuvinius išėjo. 

O mano broliui buvo brangus kiekvienas felsas?!, jis tris 
dienas maža ką valgė ir gėrė - taip stengėsi siūti tuos marš- 
kinius. Kai atėjo vergė ir paklausė, kiek jau pasiuvęs, jis atsakė, 
jog viską! Paėmęs drabužius nunešė juos moters vyrui ir tuoj 
pat išėjo. O moteris papasakojo savo vyrui viską apie mano brolį 
(jis to nežinojo), ir jiedu su vyru sutarė, kad pasinaudos mano 
brolio siuvimu veltui ir pasijuoks iš jo. Vos išaušus rytui ir jam 
atėjus į dirbtuvę, pasirodė vergė ir liepė eiti pasikalbėti su jos 
ponu. Jis nuėjo su ja pas poną, o šis pasakė: 

- Noriu, kad tu sukirptum man penkias fardžijas. 

Mano brolis sukirpo jas ir pasiėmęs siuvinius išėjo. Jis nunešė 
rūbus moters vyrui, tas pagyrė jo siuvinius ir liepė paduoti kapšą 
su dirhemais. Mano brolis jau tiesė ranką, bet moteris iš už vyro 
nugaros parodė jam ženklais: “Nieko neimk iš jo!" Ir brolis tarė 
tam Žmogui: 

— Neskubėk, pone, laiko yra! - ir išėjo pažemintas labiau 
už asilą, nes prieš jį susimokė penkiese - meilė, skurdas, badas, 
nuogumas ir nuovargis, - o jis tik kentė. 


"1 Felsas - smulki varinė moneta. 

Kai mano brolis nudirbo jiems visus darbus, jie sugudravo 
ir apvesdino jį su savo verge. Tą naktį, kai jis norėjo įeiti pas 
ją, jam pasakė: 

— Pernakvok iki ryto malūne, bus gerai! 

Mano brolis pamanė, kad gal tikrai taip, ir nuėjo vienas į 
malūną. O moters vyras nuėjo ir nuteikė prieš jį malūnininką, 
prikalbėjo, kad priverstų jį sukti malūne girnas. Vidurnaktį 
malūnininkas atėjo pas mano brolį ir ėmė žadinti jį: 

- Šitas jautis dykaduoniauja ir naktį nesuka girnų, o kviečių 
turime daugybę. - Jis pripylė kviečių ir, pririšęs virve mano brolį 
už kaklo, šūktelėjo: - Vikriau suk girnas, tau tik ryti, tuštintis 
iš šlapintis! 

Paėmęs rimbą jis ėmė plakti brolį, o tas verkė šaukė, bet, 
neprisišaukęs pagalbos, malė kviečius iki pat ryto. 

Rytą dirstelėjo namų šeimininkas ir pamatęs brolį, pririštą 
prie lazdos, nuėjo. Netrukus pasirodė vergė ir tarė: 

— Man sunku dėl to, ką tu turėjai patirti, tavo rūpesčiai slegia 
mudvi su tavo ponia. 

Bet mano broliui nuo smūgių ir iš nuovargio nebesivertė 
liežuvis ką nors atsakyti. 

Paskui brolis grįžo namo. Žiūri: ateina pas jį tas pats rašti- 
ninkas, kuris buvo surašęs jo vedybų sutartį. Jis pasisveikino ir 
tarė: 

— Teprailgina Alachas tavo gyvenimą! Toks tai būna veidas 
po nakties malonumų, švelnumo ir apsikabinimų! 

—- Tenepasigaili Alachas melagio, - atsakė jam mano brolis, 
— o tūkstantį kartų raguotas, prisiekiu Alachu, ar aš atėjau tik 
tam, kad visą naktį kaip jautis malčiau? 

— Papasakok man, kas atsitiko, —- paprašė raštininkas, ir mano 
brolis viską papasakojo. - Tavo žvaigždė nesutampa su jos 
žvaigžde, bet jei nori, aš pakeisiu tau šį likimą. 

— Paieškok, ar nerasi kitos gudrybės! - atsakė mano brolis 
ir, palikęs raštininką, išėjo į savo dirbtuvę laukti, gal kas atneš 
jam darbo, kad galėtų pramisti. Staiga pas jį įėjo vergė ir tarė: 

— Pasikalbėk su mano ponia! 

— Eik sau, viskam yra ribos, neturiu aš reikalų su tavo ponia! 
— pasakė mano brolis. 

Vergė nuėjo ir pranešė apie tai savo poniai. Ta tuoj pat 

pasirodė lange ir verkdama sušuko: 

- O mielasis, kodėl tu nebenori su manim bendrauti? 

Brolis neatsakė jai, tada šioji ėmė prisiekinėti, kad viskas, kas 
įvyko malūne, įvyko ne jos valia ir ji dėl to nekalta. Kai mano 
brolis pažvelgė į jos grožį ir dailumą, išgirdo saldžias jos kalbas, 
pamiršo visa, kas buvo, priėmė jos atsiprašymus ir džiaugėsi, kad 
ją regi. Jis pasisveikino ir pasikalbėjo su ja. Kurį laiką siuvo, ir 
vėl pas jį atėjo vergė: 

— Mano ponia tau siunčia linkėjimų ir praneša, kad jos vyras 
sakęs, jog šiandien nakvos pas savo draugus, ir kai jis išeis, tu 
ateik pas mus, galėsi miegoti su mano ponia iki ryto. 

O ponios vyras klausė: 

— Ką daryti, kad atitraukčiau jį nuo tavęs? 

Ši atsakė: 

— Aš ką nors sugalvosiu ir užtrauksiu jam gėdą šiame mieste. 

(O mano brolis nieko neišmanė apie moters žabangas.) 

Kai atslinko vakaras, vergė atėjo pasiimti mano brolio ir 
nusivedė jį pas savo ponią. Moteris, pamačiusi jį, sušuko: 

- Prisiekiu Alachu, mano pone, aš taip pasiilgau tavęs! 

— Vardan Alacho, pirmiausia pabučiuok mane! - pasakė 
mano brolis. 

Vos jis ištarė tuos žodžius, iš gretimo kambario išėjo moters 
vyras ir suriko: 

- Prisiekiu Alachu, mudu išsiskirsim tik pas sargybos vir- 
šininką! 

Mano brolis ėmė maldauti, kad pasigailėtų, bet šeimininkas 
neklausė ir nuvedė jį pas valį. Šis įsakė prilupti jį rimbais ir, 
pasodinus ant kupranugario, vedžioti po miestą. O žmonės šaukė 
jam pavymui: “Štai atlygis tam, kas įsibrauna į svetimą haremą!" 
Brolis buvo išvytas iš miesto, jis išėjo ir nežinojo, kurlink sukti. 
Aš išsigandau dėl jo, pasivijau ir, pasižadėjęs jį išlaikyti, parsi- 
vedžiau namo ir leidau gyventi pas mane iki pat dabar. 

Kalifą pralinksmino mano pasakojimas: 

- Puiku, o Tyleni, o mažakalbi! - jis liepė užmokėti man, 
kad aš išeičiau. Tik aš nesutikau: 

— Aš nieko neimsiu iš tavęs, kol nepapasakosiu, kas atsitiko 
kitiems mano broliams, tik nepamanyk, kad aš per daug šneku. 

Pasakojimas 


apie antrąjį kirpėjo brolį 


Žinok, o tikratikių valdove, kad mano antras brolis al Ha- 
daras buvo vardu Bakibakas, o tai reiškia — ištižėlis. Vieną dieną 
jis ėjo su reikalais ir sutiko senę, kuri sustabdė jį ir pasakė: 

— O žmogau, palūkėk, aš pasiūlysiu tau vieną dalyką: jeigu 
jis tau patiks, paklausk Alachą patarimo ir padaryk tai dėl 
manęs. - Mano brolis sustojo, o ji tęsė: - Aš tau pasakysiu kai 
ką ir nurodysiu, kaip to pasiekti, tik tu daug nekalbėk. 

— Nagi sakyk, - atsakė mano brolis. 

Senė paklausė: 

— Kaip tau patiktų gražus namas ir kvepiantis sodas, kur teka 
vanduo ir noksta vaisiai, vynas ir veidas gražuolės, kurią tu 
glamonėsi nuo vakaro ligi ryto? Jeigu tu panorėsi to, ką aš tau 
sakau, tai ir turėsi! 

Mano brolis, visa tai išklausęs, tarė: 

— O ponia, kodėl tu šiuo reikalu kreipiesi būtent į mane, 
pasirinkusi iš kitų žmonių? Kuo aš tau patikau? 

O ji atsakė mano broliui: 

- Aš juk sakiau - daug nekalbėk! Tylėk ir eik su manim. 

Senė apsisuko, o brolis nusekė paskui ją trokšdamas to, ką 
ji jam nupasakojo. Jis įėjo į erdvų namą su daugybe tarnų. Su 
sene pakilo į viršų ir išvydo rūmų kambarius. 

Namų gyventojai pamatę jį klausė: 

— Kas tave čia atvedė? 

"Senė atsakė: 

— Palikite jį ramybėje, tylėkite ir netrukdykite jo - tai darbi- 
ninkas, jis mums reikalingas. 

Po to jį nuvedė į puošnią svetainę, gražesnės jo akys nebuvo 
mačiusios. Ten buvusios moterys atsistojo, pasveikino mano brolį 
ir pasisodino greta. Po kurio laiko pasigirdo triukšmas ir atėjo 
pulkas vergių, o tarp jų ir mergina, panaši į mėnulį mėnesienos 
naktį. Mano brolis įbedė į ją akis, atsistojo ir nusilenkė jai, o 
ji kreipėsi į jį klausdama: 

— Teišaukština tave Alachas, ar tavyje yra kas gero? 

— O mano ponia, visas gėris - manyje! - atsakė brolis. 

Tada mergina liepė paduoti maistą, ir buvo atnešta nuos- 
tabiausių valgių. Ji ėmė valgyti netverdama juoku, o kai mano 
brolis pažvelgdavo į ją, ji nusisukdavo į savo verges, lyg juoktųsi 
iš jų. Ji rodė meilumą mano broliui, juokavo su juo, o šis, asilas, 
nieko nesuprato ir per tą smarkią aistrą, apėmusią jį, manė, kad 
mergina jį pamilo ir leis jam pasiekti to, ko jis troško. 

Baigus valgyti, buvo atneštas vynas, o po to pasirodė dešimt 
vergių, panašių į mėnesius, su daugiastygėmis liutniomis rankose. 
Jos ėmė dainuoti maloniais balsais, mano brolis susižavėjęs 
paėmė taurę iš merginos rankų, išgėrė ir atsistojo prieš ją. 
Mergina taip pat išgėrė, o mano brolis tarė: “ Į sveikatą!" - 
ir nusilenkė jai. Po to ji dar kartą padavė jam taurę, o kai jis 
išgėrė, kirto jam per sprandą. Tai patyręs, brolis tuoj pat pakilo 
ir išėjo, bet senė ėmė jam mirksėti: “Sugrįžk!" Ir jis sugrįžo. 
Mergina liepė jam sėstis, ir jis tylėdamas atsisėdo, ji vėl ėmė 
mušti jį, o pati kalbėjo senei: 

— Nieko puikesnio nesu mačiusi! 

O senė pritarė: 

- Taip, prisiekiu, o mano ponia! 

Vergės jį mušė, kol jis neteko sąmonės, po to pakilo eiti savo 
reikalu, bet jį pasivijo senė sakydama: 

— Pakentėk truputį ir gausi tai, ko trokšti. 

- Kiekgi dar kentėti? Man jau atmintis dingo nuo tų ant- 
ausių, — pasakė mano brolis. 

- Tu viską gausi, kai tik ji apsvaigs. 

Tada mano brolis grįžo į savo vietą ir atsisėdo. Visos vergės 
atsistojo, moteris liepė joms aprūkyti mano brolį ir apšlakstyti 
jį rožių vandeniu. Jos tą ir padarė. O po to ji pasakė: 

- Teišaukština tave Alachas! Tu atėjai į mano namus ir 
įvykdei mano sąlygą, o visus, kurie man priešinosi, aš išvijau. 
Tas, kas būdavo kantrus, pasiekdavo, ko nori. 

— O ponia, - atsakė mano brolis, aš tavo vergas ir atsiduodu 
į tavo rankas. 

- Žinok, kad Alachas suteikė man pomėgį linksmybėms, ir 
tas, kas man paklūsta, gauna, ko nori. 

Ji liepė vergėms garsiai dainuoti, ir visi ten buvę liko suža- 
vėti. Dar po kurio laiko ji prisakė vienai merginai: 

— Imk savo poną, padaryk, ką reikia, ir atvesk jį tuoj pat 
atgal. 

Vergė paėmė mano brolį (jis nežinojo, ką ji su juo darys), 
o senė tuo tarpu priėjo ir paguodė: 

— Pakentėk, pakentėk, nedaug liko! 

Mano brolio veidas nušvito, jis priėjo prie merginos (o senė 
vis šnibždėjo: “Pakentėk, tu jau pasiekei, ko norėjai") ir paklausė 
senę: 

- Pasakyk man, ką nori daryti ši vergė? 

“ Senė atsakė: 

- Čia nėra nieko blogo, tik gera, galvą dedu! Ji nori nudažyti 
tau antakius ir nukirpti ūsus! 

— Dažai nuo antakių nusiplaus, — tarė mano brolis, - o štai 
rauti ūsus — tai skauda! 

- Saugokis, neprieštarauk jai, — perspėjo senė, - jos širdis 
jau palinko į tave. 

Ir mano brolis kentėjo, kol jam nudažė antakius ir nurovė 
ūsus. Tada vergė nuėjo pas savo ponią ir pranešė viską pada- 
riusi, o šioji atsakė: 

- Lieka dar viena smulkmena - nuskusti jam barzdą, kad 
neliktų plaukų. 

Vergė atėjo pas mano brolį ir pasakė jam, ką liepė jos ponia, 
o mano brolis paklausė: 

- Kaipgi taip? Man bus gėda žmonėms pasirodyti. 

Vėl įsikišo senė: 

— Ji nori tai padaryti tik dėl to, kad tu liktum be plaukų, 
be barzdos, kad tau ant veido neliktų nieko dygaus. Jos širdyje 
užgimė didelė meilė tau, kentėk gi ir pasieksi, ko trokšti. 

Mano brolis pakluso vergei ir kentėjo, kol toji nuskuto 
barzdą. Tada mergina išvedė jį parodyti. O jis buvo dažytais 
antakiais, apipešiotais ūsais, nuskusta barzda ir raudonu veidu! 
Mergina išsigando jo, o paskui taip užsikvatojo, kad pargriuvo 
aukštielninka ir sušuko: 

— O mano pone, tu pavergei mane šiais nuostabiais bruožais! 

Ir ji ėmė prašyti jį, kad pašoktų. Brolis atsistojo ir ėmė šokt. 
Neliko salėje nė vienos pagalvėlės, kurios moteris nebūtų metusi 
į ji. Vergės taip pat svaidė į jį vaisius, - pomidorus ir citrinas, 
saldžius ir rūgščius — kol tas nukrito bejausmis nuo smūgių, 

antausių ir mėlynių. 

Senė tarė: 

— Dabar tu pasiekei, ko norėjai. Žinok, daugiau mušti ne- 
gausi, liko tik viena, būtent: ji yra pratusi, kai apsvaigsta, nieko 
neprisileisti, kol nenusirengia suknelės, plačkelnių ir nelieka visai 
nuoga. O tada lieps ir tau nusirengti ir bėgti, o pati bėgs prieky 
tavęs, lyg norėtų pasprukti. Tu sekiok paskui ją visur, kol pakils 
organas, ir tada ji tau atsiduos. 

- Nusivilk drabužius, - paliepė moteris, ir mano brolis 
nusimetė visus rūbus (pasaulis dingo jam iš akių) ir liko nuogas... 

Tuo tarpu išaušo rytas, ir Šachrazada nutraukė pasakojimą. 


Trisdešimt antroji naktis 


Kai atėjo trisdešimt antroji naktis, Šachrazada tęsė: 

Pasakojama, o laimingasai karaliau, kad kirpėjo brolis, kai 
jam buvo liepta, pakilo, nusimetė visus drabužius ir liko nuogas, 
o tada moteris tarė jam: 

— Dabar stok ir bėk, aš taip pat bėgsiu. - Ji irgi nusirengė 
ir sušuko: — Jei tu ko nori, vykis mane! 

Ir ji pasileido, įbėgdama čia į vieną, čia į kitą kambarį, o 
mano brolis vaikėsi ją, kol aistra paėmė viršų, ir jo organas ėmė 
elgtis lyg pašėlęs. Moteris įbėgo į tamsų kambarį, o mano brolis 
— paskui ją. Čia jis užmynė ant plonos vietos, ir grindys pra- 
smego po juo. Nespėjęs atsipeikėti, mano brolis atsidūrė vidury 
gatvės, odininkų turguje, kur jie pirko ir pardavinėjo odas. 
Pamatę mano brolį, - nuogą, su pasistojusiu organu, nuskusta 
barzda ir ūsais, dažytais antakiais ir raudonu veidu, - prekiautojai 
ėmė šaukti, ploti delnais ir tvatyti jį odomis taip, kad jis pargriu- 
vo be sąmonės. Jį užvertė ant asilo ir nuvežė pas valį. O valis 
paklausė, kas jis. Jam buvo atsakyta: 

— Jis nukrito tarp mūsų iš vizirio namų, va toks kaip dabar. 

Valis liepė įkirsti jam šimtą kirčių rimbu į sprandą ir išvyti 
iš Bagdado. 

Aš ir vėl išėjau, pavijau jį, slapta parsivedžiau į miestą ir 
daviau jam, ko reikia pramisti. Jei ne mano geraširdiškumas, 
nepakęsčiau tokio kaip jis. 

Pasakojimas 
apie trečiąjį kirpėjo brolį 


Mano trečiojo brolio vardas Fakikas, jis aklas. Taip buvo 
lemta, kad likimas jį kartą atvedė prie didelio namo. Jis pasi- 
beldė į vartus tikėdamasis, kad namo šeimininkas leisis į kalbas, 
ir jis galės ko nors paprašyti. Šeimininkas paklausė: 

— Kas prie vartų? — bet niekas jam neatsakė. Jis dar kartą, 
garsiau, paklausė: - Kas ten? 

Bet brolis neatsakė, tik išgirdo, kaip šeimininkas priėjo prie 
vartų, atidarė juos ir paklausė: | 

- Ko tu nori? 

— Ko nors, vardan visagalio Alacho! - pasakė mano brolis. 

— Tu aklas? - paklausė namo šeimininkas. 

— Taip, - atsakė mano brolis. 

Tada šeimininkas tarė: 

— Duok man ranką, - ir brolis padavė manydamas, kad 
šeimininkas jam ką nors duos. 

O tas paėmė jį už rankos, ėmė vesti laiptais ir užvedė ant 
viršutinio stogo. Mano brolis vis dar manė, kad jį kuo nors 
pamaitins ar ką nors duos. Priėjęs viršų, šeimininkas paklausė 
mano brolį: 

- Ko tu nori, neregy? 

Brolis atsakė: 

— Noriu bet ko, vardan visagalio Alacho. 

- Tai ir tepasiunčia tau Alachas! - atsakė šeimininkas. 

Tada mano brolis sušuko: 

- Ei tu, kodėl nepasakei man šito apačioje? 

O šeimininkas atsakė: 

— Niekše, o tu kodėl ne iš karto prakalbai? 

— Ką tu dabar su manim nori daryti? - paklausė mano 
brolis. 

— Aš neturiu ką tau duoti, - atsakė tas. 

Brolis paprašė: 

- Nusileiskim abu laiptais. 

- Prašom, lipk, - atsakė šeimininkas. 

Mano brolis ėmė lipti vienas - lipo tol, kol liko dvidešimt 

laiptelių, čia jo koja paslydo, jis nukrito prie vartų ir prasikirto 
galvą. Jis išėjo nežinodamas, kur sukti. Tuoj jį pasivijo keletas 
jo draugų, taip pat neregių, ir paklausė: 

— Ką tau šiandien pavyko gauti? 

Ir jis papasakojo, kas jam atsitiko, o po to pridūrė: 

— O broliai, aš noriu paimti šiek tiek iš tų pinigų, kurie 
mums liko, ir išleisti juos pats. 

O namo šeimininkas sekė paskui juos ir girdėjo jo žodžius, 
bet nei mano brolis, nei jo bičiuliai to nežinojo. Mano brolis 
pasiekė savo namus ir įėjo vidun, o tas žmogus įsmuko iš paskos 
(brolis to negalėjo matyti). Brolis sėdėjo laukdamas savo draugų, 
o kai tie įėjo, pasakė jiems: 

— Uždarykite duris ir apieškokite namus, kad nebūtų įlindęs 
kas svetimas. 

Tai išgirdęs, žmogus čiupo už virvės, kuri kybojo nuo lubų, 
ir prisitraukė taip, kad neregiai, naršydami po namus, jo neap- 
tiko. Susėdę neregiai išsitraukė savo pinigus ir suskaičiavo juos 
— buvo dvylika tūkstančių dirhemų! Kiekvienas iš jų pasiėmė 
kiek kuriam reikėjo ir pasidėjo į kampą, o likusius numetė ant 
žemės. Pasiruošę šiokio tokio maisto, jie susėdo valgyti. Mano 
brolis išgirdo šalia nepažįstamą žiaumojimą ir tarė bičiuliams: 

- Čia yra kažkas svetimas! - ir ištiesęs ranką pagavo už 
rankos tą žmogų - namo šeimininką. 

Visi puolė jį kulti, o kai nusibodo mušti, ėmė šaukti: 

— O musulmonai, pas mus įsibrovė vagis ir nori atimti mūsų 
pinigus! 

Susirinko daugybė žmonių, o tas, kuris buvo įsibrovęs pas 
juos, ėmė kaltinti juos tuo pačiu, kuo šie jį. Jis užmerkė akis 
ir tapo panašus į neregį —- niekas tuo net neabejojo. Jis rėkė: 

- O musulmonai, šaukiuosi Alacho ir sultono ir kreipiuosi 
į Alachą bei valį patarimo! 

Juos visus žmonės apsupo ir nuvarė prie valio namų. Valis 
liepė įvesti juos ir paklausė: 

— Kas atsitiko? 

Tas žmogus atsakė: 

- Žiūrėk, bet tu nieko nesuprasi be kankinimo! Pradėk nuo 
manęs, po to imkis štai šito, — ir parodė ranka į mano brolį. 

Tas žmogus buvo paguldytas ir jam įkrėsta keturi šimtai 


289 


32 naktis 


19. 1907 


kirčių per pasturgalį. Mušimas sukėlė jam skausmą, ir jis atmerkė 
vieną akį, kai jam pridėjo dar — atmerkė ir antrą. Valis paklau- 
sė jį: 

- Kas per reikalas, o prakeiktasis? 

Šis atsakė: 

- Duok man atleidimo žiedą! Mes keturiese apsimetėme 
neregiais, apgaudinėjome žmones, įeidavom į namus ir žiūrė- 
davom į moteris, stengėmės jas pražudyti. Mes sukaupėme daug 
pinigų - dvylika tūkstančių dirhemų. Aš paprašiau savo bendrus, 
kad jie atiduotų manąją dalį —- tris tūkstančius dirhemų, o jie 
sumušė mane ir pasiėmė mano pinigus. Prašau Alacho ir tavo 
pasigailėjimo. Aš turiu didesnes teises į savo dalį negu kiti, aš 
noriu, kad tu įsitikintum mano žodžių teisingumu. Mušk kiek- 
vieną iš jų smarkiau nei mane, ir jie atsimerks. 

Valis liepė kankinti ir pradėjo nuo mano brolio. Jis buvo 
pririštas prie kopėčių, ir valis pasakė: 

- O niekšai, jūs atmetate Alacho malonę ir tvirtinate, kas 
esate akli! 

- Alachai, Alachai, - sušuko mano brolis, - prisiekiu Alachu, 
nėra tarp mūsų matančio! 

Jį mušė, kol neteko sąmonės, ir valis pasakė: 

- Palikite jį, tegul atsipeikėja, o po to dar įkrėsime. 

Tada liepė kiekvienam iš jo draugų įkirsti po tris šimtus 
lazdų, 0 regintysis įkalbinėjo: 

- Atmerkite akis, antraip jus dar daugiau muš! 

Po to tasai žmogus pasakė valiui: 

- Pasiųsk su manim ką nors, kad atneštų pinigus, šie žmonės 
neatmerks akių, jiems gėda prieš žmones. 

Valis pasiuntė ir paėmė pinigus, atskaičiavo iš jų šiam Žmogui 
tris tūkstančius dirhemų - jo dalį, kaip jis sakė, o likusius 
pasiėmė. Tris neregius jis išvijo iš miesto. 

Aš išėjau, o tikratikių valdove, ir pavijau savo brolį, paklau- 
siau, kaip jam buvo, ir jis man viską papasakojo. Aš ir jį 
paslapčiom parsivedžiau į miestą ir nemačiom nešdavau jam 
valgyti, gerti. 

Kalifas juokėsi iš mano pasakojimo ir prisakė mane apdo- 
vanoti, o man liepė eiti. Tačiau aš sušukau: 

- Prisiekiu Alachu, aš nieko neimsiu, kol neišpasakosiu 

tikratikių valdovui visko, kas atsitiko mano broliams! Aš juk taip 
mažai kalbu. 


Pasakojimas 


apie ketvirtąjį kirpėjo brolį 


Mano ketvirtasis brolis (tai žvairys), o tikratikių valdove, buvo 
Bagdade mėsininku. Jis augino avinus ir pardavinėjo mėsą, pas 
jį eidavo pirkti didžiūnai ir šiaip pasiturintys žmonės. Jis užgyveno 
daug pinigų, įsigijo nešulinių gyvulių, namų ir taip gyveno ilgą 
laiką. Vieną dieną, kai jis stovėjo prie prekystalio, priėjo senukas 
su ilga barzda, padavė kelis dirhemus ir paprašė už juos mėsos. 
Atidavęs pinigus nuėjo, o brolis pažiūrėjo į jo sidabrą ir pamatęs, 
kad dirhemai balti ir blizga, padėjo juos atskirai. 

Senukas ateidinėjo pas jį penkis mėnesius, o mano brolis jo 
dirhemus mesdavo į atskirą dėžutę. Vieną kartą jis panoro juos 
suskaičiuoti ir nusipirkti už juos avinų. Jis atvožė dėžutę ir 
pamatė, kad visa, kas ten yra, — tik baltas sukarpytas popierius. 

Mano brolis ėmė mušti save per veidą ir šaukti, aplink jį 
susirinko žmonės, jis papasakojo savo bėdą ir visi tik stebėjosi. 
Po to brolis, kaip visada, papjovė aviną, pakabino jį ir ėmė sau 
galvoti: “O Alachai, jeigu dabar pasirodytų tas bjaurus senis!" 
Nepraėjo ir minutė, o senis jau ir čia su visu savo sidabru. 
Mano brolis pašoko, kibo į jį ir ėmė šaukti: 

— Musulmonai, šen! Paklausykite, koks buvo nuotykis su šiuo 
negarbinguoju! 

Tai išgirdęs, senukas paklausė: 

— Kas tau maloniau: palikti mane ramybėje ar kad už- 
traukčiau tau gėdą prieš žmones? 

— O kaip tu man užtrauksi gėdą? - paklausė brolis. 

— Pasakysiu, kad tu parduodi žmogaus mėsą vietoj avino 
mėsos, — atsakė senukas. 

— Meluoji, prakeiktasis! - sušuko mano brolis. 

Tačiau senis atsikirto: 

— Tas yra prakeiktasis, kurio parduotuvėje vietoj avino kybo 
žmogus. 

— Jeigu būtų, kaip tu sakai, tada imk mano pinigus ir mano 
kraują, — atsakė mano brolis. 

— O susirinkusieji, jei norite įsitikinti mano žodžiais ir mano 
teisumu — eikite į krautuvę. 

Žmonės puolė į mano brolio krautuvę ir pamatė, kad vietoj 
avino kybo žmogus. Jie stvėrė mano brolį šaukdami: 

— O netikėli, o negarbingasai! 

Pats brangiausias jam žmogus kūlė jį, mušė per veidą ir 
kalbėjo: | 

— Tu mus maitinai Adomo sūnų mėsa? - O senis kirto jam 
per akį ir išmušė ją. 

Žmonės nunešė tą papjautąjį pas sargybos viršininką, ir senis 
pasakė jam: 

— O emyre, šis prekijas pjauna žmones ir parduoda jų mėsą 
kaip avieną. Mes atvedėme jį tau, stok ir įvykdyk visagalio ir 
garbingojo Alacho teisingumą! 

Mano brolis mėgino gintis, bet viršininkas jo neklausė, 
paskyrė jam penkis šimtus lazdų ir atėmė visus pinigus. Jei ne 
pinigai, jį tikriausiai būtų užmušę. 

Mano brolis pakilo ir nuėjo, kur akys mato, ir pateko į didelį 
miestą. Pagalvojo: “Gerai būtų pasidaryti kurpiumi", — atidarė 
dirbtuvėlę ir ėmė dirbti, kad prasimaitintų. Vieną dieną jis išėjo 
su reikalais ir išgirdo žirgų kanopų dundesį. Jis paklausė, kas 
tai, ir Žmonės atsakė, jog tai karalius išjoja medžioklėn. Netrukus 
pasirodė ir pats karalius, o mano brolis ėmė stebėtis jo gražumu. 
Karaliaus žvilgsnis susitiko su mano brolio žvilgsniu, karalius 
nuleido galvą ir tarė: “Kreipiuosi į Alachą pagalbos, bėgdamas 
nuo šios dienos blogio!“ Tada apsuko savo žirgą ir grįžo atgal, 
ir visi tarnai leidosi paskui jį. Paskui karalius įsakė savo tarnams 
pasivyti mano brolį, ir šie smarkiai sumušė jį, tas vos nemirė. 
Mano brolis niekaip nesuprato, kas čia darosi, ir grįžo į savo 
būstą visai be nuovokos. Po to jis nuėjo pas vieną karaliaus 
tarną ir papasakojo jam apie šį įvykį. Tas nusijuokė ir paaiškino: 

— O mano broli, žinok, kad karalius negali žiūrėti į žvairius, 
ypač jei jie žvairi dešine akim. Tokio jis nepaleis, kol neužmuš. 

Tai sužinojęs, mano brolis nusprendė bėgti iš šio miesto ir 
persikėlė į kitą vietovę, kur nebuvo nieko, kas jį pažintų, ir ilgai 
ten gyveno. Jis jau norėjo imtis kokio verslo, bet vieną kartą 
išėjęs pasivaikščioti išgirdo už nugaros žirgo kanopų kaukšėjimą. 

“Atėjo Alacho nuosprendis!" — pamanė jis ir ėmė ieškoti vietos, 
kur pasislėpti, bet nerado, tik staiga žiūri: uždarytos durys. 
Stumtelėjo jas ir pateko į ilgą koridorių. Nespėjo apsidairyti, o 
du žmonės stvėrė jį sakydami: “Garbė Alachui, kuris atidavė 
tave į mūsų rankas! O Alacho prieše, štai jau trys naktys, kai 
tu neduodi mums miegoti, mes neturime ramybės, tu privertei 
mus žiūrėti mirčiai į akis!“ 

- Žmonės, kas čia pas jus darosi? - paklausė mano brolis, 
o tie atsakė: 

- Tu apgaudinėji mus ir nori užtraukti mums gėdą! Tu 
sugalvoji visokiausių gudrybių ir nori papjauti namo šeimininką! 
Maža buvo tau ir tavo pagalbininkams nuskurdinti jį? Nagi 
ištrauk peilį, kuriuo tu kasnakt mums grasini! 

Jie apieškojo jį ir rado jam už diržo peilį. Brolis jiems 
kalbėjo: 

— O žmonės, bijokitės Alacho! Žinokit, mano nuostabi 
istorija. 

— O kokia ta tavo istorija? - paklausė jie, ir jis papasakojo 
savo nuotykius vildamasis, kad tie jį paleis. 

Tačiau jo niekas nesiklausė ir nekreipė dėmesio į jo žodžius, 
sudraskė jo drabužius ir, pamatę kirčių pėdsakus, pasakė: 

— O prakeiktasis, štai kirčių pėdsakai! 

Po to brolį jie nuvedė pas valį, ir brolis tarė sau: “Įkliuvau 
per savo nuodėmes, ir niekas kitas manęs neišgelbės, nebent 
visagalis Alachas!" Valis paklausė mano brolį: 

— O nelaimingasis, kas tave paskatino šiam darbui? Tu įėjai 
į namus, kad užmuštum! 

Mano brolis sušuko: 

- Vardan Alacho, prašau tave, o emyre, išklausyk mano 
žodžius ir neskubėk! 

Bet valis tarė: 

— Imsim mat mes klausytis vagies, kurio visa nugara nužy- 
mėta kirčių pėdsakais! Taip su tavim pasielgė, matyt, už didelį 
nusikaltimą, ne kitaip, - ir liepė jam įkirsti šimtą rykščių. 

Ji primušė, po to pasodino ant kupranugario ir vedžiojo 
rėkaudami: 

- Štai atlygis, pats mažiausias atlygis tam, kuris įsibrauna į 
svetimus namus! 

Valis liepė išvyti jį iš miesto, ir mano brolis išėjo, kur akys 

veda. Išgirdęs tai, aš susiradau jį, išklausinėjau, ir jis viską man 
papasakojo. Visą tą laiką aš vaikščiojau su juo aplink miestą, 
o kai visi nustojo apie jį šnekėję, parsivedžiau pas save ir ėmiausi 


ji išlaikyti. 


Pasakojimas 


apie penktąjį kirpėjo brolį 


Mano penktasis brolis, o tikratikių valdove, tas, kuriam 
nupjautos ausys, buvo neturtingas žmogus ir vakarais prašydavo 
iš Žmonių išmaldos, o dienomis išleisdavo viską. Mūsų tėvas 
buvo jau senas, jis mirė ir paliko mums septynis šimtus dirhemų. 
Kiekvienas iš mūsų pasiėmėme po šimtą dirhemų. Mano penk- 
tasis brolis, pasiėmęs savo dalį, sutriko nežinodamas, ką su ja 
daryti. Taip begalvojant jam kilo mintis nusipirkti visokių stiklo 
dirbinių ir gauti iš to naudos. Jis nusipirko už šimtą dirhemų 
stiklo, sudėjo viską ant didelio padėklo ir atsisėdęs ėmė parda- 
vinėti. Šalia buvo siena, jis prisiglaudė nugara prie jos ir 
susimąstęs sėdėjo. Sėdėjo ir galvojo: “Mano pinigų šiame stikle 
— šimtas dirhemų. Aš parduosiu visa tai už du šimtus dirhemų 
ir vėl nusipirksiu stiklo už du šimtus dirhemų, o tai parduosiu 
už keturis šimtus dirhemų. Taip nenustosiu pirkti ir parduoti tol, 
kol neuždirbsiu daug pinigų. Už juos prisipirksiu visokių prekių, 
brangenybių, kvepalų ir gausiu didelį pelną... Tada nusipirksiu 
namą, vergų, arklių ir auksinių balnų, valgysiu ir gersiu, ir neliks 
mieste nė vieno dainininko ar dainininkės, kurių aš nepakviesčiau 
pas save. Ir jei visagalis Alachas panorės, aš susikrausiu šimto 
tūkstančių dirhemų kapitalą..." 

Visa tai jis dėstė sau mintyse, o padėklas su stiklu stovėjo 
priešais jį. Jis galvojo toliau: 

“O kai turėsiu šimtą tūkstančių dirhemų, pasiųsiu ką nors, 
kad pirštų mane karalių ir vizirių dukterims. Taip, pasipiršiu 
vizirio dukteriai, girdėjau, kad ji tobulo grožio ir reto dailumo. 
Duosiu už ją tūkstantį dinarų išpirkos. Jei jos tėvas sutiks, taip 
ir bus, o jei nesutiks — paimsiu ją jėga, ir papūsk man į nosį. 
O kai ji atsidurs mano namuose, nusipirksiu dešimt mažų 
eunuchų ir drabužius, tokius kaip karalių ar sultonų. Įsigysiu 

auksinį balną, papuoštą spalvotaisiais akmenimis, ir išjosiu, o su 
manim bus vergai - aplink mane ir prieš mane. Aš josiu per 
miestą, o Žmonės mane sveikins ir laimins. Aš įeisiu pas vizirį, 
merginos tėvą (o vergai bus priekyje manęs ir už manęs, iš 
kairės ir dešinės). Kai viziris mane pamatys, atsistos pasitikti ir 
pasodins mane į savo vietą, o pats atsisės žemiau, nes jis mano 
uošvis. O.su manim bus du eunuchai su dviem kapšais, kiek- 
viename jų - po tūkstantį dinarų. Duosiu jam tūkstantį dinarų 
kaip išpirką už jo dukterį ir padovanosiu dar tūkstantį dinarų, 
kad jis žinotų mano kilniaširdiškumą, dosnumą ir mano sielos 
didingumą, kad pajustų, kaip niekinga mano akyse visa, kas že- 
miška. Ir jeigu jis kreipsis į mane dešimčia žodžių, aš jam 
atsakysiu pora ir išvyksiu namo. O kai ateis kas nors iš mano 
žmonos giminaičių, tai padovanosiu pinigų ir įteiksiu drabužius. 
O jeigu kas pats ateis su dovanomis, grąžinsiu ir nepriimsiu, kad 
žinotų, jog mano siela išdidi ir aš paisau jos. Po to liepsiu jiems 
paruošti mane, ir kai jie tą padarys, įsakysiu atvesti nuotaką ir 
kaip reikiant papuošiu namus. O kai ateis žvalgytuvių metas, 
apsirengsiu pačiais puošniausiais drabužiais ir sėdėsiu visas 
paskendęs brokate, pasirėmęs ir nesidairydamas nei kairėn, nei 
dešinėn - tai dėl didelio savo proto ir oraus galvotumo. Mano 
žmona stovės prieš mane kaip mėnulis su savo puošniais rūbais 
ir brangenybėmis, o aš nežiūrėsiu į ją iš pasipūtimo ir didžiuo- 
damasis, kol visi, kas ten bus, ims sakyti: “O pone, prieš tave 
stovi tavo žmona ir tarnaitė, malonėk pažvelgti į ją, jai sunku 
taip stovėti". Jie daug kartų bučiuos prieš mane žemę, ir tada 
aš pakelsiu galvą ir pažvelgsiu kartelį į ją, o po to vėl nuleisiu 
žvilgsnį į Žemę. Ją išves į miego kambarį, o aš pakeisiu savo 
draubžius kitais, kokiais nors dar gražesniais, negu buvau iki tol. 
Kai atves jaunąją, aš vėl nežiūrėsiu į ją, kol manęs nepaprašys 
daugybę kartų. Po to vėl dirstelėsiu kartelį ir vėl nuleisiu galvą. 
Darysiu taip visą laiką, kol baigsis žvalgytuvės...? 

Tuo tarpu išaušo rytas, ir Šachrazada nutraukė pasakojimą. 


Trisdešimt trečioji naktis 


Kai atėjo trisdešimt trečioji naktis, Šachrazada tęsė: 
Pasakojama, o laimingasai karaliau, jog kirpėjo brolis galvojo: 

“Po to nuleisiu galvą ir visą laiką taip darysiu, kol pasibaigs 
žvalgytuvės. Paskui liepsiu kam nors iš tarnų paduoti kapšą su 
penkiais šimtais dinarų ir atiduosiu juos jaunosios patarnau- 
tojoms, liepdamas joms vesti mane pas nuotaką. Kai mane įves, 
aš nežiūrėsiu į ją, prabilsiu su panieka, kad visi sakytų, jog mano 
siela išdidi. Ateis jos motina, pabučiuos man galvą ir ranką, 
sakys: “O pone, pažvelk į savo tarnaitę, ji nori tavo artumo, 
užgydyk jos širdį". O aš nieko jai neatsakysiu, tada ji atsistos, 
kelis kartus pabučiuios man kojas ir pasakys: “O pone, mano 
duktė - graži mergina, ji dar nematė vyro, kai ji pamatys tokį 
tavo santūrumą, suduš jos širdis. Pasilenk gi prie jos, pasikalbėk". 
Ji pakils ir atneš taurę vyno, jos duktė paims tą taurę ir prieis 
prie manęs, o aš paliksiu ją taip stovėti prieš save, pats atsirem- 
siu į siuvinėtą pagalvėlę, nežiūrėdamas į ją - tik dėl mano sielos 
didingumo - kol ji man pasakys, kad aš aukštas sultonas, ir 
paprašys: “O pone, Alacho vardu maldauju tave, neatstumk 
taurės iš savo tarnaitės rankų, nes aš tavo belaisvė". Bet aš 
nieko jai neatsakysiu. Ji neatstos nuo manęs ir sakys: “Ją būtinai 
reikia išgerti", — ir prineš ją prie mano lūpų, o aš mostelėsiu 
ranka jai į veidą ir paspirsiu koja, štai taip!" — ir jis mostelėjo 
koja, ir padėklas su stiklu nuvirto (o jis stovėjo aukštai), nukrito 
žemėn ir sudužo viskas, kas ant jo buvo. 

Mano brolis ėmė šaukti: “Visa tai per mano sielos didybę!" 
Jis ėmė, o tikratikių valdove, mušti save per veidą, susiplėšė 
drabužius, verkė ir daužėsi. Žmonės ėjo į penktadienio pamaldas, 
žiūrėjo į jį ir vieni gailėjosi, o kiti nekreipė dėmesio. Tai šitaip 
buvo mano broliui: nuėjo niekais ir pinigai, ir pelnas. Kurį laiką 
jis sėdėjo verkdamas, o paskui mato: joja ant mulo graži moteris. 
Mulo balnas auksinis, ją lydi keletas tarnų, nuo jos dvelkia 
muskusu. Joja ji penktadienio maldai. Kai pamatė stiklo duženas, 
mano brolį ir išgirdo jo verksmą, ją apėmė liūdesys, ir jos 
širdžiai pagailo mano brolio. Ji pasiteiravo apie jį, ir žmonės jai 
pasakė: 

— Jis turėjo padėklą su stiklo indais, iš kurių šiaip taip 
pragyveno, bet indai sudužo, ir jis dabar toks, kokį tu jį matai. 

Tada ji pasikvietė vieną iš tarnų ir paliepė: 

—- Atiduok, ką turi su savim, šiam vargšui. 

"Tarnas padavė mano broliui piniginę, kurioje jis rado penkis 

šimtus dinarų, ir vos nenumirė iš džiaugsmo. Mano brolis ėmė 
laiminti tą moterį, grįžo turtingas į namus ir atsisėdęs susimąstė. 
Staiga kažkas pabeldė į duris. Jis atsistojo, atidarė ir mato - 
nepažįstama senė. Ji tarė: 

— O mano vaike, žinok, jau nebetoli maldos metas, o aš dar 
neapsiploviau ir norėčiau, kad tu įsileistum mane į savo namus 
apsiplauti. 

Mano brolis sutiko ir liepė jai įeiti, padavė vandens ąsotį. 

Brolis sėdėjo, o jo širdis virpėjo iš džiaugsmo dėl įgytų 
dinarų. Jis užrišo juos kapše, o per tą laiką senė apsiplovė ir 
atėjusi ten, kur sėdėjo brolis, sukalbėjo maldą dviem rakatais 
ir pasimeldė už mano brolį. Mano brolis padėkojo jai ir, ištiesęs 
ranką prie dinarų, padavė jai du dinarus, sakydamas pats sau: 
“Tai išmalda nuo manęs". Bet senė, išvydusi dinarus, sušuko: 

—- Tebus išaukštintas Alachas! Kodėl į tą, kas tave myli, tu 
žiūri kaip į elgetą? Pasiimk savo pinigus, jie man nereikalingi, 
padėk juos atgal. O jei tu nori susitikti su ta, kuri davė tau šiuos 
pinigus, aš galiu nuvesti - ji mano draugė. 

— O motinėle, - paklausė mano brolis, - kaip įsigudrinti ir 
pas ją patekti? 

- O mano vaike, ji linkusi į turtingus žmones. Pasiimk su 
savim visus pinigus ir eime. Aš nuvesiu tave pas tą, kurios tu 
nori. O kai susitiksi su ja, panaudok visą savo meilumą, malo- 
nius žodžius - ir tu gausi iš jos pinigų tiek, kiek norėsi. 

Mano brolis pasiėmė visą savo auksą, pakilo ir patraukė su 
ja (pats tuo netikėdamas). Senė ėjo, o brolis sekė paskui ją iki 
kažkokių didelių vartų. Ji pabeldė, išėjo graikė vergė ir atidarė 
vartus. Tada senė įėjo ir liepė broliui sekti iš paskos. Jie pamatė 
didelį namą ir įėjo į didelį kambarį, kuris buvo išklotas nuosta- 
biais kilimais ir nukabinėtas užuolaidomis. Brolis atsisėdo ir 
pasidėjo auksą priešais save, o turbaną laikė ant kelių. Įėjo 
mergina, gražesnės nė nerasi, apsirengusi puošniais drabužiais. 
Mano brolis atsistojo, o mergina, jį pamačiusi, nusijuokė ir 
ženklu parodė sėstis. Po to ji liepė užrakinti duris, priėjusi prie 
mano brolio, paėmė jį už rankos ir nusivedė. Jiedu įėjo į 
nuošalų kambarį, kuris visas buvo išklotas brokatu. Brolis 
atsisėdo, mergina įsitaisė šalia ir šiek tiek pažaidė su juo. Po to 
ji pakilo ir tarusi: “Nejudėk iš vietos, kol aš neateisiu!" - kuriam 

laikui dingo. O broliui besėdint pasirodė didžiulio ūgio juodas 
vergas su ištrauktu kardu. 

— Vargas tau, - sušuko jis, — kas atvedė tave į šią vietą, ką 
tu čia veiki? 

Mano brolis, jį matydamas, negalėjo nieko atsakyti, nes jam 
sustingo liežuvis, jis negalėjo ištarti nė žodžio. Vergas nuplėšė 
nuo jo drabužius ir tol mušė jį skersu kardu, kol šis pargriuvo 
žemėn be sąmonės. Bjaurus vergas manė pribaigęs jį. Mano 
brolis išgirdo, kaip jis sako: “Kur sūdytoja?" Prie jo priėjo 
mergina su dideliu dubeniu rankoje, o jame buvo druska. Vergas 
ėmė barstyti ja mano brolio žaizdas, bet tas nesukrutėjo bijoda- 
mas, kad vergas pastebės, jog jis gyvas, ir užmuš jį, ir jo siela 
prapuls. 

Po to vergė išėjo, ir vergas šūktelėjo: “Kur rūsininkė?" Senė 
priėjo prie mano brolio, paėmė jį už kojos ir nutempė į rūsį, 
kur jau gulėjo daug užmuštųjų. Jis prabuvo toje vietoje ištisas 
dvi dienas, o Alachas pavertė druską jo išsigelbėjimu, nes ji 
sustabdė kraują, ir mano broliui atsirado jėgų judėti, jis atsistojo 
rūsyje, nukėlė virš savęs plytą (bijodamas) ir išėjo iš ten. 

Alachas globojo jį, ir brolis pasislėpė tamsoje, ir išbuvo ten 
iki ryto. Rytą prakeiktoji senė išėjo ieškoti naujo grobio: o brolis, 
jai nežinant, išslinko iš paskos. Jis grįžo į savo namus ir gydėsi, 
kol pasveiko. Visą laiką jis sekė senę ir matė, kaip ji vilioja 
žmones vieną po kito ir veda į tą namą, bet nieko nesakė. 

Kai grįžo jam dvasios stiprybė ir jėga, jis pasiėmė skiautę 
medžiagos, pasidarė iš jos kapšą, pripildė stiklo duženų ir 
prisirišo prie juosmens. Persirengė, kad jo niekas neatpažintų, 
ir ėmė dairytis tos senės. Kai pamatė, tarė jai persų kalba: 

— O senoji, aš esu svetimšalis, šiandien atvykau į šį miestą 
ir nieko čia nepažįstu. Ar tu neturėtum svarstyklių, į kurias tilptų 
penki šimtai dinarų?.. Aš tau padovanočiau šiek tiek jų. 

Senė atsakė: 

— Mano sūnus yra pinigų keitėjas, eime su manim greičiau, 
kol jis ten tebėra, pasvers tavo auksą. 

— Eik pirma manęs! - pasakė mano brolis. 

Ji ėjo, o brolis — iš paskos. Priėjusi vartus pabeldė, išėjo ta 
pati mergina ir atidarė vartus. Senė nusijuokė jai į veidą ir 
pasakė: 

- Šiandien aš paruošiau jums gardų mėsos kąsnelį. 

Mergina paėmė mano brolį už rankos ir įvedė į patalpą, kur 
jis aną kartą buvo. Ji vėl truputį pasėdėjo prie jo ir, pakilusi eiti, 
pasakė: 

- Neišeik, kol aš negrįšiu pas tave. 

Tuoj pat pasirodė prakeiktasis vergas su tuo pačiu kardu ir 
tarė broliui: 

— Stok, prakeiktasis! 

Mano brolis pakilo eiti: vergas pirmas, brolis - iš paskos. 
Jis išsitraukė kardą, kurį buvo pasislėpęs po drabužiais, ir kirto 
vergui. Vergo galva nusirito, ir mano brolis nutempė jį už kojos 
prie rūsio. Čia šūktelėjo: “Kur sūdytoja?" Atėjo mergina su 
dubeniu, kuriame buvo druska, ir pamačiusi mano brolį su 
kardu rankoje, šoko bėgti. Bet brolis pasivijo ją, mostelėjo kardu 
ir nukirto jai galvą. Po to sušuko: “Kur senė?" Senė atėjo ir 
brolis jos paklausė: 

- Ar pažįsti mane, bjauri sene? 

Ji atsakė: 

— Ne, pone. 

Tada mano brolis priminė jai: 

- Aš pinigų savininkas, pas kurį tu buvai atėjusi. Tu pas 
mane apsiplovei ir pasimeldei, o po to atviliojai mane čionai. 

- Bijokis Alacho, pagalvok prieš ką nors darydamas, - 
išsigando senė. 

Bet mano brolis net nepažvelgė į ją ir taip kirto, kad suka- 
pojo į keturis gabalus. Tai padaręs nuėjo ieškoti merginos. Kai 
šioji jį pamatė, prarado nuovoką ir sukliko: “Pasigailėk!" Ir 
mano brolis pasigailėjo jos. 

- Kaip tu ryžaisi tokiam juodam darbui? - paklausė jis ją. 

—- Aš buvau vieno pirklio vergė, o ši senė užeidinėdavo pas 
mus, ir aš su ja susidraugavau. Vieną dieną ji man pasakė: “Pas 
mus vestuvės, kokių dar niekas nematė, aš noriu, kad tu pasižiū- 
rėtum". Aš sutikau, apsirengiau gražiausiais drabužiais, pasiėmiau 
piniginę su šimtu dinarų ir nuėjau su ja, o ji atsivedė mane į 
šį namą. Nespėjau nė apsidairyti, įėjo štai šitas vergas ir paėmė 
mane. Ir štai aš per tos senės gudrumą esu tokioje padėtyje jau 
treji metai. 

— O ar tas vergas turi ko nors šiame name? — paklausė 
mano brolis, ir ji atsakė: 

— Jis daug turi, ir jei tu gali pasiimti ką nors, paprašyk 
Alacho patarimo ir neškis. 

Mano brolis nuėjo su ja, ir ji atidarė skrynias, kuriose buvo 
maišai pinigų. Mano brolis sumišo nežinodamas, ką daryti. 
Mergina patarė jam: 

— Eik, mane čia palikęs, ir atsivesk ką nors, kas padėtų tau 
nešti pinigus. 

Mano brolis išėjo, pasamdė dešimt žmonių ir atėjo prie 
vartų, bet pamatė juos atvirus ir nerado ten nei merginos, nei 
maišų su turtais, tik smulkmenas, daugiausia audinius. Jis su- 
prato, kad mergina apgavo jį. Pasiėmė likusius pinigus, atvėręs 
sandėlius susirinko, kas juose buvo, ir nieko nepaliko tuose 
nainuose. Tą naktį jis buvo patenkintas. 

Rytą atsikėlęs pamatė prie savo vartų dvidešimt kareivių, 
kurie stvėrė jį ir pasakė, kad jo reikalaująs valis. Jie sučiupo 
mano brolį, o tas ėmė prašytis dar paleidžiamas namo, bet jie 
neleido jam užeiti namo, nors šis siūlė jiems krūvą pinigų. Jie 
stipriai surišo jį virve ir nusivedė. Pakeliui jiems pasitaikė mano 
brolio draugas, ir mano brolis kibo jam į skverną, prašydamas 
sustoti ir padėti jam ištrūkti iš kareivių nagų. Tas žmogus sustojo 
ir paklausė, kur jį veda, o jie atsakė: 

— Valis liepė mums jį atvesti, ir štai mes jį vedame. 

Mano brolio draugas paprašė paleisti brolį, žadėdamas jiems 
penkis šimtus dinarų, ir pridūrė: | 

- Kai nueisite pas valį, sakykite, kad jo neradote. 

Tačiau sargybiniai nesutiko ir nutempė mano brolį toliau, 
vilkdami jį veidu žemyn. Kai jie nuėjo pas valį, šis paklausė: 

- Iš kur pas tave šie pinigai ir šie audiniai? 

— Aš prašau pasigailėjimo, - tarė mano brolis, ir valis padavė 
jam pasigailėjimo skepetaitę, o mano brolis papasakojo, kas jam 
atsitiko su sene, nuo pradžios iki galo, ir apie merginos pabė- 
gimą. 

Po to paprašė valį: 

- Iš to, ką aš pasisavinau, imk kiek nori ir palik man tik 
pramisti. - Valis paėmė iš jo visus pinigus bei audinius ir 
bijodamas, kad žinia apie tai nepasiektų sultono, pasakė mano 
broliui: 

- Eik iš šio miesto, o jei ne - aš tave pakarsiu! 

Kano brėlis gutikO ir iškeliavo į kitą iniEstą, o pakeliui jį 
užpuolė vagys. srengė Primušė | nupjovė ausis. Aš išgirdau 
apie ji, paėmia" jam rūbus ir e BP Je: pažini, Paslapčia 
Parsivedžiau | miestą ir prižadėjau Maitinti ir girdyti. 


Pasakojimas 
apie šeštąjį kirpėjo brolį 


Mano šeštajam broliui, o tikratikių valdove, nupjautos lūpos. 
Jis nuskurdo ir kartą išėjo pasiieškoti ko nors, kad galėtų palaikyti 
kūno gyvybę. Ir štai jam einant vienu keliu, pasitaikė puikus 
namas su plačiu, aukštu. portiku, o prie vartų bruzdėjo žmonės: 
vieni kažką įsakinėjo, kiti kažką draudė. Jis pasiteiravo vieną iš 
stovinčiųjų, ir tas atsakė: 

— Šis namas priklauso vienam iš Barmakidų'? šeimos. 

Mano brolis priėjo prie durininkų ir paprašė, ar negalėtų jie 
ko duoti, o tie atsakė: 

— Eik pro vartus pas mūsų poną ir gausi visko, ko norėsi. 

Mano brolis pro aukštąjį portiką žengė vidun ir pamatė 
namą — be galo gražų ir dailų. O viduryje buvo sodas, nieko 
panašaus jis nebuvo regėjęs. Grindys buvo išklotos marmuru, 
visur užkabinėtos užuolaidos. Brolis stabtelėjo nežinodamas, kur 
eiti, o po to pasuko link pakylėtos patalpos, kur pamatė gražaus 
veido žmogų su barzda. Tasai, išvydęs mano brolį, pakilo, 
pasisveikino ir pasiteiravo apie jį. Brolis ir papasakojo jam, kad 
vargsta. Išgirdęs tokią kalbą, žmogus labai nusiminė, stvėrė sau 
už drabužių, perplėšė juos ir sušuko: 

— Aš gyvenu šiame mieste, o tu jame badauji! Aš to nepa- 
kęsiu! 

Jis prižadėjo jam visokių gėrybių ir pasakė: 

— Tu būtinai turi pasidalinti sa manim druska. 

Mano brolis atsakė: 


"A Barmakidai — vizirio Halido ibn Barmakio, 
gyvenusio VIII a., palikuonys. Daugelis šios 
šeimos Žmonių užimdavo aukštas pareigas 
arabų kalifų rūmuose. 

— O pone, aš nekantrauju, aš toks alkanas! 

Šeimininkas šūktelėjo: 

— Ei, berniuk, paduok dubenį ir ąsotį! — ir pašaukė brolį: 
— Eikš, nusiplauk rankas. 

Brolis pakilo nusiplauti rankų, bet niekur nematė nei dubens, 
nei ąsočio. O šeimininkas ėmė daryti tokius judesius, tarsi 
plautųsi rankas, tada šūktelėjo: 

— Paduokite staliuką! 

Bet mano brolis vėl nieko neišvydo. O žmogus pakvietė: 

— Prašau, pavalgyk šio valgio, nesivaržyk! — Ir ėmė daryti 
judesius, lyg valgytų, ir kalbėjo mano broliui: - Nuostabu, kaip 
tu mažai valgai! Nesivaržyk, valgyk, aš žinau, kad tu alkanas! 
- Ir mano brolis taip pat ėmė vaidinti, kad valgo, o šeimininkas 
kalbėjo jam: - Valgyk ir žiūrėk, kokia puiki, kokia balta ši 
duona. 

Brolis nieko nematė, tik galvojo pats sau: “Šis žmogus 
mėgsta tyčiotis iš kitų". 

— O mano pone, - atsakė jam mano brolis, - aš gyvenime 
nesu matęs baltesnės ir skanesnės duonos. 

O šeiminkas paaiškino: 

— Ją kepė mano vergė, kurią aš pirkau už šešis šimtus 
dinarų. 

Po to jis šūktelėjo: 

— Ei, berniuk, atnešk mėsos pyragą, pirmąjį patiekalą ir 
nepagailėk riebalų! 

O mano brolį paklausė: 

— O svety, Alacho vardu prašau, pasakyk, ar tu kada matei 
pyragą, geresnį už šį? Kol mano galva gyva, valgyk, nesigėdink! 
Ei, berniuk, — šūktelėjo jis vėl, - paduok mums mėsos su actu 
ir riebių kurapkų! 

O mano broliui pasakė: 

- Valgyk, svety, tu alkanas, tau reikia pasistiprinti. 

Brolis ėmė judinti žandikaulius ir kramtyti, o tas žmogus 
liepė nešti vis naujus ir naujus valgius, bet nieko neatnešdvo, 
tik mano brolis buvo raginamas valgyti. Po to šeimininkas 
šūktelėjo: 

— Ei, berniuk, paduok mums viščiukus, įdarytus pistacijomis! 

O mano broliui pasakė: 

— Vardan Alacho, o mano svety, šie viščiukai penėti pistacijo- 
mis, paragauk jų, tu nieko panašaus nesi valgęs, nesigėdink. 

— O mano pone, tai puiku! —- atsakė mano brolis. 

Šeimininkas ėmė kilnoti savo ranką jam prie burnos lyg 
maitindamas jį ir vardijo įvairiausius patiekalus, girdamas juos. 
O šis buvo alkanas, ir jo alkis dar labiau padidėjo, jis būtų 
krimtęs ir miežinį paplotėlį. 

— Ar tu esi matęs kada prieskonių, puikesnių nei šiuose 
valgiuose? — paklausė šeimininkas. 

— Ne, pone! - atsakė mano brolis. 

O šeimininkas nesiliovė: 

— Valgyk sočiai, nesivaržyk! 

— Man jau gana, - atsakė brolis, o šeimininkas paliepė 
nunešti viską ir paduoti saldumynus. Ir vėl ėmė siūlyti broliui: 

- Paragauk štai šito, tai puiku, suvalgyk šią spurgą. Vardan 
gyvenimo, paimk šią spurgą, kol nuo jos nenutekėjo syvai. 

- Teneprarasiu aš tavęs, o mano pone! - sušuko mano brolis 
ir ėmėsi jį klausinėti, ar daug spurgose muskuso, o namų 
šeimininkas atsakinėjo: 

— Mano namuose paprastai į kiekvieną spurgą dedama 
miskalis muskuso ir pusė miskalio ambros. 

Visą tą laiką mano brolis krutino galvą, lūpas ir dirbo 
žandikauliais. 

— Valgyk šiuos migdolus, nesigėdink, - sakė namų šeimi- 
ninkas, o mano brolis atsisakinėjo: 

— O mano pone, man jau gana, aš jau nebepajėgiu nieko 
valgyti! 

O šeimininkas atsakė: 

— O svety, jei norėtum ką nors suvalgyti ar pasmaližiauti, 
Alacho vardu prašau tavęs, nekentėk! 

— O pone, - atsiliepė mano brolis, - kaip gali būti alkanas 
tas, kuris suvalgė tiek visokiausių patiekalų? — O pats sau mano 
brolis pagalvojo: “Būtinai padarysiu jam ką nors, kad jis gailėtųsi 
tokio savo poelgio!" 

Šeimininkas tuo metu šūktelėjo: 

— Paduokite man vyno! —- ir tarnai ėmė judinti rankas, 
vaizduodami pilą vyną. Šeimininkas padavė broliui taurę ir tarė: 

- Paimk šią taurę ir jei vynas tau patiks, pasakyk man. 


304 


33 naktis 


— O pone, - tarė mano brolis, - jis skaniai kvepia, bet aš 
pripratęs gerti seną vyną, dvidešimties metų senumo. 

— Pasibelsk į šias duris ir tu galėsi truputį jo paragauti, - 
tarė šeimininkas, o mano brolis sušuko: 

— O pone, į tavo sveikatą! - ir padarė tokį mostą ranka, lyg 
gertų, o šeimininkas atsakė: 

- Būk sveikas ir patenkintas! 

Jis padarė judesį, lyg būtų išgėręs, ir padavė mano broliui 
antrą taurę. Tas vėl neva išgėrė ir apsimetė apsvaigęs. Nutaikęs 
progą ir pakėlęs ranką taip, jog tapo matoma balta jo pažastis, 
skėlė šeimininkui antausį, kad net suskambėjo. Po to kirto dar 
kartą. Tas žmogus sušuko: 

- Kas čia dabar, niekše? 

O mano brolis atsakė: 

- O mano pone, tu buvai maloningas savo vergui, įsileidai 
jį į savo namus, davei jam valgyti ir pavaišinai senu vynu, o jis 
apgirto ir ėmė siautėti, bet tu pakankamai save gerbi ir pakęsi 
jo kvailumą bei dovanosi jam. 

Tai išgirdęs, namų šeimininkas garsiai nusijuokė ir tarė: 

- Aš jau seniai darau sau juoką iš draugų ir tyčiojuosi iš 
žmonių, bet niekas neparodė tiek kantrybės ir sumanumo, kiek 
tu, kuris taip pasielgei su manim. Aš tau dovanoju. Būk mano 
vaišių bendrininku iš tikrųjų ir niekada nepalik manęs. 

Ir jis liepė iš tikrųjų atnešti daugybę įvairių patiekalų, kuriuos 
minėjo anksčiau, ir jiedu valgė, gėrė, kol pasisotino. Po to perėjo 
į gėrimų kambarį. Ten atsirado ir vergių, panašių į mėnulius, 
jos dainavo visokiausiais balsais ir grojo įvairiausiais insttumen- 
tais. Jie abu gėrė, kol apkvaito. Tas žmogus taip susidraugavo 
su mano broliu, kad pasidarė jam lyg brolis, labai jį pamilo ir 
apdovanojo. Rytą jie vėl gėrė ir valgė —- taip truko dvidešimt 
metų. Po to tas žmogus mirė, o sultonas pagrobė visą jo turtą 
ir tai, kas buvo dovanota mano broliui. Ir tol apiplėšinėjo jį, 
kol tas tapo vargšų vargšu. 

Mano brolis išėjo kur akys veda. Vidury kelio jį užpuolė 
klajokliai ir paėmė jį į nelaisvę. Jie parsivedė jį į savo stovyklą 
ir tas, kuris jį sučiupo, ėmėsi jį kankinti sakydamas: 

— Išpirk savo sielą už pinigus, o jei ne - aš tave užmušiu! 

Mano brolis verkė ir kalbėjo jam: 

20. 1907 


— Prisiekiu Alachu, aš nieko neturiu! Esu tavo belaisvis, daryk 
su manim ką nori. 

Klajoklis išsitraukė peilį, nupjovė mano broliui lūpas ir vis 
labiau spaudė visko reikalaudamas. Tas klajoklis turėjo gražią 
žmoną. Kai ji pasirodydavo, tuoj imdavo siūlytis mano broliui, 
stengėsi prisigerinti jam, tačiau tas atsisakinėjo. Bet vieną dieną, 
kai ji ir vėl ėmė vilioti brolį, tas pradėjo žaisti su ja ir pasisodino 
sau ant kelių. Tuo metu įėjo jos vyras ir pamatęs mano brolį 
suriko: “Vargas tau, prakeiktasis, dabar tu nori sugadinti man 
žmoną!" Jis išsitraukė peilį ir nupjovė jam organą. Užvertė mano 
brolį ant kupranugario ir išvaręs į kalnus paliko. 

Pro šalį ėję keliautojai atpažino jį, pamaitino ir pagirdė, ir 
parašė man, kas jam atsitiko. Aš atėjau pas jį, parnešiau jį į 
miestą ir daviau jam visko lig soties. Ir štai aš atėjau pas tave, 
o tikratikių valdove, ir nenorėjau išeiti, kol visko neišpasakojau 
tau: tai būtų buvusi klaida. Juk aš turiu šešis brolius ir visais 
man reikia rūpintis. 

Kai tikratikių valdovas išgirdo mano istoriją apie brolius, 
nusijuokė ir tarė: 

— Tavo teisybė, Tyleni, tu nesi daugiažodžiautojas nei plepys, 
bet dabar išeik iš šio miesto ir gyvenk kitame! 

Ir jis su sargyba išginė mane. 

Aš keliavau per miestus ir apylinkes, kol išgirdau, kad jis 
mirė, o kalifu tapo kitas. Tada grįžau į miestą, bet brolius radau 
jau mirusius. Tada aš ir nuėjau pas šį jaunuolį, ir padariau jam 
gerą darbą, nes jei ne aš, tai jį tikriausiai būtų užmušę, o jis 
apkaltino mane nebūtais dalykais. Ir tai, o susirinkusieji, ką jis 
pasakė apie mano plepumą, yra melas. Dėl šio jaunuolio aš 
apėjau daugelį šalių, kol atvykau pas jus ir radau jį čia. Argi 
tai ne mano didžiadvasiškumas, o gerieji mano? 

Kai mes išklausėme visą kirpėjo istoriją ir jo gausias kalbas, 
ir tai, kad jis nuskriaudė šį jaunuolį, mes jį uždarėme ir užra- 
kinome. Po to ramiai pavalgėme ir išgėrėme, ir mūsų puota 
tęsėsi iki kvietimo vidudienio maldai. Po to aš išėjau ir grįžau 
namo. Ten radau pasipūtusią žmoną, kuri tarė: “Tu linksminiesi 
ir pramogauji, o aš liūdžiu! Jeigu tu manęs neišsivesi ir neužimsi 
likusią dienos dalį, mūsų artumui baigta, kaltas būsi tu!" 

Aš išėjau su ja, ir mes vaikščiojome iki vakaro, ir sutikome 

kuprių, kuris buvo pervirš girtas ir dainavo: 


Tarytum vynas štai skaidri taurė iš stiklo, 
Tačiau neaišku man, kaip čia yra iš tikro: 


Lyg vyną siūlo man, tačiau pritrūko, 
Lyg taurę aš turiu, o vyno — nė lašiuko. 


Aš pakviečiau jį, nuėjęs nupirkau žuvies, ir mes sėdome 
valgyti, o po to žmona įdavė jam į burną kąsnelį duonos ir 
žuvies. Jis paspringo ir mirė. Aš nunešiau ir įsigudrinau primesti 
ji gydytojui žydui. O gydytojas nutaikė įmesti jį į prižiūrėtojo 
kambarį, o šis paliko jį ant tako krikščioniui makleriui. Štai ir 
visi mano nuotykiai, be to, dar ir tai, ką aš vakar išgyvenau. 
Ar tai nėra nuostabiau nei kupriaus istorija? 

Viską išklausęs, Kinijos karalius pakraipė galvą iš nuostabos 
ir susižavėjimo ir tarė: 

- Ta istorija, kuri atsitiko jaunuoliui ir plepiajam kirpėjui, 
iš tiesų nuostabesnė ir puikesnė nei melagio kupriaus nutikimas! 

Po to karalius įsakė vienam iš dvariškių: 

— Eikite su siuvėju ir atveskite iš daboklės kirpėją, aš pasi- 
klausysiu jo pasakojimo, ir per tai jūs būsite išlaisvinti. O šį 
kuprių mes palaidosime... 

Tuo tarpu išaušo rytas, ir Šachrazada nutraukė pasakojimą. 


Trisdešimt ketvirtoji naktis 


Kai atėjo trisdešimt ketvirtoji naktis, Šachrazada tęsė: 

Pasakojama, o laimingasai karaliau, jog Kinijos karalius 
pasakė: 

— Atveskite man kirpėją, ir per jį jūs būsite išlaisvinti, o šį 
kuprių mes palaidosim - jis jau vakar miręs — ir pastatysime 
antkapį. 

Tučtuojau dvariškis su siuvėju nuvyko į kalėjimą ir paėmė 
iš ten kirpėją. Atvedė jį karaliui, ir šis pamatė, jog tai sukriošęs 
senis, kuriam jau daugiau nei devyniasdešimt. Jo veidas pajuodęs, 
barzda ir antakiai balti, ausys nukirstos, nosis ilga, o sieloje jis 
— kvailys. Karalius nusijuokė iš tokios jo išvaizdos ir tarė: 

20* 


— O Tyleni, aš noriu, kad tu papasakotum man kokią nors 
savo istoriją. 

Kirpėjas paklausė: 

— O laiko karaliau, kokia gi šio krikščionio, šio žydo, šio 
musulmono ir šio negyvo kupriaus istorija, ko jie visi čia 
susirinkę? 

— Kodėl tu klausi? - pasidomėjo Kinijos karalius, ir kirpėjas 
atsakė: 

— Aš klausiu tam, kad sužinotum, o karaliau, jog aš ne 
plepys ir esu niekuo dėtas dėl šnekumo, kuriuo mane kiti kaltina. 
Aš esu tas, kurį vadina Tyleniu, ir manyje yra dalis to, kas 
pateisina mano vardą, kaip pasakė poetas: 


Jei kokią pravardę staiga prilibdo kam, 


— Papasakokite kirpėjui šio kupriaus istoriją ir tai, kas jam 
atsitiko aną naktį, taip pat tai, ką papasakojo žydas, krikščionis, 
prižiūrėtojas ir siuvėjas, — tarė karalius. 

Jie taip ir padarė (o iš pakartojimo naudos nebus!). 

Kirpėjas pakraipė galvą ir pasakė: 

— Prisiekiu Alachu, tai iš tiesų nuostabiausias stebuklas! 
Parodykite man tą kuprių! 

Jam atidengė kuprių, ir kirpėjas atsisėdo šalia, jo galvą 
padėjo sau ant kelių. Kurį laiką jis žiūrėjo jam į veidą ir staiga 
ėmė taip juoktis, kad net pargriuvo. 

— Bet kuri mirtis yra nuostabi, bet apie šio kupriaus mirtį 
derėtų parašyti aukso raidėmis! — tarė jis. 

Visi susirinkusieji apstulbo nuo tokių kirpėjo žodžių, o 
karalius paklausė: 

- Kas yra, o Tyleni? Pasakok mums! 

Ir kirpėjas atsakė: 

— O laiko karaliau, prisiekiu tavo malone, kupriuje melagyje 
dar rusena gyvybė! 

Kirpėjas išsitraukė iš užančio dėžutę, atidarė ją ir išėmė 
puodeliuką taukų, kuriais patepė kupriui kaklą ir gyslas. Tada 
išsiėmė du geležinius kabliukus ir, įkišęs juos kupriui į gerklę, 
ištraukė iš ten žuvies gabalėlį su ašaka, ir visas tas gabalėlis buvo 

kruvinas. Kuprius nusičiaudėjo, atsistojo ant kojų, persibraukė 
ranka per veidą ir sušuko: 

— Liudiju, jog nėra kito dievo, išskyrus Alachą, o Mahometas 
- Alacho pasiuntinys! 

Ir karalius, ir visi kiti labai nustebo, tai pamatę. Kinijos 
karalius ėmė taip juoktis, kad neteko kvapo (kiti — irgi), ir 
pasakė: 

- Prisiekiu Alachu, tai nuostabi istorija, aš gyvenime nesu 
girdėjęs nuostabesnės! 

— O musulmonai, o visi karaliai, - paklausė jis po to, - ar 
esate kada matę, kad kas būtų numiręs ir vėl atgijęs? Jei Alachas 
nebūtų pasiuntęs kupriui šito kirpėjo (juk jo dėka grįžo jis 
gyveniman), jis tikriausiai būtų miręs. 

Ir visi patvirtino: “Prisiekiam Alachu, tai didžiulis stebuklas!" 
Kinijos karalius užrašė šią istoriją aukso raidėmis ir padėjo į 
karalystės iždą. Paskui jis apdovanojo žydą, krikščionį ir pri- 
žiūrėtoją brangiais drabužiais ir leido eiti. Jie taip ir padarė. O 
karalius atsisuko į siuvėją, jį irgi apdovanojo ir padarė savo 
siuvėjų. Paskyrė jam išmokas ir sutaikė su kupriumi. Kuprių 
apdovanojo brangiais ir gražiais drabužiais, taip pat paskyrė 
išmokas ir ėmė sodinti prie savo stalo. Kirpėją jis paaukštino 
ir paskyrė vyriausiuoju karalystės kirpėju bei savo išgėrimų 
bendrininku. Taip jie gyveno saldžiausią ir maloniausią gyvenimą, 
kol sulaukė Malonumų ir Susiėjimų Ardytojos. 

Bet tai nėra taip nuostabu kaip pasakojimas apie du vizirius 
ir Anis al Džalisą. 

— O kaip ten buvo? - paklausė Dunjazada. 

Pasakojimas apie 
du vizirius ir Anis al Džalisą 


Pasakojama, o laimingasai karaliau, pasakė Šachrazada, kad 
buvo Basroje karalių karalius, kuris mylėjo vargšus ir neturtingus, 
buvo palankus savo valdiniams ir apdovanodavo pinigais tuos, 
kurie tikėjo Mahometu, telaimina jį Alachas ir tešlovina! Apie 
tokius valdovus sakoma: 


Jeigu raitas priešas daužosi prie vartų, 
Jį valdovas mūsų plieno kardu kerta. 


Tetim pervert širdį basirengęs, 
Skina raitelius, nors jie skydais dengias. 


Ji vadino karaliumi Muchamedu ibn Suleimanu az Zeini. 
Turėjo jis du vizirius, vienas buvo vardu al Muinas ibn Savi, 
o kitas — al Fadlas ibn Hakanas. Al Fadlas ibn Hakanas buvo 
kilniaširdiškiausias savo meto Žmogus ir gyveno padoriai. Visų 
širdys linko į jį, žmonės mielai tardavosi su juo ir visi meldė 
jam ilgo gyvenimo - mat jis buvo gyvas gerumas, jis naikino 
blogį ir neteisybes. 

O viziris al Muinas ibn Savi nekentė žmonių ir nemėgo 
gėrio, jis buvo įsikūnijęs blogis, kaip pasakyta: 


Eik pas geradario sūnus, nes tiktai geradarys 
Ir sūnus jo gimdo sūnus, kur tau blogo nedarys. 


Vyki biktadario sūnus, nes tiktai piktadarys 
Ir sūnus jo gimdo sūnus, kur vien bloga tau darys. 

Kiek žmonės mylėjo al Fadlą ibn Hakaną, tiek nekentė al 
Muino ibn Savi. 

Visagalio valia atsitiko taip, kad karalius Muchamedas ibn 
Suleimanas az ZŽeini kartą, sėdėdamas savo soste apsuptas 
valdžios didžiūnų, pasišaukė vizirį al Fadlą ibn Hakaną ir tarė 
jam: 

— Aš noriu vergės, už kurią gražesnės mūsų laikais nerastum, 
kad ji būtų nuostabaus dailumo ir kad nurungtų visas savo 
lieknumu ir pasižymėtų visomis kitomis geromis savybėmis. 

Valdžios didžiūnai pasakė: 

— Tokią rasi tik už dešimt tūkstančių dinarų. 

Karalius šūktelėjo iždininkui: 

— Duok al Fadlui ibn Hakanui dešimt tūkstančių dinarų. — 
Ir iždininkas įvykdė karaliaus įsakymą. 

Viziriui karalius liepė kiekvieną dieną vaikščioti į turgų, 
pasakyti tarpininkams tai, ką jie kalbėjo, ir kad nė viena vergė, 
kainuojanti daugiau nei tūkstantį dinarų, nebūtų parduota, 
neparodžius jos viziriui. 

Ir vergių niekas nepardavinėjo, neparodę jų viziriui, bet nė 
viena jam nepatiko. 

Vieną dieną prie vizirio al Fadlo ibn Hakano kiemo atėjo 
tarpininkas ir, pamatęs vizirį raitą jojantį į rūmus, įsitvėrė jo 
balno kilpos ir pasakė: 


O tu, kurs mums papročius šventus grąžinai, 
Viziri, — te laimė tave lydės amžinai! 


Dosnumą pražuvusį tu atgaivinai, 
Tegu tau Alachas atlygins už tai jau Čionai! 


— O pone, - pridūrė tarpininkas po to, - ta, kurią „surasti 
buvo mums garbingas pavedimas, - surasta! 

— Čionai su ja! - šūktelėjo viziris. 

Tarpininkas trumpam dingo ir grįžo su mergina, kuri buvo 
grakštaus stoto, aukštos krūtinės, stibiu nujuodintomis akimis ir 
ovalaus veido. Ji buvo liesoko kūno, sunkių klubų ir apsirengusi 
gražiausiais drabužiais, kokie tik gali būti. Jos seilės buvo 
saldesnės už sirupą, jos liemuo liaunesnis už lanksčias šakeles, 
„o šnekta švelnesnė už vėjelį aušroje, kaip yra pasakyta: 


311 


34 naktis 


Žavumo stebuklas! Jos veidas - mėnulis žvaigždynuos. 
Didi tarp gazelių jinai ir tarp stirnų kalnynuos. 


Valdovo valia išaukštino vergę tą jauną, 
Jos grožį, jos protą, jos širdį ir liemenį liauną. 


Ir žvaigždės septynios ant skruosto jos veido badangėj 
Tarytum sargybiniai saugo, nuo žvilgsnių pridengia. 


O jeigu koks vyras jos žvilgsnį pavogti norėtų, 
Paverstų jį pelenu liepsnos jos žodžių žvaigždėtų. 


Viziris, ją pamatęs, buvo be galo sužavėtas. Jis paklausė 
tarpininką: 

— Kiek ši vergė kainuoja? 

Ir tas atsakė: 

— Jos kaina sustojo ties dešimčia tūkstančių dinarų, nors jos 
šeimininkas prisiekinėja, kad tie dešimt tūkstančių nepadengs 
kainos viščiukų, kuriuos ji suvalgė, gėrimų ir drabužių, kuriais 
ji apdovanojo savo mokytojus, — juk ji mokėsi dailiojo rašymo 
ir gramatikos, kalbos ir Korano aiškinimo, teisės bei religijos 
pagrindų, nusimano apie gydymą ir laiko skaičiavimą, moka groti 
linksminančiais instrumentais. 

— Atveskite man jos šeimininką! — tarė viziris. 

"Tarpininkas tuojau pat jį pristatė. Pasirodė, kad tai persas 
— jau daug nugyvenęs, likimo gerokai apipešiotas, bet dar 
pasigailėtas, kaip pasakė poetas: 


Likimas mane be gailesčio daužė. 
Galingas jisai — ne vieną palaužė. 


Anksčiau as lengvai žeme vaikštinėjas, 
Dabar pavargau, staiga susenėjau. 


— Ar tu sutinki paimti už šią vergę dešimt tūkstančių dinarų 
iš karaliaus Muchamedo ibn Suleimano az Zeini? - paklausė 
viziris, ir persas sušuko: 

— Prisiekiu Alachu, aš už dyką siūlau ją karaliui - tai mano 
pareiga! 

Tada viziris liepė atnešti pinigus, o kai juos atnešė, atidavė 
persui. Vergų pirklys priėjo prie vizirio ir pasakė jam: 

— Mano valdovui, viziriui, leidus, aš kai ką pasakysiu! 

— Sakyk! - atsakė viziris, ir pirklys pradėjo: 

— Mano supratimu, tau geriau būtų nevesti merginos šiandien 
karaliui. Ji ką tik iš kelionės, oras aplink ją pasikeitė ir kelionė 
apiblukino ją. Palaikyk savo rūmuose dešimtį dienų, kol jai sugrįš 
įprastinė būsena, o paskui nuvesk į pirtį, aprenk gražiausiais 
drabužiais ir parodyk karaliui - tada patirsi tikrą džiaugsmą. 

Viziris apgalvojo pirklio žodžius ir nutarė, kad jie protingi. 
Jis parsivedė merginą į savo namus ir davė jai atskirą patalpą. 
Kiekvieną dieną nešdavo jai valgį ir gėrimą bei visa kita, ir kurį 
laiką ji taip gyveno. 

Viziris al Fadlas ibn Hakanas turėjo sūnų, panašų į tekantį 
mėnulį, jo veidas švytėjo lyg delčia, o skruostai buvo rausvi ir 
su apgamėliu, lyg ambros lašeliu, ir dengė juos jaunas pūkelis, 
kaip pasakė poetas, nieko nepraleisdamas: 


Jis mėnulis, kurio žvilgsnis mirtinai tave sužeidžia. 
Jis lanksti šaka - palinksta ir iš glėbio nepaleidžia. 


Garbanos jo tartum zindžių, tartum auksas veidas jaunas, 
Neregėtai švelnūs bruožai, o liemuo lyg nendrė liaunas. 


Jo širdis negailestinga, bet užtat švelni krūtinė! 
Tai kodėl širdies žiaurumą, ne švelnumą siela mini? 


O jei jis ir švelnią širdį - ne vien liemenį turėtų, 
Tai ir mylimai minėti jo žiaurumo nereikėtų. 


Tad nekeikit, tad supraskit mano meilę nelaimingą! 
Kas grąžins jaunystę mano, kas baguos mane graudingą ? 


Aš pati kalta, kad siela geidė vien tik juo tikėti, 
Tad nepeikit manc jausmo, leiskit vienai man kentėti! 


Jaunuolis nieko nežinojo apie šią vergę. O ją viziris pamokė: 
— O mano dukra, žinok, kad aš pirkau tave kaip sugulovę 
karaliui Muchamedui ibn Suleimanui az Zeini. O aš turiu sūnų, 


ir dar nėra buvę, kad pasilikęs gatvėje vienas su mergina, jis 
nebūtų turėjęs su ja reikalų. Būk atsargi su juo, saugokis, 
nerodyk jam veido ir neleisk išgirsti savo šnekos. 

Mergina nusilenkė, ir viziris pasišalino. 

"Taip jau buvo lemta, kad vieną dieną mergina nuėjo į pirtį, 
kuri buvo namuose. Viena iš vergių nuprausė ją, ji apsirengė 
puošniais rūbais ir tapo dar gražesnė ir puikesnė. Mergina nuėjo 
pas ponią, vizirio žmoną, ir pabučiavo jai ranką, o toji pasakė: 

— Į sveikatą Anis al Džalisa! Ar gera pirtis? 

— O ponia, - atsakė ji, - tetrūko tavęs tenai. 

"Tada ponia pakvietė verges: 

- Eime į pirtį! 

O tos atsakė: 

— Mes dėmesingos ir paklusnios tau! 

Visos pakilo — ir ponia su jomis. 

Duris to kambario, kuriame buvo Anis al Džalisa, ponia 
patikėjo dviem mažoms vergėms, pasakiusi: 

— Niekam neleiskite įeiti pas merginą! 

Tuo metu, kai Anis al Džalisa sėdėjo savo kambaryje, atėjo 
vizirio sūnus Ali Nur ad Dinas ir paklausė, kur jo motina ir 
merginos. Vergės atsakė: 

— Jos nuėjo į pirtį. 

Vergė Anis al Džalisa būdama kambary išgirdo Ali Nur ad 
Dino, vizirio sūnaus, žodžius, ir tarė sau: “O, kad pažiūrėjus, 
kas tai per jaunikaitis, apie kurį viziris sakė, jog nėra buvę, kad 
jis, likęs vienas gatvėje su mergina, nebūtų turėjęs su ja reikalų! 
Prisiekiu Alachu, aš noriu žvilgtelėti į jį!" Ir pakilusi (o ji buvo 
ką tik iš pirties) priėjo prie kambario durų ir pažvelgė į Nur 
ad Diną. Pasirodė, kad tai puikus jaunuolis, panašus į mėnulio 
pilnatį, ir pažvelgus jos krūtinėje kilo tūkstančiai atodūsių. 
Jaunuolis taip pat pažvelgė į ją, ir jo krūtinėje kilo taip pat 
tūkstančiai atodūsių. Abu jie pateko į vienas kito meilės pinkles. 

Jaunuolis priėjo prie vergių, riktelėjo ant jų, tos spruko šalin 
ir sustojo tik atsidūrusios tolokai nuo durų, žiūrėdamos, ką jis 
darys. Nur ad Dinas priėjo prie kambario durų, pravėrė jas ir, 
įėjęs pas merginą, paklausė: 

- Ar mano tėvas tave nupirko man? 

— Taip, - atsakė ji. 

Tada jaunuolis priėjo prie jos (o jis buvo išgėręs), paėmė 
jos kojas ir apkabino jomis savo liemenį, o ji apsivijo rankomis 
jo kaklą ir pasitiko jį bučiniais, šūksniais ir meilinimusi. Jis | ėmė 
čiulpti jos liežuvį, ir ji čiulpė jo, ir jis atėmė jai nekaltybę. | 

Kai vergės pamatė, kad jų jaunasis ponas įėjo pas Anis al 
Džalisą, ėmė šaukti klykti. Tačiau jaunuolis jau buvo patenkinęs 
savo geismą ir išbėgo ieškodamas, kur pasislėpti, bijodamas 
pasekmių to darbo, kurį padarė. Išgirdusi merginų šauksmus, 
jų ponia pakilo, išėjo iš pirties (o nuo jos lašėjo prakaitas) ir 
paklausė: 

- Kas ten per riksmai namuose? - Priėjusi prie tų dviejų 
vergių, kurias buvo palikusi prie durų, šūktelėjo: - Vargas jums, 
kas atsitiko? 

Jos ėmė poniai pasakoti: 

- Mūsų ponas Nur ad Dinas atėjo ir primušė mus, mes 
pabėgome nuo jo, o jis įėjo pas Anis al Džalisą ir apkabino ją, 
o ką darė toliau, mes nežinome. Kai pradėjome šaukti, jis 
pabėgo. 

Ponia priėjo prie Anis al Džalisos ir paklausė: 

— Kas atsitiko? 

O ši atsakė: 

— O ponia, aš sėdėjau, tik staiga pas mane įėjo gražus 
jaunuolis ir paklausė: “Ar tave tėvas man nupirko?" Aš atsakiau 
“Taip" ir, prisiekiu Alachu, o ponia, aš maniau, kad jis sako 
tiesą. Jis priėjo ir apkabino mane. 

— O ar jis tau sakė ką nors dar be šito? - kamantinėjo 
ponia, ir mergina atsakė: 

- Taip, ir jis gavo iš manęs tris bučinius. 

- Juk jis nepaliko tavęs nenuplėšęs garbės?! - sušuko ponia 
ir ėmė verkti, mušti save per veidą (tą patį darė ir vergės), 
bijodama dėl Nur ad Dino, kad tėvas jo nenudurtų. 

Kai šitaip darėsi, staiga įėjo viziris ir paklausė, kas yra, o 
jo Žmona atsakė: 

- Prisiek, kad tai, ką aš sakysiu, tu išklausysi! 

— Gerai, - atsakė viziris. 

Ji papasakojo, ką padarė sūnus, ir viziris labai nusiminė. Jis 
susiplėšė drabužius, ėmė mušti save per veidą, pešiotis barzdą. 

Žmona pasakė: 

— Nesielvartauk, aš duosiu tau iš savų pinigų dešimt tūks- 
tančių dinarų. 

Viziris pakėlė galvą ir tarė: 

— Vargas tau, man nereikia jos vertės pinigais, aš bijau, kad 
prapuls mano siela ir mano kūnas. 

— O mano pone, kaipgi? - paklausė ponia. 

Viziris atsakė: 

- Argi tu nežinai, kad mus seka priešas, vardu al Muinas 
ibn Savi? Kai jis apie tai sužinos, nueis pas karalių... 

Tuo tarpu išaušo rytas, ir Šachrazada nutraukė pasakojimą... 


Trisdešimt penktoji naktis 


Kai atėjo trisdešimt penktoji naktis, Šachrazada tęsė: 

Pasakojama, o laimingasai karaliau, kad viziris pasakė savo 
žmonai: 

- Argi tu nežinai, kad mus seka priešas, vardu al Muinas 
ibn Savi, ir kai jis sužinos apie tai, nueis pas karalių ir pasakys 
jam: “Tavo viziris, kuris, kaip tu sakai, tave myli, paėmė iš tavęs 
dešimt tūkstančių dinarų ir nupirko merginą, kuriai lygių niekas 
nėra matęs. Bet ji jam patiko, ir jis pasakė savo sūnui: “Imk 
ją, tu turi į ją daugiau teisių nei karalius". Ir jis ją paėmė, ir 
nuplėšė jai nekaltybę. Ta vergė dabar pas jį". Karalius pasakys: 
“Tu meluoji", o jis atsakys: “Tau leidus, aš įsiveršiu pas jį ir 
atvesiu tau ją". Karalius lieps jam tai padaryti, ir viziris apieškos 
namus, atims merginą ir nuves ją karaliui. Šisai išklausinės ją, 
ir ji negalės paneigti. Tada al Muinas pasakys: “O pone, tu 
žinai, aš esu tau nuoširdus patarėjas, tik tau nesiseka". Ir karalius 
subjauros mane žmonių akivaizdoje. Prapuls mano siela. 

Vizirio žmona patarė jam: 

— Niekam apie tai nepasakok, juk visa atsitiko paslapčiomis, 
patikėk savo reikalą Alachui. 

Ir vizirio širdis aprimo. 

Štai kas atsitiko viziriui. O Nur ad Dinas, bijodamas savo 
elgesio padarinių, kiauras dienas praleisdavo sode. Vakarais 
sugrįždavo pas motiną, išmiegodavo, o prieš rytą atsikeldavo ir 
išeidavo į sodą. Taip jis darė visą mėnesį, nesirodydamas tėvui. 
Jo motina pasakė tėvui: 

— O pone, negi mes pražudysime merginą, ar neteksime 
sūnaus? Jeigu taip ilgai truks, jis išeis ir paliks mus. 

- Tai kaipgi pasielgti? - paklausė viziris. 

- Šiąnakt nemiegok, ir kai jis pareis, čiupk jį ir susitaikykit. 
Ir atiduok jam merginą - ji myli jį, o jis myli ją. Aš tau ati- 
duosiu pinigus už ją. 

Viziris palaukė nakties, ir kai parėjo sūnus, stvėrė jį ir norėjo 
papjauti, bet čia pasirodė Nur ad Dino motina ir paklausė: 

— Ką tu ketini jam daryti? 

— Papjausiu jį, - atsakė viziris, o sūnus tada paklausė tėvą: 

—- Negi aš tau nieko nereiškiu? 

Vizirio akyse pasirodė ašaros, ir jis sušuko: 

— O mano vaike, kaip tau galėjo nieko nereikšti tai, kad 
prapuls mano pinigai ir mano siela? 

Jaunuolis atsakė: 

— Paklausyk, kaip yra pasakęs poetas: 


Aš esu nuodėmingas. Ką gali čia pakeisti? 
Bet išminčiai juk moka nuodėmingam atleisti. 


Ar tau gali pakenkti priešų rūstis ir vylius, 
Jeigu jie jau bedugnėj, o tu šitaip iškilęs ? 


Viziris pakėlė galvą nuo savo sūnaus krūtinės ir pasakė: 

— Mano vaike, aš tau atleidau! - ir jo širdis sugrudo, o sūnus 
pakilo ir pabučiavo tėvui ranką. Tada tas pasakė: 

- O mano vaike, jeigu aš žinočiau, kad tu būsi teisingas 
Anis al Džalisai, tai dovanočiau ją tau. 

— O tėve, kaipgi aš galiu būti jai neteisingas?- paklausė Nur 
ad Dinas. 

- Aš tave pamokysiu, mano vaike: neimk kitos žmonos ar; 
sugulovės ir neparduok jos. 

— Prisiekiu tau, tėve, aš nieko, be jos, daugiau nevesiu ir 
neparduosiu jos, - atsakė Nur ad Dinas. 

Jis gavo vergę ir pragyveno su ja metus. O visagalis Alachas 
leido karaliui užmiršti, kas įvyko su šia mergina. 

Al Muiną ibn Savi pasiekė žinia apie tai, bet jis negalėjo 
nieko sakyti dėl vizirio padėties. 

Praėjus metams, viziris al Fadlas ibn Hakanas nuėjo į pirtį, 
išėjo iš jos sukaitęs, ir jį pertraukė vėjas. Viziris atgulė į patalą, 
jį ėmė kamuoti nemiga, silpnumas apėmė visą kūną. Tada jis 
pasišaukė savo sūnų Ali Nur ad Diną ir, kai tas atėjo, pasakė 
jam: 

— O mano sūnau, žinok, dalia nulemta ir laikas nuskirtas, 
ir bet kokia gyvybė privalo išgerti mirties taurę. - Ir jis pade- 
klamavo: 


Aš mirštu! Tiktai nemirtingam — garbė! 
Žinau, kad manęs laukia kapo duobe. 


Mirtingam kentėti juk skyrė dalia, 
Ir tik nemirtingam —- šlovė ir galia. 


— O mano vaike, - tarė jis po to, - neturiu aš tau kito 
pamokymo, kaip tik bijoti Alacho, galvoti apie savo darbų 
pasekmes bei rūpintis Anis al Džalisa. 

— O tėve, kas prilygs tau? Tu garsėjai gerais darbais ir už 
tave žmonės meldėsi! 

— O mano vaike, aš tikiuosi, kad Alachas mane priims! — 
Tada jis ištarė abu išpažinimus“? ir buvo įrašytas į palaimin- 
tuosius. 

Rūmai drebėjo nuo aimanų, žinia pasiekė karalių, sužinojo 
apie tai miesto gyventojai, pravirko vaikai mokyklose. Sūnus Ali 
Nur ad Dinas surengė visas apeigas, apsilankė emyrai, viziriai, 
karalystės didžiūnai ir miesto gyventojai. Laidotuvėse dalyvavo 
ir viziris al Muinas ibn Savi. Išeinant iš namų, kažkas padek- 
lamavo: 


Aš penktąją dieną draugus palikau. 
Mane ant lentų numazgojo paskiau. 


Nuvilko jie mano senuosius rūbus, 
Apvilko kitais, kurie amžiams jau bus. 


Ir ketvertas nešė maldyklon mane, 
Ir meldėsi tyliai graudinga minia. 


2 T.y. jis ištarė musulmonų tikėjimo išpažinimo abi dalis: 
*Liudiju, kad nėra kito dievo, išskyrus Alachą, o 
Mahometas - Alacho pasiuntinys". 

Prie manojo karsto stovėjo ilgai 
Visi, kurie buvo geriausi draugai. 


Po to nugabeno skliautuotan rūsin, 
Kur baigiasi laikas, kur ilsis visi, 


Palaidoję al Fadlą ibn Hakaną, išsiskirstė draugai ir giminės, 
Nur ad Dinas taip pat parėjo namo dūsaudamas ir verkdamas. 
Jis kalbėjo: 


Ir penktąją dieną išvyko draugai. 
Išvykus jiems, liko tiktai palaikai. 


Bet siela juos vijos bro rūsio duris. 
“Sugrįžki!" - šaukiau ją. Paklausė: “Kur grįžt? 


Į kūną, kur dvasios nei kraujo nebėr, 
Kur vien tik kauleliai dar barška duobėj?" 


Ir akys nuo verksmo aptemo ūmai, 
Ir ausys apbkurto, ir dingo jausmai. 


Jis giliai liūdėjo tėvo daugelį dienų, o vieną kartą, jam 
besėdint tėvo namuose, kažkas pasibeldė į duris. Nur ad Dinas 
pakilo ir atidarė jas. Įėjo vienas iš tėvo bendražygių ir draugų, 
pabučiavo Nur ad Dinui ranką ir tarė: 

- O mano pone, kas paliko po savęs tokį kaip tu, tas nemi- 
rė. Toks pat likimas laukia tiek pirmųjų, tiek paskutiniųjų ponų. 
Tad nuramink gi savo sielą ir pamiršk liūdesį. 

Tada Nur ad Dinas perėjo į kambarius, skirtus svečiams 
priimti, ir sunešė ten viską, ko reikėjo, ir sukvietė savo draugus, 
pasiėmė su savim vergę. Pas jį rinkdavosi dešimt draugų - 
pirklių vaikų, ir jis valgydavo ir gerdavo su jais, rengdavo vaišes 
po vaišių, ėmė dalinti dovanas ir rodyti dosnumą. 

Tada atėjo jo patikėtinis ir pasakė: 

— O mano pone Nur ad Dinai, ar tu negirdėjai tokių žodžių: 
“Kas išlaidauja neskaičiuodamas - nuskursta nesuvokdamas", 
o poetas yra pasakęs: 


Aš pinigus saugau - dalykas to vertas, 
Žinau, jog dirkemas — ir skydas, ir kardas. 

Jei priešams pikčiausiems aš juos atiduosiu, 
Tai pats nelaimingas netrukus raudosiu. 


Verčiau juos bravalgyti arba pragerti, 
Nei duoti kitam bent varioką nutverti. 


Tad slėpsiu juos nuolat sugniaužęs į saują 
Nuo sukčių, kurie su manim nedraugauja. 


Tad elgsiuos tik šitaip ir kaulyt neimsiu: 
“Paskolink dirhemą - benkis ryt grąžinsiu". 


O skolintojas tik nusuks veidą savo, 
Tarytum nuo šuns, kurį kaulu apgavo. 


Niekingas, kas savo kišenę iššluoja, 
Nors nuopelnai jo tartum saulė žėruoja. 


— O pone, tokios didelės išlaidos ir brangios dovanos naikina 
pinigus, - pridūrė patikėtinis. 

Kai Nur ad Dinas išgirdo šiuos savo patikėtinio žodžius, 
pažiūrėjo į jį ir pasakė: 

- Ką tu čia kalbėjai, neklausysiu nė vieno žodelio. Aš 
girdėjau, kaip poetas pasakė: 


Jei turiu pinigų ir kitiems neaukoju, 
Tenudžiusta ranka, tenulūžia man koja! 


Argi šlovę bent vienas šykštuolis balyrė, 
Argi kas nuo dosnumo šioj žemėje mirė? 


— Žinok, o patikėtini, - pridūrė jis, - kol užtektinai liko 
pietums, tai nesuk man galvos dėl vakarienės. 

Ir patikėtinis išėjo savo keliu, o Ali Nur ad Dinas atsidėjo 
malonumams, gyveno lengvą gyvenimą, kaip ir anksčiau. Kiekvie- 
nam svečiui, jei tas sakydavo: “Koks puikus daiktas!" - jis 
atsakydavo: “Aš tau jį dovanoju". O jei kas pasakydavo: “O 
pone, koks gražus tai namas!" - Nur ad Dinas atsakydavo: 
“Tebūnie jis tau dovana". 

Nur ad Dinas keldavo vaišes rytą ir vakarą ir gyveno taip 
ištisus metus. Kartą jis sėdėjo ir staiga išgirdo: Anis al Džalisa 
sako eiles: 


Tau patikdavo dienos, kai gerai gyvenai, 
Kai manei, kad likimas bus dosnus amžinai. 


Tau patiko ir naktys, bet apgautas štai tu, 
Nes ir naktį šviesiausią pilnos kertės klastų. 


Kai ji baigė kalbėti, kažkas pabeldė į duris, ir Nur ad Dinas 
pakilo atidaryti, o vienas iš jo sugėrovų paslapčiomis nusekė iš 
paskos. Atidaręs duris, Nur ad Dinas pamatė savo patikėtinį ir 
paklausė, kas atsitiko. Patikėtinis atsakė: 

— O mano pone, įvyko tai, ko aš bijojau. 

— Kas gi? - paklausė Nur ad Dinas, ir patikėtinis jam tarė: 

- Žinok, kad mano rankose neliko nieko, kas kainuotų bent 
dirhemą - nei daugiau, nei mažiau. Štai sąsiuviniai, kur sumi- 
nėtos tavo išlaidos, o štai čia surašytas visas anksčiau turėtas tavo 
turtas. 

Tai išgirdęs, Nur ad Dinas šūktelėjo: 

— Nėra jėgos ir galybės, didesnės už visagalį Alachą! 

Kai tas žmogus, kuris paslapčiom nusekė Nur ad Diną iki 
durų, išgirdo patikėtinio žodžius, grįžo pas savo draugus ir 
paklausė: 

— Ką darysim? Nur ad Dinas nusigyveno. 

Kai Nur ad Dinas grįžo, jie aiškiai pamatė jo veide nusimi- 
nimą. Čia pat vienas iš puotautojų atsistojo, pažvelgė į Nur ad 
Diną ir paklausė: 

— O pone, gal leisi man išeiti? 

— Kodėl taip staiga išeini? - paklausė Nur ad Dinas, o 
svečias atsakė: 

— Mano žmona gimdo, rienoriu būti toli. Knieti nueiti pažiū- 
rėti jos. - Ir Nur ad Dinas išleido jį. 

Tada atsistojo antras ir tarė: 

—- O mano pone Nur ad Dinai, man norėtųsi šiandien būti 
pas brolį, jis rengia savo sūnaus apipjaustymą. 

Taip kiekvienas ėmė atsiprašinėti ką nors sugalvojęs ir ėjo 

21. 1907 


savais keliais, kol dingo visi, ir Nur ad Dinas liko vienas. Jis 
pakvietė savo vergę ir tarė: 

— O Anis al Džalisa, ar tu matai, kas mane ištiko? —- ir 
papasakojo jai, ką jam sakė patikėtinis. 

— O pone, jau prieš daugel naktų aš ketinau tau apsakyti 
visa tai, bet išgirdau, kaip tu sakei: 


Jei dosnus tau šis pasaulis, jei lemtis dosni, 
Buk ir bats kitiems dosnus tu, kolei gyveni. 


Kol tu gyvas, ir dosnumas juk nefragaišins, 
O kai mirsi, ir šykštumas nebeatgaivins. 


— Kai aš išgirdau tokias eiles, nutylėjau ir nebesikreipiau į 
tave. 

— Anis al Džalisa, - tarė Nur ad Dinas,- tu juk žinai, aš 
išdovanojau savo turtus tik draugams, o jie paliko mane be 
nieko, bet aš nemanau, kad jie nesuteiks man pagalbos. 

— Prisiekiu Alachu, - atsakė Anis al Džalisa, - tau nebus 
iš jų jokios naudos. 

Tada Nur ad Dinas sušuko: 

— Aš tuoj pat nueisiu ir pasibelsiu pas juos, galbūt ką nors 
gausiu, ir tai taps man pinigų pagrindu, imsiu už juos prekiauti 
ir baigsiu pasilinksminimus bei išdaigas! 

Tą pat akimirką jis atsistojo ir išėjo. Atsidūrė skersgatvyje, 
kuriame gyveno dešimt draugų (jie visi gyveno tame pačiame 
skersgatvyje). Jis priėjo pirmus vartus ir pasibeldė. Išėjo vergė 
ir paklausė, kas jis esąs. 

— Pasakyk savo ponui, - tarė jis,- kad prie vartų stovi Nur 
ad Dinas ir sako: “Tavo vergas bučiuoja tau rankas ir laukia 
tavo malonės". 

Vergė įėjo ir pranešė savo ponui, bet tas šūktelėjo jai: 

- Grįžk ir pasakyk jam, kad mianęs nėra! 

Vergė grįžo pas Nur ad Diną ir tarė: 

— O pone, mano pono nėra namie. 

Nur ad Dinas nuėjo toliau, galvodamas sau: “Jei šis sveti- 
mavimo sūnus atsižadėjo tavęs, tai kitas nebus toksai". Jis priėjo 
prie antro bičiulio vartų ir pasakė tą patį, tačiau ir šis liepė 

pranešti, kad jo nėra namie. Tada Nur ad Dinas tarė: 


Nebėr jau tų, kurių svetingieji namai 
Su duona ir kepsniu sutikdavo linksmai. 


Tai pasakęs Nur ad Dinas nusprendė: “Prisiekiu Alachu, 
būtinai išmėginsiu visus. Gal atsiras bent vienas, vertesnis už juos 
visus!" Jis apėjo visus dešimtį, bet nė vienas jam neatidarė durų, 
nepasirodė ir neperlaužė su juo papločio. Tada Nur ad Dinas 
tarė: 


Kam sekasi, tam nestinga juk niekad malonės: 
Lyg medį su vaisiais ir lanko, ir myli jį žmonės. 


Bet vos tiktai vaisiai išnyksta, visi jį pamiršta, 
Ir jis nuo kaitros dulkėtą vidudienį miršta. 


Težūsta biktieji, te Viešpats aptemdo jiems dieną! 
Ir iš dešimties nerasi užjaučiančio vieno. 


Jis grįžo pas savo vergę (dar labiau nusiminęs), ir ši tarė jam: 

— O pone, ar aš nesakiau, kad neturėsi iš jų jokios naudos! 

Nur ad Dinas atsakė: 

— Prisiekiu Alachu, nė vienas iš jų nepasirodė man, nė vienas 
nepripažino manęs. 

Tada ji tarė: 

— O pone, pardavinėk daiktus iš namų ir indus, kol visagalis 
Alachas pasiųs tau ką nors. 

Ir Nur ad Dinas ėmė pardavinėti, kol pardavė viską, kas 
buvo namie, ir kol jam nieko neliko. Tada jis pažvelgė į Anis 
al Džalisą ir paklausė: 

— Ką gi dabar darysime? 

— O pone, - atsakė ji, - aš manau, kad tau reikia tuoj pat 
eiti su manim į turgų ir parduoti mane. Tu gi žinai, kad tavo 
tėvas pirko mane už dešimt tūkstančių dinarų. Gal Alachas 
pasiųs tau kainą, artimą anai, o kai Alachas panorės, kad 
būtume kartu, ir būsime. 

— O Anis al Džalisa, - atsakė Nur ad Dinas, -prisiekiu 
Alachu, man nelengva skirtis su tavim net vienai minutei. 

Ji atsakė: 
- Prisiekiu Alachu, mano pone, ir man taip pat, bet būtinybė 
turi savus dėsnius, kaip pasakė poetas: 


Mus nuveda skurdas į kelią duobėtą, 
Tenai, kur pažvelgti išauklėtam gėda. 


Bet argi kas rinktysi kelią gėdingą, 
Jei ten nenuvestų lemtis nelaiminga ? 


Nur ad Dinas pakilo, pasiėmė Anis al Džalisą (o ašaros 
tekėjo jo skruostais lyg lietus) ir tarė iš pačios sielos einančiu 
balsu: 


Išsiskiriant man dovanokit bent žvilgsnį, 
Tegu jis vienatvėj palengvins man žingsnį. 


Bet jeigu sunku jums tą dovaną skirti, 
Nereikia — geriau man iš meilės numirti. 


Po to jis nuvedė Anis al Džalisą į turgų ir atidavė tarpininkui 
pasakęs: 

— O chadžijau“* Hasanai, žinok kainą to, ką siūlysi. 

Tarpininkas atsakė jam: 

— O mano pone Nur ad Dinai, viskas kartojasi. Ar tai ne 
Anis al Džalisa, kurią tavo tėvas pirko iš manęs už dešimt 
tūkstančių dinarų? - paklausė jis, ir Nur ad Dinas atsakė, jog 
tai ji. 

"Tada tarpininkas nuėjo pas pirklius, bet pamatė, kad dar ne 
visi suėję. Jis palaukė, kol susirinko visi ir turgus prisipildė 
visokiausių vergių: turkių, čerkesių, abisinių, nubijiečių, tekrurių, 
graikių, totorių, gruzinių ir kitokių. Pamatęs, kad turgus pilnas, 
tarpininkas išėjo į priekį ir sušuko: 

— O pirkliai, o turtingi žmonės, ne viskas, kas apvalu - 
riešutas, ne viskas, kas pailga — bananas, ne viskas, kas raudona 
— mėsa, o kas balta - taukai! O pirkliai, aš teturiu vieną perlą, 


* Chadžijus — keliaujantis maldininkas; taip musulmonai 
vadina tuos, kurie buvo nukeliavę ar ruošiasi 
keliauti į Meką. 

kuris neįkainojamas. Kiekgi man šaukti už ją? 

— Šauk keturis tūkstančius dinarų ir penkis šimtus, - pasakė 
vienas iš pirklių, ir šauklys pradėjo prekybą nuo keturių tūks- 
tančių ir penkių šimtų dinarų. 

Kai jis ištarė šiuos žodžius, per turgų ėjęs al Muinas ibn Savi 
pamatė Nur ad Diną, stovintį turgaus pakraštyje, ir pats sau 
pagalvojo: “Ko čia stovi ibn Hasanas? Negi tam pakaruokliui 
dar kas nors liko, kad galėtų pirkti verges?" Jis apsidairė ir 
išgirdo šauklį, kuris stovėjo ir šaukė, o pirkliai būriavosi aplink. 
Tada viziris tarė pats sau: “Matyt, jis nusigyveno ir atvedė 
parduoti vergę Anis al Džalisą. O, kaip ji glosto man širdį!" — 
pagalvojo jis ir pakvietė šauklį. Šis priėjo ir pabučiavo žemę prieš 
jį, o viziris pasakė: 

— Aš noriu pirkti tą vergę, kurią tu siūlai. 

Šauklys negalėjo jam prieštarauti, todėl pasakė: “Vardan 
Alacho!" - ir atvedė vergę parodyti jam. Mergina patiko viziriui, 
ir jis paklausė: 

— O Hasanai, kiek tau už ją siūlo? 

— Keturis tūkstančius ir penkis šimtus dinarų, kad pradėčiau 
prekybą, - atsakė tarpininkas. 

Ir al Muinas šūktelėjo: 

— Paduokite man keturis tūkstančius penkis šimtus dinarų! 

Kai pirkliai tai išgirdo, niekas iš jų negalėjo pridėti nė 
dirhemo, ir jie atsitraukė, nes žinojo vizirio neteisingumą. Al 
Muinas ibn Savi pažiūrėjo į tarpininką ir pasakė jam: 

— Ko gi tu stovi? Eik, pasiūlyk jam nuo manęs keturis 
tūkstančius dinarų, o tau teks penki šimtai. 

Tarpininkas priėjo prie Nur ad Dino ir pasakė: 

— O pone, prapuolė tavo vergė per nieką! 

— Kaip? - paklausė Nur ad Dinas, ir tarpininkas atsakė: 

- Pradėjau prekybą nuo keturių tūkstančių penkių šimtų 
dinarų, bet priėjo šis niekšas al Muinas ibn Savi, kuris vaikščiojo 
po turgų, ir kai pamatė vergę, ši jam patiko, ir jis tarė man: 
“Pasiūlyk nuo manęs keturis tūkstančius dinarų, ir tau teks penki 
šimtai". Aš manau, jis sužinojo, jog tai tavo vergė, ir jei jis tau 
dabar atiduos už ją pinigus, bus gerai. Bet aš žinau, kad jis, 
būdamas neteisingas, perduos tau raštelį per kurį nors iš savo 
valdytojų, o iš paskos pasiųs žmogų, kuris jiems pasakys: “Nieko 

jam neduokite!“ Kiekvieną kartą, kai tu eisi jų ieškoti, tau sakys: 
“Tuoj atiduosim", — ir visi kaip vienas siuntinės tave, o tu juk 
išdidus. Kai jiems nusibos tavo reikalavimai, pasakys: “Parodyk 
mums raštelį", - paims jį iš tavęs ir suplėšys. Taip ir dings tavo 
pinigai. 

Išklausęs Nur ad Dinas pažiūrėjo į tarpininką ir paklausė: 

- Ką gi daryti? 

Ir tarpininkas atsakė: 

- Aš duosiu tau patarimą, ir jei tu jo laikysies, viskas baigsis 
gerai. 

— Koks tai patarimas? - paklausė Nur ad Dinas. 

— Kai aš stovėsiu turgaus vidury, tu prieik, - pradėjo aiškinti 
tarpininkas, - paimk iš manęs vergę, suduok jai ir sakyk: “O 
vargše, aš laikiausi žodžio, kurį daviau, ir atvedžiau tave į turgų, 
nes prisiekiau tau, kad tu būsi išvesta į turgų ir tarpininkas siūlys 
tave!" Jei tu taip padarysi, gal mes apgausime vizirį ir visus 
žmones, jie nesupras šios gudrybės ir manys, kad tu ją atvedei 
į turgų tik tam, kad nesulaužytum žodžio. 

— Teisingai! - šūktelėjo Nur ad Dinas. 

Tarpininkas paliko jį ir išėjo į turgaus vidurį. Paėmė vergę 
už rankos ir parodė ženklą viziriui al Muinui ibn Savi, saky- 
damas: 

— O pone, štai ateina jos šeimininkas. 

Nur ad Dinas priėjo, ištraukė iš jo rankų vergę, sudavė jai 
ir sušuko: 

— Vargas tau, o mergše, aš atvedžiau tave į turgų, kad 
nesulaužyčiau žodžio! Eik namo ir kitą kartą man nepriešgyniauk! 
Vargas tau! Labai čia reikalingi man pinigai, kad aš tave par- 
davinėčiau! Jei parduočiau namų rakandus, gaučiau daug 
daugiau nei už tave. 

Viziris al Muinas ibn Savi, pamatęs Nur ad Diną, tarė jam: 

— O varge, negi tu turi dar ką nors, kas parduodama ar 
perkama? -Al Muinas ibn Savi norėjo pulti jį, tuo tarpu pirkliai 
pažvelgė į Nur ad Diną (jie visi jį mylėjo), o šis tarė jiems: 

- Štai aš prieš jus, ir jūs žinote, koks jis žiaurus! 

Viziris sušuko: 

— Prisiekiu Alachu, jei ne jūs, aš tikriausiai jį užmuščiau! 

Visi pirkliai rodė Nur ad Dinui akimis: “Susidorok su juo! 

— Ir pridūrė: - Nė vienas iš mūsų nestos jūsų perskirti". 

Tada Nur ad Dinas priėjo prie vizirio ibn Savi (o Nur ad 
Dinas buvo drąsus), ištempė jį iš balno ir pargriovė žemėn. Čia 
buvo molio maišytuvė, ir viziris įkrito į ją, o Nur ad Dinas ėmė 
jį mušti daužyti kumščiais. Vienas smūgis pataikė į dantis, ir 
vizirio barzda nusidažė krauju. 

Su viziriu buvo dešimt vergų ir kai jie pamatė, kad su jų 
ponu taip elgiamasi, stvėrėsi už kardų ir jau norėjo juos išsi- 
traukti, pulti Nur ad Diną ir sukapoti, bet žmonės sustabdė juos: 

- Šitas — viziris, o tas — vizirio sūnus. Gali būti, kad kitu 
metu jie susitaikys, ir jūsų nekęs nei vienas, nei antras. O gali 
taip atsitikti, kad jūsų kirtis teks al Muinui, ir jūs turėsite mirti 
pačia bjauriausia mirtimi. Kur kas protingiau būtų jums nesikišti 
ir nestoti tarp jų. 

Baigęs mušti vizirį, Nur ad Dinas pasiėmė savo vergę ir grįžo 
namo. O viziris irgi tuojau pasišalino, jo drabužiai buvo tapę 
trijų spalvų: juodi nuo molio, raudoni nuo kraujo ir pelenų 
spalvos. Pamatęs save tokį, jis pasiėmė gabalėlį demblio, užsi- 
metė ant sprando, pasėmė dvi saujas halfos"“* ir nuvyko prie 
karaliaus rūmų šaukdamas: “O laiko karaliau, nuskriaudė, 
nuskriaudė!" : 

Jį atvedė karaliui, šis įsižiūrėjo ir mato: tai jo vyriausiasis 
viziris! 

— O viziri, - paklausė karalius, - kas su tavim taip pasielgė? 

Viziris pravirko ir raudodamas sakė: 


Jei gyvas esi tu, ar gali lemtis būt baisi? 
Ar gali braryt mane vilkas, jei liūtas esi? 


Iš tavo gaivių tvenkinių atsigers juk visi: 
Nejaugi galiu aš nutrokšt, jei lietus tu esi? 


- O pone, - tarė jis po to, - visiems, kas tave myli ir tau 
tarnauja, taip atsitinka! 

Karalius sušuko: 

— O varge, greičiau sakyk, kaip tau tai atsitiko ir kas su 
tavim taip pasielgė, juk pagarba tau - tai pagarba man! 


* Halfa - ašuočių genties žolinis augalas. 

— Žinok, o pone, - atsakė viziris, — aš šiandien buvau 
turguje, norėjau nusipirkti vergę virėją, ir pamačiau ten merginą, 
už kurią puikesnės nebuvau regėjęs. Norėjau nupirkti ją mūsų 
valdovui karaliui ir pasiteiravau tarpininką apie ją ir jos šeimi- 
ninką. Tarpininkas atsakė, kad ji priklausanti Ali al Fadlo ibn 
Hakano sūnui. Valdovas esi davęs anksčiau jo tėvui dešimt 
tūkstančių dinarų, kad jis nupirktų gražią vergę, ir jis nupirko 
šią merginą. Bet ji jam patiko, ir jis pagailėjo jos karaliui, mūsų 
valdovui, tad atidavė ją savo sūnui. Kai tėvas mirė, sūnus ėmė 
pardavinėti viską, ką turėjo: valdas, sodus ir indus, kol visai nu- 
skurdo, ir tada atvedė vergę į turgų, ketindamas ją parduoti. 
Atidavė ją tarpininkui, ir šis ėmė ją siūlyti. Pirkliai kėlė kainą, 
kol ši pasiekė keturis tūkstančius dinarų. Tada aš pamaniau sau: 
“Nupirksiu šią vergę mūsų valdovui karaliui, juk pinigus jai pirkti 
kadaise buvo davęs jisai". Aš tariau: “O mano vaike, paimk iš 
manęs užmokestį - keturis tūkstančius dinarų". Kai jis išgirdo 
tuos žodžius, pažvelgė į mane ir tarė: “O bjaurus seni, aš 
parduosiu ją žydams ir krikščionims, bet tik ne tau!" Aš pasa- 
kiau: “Perku ją ne sau, o mūsų valdovui karaliui, mūsų gerovės 
kūrėjui". Išgirdęs šiuos žodžius, jis užpyko ant manęs, truktelėjo, 
nutempė nuo arklio, nors aš jau visai senas, ėmė mušti mane 
savo rankomis ir kūlė tol, kol aš pasidariau toks, kokį tu dabar 
regi. Ir visa tai aš patyriau tik per tai, kad norėjau nupirkti tau 
vergę. 

Viziris krito ant žemės ir ėmė verkti drebėdamas. Kai 
karalius pamatė, kas jam darosi, ir išgirdo jo žodžius, tarpuaky 
jam iššoko pykčio gyslelė. Jis atsisuko į karalystės didžiūnus, 
prieš jį stojo keturiasdešimt vyrų su kardais, ir karalius paliepė 
jiems: 

— Tuoj pat eikite į Ali ibn Hakano namus, išplėškite juos 
ir sugriaukite, o Ali Nur ad Diną ir jo vergę surištomis rankomis 
veidais žemyn atvilkite pas mane! 

Jie atsakė: “Klausome ir vykdome!" - susirinko ginklus ir 
pasiruošė eiti į Ali Nur ad Dino namus. 

Karalius turėjo vieną dvariškį, vardu Sandžaras Alam ad 
Dinas, kuris anksčiau buvo al Fadlo ibn Hakano, Ali Nur ad 
Dino tėvo, vergas. Jo pareigos daug kartų keitėsi, kol jis tapo 
karaliaus dvariškiu. Kai jis išgirdo karaliaus įsakymą ir pamatė, 

kad priešai susiruošė užmušti jo pono sūnų, jam buvo nelengva 
tą išgyventi, tad pasišalino iš rūmų, sėdo ant arklio ir nujojo į 
Nur ad Dino namus. Čia jis tarė: 

— O pone, dabar ne laikas linkėjimams ir pokalbiams, 
paklausyk, ką pasakė poetas: 


Gelbėk savo gyvybę nuo piktosios gyvatės 
Ir baliki tą namą, kur esi pasistatęs. 


Tų gali susirasti kitą būstą ir šalį, 
O gyvenimo kito niekas rasti negali. 


- O Alam ad Dinai, kas atsitiko? —- paklausė Nur ad Dinas, 
o dvariškis atsakė: 

- Kilk ir gelbėk sąvo sielą - ir tu pats, ir tavo vergė! Al 
Muinas ibn Savi spendžia jums spąstus, ir jei pateksite jam į 
rankas, abu užmuš. Karalius jau pasiuntė pas tave keturiasdešimt 
žmonių su kardais ir, mano nuomone, jums reikia bėgti, kol 
neištiko bėda. 

Sandžaras ištiesė ranką prie savo diržo, rado ten keturias- 
dešimt dinarų ir atidavė juos Nur ad Dinui sakydamas: 

— O pone, paimk šiuos pinigus ir bėk. Jei turėčiau daugiau, 
duočiau, bet dabar ne laikas apgailestavimams. 

Nur ad Dinas įėjo pas vergę ir apsakė jai viską. Ji ėmė 
laužyti rankas, bet tuoj pat pakilo, ir jiedu abu išėjo už miesto 
(ir Alachas nuleido paskui juos uždangą). Jie patraukė prie upės, 
o ten stovėjo laivas, pasiruošęs išplaukti. Kapitonas stovėjo vidury 
laivo ir šaukė: 

- Kam dar reikia pasiimti atsargų, atsisveikinti su artimaisiais 
ar pasiimti, jei ką pamiršote, greitai sukitės, tuoj išvykstame! 

Visi atsakė: 

— Mes neturime daugiau reikalų, kapitone. 

Tada kapitonas šūktelėjo savo komandai: 

— Gyviau, atleiskite virves ir ištraukite kuolus! 

Nur ad Dinas paklausė: 

- Kur jūs plaukiate, kapitone? 

— Į Pasaulio Buveinę - Bagdadą, - atsakė kapitonas... 

Tuo tarpu išaušo rytas, ir Šachrazada nutraukė pasakojimą. 

22. 1907 


Trisdešimt šeštoji naktis 


Kai atėjo trisdešimt šeštoji naktis, Šachrazada tęsė: 

Pasakojama, o laimingasai karaliau, kad kai kapitonas atsakė 
Ali Nur ad Dinui: “Į Pasaulio Buveinę - Bagdado miestą", Nur 
ad Dinas įlipo į laivą kartu su savo verge. Laivas nuplaukė 
iškėlęs bures, nuskriejo lyg paukštis su pora sparnų, kaip kažkas 
yra pasakęs, ir puikiai pasakęs: 


Pažvelki į laivą, kai vandeniu skrieja, 
Atrodo, jisai lenktyniauja su vėju. 


Atrodo, jis paukštis, sparnus tik išskleidęs, 
Į upę iš aukšto dangaus nusileidęs. 


Laivas plaukė, ir vėjas pūtė palankus. Štai kaip jiems klojosi. 

O karaliaus žmonės, pasiekę vizirio sūnaus Nur ad Dino 
namus, išlaužė duris, įėjo į vidų ir apieškojo visas patalpas, bet 
nerado bėglių pėdsakų. Tada jie sugriovė namus ir grįžę viską 
pranešė karaliui. Šis įsakė ieškoti jų, kad ir kur jie būtų ir išgirdo 
atsakymą: “Mes dėmesingi ir paklusnūs!" 

Viziris al Muinas ibn Savi išėjo namo (karalius apdovanojo 
ji garbės drabužiais), ir jo širdis nurimo. Juo labiau kad karalius 
jam pasakė: “Niekas už tave neatkeršys, išskyrus mane", - ir 
viziris palinkėjo jam ilgo amžiaus. 

Karalius liepė visame mieste šaukti: “O žmonės, visi iki 
vieno! Mūsų valdovas, karalius, įsakė tą, kuris užklups Ali Nur 
ad Diną, Hakano sūnų, ir atves jį karaliui, apdovanoti garbės 
drabužiais ir tūkstančiu dinarų. O tas, kuris jį slėps, arba 
žinodamas, kur jis yra, neateis ir nepraneš, bus baudžiamas". 
Pradėjo visur ieškoti Nur ad Dino, bet niekas apie jį nei žinojo, 
nei girdėjo. 

O Nur ad Dinas ir jo vergė laimingai pasiekė Bagdadą. 
Kapitonas pasakė jiems: 

- Štai Bagdadas. Tai saugus miestas, ir žiema su savo šalčiais 
pasitraukė iš jo, atėjo pavasario metas su savo rožėmis, pražydo 
medžiai ir suraibuliavo kanalai. 

Nur ad Dinas su verge išlipo iš laivo ir davė kapitonui penkis 

dinarus. Palikę laivą, jie šiek tiek paėjėjo, ir kelias juos atvedė 
prie sodų. Jie atėjo į vieną vietą, kur buvo pašluota ir pašlaks- 
tyta, stovėjo ilgi suolai ir kabėjo kibirai vandens. Stoginė iš 
nendrių dengė visą takelį, o gale takelio buvo vartai į sodą, tik 
užrakinti. 

— Prisiekiu Alachu, tai puiki vieta! — tarė Nur ad Dinas savo 
vergei, o toji atsakė: 

— Pone, pasėdėkime truputį ant šių suolų, atsipūskime. - Jie 
priėjo ir susėdo ant suolo, nusiprausė veidus ir nusiplovė rankas, 
įkvėpė gaivaus oro ir užsnūdo (laimingas tas, kuris nemiega!). 

O šis sodas vadinosi Linksmybių sodu, ir jame stovėjo rūmai, 
kurie vadinosi Malonumų ir Vaizduotės rūmais. Visa tai priklausė 
kalifui Harūnui ar Rašidui. Kai kalifui suspausdavo krūtinę, jis 
ateidavo į šį sodą ir į šiuos rūmus ir sėdėdavo. Rūmuose buvo 
aštuoniasdešimt langų, kuriuose buvo pakabinta aštuoniasdešimt 
šviestuvų, o rūmų viduje stovėjo didžiulė aukso žvakidė. Kai 
kalifas ateidavo, norėdavo, kad visi langai būtų atverti, ir liep- 
davo vergėms bei Ishakui ibn Ibrahimui an Nadimui dainuoti. 
"Tada jo krūtinė atlėgdavo ir rūpesčiai nuslinkdavo. 

Sode buvo sodininkas, jau visai senis, vardu šeichas Ibrahi- 
mas. Kai jis eidamas su reikalais pamatydavo sode ką nors 
vaikštančius su nepadoriomis moterimis, labai pykdavo. Šeichas 
Ibrahimas, sulaukęs vieną dieną kalifo, atėjo pas jį ir papasakojo 
apie tai. Kalifas jam atsakė: 

— Su visais, ką rasi prie sodo vartų, elkis kaip tinkamas. 

Tą dieną šeichas Ibrahimas, sodininkas, išėjo tvarkyti vieno 
reikalo ir pamatė šiuos du, kurie miegojo prie sodo vartų 
užsikloję vienu izaru. “Prisiekiu Alachu, gerai! - tarė jis. - Jiedu 
nežino, kad kalifas davė man leidimą ir įsakymą užmušti visus, 
ką rasiu čionai! Bet aš juos baisiai išpersiu, kad niekas daugiau 
nesiartintų prie sodo vartų“. Jis išsipjovė žalią rykštę ir priėjęs 
prie jų pakėlė ranką taip, kad tapo matoma balta jo pažastis. 
Jau norėjo mušti juos, bet pagalvojo sau: “O Ibrahimai, kaip 
tu juos muši, jei nežinai, kas jie? Gal jie svetimšaliai ar keliau- 
tojai, kuriuos likimas atbloškė čionai? Aš atidengsiu jų veidus, 
— pamanė Ibrahimas, - ir pažiūrėsiu į juos". Jis pakėlė nuo 
miegančiųjų veidų izarą ir pasakė: “Jiedu gražūs, nederėtų jų 
mušti". Uždengęs veidus, kaip buvo, jis priėjo prie Nur ad Dino 

22* 


ir ėmė trinti jam kojas. Nur ad Dinas atsimerkė ir pamatė prie 
savo kojų senutėlį, atrodantį oriai ir garbingai. Nur ad Dinas 
susigėdęs parietė kojas ir atsisėdo. Paėmęs šeicho rankas, pabu- 
čiavo, o šeichas paklausė: 

- Mano vaike, iš kur tu? 

Nur ad Dinas atsakė: 

— O pone, mes svetimšaliai, — ir jo veidu pasruvo ašaros. 

Šeichas Ibrahimas pasakė: 

— O mano vaike, žinok, kad pranašas — telaimina jį Alachas 
ir tešlovina! — mokė gerbti svetimšalius. O mano vaike, - tęsė 
jis, — ar tu neužeitum į sodą ir nepasivaikščiotum ten? Tau širdis 
atlėgtų. 

— O pone, kieno šitas sodas? — paklausė Nur ad Dinas, ir 
šeichas Ibrahimas atsakė: 

— O mano vaike, šį sodą aš gavau kaip palikimą iš giminių. 
— (Taip sakydamas šeichas Ibrahimas norėjo tik tiek, kad jie 
nusiramintų ir eitų į sodą.) 

"Tai išgirdęs, Nur ad Dinas padėkojo šeichui ir pakilęs kartu 
su savo verge (o šeichas Ibrahimas ėjo prieky jų) žengė į sodą. 
Ir kokį sodą! Jo vartai buvo skliautuoti tarsi portikas ir apaugę 
vynuogienojais, o vynuogės buvo skirtingų spalvų: raudonos kaip 
agatas ir juodos kaip juodmedis. Jie įėjo po stogine ir rado ten 
vaismedžių, augančių guotais ir po vieną, ant šakų suposi paukš- 
čiai, čiulbėdami savo treles. Buvo ten lakštingalų, kartojančių 
įmantrius sąskambius, karvelių, kurių balsai sklido čia visur, 
strazdų, tarškančių kaip žmogus, balandžių, panašių į žmones, 
apsvaigusius nuo vyno. Medžiai nokino puikiausius vaisius, kokių 
tik yra valgomų. Buvo čia abrikosų —- nuo kampariškųjų iki 
migdolinių ir horasaniškųjų, slyvų - panašių į gražuolių veidus, 
vyšnių, kurios pašalina dantų geltonį, vynuogių - baltos noko 
skyrium nuo raudonų, citrusinių vaisių, žiedais kaip perlai ar 
koralai. Augo rožės, savo rausvumu pranokstančios gražuolių 
skruostus, našlaitės, panašios į sierą, kai nelyg ugnis suspindi 
nakty; mirtos ir leukojos, levandos ir anemonos. Visos šios gėlės 
buvo įrėmintos debesų ašarų, šypsojosi ramunėlių veideliai, 
narcizai negrų akimis žvelgė į rožes. Saldžios citrinos buvo lyg 
taurės, o rūgščios - lyg aukso grynuoliai. Žemę dengė visų at- 
spalvių gėlės (6 buvo pavasaris), ir ši vieta švytėte švytėjo, čia 

pat čiurleno upelis ir giedojo paukščiai, dvelkė vėjelis, ir oras 
buvo gaivus. 

Šeichas Ibrahimas įvedė juos į viršutinius kambarius, ir Nur 
ad Dinas išvydo, kokie jie gražūs. Jis pamatė minėtąsias žvakes 
languose, prisiminė ankstesnes savo puotas ir atsiduso: “Prisiekiu 
Alachu, puiki menė!" jie susėdo, šeichas Ibrahimas padavė 
valgio, jie pasisotino ir nusiplovė rankas. Nur ad Dinas priėjo 
prie vieno lango ir šūktelėjo savo vergę, ir abu ėmė žiūrėti į 
medžius, apsunkusius nuo visokių vaisių. 

Po to Nur ad Dinas atsisuko į šeichą Ibrahimą ir paklausė: 

— O šeiche Ibrahimai, ar tu neturi kokio nors gėrimo? Juk 
pavalgę Žmonės geria? 

Šeichas Ibrahimas atnešė jiems vandens, nuostabiai švelnaus 
ir šalto, bet Nur ad Dinas pasakė: 

— O šeiche Ibrahimai, ne tokio gėrimo aš norėčiau. 

- Tu turbūt nori vyno? - paklausė šeichas, o kai Nur ad 
Dinas atsakė “taip", jis sušuko: - O Alachai, apsaugok mane 
nuo jo! Aš jau trylika metų nedariau to, nes pranašas - telaimina 
jį Alachas ir tešlovina! - prakeikė tuos, kurie geria vyną ir tuos, 
kurie jį spaudžia, parduoda ar perka! 

— Išklausyk keletą mano žodžių, - paprašė Nur ad Dinas. 

- Kalbėk, - atsakė senukas, ir Nur ad Dinas paklausė: 

— Jeigu koks nors nelemtas asilas bus prakeiktas, ar tau 
atsitiks kas nors dėl to, kad jis prakeiktas? 

— Ne, - atsakė senukas. 

Tada Nur ad Dinas paprašė: 

— Paimk šį dinarą ir šiuos du dirhemus, sėsk ant asilo ir 
nujojęs sustok atokiau nuo krautuvės. Kai pamatysi ką nors 
perkant vyną, pašauk jį ir sakyk: “Imk du dirhemus, nupirk už 
šį dinarą vyno, po to užversk jį ant šio asilo". Ir išeis, kad tu 
nenešei vyno ir nepirkai, vadinasi, tau nieko už tai nebus. 

Šeichas Ibrahimas ėmė juoktis: 

- Prisiekiu Alachu, mano vaike, nesu matęs nieko sąmo- 
jingesnio už tave ir nesu girdėjęs kalbų, saldesnių už tavąsias! 

Po to šeichas Ibrahimas padarė taip, kaip jam liepė Nur ad 
Dinas, o šis padėkojo jam ir tarė: 

- Dabar mudu priklausom nuo tavęs, ir tau tereikėtų tik 
pritarti. Atnešk gi tai, ko mums reikia. 

— O mano vaike, - atsakė Ibrahimas, - štai prieš tave mano 

rūsys (o tai buvo podėlis, priklausęs tikratikių valdovui), eik ten 
ir imk ką tinkamas, ten yra daugiau, nei tu panorėsi. 

Nur ad Dinas įėjo į podėlį ir pamatė ten aukso, sidabro ir 
krištolo indus, išpuoštus įvairiausiais brangiaisiais akmenimis. Jis 
atnešė juos, sustatė į eilę ir pripilstė vyno į taures ir butelius. 
Jis buvo patenkintas ir sužavėtas to, ką matė ir rado. Šeichas 
Ibrahimas atnešė jam vaisių ir gėlių, paskui pasitraukė, o jo 
svečiai ėmė gerti ir linksmintis. 

Gėrimas apsvaigino juos, jų akys ėmė meilingai persimetinėti 
žvilgsniais, jų plaukai pasileido, o veidų spalva pasikeitė. Šeichas 
Ibrahimas pasakė sau: “Ko čia tūnau atskirai, ko man neprisėdus 
šalia jų? Kada gi daugiau aš turėsiu tokių svečių kaip šiedu, 
kurie panašūs į mėnulius?" 

Šeichas Ibrahimas priėjo ir atsisėdo gale portiko, ir Nur ad 
Dinas pakvietė jį: 

— O pone, prašau tave gyvenimo vardu, prieik prie mūsų! 
- Šeichas Ibrahimas priėjo arčiau. Nur ad Dinas pripylė taurę 
ir, dirstelėjęs į šeichą Ibrahimą, tarė: 

— Išgerk, paragauk, koks jo skonis! 

— Apsaugok Alachai! - sušuko šeichas Ibrahimas. - Aš jau 
trylika metų to nedarau! 

Tada Nur ad Dinas apsimetė užmiršęs jį, išgėrė taurę ir 
nuvirto ant Žemės vaizduodamas, kad apgirto. 

Tada Anis al Džalisa pažvelgė į šeichą ir tarė jam: 

— O šeiche Ibrahimai, pažvelk, kaip jis pasielgė su manim. 

Šeichas Ibrahimas paklausė: 

— O kas jam, ponia? 

Ir mergina atsakė: 

— Jis visada taip su manim elgiasi: pageria ir užmiega, o aš 
lieku viena, be sugėrovo, kuris pasėdėtų su manim prie taurės, 
ir neturiu kam padainuoti išgėrusi. 

— Prisiekiu Alachu, tai negerai! — tarė šeichas Ibrahimas. — 
(Jo rankos kojos atsipalaidavo, o siela palinko į ją po tokių 
žodžių.) 

Mergina pripildė taurę ir, pažvelgusi į šeichą Ibrahimą, tarė: 

— Vardan gyvenimo, ar nepaimtum tu jos ir neišgertum? 
Neatsisakyk, paguosk man širdį. 

Šeichas Ibrahimas paėmė taurę ir išgėrė, tada ji pripylė antrą 
ir, pastačiusi ant Žvakidės, tarė: 

— O pone, tau lieka šioji. 

— Prisiekiu Alachu, - atsakė jis, - aš negaliu daugiau gerti! 
Užtenka jau to, ką išgėriau! 

Bet mergina sušuko: 

— Prisiekiu Alachu, tai neišvengiama! — ir šeichas paėmęs 
taurę išgėrė. 

Po to ji padavė jam trečią, jis paėmė ir jau norėjo gerti, bet 
tuo metu atsipeikėjo ir atsisėdo Nur ad Dinas... 

Tuo tarpu išaušo rytas, ir Šachrazada nutraukė pasakojimą. 


Trisdešimt septintoji naktis 


Kai atėjo trisdešimt septintoji naktis, Šachrazada tęsė: 

Pasakojama, o laimingasai karaliau, kad Nur ad Dinas 
atsipeikėjęs atsisėdo ir tarė: 

— O šeiche Ibrahimai, kas gi čia dabar? Aš gi ką tik mal- 
davau tave, o tu atsisakei tardamas: “Aš jau trylika metų 
nedarau to!" 

Šeichas Ibrahimas atsakė susigėdęs: 

— Prisiekiu Alachu, aš nekaltas, tai ji man liepė! - ir Nur 
ad Dinas nusijuokė. 

Jie vėl ėmė gerti, ir mergina tylutėliai pasakė savo ponui: 

— Mano pone, gerk, o šeicho Ibrahimo neįkalbinėk gerti - 
pamatysi, kas bus. 

Ir ji ėmė pilstyti ir girdyti savo poną, kol šeichas Ibrahimas 
pažvelgęs į juos pasakė: 

— Kas čia per draugystė?! Prakeik, o Alachai, nepasotinamąjį, 
kuris geria tada, kai mano eilė! Ar neduosi ir man išgerti, mano 
broli? Kas gi čia dabar, o palaimintasai? 

Jiedu ėmė taip juoktis po šių senuko žodžių, kad išgriuvo 
aukštielninki. Po to jie pagirdė jį ir toliau gėrė kartu, kol praėjo 
trečdalis nakties. Tada mergina paklausė: 

— O šeiche Ibrahimai, ar neatsistoti man ir neuždegti vienos 
iš šių žvakių, kurios išrikiuotos į eilę? 

— Atsistok, — atsakė jis, — bet nedek daugiau, tik vieną žvakę. 

Mergina atsistojo ir, pradėjusi nuo pirmosios, uždegė visas 
aštuoniasdešimt žvakių, po to atsisėdo. Tada Nur ad Dinas 
paklausė: 


335 


37 nakts 


— O šeiche Ibrahimai, ką leisi man? Ar neleistum tu man 
uždegti vieno iš šių šviestuvų? 

Šeichas Ibrahimas atsakė: 

— Atsistok, uždek vieną šviestuvą ir neįkyrauk. 

Nur ad Dinas pakilo ir, pradėjęs nuo pirmojo, uždegė visus 
aštuoniasdešimt šviestuvų. Dabar atrodė, jog menė pakilo šokti. 
Šeichas Ibrahimas, jau apsvaigęs, sušuko: 

— Jūs drąsesni už mane! 

Ir jis pakilęs atidarė visus langus, ir visi drauge sėdėjo, gėrė 
ir skaitė eiles, o visi rūmai švytėjo. 

Ir lėmė Alachas, kuriam pavaldu viskas (niekas neatsitinka 
be jo žinios), kad šią minutę kalifas pažvelgė pro langą į Tigro 
upę ir mėnesienoje išvydo žvakių ir šviestuvų atspindžius upės 
vandenyje. Kalifas metė žvilgsnį ir pamatęs, kad rūmai sode tarsi 
šoka nuo žvakių ir šviestuvų, šūktelėjo: 

— Džafarą Barmakidą pas mane! 

Nepraėjo nė akimirksnis, o šis jau stovėjo prieš tikratikių 
valdovą, ir kalifas šaukė jam: 

— O šunie tarp vizirių! Tu atimi Bagdado miestą ir nepraneši 
man apie tai? 

— Ką tai reiškia? — paklausė Džafaras. 

— Jei Bagdado miestas nebūtų atimtas, - atsakė kalifas, - 
Vaizduotės rūmai nežėrėtų žvakių ir šviestuvų ugnimi ir ten 
nebūtų atviri langai! Vargas tau! Kas būtų išdrįsęs taip pasielgti, 
jei tu nebūtum atėmęs iš manęs kalifato? 

Džafarui net gyslos ėmė tvinksėti, ir jis paklausė: 

— O kas tau sakė, kad Vaizduotės rūmai apšviesti ir kad 
langai atviri? 

Kalifas atsakė: 

— Eikš čionai ir pažiūrėk! 

Džafaras priėjo prie kalifo, pažvelgė į sodo pusę ir išvydo, 
kad tamsioje migloje rūmai spindi nuo žvakių. Jam parūpo 
pateisinti senąjį sodininką šeichą Ibrahimą: 

— Gal tai padaryta jam leidus, jei jis numatė būsiant iš to 
kokios nors naudos. O tikratikių valdove, - tęsė jis, - aną savaitę 
šeichas Ibrahimas paprašė manęs: “O mano Džafarai, aš noriu 
surengti savo sūnų apipjaustymą, mūsų tikratikių valdovui ir tau 
tebesant gyviems". Aš paklausiau, ko reikia, ir jis atsakė: “Papra- 

šyk kalifo leidimo surengti mano vaikų apipjaustymą pilyje". Ir 
aš atsakiau jam: “Eik ir švęsk jų apipjaustymą, o aš, pamatęs 
kalifą, pranešiu jam apie tai". Jis nuėjo, o aš užmiršau tau 
pranešti. 

— O Džafarai, - atsakė kalifas, - tu buvai kartą prasižengęs, 
o dabar jau antrą, ir šįkart tu suklydai du kartus. Pirmiausia tu 
nieko nepranešei man, o antra, neleidai šeichui Ibrahimui 
pasiekti jo tikslo. Jis juk pasakė tau apie tai tik todėl, kad 
užsimintų norįs truputį pinigų, o tu nieko jam nedavei ir man 
apie tai nepasakei. 

— O tikratikių valdove, aš pamiršau, - atsakė Džafaras, o 
kalifas šūktelėjo: 

— Prisiekiu savo tėvais ir tėvų tėvais, likusią nakties dalį aš 
prabūsiu su juo. Jis dievobaimingas žmogus, rūpinasi seneliais 
ir fakyrais, sušaukia juos, o šie pas jį renkasi ir gali būti, kad 
kurio nors iš jų maldos padės mums pasiekti gero šiame ar 
būsimajame gyvenime. Taigi jam bus naudingas mano buvimas, 
šeichas Ibrahimas apsidžiaugs. 

— O tikratikių valdove, - atsakė Džafaras, - laikas vėlyvas, 
ir jie jau baigia. š 

Bet kalifas suriko: 

— Noriu būtinai vykti pas juos! 

Džafaras sumišęs nutilo nežinodamas, ką daryti. 

Kalifas pakilo, Džafaras - irgi, o su jais dar ėjo eunuchas 
Masrūras, ir visi trys, persirengę pirklių drabužiais, išėjo į gatvę 
ir prisiartino prie minėtojo sodo vartų. Kalifas pamatė, kad sodo 
vartai atviri, ir pasakė nustebęs: 

- Pažvelk, Džafarai! Kaipgi šeichas Ibrahimas paliko atvirus 
vartus iki šios valandos? Jis taip nedarydavo! 

Jie įėjo ir, pasiekę sodo galą, sustojo prie pat rūmų. Kalifas 
pasakė: 

- O D>žafarai, prieš įeidamas norėčiau pažvelgti į juos, 
pažiūrėti, ką jie veikia. Iki šiol negirdėti nė garso, ir joks fakyras 
nemini Alacho vardo. 

Kalifas apsidairė, pamatė aukštą riešutmedį ir pasakė: 

— O Džafarai, aš noriu įlipti į šį medį - jo šakos arti langų 
— ir pažvelgti į juos. 

Kalifas ėmė lipti į medį, kabindamasis čia už vienos, čia už 

kitos šakos, kol pasiekė vieną, esančią ties pat langu. Jis atsisėdo 
ant jos ir pažiūrėjo pro langą. Viduje pamatė merginą ir jau- 
nuolį, panašius į du mėnulius (tebūnie išaukštintas tasai, kuris 
juos sukūrė ir suteikė tokį pavidalą!), ir šeichą Ibrahimą, kuris 
sėdėjo su taure ir kalbėjo: 

— O gražuolių valdove, gėrimas be muzikos - netikra laimė! 
Aš girdėjau, kaip poetas pasakė: 


Imk mažąją taurę, imk didžiąją taurę kartu, 
Paėmęs iš rankų mėnulio, baleisk jas ratu. 


Negerki be muzikos — pats aš ne sykį mačiau, 
Kad, raiteliui švilbaujant, geria ir žirgas gardžiau. 


Kai kalifas pamatė, kad šeichas Ibrahimas taip elgiasi, pykčio 
gyslelė pritvinko jo tarpuakyje, ir jis pasakė Džafarui: 

— Aš niekada nesu matęs šventuolių šitaip darant! Lipk ir 
tu į tą medį ir pažiūrėk, kad tavęs neaplenktų religingųjų 
palaiminimas. 

Išgirdęs tokius tikratikių valdovo žodžius, Džafaras puolė į 
neviltį nežinodamas, ką daryti. Jis įlipo į medžio viršūnę ir taip 
pat pamatė Nur ad Diną, šeichą Ibrahimą ir vergę, o šeicho 
Ibrahimo rankose buvo taurė. Tai pamatęs Džafaras įsitikino esąs 
žuvęs ir, nusileidęs žemėn, stojo prieš tikratikių valdovą. O kalifas 
tarė: 

— O Džafarai, garbė Alachui, pavedusiam mums laikytis 
aiškių įstatymo nurodymų! - Džafaras buvo taip sutrikęs, kad 
nežinojo, ką atsakyti, o kalifas tęsė: - Pažvelk gi! Kas atvedė 
čionai šiuos žmones ir kas juos įleido į rūmus? Bet aš nesu 
matęs nieko, kas prilygtų jiems grožiu. 

— Tavo tiesa, o valdove, - atsakė Džafaras, ir jam blykstelėjo 
viltis, kad kalifas Harūnas ar Rašidas atleis. 

Kalifas pasiūlė: 

— Palypėkime iki tos šakos ir dar pažiūrėkime į juos! 

Jie vėl įsiropštė į medį, ėmė žiūrėti ir išgirdo, kaip šeichas 
Ibrahimas pasakė: 

— O mano ponai, aš praradau santūrumą nuo to vyno, tačiau 
man bus tik tada malonu, kai skambės stygos. 

Anis al Džalisa atsakė: 

— O šeiche Ibrahimai, prisiekiu Alachu, jei turėtume kokių 
nors muzikos instrumentų, mūsų džiaugsmui nieko netrūktų. 

Išgirdęs tokius vergės žodžius, šeichas Ibrahimas pakilo, o 
kalifas tarė Džafarui: 

— Pažiūrėsime, ką jis dabar darys. 

— Nežinau, - atsakė Džafaras. 

O šeichas Ibrahimas pradingo ir grįžo su liutnia. Kalifas 
geriau įsižiūrėjo ir mato — tai Abu Ishako an Nadimo liutnia. 

— Prisiekiu Alachu, - sušuko kalifas,- jei ši vergė netikusiai 
sudainuos, aš juos visus nukryžiuosiu, o jei sudainuos gerai - 
atleisiu jiems, o nukryžiuosiu tave! 

— O Dieve, - tarė Džafaras, - padaryk taip, kad ji sudai- 
nuotų netikusiai! 

— Kodėl? - paklausė kalifas. 

— Kad tu nukryžiuotum mus visus, ir mes linksmintume 
vienas kitą, — atsakė Džafaras, o kalifas ėmė juoktis iš tokių 
žodžių. 

Mergina tuo tarpu paėmė liutnią, apžiūrėjo ją ir suderino 
stygas. Užgavo jas, ir visų širdys palinko į ją, o ji dainavo: 


O tie, kurie galit paguosti bamilusias sielas! 
Mus degina meilės liebsna, mums pasaulis nemielas. 


Mes buvom verti, kad kas nors mums šioj žemėj padėtų: 
Apgintų nuo bikto, rūsčiais bprakeiksmais nelydėtų. 


Užklupo mus bėdos, mums saulė skaisti nebešvyti, 
Ir galit ką norit dabar su mumis jūs daryti. 


Ar mus nužudyti čionai jūsų rankos išdrįstų? 
Juk nuodėmės mūsų ant jūsų galvos tada kristų. 


— Prisiekiu Alachu, puiku, o Džafarai! - sušuko kalifas. - Aš 
gyvenime nesu girdėjęs tokio dainininkės balso! 

O Džafaras paklausė: 

— Gal kalifo pyktis jau išgaravo? 

— Taip, - atsakė kalifas ir kartu su Džafaru išlipo iš medžio. 

Tada kalifas pasakė Džafarui: 

— Aš noriu eiti tenai, pasėdėti kartu ir paklausyti tos mer- 
ginos dainavimo. 


340 


37 naktis 


— O tikratikių valdove, - atsakė Džafaras, - jei tu pas juos 
įeisi, jie sutriks, o šeichas Ibrahimas numirs iš baimės. 

Bet kalifas užsispyrė: 

— O Džafarai, būtinai, sugalvok kokią gudrybę, kad aš 
galėčiau įeiti pas juos, o jie manęs nepažintų. 

Ir kalifas su Džafaru nuėjo prie Tigro upės laužydami galvas, 
ką daryti. Staiga jie pamatė žvejį, kuris stovėjo po rūmų langais 
ir gaudė žuvį. 

Kažkada anksčiau kalifas kartą šūktelėjo Ibrahimui ir pa- 
klausė: “Kokį triukšmą aš čia girdžiu už rūmų langų?" - ir 
šeichas Ibrahimas atsakė: “Tai žvejų balsai". Tada kalifas liepė 
jam eiti ir nuvyti juos. Žvejų ten ėmė nebeleisti. 

O šiąnakt atėjo žvejys, vardu Karimas, ir pamatė, kad vartai 
neuždaryti. Jis pamanė sau: “Koks nerūpestingumas! Aš tuo 
pasinaudosiu ir pažvejosiu". Jis užmetė upėn savo tinklą ir ėmė 
laukti, tik staiga virš jo galvos išdygo kalifas. Kalifas jį atpažino 
ir pašaukė: “Karimai!" Žvejys, išgirdęs savo vardą, atsisuko ir 
pamatė kalifą. Jam suvirpėjo pakinkliai ir jis šūktelėjo: 

- Prisiekiu Alachu, o tikratikių valdove, aš taip padariau ne 
dėl to, kad pasijuokčiau iš įstatymų. Vargas ir šeima privertė 
mane imtis to, ką tu matai! 

- Pagaudyk ir man, - paprašė kalifas. 

Žvejys priėjo ir apsidžiaugęs užmetė tinklą. Palaukęs, kol jis 
išsitempė iki galo ir nurimo dugne, žvejys ėmė traukti tinklą ir 
išvilko daugybę įvairiausių žuvų. 

Kalifas apsidžiaugęs sušuko: 

— Karimai, nusivilk drabužius! 

Žvejys nusimetė rūbus (o vilkėjo jis marškinius iš šiurkščios 
vilnos su galybe lopų, o juose buvo nemaža uodeguotų utėlių) 
ir nusiėmė nuo galvos turbaną, kurio jau trejus metus nebuvo 
nusivyniojęs, tik kiekvieną kartą, radęs kokį skudurą, užsiūdavo 
ant viršaus. 

Kai jis tą padarė, kalifas nusivilko dvejus savo šilkinius 
apdarus - aleksandrietiškąjį ir baalbekiškąjį'“, nusimetė apsiaustą 
ir fardžiją ir tarė Žvejui: 


“ Baalbekas (graikiškai Heliopolis) - miestas Sirijoje, 
garsėjęs šilko audiniais. 

— Imk ir apsirenk. 

O pats apsivilko žvejo marškinius, užsidėjo jo turbaną, 
prisidengė veidą skepeta ir liepė žvejui eiti savo keliu. Žvejys 
pabučiavo kalifui kojas, padėkojo jam ir pasakė: 


Buvai maloningas, ir aš tau dėkoti neliausiu, 
Pamiršt negalėsiu aš tavo malonių dosniausių. 


Dėkosiu, kol gyvas, o kai jau gulėsiu be dvasios, 
Neliaus ir iš karsto dėkoti tau kunas manasis. 


Žvejys dar nebaigė kalbėti, o utėlės jau ėmė šliaužioti kalifo 
kūnu, ir tas ėmė stvarstyti jas nuo kaklo ir dešine, ir kaire ranka, 
sakydamas: 

— O žvejy, vargas tau, išties, kiek utėlių šiuose marškiniuose! 

— O pone, - atsakė Žvejys, - dabar tau skauda, bet praeis 
savaitė, ir tu jų nebejausi ir negalvosi apie jas. 

Kalifas nusijuokė ir sušuko: 

— Varge! Negi tu manai, kad aš tiek laiko vilkėsiu šiais 
marškiniais?! 

— Aš noriu tau kai ką pasakyti, - tarė žvejys. 

— Kalbėk, - leido kalifas. 

— Man atėjo į galvą, o tikratikių valdove, - pasakė Žvejys, 
— jei tu panorai išmokti gaudyti žuvis, kad turėtumei naudingą 
amatą, tai šie marškiniai tau labai tiks. 

Kalifas vėl nusijuokė iš tokių jo žodžių. Žvejys nuėjo savo 
keliais, o kalifas pasiėmė krepšį su žuvimis, užmetė ant jų šiek 
tiek žalumynų ir nuėjo pas Džafarą. Šis pamanė, kad tai žvejys 
Karimas, išsigando, kas šiam bus, ir pasakė: 

— Karimai, kas tave atvedė čionai? Gelbėkis! Šiandien sode 
yra kalifas, ir jei jis tave pamatys, nukentės tavo sprandas. 

Išgirdęs tokius Džafaro žodžius, kalifas nusijuokė ir tik tada 
Džafaras suprato apsirikęs ir paklausė: 

— Ar tai tu, mūsų valdove? 

— Taip, Džafarai, - atsakė kalifas, —- tu mano viziris, mudu 
kartu atėjome čionai, ir tu manęs nepažinai, tai kaipgi pažins 
mane šeichas Ibrahimas, ir dar būdamas girtas? Pabūk čia, kol 
aš sugrįšiu! 

Džafaras atsakė: 

— Klausau ir vykdau! 

Kalifas priėjo prie rūmų vartų ir tykiai pasibeldė. Nur ad 
Dinas tarė: 

— Šeiche Ibrahimai, į vartus kažkas beldžiasi. 

— Kas prie durų? — paklausė šeichas Ibrahimas, ir kalifas 
atsakė: 

— Aš, šeiche Ibrahimai! 

Tas vėl paklausė: 

- Kas tu toks? 

Ir kalifas atsakė: 

- Aš Karimas, žvejys. Išgirdau, kad turi svečių, ir atnešiau 
tau truputį žuvų. Jos geros. 

Išgirdę minint žuvis, Nur ad Dinas ir jo vergė nudžiugo ir 
paprašė: 

— O pone, atidaryk jam, tegul jis atneša mums savo žuvis. 

Šeichas Ibrahimas atidarė duris, ir įėjo kalifas, visiškai 
panašus į žvejį, ir pirmasis pasisveikino, o šeichas Ibrahimas 
pasakė: 

- Būk sveikas, vagie, plėšike ir lošėjau! Eikš, parodyk mums 
žuvis, kurias tu atnešei! 

Ir kalifas parodė jiems Žuvis, o jie pažvelgė ir pamatė, kad 
žuvys gyvos, dar spurda. Vergė sušuko: 

— Prisiekiu Alachu, tai puikios žuvys! O, jei jos būtų keptos! 

- Prisiekiu Alachu, mano ponia, tu teisi! - atsakė šeichas 
Ibrahimas ir paliepė kalifui: 

— Kodėl tu atnešei jas neiškeptas? Eik dabar, iškepk ir atnešk 
mums. 

—- Tuojau iškepsiu ir atnešiu, - atsakė kalifas, o jie dar 
sušuko: 

- Mikliau! 

Kalifas bėgte nubėgo pas Džafarą ir sušuko: 

— Džafarai! 

— Klausau, tikratikių valdove, ar viskas gerai? — paklausė 
Džafaras, o kalifas atsakė: 

— Jie pareikalavo žuvis iškepti. 

— O tikratikių valdove, - tarė Džfaras, - duokš, aš iškepsiu. 

Bet kalifas neleido: 


— Prisiekiu savo tėvų ir senelių antkapiais, jas iškepsiu aš 
pats, savo rankomis! 

Kalifas nuėjo į sodininko lūšnelę, paieškojęs rado viską, ko 
reikėjo, netgi druskos, šafrano ir mairūno bei visko kitko ir, 
priėjęs prie ugniakuro, pakabino keptuvę ir gerai iškepė žuvis. 
Kai viską paruošė, sudėjo jas ant banano lapo, paėmė iš sodo 
citrinų, sausų vaisių ir viską nunešė į rūmus. 

Mergina su jaunuoliu ir šeichas Ibrahimas ėmė valgyti, o 
pabaigę nusiplovė rankas, ir Nur ad Dinas pasakė: 

— Prisiekiu Alachu, žvejy, tu šį vakarą suteikei mums puikų 
malonumą! - Jis įkišo ranką į kišenę ir ištraukė jam tris dinarus 
iš tų, kuriuos buvo davęs Sandžaras, jam išvykstant į kelią, ir 
pasakė: 

— O žvejy, atleisk man! Jeigu tu būtum pažinojęs mane, iki 
visa tai ištiko, aš tikriausiai pašalinčiau vargo kartėlį iš tavo 
širdies, bet dabar paimk bent tiek, Alachui palaiminus! — ir jis 
pamėtėjo dinarus kalifui. 

Kalifas paėmė juos, pabučiavo ir įsidėjo (o juk jis norėjo tik 
paklausyti merginos dainavimo). Tada tarė Nur ad Dinui: 

— Tu gerai elgeisi ir buvai maloningas, bet aš noriu prašyti 
tavo visa apimančios malonės, kad ta mergina padainuotų, o aš 
paklausyčiau. 

Nur ad Dinas šūktelėjo: 

—- Anis al Džalisa! 

Ir ji atsiliepė: 

— Klausau! 

— Maldauju tave gyvenimo vardu, padainuok ką nors šiam 
žvejui, jis nori tavęs paklausyti! 

Mergina paėmė liutnią, perbraukė per stygas ir pradėjo: 


Grakščioji! Vos palietė stygą švelniąja ranka, 
Ir sielą užbūrė, ir pavogė širdį staiga. 


Dainuoti pradėjo - ir kurčias atkurto visai, 
Ir šūktelėjo nebylys: “Žavingiausi garsai!" 


Po to ji užgrojo dar nuostabiau ir tęsė: 


Jūs pagerbėt mus, į šį miestą alvykęs, 
Nuo jūsų prašvito mūs prieblandos nykios. 

Ir savąjį namą po šitiek dienų 
Vel muskusu, kamparu aš kvėpinu. 


Kalifas buvo sužavėtas, jį apėmė susijaudinimas, jis nepajėgė 
susivaldyti ir kartojo: 

— Puiku, prisiekiu Alachu! Puiku, prisiekiu Alachu! Puiku, 
prisiekiu Alachu! Puiku, prisiekiu Alachu! 

O Nur ad Dinas paklausė: 

— O žvejy, ar tau patiko vergė? 

Kalifas atsakė: 

— Taip, prisiekiu Alachu! 

Tada Nur ad Dinas tęsė: 

— Ji - mano dovana tau, dovana kilmingojo, kuris nekeičia 
žodžio ir neima dovanų atgal. 

Nur ad Dinas atsistojo, paėmė apsiaustą, metė jį žvejui ir 
liepė eiti kartu su mergina. O mergina pažvelgė į Nur ad Diną 
ir pasakė: 

— O pone, tu išeini neatsisveikinęs! Jeigu jau tai neišven- 
giama, palūkėk, kol aš su tavim atsisveikinsiu ir išsakysiu savo 
jausmą! - Ir ji uždainavo: 


Kančia, ilgesys, atmintis nukamavo visai, 
Ir kūnas šiandieną tarytum šešėlis koksai. 


Mielasis, tiktai nesakyki: “Pamirši mane". 
Manoji kančia nemeluoja - jinai amžina. 


Jei blaukiot bo ašaras savo galėtų kas nors, 
Tai pblaukiočiau aš nuo tos netekimo dienos. 


O tie, kurie manąją sielą vergovėj turės, — 
Lyg vyno alskiesto garai virš auksinės taurės! 


Artėja vienatvė, kurios aš bijojau kadai. 
O tu, kurs su mano širdim ir su siela Žžaidei! 


Hakano sūnau! O kančia ir svajone mana! 
O tu, kuriam skyriau jausmus ir mintis kas diena! 


Juk tu dėl manęs nebabūgai valdovo bausmės 
Ir šiandien toli nuo savųjų tremty kankinies. 

23. 1907 


Paguosk mano mielą, Alacho galybe didi! 
Karimui tu skyrei mane. Ir aš šlovinu jį. 


Kai ji baigė, Nur ad Dinas atsakė jai: 


Atsisveikino tą dieną su manim mieliausia 
Ir su ašarom ant skruostų ji mane paklausė: 


“Ką tu veiksi, kai išeisiu bro žaras vėlyvas?" 
Atsakiau aš: “Tu baklauski tą, kuris dar gyvas“. 


Kai kalifas išgirdo ją tariant: “Karimui tu skyrei mane..." - 
dar labiau palinko į ją, bet jam buvo sunku ir gaila juos išskirti, 
todėl jis pasakė jaunuoliui: 

— Mano pone, mergina dainoje užsiminė, kad tu tapai priešu 
jos ponui ir šeimininkui. Papasakok man, su kuo tu pykaisi ir 
kas tavęs ieško. 

— Prisiekiu Alachu, o žvejy, - tarė Nur ad Dinas, - man ir 
šiai vergei nutiko keista istorija ir nuostabus dalykas. Jei tai būtų 
surašyta adatomis akių kampučiuose, tai būtų pamoka besi- 
mokantiems! 

Kalifas paprašė: 

— Ar nepapasakotum, kas tau atsitiko ir ar nesupažindintum 
su savo istorija? Gal tau nuo to palengvėtų, juk Alacho pagalba 
čia pat. 

— O žvejy, - paklausė Nur ad Dinas, - ar tu išklausysi 
pasakojimą su įterptais eilėraščiais nerišlioj kalboj? 

Kalifas atsakė: 

— Nerišli kalba - tai žodžiai, o eilės — suverti perlai. 

Tada Nur ad Dinas nuleido galvą ir pradėjo: 


Mielas drauge, seniai aš užmigt negaliu, 
Be tėvynės išvaikščiojęs daugel kelių. 


Senas tėvas mylėjo ir švelnus buvo man, 


Bei, palikęs mane, iškeliavo kapan. 


Daug nelaimių po to aš balyriau, deja, 
Ir dabar vien tik skaudūs randai širdyje. 

Tėvas pirko man vergę. Kai liečiau ją ranka, 
Jos liemuo buvo liaunas tartum gluosnio šaka. 


Palikimą tai vergei išeikvojau aš greit, 
Mėgau ir su bičiuliais prie taurelės sueit. 


Ir nuskurdęs barduot ją į rinką vedžiau, 
Nors mylėjau galbūt dar karščiau nei anksčiau. 


Emus skelbti jos kainą, margoje minioje 
Vienas senas gašlunas pirkt įsigeidė ją. 


Ir tada aš, užsiutęs dėl to mirtinai, 
Iš prekiautojų rankų ją išplėšiau ūmai. 


Ir gašlūnas bašėlo, buolė jis ant manęs, 
Nejučiom įsivėliau į kvailas beštynes. 


Ir pakol nenuslugo mano rūsčio jėga, 
Tvojau jam dešiniąja ir kairiąja ranka. 


O po to išsigandęs sugrįžau į namus, 
Senas pastatas tėvo vėlei priglaudė mus. 


Bet valdovas įsakė mus atvesti teisman. 
Vartų sargas, o laimė, balankus buvo man. 


Pašnibždėjo, kad slėpčiaus nuo namų kuo toliau, 
Kol mane nevidonai ims bamiršt bagaliau. 


Ir balikom namus tamsią naktį tada, 
Ir tikėjomės laimę surast Bagdade. 


Visą savąjį turtą jau seniai praradau. 
Tai, kas liko, žvejy, aš atidaviau tau. 


O dabar jau ir mylimą tau palieku, - 
Patikėk, ją kaip sielą parduoti sunku, 


Kai jis baigė, kalifas tarė: 
— O mano pone Nur ad Dinai, išklok man savo reikalą. 

Ir Nur ad Dinas papasakojo jam savo istoriją nuo pradžios 
iki galo. Kai kalifas suprato, kokioje padėtyje Nur ad Dinas 
atsidūrė, paklausė: 

— Kur tu dabar ruošiesi? 

— Alacho žemės plačios, - atsakė Nur ad Dinas. 

Ir kalifas tarė: 

- Štai aš tau parašysiu raštelį, perduok jį karaliui Mucha- 
medui ibn Suleimanui az Zeini, ir kai jis tai perskaitys, nekenks 
tau ir neskriaus tavęs... 

Tuo tarpu išaušo rytas, ir Šachrazada nutraukė pasakojimą. 


Trisdešimt aštuntoji naktis 


Kai atėjo trisdešimt aštuntoji naktis, Šachrazada tęsė: 

Pasakojama, o laimingasai karaliau, jog kalifas pasakė Ali Nur 
ad Dinui: 

— Aš parašysiu tau raštelį, kurį tu perduosi karaliui Mucha- 
medui ibn Suleimanui az Zeini. Kai jis perskaitys, nebedarys tau 
nieko blogo. 

Nur ad Dinas sušuko: 

— Argi yra pasauly žvejys, kuris susirašinėtų su karaliais? 
Tokių dalykų nebūna! 

— Tu teisus, - atsakė kalifas, - bet aš tau pasakysiu priežastį: 
žinok, mes su juo mokėmės skaityti vienoje mokykloje, pas tą 
patį mokytoją, ir aš buvau jo vyresniuoju, o po to jam pasisekė, 
ir jis tapo karalium, o mano likimą pakreipė Alachas taip, kad 
pasidariau žveju. Bet dar nė karto nebuvo, kad aš jį ko nors 
būčiau prašęs, o jis būtų atsisakęs. Turbūt jei ir kasdien siųsčiau 
po tūkstantį prašymų, jis juos išpildytų. 

Išklausė Nur ad Dinas ir tarė: 

— Gerai, rašyk, o aš pažiūrėsiu. 

Kalifas paėmė rašalinę ir kalamą ir parašė pagarbinimus, o 
po to pridūrė: 

“Šis laiškas nuo Harūno ar Rašido, al Mahdžio sūnaus, jo 
aukštybei Muchamedui ibn Suleimanui az Zeini, kuris naudojasi 
mano malone ir kurį aš padariau savo vietininku dalyje mano 
valstybės. Šis laiškas pasieks tave kartu su Nur ad Dinu Ali ibn 
Hakanu, vizirio sūnumi, ir tą valandą, kai jis atvyks pas tave, 

nusiimk valdžios naštą ir paskirk jį vietoj savęs. Neprieštarauk 
mano įsakymui. Taika tau!" 

Tada jis padavė laišką Ali Nur ad Dinui ibn Hakanui, šis 
paėmė jį, pabučiavo, įsikišo į turbaną ir tuojau pat leidosi į kelią. 
Štai kaip jam buvo. 

Na, o kai dėl kalifo, tai šeichas Ibrahimas pažvelgė į jį, vis 
dar žvejį, ir sušuko: 

- O niekingiausias iš Žvejų, tu atnešei mums porą žuvų, 
tekainuojančių dvidešimt pusskatikių, gavai tris dinarus ir dar 
nori išsivesti merginą! 

Kalifas, tai išgirdęs, užriko ant jo, šūktelėjo Masrūrui, kuris 
tuoj pasirodė ir kibo į šeichą. Džafaras tuo tarpu buvo pasiuntęs 
vieną vaikigalį pas rūmų vartininką, kad atgabentų karališkus 
rūbus. Berniukas grįžo su rūbais ir dabar pabučiavo žemę prieš 
kalifą, o kalifas persirengė. Jis stovėjo ir žiūrėjo, kas bus. 

Šeichas Ibrahimas sėdėjo ant suolelio sutrikęs ir apstulbęs, 
kandžiojo pirštus ir vapėjo: 

- Žiūrėk tik! Miegu ar sapnuoju? 

— O šeiche Ibrahimai, - paklausė kalifas, - ką visa tai 
reiškia? 

Šeichas staiga atsipeikėjo, puolė ant žemės ir ėmė sakyti: 


Atleisk man mano kaltę, - suklupo mano koja. 
Pas poną vergas visad juk bagailos ieškojo. 


Pasielgiau kaib dera, prisipažinęs kaltę, 
Tad maloningą ranką belieka tau pakelti. 


Kalifas dovanojo jam, o merginą įsakė pristatyti į rūmus. Ten 
įkurdino atskiroje patalpoje ją vieną, paskyrė žmones, kurie jai 
tarnautų, ir pasakė: 

- Žinok, aš paskyriau tavo poną karaliumi į Basrą ir, jei 
Alachas panorės, mes pasiųsime jam garbės drabužius ir tave 
pas jį. 

Ali Nur ad Dinas ibn Hakanas tuo metu keliavo nesusto- 
damas, kol pasiekė Basrą. Priėjęs karaliaus rūmus, garsiai suriko, 
karalius išgirdo ir liepė jį atvesti. Nur ad Dinas pabučiavo žemę 
prieš jį, išsitraukė popierių ir padavė jam. Pamatęs pirmąsias 

rašto eilutes, parašytas tikratikių valdovo ranka, jis atsistojo, 
pabučiavo tas eilutes ir sušuko: 

- Dėmesys ir paklusnumas visagaliui Alachui ir tikratikių 
valdovui! 

Jis pasišaukė keturis teisėjus bei emyrus ir norėjo perduoti 
valdžią, tačiau pasirodė viziris — tas pats al Muinas ibn Savi. 
Karalius parodė jam raštą, o šis perskaitęs suplėšė jį, susikišo 
į burną, sukramtė ir išspjovė. 

— Prisiekiu tavo gyvenimu, o valdove, jis nematė nei kalifo, 
nei jo vizirio. Šis pakaruoklis — piktavalis velnias, ir jis pasi- 
naudojo tuo raštu savo kėslams. Nei kalifas jį siuntė perimti iš 
tavęs valdžios, nei jis turi kilnų nurodymą dėl paskyrimo. Jis ne 
nuo kalifo atėjo! Ne, ne, ne! Jeigu taip būtų, kalifas tikrų 
tikriausiai būtų pasiuntęs kartu su juo kokį dvariškį ar vizirį, o 
jis atėjo vienas. 

— Tai kaipgi pasielgti? - paklausė karalius, ir viziris atsakė: 

— Atiduok jį man, aš pasiųsiu jį su palydovu į Bagdadą. Jei 
kalbėjo tiesą, jis atveš mums kilnų raštą ir laišką. O jei neatveš, 
aš atsiteisiu su savo įžeidėju. 

Išklausęs vizirį, karalius tarė: 

- Daryk su juo, ką nori. 

Viziris parsivedė Nur ad Diną pas save į namus, pašaukė 
tarnus, ir šie jį parsigriovę mušė, kol jis neteko sąmonės. Po to 
surakino jo kojas sunkiom grandinėm, nuvedė į kalėjimą ir 
pašaukė prižiūrėtoją. Šis pribėgęs pabučiavo žemę prieš vizirį 
(prižiūrėtoją vadino Kuteitu), o viziris tarė: 

— O Kuteitai, aš noriu, kad tu įmestum jį į vieną iš rūsių 
ir kankintum dieną naktį! 

Prižiūrėtojas įvedė Nur ad Diną į kalėjimą ir užrakino duris. 
Liepė nušluoti suolą, stovėjusį už durų, apdengė jį apklotu ir 
kilimu ir pasodino Nur ad Diną. Tada nuėmė jam grandines 
ir gerai su juo elgėsi. Viziris kiekvieną dieną siųsdavo pasiuntinį 
pas prižiūrėtoją ir liepdavo jam mušti Nur ad Diną, bet prižiū- 
rėtojas ištisas keturiasdešimt dienų nieko jam nedarė. 

Keturiasdešimt pirmąją dieną miestą pasiekė kalifo dovanos. 
Karalius džiaugėsi jomis ir tarėsi dėl jų su viziriu, bet kažkas 
pasakė: 

— O gal šios dovanos naujajam karaliui? 

— Geriausia būtų buvę užmušti jį tą valandą, kai jis pasirodė, 
— iškošė viziris al Muinas ibn Savi. 

Karalius susigriebė: 

— Prisiekiu Alachu, tu man jį priminei! Eik, atvesk jį ir 
nukirsk jam galvą. 

Viziris atsakė: 

- Klausau ir vykdau! - O po to paprašė: - Aš norėčiau, kad 
mieste šauktų: “Kas nori pažiūrėti, kaip bus baudžiamas Ali Nur 
ad Dinas ibn Hakanas, tegul ateina prie rūmų!" Ir ateis pažiūrėti 
visi kas tik nori, o man atsigaus siela, ir aš priversiu nusiminti 
savo pavyduolius. 

— Daryk, kaip išmanai, - leido jam karalius. 

Laimingas ir patenkintas viziris nuėjo pas valį ir liepė jam 
šaukti, kaip jau minėta. 

Žmonės, išgirdę šauklį, visi ėmė verkti, net vaikai mokyklose 
ir prekeiviai krautuvėse. Žmonės viens kitą lenkdami bėgo prie 
rūmų, o kiti traukė prie kalėjimo, kad ateitų kartu su Nur ad 
Dinu. Viziris su dešimčia vergų atvyko į kalėjimą, ir prižiūrėtojas 
Kuteitas paklausė: 

— Ko tu nori, vizirį, mūsų valdove? 

- Atvesk man tą pakaruoklį, - pratarė viziris. 

O prižiūrėtojas atsakė: 

— Jis baisiai varganai atrodo, tiek aš jį mušiau. 

Prižiūrėtojas nuėjo pas Nur ad Diną ir išgirdo jį kalbant: 


Kas gali man padėt, kas gydys mano žaizdą? 
Sunki mana liga, nelengva rasti vaistą. 


Vienatvėje širdis ir siela trokšta kapo. 
Jaunų dienų draugai dabar man priešais tapo. 


Ar dar galėsiu rast aš tokį draugą mielą, 
Kuris mokės užjaust, išgirsti mano sielą? 


Aš nebijau mirties nei užmaršties juodosios, 
Ir turtai žemės šios man vis rečiau sapnuosis. 


O didis Viešbalie, mus valdantis nuo seno, 
Valdove išminties beribio okeano, 

Tave maldauju aš - už nuodėmes alleiski, 
Išgelbėk nuo kančių, rūstingai nenuteiski, 


Prižiūrėtojas nurengė švarius jo drabužius, apvilko dvejais 
purvinais marškiniais ir nuvedė viziriui. Nur ad Dinas pažvelgė 
ir pamatė, kad tai jo priešas, ketinantis jį užmušti. Jis pravirko 
ir paklausė: 

- Argi tu pats apsaugotas nuo likimo? Ar negirdėjai poeto 
žodžių: 


Kur dabar Chosrovai, tie pirmi tironai? 
Jų nebėr. Jų turtų dingo milijonai, 


- Žinok, o viziri, — pridūrė jis po to, - tik Alachas - tebūnie 
jis išaukštintas ir pagarbintas - gali daryti viską, ką nori. 

Viziris atsiliepė: 

— O Ali, tu mane baugini šiais žodžiais? Aš nedvejodamas 
prieš visų Basros gyventojų valią šiandien nukirsiu tau galvą, ir 
tegu likimas daro, ką nori. Aš neklausysiu tavo pagraudenimų, 
o tik poeto žodžių: 


Likimas daro tai, ką įsigeidžia, 
Priimk ramus, ką jis briimt tau leidžia. 


O kokie puikūs kito poeto žodžiai: 


Kas priešą bergyvens nors dieną, 
Tas bus pasiekęs tikslą vieną. 


Viziris liepė tarnams užversti Nur ad Diną mului ant nugaros, 
o tarnai, kuriems buvo sunku taip elgtis, paklausė Nur ad Diną: 

— Ar leistum mums apmėtyti jį akmenimis ir sudraskyti, net 
jei dėl to ir nukentėtų mūsų sielos? 

Bet Nur ad Dinas atsakė jiems: 

— Nė už ką nedarykite šito. Argi negirdėjote poeto, kuris 
pasakė: 


Pragyvensiu aš tiek, kiek lemtis žada skirti, 
Pasibaigs mano laikas - ir suliksiu aš mirtį. 

Net jei liūtas mane savo guolin įtrauktų, 
Jis prieš laiką manosios mirties nesulauktų. 


Tada Nur ad Diną ėmė vedžioti po Basrą šaukdami: 

- Štai pats mažiausias atpildas tam, kas meluoja valdovams! 
— ir vedžiojo tol, kol atvedė prie rūmų. Ten pastatė ant kraujo 
kilimo, ir budelis priėjęs paklausė: 

— O mano pone, aš tik nelaisvas vergas šiame darbe. Jei tu 
turi kokį norą, sakyk man, aš jį įvykdysiu: tau gyventi liko tik 
tiek, kol lange pasirodys karaliaus veidas. 

Tada Nur ad Dinas apsidairė kairėn dešinėn, atgal ir pirmyn 
ir ištarė: 


Pamačiau šalia aš budelį ir jo aštrų kardą, 
Sušukau: “Kas beišteisins mano dorą vardą? 


Ar galiu bent vieno draugo iš minios sulaukti? 
Ar kas nors į mano skundą gali atsišaukti?" 


Pražštis mana artėja, juodas šiurbas krečia. 
Kas norės būt išganytas ir užjaus mane Čia? 


Kas išdrįs dabar pasiųsti žvilgsnį gailestingą, 
Kas baduos vandens kaušelį vargšui nelaimingam? 


Žmonės ėmė verkti, o budelis paėmė taurę vandens ir ištie- 
sė ją Nur ad Dinui. Bet čia pakilo viziris ir davė ranka per taurę 
su vandeniu, sudaužė ją ir suriko budeliui, kad jis greičiau kirs- 
tų galvą. Budelis užrišo Nur ad Dinui akis, o žmonės ėmė šauk- 
ti ant vizirio, kilo aimanos, pasipylė klausimai, ir tuo metu pa- 
sirodė dulkių debesys, jų kamuoliai pripildė orą ir uždengė 
lygumą. 

Tai pamatė karalius iš savo rūmų ir liepė sužinoti, kas čia 
darosi. Viziris sušuko: 

- Pirma nukirsk jam galvą! 

Bet karalius paprieštaravo: 

- Palūkėk gi, pažiūrėsime, kas nutiko. 

O tas dulkes sukėlė Džafaras Barmakidas, kalifo viziris, ir 
jį lydėjusieji. Ko jie atvyko? Kalifas praleido trisdešimt dienų 

negalvodamas apie Ali ibn Hakano reikalus, ir niekas apie tai 
jam neužsiminė, kol jis vieną kartą nepriėjo prie Anis al Džalisos 
kambario ir neišgirdo, kaip toji rauda ir gražiu balsu kalba: 


Tavo šešėlis šalimais klūpo, 
Vardas tavasis ant mano lipų. 


Ji dar labiau pravirko, ir kalifas atidaręs duris įėjo pas ją. 
Anis al Džalisa pamatė kalifą ir, puolusi ant žemės, pabučiavo 
jam kojas ir pasakė: 


O tu, kurio šaknys - garbi giminė tūkstantmetė, 
O vaisių nokinantis, pavasarį žydintis medi! 


Priminsiu tau pažadą, kurį mano ausys girdėjo. 
Kilniausias, nejau pamiršai, ką kadaise žadėjai? 


Kalifas paklausė: 

- Kas tu? 

Ji atsakė: 

— Aš esu dovana tau nuo Ali ibn Hakano ir noriu, kad tu 
tesėtum savo pažadą ir pasiųstum mane pas jį su garbinga 
dovana. Aš čia jau trisdešimt dienų nemiegojus. 

Kalifas pasišaukė Džafarą Barmakidą ir pasakė: 

—- Džafarai, aš jau trisdešimt dienų neturiu žinių apie Ali ibn 
Hakaną, bijau, kad karalius nebūtų jo užmušęs. Prisiekiu savo 
galva ir savo tėvų bei protėvių antkapiais, jeigu jam atsitiko kas 
nors bloga, aš būtinai susidorosiu su tais, kurie tai padarė, net 
jei tai būtų patys brangiausi man žmonės! Aš noriu, kad tu tuoj 
pat vyktum į Basrą ir atvežtum man žinių apie valdovą Mucha- 
medą ibn Suleimaną az Zeini ir apie Ali ibn Hakaną. Jei tu 
užtruksi ilgiau nei būtina kelionei, — pridūrė kalifas, - nuritinsiu 
tau galvą. Tu žinai apie Nur ad Diną ir apie tai, kad aš pa- 
siunčiau jį su mano laišku. Ir jei tu pamatysi, kad valdovas 
pasielgė ne taip, kaip aš prašiau, pristatyk jį man, taip pat ir 
vizirį al Muiną ibn Savi tiesiog taip, kaip jie stovi. Ir neužtruk 
ilgiau, nei reikia kelionei. 

Džafaras atsakė: 

— Klausau! 

Jis tuoj pat susiruošė ir keliavo, kol atvyko į Basrą. Į karaliaus 
Muchamedo ibn Suleimano az Zeini rūmus viena paskui kitą 
skriejo žinios apie Džafaro Barmakido atvykimą. 

Atvykęs Džafaras tuoj pamatė sąmyšį, netvarką, grūstį ir 
paklausė: 

— Kas čia per bruzdėjimas? 

Jam papasakojo, kas vyksta ir ką ruošiasi daryti su Ali ibn 
Hakanu. Išgirdęs tai, Džafaras nuskubėjo pas karalių, pasveikino 
jį ir pranešė, ko atvykęs ir kad jei Ali ibn Hakanui atsitiks kas 
nors negera, kalifas susidorosiąs su kaltininkais. Jis suėmė karalių 
ir vizirį al Muiną ibn Savi ir įkalino juos. O Ali Nur ad Diną 
ibn Hakaną liepė paleisti ir paskirti karalium vietoj buvusiojo 
- Muchamedo ibn Suleimano az Zeini. 

Džafaras išbuvo Basroje tris dienas — kaip pridera svečiui, 
o ketvirtosios rytą į jį kreipėsį Ali ibn Hakanas su prašymu: 

- Noriu pamatyti tikratikių valdovą. 

Džafaras pranešė Muchamedui ibn Suleimanui az Zeini, kad 
tas ruoštųsi į kelią, nes po rytinės maldos visi išvyks į Bagdadą. 
Buvęs valdovas atsakė: 

- Klausau! 

Jie pasimeldė ir išvyko, kartu pasiėmę ir vizirį al Muiną ibn 
Savi, kuris ėmė gailėtis to, ką padarė. Ali Nur ad Dinas ibn 
Hakanas jojo greta Džafaro. Taip jie keliavo, kol pasiekė Bag- 
dadą - Pasaulio Buveinę. 

Visi nuvyko pas kalifą ir papasakojo apie Nur ad Diną - kad 
radę jį prie mirties slenksčio. Tada kalifas kreipėsi į Ali ibn 
Hakaną sakydamas: 

— Imk šį kardą ir nukirsk savo priešui galvą. 

Nur ad Dinas paėmė kardą, priėjo prie al Muino ibn Savi, 
o tas pažvelgė į jį ir pasakė: 

- Aš elgiausi pagal savo prigimtį, o tu elkis pagal savo. 

Ir Nur ad Dinas metė kardą, pažiūrėjo į kalifą ir atsakė: 

— O tikratikių valdove, jis apgavo mane šiais žodžiais! — ir 
pridūrė: 


Apgavau aš jį klastingai, vos jis pasirodė, 
Lengva juk apgaut teisuolį, tarus saldų žodį. 

— Palik tu jį, - pasakė tada kalifas ir šūktelėjo Masrūrui: - 
O Masrūrai, eik tu ir nukirsk jam galvą! 

Masrūras priėjo ir nukirto jam galvą. 

Kalifas kreipėsi į Ali ibn Hakaną: 

— Paprašyk manęs ko nors. 

— O mano pone, - atsakė Nur ad Dinas, - nesinori man 
valdyti Basros, aš norėčiau savo tarnavimu pagerbti tave ir matyti 
tavo veidą. 

Kalifas atsakė: 

— Su mielu noru sutinku! 

Jis pakvietė tą vergę, Anis al Džalisą, ir kai ji atėjo, atidavė 
ją Nur ad Dinui. Tada paskyrė jiems rūmus Bagdade bei išmo- 
kas, o Nur ad Diną padarė savo bendrininku prie vaišių stalo. 
Taip jie ir gyveno pas kalifą laimingai ir maloniai, kol numirė. 

